
FORORD 

Nogen  indgaaende  Redegørelse  for  Øjemedet  med  denne  Bogs 
Fremkomst  er  formentlig  overflødig.  H.  C.  Lumbye  er  jo 
forlængst  indregistreret  mellem  Klassikerne  blandt  danske  Tone- 
kunstnere. Ikke  destomindre  vides  der  saare  lidet  om  denne 
vor  berømte  Landsmand.  Nogle  nødtørftige  biografiske  Data. 
et  Par  spredte  Erindringer  og  en  Del  mere  eller  mindre  apo- 
kryfe Anekdoter.  Det  er  alt.  Imidlertid  er  Lumbyes  bele  Virke 
saa  inderlig  knyttet  til  Livet,  som  det  rørte  sil>  i  Kobenbavn 
gennem  store  Dele  af  det  svundne  Aarhundrede,  og  lians  Pro- 
duktion i  den  Grad  bestemt  ved  Tiden  og  Menneskene,  der  saa 
den  blive  til,  at  et  uddybet  Syn  paa  lians  Betydning  kun  kan 
vindes  gennem  Kendskab  til  Forhold,  der  var  hans  Samtid  bekendte 
men  for  Eftertiden  en  lukket  Bog.  Det  har  derfor  været  Hen- 
sigten med  dette  Skrift  foruden  at  sætte  H.  C.  Lumbye  et  for- 
tjent Æresminde  tillige  at  yde  et  Bidrag  til  Forstaaelsen  af 
hans  Gerning  i  dens  historiske  Sammenhæng. 

Xaar  Talen  er  om  den  saakaldte  »højere«  Musik,  vil  Opgaven 
for  en  Del  være  af  historisk-analytisk  Art.  Anderledes  derimod 
med  den  muntre  Muse.  Her  kan  man  vanskeligere  fordybe 
sig  i  Værkernes  Aandsindhold.  Her  er  det  først  og  fremmest 
Milieuet,  det  kommer  an  paa,  det,  der  har  født  de  glade  Me- 
lodier og  givet  dem  deres  særlige  Kolorit.  Lumbyes  Melodier 
rummer  i  deres  overvældende  Tal  i  Virkeligheden  lige  saa 
mange  Kulturskildringer  fra  det  gamle  Kongens  København. 
Udtryk,  som  de  er  for  hele  det  Føle-  og  Tankesæt,  der  træder 
os  i  Møde  fra  Byens  og  dens  Forstæders  fordringsløse  Frilufts- 
mødesteder,    hvor   Musiken    havde    sin   ikke   mindst   betydnings- 


fulde  kulturhistoriske  Mission.  Mesterens  Melodier  har  endnu 
ikke  tabt  deres  Duft.  Gennem  dem  fornemmer  vi  endnu  Car- 
stensens Tivoli  og  Erik  Bøghs  Casino.  Men  først,  naar  selve 
Milieuet  fores  Læseren  for  Øje,  vil  det  ses,  hvorledes  Lumbyes 
Musik  ikke  blot  danner  Bunden  men  er  en  af  Hovedhjørne- 
stenene i  dansk  Tonekunst  for  lange  Tider.  For  en  historisk 
Betragtning  kan  den  vanskelig  overvurderes. 

Nærværende  Skrift  vil  da  frembyde  en  stor  Del  positivt 
nyt  Stof,  der  hidtil  har  slumret  paa  Arkiver,  Biblioteker,  i  Sam- 
tidens Presse  osv.  eller  bygger  paa  Privatpersoners  samstem- 
mende personlige  Erindringer  eller  gamle  Optegnelser.  De 
mange,  der  har  givet  Forf.  Adgang  til  ad  denne  Vej  at  ind- 
samle Stof  eller  har  stillet  deres  specielle  Viden  til  hans  Dis- 
position, bringer  han  herved  sin  bedste  Tak. 

Som  et  Tillæg  til  denne  Skildring  er  føjet  en  Fortegnelse 
over  Mesterens  Kompositioner.  Et  Blik  henover  denne  Listes 
tørre  Bækkefolge  giver  i  sig  selv  et  helt  Galleri  af  Billeder  fra 
Københavnerlivet  i  en  Menneskealder.  Listen  kan  dog  selv  i 
heldigste  Tilfælde  kun  blive  ufuldkommen.  Den  er  rekonstru- 
eret saa  vidt,  det  foreliggende  Materiale  har  gjort  det  muligt. 
Meget  er  gaaet  tabt;  selv  Tivoli  ejer  ikke  en  fuldstændig  Pro- 
gramsamling. Men  som  Fortegnelsen  er,  rummer  den  i  Virkelig- 
heden  hele  Lumbves  Historie  og  med  den  en  stor  Del  af  Tidens. 


WIENERKOMPONISTERNE 

Det  var  paa  de  Tider,  da  de  store  Klassikere  som  det  ny 
Aarhundredes  Fanfarer  satte  evige  Mærkepæle  i  Men- 
neskeaandens  musikalske  Udvikling.  Da  klang  de,  de  nve 
Toner  i  de  store  Omvæltningers  Tid.  Paa  alle  Kanter  styr- 
tede det  gamle  i  Grus.  For  hvert  Fodtrin  spirede  det 
nye  frem.  Det  var  Metamorfosernes  gyldne  Tid.  Da  fødtes 
ogsaa  det  Barn  af  Musikens  Muse,  som  vel  er  det  mest 
oversete  men  ikke  destomindre  det  frejdigste  og  muntreste, 
den  nyere  Dansemusik.  Det  fødtes  som  en  Frugt  af  den 
ny  Tids  Krav  paa  Andel  i  Livets  Fest,  af  Trangen  til  fri- 
ere Livsytringer.  Gennem  Størstedelen  af  det  attende  Aar- 
hundrede  levede  man  endnu  paa  de  gamle  højtidelige  Danse, 
der  sirligt  trædes  af  Deltagerne,  altid  i  Paryktidens  snørk- 
lede Linjer  og  med  en  Patina  af  Kammermusikstilens  for- 
nemme Tone.  Vel  var  under  Modens  skiftende  Luner  ældre 
Danseformer  som  Pavane,  Gaillarde,  Sarabande,  Courante 
og  Branle  forlængst  ude  af  Kurs,  men  endnu  florerede  Ga- 
votte,  Rigaudon,  Chaconne,  Passacaglia,  den  statelige  Polo- 
naise  etc,  Livsglæden  i  Liberi,  sirlig  Musik  i  Versaillesstil 
med  afstudsede  Kanter,  mere  Kunst  og  mindre  Natur  end 
venteligt  hos  den  muntre  Musik,  som  kommer  fra  Hjærtet 
og  gaar  til  Hjærtet.  Gravalvorlig,  som  den  var,  fandt  den 
Naade  for  de  største  Mestres  Øjne.  Selv  Bach  har  skrevet 
en  Passacaglia  i  C-Mol ,  og  f.  Eks.  i  hans  Suiter  forekom- 
mer de  fleste  da  kendte  Danseformer,  ja  selv  i  hans  Orgel- 
værker kan  man  træffe  dem.  Ogsaa  i  Operaen  fandt  de 
en  beskeden  Plads  med  Pudderparyk  og  balletmæssige 
Attituder. 


Den  ny  Tids  Aand  tog  mere  robust  paa  Tingene.  Den 
fandt  andre,  mere  ubundne.  Udtryk  for  Livsglæden.  Parvis 
hvirvlede  man  afsted  i  hurtigere  Tempi  og  under  utvungne 
Former.  Det  var  Runddansen,  der  satte  det  gamle  paa 
Porten  og  skabte  en  helt  ny  Stil.  Den  kom  nedefra,  hvor 
den  under  Indflydelse  af  den  gamle  Modsætning  mellem 
Trædedansen  og  Springdansen  (opr.  Folkedans)  havde  ud- 
viklet sig  af  den  sidste.  Mange  af  de  nye  Danse  var  Aar- 
hundreder  gamle.  Valsen  f.  Eks.  blev  allerede  i  Aaret  1178 
danset  i  Paris.  Under  Navnet  Volta  havde  den  i  uminde- 
lige Tider  været  kendt  i  Provence.  Men  dens  egentlige  Ud- 
vikling skulde  foregaa  paa  tysk  Jordbund,  hvor  den  siden 
er  bleven  den  nationale  Dans.  Ikke  faa  af  de  nye  Danse 
var  derhos  i  Virkeligheden  kun  det  friere  folkelige  Spejl- 
billede af  de  stive  fornemme  Danseformer  med  de  franske 
Navne.  Derfor  har  der  til  Tider  hersket  en  sand  Konfusion 
mellem  Begreber  som  Allemande,  Låndler  og  Vals. 

Medens  Menuet  og  Gavotte  endnu  var  daglig  Kost,  blev 
den  første  »rigtige«  Vals  danset  i  Vincenz  Martins  Opera 
»Una  cosa  rara«,  der  i  Aaret  1787  opførtes  i  Wien.  En 
yndet  Vals  fra  denne  Tid  var  ogsaa  Melodien  til  »O,  Du 
lieber  Augustin«.  Melodien  i  de  første  Valse  var  saare  simpel, 
og  Harmonierne  indskrænkede  sig  hyppigt  til  Tonika,  Do- 
minant og  Underdominant.  Men  snart  skulde  det  blive 
anderledes.  Den  knæsattes  af  den  store  Musiks  Koryfæer, 
da  Haydn  og  Mozart  forsøgte  sig  i  denne  Form,  uden  at 
de  dog  fik  nogen  Indflydelse  paa  dens  Udvikling.  Et  fint 
og  yndefuldt  Udtryk  fandt  de  nye  Danseformer  i  Beethovens 
saakaldte  »Modiinger  Tånze«  (4  Valse,  5  Menuetter  og  2  Lånd- 
ler), som  han  skrev  til  Brug  for  et  lille  Syvmands  Selskab, 
der  spillede  til  Dans  paa  en  Gasthof  i  Briel  nær  ved  Mod- 
ling.  Det  var  i  1819,  da  Beethoven  ogsaa  paa  anden  Maade 
beskæftigede  sig  med  den  mindre  Form,  hvad  der  vakte 
Leipzigerforlæggeren  Peters'  Mishag.    Danseformerne  havde 


Beethoven  anvendt  før  (deutsche  Tånze,  Menuetter,  Kontre- 
danse  og  Låndler)  —  en  Del  af  dem  var  skrevne  for  »Ge- 
sellschaft  der  bildenden  Kunstler«  i  Wien,  hvor  de  opførtes 
for  Orkester  ved  det  store  Aarsbal  —  men  ingensinde  tid- 
ligere med  selve  den  bredeste  folkelige  Dans  for  Øje.  Derfor 
spiller  disse  Melodier  en  særlig  Rolle  i  Dansemusikens  Hi- 
storie. Ellers  træffer  man  et  typisk  Udtryk  for  denne  ældre 
Valseform  i  Webers  bekendte  Bondedans  i  »Jægerbruden  . 
Ogsaa  fra  Schuberts  Pen  flød  sentimentale  Valse:  blandt 
disse  den  Beethoven  tidligere  tillagte  »Sehnsuchts  Walzer« 
i  As-Dur.  Sentimentaliteten  var  netop  i  hin  Tid  en  ikke 
ualmindelig  Egenskab  ved  Valsen.  Som  et  levende  Vidnes- 
byrd herom  staar  endnu  Reissigers  noksom  bekendte  Vals, 
der  gik  Europa  rundt  under  Navnet  »Webers  sidste  Tanke«, 
(La  derniére  pensée  de  C.  M.  de  Weber).  Den  sidste  tilhører 
dog  en  sen  Efterhøst.  Det  egentlige  klassiske  Gennembrud 
fandt  nemlig  Sted,  da  Weber  i  Aaret  1820  skrev  sit  be- 
rømte Klaverstykke  »Aufforderung  zum  Tanz  ,  der  symbolsk 
proklamerer  Valsen  som  det  højeste  Udtryk  for  den  ny 
Stil,  Valsen,  der  er  som  Højdepunktet  af  Musikkultur  paa 
dette  Omraade.  Men  allerede  forinden  var  Grunden  lagt, 
og  da  havde  den  Form  afgørende  fæstnet  sig,  som  gennem 
Wienerkomponisterne  skulde  blive  den  typiske  og  ende- 
gyldige. Som  Dansen  selv  arbejdede  sig  op  nede  fra,  skulde 
det  være  fjærnt  fra  de  akademiske  Koncertsale,  den  ægte 
Wienervals  og  med  den  navnlig  Galoppen  eller  Galopaden, 
som  den  dengang  kaldtes,  skulde  erobre  Verden. 

I  det  glade  Wien  bølgede  Folkelivet  i  et  Hav  af  Toner. 
Musik  og  atter  Musik  var  det  almindelige  Løsen.  Musik 
af  alle  Arter  og  i  alle  Afskygninger.  Men  ingen  Musik  var 
saa  præget  af  det  lette  og  muntre  Folkeliv  som  den,  hvori 
alle  Wieneres  Appetit  paa  Livet  mundede  ud,  nemlig  Dan- 
sens. Talrige  var  de  Steder  hvor  Datidens  Wien  ofrede 
til  den  muntre  Muse.    »Volksgarten«,  »Sperl«,  »Mehlgrube«, 


»Paradeisgartel«  (Paradiesgårtchen)  og  »Wurstelprater«  var 
de  landskendte  Navne  paa  berømte  Musetempler  og  Have- 
etablissementer. Men  end  ikke  udenfor  Volde  og  Bastioner 
hørte  Glæden  op.  Rundt  om  i  de  smilende  Landsbyer, 
der  nu  forlængst  er  opslugte  af  Kejserstaden,  i  Heiligenstadt, 
Dobling,  Dornbach,  Hollabrunn  etc.  fandtes  et  Utal  af  For- 
lystelsessteder, der  kastede  Glans  over  disse  Navne,  som 
skulde  naa  viden  om  gennem  to  af  Wiens  berømteste  Sønner, 
Lanner  og  Strauss.  Paa  denne  Jordbund  fødes  den  Danse- 
musik, i  hvilken  vi  den  Dag  i  Dag  erkender  Kulminations- 
punktet af  denne  Genre. 

Den  Mand,  der  har  den  uvisnelige  Fortjeneste  at  have 
grundlagt  den  nyere  Dansemusik,  er  Joseph  Lanner.  Han 
var  Søn  af  en  fattig  Handskemager,  men  som  født  Wiener 
havde  han  et  Temperament,  som  er  sjældent  udenfor  disse 
Breddegrader.  Dertil  kom,  at  han  var  født  Musiker.  Un- 
dervisning fik  han  ingen  af,  men  ikke  destomindre  naaede 
han  tidligt  saavel  paa  Violinen  som  i  Teorien  en  Færdig- 
hed, som  aftvang  almindelig  Beundring.  I  det  muntre 
Wien  forlangte  man  munter  Musik,  og  Lanner  var  ikke 
sen  til  at  imødekomme  et  saadant  Krav,  saa  meget  mere 
som  han  ikke  paa  noget  af  Musikens  Omraader  følte  sig 
saa  hjemme  som  netop  her.  Men  ene  savnede  han  Lej- 
lighed til  at  komme  i  Kontakt  med  Wienerlivet.  I  Brødrene 
Drahanek  fandt  han  to  ligesindede,  der  i  musikalsk  Fore- 
tagsomhed og  teknisk  Dygtighed  var  hans  jævnbyrdige, 
omend  de  ikke  naaede  ham  i  genial  Produktionsevne.  Sam- 
men med  disse  dannede  han  en  Terzet,  der  hurtigt  fik  En- 
gagement i  et  yndet  Kaffehus  »Zum  grimen  Jager«  ude  i 
Leopoldstadt.  Wienerblodet  fornægtede  sig  ikke,  og  herude 
skabte  han  sig  det  Publikum,  der  umættelig  trængte  sig 
om  de  talrige  Melodier,  han  rystede  ud  over  dets  Hoved. 
Hovedopgaven  for  disse  Tiders  Underholdningsmusik  var 
Fremførelsen  af  Ouverturer,  Marscher  etc.  og  i  Ny  og  Næ 


de  nationale  Dansemelodier  Deutscher,  Vals  og  Landler 
osv.  Det  er  navnlig  disse  sidste,  Lanner  opdyrkede.  Her 
havde  han  fundet  en  lille  Form .  der  hidtil  kun  havde 
figureret  som  en  Reminiscens  af  landlig  Gemytlighed,  men 
som  nu  efterhaanden  i  stedse  mere  affilet  Skikkelse  kom 
paa  Moden.  Ogsaa  i  Paryktiden  havde  man  jo  søgt  ud 
til  det  landlige,  til  Hyrdestilen,  men  da  bragte  man  med 
sig  de  snørklede  Synsmaader.  og  Hyrdestilen  blev  et  Kul- 
turprodukt, der  slet  intet  havde  med  Landlivet  at  gøre. 
Tiden  var  nu  en  anden.  Nu  bestræbte  man  sig  for  at  se 
paa  Tingene  med  Landlivets  egne  Øjne,  netop  den  samme 
Tendens,  som  den  unge  Romantik  hyldede,  og  Resultatet 
var  det  stik  modsatte.  Just  i  den  landlige  Idyl.  der  som 
et  Blomstertæppe  bredte  sig  foran  Wiens  Volde,  var  det, 
Beethoven  søgte  og  fandt  den  Stemning,  der  jubler  os  i 
Møde  i  Pastoralsymfonien.  Ogsaa  Lanner  søgte  tilbunds 
i  Idyllen.  Jævnere  og  gemytligere  kunde  intet  tænkes.  Ret 
Egenskaber  for  et  germansk  Publikum.  Allevegne,  hvor 
Glæden  hyldedes,  var  Lanner  tilstede  og  bidrog  til  at  kaste 
Glans  over  Stedet  og  Menneskene.  Derfor  træffes  næsten 
alle  de  kendte  Steder  med  de  muntre  Minder  i  Titlerne 
paa  hans  Kompositioner  »Willkommen  zum  Sperl  Landler«, 
»Paradies  Soirée  Walzer  .  »Dornbacher  Låndler«  etc,  ja 
selv  de  morsomme  Køretøjer  Sidskenvognene«  (Zeiselwågen  . 
der  bragte  Wienerne  til  Omegnens  Forlystelsessteder,  blev 
forevigede  (»Zeisel  Juchs  Låndler«).  Og  med  en  Voldsom- 
hed uden  Lige  slog  Genren  an.  I  et  Nu  var  den  ude  over 
hele  den  germanske  Verden,  og  som  Paddehatte  skød  de 
op,  de  unge  Talenter,  der  var  parat  til  at  sværge  til  den. 
Den  var  dertil  Udtryk  for  et  Folkeliv  af  sjælden  Fornøje- 
lighed, idet  der  til  den  knyttede  sig  en  af  de  allermest 
yndede  Folkeforlystelser,  Dansen.  Den  blev  et  Krav  i  Tiden. 
Blandt  de  unge  Talenter,  i  hvis  Blod  Musiken  sydede, 
men    for    hvem    det   ikke   var   den   højtidelige   akademiske 


Musik,  der  stod  som  det  attraaede  Maal,  var  den  unge 
Johann  Strauss.  Han  havde  kæmpet  en  haard  Kamp  for 
at  komme  til  at  følge  denne  sin  Tilbøjelighed.  Hans  Fader, 
der  var  Indehaver  af  et  Bierhaus  »Zum  guten  Hirten«  i 
Leopoldstadt,  havde  daglig  for  Øje  Værtshusmusikanternes 
lidet  misundelsesværdige  Kaar  og  satte  sig  imod,  at  Sønnen 
valgte  denne  Vej.  Da  Moderen  tilmed  blev  Enke,  var  alle 
Sunde  lukkede.  Han  blev  derfor  sat  i  Bogbinderlære,  men 
Opholdet  i  hans  Mesters  Hus,  hvor  det  blev  ham  forbudt 
endog  for  Fornøjelses  Skyld  at  dyrke  sin  Violin,  blev  ham 
utaaleligt,  og  en  skønne  Dag  absenterede  han  sig  kun  fjorten 
Aar  gammel.  Med  sin  Violin  under  Armen  vandrede  han 
ud  i  den  vide  Verden.  Vandringen  blev  dog  ikke  lang. 
Ude  i  Dobling  traf  han  paa  en  gammel  Musiker,  Polischansky, 
der  ikke  blot  overtalte  Moderen  til  at  lade  Sønnen  følge 
sit  Hoved  men  endog  gav  ham  saa  fortræffelig  Undervisning, 
at  han  snart  fik  Ansættelse  hos  Joh.  Pamnier  i  »Zum  Sperl«. 

Imidlertid  kunde  han  ikke  længe  tilfredsstilles  af  denne 
ubemærkede  Virksomhed.  Han  vilde  ganske  anderledes 
frem  i  Lyset.  Da  traf  han  Lanner.  De  to  blev  hurtig 
klare  over,  at  de  vilde  kunne  arbejde  fortræffeligt  sammen. 
Strauss  foreslog  at  udvide  den  Lannerske  Terzet  til  en 
Kvartet,  og  Lanner  gik  med  Glæde  ind  paa  at  lade  Strauss 
overtage  Bratschen.  Dette  skete  i  Aaret  1819.  Lanner  var 
da  18  Aar  gammel,  Strauss  kun  15.  Som  den  yngste  i 
Firkløveret  maatte  han  rigtignok  tillige  overtage  det  ube- 
hagelige men  betydningsfulde  Hverv  at  gaa  rundt  med 
Tallerkenen  og  indkassere  Betalingen  hos  Gæsterne. 

Forholdene  var  dengang  endnu  smaa,  og  Kontanter  var 
ikke  det  lille  Orkesters  stærke  Side.  Tværtimod.  Udpant- 
ningerne var  mange,  men  Wienerhumøret  af  det  ægte.  Ikke 
mindst  for  Strauss  kneb  det.  Engang  var  endog  hans  eneste 
Klædning  i  Fare.  Men  han  vidste  altid  at  klare  sig,  under- 
tiden  rigtignok    ved    højst    pudsige    Indfald.     Da   Kamme- 


raterne  beklagede  sig  over,  at  hans  snærrende  Bratsch  skadede 
Ensemblet,  og  trængte  ind  paa  ham  for  at  faa  ham  til  at 
købe  en  ny,  manglede  han  naturligvis  Penge.  Men  han 
vidste  at  bøde  paa  Fejlen.  Han  hældte  01  i  Lydhullerne 
paa  Instrumentet  og  rystede  det  godt.  Det  skal  virkelig 
have  hjulpet,  saa  det  en  Tid  fik  en  smuk  og  blød  Tone. 
Men  en  skønne  Dag  gik  det  rigtignok  ogsaa  op  i  Limningen. 
Saa  endelig  fik  han  et  nyt. 

Den  ny  Kraft  var  dog  langtfra  til  Skade  for  Ensemblet. 
Dettes  Ry  voksede  og  med  det  Orkesteret,  thi  da  Lanner 
skulde  være  allevegne,  maatte  han  ligefrem  udstykke  Orkeste- 
ret for  at  kunne  tilfredsstille  Efterspørgslen.  Dette  har  Inter- 
esse for  selve  Danseorkestrets  Udvikling.  I  tidligere  Tid 
saa  dette  nemlig  helt  anderledes  ud.  I  Almindelighed  be- 
stod det  kun  af  nogle  faa  Mand,  som  Regel  Strygere.  Det 
var  kun  paa  Landet  og  lignende  Steder,  man  holdt  sig  til 
Blæsere,  hyppigt  som  den  Dag  i  Dag  Klarinetter.  Det  var 
jo  dengang  overalt,  som  vi  ogsaa  kender  det  i  Danmark, 
Stadsmusikanten,  der  havde  Eneretten  paa  at  levere  Mu- 
siken.  Han  lod  da  i  Reglen  Musiken  besørge  ved  en  Kvartet, 
enten  en  Strygekvartet  eller  ved  en  Blæsekvartet,  bestaaende 
af  2  Klarinetter  og  2  Fagotter.  Selvom  man  en  sjælden 
Gang  ved  højtidelige  Lejligheder  havde  tilladt  sig  at  sup- 
plere Strygekvartetten  med  en  Træ-  eller  Messingblæser,, 
hørte  dette  dog  nærmest  til  Undtagelserne.  Først  ved  Aai- 
hundredskiftet  blev  en  Besætning  som  f.  Eks.  Klarinet  (i  C)T 
en  eller  to  Violiner  og  Kontrabas  (Bas  Geige)  ikke  usædvanlig. 
Ved  særlige  Lejligheder  kom  Trompet  og  Pavke  til.  Med 
Hensyn  til  den  sidste  herskede  der  i  Leipzig  et  pudsigt 
Forbud,  idet  det  ikke  var  tilladt  ved  noget  Bal  eller  anden 
Dans  at  benytte  Pavker,  medmindre  der  var  en  adelig  eller 
en  Person  af  akademisk  Grad  tilstede,  hvorfor  man  i  vel- 
havende Huse  havde  for  Skik  at  indbyde  en  eller  anden  for- 
hutlet Magister  blot  for  at  kunne  benytte  Pavken.    En  saadan 


Person  kaldte  man  spottende  for  »Pavke-Doktor«.  Senere 
kom  Fløjte  og  Horn  til.  Beethovens  »Modiinger  Tånze« 
er  syvstemmige  med  Undtagelse  af  en  enkelt,  som  er  otte- 
stemmig  (Fløjte,  Klarinet,  Fagot,  2  Horn,  2  Violiner  og  Bas). 

Nu  var  imidlertid  Tiden  inde  til  at  give  Danseorkesteret 
en  noget  anden  Stilling.  Efter  at  Lanner  først  som  noget 
helt  nyt  havde  ført  Strygeorkesteret  (Kvartetten)  ud  i  det 
Fri  i  Stedet  for  det  almindelige  Hornorkester,  skulde  Ud- 
viklingen tage  rivende  Fart.  Dansemusiken  var  ikke  længer 
blot  Ledsagelse  til  Dans,  den  var  bleven  Underholdnings- 
musik.  Det  var  nu  en  slaaende  Modsætning  til  det  enkle 
Forhold,  der  skildres  i  Grillparzers  »Der  arme  Spielmann«. 
Nu  bivaanede  man  altsaa  en  Koncert.  Med  Væksten  af 
Dansemelodiernes  Betydning,  de  figurerer  som  Begel  herefter 
sammen  med  Ouverturer  o.  lign.,  kunde  man  heller  ikke 
godt  nøjes  med  mindre  end  et  veritabelt  Koncertorkester. 
Med  andre  Ord,  Besætningen  er  nu  i  det  væsentlige  den 
samme  som  ved  al  anden  Musik.  Metamorfosen  var  fuld- 
byrdet. I  denne  den  seneste  Form  fremtraadte  ogsaa  Lan- 
ners  Orkester  i  de  Dage,  da  hans  Virksomhed  kulminerede. 
Dette  var  nemlig  et  Hovedpunkt  ved  Wienerdansenes  hur- 
tige og  stigende  Popularitet.  Ikke  blot  de  indsmigrende, 
sprudlende  Melodier  og  den  markante  Bytmik  men  tillige 
den  udviklede  Instrumentation  med  fine  diskrete  Klang- 
virkninger, hvormed  disse  Danse  fremtraadte,  er  et  Sær- 
kende for  den  ny  Stil,  ligesom  det  i  det  Hele  er  Wiener- 
komponisternes Fortjeneste,  at  de  har  hævet  Dansemu- 
siken op  fra  dens  Hjemsted  i  den  snavsede  og  tilrøgede 
Knejpe  til  det  festlige  Koncertlokale,  hvor  dens  Slægtskab 
med  den  akademiske  Musik  ganske  anderledes  kommer  til 
sin  Bet. 

Ogsaa  Strauss  begyndte  nu  at  lade  den  ene  Melodi 
efter  den  anden  flagre  ud.  I  Begyndelsen  fremtraadte  han 
dog  ikke  selv  som  Komponisten.    Hvad  han  skrev,  fremkom 


under  Lanners  Navn.  Men  det  varede  kun  kort.  Strauss' 
Kompositionstrang  var  kommen  pludselig.  Det  var  en  Ejen- 
dommelighed hos  Wienerkomponisterne,  at  de  skrev  med 
usædvanlig  Lethed.  Det  kom,  som  den  yngre  Strauss  senere 
fortalte,  kun  an  paa,  at  der  faldt  En  noget  ind.  Og  mærk- 
værdigt nok  faldt  der  altid  En  noget  ind.  Ja.  tilføjede  han. 
Selvtilliden  var  endog  saa  stor.  at  man  hyppigt  til  en  be- 
stemt Aften  havde  averteret  en  ny  Vals,  af  hvilken  der 
endnu  samme  Morgen  ikke  fandtes  en  Node.  Dette  var 
ialfald  Lanners  Methode,  og  netop  den  var  det,  der  skulde 
give  Anledning  til,  at  de  to  Venner  skiltes.  Paa  en  saadan 
Morgen,  hvor  Lanner  senest  maatte  lægge  Haand  paa  Værket, 
befandt  han  sig  ikke  vel  og  sendte  sporenstrengs  Bud  til 
Strauss  med  Ordre  til  skyndsomst  at  se  til,  at  der  »faldt 
ham  noget  ind«.  Det  lykkedes,  og  om  Aftenen  gik  den 
ny  Vals  under  Lanners  Navn.  Dette  var  afgørende.  Ogsaa 
Strauss'  Time  var  nu  kommen.  Han  havde  opdaget,  at 
ogsaa  han  formaaede  at  yde  noget,  og  det  blev  som  anført 
ikke  ved  denne  ene  Vals.  Lanner  havde  i  1825  maattet 
oprette  en  større  fast  Filial,  nemlig  i  Dansesalen  »Zum 
grimen  Baum«,  og  Strauss  blev  udset  til  at  lede  den.  Og 
paa  en  saadan  Plads  var  der  i  Grunden  ikke  længere  An- 
ledning til  at  krybe  i  Skjul.  Vennerne  blev  Rivaler.  Da 
Strauss  samtidig  havde  oprettet  en  selvstændig  Kvartet,  der 
musicerede  i  Værtshuset  Zum  rothen  Igel«,  og  da  disse 
Virksomheder  ikke  i  Længden  lod  sig  forene,  besluttede 
han,  der  samme  Aar  var  indtraadt  i  den  hellige  Ægtestand, 
at  skabe  sig  en  helt  selvstændig  Virksomhed.  Han  og 
Lanner  blev  da  enige  om  at  skilles,  og  Orkestrets  Mu- 
sikere blev  stillede  overfor  Valget,  om  de  vilde  følge  Lanner 
eller  Strauss.  Et  Flertal  af  dem  fulgte  den  sidste.  I  An- 
ledning af  Skilsmissen  skrev  Lanner  en  »Trennungs  Walzer  . 
der  blev  opført  den  sidste  Aften,  Strauss  medvirkede  i  hans 
Orkester.     Med   et   Orkester    paa   fjorten   Mand    kunde   da 


10 

Strauss  allerede  næste  Foraar  optræde  som  selvstændig 
Kapelmester  i  forskellige  af  Datidens  berømteste  Lokaler 
»Zum  Sehwann«  i  Rossau,  i  Dobling  og  i  »Bei  den  zwei 
Tauben«,  i  hvilken  sidste  den  første  af  hans  Kompositioner, 
der  fremtræder  under  hans  Navn,  »Tåuberln  Walzer«,  saa 
Dagens  Lys.  Det  lykkedes  ham  her  med  utrolig  Hurtighed 
at  opnaa  en  Position,  der  ikke  gav  Lanners  noget  efter 
i  Popularitet.  Følgen  blev  naturligvis,  at  Publikum  efter 
Wienermusiklivets  Skik  snart  deltes  i  to  Lejre,  der  hver 
svor  til  sin  Mester.  Dog  skal  det  bemærkes,  at  denne  ydre 
Konkurrence  ingenlunde  berørte  det  personlige  Forhold 
mellem  de  to  Mestre  indbyrdes.  Og  det  til  Trods  for,  at 
det  snart  lykkedes  Strauss  udadtil  at  faa  et  mægtigt  For- 
spring. Dette  tog  navnlig  Fart,  da  han  i  1827  blev  Dirigent  i 
Koncertlokalet  »Zur  Kettenbrucke«  i  Leopoldstadt,  hvor  han 
befandt  sig  i  et  afgjort  Gennembrud  og  skrev  den  ene  Træf- 
fer efter  den  anden  med  »Kettenbriicke-Walzer«  i  Spidsen. 
Dette  Forspring  skyldtes  dog  i  ringere  Grad  hans  Kompo- 
sitioner end  en  vis  forretningsmæssig  Evne,  han  besad,  og 
navnlig  da  den  Omstændighed,  at  han  til  Forlægger  for 
sine  Kompositioner  havde  faaet  den  bekendte  Tobias  Has- 
linger,  der  forstod  saavel  i  Indland  som  Udland  at  sætte 
en  storartet  Reklame  i  Scene.  Det  gjaldt  nemlig  for  enhver 
Pris  at  opnaa  og  bevare  Forspringet. 

I  Bøhmeren  Joseph  Labitzky  og  Ungareren  Joseph  Gungl 
var  der  allerede  kommen  nye  Mænd  frem  paa  Arenaen. 
Den  første,  en  behændig  Autodidakt,  der  oprindelig  havde 
været  første  Violinist  i  Kurkapellerne  i  Marienbad  og  Carls- 
bad,  havde  siden  1822  i  Spidsen  for  et  eget  Orkester,  senere 
i  Spidsen  for  Carlsbader  Kurkapellet,  foretaget  talrige  Kon- 
certrejser rundtom  i  Tyskland  og  Østerrig,  Rusland  etc, 
hvor  hans  Danse  vandt  et  mægtigt  Publikum,  der  paa  sine 
Steder  ingenlunde  stod  tilbage  for  Lanners  og  Strauss'.  Endnu 
i  Fyrrerne  er  Labitzky  en  ligesaa  hyppig  Gæst  paa  Koncert- 


11 

programmerne.  Hans  lette  og  flagrende  Melodier  har  dog 
ikke  i  Tiden  haft  den  samme  Levedygtighed  som  de  store 
Wienermestres,  men  for  Samtiden  stod  han  ikke  ringere. 
Hans  bekendte  Tremolo  Vals  »Andenken  an  Pawlowsky 
var  hos  Lumbye  ikke  mindre  efterspurgt  end  Lanners  »Ma- 
lapou-Galop<,  der  begge  var  sikre  Da  capo  Numre. 

Gungl  havde  femten  Aar  gammel  begyndt  sin  Løbebane 
som  Skolelærer  for  derefter  at  blive  østerrigsk  Militærmu- 
siker. Allerede  hans  første  Arbejde  Ungarischer  Marsch« 
bragte  ham  frem  i  første  Række.  Hans  berømte  »Ober- 
låndler  »skulde  befæste  dette  Ry.  Ogsaa  han  foretog  talrige 
Koncertrejser,  men  hans  egentlige  Hovedvirsomhed  falder 
først  saa  sent,  at  den  er  samtidig  med  Lumbyes,  nemlig 
da  han  i  1843  traadte  i  Spidsen  for  det  bekendte  Orkester 
i  Berlin,  hvor  han  henlevede  den  betydningsfuldeste  Del 
af  sit  Liv. 

Den  ældre  Fahrbach.  der  var  Elev  af  Strauss,  naaede 
trods  en  fremragende  Produktionsevne  aldrig  sin  Lærer. 
Han  var  ikke  som  de  andre  Violinist  men  blæste  Cornet; 
paa  et  givet  Tidspunkt  nød  han  et  Ry.  der  nærmede  sig  Lan- 
ners og  Strauss'.  En  anden  af  Strauss'  Elever  var  Bendl,  der 
dog  savnede  det  rigtige  Wienergemyt.  Endelig  kunde  Herz 
glæde  sig  ved  en  kortvarig  Popularitet.  Ogsaa  Lanner  havde 
Epigoner.  Adam,  der  en  Tid  lang  tegnede  til  at  blive  en 
Forgrundsfigur  paa  dette  Omraade  men  derefter  vendte  det 
utaknemmelige  Wien  Ryggen,  og  Schroder,  der  ligesom  Adam 
var  en  dygtig  Violinspiller.  Endelig  besad  Ballin  en  mægtig 
Fordel  i  et  fremragende  Orkester,  hvorimod  han  ikke  som 
Komponist  skulde  faa  nogen  nævneværdig  Betydning.  Alle 
disse  Navne  var  i  Fyrrerne  stærkt  fremme.  Nu  er  der  vel 
faa  eller  ingen,  der  erindrer  dem. 

Wienerdansenes  Ry  var  naaet  viden  om  Lande.  I  Frank- 
rig fandt  de  en  Jordbund,  hvis  lette  Sæder  var  et  tak- 
nemmeligt Felt  for  Opdyrkningen  af  denne  Genre.    Philippe 

Musard,  »le  roi  des  quadrilles«,  som  han  kaldtes,  var  i  Frank- 
rig Dagens  Løve.  Efter  deres  Anlæg  og  den  historiske  Ud- 
vikling var  det  nemlig  dengang  endnu  ikke  saa  meget  de 
germanske  Danseformer,  der  tiltalte  Franskmændene.  Deres 
Yndlingsdans  var  og  blev  den  ældgamle  men  nu  tildels 
fornvede  Kvadrille.  Den  er  i  Virkeligheden  kun  den  gamle 
nationale  Kontredans,  der  først  omkring  1820  faar  det  nye 
Navn.  Den  fremtræder  i  mange  forskellige  Former  men 
som  Regel  i  fem  Figurer:  Pantalon,  Été,  Poule  (med  Coda), 
Trenise  og  Finale.  Som  Kontredansen  er  Udtryk  for  det 
bonapartistiske  Frankrig  paa  samme  Maade  som  Galoppen 
er  det  for  det  orleanistiske,  er  Kvadrillen  Udtryk  for  Borger- 
kongen Louis  Philippes  Regimente. 

I  denne  laa  ogsaa  Musards  Styrke.  Men  det  var  ikke 
blot  i  Paris  ved  Fester  og  Hofballer,  hans  Toner  lød.  Ogsaa 
i  London  var  han  en  hyppig  og  velset  Gæst.  Indtil  1830 
havde  han  i  en  Aarrække  virket  i  den  engelske  Hovedstad, 
hvor  hans  Danse  beherskede  Hofballerne.  I  Paris  var  det 
navnlig  i  »Concert  Musard«  i  Champs  Elysées,  at  hans 
Kvadriller,  der  ofte  ikke  var  original  Musik  men  byggede 
over  yndede  Operamotiver  af  Auber,  Halévy  etc. ,  gjorde 
ham  til  Parisernes  erklærede  Yndling.  Naar  han  midt  i 
sit  Orkester  sad  ubevægelig  i  sin  Lænestol,  fortæller  en 
Samtidig,  var  han  et  formeligt  Drama.  Kun  hans  højre 
Haand  med  Taktstokken  var  i  Bevægelse,  men  hans  Mimik 
afspejlede  Melodiens  Karakter.  Selv  hans  store  buskede 
ravnsorte  Øjenbryn,  der  hævede  og  sænkede  sig  med  Takten, 
havde  noget  overnaturligt  ved  sig.  Musard  havde  den  for- 
træffelige Evne  at  kunne  tilpasse  sig  for  alle  mulige  Krav 
og  falde  ind  i  en  hvilkensomhelst  Stil.  I  1845  var  han 
saaledes  paany  kommen  til  London  i  Anledning  af  et  Ko- 
stumebal, der  afholdtes  af  Dronning  Victoria  i  Buckingham 
Palace.  Hofballet  blev  holdt  i  Rococo  Stil,  og  Musard  kom- 
ponerede paa  Dronningens  Befaling  en  »Quadrille  de  1845 

de  la  cour  d' Angleterre  ou  souvenir  du  17me  siéele«.  Ved 
denne  Lejlighed  arrangerede  han  ogsaa  en  stor  »Morceau« 
af  Glucks  »Iphigenia«,  betitlet  noget  affektert  men  fuld- 
kommen i  Stil  »Que  d'attrait,  que  de  majesté,  que  de  gråce, 
que  de  beauté«.  Saadanne  Eksempler  giver  den  typiske 
Musard,  men  som  saadan  forgudede  Tiden  ham.  Dog  er 
han  aldrig  faldet  helt  i  Germanernes  Smag.  Herhjemme 
har  man  bedre  oraend  kun  forbigaaende  kunnet  goutere 
ham.  Men  selvom  hans  Yndlingsform.  Kvadrillen,  ikke 
udenfor  Frankrig  spiller  blot  tilnærmelsesvis  samme  Rolle, 
har  dog  navnlig  Strauss  og  hos  os  Lumbye  jævnlig  be- 
nyttet den. 

Medens  Lanner  ved  de  mægtige  Redouteballer  og  i  de  be- 
rømte Danseetablissementer  til  Stadighed  fængslede  det  wien- 
ske Publikum  med  nye  Valset  Nachtviolen«,  Abendsterne«, 
»Hoffnungsstrahlen«  etc),  følte  Strauss  Trang  til  at  underlægge 
sig  nyt  Land.  Han  paabegyndte  nu  en  Række  storstilede 
Rejser,  sande  Korstog,  der  satte  mægtige  Spor,  hvor  han 
kom  hen ,  og  som  bragte  Navnet  Strauss  paa  alles  Læber 
og  listede  hans  Melodier  ind  i  alles  Hjærter.  Paa  sin  første 
Rejse  kom  han  bl.  a.  til  Berlin,  hvor  man  opbød  alle  Midler 
for  at  overtale  ham  til  at  ombytte  Kejserstaden  ved  Donau 
med  det  preussiske  Kongesæde,  hvad  han  dog  standhaftig 
afslog.  Den  ham  tiltænkte  Virksomhed  blev  senere  over- 
tagen af  Gungl.  Gennem  Tyskland ,  Holland  og  Belgien 
gik  den  næste  Rejse.  Den  formede  sig  som  et  sandt  Triumf- 
tog. Men  endnu  var  tilbage  det  store  Maal  at  erobre  Paris. 
I  1837  tiltraadte  han  med  sit  Orkester,  28  Mand  stærkt, 
den  betydningsfulde  Rejse  mod  det  dragende  Maal.  Næppe 
havde  han  overskredet  den  franske  Grænse,  førend  Lykken 
straks  skulde  tilsmile  ham.  I  Strassbourg  indløb  midt  under 
Koncerten  Efterretningen  om  Erobringen  af  den  algierske 
Fæstning  Constantineh  og  General  Danrémonts  Heltedød, 
hvad  der  vakte  en  Storm  af  patriotisk  Begejstring,  der  ogsaa 

kom  Strauss  og  hans  fortrinlige  Orkester,  i  hvilket  han 
under  alle  sine  Rejser  havde  en  kraftig  Støtte,  tilgode. 
Ejendommeligt  nok  var  det  ikke  ham  men  Lanner,  der 
skrev  Militær-Galoppen  »Constantinehs  Bestormelse.,  som 
en  Tid  lang  hørte  til  de  mest  yndede  Numre  i  Lumbyes 
Orkester.  Snart  var  han  i  Paris.  Og  her  lykkedes  det 
ham  hurtigt  i  den  almindelige  Bevidsthed  at  vinde  en  af- 
gørende Sejr  over  Musard,  der  trods  Massevirkningen  af 
sit  96  Mand  store  Orkester  ikke  formaaede  at  gøre  sig 
gældende  overfor  Strauss'  lille  men  sejrsvante  Skare,  der 
rustet  med  de  sprudlende  Wienermelodier  for  første  Gang 
gav  Pariserne  rigtig  Smag  for  Valsen.  Allerede  hans  aller- 
første Koncert  i  »Gymnase  musical«  skabte  et  saadant  Ry 
om  ham,  at  selv  Louis  Philippe  lod  ham  kalde  og  viste 
ham  megen  Opmærksomhed.  Men  det  var  ogsaa  Perlerne 
i  Strauss'  Herskerkrone,  man  bød  de  undrende  Parisere.  Det 
var  Valse  som  »Kettenbrficke«,  »Erinnerungs«,  »Philomelen  . 
»Nachtwandler«,  »Gabrielen«  etc.  og  Galopper  som  »Jugend- 
feuer«  m.  fl.  Forholdet  mellem  de  to  Komponister  var  dog  ret 
elskværdigt,  og  de  gav  i  Forening  ikke  mindre  end  30  Kon- 
certer, men  man  fortæller  rigtignok,  at  naar  Pariserne  havde 
hørt  Strauss'  Afdeling,  plejede  de  at  udvandre  af  Salen 
uden  at  interessere  sig  for,  hvad  Musard  maatte  have  paa 
Hjærte.  Strauss  var  Dagens  Helt.  De  berømteste  Musikere, 
som  dengang  flokkedes  i  Verdensstaden,  kappedes  om  at 
hylde  ham.  Cherubini  tilkastede  ham  en  Violbuket,  Auber 
og  Meyerbeer  ofrede  ham  uskrømtet  Anerkendelse,  Berlioz 
hilste  ham  i  Avisartikler,  og  Paganini  gik  op  og  rakte  ham 
Haanden  for  Publikums  Øjne.  Det  lykkedes  aldrig  Musard 
at  tage  Revanche.  Vel  kom  han  senere  paa  sine  Rejser 
ogsaa  til  Tyskland  men  dog  uden  der  at  vække  den  Be- 
gejstring, den  tyske  Valsekonge  havde  vakt  i  Frankrig.  I 
November  1846  optraadte  han  saaledes  i  »Krolis  Winter- 
ganen«    i  Berlin.     Her  virkede  han  mest  ved  sin  kolossale 

Masseudfoldelse.  Han  havde  saaledes  ikke  mindre  end  tolv 
Kontrabasser.  Da  han  vendte  hjem,  erklærede  »La  Revue 
et  Gazette  musicale«,  at  hverken  Udlandets  Guld  eller  dets 
Kærtegn  havde  kunnet  holde  ham  tilbage.  »En  hellig  Pligt 
kaldte  ham  igen  til  Paris.  Grunden  var  dog  vist  snarere 
den,  at  han  som  specifik  Fransk  kun  i  Paris  kunde  vur- 
deres efter  Fortjeneste. 

Dette  Strauss'  Held  ligger  vel  for  en  stor  Del  i  Valsens 
særlige  Karakter,  der  med  sit  Indhold  af  indsmigrende 
Livsglæde  ret  var  skikket  til  at  virke  paa  Parisernes  lette 
Sind.  Valsen  var  ogsaa  nu  en  anden  end  den,  der  tidligere 
var  kendt  i  Frankrig  under  dette  Navn.  For  det  første 
var  der  i  Wienerkomponisternes  Valseform  noget  særlig 
østerrigsk,  og  dernæst  havde  den  faaet  en  fast  Form,  be- 
staaende  af  en  Introduktion,  fem  Numre  og  en  Coda  eller 
Finale.  Tidligere  havde  den  bestaaet  af  mange  flere  Af- 
snit. Ved  Indvielsen  af  Apollo  Salen«  i  Wien  i  Aaret  1808 
skrev  Hummel  en  Vals  med  Trios  i  9  Numre  og  en  Coda. 
Senere  forekom  den  endog  med  tolv  Dele.  Det  var  Wiener- 
komponisterne, der  havde  skabt  den  mere  begrænsede  men 
ved  sit  særlige  Sving  karakteristiske  Form,  som  laa  Fransk- 
mændenes tidligere  Opfattelse  saa  fjærnt,  og  som  netop 
virkede  saa  stærkt  ved  sin  Fremmedartethed.  Endelig  var 
der  over  den  hin  Evne  til  at  bringe  Uro  i  Benene  paa 
Folk,  hvad  Kvadrillen  i  sig  selv  ikke  formaaede.  Der  er 
siden  den  Tid  af  Franskmænd  sagt  mange  smukke  Ord 
om  Valsen.  Murger  f.  Eks.  kalder  den  »le  pas  de  charge 
de  i'amour«.  løvrigt  er  det  den  almindelige  Opfattelse  hos 
de  romanske  Folk,  at  der  i  denne  Dans  ligger  noget  ero- 
tisk hidsende.  En  Italiener  udtalte  saaledes  engang:  »Valsen 
er  en  saa  sanselig  Dans,  at  kun  den  sindige  Tysker  kan 
danse  den  uden  at  staa  i  Fare  for  at  opsluges  af  dens  fraa- 
dende  Bølger«.  Og  dog  er  i  Virkeligheden  Kvadrillen  langt 
snarere  for  den  elegante  og  letsindige  Pariser  af  en  saadan 

Virkning,   for   ikke   at  tale  om  Fandangoen  og  Tarantellen 
for  andre  af  Sydens  Folk. 

Trods  Valsens  uomtvistelige  Fortrin   mente  Strauss   det 
dog   rjgtigt   at   drage   den    Fordel   af  sit   Pariserophold,    at 


Johann  Strauss. 
Efter  samtidigt  Litografi. 

han  benyttede  Lejligheden  til  at  studere  Kvadrilleformen, 
og  det  lykkedes  ham  i  den  Grad  at  gøre  sig  til  Herre  over 
denne  Form ,  at  han  i  sin  Produktion  kunde  præstere  et 
meget  stort  Antal  Kvadriller,  der  hævder  sig  smukt  ved 
Siden  af  Musards. 

Udadtil  maa  det  da  ogsaa  indrømmes,  at  Strauss  fuldtud 
hævder  sig,  som  Wienerdansenes  ledende  Kraft.  Da  Genren 
med  rivende  Hast  vinder  Fodfæste  i  Nabolandene,  er  det 
stedse  under  hans  Navn  som  ;  Concerter  å  la  Strauss«.  Her- 
hjemme kaldes  den  slet  og  ret  Straussermusik.  Mangfol- 
dige Steder  indføres  den   ligefrem   af  Strauss   selv  og  hans 

Orkester.  Og  selvfølgelig  var  der  hos  denne  Komponist 
Egenskaber  af  ikke  helt  sædvanlig  Art.  Hele  hans  per- 
sonlige Fremtræden  virkede  paa  Tilhørerne.  Alt  hos  ham 
var  ejendommeligt   lige  til  hans  Hovedform  —  tete  carrée 


Joseph     Lanner. 
Efter  samtidigt  Litografi. 

som  Franskmændene  sagde.  H.  C.  Andersen,  der  i  1834 
saa  ham  dirigere  i  Hietzing,  siger  om  ham  i  »Mit  Livs 
Eventyr«  :  »Det  var,  som  om  Melodierne  strømmede  gen- 
nem ham  ud  af  alle  Lemmer,  hans  Øjne  lyste,  han  var 
Livet  og  Lederen  her,  det  var  tydeligt«.  Ti  Aar  senere 
hørte  Gade  ham  i  »Volksgarten«,  men  da  var  Indtrykket 
ringere.  »Hans  Corps«,  skriver  han  hjem,  »spiller  godt, 
meget  godt,  dog  havde  jeg  ventet  mere,  men  maaske  var 
de  ikke  ret  ved  Stemme«. 

Kranset  af  Berømmelsens  Krone  holdt  Strauss  paany  sit 

Indtog  i  Wien,  hvorfra  han  dog  oftere  skulde  foretage  lange 
og  glorrige  Rejser  i  Ind-  og  Udland.  Nu,  han  igen  var  i 
Wien,  hvor  Lanner  beskeden  og  fordringsløs  røgtede  sit 
Hverv  til  det  sidste,  følte  han  vel  sit  Forspring,  men  lykke- 
lig følte  han  sig  ikke.  Kæmpemæssig  Overanstrengelse  paa 
hans  Koncertrejser  havde  nedbrudt  hans  Helbred,  i  1839 
var  han  aldeles  opgiven  af  Lægerne  paa  Grund  af  en  Ryg- 
marvssvindsot,  han  havde  paadraget  sig  ved  den  vedhol- 
dende Nattevaagen,  der  knyttede  sig  til  hans  daglige  Le- 
delse af  Dansemusik,  og  der  gik  Aar,  inden  han  atter  var 
sig  selv.  Prisen  for  Førstepladsen  havde  været  dyr.  Selv 
hans  Familieliv  led  derunder.  Og  dertil  kommer,  at  han 
selv  følte,  at  Forspringet  kun  var  et  ydre.  Den  rentud  ge- 
niale Sikkerhed  i  det  musikalske  Instinkt,  som  var  Lanners 
store  Naturgave,  ejede  han  ikke,  om  han  end  naaede  fuldt 
paa  Højde  med  ham  i  Opfindsomhed.  Men  hans  Evne  til 
rent  personligt  at  gøre  sig  gældende,  hans  snildt  beregnede 
Dedikationer  til  højfornemme  Personer  og  Medlemmer  af 
fyrstelige  Huse,  noget,  Lanner  kun  i  ringe  Grad  og  alene 
af  Veneration  for  de  paagældende  indlod  sig  paa,  alt  dette 
kom  ham  ypperligt  til  Hjælp  i  Konkurrencen  med  den  be- 
skedne Medbejler.  Lanner  var  Østerriger  og  specielt  Wiener 
med  Liv  og  Sjæl.  Strauss  derimod  var  et  ikke  ringe  Stykke 
af  en  Kosmopolit.  Derfor  træffer  man  hos  Lanner  netop 
Hjærtets  Egenskaber  og  en  Sentimentalitet,  der  bunder  i 
det  ægte  Wienergemyt,  medens  Strauss  er  Skaberen  af  den 
elegante  med  fint  udtænkte  Raffinements  udstyrede  Wiener- 
vals. Hver  især  var  da  altsaa  Udtryk  for  en  særlig  Side 
af  den  ny  Stil.  Men  naar  den  yngre  Strauss  vil  karakterisere 
dette  Modsætningsforhold  saaledes,  at  Lanners  Valse  synes 
at  sige:  »I  bitt  Euch  schon,  gehts  tanzen!«,  medens  der 
fra  Strauss'  Melodier  lyder  et:  »Gehts  tanzen,  i  wills!«,  er 
dette  vistnok  fornemmelig  at  skrive  paa  Familieskabets  Reg- 
ning.   Strauss   forstod   endelig  at  omgive  sig  med  en  Nim- 

bus  af  finere  musikalsk  Karakter.  Han  undlod  saaledes 
aldrig  paa  sit  Program  at  føre  de  store  Navne  iblandt, 
Navne  som  Mozart,  Beethoven,  Weber  etc,  hvilket  Reper- 
toire han  da  ogsaa  havde  udviklet  sit  Orkester  til  at  frem- 
føre i  dadelløs  Gengivelse.  De  bedste  Navne  undslog  sig 
ikke  for  at  optræde  i  Fællesskab  med  ham.  Moscheles, 
Teresa  Milanollo  o.  m.  fl.  har  fra  Tid  til  anden  knyttet  deres 
Sukces  til  Valsekongens.  Strauss  var  stærkt  beundret  af 
Schumann,  Mendelsohn  hilste  ham  som  Broder,  men  denne 
sidste  skattede  dog  ikke  Lanner  ringere,  ja  han  anbefalede 
engang  Ferd.  David  Lanners  Værker  til  samvittighedsfuldt 
Studium. 

Til  Ære  for  Strauss'  Følelser  for  Vennen  maa  det  dog 
siges,  at  han  ikke  glemte  ham  paa  sit  Program.  Blandt 
talrige  Eksempler  skal  kun  nævnes  et  enkelt.  Strauss  var 
altid  fyldt  med  originale  Indfald,  der  satte  hans  Tilhøreres 
Fantasi  i  Bevægelse.  Da  Wien  ved  FjTrernes  Begyndelse 
var  greben  af  en  fuldstændig  Rebusepidemi,  gav  han  i  »Sperl« 
en  Fest  under  Navnet  »Alles  nur  Rebus« ,  hvor  alt  var 
iklædt  Rebusformen,  saaledes  at  Folk  endog  stod  paa  Gade- 
hjørnerne og  grublede  foran  Plakaten.  Blandt  Opløsningerne 
paa  de  forskellige  Gaader  var  ogsaa  en,  der  lød  »Lanners 
Nixentånze«,  hvis  Toner  under  stor  Begejstring  bruste  gennem 
Salen. 

Først  sent  lykkedes  det  Lanner  at  opnaa  nogen  ydre 
Anerkendelse  af  officiel  Karakter.  Han  opnaade  Ansættelse 
som  Kapelmester  ved  2det  Wiener  Borgerregiment.  Han 
og  Strauss  fulgtes  ogsaa  ad  paa  dette  Punkt.  Først  i  sidste 
Øjeblik  gjorde  man  ham  til  Æresborger  i  Wien.  Men  denne 
Glæde  nød  han  kun  kort.  Den  14.  April  1843  blev  han 
bortrevet  af  Tyfus.  Ved  denne  Lejlighed  saa  man  ret,  hvor 
elsket  ogsaa  Lanner  var.  En  uoverskuelig  Menneskemængde, 
20,000  Personer,  fulgte  ham  til  Graven.  Fra  tre  Orkestre 
lød  Sørgemarschens  Toner.    Det  ene  af  dem  var  1ste  Bor- 

gerregiments  Musikkorps  med  Strauss  i  Spidsen.  Det  var 
med  dyb  Smerte,  denne  fulgte  Vennen  til  det  sidste  Hvile- 
sted ude  i  Ober  Dobling.  Lanner  efterlod  sig  dog  en  be- 
tydelig Formue  til  sine  Børn,  en  Søn,  der  var  Musiker,  og 
som  paa  dette  Tidspunkt  kun  ni  Aar  gammel  allerede  flere 
Gange  havde  staaet  i  Spidsen  for  de  militære  Musikkorps 
ved  Aftenunderholdninger  i  Wien,  og  en  Datter,  en  bekendt 
Danserinde.     Hans  Orkester  blev  overtaget  af  Schroder. 

Strauss  var  nu  ubestridt  Enehersker  i  Valsens  Rige,  men 
langvarigt  skulde  dette  hans  Eneherredømme  ikke  blive. 
Vennen  var  død,  men  Sønnen  var  allerede  parat  med  Mur- 
brækkeren. Det  var  med  blandede  Følelser,  Strauss  i  Efter- 
aaret  1844  saa  sin  Søn  rykke  frem  som  den  ny  Konkurrent, 
hvis  Styrke  han  altfor  snart  skulde  faa  Lejlighed  til  at 
maale.  Den  unge  Strauss  debuterede  som  Dirigent  for  sit 
eget  Orkester,  i  Dommayers  Casino  i  Hietzing.  Og  her 
vandt  han  med  et  Slag  et  Publikum  saa  talrigt  og  begejstret, 
som  Lanner  og  Faderen  først  havde  erhvervet  efter  Aaringer. 
Og  straks  var  Wienerne  rede  med  tvende  Partier  med  skarp 
Front  mod  hinanden.  En  Fylde  af  Melodier,  der  i  Ge- 
nialitet ikke  stod  tilbage  for  Faderens  men  i  Friskhed  langt 
overgik  dem,  var  den  Gave,  den  yngre  Strauss  ledsagede 
sin  Debut  med,  og  han  var  nu  uimodsagt  Folkets  Yndling. 
Som  en  Løbeild  rygtedes  det  ud  over  Evropa,  at  Valse- 
kongen nu  stod  Fare  for  at  blive  stødt  fra  Tronen  af  sin 
kun  19-aarige  Søn.  Den  unge  Strauss  vækker  straks  en  hel 
Verdens  Opmærksomhed.  »Han  komponerer  ogsaa  sine 
Valse  selv«,  beretter  »Theaterbladet«  herhjemme  i  København. 
Og  det  var  kun  en  liden  Trøst  for  Faderen  at  erholde  tildelt 
Æresdiplom  fra  selve  »Accademia  di  Santa  Cecilia«  i  Rom. 

Han  vidste  under  disse  Forhold  intet  klogere  at  gøre 
end  at  friske  sine  Lavrbær  op  ved  en  Koncertrejse  bl.  a. 
til  Berlin,  hvor  Gungl  paa  sin  Side  fandt  det  raadeligst  mid- 
lertidig at  forlægge   Residensen   til   Breslau.     Imedens   var 

unge  Strauss  gaaet  fra  den  ene  Udmærkelse  til  den  anden. 
Efter  Forældrenes  Skilsmisse  sluttede  han  sig  nøje  til  Mo- 
deren og  kom  derved  i  yderligere  Modsætningsforhold  til 
Faderen.  Skønt  ung  af  Aar  var  han  i  Wienerlivet  allerede 
bleven  Lanners  Arvtager.  I  1845  gik  endog  Rygtet,  at  han 
vilde  gifte  sig  med  Lanners  Datter,  den  udmærkede  Dan- 
serinde. Det  vilde,  som  Kjøbenhavns  Theaterblad«  her- 
hjemme rigtigt  bemærkede,  sikkert  være  blevet  et  lystigt 
Ægtepar.  Men  det  blev  ved  Rygtet.  Derimod  var  han 
bleven  ansat  i  Lanners  tidligere  Stilling  som  Kapelmester 
ved  Nationalgarden,  hvor  Faderen  indtog  en  lignende  Plads. 
Netop  her  skulde  Modsætningen  mellem  dem  aabenbare 
sig  paa  en  karakteristisk  Maade. 

Aaret  1848  var  Frihedslængslernes  store  Aar.  Ogsaa  i 
Wien  fylkedes  Ungdommen  om  de  revolutionære  Ideer. 
Nationalgarden,  der  var  en  Omorganisation  af  den  gamle 
Borgermilits,  udgjorde  naturligvis  de  Revolutionæres  Kærne- 
tropper.  Blandt  disse  befandt  den  unge  Strauss  sig  som 
Fisken  i  Vandet.  Anderledes  med  den  ældre  Strauss,  der 
i  1845  var  bleven  udnævnt  til  k.  k.  Hofballmusikdirector 
og  var  en  rigtig  »Sehwarzgelber« ,  hvis  konservative  Ten- 
denser ikke  var  til  at  tage  Fejl  af.  Netop  fra  denne  be- 
vægede Tid  skriver  sig  hans  berømte  »Radetzky  Marsch«. 
Han  havde  oftere  i  den  senere  Tid  tvungen  af  Omstændig- 
hederne maattet  give  sine  nye  Kompositioner  Navne  med  et 
revolutionært  Anstrøg  som  »Nationalgarde  Marsch«,  »Freiheits 
Marsch«  o.  s.  v..  som  dog  Sønnen  straks  overtrumfede  med 
Melodier  som  »Freiheits-  und  Barrikadenlieder«  og  »Revolu- 
tions Marsch«.  Gamle  Strauss  ærgrede  sig  ikke  lidet  derover, 
men  saa  en  skønne  Dag  maatte  han  have  Luft  for  sine 
oprigtige  Følelser,  og  han  skrev  da  den  berømte  Marsch, 
der  fik  Navn  efter  den  frygtede  Marechal.  Det  kom  ham 
dog  ikke  til  Skade  paa  gode  Navn  og  Rygte.  Tværtimod, 
hans   Anseelse    syntes    netop    i    disse   Dage   at   have   naaet 

Kulminationspunktet.  Men  det  var  ogsaa  nogle  af  hans  aller- 
bedste Ting  som  »Amphionsklånge«,  »Aethertråume«,  »Sorgen- 
brecher«,  »Landesfarben«  o.  m.  fl. ,  der  paa  denne  Tid  saa 
Dagens  Lys. 

I  Februar  1849  oprandt  de  frygtelige  Dage,  hvis  blodige 
Rædsler  for  lange  Tider  lagde  en  mørk  Sky  over  Wienernes 
muntre  Sind.  Og  efter  denne  blodige  Tid  følte  han  Jorden 
brænde  under  Fødderne.  Han  hastede  paany  bort  til  frem- 
mede Steder  for  at  genvinde  sin  Ligevægt.  I  September 
kom  han  omsider  tilbage.  Her  mødte  der  ham  straks  et 
ondt  Varsel,  idet  hans  Bue  brast  ved  første  Buestrøg,  da 
han  igen  viste  sig  for  Wienerne  i  Ungers  Casino  i  Hernals. 
Det  varede  da  heller  ikke  længe,  før  han  ligesom  Vennen 
Lanner  ramtes  af  Sygdom  (Skarlagensfeber),  og  den  25.  Sep- 
tember 1849  udaandede  den  berømte  Valsekonge,  der  havde 
formaaet  i  den  Grad  at  fængsle  Musikens  Store,  Mænd 
som  Cherubini,  Meyerbeer,  Berlioz,  Schumann  etc.  at  de  i 
ham  saa  en  Ligemand.  Han  fandt  sit  sidste  Hvilested  i 
i  Ober  Dobling  ved  Siden  af  Lanner.  Med  ham  var  den 
sidste  af  Hovedmændene  for  det  Kuld  af  Wienerkomponister 
borte,  der  havde  skabt  den  nyere  Dansemusik.  Den  unge 
Strauss,  der  langt  skulde  overstraale  Faderen,  var  vel  endnu 
tilbage,  men  han  hører  en  nyere  Tid  til. 


TROMPETEREN 

I  Rationalismens  Danmark  betegner  jo  det  nittende  Aar- 
hundredes  Frembrud  Indvarslingen  af  en  ny  Tid.  Trindt 
om  i  Landene  medfører  den  franske  Revolution  og  det  Na- 
poleonske /Eventyr  en  Omvurdering  af  alle  Værdier.  Disse 
Kamptiders  Genfødelse  af  Nationalitetsfølelsen.  Kanontor- 
denen fra  Kongedybet  og  den  umiddelbare  Fornemmelse 
af  den  ny  Tids  Komme  vakte  som  bekendt  herhjemme 
den  kraftige  Opblussen  af  hidtil  slumrende  Egenskaber  i 
det  danske  Folk.  Men  disse  Egenskaber  var  Ynglingens, 
ikke  Mandens,  det  var  det  varme  Hjærte,  ikke  den  kolde 
Hjærne.  Det  var  Digtningen,  Kunsten,  Videnskaben,  kort 
sagt  Idealismen,  for  hvem  det  ny  Aarhundrede  blev  Gen- 
nembruddet. Ikke  den  praktiske  Sans,  ikke  den  politiske 
Indsigt.  Krigens  Mare  hvilede  over  Landet,  Erhvervskilderne 
var  udtømte  og  Statsbankerottens  Aar  1813  oprandt.  Under 
disse  Forhold  sløvedes  Interessen  for  det  offentlige  Liv. 
Hverdagens  Graa  tonedes  stedse  mørkere  og  mørkere,  men 
i  Stemningernes  og  Fantasiens  skyhøje  Regioner  levede 
Tidens  Mennesker  et  andet  og  lykkeligere  Liv,  hvor  barnlig 
Livsglæde  skiftede  med  bevidst  Nyden  af  Idealitetstrangens 
Lykke,  en  Higen,  der  bragte  Danmarks  Digtekunst  til  dens 
Kulminationspunkt  og  bragte  dansk  Musik  ind  i  et  lykkeligt 
Spor,  hvor  den  bevidst  nationale  Tone  skulde  fødes.  Paa 
Baggrund  af  disse  Tilstande  var  der  fremvokset  et  Folkeliv, 
hvis  væsentligste  Karaktertræk  efterhaanden  fæstnede  sig 
som  nøjsomme  Livsvaner  blandet  med  naiv  Spidsborger- 
lighed.    I  Ly   af  disse    beredtes  der  efterhaanden  en  Jord- 

bund,  som  skulde  vise  sig  saare  frugtbar,  da  omsider 
Straussermusikens  Sædekorn  fandt  Vej  herop. 

Der  hvilede  over  Frederik  den  Sjettes  København  en 
egen  Duft.  Det  var  i  de  hyggelige  Tider,  da  Brostenene 
endnu  var  toppede,  da  Rendestensbrædtet  dækkede  den 
farvede  Strøm  af  alskens  ubestemmeligt,  og  fremfor  alt, 
da  Voldene  skærmede  Idyllen  mod  den  store  Verden  derude. 
Naar  Aftenen  faldt  paa,  og  de  osende  Tranlamper  kastede 
et  flakkende  og  døsigt  Skær  ud  over  de  øde  Gader,  hvor 
Vægteren  med  sine  tyksaalede  Støvler  trampede  sindigt  afsted 
som  det  eneste  Vidnesbyrd  om  menneskeligt  Liv,  da  mærkede 
man  lidet  til  Hoved-  og  Residensstaden,  da  sænkede  der  sig 
over  selve  Landets  Puls  og  Hjærte  et  Drag  af  stille  Fred.  Det 
var  i  de  store  Afstandes  Tid,  hvor  Nyheder  derude  fra  ofte 
tog  Uger  og  Maaneder  at  naa  hertil,  til  Midtpunktet  for  Dan- 
marks Kultur.  Der  hvilede  over  det  Hele  en  træg  men  hjær- 
telig  Gemytlighed,  noget  i  Virkeligheden  saa  typisk  dansk. 

I  disse  Omgivelser  saa  Hans  Christian  Lumbye  første 
Gang  Dagens  Lys  den  2.  Maj  1810.  Faderen,  Rasmus  Hansen 
Lumbye,  var  paa  dette  Tidspunkt  Korporal  ved  3dje  Kom- 
pagni af  det  i  Citadellet  Frederikshavn  garnisonerende 
jyske  Skarpskyttekorps.  Følger  man  ham  gennem  Korpsets 
Rapportbøger,  ses  del,  at  han  allerede  fra  1806  har  tjent 
ved  Korpset,  der  dengang  hed  2den  sjællandske  Bataillon  let 
Infanteri,  ikke  at  forveksle  med  Landeværnet,  af  hvilket 
forskellige  Afdelinger  i  Kapertiden  var  trukne  sammen  til 
Forstærkning  af  Hovedstadens  Garnison.  Det  var  jo  Ufreds- 
tider, og  Engelskmanden  truede  stadig  de  danske  Strande. 
Disciplinen  var  haard,  Krumslutning  hørte  til  Dagens  Orden, 
og  paa  Blaagaard  var  der  indrettet  Lazaret.  I  Januar  1808 
avancerede  Lumbye  til  virkelig  Korporal,  og  omtrent  sam- 
tidig skiftede  Korpset  Navn,  hvorhos  der  tildeltes  det  en 
Forstærkningsbataillon  af  Landeværnet,  der  ophævedes  og 
overførtes  til  Linjetropperne. 

I  disse  beskedne  Kaar  befandt  Forældrene  sig  —  Mo- 
deren Margreta  Jonsdotter  Malmgreen  var  fra  Malmø  — 
da  Sønnen  fødtes.  Om  selve  Fødselsstedet  hersker  der 
nogen  Tvivl.  Om  Faderen  havde  fast  Kvarter  i  Kastellet, 
kan  nemlig  ikke  oplyses.  Derimod  hævder  en  Familie- 
tradition, at  det  var  i  en  Ejendom  i  Hyskenstræde.  Georg 
Lumbye  vil  endnu  erindre,  at  en  Tante  har  vist  ham  Stedet 
som  Barn,  nemlig  en  Ejendom  straks  paa  højre  Haand, 
naar  man  kommer  fra  Vimmelskaftet,  antagelig  det  nuvæ- 
rende Nr.  6.  Her  fødtes  Hans  Christian.  Knapt  en  Snes 
Dage  senere,  den  20.  Maj  1810,  døbtes  han  i  Garnisons 
Kirke,  hvis  danske  Menighed  Forældrene  tilhørte,  men  i 
hvis  Daabsbog  Efternavnet  forøvrigt  fejlagtig  staves  Lundbye. 
Den  Omstændighed,  at  Forældrene  ikke  tilhørte  Citadellets 
Menighed,  samt  at  der  blandt  Fadderne  træffes  flere  Navne 
fra  Kvarteret,  lader  formode,  at  Hyskenstræde  ikke  med 
Urette  gør  Krav  paa  at  huse  Familien  Lumbye  blandt  dens 
Beboere  i  dette  Aar. 

Rasmus  Lumbye  var  ikke  selv  Københavner.  Som 
Navnet  antyder,  var  han  af  fyensk  Oprindelse.  Der  findes 
paa  Fyen  tvende  Landsbyer  af  dette  Navn.  En  større  lidt 
Nord  for  Odense  og  en  anden  noget  mindre  nede  ad  Ringe- 
kanten ved  Landevejen  til  Faaborg.  Det  er  fra  denne  sidste, 
Slægten  har  hentet  det  Navn,  der  skulde  faa  Klang  af  andet 
og  mere  end  et  blot  og  bart  Bynavn.  Det  var  Tjenestens 
Krav,  der  drog  ham  bort  fra  Fødeøen  til  de  forskellige 
Byer,  hvor  Forflyttelserne  førte  ham  hen.  Foreløbigt  var 
han  altsaa  havnet  i  København.  Men  den  lille  Hans  Chri- 
stian skulde  dog  ikke  længe  vokse  op  som  Københavner- 
dreng. Faderen,  der  efterhaanden  var  avanceret  til  Vaa- 
benmester,  ses  nemlig  allerede  i  1816,  da  det  jyske  Skarp- 
skyttekorps opløses,  at  være  overgaaet  til  det  i  Randers 
liggende  jyske   Regiment   lette   Dragoner.     Allerede  i  Seks- 

aarsalderen  forlod  da  Drengen  København,  da  Familien 
flyttede  til  dens  nye  Kvarter  i  Randers. 

Denne  Rejse,  der  foregik  landværts  og  midt  i  Vinterens 
Hjærte,  skulde  imidlertid  ikke  blive  uden  en  vis  skæbne- 
svanger Betydning  for  ham.  Kommunikationsmidlerne  var 
paa  dette  Tidspunkt  langt  fra  ideale,  og  paa  Istransporten 
over  Storebælt  paadrog  han  sig  en  Ørelidelse,  der  medførte 
en  fremtrædende  Døvhed  paa  det  højre  Øre.  Denne  ved- 
varede hele  Livet  igennem,  uden  at  det  dog  fik  nogen  Ind- 
flydelse paa  hans  Virksomhed  som  Musiker.  Først  op  i 
hans  Alderdom,  da  ogsaa  hans  venstre  Øre  angrebes,  maatte 
han  give  tabt. 

Hans  Christians  Overførelse  til  Randers  skulde  dog  ikke 
komme  til  at  betyde  en  Hæmning  for  ham  fra  den  Dag, 
hans  Kærlighed  til  Musiken  tidligst  gav  sig  Udslag.  Paa 
sin  Vis  var  Provinsbyerne  i  hine  Tider  ikke  ringere  stillede 
i  Henseende  til  Musikdyrkelse  end  nutildags.  Tværtimod. 
Det  var  jo.  medens  endnu  Lavsbaand  og  Privilegier  be- 
herskede Næringslivet,  ogsaa  det  musikalske.  Paa  dette 
sidste  Omraade  levede  endnu  den  ældgamle  Institution, 
som  kaldtes  Stadsmusikanten.  Den  var  gjort  til  et  egentligt 
Embede,  hvis  Indehaver  havde  Eneret  paa  Leveringen  af 
den  Musik,  Borgerne  havde  Brug  for  ved  festlige  Lejligheder, 
og  da  Stadsmusikanten  jo  ikke  selv  kunde  være  allevegne, 
havde  han  Ret  til  at  lade  den  udføre  ved  sine  faste  Folk, 
hans  »Svende«,  der  ofte  tillige  havde  Kost  og  Logis  hos 
ham.  Ofte  var  Stadsmusikanten  som  Følge  af  dette  Em- 
bedes viikaarlige  Besættelse  naturligvis  en  sølle  Fyr,  men 
hyppigt  var  det  dog  en  virkelig  dygtig  Musiker.  Navnlig 
den  Omstændighed,  at  Embedet  i  mange  Tilfælde  var  besat 
med  en  forhenværende  Hofviolon  eller  dog  Elev  i  Kapellet, 
medførte,  at  Kvaliteten  relativt  var  tilfredsstillende.  Fra 
gammel  Tid  (1780)  var  det  nemlig  en  ved  kgl.  Reskript 
fastslaaet  Skik,   at  de  rundt  om  i  Købstæderne  bestaaende 

Stadsmusikantembeder  var  Retræteposter,  hvortil  Medlem- 
merne af  det  kgl.  Kapel  havde  Fortrinsret.  Kapellets 
Forret  bestod  deri,  at  Kapelchefen  kunde  indstille  to  eller 
flere  Kandidater  til  Embedet.  Skete  dette  ikke,  havde  Ma- 
gistraten frie  Hænder.  Imidlertid  sørgede  de  skiftende 
Kapelchefer  altid  for  at  have  Kandidater  paa  Lager.  Det 
var  nemlig  bleven  en  let  og  bekvem  Maade  at  blive  saa- 
danne  Medlemmer  kvit,  som  enten  paa  Grund  af  Alder 
eller  manglende  Duelighed  ikke  længer  egnede  sig  for  Tje- 
nesten i  Kapellet.  Dertil  kom,  at  man  paa  samme  Tid 
kom  let  over  det  ubehagelige  Spørgsmaal  om  Pensionen, 
som  Kapellets  Budget  befriedes  for,  naar  den  paagældende 
overgik  til  andet  Embede.  Derved  opstod  der  naturligvis 
idelige  Stridigheder  med  Magistraterne,  som  saa  sig  slet 
tjente  med  at  faa  Kræfter,  der  var  udrangerede  andetsteds, 
men  de  trak  som  Regel  det  korteste  Straa.  Tidligere  var 
ogsaa  Landdistrikterne  inddragne  under  denne  Bestemmelse, 
men  dette  ophørte  med  det  nittende  Aarhundredes  Begyn- 
delse. Alligevel  var  der  nok  endda,  og  vi  ser  derfor  paa 
denne  Tid  en  Række  tidligere  Hofvioloner  sidde  rundt  om 
i  Byerne  i  en  god  og  efter  Omstændighederne  indbringende 
Levevej.  Et  Gode  var  der  ved  denne  Ordning,  nemlig  at 
disse  Folk,  selv  om  de  ikke  repræsenterede  det  ypperlige, 
dog  som  Regel  bragte  nogen  god  Smag  med  sig  som  Arv 
efter  deres  tidligere  Virksomhed.  Derfor  kunde  de  i  det 
mindste  som  Lærere  lægge  et  godt  Grundlag.  Mange  af 
den  Tids  Musikere,  som  senere  skulde  vinde  sig  et  Navn. 
skylder  saadanne  afdankede  Hofvioloner  deres  første  Ud- 
dannelse. Ogsaa  om  Henrik  Rung  gælder  dette,  omend  hans 
Lærer,  Caspar  Jørgen  Schindler,  der  havde  taget  Domicil 
i  Næstved,  vel  ikke  var  Stadsmusikant  dersteds.  Men  han 
var  forhenværende  Hofviolon  og  en  Type  paa  netop  den 
Slags  Folk,  som  udgjorde  Hovedmassen  af  Stadsmusikanter 
rundt  om  i  Købstæderne. 

Sin  første  Undervisning  fik  Hans  Christian  dog  ikke 
hos  Stadsmusikanten  men  hos  en  Lærer  og  Organist,  der 
gav  ham  Timer  i  Violinspil,  og  flink  var  han,  skønt  Tanken 
kun  var  den,  at  han  skulde  lære  at  gnide  Fiolen  til  Hus- 
behov. I  1821  var  der  sket  den  Forandring  i  Faderens 
Stilling,  at  han  fra  Randers  Dragonerne,  hvor  han  træffes 
som  Vagtmester,  afgik  for  at  indtræde  i  det  i  Odense  gar- 
nisonerende fyenske  Regiment  lette  Dragoner,  hvor  han  blev, 
indtil  han  d.  1.  Maj  1833  som  Kastels-  eller  Justitsvagtmester 
erholdt  sin  Afsked  med  Pension.  Næppe  tolv  Aar  gammel 
kom  da  Hans  Christian  til  Odense,  den  samme  By,  som 
ikke  mange  Aar  i  Forvejen  havde  huset  en  anden  Hans 
Christians  ærgerrige  Drømme.  Ogsaa  Odense  havde  sin 
Stadsmusikant.  Denne  Stilling  havde  f.  Eks.  været  beklædt 
af  Hofviolonerne  Søren  Brandt  og  Alb.  Rauch.  I  de  Aar, 
Hans  Christian  opholdt  sig  i  Fyens  Hovedstad,  varetoges 
Stadsmusikantens  Pligter  af  den  paa  Stedet  barnefødte 
David  Jacob  Sivertsen,  kaldet  Sivert,  der  ifølge  Odense 
Købstads  Raadstueprotokol  allerede  i  1818  i  en  Alder  af 
29  Aar  var  bleven  beskikket  til  det  nævnte  Embede.  Han 
var  en  dygtig  Musiker,  der  forstod  sine  Ting,  men  Musik- 
livet der  var  dog  mindre  præget  heraf  end  af  den  Om- 
stændighed, at  Byen  var  Garnisonsby.  Og  i  Garnisonen 
spillede  Musiken  en  stor  Rolle.  Alle,  der  paa  nogen  Maade 
kunde  være  med,  dyrkede  den.  Da  nogle  Aar  senere  Un- 
derofficersstanden  drøftes,  kan  en  af  Diskussionens  Del- 
tagere med  Rette  henvise  til  Odense,  hvor  man  takket  være 
den  ædle,  uegennyttige  Foersom  (en  Broder  til  Organisten 
Foersom)  vil  se  »Underofficerernes  skjønne  Comportement 
og  store  Færdighed  i  Musiken«,  medens  man  andetsteds 
kun  vil  finde  Værtshusuvæsen. 

Glade  Dage  var  det  nu,  der  oprandt  for  Drengen,  der 
røbede  saa  umiskendelige  Evner,  at  det  vakte  Opmærk- 
somhed.    Stadsmusikanten,  Sivert,   fik   Øje    paa    Drengens 


29 

ualmindelige  Anlæg  og  tog  sig  af  hans  videre  musikalske 
Uddannelse,  forsaavidt  som  han  gav  ham  lidt  Undervisning 
i  Musikteori  eller  Generalbas,  som  det  dengang  kaldtes.  Som 
det  i  Reglen  gaar,  fik  Omgivelserne  afgørende  Indflydelse 
paa  Retningen  af  hans  musikalske  Udvikling.  Odense  var 
jo  som  anført  i  første  Række  Garnisonsby.  Militærmusiken 
paa  »Flakhaven«  var  derfor  den  dominerende  i  Byens  musi- 
kalske Fysiognomi.  Hans  Christian  var  desuden  et  Soldater- 
barn, og  ret  naturligt  følte  han  sig  i  særlig  Grad  knyttet  til 
Militærmusiken,  hvis  Virksomhed  han  fulgte  med  Barnets 
hele  aabne  Modtagelighed,  og  efterhaanden  tog  i  hans  Be- 
vidsthed Musiken  stadig  Form  efter  den  Musik,  han  daglig 
indsugede  paa  denne  Maade.  Han  havde  allerede  gjort 
Forsøg  paa  at  skrive  nogle  Smaasange.  Nu  var  det  navnlig 
Marschformen,  der  listede  sig  ind  i  hans  Bevidsthed.  Paa 
begge  Felter  vandt  hans  beskedne  Smaasager  Kenderes 
Bifald,  hvad  der  kun  ansporede  ham  til  at  fortsætte. 

En  saa  tidlig  Udvikling  paa  dette  Punkt  var  ikke  sæd- 
vanlig. Den  medførte,  at  han  knap  fjorten  Aar  gammel 
fra  1.  Maj  1824  at  regne  opnaaede  Ansættelse  som  Trom- 
peter ved  Faderens  Regiment,  ligesom  denne  ved  dettes 
første  Eskadron.  Nu  var  han  selv  Medlem  af  det  Korps, 
der  hidtil  havde  været  den  i  det  høje  svævende  Genstand 
for  hans  Beundring.  Det  kan  nok  være,  at  han  var  ikke 
lidet  stolt,  da  han  saagar  til  Hest  promenerede  Kongens 
Klæder,  rød  Kjole  med  lyseblaa  Krave,  Rabatter  og  Opslag, 
gule  Kanter,  hvide  Knapper  og  hvidt  Underfoer,  hvid  Vest, 
snævre  lyseblaa  Benklæder,  Casque  og  Patrontaske,  for 
Øjnene  af  de  misundelige  men  imponerede  Kammerater. 
Mange  Aar  senere  udtalte  han  til  Arthur  Allin,  da  disse 
Ungdomsaar  bragtes  paa  Bane:  »Du  kan  tro,  at  jeg  var 
stolt  dengang,  jeg  blev  Soldat;  jeg  traadte  i  Brostenene,  saa 
Sporerne  klirrede,  for  at  Folk,  skulde  kunne  høre,  hvilken 
Karl  jeg  var  bleven«. 

Under  Tjenesten  følte  han  sig  snart  som  voksen.  Han 
saa  hvor  hurtigt  hans  Ærgærrighed  var  kronet  med  Held. 
Han  maatte  haste  videre.  Jo  mere  Heldet  fulgte  ham, 
desto  højere  satte  han  Maalet.  Under  disse  Omstændig- 
heder følte  han  snart,  at  Odense  blev  ham  for  trang.  Den 
bød  langtfra  paa  de  Muligheder,  hans  Virkelyst  lod  ham 
ane.  Han  maatte  for  enhver  Pris  til  København,  til  Æven- 
tyrstaden,  hvorom  Rygtet  fortalte  de  lifligste  Ting.  Byen 
med  Kongens  eget  Teater,  med  de  store  Komponister  Weyse 
og  Kuhlau  og  alle  de  fremmede  Kunstnere,  der  kom  og 
gik  men  alle  bragte  Bud  ude  fra  den  store  Verden.  Det 
kunde  ikke  være  andet.  Derover  maatte  han,  hvis  han 
skulde  naa  Resultater.  Men  hvorledes  klare  sig  i  Fødebyen, 
der  dog  for  ham  var  den  store,  fremmede  Stad.  Vove  sig 
ud  paa  det  uvisse,  var  altfor  resikabelt.  Da  bød  Skæbnen 
ham  en  Chance. 

Som  Aarene  var  gaaede,  havde  Lumbye  udviklet  sig  til 
en  sjældent  dygtig  Trompeter.  Blandt  Kammeraterne  vakte 
dette  Misundelse,  og  navnlig  en  enkelt  af  dem  gjorde  ham 
Livet  mere  end  almindeligt  surt.  Da  indtraf  der  en  Be- 
givenhed, der  efter  en  i  Familien  endnu  levende  Tradition 
forholder  sig  saaledes.  En  skønne  Dag  ankom  selveste 
Frederik  den  Sjette  med  sin  Stab.  Udenfor  Odense  blev 
der  holdt  Revy  over  Garnisonen.  Ved  denne  Lejlighed 
blev  der  som  sædvanligt  tilstaaet  Mandskabet  Adgang  til 
at  rette  Henvendelser  til  Kongen,  og  saaledes  skete  det,  at 
Lumbye  red  hen  foran  Majestæten  og  forebragte  sin  An- 
modning om  at  blive  forflyttet  til  Allerhøjstsammes  Livgarde 
til  Hest.  Han  viste  tillige  sit  kammeratlige  Sindelag  ved 
paa  Kongens  Spørgsmaal  om  Grunden  til  dette  hans  An- 
dragende at  fortie  Drillerierne  af  sin  Plageaand  og  kun 
anføre  Lysten  til  at  tjene  ved  Kongens  eget  Regiment. 

Paa  Forhaand  synes  intet  at  være  til  Hinder  for  Rigtig- 
heden af  denne  Beretning.     Paa  et  Punkt  er  Fortællingen 

dog  givet  ukorrekt.  Frederik  den  Sjette  har  ikke  i  Aaret 
1829  opholdt  sig  paa  Fyen,  endsige  i  Odense.  Efter  Holten 
har  han  overhovedet  ikke  været  der  senere  end  1824.  Der- 
imod lod  Stiftets  Guvernør,  Prins  Christian  Frederik,  den 
senere  Christian  den  Ottende,  den  11.  Juni  1829  det  fyenske 
Dragonregiment  passere  Revy  for  sig,  og  med  den  deraf 
flydende  Modifikation  kunde  Historien  jo  være  meget  tro- 
værdig. 

Naar  denne  Beretning  har  fundet  Plads  her,  er  det 
imidlertid  udelukkende  for  at  vise,  hvorledes  en  rigtig 
Kærne  kan  forvanskes  ved  den  mundtlige  Tradition,  og 
derved  forklare,  hvorfor  der  i  nærværende  Skrift  kun  i  for- 
svindende Grad  er  taget  Hensyn  til  de  utallige  Anekdoter, 
der  er  i  Omløb  om  H.  C.  Lumbye.  Søger  man  denne  Hi- 
storie verificeret  gennem  Arkiverne,  kommer  man  nemlig 
til  følgende  Resultat.  I  Sommeren  1828  var  der  stor  Troppe- 
samling  ved  Aarhus.  Den  5.  Juni  ankom  Kongen  personlig 
med  Dampskibet  Mercurius  til  Aarhus  fra  Kalundborg. 
Han  var  ledsaget  af  et  glimrende  Følge,  i  hvilket  bl.  a. 
befandt  sig  Hestgardens  Chef,  Prinsen  af  Hessen-Philipsthal. 
I  Dagene  fra  den  7.  til  14.  Juni  blev  der  derefter  afholdt 
Special-Revyer  over  de  i  og  ved  Aarhus  forsamlede  Tropper, 
af  hvilke  det  fyenske  Regiment  lette  Dragoner  og  det  hol- 
stenske Lansener-Regiment  var  i  Ilden  Mandagen  den  9., 
ved  hvilken  Lejlighed  Lumbye  kan  have  rettet  en  Anmod- 
ning som  den  anførte,  ikke  til  Kongen,  men  til  den  tilstede- 
værende Chef  for  Hestgarden.  Under  1.  Xovbr.  1828  har 
Lumbye  nemlig  skrevet  en  Ansøgning,  der  gennem  Gene- 
ralkommandoen i  Fyen  blev  indsendt  til  General-Adjutant- 
Staben,  og  hvori  han  anholder  Kongen  om  den  oftnævnte 
Forflyttelse  »af  Lyst  til  Tienesten  og  for  at  forøge  min 
Færdighed  i  Musiken,  hvortil  jeg  i  Deres  Majestæts  Residens 
Stad  saa  særdeles  har  Leilighed«.  Og  hertil  har  Regimentet 
føjet  følgende   Udtalelse:      Supplicanten  —   der  i  Aar   ved 

Aarhuus  blev  præsenteret  Hans  Durchlauchtighed  Prinds  til 
Hessen-Philipsthal  —  er  68  Tommer  høi,  19  Aar  gammel, 
en  fortrinlig  god  Trompetter  med  megen  musikalsk  Genie, 
har  et  godt  Udvortes,  er  yderst  proper  og  ordentlig,  og 
hans  Opførsel  har  stedse  været  exemplarisk,  saa  Regimentet 
høist  ugierne  mistede  ham:  men  paa  Hans  Durchlauchtighed 
Prinds  af  Hessen-Philipsthals  Anmodning  og  med  Hensyn 
til  Supplicantens  Fremtiid  finder  Regimentet  sig  pligtig 
allerunderdanigst  at  indstille  denne  hans  allerunderdanigste 
Ansøgning  til  Deres  Majestæts  allernaadigste  Bønhørelse«. 
Saa  meget  foreligger  der  om  denne  Sag,  men  dette  er  jo 
noget  mindre  romantisk,  omend  ærefuldt  nok  for  den  unge 
Trompeter.  Kongen  bifaldt  Indstillingen  og  tilskrev  under 
15.  Novbr.  1828  Garden,  at  det  første  vakante  Trompeter 
Nummer  skulde  besættes  med  Lumbye. 

Denne  fik  hurtig  sit  Ønske  opfyldt,  den  18.  August  1829 
dimitteredes  han  fra  sit  Regiment,  hvor  hans  to  yngre  Brødre, 
Jens  Peter  og  Rasmus,  den  første  ogsaa  som  Trompeter, 
hævdede  Slægtens  Traditioner,  Dagen  efter  findes  han  ind- 
tegnet ved  Bæltpassagen  fra  Fyen  til  Sjælland,  og  en  Sen- 
sommerdag stod  han  paany  i  sin  Fødeby.  Til  de  Begi- 
venheder, der  dette  Aar  sysselsatte  Københavnerne  mest, 
Oehlenschlågers  Digterkroning  i  Lund,  Bournonvilles  Til- 
bagekomst og  Ansættelse  ved  det  kgl.  Teater  eller  Næve- 
fægtningen  paa  Nørrebros  Teater,  mærkede  Lumbye  kun 
lidet.  Tjenesten  og  de  nye  Forhold  lagde  fuldt  Beslag  paa 
hans  Opmærksomhed.  Paa  det  Tidspunkt,  Lumbye  for- 
sættes, var  der  dog  endnu  ikke  noget  Trompeter  Nummer 
ledigt,  hvorfor  han  tildeles  Afdelingen  som  overkomplet. 
Fra  19.  August  1829  til  31.  Marts  1831  tjente  da  Lumbye 
ved  Hestgardens  første  Eskadron  (Liveskadronen)  som  Horn- 
blæser. Men  efter  disse  halvandet  Aars  Forløb  træffer  vi 
ham  igen  som  Trompeter.  Ifølge  Stamrullen  blev  Trom- 
peter Hans  Christian  Lumbye,  »født  i  Kjøbenhavn,  22  Aar 

gammel,  6772  Tomme  høi«  som  Vedtegningen  lyder,  »indsat« 
i  Hestgardens  anden  Eskadron  den  1.  April  1831.  Af  Trom- 
petere var  der  ikke  mange  ved  Hestgarden.  Foruden  Lum- 
byes Eskadron  var  der  kun  Liveskadronen.  Hver  havde 
de  tre  Trompetere,  altsaa  ialt  seks.  Lumbyes  nye  Kolleger 
var  Trompeterne  Chr.  Dems  og  Ole  Gislinge,  der  begge  var 
betydeligt  ældre  end  han.  Liveskadronens  Trompetere 
var  Joh.  P.  Gylden- 
spietz,  Chr.  Fr.  Bom- 
holtz  og  Joh.  Eggert 
Jespersen. 

Den  Tjeneste,  der 
her  ventede  ham,  var 
adskillig  mere  afveks- 
lende end  den  ved 
Odense  Dragonerne. 
Det  var  en  lang  Række 
repræsentative  Hverv, 
som  Hestgardens  Mandskab  maatte  afgive  Staffage  til.  Naar 
Kongen  en  Gang  om  Aaret  aabnede  Højesteret,  afgav  den 
Eskorte,  efterat  først  en  Herold  ledsaget  af  tvende  Trom- 
petere havde  forkyndt  Begivenheden  (»redet  Herredag  ind«). 
Korpsets  øverste  Chef  var  den  regerende  Konge,  men  den 
egentlige  Ledelse  havde  Korpskommandøren,  der  endnu  paa 
det  Tidspunkt,  Lumbye  indtraadte,  var  Generalmajor  Prins 
F.  W.  C.  L.  til  Hessen-Philipsthal-Barchfeld.  I  1835  indtraadte 
Hs.  Durchl.  Prins  Christian  til  Gliicksborg,  den  senere  Chri- 
stian den  Niende,  som  Ritmester  å  la  suite  ved  Afdelingen, 
og  samtidig  tog  han  Bopæl  paa  Korpsets  Kaserne,  der  i 
1792  var  nyopbygget  som  Afløser  af  den  gamle  Artillerika- 
serne ved  Frederiksholms  Kanal  paa  Materialgaardens  Grund. 
Den  brændte  i  1798,  men  genopbyggedes  derefter  i  den 
Skikkelse,  hvori  vi  nu  kender  den. 

I    disse    beskedne   Omgivelser    skulde    ogsaa   Lumbyes 

Hestgardens  Kaserne  (nu  Artillerikaserne  l. 

Kunstnerliv  tage  sin  Begyndelse.  Det  formede  sig  da  ogsaa 
saare  beskedent,  Lønningen  var  kun  ringe,  og  allerede  Aaret 
efter,  den  16.  Maj  1832,  ægtede  han  den  nittenaarige  Georgine 
Marie  Hansine  Hoff,  yngste  Datter  af  den  i  1818  afdøde 
Skomagermester  Joh.  Hoff  i  Lille  Brøndstræde.  Ifølge  Hel- 
liggeistes  Kirkes  Kopulationsbog  blev  Vielsen,  hvortil  han 
under  24.  April  havde  erholdt  Chefens  Tilladelse,  af  Pastor 
Bull  forrettet  i  Hjemmet  eller,  som  det  dengang  almindeligt 
hed,  »i  Huset«.  Han  maatte  da  se  sig  om  efter  yderligere 
Ressourcer.  Allerede  i  Odense  var  han  anset  som  en  over- 
ordentlig dygtig  Trompetist.  Dertil  spillede  han  en  Del 
Violin.  Det  faldt  ham  da  ikke  vanskeligt  at  faa  Foden 
indenfor  i  de  Krese,  hvor  der  var  god  Fortjeneste  at  hente 
for  en  dygtig  Musiker.  Han  blev  Svend  hos  Stadsmusikanten 
i  København.  Den  unge  Mand  med  det  lokkede  Hoved, 
hvem  man  kunde  se  statelig  og  strunk  i  blinkende  Kyrads 
paa  den  graa  Trompeterskimmel  i  Spidsen  for  Hestgardens 
Afløsning,  naar  den  om  Middagen  lagde  Vejen  gennem  Byen 
til  Amalienborg,  var  om  Aftenen  blandt  de  muntreste  af 
Musikantersvendene,  der  spillede  op  til  Dans. 

Ogsaa  København  havde  nemlig  sin  Stadsmusikant.  Og 
dette  Embede  var  vel  nok,  som  rimeligt  er,  det  mest  eftertrag- 
tede af  dem  alle.  Det  var  dog  undertiden  forbundet  med  ad- 
skillige Ubehageligheder  at  beklæde  dette  Embede.  Hoved- 
staden var  dengang  som  nu  tillige  Hovedsædet  for  Militærmu- 
siken,  idet  de  fleste  og  vigtigste  Regimenter  var  samlede  her. 
Hoboisterne  nød  fra  gammel  Tid  det  Prærogativ,  at  de  med 
Forbigaaelse  af  Stadsmusikantens  Privilegium  havde  Ret  til 
at  spille  for  Rangspersoner.  Dette  benyttedes  i  fuldt  Maal  men 
gav  tillige  Anledning  til  talrige  Forsøg  paa  at  udvide  dette 
ingenlunde  skarpt  afgrænsede  Omraade  i  samme  Grad,  som 
Stadsmusikanten  bestræbte  sig  for  at  indskrænke  det. 

Det  hændte  ogsaa,  at  der  fra  anden  Side  trængte  et 
Hjærtesuk  frem   til  Offentlighedens  Bevisthed.     I   de  Tider 

havde  man  ingen  anden  Udvej  end  af  klage  i  »Politivennen«. 
Den  var  den  jævne  Mands  eneste  Tilflugt,  og  den  tog  sig 
troligt  af  alt  mellem  Himmel  og  Jord.  Snart  fremsætter 
den  Forslag  om  »Kydskheds  Præmier  til  Tjenestepiger -, 
snart  drejer  det  sig  om  Tydeligheds  Gavnlighed  i  Brev- 
vexling«,  til  andre  Tider  er  det  et  Nødraab,  om  at  »en 
nederdrægtig  Skurkestreg  ønskes  opdaget« ,  et  Par  Gange 
træffer  man  et  Vink  til  en  nøgen  Herre,  hvis  Paa-  og  Af- 
klædningsscener  foregik  for  oprullet  Gardin  »og  afgav  et 
ubehageligt  Skue  for  Flere«,  etsteds  opholder  man  sig  over 
en  trenæset  Dreng  i  Adelgaden,  men  allerhyppigst  skrev 
man,  som  Klatterup  siger  om  Ledermann,  Anker  over 
Rendestenens  Bræt.  Intet  Under,  at  det  ogsaa  er  her,  vi 
træffer  Besværingerne  over  Stadsmusikanten.  Navnlig  kla- 
gede man  over  Afgifterne  til  dette  Embede,  der  var  et  af 
de  mægtigste  og  mest  indbringende.  Paa  Stadens  Distrikt 
var  der  nogle  og  tyve  priviligerede  Danseboder,  af  hvilke 
de  færreste  havde  to  Musici,  enkelte  5  å  6  men  de  fleste 
3  å  4,  og  for  dem  maatte  Danseværterne  betale  en  Afgift, 
der  tilsammen  ansloges  til  1260  Rbd.  aarlig.  Og  for  disse 
Penge  opnaaede  de  ikke  andet  end  Tilladelsen  til  selv  at 
vælge  deres  Musikere.  Navnlig  var  man  misfornøjet  her- 
over, da  Størsteparten  af  disse  Musikere  var  Hoboister,  om 
hvem  man  formente,  »at  de,  som  enhver  anden  Militair, 
kunde  tillades,  ved  at  udøve  deres  Kunst,  at  erhverve  et 
Bidrag  til  deres  Udkomme«.  Ja,  man  fandt  ligefrem  Stil- 
lingen som  Stadsmusikant  i  København  overflødig,  da  man 
altid  kunde  faa  Musik  uden  ham.  Bestilte  man  Musiken 
hos  ham,  men  hans  Folk  var  engagerede  andetsteds,  var 
han  undskyldt.  Tog  man  saa  andre  Folk,  beregnede  han 
sig  dog  en  klækkelig  Del  af  Betalingen  for  hver  af  disse. 
Betaltes  denne  Afgift  ikke,  blev  Musiken  ulovlig.  Og  han 
haandhævede  sit  Privilegium  med  Jernhaand.  I  1832  kla- 
gede en  fattig  Arbejdsmand,  Holbech,  der  i  et  Selskab  hos 

nogle  Bekendte  havde  spillet  for  Tidsfordriv  indtil  Kl.  972 
om  Aftenen,  over,  at  han,  der  selvfølgelig  ikke  havde  taget 
Betaling  herfor  og  ovenikøbet  kun  spillede  meget  maadeligt 
og,  som  han  selv  udtrykte  sig,  »ej  var  Kjender  af  Musik«, 
havde  maattet  betale  1  Bbd.  i  Mulkt. 

Omtrent  ved  den  Tid,  Lumbye  forsættes  til  København, 
blev  Stadsmusikantembedet  her  i  Byen  overdraget  Carl 
Gottlob  Fussel.  Han  var  indvandret  fra  Sachsen  og  havde 
tidligere  været  Hoboist  ved  Fodgarden.  Derfra  var  han 
indtraadt  i  det  kgl.  Kapel  som  Klarinettist.  Meget  frem- 
ragende har  han  dog  sikkert  ikke  været.  Ialfald  maatte 
han  i  sin  Tid  afgive  Klarinetpartiet  i  Paérs  »Agnese« ,  da 
det  var  ham  for  vanskeligt.  I  sit  Embede  havde  han  et 
ikke  ringe  Antal  Svende,  ved  hvis  Hjælp  han  var  i  Stand 
til  at  holde  Forretningen  gaaende.  Kneb  det  til  Tider  at 
overkomme  alt,  tog  han  resolut  Hjælp  af  andre  Musikere, 
og  ved  saadanne  Lejligheder  gik  han  ikke  af  Vejen  for  at 
benytte  Hoboister,  der  gennemgaaende  var  de  eneste  bru- 
gelige Kræfter,  der  var  at  opdrive.  Da  Lumbye  saa  sig 
om  efter  passende  Bibeskæftigelse,  faldt  hans  Øje  straks 
paa  Stadsmusikantens  Svende,  blandt  hvem  det  hurtigt 
lykkedes  ham  at  finde  Optagelse,  og  hvor  han  snart  gjorde  sig 
bemærket  blandt  de  bedste.  Foruden  Fortjenesten  var  der 
hermed  forbundet  den  Fordel,  at  den  bragte  ham  i  Forhold 
til  den  Art  Musik,  der  fortrinsvis  laa  for  hans  Evner. 

Bortset  fra  Stadsmusikantens  Virksomhed,  som  væsent- 
ligst indskrænkede  sig  til  den  officielle  Taarnblæsning  og 
navnlig  den  mere  private  Bal-  og  Dansemusik,  var  den  musi- 
kalske Underholdning  for  det  jævne  Publikum  saa  godt 
som  udelukkende  at  hente  hos  Militærmusiken.  Det  har 
Interesse  at  kaste  et  kort  Blik  paa  denne  som  Udtryk  for, 
hvad  der  var  gængs,  da  Straussermusiken  pludselig  skulde 
skabe  en  hel  Revolution  paa  dette  Omraade. 

Med  Napoleonskrigene  kom  der  Fart  i  Harmonimusiken. 

Det  ligger  i  Sagens  Natur,  at  Militæret  kun  kan  gøre  Brug 
af  saadanne  Instrumenter,  som  lader  sig  benytte  under 
Marschen.  Det,  der  bliver  Tale  om,  er  altsaa  kun  Træ- 
og  Messingblæsere.  Men  da  Hoboisterne  jævnlig  gav  Kon- 
certer udenfor  Tjenesten,  opkom  der  snart  en  Sondring 
mellem  den  almindelige  »Instrumentalmusik«  og  Harmoni- 
musiken.  Egentlige  Harmonikoncerter  fandt  vel  allerede 
Sted  i  1801 ,  men  først  i  Sæsonen  1808—09  forekommer 
regelmæssige  Koncerter,  der  hver  fjortende  Dag  fandt  Sted 
i  Raus  Hotel  paa  Kongens  Nytorv,  hvor  Hoboisterne  af  den 
kgl.  Livgarde  til  Fods  afholdt  saadanne  under  Henvisning 
til  den  Fuldkommenhed,  Harmonimusiken  havde  opnaaet  i 
de  senere  Aar,  især  ved  Pariserkonservatoriet  og » Conservatoire 
harmonique«  i  Berlin.  Kronprinsens  Regiment,  der  netop  dette 
Aar  ved  Tronskiftet  var  blevet  til  Kongens  Regiment,  fulgte 
hurtigt  i  Gardens  Fodspor.  Fra  Sæsonen  1817  træffer  man 
ogsaa  to  Gange  om  Ugen  Harmonimusik  hos  Konditor  Fir- 
menich  ved  Hercules  Pavillonen  i  Rosenborg  Have.  Disse 
Koncerter  var  dog  bestemte  for  den  finere  Portion.  De  kaldtes 
»elegante«  og  var  ledsagede  af  Vauxhal  men  maatte  i  denne 
Form  snart  opgives,  da  de  var  altfor  dyre. 

Om  Søndagen  derimod  spillede  Regimentsmusiken  o: 
Hoboister  fra  forskellige  Regimenter,  og  denne  Musik  var 
gratis.  Dog  synes  ogsaa  denne  Art  af  Koncerter  at  have  haft 
sine  Mangler.  I  1836  er  der  en  Tilhører,  der  beklager  sig 
over,  at  det,  hvis  man  ikke  vilde  trænge  sig  ind  i  den  tætslut- 
tede  Masse  af  Barnepiger,  Børn,  Landsoldater  osv.,  der  omgav 
de  musicerende,  var  umuligt  i  en  Afstand  af  30  Skridt  fra 
Musiken  at  skelne,  hvad  der  spilles.  Kun  enkelte  afbrudte 
Toner  og  Stortrommens  Dundren  var  det  muligt  at  opfange. 
Aarsagen  formentes  at  være  den,  at  de  musicerende  var  pla- 
cerede for  lavt,  nemlig  paa  en  af  Træer  omgiven  fugtig  Plads, 
der  laa  lavere  end  Kavallergangen  og  ganske  indesluttet  af 
Publikum,  saa  at  al  Resonans  forhindredes. 

Ogsaa  i  enkelte  af  de  Provinsbyer,  hvor  der  var  henlagt 
Garnisoner,  foranstaltedes  Friluftskoncerter  med  Harmoni- 
musik. Saaledes  fremhæves  det,  at  Oberst  v.  Rømeling  i 
den  korte  Tid,  han  var  Chef  for  Kronens  Regiment,  havde 
gjort  sig  fortjent  af  Helsingør  By  ved  at  fremme  Udviklingen 
af  Regimentets  Musikkorps,  der  hver  Søndag  Eftermiddag 
Kl.  5 — 7  foranstaltede  Koncert  i  Marienlyst  Have.  Dog  fandt 
man  det  ikke  passende,  at  Musikkorpset,  der  ganske  vist 
ikke  optraadte  i  militær  men  civil  Beklædning,  men  som 
dog  mødte  der  ikke  efter  privat  Engagement  men  efter 
Regimentsbefaling,  hos  de  Spadserende  indsamlede  frivillige 
Gaver  »vistnok  til  Forfriskning«.  Den  omløbende  Tallerken 
fandt  man  ganske  uforenelig  saavel  med  Musikernes  Op- 
træden i  kgl.  Tjeneste  som  Stedets  Karakter  af  kgl.  Lysthave. 

Den  militære  Harmonimusik  var  altsaa  det  jævne  Folks 
Musik.  Det  var  navnlig  i  de  flotte  og  taktfaste  Marscher, 
Overgangen  dannedes  til  Straussermusiken.  Militærmusiken 
havde  nu  engang  en  lys  og  festlig  Karakter,  og  det  kan 
derfor  ikke  undre,  at  man  endnu  i  1831  klagede  i  »Politi- 
vennen« over,  at  Militæret  ved  Henrettelser  marscherer  ud 
og  hjem  til  »en  lystig  Musiqve«.  Denne  Form  for  Musik 
vedblev  ogsaa  siden  at  spille  en  ikke  uvæsentlig  Rolle  i 
det  folkelige  Musikliv.  Da  Tivoli  lukkede  op,  fandtes  der 
ogsaa  ved  Siden  af  Lumbyes  Selskab  et  Harmoniorkester, 
der  indtog  en  fuldtud  sideordnet  Stilling. 

Det  stod  dog  ikke  særlig  godt  til  med  Færdigheden  paa 
de  forskellige  Militærinstrumenter.  For  Træblæsernes  Ved- 
kommende var  Forholdet  dog  nogenlunde  taaleligt,  da  der 
saavel  fandtes  kyndige  Lærere,  som  Instrumentisterne  i  sig 
selv  var  mere  estimerede.  Derimod  var  Forholdet  ved 
Messinginstrumenterne  saare  mistrøstende.  Dette  skyldtes 
vel  for  en  Del  den  herskende  Forestilling,  at  de  under- 
ordnede Stemmer  ikke  udkrævede  den  samme  Grad  af 
Uddannelse  som  Hovedstemmerne,  en  Forudsætning,   hvis 


39 

Urigtighed  bliver  desto  mere  indlysende  i  samme  Grad,  som 
Besætningen  bliver  mindre.  Allermest  maatte  dette  selv- 
følgelig gøre  sig  gældende  ved  den  udelukkende  af  Metal- 
instrumenter bestaaende  Hornmusik,  den  saakaldte  »Feldt- 
musik«,  hvis  Intonationsrenhed  f.  Eks.  ikke  altid  var  af 
første  Sort.  Feltmusiken  bestod  dengang  af  Valdhorn,  Klap- 
horn,  Trompet  og  Basun  (Bas,  Tenor  og  Alt).  I  Krigsraad 
Keypers  »Militair  Musik-Skole«  (1832)  nævnes  endnu  Ser- 
penten,  der  nu  forlængst  er  ude  af  Kurs.  Den  var  af  Træ, 
overtrukken  med  Læder,  havde  Slangeform  og  blev  blæst 
med  Kedelmundstykke.  Den  blev  anset  for  at  være  det, 
der  af  alle  Blæseinstrumenter  havde  den  fyldigste  Tone, 
og  tjente  navnlig  til  at  støtte  Basbasunen.  Som  Tilbehør 
til  et  saadant  Musikkorps  hørte  endelig  Tambourerne.  Senere 
bedredes  dog  Forholdene,  der  blev  oprettet  særlige  Skoler 
for  denne  Art  Musik,  saaledes  C.  Richters  i  Gothersgaden 
(1840)  for  Kavalleri-  og  Infanterimusik.  Men  først,  da  Hær- 
ordningen af  28.  April  1842  indfører  den  pragtfulde  Bri- 
gademusik, opnaaes  virkelig  gode  Tilstande. 

Paa  Traktørsteder  som  i Rosenlund«  ved  Jernporten  for 
Indgangen  til  Frederiksberg  Allé  kunde  man  træffe  Horn- 
musik. Stadsmusikanten  derimod  havde,  bortset  fra  Taarn- 
blæsningen,  ogsaa  Strygere.  Det  var  under  saadanne  Vil- 
kaar,  Lumbye  først  fik  Lejlighed  til  at  udvikle  sit  Talent 
som  Komponist.  Dette  fandt  dog  Sted  under  meget  beskedne 
Former,  idet  hans  Kompositioner  oprindelig  indskrænkede 
sig  til  smaa  Melodistumper  paa  otte  Takter,  der  ikke  præ- 
tenderede synderligt.  Men  han  var  ikke  i  sit  Forhold  til 
Fussel  bundet  til  noget  Repertoire.  Ofte  ledede  han  selv 
den  paagældende  »Levering«  blot  mod  at  betale  Afgiften  til 
Stadsmusikanten.  Under  disse  Forhold  havde  han  rig  Lejlig- 
hed til  selv  at  skabe  et  Repertoire,  der  eflerhaanden  nød  et 
vist  Ry  ikke  blot  hos  Kammeraterne.  Det  morede  ham  ved 
hvert  Bal   at   have   noget  nvt  med.     Det  meste  var  holdt  i 

den  gamle  Stil  og  bestod  ofte  i  Francaiser,  Ecossaiser, 
Bøhmer-  og  Hamborger  Valse  o.  lign.  Navnlig  Indstudering 
af  Francaisepartier  var  en  god  Forretning  for  Figuranterne. 
Wienerkomponisterne  kendte  man  endnu  kun  lidet  til.  Men 
han  fandt  her  rig  Lejlighed  til  at  udvikle  sin  Opfindsomhed, 
ligesom  han  erhvervede  et  vist  Haandelag  til  at  arrangere 
dem.  Alt  laa  kun  og  ventede  paa  den  ydre  Impuls,  der 
skulde  bringe  Talentet  til  at  slaa  ud  i  lys  Lue.  Og  da 
Tidens  Fylde  kom,  var  det  den  naturligste  Sag  af  Verden, 
at  det  netop  blev  Lumbye,  der  kom  til  at  staa  i  Spidsen 
for  den  ny  Genre  herhjemme.  Hvad  han  skrev  i  denne 
Tid  var  dog  som  Regel  langt  over  Jævnmaalet.  Desværre 
er  det  vistnok  ugørligt  nu  at  paavise  disse  Ting,  idet  kun 
nogle  ganske  faa  udkom  i  Trykken.  De  blev  derimod  regel- 
mæssigt skrevne  ind  i  Fiissels  Bøger  i  enkelte  Stemmer  uden 
nogensomhelst  Angivelse  af  Komponistens  Navn.  Her  var 
de  tilmed  strøede  rundt  mellem  Arbejder  af  talrige  andre 
ligeledes  unavngivne  Komponister.  Disse  Bøger  blev  efter 
Fiissels  Død  i  1860  erhvervede  af  Balduin  Dahl.  Skønt 
det  næppe  er  troligt,  at  denne  har  benyttet  disse  gamle 
Sager,  er  det  dog  udenfor  al  Tvivl,  at  han  er  paavirket  af 
dem.  Ialfald  hændte  det  ofte  i  senere  Aar,  at  Lumbye,  naar 
han  spillede  Dahls  Kompositioner,  rystede  paa  Hovedet  og 
sagde:  »Det  er  dog  Pokkers!  Jeg  synes  saa  bestemt,  jeg 
skulde  kende  den  et  eller  andet  Steds  fra«. 

Det  varede  ikke  længe,  inden  der  omkring  den  unge 
Trompeter,  hvis  udprægede  musikalske  Egenskaber  ikke 
kunde  undgaa  at  falde  i  Øjnene,  samlede  sig  en  hel  Stab 
af  yngre  Musikere,  til  hvem  han  knyttedes  i  trofast  Ven- 
skab. Det  var  selvfølgelig  fortrinsvis  Hoboister  og  Trom- 
petere. Til  denne  Kreds  hørte  Brødrene  Jul.  og  M.  Braun- 
stein.  De  tilhørte  en  gammel  Musikerslægt,  hvis  Navn 
hyppigt  og  fordelagtigt  gør  sig  gældende  gennem  store  Dele 
af   det    nittende    Aarhundrede.      Faderen    Chr.  Braunstein 

var  Oboist  ved  Kongens  Regiment,  en  Onkel  var  Klarinet- 
tisten Joh.  N.  Braunstein  i  det  kgl.  Kapel,  en  anden  Onkel 
var  Henrik  Braunstein,  der  senere  var  Musikdirektør  for 
Harmonimusiken  i  Tivolis  Koncertsal.  Jul.  Braunstein  var 
en  udmærket  Trompetist,  Broderen  spillede  hyppigt  Cello. 
De  blæste  dog  ogsaa  Valdhorn,  paa  hvilket  Instrument  de 
var  Elever  af  Kapelmusikus  Joh.  Andersen,  og  i  hvilken 
Egenskab  de  f.  Eks.  i  1841  optraadte  paa  Hofteateret  med 
et  Divertissement  af  Kalliwoda.  En  anden  Trompetist  var 
C.  W.  Carlsen ,  Hoboist  ved  den  kgl.  Livgarde.  Valdhornet 
repræsenteredes  af  Egense  og  Gyldenspietz,  den  sidste  ved 
Borgerregimentets  Musikkorps.  En  særdeles  dygtig  Klari- 
nettist var  Joh.  Fr.  Fuchs,  senere  første  Klarinettist  i  det 
italienske  Operaselskabs  Orkester  og  Elev  i  Kapellet,  hvor 
han  dog  først  slap  ind  som  Hofviolon  i  1845,  da  Laurentius 
Lassen  udnævntes  til  Stadsmusikant  og  Organist  ved  St. 
Mortens  Kirke  i  Randers.  Som  Hofviolon  virkede  Fuchs 
dog  kun  kort.  Han  døde  1847  af  Brystsyge  kun  26  Aar 
gammel.  Blandt  Kammeraterne  var  endvidere  Chr.  Iversen, 
der  fra  Prins  Christians  Regiments  Musikkorps  i  1842  gik 
over  i  første  Infanteribrigade  og  i  1850  kom  ind  i  Kapellet 
efter  Krætzmer.  Denne,  der  først  havde  været  gift  med 
Danserinden  Andrea  Krætzmer  og  senere  med  en  Sangerinde, 
og  som  forøvrigt  var  Organist  ved  Citadelskirken,  stod  sig 
ikke  godt  med  sine  overordnede.  Hovedet  paa  Sømmet 
var  dog  hans  Adfærd  overfor  Fru  Heiberg.  Synge  noget 
videre  kunde  hun  jo  ikke.  Og  ved  en  Lejlighed,  da  Hei- 
berg selv  sad  nede  i  Parkettet,  kunde  han  ikke  dy  sig 
for  paa  Oboen  at  karrikere  den  berømte  Dame.  Han  fik 
saa  sin  Afsked,  og  Iversen  kom  ind.  En  overordentlig 
dygtig  Fløjtenist  var  allerede  dengang  C.  J.  Andersen,  kaldet 
»Lille  Andersen«,  Fader  til  de  udmærkede  Flautister  Joachim 
og  Vigo  Andersen.  Ogsaa  han  var  Svend  hos  Stadsmusi- 
kanten.   Th.  Kempf  var  Fagottist,  i  hvilken  Egenskab  han 

ogsaa  senere  indtraadte  i  Kapellet.  Blandt  Violinerne  kan 
endvidere  fremhæves  R.  Krause,  den  senere  Koncertmester 
Carl  Petersen,  »Enøjede  Petersen«,  og  Chr.  Schiemann,  der 
allerede  tidligt  kom  til  at  indtage  en  anset  Plads  i  Kapellet 
paa  sit  Hovedinstrument  Oboen.  Endelig  var  den  ældre 
Allin  ligefrem  Virtuos  paa  Trommen.  Endnu  flere  hørte 
til  denne  Kres.  Vi  genfinder  senere  et  Flertal  af  dem  i 
Tivolis  Koncertsal,  hvorfra  de  atter  skulde  gøre  Springet 
til  Kapellet.  Det  er  et  udmærket  Vidnesbyrd  om  Tivoli- 
orkestrets glimrende  Traditioner,  at  det  kgl.  Kapel  lige  fra 
Tivolis  første  Dage  efterhaanden  har  optaget  et  stort  Antal 
af  dets  Medlemmer,  en  Tradition,  der  forøvrigt  vedligeholdes 
den  Dag  i  Dag.  Men  Grundstammen  af  Tivoliorkestret  er 
at  søge  i  Lumbyes  tidligste  Kres,  hvor  det  netop  var  Dyg- 
tighederne, der  mødtes.  I  Slutningen  af  Trediverne  kom 
endnu  en  ganske  ung  Mand  til.  Det  var  Andr.  Fr.  Lincke, 
som  i  mange  Aar  skulde  være  Lumbye  en  betydelig  Støtte. 
Han  var  dengang  Hoboist  ved  Livgarden  men  tillige  en  dygtig 
Violinist.  Skønt  han  oprindelig  var  bestemt  til  ligesom  Fa- 
deren at  være  Militærmusiker  og  derfor  ligesom  Lumbye 
allerede  som  Dreng  blev  Spillemand  i  Hæren,  var  det  dog 
navnlig  som  Stryger,  han  forstod  at  gøre  sig  gældende.  Hans 
Ærgærrighed  paa  dette  Omraade  gav  sig  da  ogsaa  Udslag  i 
de  bekendte  otte  Violinetuder,  hans  ubetinget  vægtigste  Ar- 
bejde, der  dog  —  udgivne  af  Edm.  Singer —  først  skulde  naa 
frem  til  Offentligheden  mange  Aar  senere,  efter  at  han  for- 
længst havde  lukket  sine  Øjne.  Paa  et  Punkt  var  han  ogsaa 
Vennen  betydeligt  overlegen.  Han  var  en  solid  Teoretiker, 
der  paa  dette  Omraade  sad  inde  med  en  meget  alsidig  Viden, 
som  mangen  Gang  skulde  komme  Lumbye  til  Gode. 

Medens  Lumbye  kun  blev  hos  Fiissel,  til  han  selv  træder 
frem  som  Orkesteranfører,  svigtede  han  ikke  Hestgarden 
før  et  Par  Aar  senere.  I  de  snævre  Kaserneruin  havde  han 
fundet   sig   et  Hjem,    her  søgte  de  store  Navne  som  Bour- 

nonville  ham,  paa  Kasernegaardens  ujævne  Stenbro,  hvor 
Græsset  efter  gammel  Vane  groede  lige  saa  frodigt  som 
foran  Christiansborg  Slot,  legede  hans  Børn,  omfattede  med 
beskyttende  Velvilje  af  Prins  Christian,  der  hele  Livet 
igennem  viste  Lumbye  den  slørste  Venlighed  og  oftere  erin- 
drede ham  om  den  Tid,  de  to  havde  staaet  i  Tjenesten 
sammen.  Men  svækket  efter  et  Hospitalsophold  i  1841  og 
ved  Udsigten  til  lejlighedsvis  Afgang  paa  Grund  af  Hær- 
reduktionen ansøgte  han  selv  om  Afsked.  Sammen  med 
Trompeteren  Peter  Gyldenspietz  dimitteredes  han  den  31.  Au- 
gust 1842.  Medens  Lumbye  fuld  af  Arbejdslyst  stod  ved  Be- 
gyndelsen af  en  glorrig  Løbebane,  var  Gyldenspietz  derimod 
nu  løbet  træt.  Han  var  en  talentfuld  Violinspiller,  og  naar 
han  slog  sine  Pavker,  en  paa  hver  Side  af  Hesten,  kunde 
man  være  sikker  paa,  at  det  var  nobelt  og  en  dygtig  Musiker 
værdigt.  Af  den  store  Mængde  var  han  mest  kendt  for  sit 
enorme  Korpus,  og  selv  om  det  er  en  mild  Overdrivelse,  naar 
det  fortælles,  at  han  maatte  benytte  Stige  for  at  komme  op 
paa  Hesten,  er  det  utvivlsomt,  at  han  for  Københavnerne 
var  en  Seværdighed,  der  altid  samlede  en  taknemlig  Skare 
af  Tilskuere,  naar  han  kom  ridende  foran  Afdelingen,  medens 
Hesten  stønnede  under  den  umaadelige  Vægt.  I  Henhold 
til  allerhøjeste  Resolution  af  9.  August  1842  blev  der  efter 
Indstilling  af  Generalkommissariats-Kollegiet  tilstaaet  dem 
begge  Afgang  med  den  hidtil  hafte  Lønning  161  Rbd.  20  Sk. 
aarlig  som  Pension,  indtil  de  paa  anden  Maade  kunde  blive 
forsørgede.  Derimod  mente  den  paaholdende  Christian  den 
Ottende  ikke  at  kunne  bifalde  Gardens  Indstilling  om  ved 
deres  Afgang  at  bevilge  dem  som  en  Gave  Beløbet  for  et 
Aar  af  den  Del  af  Pensionen,  der  vilde  være  at  afholde  af 
Krigshospitalskassen.  Lumbye  var  dog  glad  for  sin  Pension- 
Han  var  nu  en  fri  Mand.  En  ny  Trompeter,  Ludvig  Molle- 
rup, indtraadte  i  det  ledige  Nummer,  og  det  militære  Afsnit 
af  Lumbves  Løbebane  var  definitivt  afsluttet. 

Omsider  oprandt  det  Aar,  der  skulde  blive  et  for  Lumbye 
i  flere  Henseender  saa  afgørende.  Det  Virksomheds- 
omraade,  der  hidtil  var  ham  afstukket,  var  baade  snævert 
og  trangt,  og  paa  alle  Kanter  rejste  det  lille  Samfunds  Vægge 
sig  til  Hindring  for  større  Udfoldelse.  Som  den  ureflekterede 
og  barnlige  Natur,  han  var,  har  han  dog  sikkert  følt  sig 
tilfreds,  og  han  har  heller  næppe  øjnet  Vejen  ud  af  de 
hæmmende  Skranker.  Det  laa  i  Tiden.  Man  var  ikke 
forvænt,  og  derfor  savnede  man  ikke  de  større  Forhold. 
Paa  alle  Omraader  var  det  en  helt  provinsiel  Aand,  der 
gjorde  sig  gældende.  Ikke  mindst  paa  Fornøjelsernes.  Helt 
faa  var  disse  vel  ikke,  men  saa  usigelig  jævne  og  enfoldige, 
ganske  som  Tidens  Mennesker.  Denne  Maalestok  for  Da- 
tidens jævne  Borgerlighed  er  for  os  af  saa  meget  større 
Interesse,  som  den  giver  et  levende  Billede  af  den  Baggrund, 
paa  hvilken  Lumbyes  fremtidige  Virksomhed  maa  ses. 

Byen  selv  var  dog,  navnlig  i  Sommermaanederne,  saare 
karrigt  forsynet  med  Fornøjelser.  Naar  bortses  fra  Sommer- 
orestillingerne  paa  den  kgl.  Scene  eller  paa  Hofteatret,  var 
der  egentlig  kun  Konditor  Firmenich  ved  Hercules  Pavillonen 
i  Rosenborg  Have,  hvor  man  hver  Tirsdag  og  Fredag  Aften 
fra  Kl.  8  indtil  Udringning  kunde  høre  Harmonimusik. 
Men  mere  Musik  var  der  heller  ikke.  Det  var  ikke  som 
i  gamle  Dage,  klages  der  i  »Politivennen«,  da  der  om  Af- 
tenen i  Kavallergangen  indfandt  sig  en  eller  anden  Musicus 
snart  med  Violin,  snart  med  Harpe.  Vel  var  det  ikke  altid 
en  Mester.  Men  nu  var  der  idel  Tomhed.  Man  maatte 
henlægge  sin  Aftenpromenade  til  Filosofgangen  eller  til  Vol- 

den  med  den  henrivende  Udsigt  over  Søerne,  og  i  hvis  idyl- 
liske Omgivelser  Aftenens  Stilhed  kun  brødes  af  Natter- 
galens uskolede  men  ikke  derfor  mindre  fortryllende  Røst. 
Dermed  var  Fornøjelsernes  Række  udtømt,  og  paa  Hjem- 
vejen skulde  man  paa  denne  Aarstid  have  ondt  ved  at 
træffe  paa  en  og  anden  mere  eller  mindre  ambulant  Gøgler- 
bod som  f.  Eks.  C.  F.  Møllers  Kunst-Automat- Vokskabinet, 
der  udenfor  Kildetiden  havde  til  Huse  paa  Hjørnet  af  Store 
Købmagergade  og  Skindergade,  og  hvor  der  for  en  Mark  og 
otte  Skilling  bødes  paa  »Liniedands  og  Fremstillinger  af  flere 
smaae  Figurer,  med  flere  Gjenstande,  som  paa  det  behage- 
ligste ville  underholde  det  ærede  Publicum,  og  til  Slutning 
chinesisk  Fyrværkeri,  m.  m.,  som  af  Placaten  kan  erfares.« 

Paa  lumre  Sommeraftener  var  det  naturligvis  ikke  her, 
man  skulde  søge  Københavnerne.  De  egentlige  Forlystelser 
laa  dengang  udenfor  Stadens  Porte  d.  v.  s.  saa  godt  som 
udelukkende  udenfor  Vesterport.  Dette  var  Vejen  ud  til 
Københavnernes  gamle  Søndagsfornøjelse,  Vandringen  ad 
Frederiksberg  Allé  ud  til  Slottet,  Kongens  Sommerresidens, 
hvor  Folkelivet  udfoldede  sig  langs  Kanalerne,  naar  Lands- 
faderen med  Familie  til  Regimentsmusikens  Toner  sejlede 
til  Beskuelse  for  det  taknemlige  Folk.  Nu  var  Kongen 
bleven  gammel,  men  Sejladsen  fortsattes,  og  skønt  Julire- 
volutionens Dønninger  ogsaa  havde  naaet  de  danske  Strande 
og  gjort  Skaar  i  det  gamle  Forhold  mellem  Kongen  og 
hans  Undersaatter,  strømmede  endnu  det  gemene  Folk  i 
tætte  Skarer  til  Frederiksberg  for  at  høre  Musiken  og  se 
de  brogede  Uniformer,   der   udgjorde   den   kongelige  Pragt. 

Naar  saa  Dagens  Herligheder  var  til  Ende,  og  man,  maa- 
ske  efter  et  Trip  ind  i  Jostys  Konditori  eller  til  Schweitzer- 
husets  Vand  paa  Maskine,  havde  set  den  gamle  Konge  i 
højstegen  Person  køre  ind  til  Byen  for  at  tilbringe  Aftenen 
hos  Fru  Dannemand  paa  Toldbodvejen,  gik  Turen  i  den 
stille  Sommeraften  hjemefter  ad  Alléen,   der  ikke  blot  var 

garneret  med  dybe  Grøfter  men  ogsaa  med  nye  Fornøjelser 
hvis  Tiltrækningskraft  nok  skulde  holde  Opmærksomheden' 
fangen.  Mere  materielt  anlagte  Naturer  gjorde  en  lille  Af- 
stikker ind  i  Allégade  til  den  fra  Datidens  Studenterliv  saa 
velkendte  Original  Lars  Mathiesen  eller  hans  Konkurrent, 
Hallebye,  paa  den  anden  Side  af  Vejen  eller  til  Pilealléens 
Smaahaver,  men  ogsaa  for  mere  kunstelskende  havde  Glæden 
Templer.  Straks  paa  Frederiksberg  Runddel  mødte  Øjet 
Monigattis  Pavillon.  Den  var  rejst  ved  Midten  af  Tyverne. 
Oprindelig  havde  der  her  været  Musik  og  Sang  af  Tyrolere, 
og  da  herskede  der  endnu  Idyl  paa  Stedet.  Da  sad  Borger- 
publikummets Damer  med  deres  medbragte  Strikkestrømpe 
og  smaasnakkede  mellem  Numrene,  medens  Tallerkenen 
gik  rundt  efter  Firskillinger.  Men  Tyrolerne  fortrængtes  i 
Tidens  Løb  af  Italienerne  Annato  og  Perecini,  der  indtil 
Trængsel  samlede  et  taknemligt  Publikum  om  deres  Sang 
og  Mandolinspil,  medens  der  udenfor  Pavillonen  afbrændtes 
Fyrværkeri. 

Men  Vejen  er  lang  og  Bedestederne  mange.  Foran  i 
Frederiksberg  Allé,  inden  man  paa  Hjemvejen  havde  pas- 
seret Jernporten,  laa  flere  af  de  yndede  og  ingenlunde  ube- 
tydelige Traktørsteder  som  det  gamle Ratzeborg,  »Blokskibet«, 
væsentligst  frekventeret  af  de  bredeste  Lag,  og  Chr.  Kehlets 
nye  Havesalon  paa  Alléenberg,  Mad.  Lynges  kendte  Trak- 
tørsted i  ny  Skikkelse,  hvor  det  bedre  Publikum  søgte  hen. 
Paa  dette  sidste  Sted  træffer  vi  netop  denne  Sommer  et 
lokkende  Program.  Vi  træffer  Harmonimusik  med  hyppige 
Soloer  paa  Valdhorn.  Endvidere  en  Kvintet  bestaaende  af 
Fløjte,  to  Violiner,  Viola  og  Kontrabas.  Her  klinger  Webers 
»Aufforderung  zum  Tanz«  og  Bas  Arien  af  »Tryllefløjten«. 
Den  sidste  forekom  ved  de  Vokal-  og  Instrumentalkoncerter, 
der  blev  givet  af  kurfyrstelig  Hof  Operasanger  Julius  Grove 
fra  Kassel,  forhen  ved  Operaen  i  Wien.  Helt  inferiørt  var 
det  altsaa  ikke.     Men   man  bliver  unægtelig  lidt  forbløffet, 

naar  man  paa  Programmet  læser  en  Meddelelse  som  denne 
fra  Hof  Operasangeren  til  Publikum.  »Efterat  Concerten 
er  tilende,  vil  Undertegnede  have  den  Ære  at  foredrage 
nogle  Intermezzer  af  Operaer,  hvorved  forekomme  Passager 
af  betydeligt  Stemmeomfang.  Skulde  der  være  nogle  af 
de  respective  Tilhørere,  som  tiltroe  sig  Evne  at  gjøre  mig 
det  efter  med  samme  Styrke  og  Reenhed  af  Intonationen, 
da  tilbyder  jeg  at  overlade  til  ham  hele  Indtægten  af  Con- 
certen, om  forlanges  <.  Det  ses  dog  ikke,  at  nogen  har 
meldt  sig.  Kort  efter  afløstes  han  af  de  preussiske  Sangere, 
Brødrene  Rosenbaum.  Et  mere  stilfærdigt  Tilflugtssted,  lige 
inden  man  passerede  Jernporten,  fandt  man  endelig  i  Kon- 
ditor Comino  Gaudenzis  store  Have  paa  Ejendommen  Nr. 
62  paa  Hjørnet  af  Alléen  og  Værnedamsvejen. 

Havde  man  Jernporten  bag  sig,  og  var  man  naaet  ind 
paa  det  med  lave  etetages  Huse  bebyggede  Vesterbro,  stødte 
man  paa  nye  Fristelser.  Straks  tilvenstre  vinkede  ved  Ro- 
senaaens mudrede  Vand  det  gamle  yndede  Traktørsted  »Ro- 
senlund«, som  vi  kender  saa  godt  fra  Overskous  og  Arne- 
sens Folkekomedie  »Capriciosa«,  der  endnu  i  1839  for  fuldt 
Hus  gik  over  Scenen  paa  Kongens  Nytorv.  Paa  Rosen- 
lund, hvis  Herligheder  saa  udførligt  opregnes  af  Opvartning- 
pigen  Lene,  var  det  jo,  Peter  Kaninstok  og  Kakadue  skulde 
hente  deres  Rus  i  den  dampende  Punsch.  Værten  herude 
R.  T.  Kehlet  eller  »Gamle  Kehlet«,  som  han  kaldtes,  en  Bro- 
der til  den  fornævnte  Indehaver  af  Havesalonen  i  Frederiks- 
berg Allé  og  det  for  Datiden  ret  storstilede  Kaffehus  i  Erich- 
sens Palæ  paa  Kongens  Nytorv,  lokkede  i  »Adresseavisen« 
med,  at  »sex  udmærket  gode  Musici  ville  hver  Aften,  fra 
Kl.  8  til  11,  give  en  fortrinlig  Hornmusik  i  Haugen«,  og  for 
at  overvinde  den  sidste  Betænkelighed  fremhævede  han,  at 
»iblandt  Instrumenterne  udmærke  sig  især  Klaphornet  og  Ven- 
tiltrompeten«.  Man  maatte  da  ikke  tro,  at  det  var  rene  Sinker. 

Over  denne  Lokkemad  hviler  der  en  ægte  Duft  af  svundne 

Tider,  hvor  man  var  taknemmelig  for  lidt,  og  hvor  Ting, 
som  ingen  nu  gider  ændse,  var  en  Attraktion.  Instrumen- 
talmusiken  stod  dengang  baade  for  Solisternes  og  Sammen- 
spillets Vedkommende  endnu  paa  et  underlig  uudviklet  Sta- 
dium, hvad  der  afgørende  prægede  det  hjemlige  Koncertliv. 
Man  kunde  spore  det  helt  op  til  det  kgl.  Teater,  der  den- 
gang var  Tumleplads  for  meget  andet  end  netop  den  dra- 
matiske Kunst.  Her  optraadte  fremmede  Dansere,  til  Tider 
endog  Taskenspillere  og  Styltedansere,  men  navnlig  de  Kon- 
certgivere, hjemlige  som  fremmede,  der  vilde  have  et  større 
Publikum  i  Tale.  Netop  i  dette  Herrens  Aar  gaves  hyppige 
Koncerter  paa  Teatret  af  en  Række  Kunstnere  med  Violon- 
cellisten Kellermann  i  Spidsen.  Men  ogsaa  i  beskednere, 
mere  typiske  Former  lærer  vi  her  det  københavnske  Kon- 
certliv at  kende.  Det  var  saaledes  ikke  ualmindeligt  at 
træffe  adskilligt,  som  vi  nu  vilde  karakterisere  som  Varieté- 
numre,  herunder  Koncert  af  bøhmiske  Bjærgfolk.  Ogsaa 
Guitarspillere  optraadte,  blandt  dem  Medlemmer  af  den 
kendte  Artistfamilie  Pettoletti.  Heller  ikke  Musikkonserva- 
toriets Elevkoncerter  hører  til  de  Ting,  man  nu  om  Dage 
turde  vove  at  byde  Publikum  paa  dette  Sted.  Men  Tiden 
var  nøjsom  og  barnlig.  Det  gjaldt  Høje  som  Lave.  Kra- 
vene var  rimelige  og  Sindet  modtageligt. 

Imidlertid  var  der  blandt  Sværmen,  der  drog  ind  mod 
Byen,  andre,  for  hvem  Ørets  Tilfredsstillelse  ikke  var  nok, 
men  som  ogsaa  krævede  noget  for  Øjet.  For  saadanne 
var  Maalet  det  gamle  Morskabsteater,  »Prices  Komedie«, 
der  laa  skraas  overfor  den  kgl.  Skydebane.  Hvor  yndet 
det  var,  fremgaar  tilfulde  af  den  berømte  Forklaring  af  det 
vanskelige  Begreb  Reguladetri,  som  Heiberg  lader  Zierlich 
fremsætte  i  »Aprilsnarrene«.  Disse  Lokaliteter  var  ogsaa 
en  taknemmelig  Baggrund  for  Arnesens  Vaudeville  »Intri- 
guen  ved  Morskabstheatret«.  Det  var  i  lange  Tider  foruden 
det  kgl.  Teater  det   eneste   stationære  Teater  i  København 

og  Omegn.  Dets  Forgænger  havde  været  en  tarvelig  Træ- 
bygning, der  først  var  rejst  paa  samme  Sted  men  senere 
laa  lidt  længere  ude  paa  samme  Side  af  Vejen.  Efterhaanden 
som  dets  Forestillinger  havde  vundet  Anklang  hos  Byens 
Borgere,  var  det  bleven  til  en  i  Byens  Bevidsthed  fast  ind- 
groet Institution,  der  i  1817  kunde  rejse  den  ny  statelige 
Træbygning  med  Søjlehal  mod  Facaden,  der  hører  til  de 
kendte  Minder  fra  det  gamle  København.  Grundlæggeren 
af  al  denne  Herlighed  var  James  Price,  der  havde  en  ud- 
mærket Støtte  i  Italieneren  Giuseppe  Casorti,  en  Søn  af 
Lederen  af  det  store  italienske  Selskab,  som  ved  Aarhundred- 
skiftet  førte  Genren  i  den  her  i  Landet  særlig  kendte  Form 
til  Danmark.  Det  var  dog  ikke  Price  men  Casortierne, 
vi  har  at  takke  for  hine  gamle  Pantomimer,  der  den  Dag 
i  Dag  fryder  Slægtens  yngste  og  hører  til  deres  kæreste 
Tivoliminder.  Efter  hans  Død  beherskedes  Morskabsteatret 
til  Stadighed  af  Slægten  Price.  Medens  man  i  tidligere  Tid 
vel  havde  haft  Artister  over  Jævnmaalet,  fremstod  der  nu, 
foruden  at  en  Dansk  viser  sig,  en  Stolemager  Petersen, 
der  under  Kunstnernavnet  Mesorskys  ærlig  kreerede  Trold- 
mandens Parti  i  Pantomimen,  en  Bække  udmærkede  Kræfter, 
navnlig  efter  at  de  to  Brødre  James  og  Adolph  Price  havde 
ægtet  Søstrene  Bosa  og  Flora  Lewin,  Døtre  af  en  af  Pri- 
cernes  gamle  Konkurrenter,  Englænderen  Lewin,  der  sam- 
men med  Pettoletti  og  Magni  forgæves  havde  gjort  dem 
Bangen  stridig  ved  udenfor  Nørreport  ved  Blaagaard  at 
oprette  et  nyt  Morskabsteater  med  Pantomimer  og  Klown- 
løjer,  der  dog  ikke  syntes  at  falde  i  Københavnernes  Smag. 
Han  maatte  imidlertid  paa  Grund  af  Uenighed  med  sine 
Medinteressenter  trække  sig  ud  af  Foretagendet  og  søgte 
da  Optagelse  hos  Pricerne,  hvor  hans  tre  unge  Døtres  Solo- 
dans skabte  en  Tiltrækning  mere.  Efter  det  omtalte  Dob- 
beltægteskab udviklede  Morskabsteatret  sig  efterhaanden  til 
en  ypperlig  Planteskole  for  mimisk  og  plastisk  Kunst.    Paa 

disse  Brædder  opøvedes  ogsaa  de  unge  Atleter  og  Gymna- 
stikere  Volkersen,  Busholm,  Hesse,  Westerblaae  m.  fl.  en 
kort  Tid  til  deres  senere  Triumfer  paa  Tivolis  Pantomime- 
teater, omend  de  havde  faaet  deres  første  Uddannelse  hos 
Pettoletti.  Herude  fik  Valdemar  og  Juliette  Price,  der  begge 
var  Børn  af  Adolph  og  Flora  Price,  deres  første  Indvielse 
til  Scenens  Kunst,  hvori  de  begge,  vejledede  af  en  Bournon- 
villes nænsomme  Haand,  skulde  kaste  Glans  over  Pricernes 
gamle  Navn. 

Det  var  første  Sæson  efter  halvandet  Aars  Fraværelse, 
Pricerne  nu  paany  havde  taget  deres  gamle  Teater  i  Be- 
siddelse. De  mødte  med  nyt  Program  og  delvis  med  nye 
Kræfter.  Forestillingerne  aabnedes  med  »Hr.  og  Fru  Lin- 
sen eller  Den  lille  Malkepige«,  et  Balletdivertissement,  der 
udførtes  af  Børnene  Price  og  Gabrie.  Det  var  arrangeret 
og  sat  i  Scene  af  et  af  Selskabets  nye  Medlemmer,  forh. 
Balletmester  og  første  Solodanser  ved  Théåtre  St.  Martin 
i  Paris  Telemaque  Gabrie.  »Rosen«  var  et  andet  Diver- 
tissement fra  samme  Haand.  Sammen  med  Mad.  Flora 
Price  dansede  han  »National  Kosakdans«.  I  disses  Frem- 
stilling saa  man  ogsaa  for  første  Gang  en  anden  Nyhed, 
den  polske  Nationaldans,  Mazurkaen.  Endelig  dansede 
Amalie,  Juliette  og  Sophie  Prices  komiske  Pas  de  trois, 
ligesom  Pantomimen  holdtes  vedlige  (»Harlequin  Kukken- 
bager  og  Pierro  Bombardeer«  m.  fl.). 

Hermed  var  Mulighederne  for  munter  Tidkort  dog  ingen- 
lunde udtømt.  Inde  nær  ved  Frihedsstøtten,  fortrinsvis 
ved  den  østlige  af  de  to  skyggefulde  Alléer,  traf  man  efter 
at  have  passeret  Vesterbros  Danseboder  og  Traktørsteder 
de  sidste  Forlystelser,  førend  Stadsgravens  stille  Vand  og 
Voldene  satte  Skel  mellem  Støjen  og  Larmen  derude  i 
Glædens  Templer  og  Byens  mennesketomme,  ekkogivende 
og  oftest  i  det  fuldkomneste  Magistratsmaaneskin  henliggende 
Gader.    Mest  Opmærksomhed  vækker  paa  Afstand  det  saa- 

kaldte  Vesterbros  nye  Teater,  der  laa  klods  op  ad  Glaciet, 
hvor  senere  Tivolis  Féverden  skulde  trylles  frem  mellem 
de  tavse  Træer.  Her  var  forøvrigt  Underholdningen  meget 
forskellig  efter  Aarstiden,  idet  der  kun  i  Sommermaanederne 
var  egenlig  Teater.  Den  foregaaende  Vinter  havde  det  der- 
imod givet  Ly  for  det  store  Cirque  Tourniaire,  hvor  et  stort 
Apparat  var  sat  i  Scene.  Her  var  baade  for  Øjet  og  Øret 
og  for  den  dristigste  Fantasi.  Dressurnumre  i  broget  Af- 
veksling med  pragtfulde  Udstyrspantomimer  hørte  her  til 
Dagens  Orden.  »Røverne  i  Abruzzerne«  hed  en  Forestilling, 
hvor  der  vistes  interessante  Productioner  i  den  høiere 
Ridekunst«,  alt  medens  Bøsserne  knaldede  og  Krudtrøgen 
hidsede  Tilskuernes  Spænding.  »Napoleon  Bonaparte  eller 
Republiken,  Keiserdømmet  og  de  100  Dage«  hed  en  anden. 
I  denne  optraadte  Francois  Tourniaire,  der  paafaldende 
lignede  Napoleon,  og  hvem  man  udgav  for  en  Søn  af  den 
store  Kejser,  i  dennes  Rolle.  Han  bar  den  bekendte  Dragt, 
og  midt  under  det  stumme  Spil,  fortæller  Schorn,  kunde 
han  udbryde  med  et  fortvivlet.  »Waterloo,  Marengo«.  Man 
valgte  Sujettet  med  sikker  Instinkt  for  hvad,  der  faldt  i 
det  brede  Publikums  Smag.  Men  ogsaa  fra  Tidens  Ynd- 
lingsoperaer  tog  man  sit  Stof.  I  November  1831  gik  Meyer- 
beers  Opera  »Robert  le  Diable«,  den  tidligste  af  hans  Ope- 
raer i  fransk  Stil  og  til  Tekst  af  Scribe,  for  første  Gang 
over  Scenen  paa  den  store  Opera  i  Paris  og  skabte  en 
Sukces,  der  gjorde  Epoke.  Hurtigt  fandt  den  Vej  til  de  store 
Scener  i  Europa,  og  i  1833  var  den  under  Navnet  »Robert 
af  Normandiet«  naaet  til  Opførelse  herhjemme.  Den  Lykke 
og  det  Indtryk,  den  gjorde,  var  til  Trods  for  den  heftige 
Opposition,  man  fra  musikalsk  Side  søgte  at  rejse  mod  dens 
hule  Effektjageri  og  Spekulation  i  Øjeblikkets  romantiske 
Stemninger,  temmelig  dybtgaaende,  hvad  ogsaa  de  mange 
fyldte  Huse  understreger.  Da  Liszt  lidt  senere  optraadte  i 
København,  fantaserede  han  bl.  a.  over  »Robert  le  Diable«, 

og  det  kan  da  heller  ikke  forundre,  at  ogsaa  Cirque  Tour- 
niaire  under  dette  Navn  opførte  et  stort  historisk-ekvestrisk 
Ridderskuespil  med  Fægtning  tilhest  og  tilfods.  Saaledes 
traf  man  Tidens  Emner  tilberedte  for  enhver  Smag. 

Til  Morskabsteatret  var  Cirque  Tourniaire,  der  var  af 
mere  ambulant  Karakter,  ikke  nogen  virkelig  Konkurrent, 
saa  meget  mere  som  Morskabsteatret  paa  Grund  af  sin  Be- 
liggenhed, Indretning,  Vejen  og  Føret  væsentligst  var  ind- 
skrænket til  at  spille  om  Sommeren.  Langt  farligere  var 
i  Virkeligheden  Sommersæsonen  paa  Vesterbros  nye  Teater. 
Ejeren  af  dette  nyere  Kunstens  Tempel  var  Philippo  Petto- 
letti,  et  Navn,  der  tidligere  havde  haft  en  elskværdigere 
Klang  paa  Morskabsteatret,  idet  Pettolettierne,  heriblandt 
han  selv  i  Bajadsens  Rolle,  en  Tid  havde  været  Medlemmer 
af  det  Kuhnske  Selskab,  der  paa  et  givet  Tidspunkt  repræ- 
senterede det  Priceske  Teater,  idet  James  Prices  Enke  havde 
giftet  sig  med  en  tysk  Kunstberider  Fr.  Jos.  Kuhn.  Dette 
ny  Teaters  Specialitet  var  den  at  give  Ly  for  forskellige 
omrejsende  Selskaber,  der  ved  at  afløse  hverandre  med 
Program  af  højst  forskellig  Karakter  var  i  Stand  til  altid  at 
meddele  Teatret  et  Skær  af  Nyhedens  Interesse.  Paa  denne 
Tid  optraadte  her  bl.  a.  J.  Munck  og  C.  Wilckes  tyske  Skue- 
spillerselskab. Af  det  brogede  Repertoire  kan  fremhæves  saa 
spændende  Ting  som  »Ødelanden  eller  Millionairen  og  Bet- 
leren«, stort  romantisk  Trylle-Eventyr,  »Stuen  og  første  Sal 
eller  Lykkens  Luner«  o.  m.  a.  En  Vaudeville,  der  oftere 
maatte  gives  paa  almindeligt  Forlangende,  var  »Den  reisende 
Student«  med  Carl  Pallesen  i  Titelrollen.  Hyppigt  optraadte 
Gæster  i  enkelte  Roller  som  Zimmermann  fra  Stadsteatret 
i  Bremen  og  DUe.  Schultze  fra  Oldenborg. 

En  Kunstart,  der  ogsaa  her  dyrkedes  med  ikke  mindre 
Begejstring  end  paa  selve  den  kgl.  Scene,  var  Dansen. 
Ofte  endte  Forestillingerne  med  et  Dansedivertissement.  Da 
man  saaledes  i  Juni  Maaned  hyppigt  gav  »Den  unge  Gud- 

mo'er«  m.  v.  var  der  til  Slut  forbeholdt  Publikum  Dans  af 
en  Danserinde,  der  paa  Rejsen  fra  St.  Petersborg  til  London 
benyttede  Lejligheden  til  at  vise  sig  for  Københavnerne. 
Det  var  den  unge  Signora  Romanini  »første  Balletdanser- 
inde  hos  H.  M.  Kongen  af  Spanien«,  en  Titel,  »Kjøbenhavns- 
posten«  mente  var  en  politisk  Aggression,  da  den  invol- 
verede en  formelig  Anerkendelse  af  den  spanske  Kronpræ- 
tendent  Don  Carlos,  eftersom  det  var  denne  sidste,  den 
pompøse  Titel  sigtede  til.  Paa  en  Tid,  da  vore  egne  Dan- 
sere og  Danserinder  gjorde  Epoke  i  Stockholm,  kom  hun 
hertil  for  at  vise  sig  paa  det  kgl.  Teater,  men  da  Sæsonen 
var  udløben,  havde  det  tyske  Skuespillerselskab  hos  Petto- 
letti  formaaet  hende  til  at  optræde  ved  dets  Forestillinger. 
Hun  dansede  paa  Staaltraadsline  med  en  Ynde,  der  rundtom 
i  Europas  Hovedstæder  havde  gjort  hende  bekendt  under 
Navnet  »La  sylphide  aérienne«.  »L'aérien«  var  ellers  kun 
Navnet  for  det  allerbedste  indenfor  Dansenes  Verden.  Den 
fremragende  Danser  Paul,  der  var  en  af  Vestris'  Efterføl- 
gere, bar  saaledes  dette  Tilnavn.  Romanini  optraadte  i 
pantomimiske  Scener  som  »Den  italienske  Bondepige«,  og 
som  Gulvdanserinde  (danseuse  de  terre)  vakte  hun  en  Storm 
af  Begejstring,  naar  hun  dansede  »Pas  de  manteaux«  (Kappe- 
dansen).  Hendes  Ansigt  var  saare  udtryksfuldt  og  hendes 
Plastik  fortræffelig.  Men  ganske  særlig  vakte  hun  Bifald, 
naar  hun  dansede  spanske  Danse  til  Kastagnetternes  Klang. 
Hendes  Kastagnetspil  henrev  alle,  da  det  var  saa  udmærket, 
fortæller  »Dagen«,  at  man  troede  at  høre  et  hidtil  ukendt 
Instrument,  der  lød  helt  anderledes,  end  man  var  vant  til 
paa  det  kgl.  Teater.  Navnlig  den  meget  yndede  »El  Jaleo 
de  Xeres« ,  »la  Cachucha«  m.  fl.  var  dengang  stærkt  paa 
Moden.  Man  gør  sig  nu  vanskelig  nogen  Forestilling  om, 
hvilken  Rolle  disse  Danse  spillede.  Og  det  var  ikke  blot 
her.  Det  var  hele  Europa  over.  Selv  de  berømteste  Dan- 
serinder kreerede  dem,  Navne  som  Maria  Taglioni  og  Fanny 

Elssler,  af  hvilke  den  sidste  af  Bournonville  kaldes  »la 
Cachuchas  navnkundige  Heltinde«.  Medens  Taglioni  repræ- 
senterede den  poetiske  og  mere  æstetiske  Dansekunst,  var 
Elssler  Førernavnet  indenfor  de  mere  pikante  Danse.  Den 
sidste,  hvis  Forhold  til  Napoleons  Søn,  den  afdøde  Hertug 
af  Reichstadt,  var  Genstand  for  en  Verdensdels  Omtale, 
havde  en  fransk  Ballet  »Le  diable  boiteux«  at  takke  for  sit 
Bravurnummer,  den  ganske  lille  spanske  Dans  »La  Ca- 
chucha«.  Den  skulde  inden  ret  længe  efter  sin  Fremkomst 
forplante  sig  til  Morskabsteatret,  hvor  den  blev  danset  af 
Mad.  Rosa  Price.  Den  dansedes  overordentlig  hyppigt  her. 
Selv  Louise  Rasmussen  har  kreeret  den.  Stærkt  omtalt 
var  Louise  Rasmussen  allerede  tidligt,  da  hun  sammen 
med  andre  Figurantinder  efter  Forestillingens  Slutning  del- 
tog i  Orgierne  paa  Gjethuset  hos  General  Rømeling,  blandt 
hvis  »smaa  Canailler«  hun  hurtigt  kom  til  at  spille  en  frem- 
trædende Rolle.  Efter  at  hun  var  kommen  bort  fra  Tea- 
tret, optraadte  hun  nogle  Gange  paa  Mad.  Schåffers  Teater 
i  Lille  Kannikestræde,  hvor  hun  for  ti  Rdlr.  pr.  Aften  netop 
dansede  Cachueha  og  lignende  Smaadanse. 

Herhjemme  kom  der  navnlig  Fart  over  de  spanske 
og  italienske  Kastagnetdanse,  da  som  et  frisk  Pust  udefra 
Mariano  Camprubi  og  Dolores  Serral  fra  det  kgl.  Teater  i 
Madrid  paa  Scenen  paa  Kongens  Nytorv  gav  dem  en  saa 
plastisk  skøn  og  lidet  udfordrende  Udførelse,  at  det  aftvang 
selv  Bournonville  Respekt.  Men  nye  var  de  ikke  paa  dette 
Tidspunkt.  Allerede  flere  Aar  tidligere  var  der  f.  Eks.  i 
»Robert  af  Normandiet«  indlagt  en  Jaleo,  der  blev  danset 
af  Lucile  Grahn,  der  ikke  blot  herhjemme  var  saa  yndet, 
at  endog  Haveselskabet  i  1839  efter  hende  opkaldte  en  Te- 
rose »Demoiselle  Grahn«,  men  snart  skulde  erobre  den 
hele  Verden.  Den  blev  efterhaanden  indlagt  i  alle  sceni- 
ske Arbejder,  hvor  der  kunde  blive  Plads  for  den.  I  H.  C. 
Andersens    »Den   Usynlige   paa  Sprogø«,   der   forøvrigt   var 


indleveret  til  Sommerforestillingerne  samme  Aar  under  Nav- 
net »Jaleo  di  Xeres« ,  dansede  først  Påtges  og  senere  Jfr. 
Fredstrup  en  Jaleo  under  meget  Bifald.  Ogsaa  i  »Sorte 
Domino«  traf  man  den.  Og  Kastagnetdansene  holdt  sig 
længe.  Endnu  i  1844  var  i  H.  P.  Holsts  »Gioacchino«  Glans- 
punktet en  Kastagnetdans.  Disse  Danse  havde  ogsaa  i 
Thorvaldsen  fundet  en  varm  Beundrer,  der  navnlig  fandt 
Behag  i  deres  dristige  Plastik. 

Paa  Vesterbros  nye  Teater  var  imidlertid  Bepertoiret 
ikke  udtømt  hermed.  I  broget  Mangfoldighed  forefinder 
man  her  alle  Kunstarter  og  Kunstgrene.  Man  travesterede 
»Den  Stumme  i  Portici«.  Ja,  selv  stærke  Mænd  stod  paa 
Programmet  som  Jean  Depuis,  der  udlovede  en  Pris  af 
500  Bbd.  til  den.  der  overvandt  ham  i  Brydning.  Han  fik 
dog  Lov  til  at  beholde  sine  Penge  i  Fred,  skønt  der  meldte 
sig  stærke  Mænd  som  Ferdinand  Ludvigsen,  Carl  Ferd. 
Hansen  m.  fl.  Ejendommeligt  nok  faldt  denne  Udæskning 
i  Tid  sammen  med  Groves,  hvad  der  unægtelig  kaster  et 
latterligt  Skær  over  Hofoperasangeren. 

Det  falder  jo  unægteligt  lidt  fattigt  ud,  naar  vi  derefter 
kaster  et  Blik  paa  Forlystelserne  ovre  paa  »Enighedsværn«, 
hvor  det  borgelige  Skydeselskab  havde  til  Huse.  Glæderne 
her  var  af  mere  forbigaaende  Art.  Ikke  lidet  frekventerede 
var  f.  Eks.  Aftenunderholdningerne  af  de  bayrisk-tyrolske 
Nationalsangere  L.  Daburger  og  Kone,  der  tilligemed  A.  Darr 
i  den  store  Sal  foredrog  Nationalsange  til  Akkompagnement 
af  Guitar,  Fløjte  og  Alpencither  samt  »forskjellige  Pot- 
pourris paa  flere  Mundharper«.  De  skulde  oprindelig  have 
optraadt  hos  Monigatti  men  var  blevne  uenige  med  ham 
om  Betalingen.  To  Gange  havde  de  ladet  sig  høre  ved 
Hoffet  og  der  vundet  allerhøjste  Bifald.  Ogsaa  Tyrolersan- 
gen var  nemlig  i  disse  Tider  paa  Moden.  Ja,  den  var 
endog  saa  yndet,  at  det  kgl.  Teater  allerede  en  halv  Snes 
Aar  tidligere  ved  Opførelsen  af  Beethovens  »Fidelio«   havde 

set  sig  nødsaget  til  at  engagere  TjTolerfamilien  Leo  til  med 
nogle  Jodlenumre  at  hjælpe  paa  Forestillingen  for  over- 
hovedet at  faa  Folk  til  at  komme.  Og  der  sad  man  bare 
og  ventede  paa,  at  den  kedelige  Opera  dog  vilde  faa  en 
Ende,  for  at  man  kunde  komme  til  at  høre  Tyrolersangerne, 
der  hver  Gang  vakte  stormende  Begejstring.  Beethoven 
har  sikkert  vendt  sig  i  sin  Grav.  Saa  almindelig  var  Fore- 
stillingen om  Tyrolere  og  Tyrolersang,  at  Bournonville 
følte  sig  foranlediget  til  at  vælge  dette  Sceneri  til  sin  Ballet 
Tvrolerne«.  Det  er  derfor  ogsaa  ganske  i  sin  Orden,  at  der 
f.  Eks.  ved  Sommerskuespillene  i  1839  blev  sunget  firstem- 
mige Tyrolersange  af  Faaborg,  Waltz,  Schneider  og  Sahl- 
green,  de  to  sidste  senere  erstattede  af  Schram  og  Fryden- 
lund. Ved  en  af  sine  Koncerter  spillede  Kellermann  bl.  a. 
en  Fantasi  over  Alpesange  for  Violoncel.  Rinna  Hauch,  f. 
Juul,  der  i  1828  var  bleven  Digteren  Carsten  Hauchs  Hu- 
stru, skrev  en  Fortælling  »Tyrolerfamilien«,  der  viser  hvor 
stærkt  betagen  hun  selv  var  af  de  tyrolske  Natursangere. 
Endnu  som  gammel  Kone,  fortæller  Georg  Brandes,  be- 
søgte hun  atter  og  atter  en  bekendt  tyrolsk  Sangerfamilie 
i  dens  Hjemstavn. 

Mættet  med  Indtryk  kunde  da  Københavneren  sætte 
Kursen  hjemefter  i  tryg  Forvisning  om,  at  hvad  hans  By 
havde  at  byde  paa  af  Fornøjelser  stod  fuldt  paa  Højde 
med,  hvad  man  fandt  i  enhver  anden  Hovedstad.  Og  saa 
kunde  han  endda  vandre  hjem  med  den  gode  Bevidsthed, 
at  hans  Udskejelser  ikke  var  alvorligere  end  at  han  som 
bonus  paterfamilias  kunde  passere  Vesterport  i  god  bor- 
gerlig Tid.  Ialfald  var  det  hans  egen  Skyld,  hvis  han  fandt 
Porten  stænget,  saa  at  han  maatte  lægge  Vejen  om  ad  Nørre- 
port, der  var  den  eneste  af  Byens  Forbindelsesveje,  der  til- 
stedte Adgang  hele  Natten.  Og  det  kostede  tilmed  2  Skilling. 
I  Sommeren  1839  skulde  der  imidlertid  dukke  en  ny 
Folkeforlystelse  op,   som,   skønt  forbigaaende,  skulde  sætte 

varige  Spor.  En  skønne  Dag  stod  der  nemlig  at  læse  i 
»Adresseavisen«,  at  der  »Mandagen  den  10de  Juni  førstkom- 
mende, om  Aftenen  Kl.  7,  opføres  med  den  høie  Øvrigheds 
Tilladelse  af  det  Steiermarkske  Musikselskab,  bestaaende 
af  16  Personer,  under  Anførsel  af  Musikdirecteur  Siegl  fra 
Wien  en  stor  Concert  a  la  Strauss  i  Hr.  Knirsch's  store 
Sal.«  Byens  fineste  Konditor,  Carl  Joseph  Knirsch,  havde 
sit  Domicil  i  Hotel  d' Angleterre,  hvis  store  Sal  hyppigere 
maatte  give  Rum ,  naar  der  skulde  fremføres  Musik  for 
Københavnerne.  Af  Koncertens  Sted  ses  det,  at  det  Hele 
var  saare  fornemt,  hvad  der  tillige  klarligen  fremgaar  deraf, 
at  Billetprisen  var  sat  til  1  Rbd.  for  Personen.  Køben- 
havnerne var  ikke  sene  til  at  indfinde  sig,  og  de  »16  Herrer 
Musici  fra  Steyermarck«  gjorde  med  et  mildt  Udtryk  stor- 
mende Lykke.  Følgen  var,  at  de  blev  her  en  hel  Maaned, 
hvad  der  for  de  Tider  ikke  var  helt  almindeligt,  og  i  den  Tid 
gav  de  Koncert  utallige  Steder.  Snart  optraadte  de  i  det 
borgerlige  Skydeselskabs  Sal  paa  Enighedsværn ,  snart  i 
Gaudenzis  Have  i  Frederiksberg  Allé.  Ikke  faa  Gange  er- 
holdt de  allernaadigst  Tilladelse  til  at  opføre  Koncert  i 
Rosenborg  Slotshave,  hvis  Porte  lukkedes  om  Eftermid- 
dagen Kl.  6  pr.  og  holdtes  stængede  indtil  Koncerten  var 
forbi.  Gentagne  Gange  koncerterede  de  i  Haven  ved  Bel- 
levue, hvor  der  i  det  Fri  var  opført  en  ny  Estrade  for 
Orkestret  og  Siddepladser  for  Tilhørerne.  Mest  behagede 
disse  Koncerter  som  Friluftskoncerter.  Ialfald  hyldes  dette 
Synspunkt  af  »Den  Frisindede«,  der  iøvrigt  yder  Selskabet 
fortjent  Paaskønnelse  for  dets  udmærkede  Sammenspil. 
»Ligesaa  behagelig,«  siger  Bladet,  »den  livfulde  Dandsemusik 
kan  virke  paa  et  alvorligt  Gemyt  under  fri  Himmel,  lige- 
saa martrende  er  den  larmfulde  Besætning,  naar  man  hører 
disse  Musici  i  en  Sal;  fornemmelig  gjøre  de  saakaldte  Castag- 
netter  i  »Cachucha  Galopaden«  en  næsten  afskyelig,  eller 
ialfald  pudseerlig  Virkning.«     Men  Claudius  Rosenhoff  var 

nu  alle  Dage  et  nervøst  Gemyt.  Efter  en  Koneert  i  Rosen- 
borg Have  skrev  derimod  »Berlingske  Tidende« ,  som  for- 
øvrigt ikke  var  mindre  anerkendende  overfor  Selskabet,  at 
»dets  Præstationer  ere  mere  egnede  til  at  tage  sig  ud  i  en 
stor  Sal  (f.  Ex.  Hoftheatrets)  end  under  aaben  Himmel.«  Saa 
svært  kan  det  være  at  gøre  alle  tilpas. 

Det  var  imidlertid  ikke  uden  Grund,  det  lykkedes 
Steiermarkerne  at  sætte  sig  saa  fast  i  det  københavnske 
Publikums  Gunst.  Med  dem  kom  for  første  Gang  de 
sprudlende  Lannerske  og  Straussiske  Melodier  her  til  Lan- 
det, og  fremførte  i  en  Form  og  med  et  Temperament,  som 
Landsmandskabet  med  hine  Danse  maatte  afføde.  Skønt 
Selskabet  som  Helhed  var  ualmindelig  fortrinligt,  var  det 
især  dets  Leder,  Siegl,  der  bidrog  til,  at  det  gjorde  Karriere 
heroppe.  Han  var  en  fortræffelig  Violinspiller,  der  navnlig 
udmærkede  sig  ved  sin  for  Strausserstilen  ejendommelige 
distinkte  Bueføring,  ved  hvilken  han  spillede  helt  oppe 
ved  Froschen.  Længe  efter  hed  det  her  om  denne  Spille- 
maade  at  »spille  a  la  Siegl«.  Det  er  interessant  at  stifte 
Bekendtskab  med  Programmet  ved  hine  Koncerter.  Natur- 
ligvis beherskedes  det  af  Wienerkomponisterne  men  var 
forøvrigt  holdt  i  nøje  Overensstemmelse  med,  hvad  der 
var  Tilfældet  i  Wien  og  Berlin,  og  som  det  skulde  blive 
det  senere  i  Tivoli.  Koncerten  indlededes  altid  med  en  Ouver- 
ture af  Tidens  mest  yndede  Operaer:  »Zampa«,  »Jægerbru- 
den«, »Stumme  i  Portici«,  »Oberon«,  »Hvide  Dame«  etc.  Efter 
denne  Tribut  til  den  større  Form  tog  man  straks  fat  paa  det, 
der  var  det  nye,  det  friske  Pust  udefra,  Wienerkomponi- 
sternes sprudlende  Dansemelodier,  isprængt  med  Potpour- 
rier, en  Genre,  som  netop  dengang  var  splinterny  og  umaa- 
delig  yndet.  Ved  denne  Lejlighed  fik  man  for  første  Gang 
herhjemme  et  levende  Indtryk  af,  hvad  Wienerkomponi- 
sterne betyder  i  den  muntre  Musik.  Nu  hørte  man  Ting  som 
Lanners  »Hverver  Vals«,  »Tappenstreg  Galopade«,  »Prome- 

theus  Gnist  Vals,  Postillon  Gallopade«  No.  1  og  2,  begge 
med  Pidskesmæld  og  Bjælder.  Marschen  af  »Straniera«  osv.. 
af  Strauss  Ting  som  »Pariser  Vals  .  »Kronings  Valse,  >  Philo- 
mele  Vals«  osv.  Naturligvis  manglede  heller  ikke  en  »Ca- 
chucha  Galopade  af  denne  Komponist.  Endvidere  var 
Fahrbach  og  et  Udvalg  af  Samtidens  øvrige  Dansekompo- 
nister repræsenterede.  Men  Repertoiret  var  langtfra  udtomt 
hermed.  Ogsaa  Solistnumre  figurerede  paa  Programmet, 
for  at  Selskabets  dygtigste  Instrumentister  kunde  faa  Lej- 
lighed til  at  gøre  sig  gældende.  Denne  Del  af  Programmet 
var  altsaa  i  høj  Grad  bestemt  ved  Selskabets  enkelte  Kræfter 
men  forøvrigt  fuldstændig  i  Tidens  Smag.  Navnlig  havde 
man  en  ganske  fortræffelig  Klarinettist,  der  hed  Påtz,  hvem 
man  ikke  kunde  blive  træt  af  at  høre  blæse  Beers  Varia- 
tioner, et  Nummer,  der  falder  godt  i  Traad  med,  hvad  man 
var  vant  til  af  Instrumentister  paa  Kongens  Nytorv  og 
Hofteatret.  Taknemmeligt  Bifald  lønnede  ogsaa  en  Arie 
af  Faber  for  Maskintrompet,  et  Instrument,  der  repræsen- 
teredes af  Hr.  Voith.  ligesom  der  opførtes  et  Jagtstykke  for 
Messinginstrumenter  alene.  Var  det  noget  Under,  at  alle 
Mennesker  hastede  til  Nørregade  for  at  sikre  sig  Bil- 
letter hos  Musikdirektør  Siegl.  der  havde  slaaet  sig  ned 
paa  Gæstgivergaarden  »Holland  ,  hint  Sted,  hvor  man 
endnu  et  Par  Aar  i  Forvejen  gennem  »Politivennen«  bad 
om  i  det  mindste  at  faa  et  Søm  til  at  hænge  Klæderne 
paa,  hvis  Klædeskab  var  for  meget  at  forlange.  Genren 
var  ny  men  dens  Virkninger  øjeblikkelige  og  dybtgaaende. 
Navnlig  var  det  naturligvis  de  nye  Dansemelodier,  som 
alle  Københavnere  maatje  høre.  Paa  dette  Punkt  ligger 
disse  Koncerters  store  Betydning  for  dansk  Musikliv,  der 
i  dem  fandt  Impulsen  til  det  store  Opsving,  den  populære 
Musik  tog  herhjemme,  og  for  hvilket  H.C.Lumbye  staar 
som  det  højeste  Udtryk. 

Den    9.  Juli    Kl.  8    gav    Steiermarkerne    Afskedskoncert 

i  Rosenborg  Have.  Dermed  ophørte  disse  Koncerter  å  la 
Strauss.  Men  Genren  havde  slaaet  an,  og  Siegl  kunde  i 
»Adresseavisen«  rette  følgende  Henvendelse  til  Publikum: 
»Da  bemældte  Selskab  nu  foretager  sin  Hjemreise  over  Roes- 
kilde, Holbek,  Kallundborg,  Aarhuus  og  flere  Stæder  i 
Jydland,  benytter  Undertegnede  denne  Leilighed  til  at  af- 
lægge det  ærede  kjøbenhavnske  Publicum  sin  Tak  for  dets 
talrige  Besøg  og  den  gode  Modtagelse,  der  er  bleven  ham 
tildeel,  og  at  anbefale  sig  til  dets  fremtidige  Bevaagenhed. 
W.  Siegl,  Musikdirecteur  fra  Wien«.  En  sidste  Mindelse 
om  Steiermarkerne  fik  man,  da  »Dagen«  omtrent  en  Uge 
senere  kunde  meddele  fra  Aarhus,  at  de  om  Søndagen  vilde 
indtræffe  med  Dampskibet  »Dania«  og  samme  Aften  give 
Koncert  å  la  Strauss. 

Steiermarkerne  kom  dog  aldrig  siden  tilbage,  men  Siegl 
havde  Ret  i,  at  det  københavnske  Publikum  havde  fulgt 
ham  i  talrig  og  begejstret  Flok.  Blandt  dem,  der  med  størst 
Opmærksomhed  og  stærkest  Interesse  havde  fulgt  ham, 
var  Lumbye.  Nu  saa  han,  hvor  Vejen  laa.  Det  var  noget 
andet  end  de  noget  søvnige  Bierfiedlere,  man  hidtil  havde 
været  vant  til.  Han  havde  lært  af  de  fremmede,  og  det 
gjaldt  nu  kun  om  at  føre  de  vundne  Erfaringer  ud  i  Livet. 
Han  sammenkaldte  sine  Venner,  og  den  Plan,  der  var  mod- 
net hos  ham,  at  skabe  en  fast  Koncert  å  la  Strauss,  skulde 
nu  føres  ud  i  Livet.  Man  tog  fat  med  Liv  og  Lyst.  Prøverne, 
ved  hvilke  Prins  Christian  af  Gliicksborg  ofte  var  en  interes- 
seret Tilhører,  holdtes  nede  i  Hestgardens  Kaserne  ved  Frede- 
riksholms Kanal  i  Fægtesalen  ud  mod  Filosofgangen.  Det 
gjaldt  jo  for  den  lille  Flok  om  snarest  at  være  perfekt  til  at  vise 
sig  for  Publikum  og  for  Fremtiden  gøre  fremmede  Besøg 
af  den  Art  overflødige.  Det  varede  naturligvis  nogen  Tid, 
inden  man  havde  opnaaet  den  rette  Form,  men  dog  langt- 
fra saa  længe,  som  man  kunde  have  ventet.  Endnu  samme 
Aar  skulde  Lumbye   lade   høre   fra   sig,   omend   Resultatet 

grundet  paa  Omstændighedernes  Ugunst  ikke  skulde  naa  at 
blive  knyttet  til  dette  for  Forholdet  mellem  gammelt  og 
nyt  ogsaa  paa  saa  mange  andre  Omraader  mærkelige  Aar. 
Vintersæsonen  var  i  fuld  Gang.  Ude  i  Vesterbros  nye 
Teater  havde  Cirque  Tourniaire  paany  holdt  sit  Indtog. 
Romanini  havde  nu  fundet  Optagelse  i  dette  Selskab.  Vi 
ser  hende  her  til  Stadighed  optræde  paa  Staaltraadsline. 
Men  ogsaa  som  Gulvdanserinde  lader  hun  sig  beundre  af 
sit  taknemmelige  Publi- 
kum. Men  navnlig  Byen 
selv  var  nuSkuepladsen  for 
Underholdning  af  enhver 
Art.  Ved  Siden  af  det 
kgl.  Teaters  Forestillinger 
var  det  navnlig  Koncert- 
livet, der  florerede.  Hyp- 
pige og  stærkt  besøgte 
Koncerter  der  efterhaa il- 
den formede  sig  som  Sæ- 
sonens fornemste  musi- 
kalske Tiltrækning,  gaves  saavel  paa  det  kgl.  Teater  som  i 
Mac  Evoys  Palæ  paa  Hjørnet  af  Biancogade  og  Bredgade, 
den  bekendte  Ejendom,  hvor  senere  Heibergs  boede,  af 
Bochsa,  Dronningen  af  Englands  første  Harpenist,  i  Forening 
med  Mad.  Bishop,  første  Sangerinde  ved  det  engelske  Hof. 
Den  sidste  gjorde  navnlig  Lykke  med  den  irske  Ballade 
»Last  rose  of  summer«,  der  lidt  senere  træffes  hos  Ho- 
boisterne  udført  paa  Engelsk  Horn.  Da  hun  senere  tog 
Afsked  med  det  københavnske  Publikum,  sang  hun  i  det 
danske  Sprog  en  i  denne  Anledning  skreven  Ballade  »Min 
sidste  Sang« ,  Epilog  af  H.  P.  Holst  til  Musik  af  Bochsa. 
Denne  sidste,  en  Mand  med  en  hos  Overskou  skildret 
stærkt  anløben  Fortid,  var  paa  et  givet  Tidspunkt  Henrik 
Rungs    Konkurrent    til   Posten    som   Syngemester    efter  Si- 

boni,  ligesom  det  var  ham,  der  begyndte  at  skrive  Mnsiken 
til  Balletten  »Erik  Men  veds  Barndom«.  Ved  den  ved  Fre- 
derik den  Sjettes  Dod  indtrufne  Landesorg  blev  han  imid- 
lertid afbrudt  heri,  og  først  flere  Aar  efter  fik  Bournonville 
Frøhlieh  til  at  skrive  Resten.  Til  de  engelske  Gæster  slut- 
tede sig  inden  deres  Bortrejse  Bassangeren  Giovanni  Bel- 
letti  fra  Bologna.  Blandt  dem,  der  vakte  Opmærksomhed, 
var  ogsaa  Pianistinden  Jfr.  Amalie  Rieffel,  der  af  sit  Pro- 
gram bl.  a.  fremhævede  den  berømte  Etude  af  Chopin  (paa 
de  øverste  Tangenter).  Det  var  den  endnu  meget  spillede 
Ges  Dur  Etude.  Paa  det  kgl.  Teater  koncerteredes  endelig 
af  Fløjtenisten  Chr.  Heinemeyer  fra  Hannover  og  Kompo- 
nisten L.  Zinck.  I  den  store  Sal  hos  Knirsch  gav  den 
blinde  Organist  Joseph  Gettel  en  Række  Koncerter  med 
Orkester,  hvor  han  selv  blæste  Solonumre  for  Valdhorn, 
medens  andre  Instrumenter  som  Solister  kunde  opvise  bl.  a. 
den  tidligere  nævnte  Fuchs,  den  senere  Klarinettist  i  Ka- 
pellet. Men  alt  tilhørte  ved  disse  Koncerter  den  højere  Stil. 
Til  Steiermarkernes  Repertoire  synes  der  ikke  at  være  Tid 
eller  Lejlighed. 

Da  stod  der  en  skønne  Dag  at  læse  i  Datidens  trofaste 
Budbringer  mellem  Kunstnerne  og  Publikum,  Jetsmarks 
ærværdige  Adresseavis,  følgende  Avertissement: 

Concert  å  la  Strauss 

Med  kongelig  allernaadigst  Tilladelse  agter  et  Mu- 
sikselskab,  bestaaende  af  20  Personer  (her  fra  Byen  . 
Torsdagen  den  5te  December  at  give  en  Concert  i  Ho- 
tel d'Angleterre.     Indholdet  bliver  nærmere  bekiendt- 

gj°rt  H.  C.  Lumbye. 

Det  var  den  2.  December.  Dagen  efter  Kl.  8V2  For- 
middag døde  Frederik  den  Sjette.  Kl.  11  blev  der  slaaet 
Generalmarsch,  og  de  i  Byen  garnisonerende  Tropper  mødte 
paa  Samlingspladserne  og  aflagde  Ed,  medens  Stadens  Porte 

lukkedes  og  Kirkeklokkerne  ringede.  En  Time  senere 
traadte  Gehejmestatsminister  Grev  Otlo  Moltke  frem  paa 
Altanen  paa  Prins  Christian  Frederiks  Palæ  paa  Amalien- 
borg og  udraabte  Christian  den  Ottende  til  Konge.  Pro- 
klamationen, der  gentoges  af  den  kgl.  Herold,  hilstes  med 
Touche  af  Pavker  og  Trompeter  fra  det  Detachement  af 
den  kgl.  Livgarde  til  Hest,  der  var  redet  op  med  Front 
mod  den  nye  Konges  Palæ.  Herolder  ledsagede  af  et  Kom- 
mando af  Hestgarden  gentog  derefter  Proklamationen  paa 
alle  offentlige  Pladser.  Lumbye  fik  saaledes  andet  at  tænke 
paa.  Og  for  flere  end  ham  betød  det  Forhaabninger,  der 
brast.  H.  C.  Andersens  »Mulatten«  var  ansat  til  Første- 
opførelse samme  Aften.  Plakaten  var  allerede  slaaet  op. 
Nu  standsede  Landesorgen  alle  Forlystelser,  Musiken  for- 
stummede, og  vore  hjemlige  Steiermarkere  havde  da  under 
disse  Forhold  intet  andet  at  gøre  end  bogstavelig  talt  stikke 
Piben  ind.  Saaledes  endte  det  Herrens  Aar  1839.  En  ny 
Tid  var  ved  at  gry. 


GENNEMBRUDDET 

I  samfulde  tvende  Maaneder  sørgede  København  over 
Landsfaderens  Død.  Men  med  den  3.  Februar  1840 
tager  Livets  Glæder  fat  paany  med  friske  Kræfter,  og  straks 
var  man  over  hele  Linjen  i  fuld  Gang.  Morskabsteatret 
lægger  for  med  Pantomimen  »Den  magiske  Skabelse  eller 
Pierros  Død  og  Genfødelse« ,  hos  Pettoletti  lukkes  op  for 
Cirque  Tourniaire,  og  Lumbye  tager  uforknyt  fat,  hvor  han 
slap  sidst.  Koncerten  er  nu  fastsat  til  d.  4.  Febr.  Prisen 
for  Billetter,  som  kunde  erholdes  i  Lose  &  Olsens  Hofmu- 
sikhandel i  Gothersgade,  var  meget  moderat.  Den  var  sat 
til  3  Mark.  Samme  Dag  offentliggjordes  Programmet.  Da 
det  her  er  første  Gang,  et  dansk  Orkester  møder  med  et 
»Strausserprogram«,  og  det  endvidere  er  første  Gang,  Lum- 
bye viser  sig  for  Offentligheden  i  Spidsen  for  sit  snart  med 
Rette  saa  yndede  Orkester,  har  det  formentlig  Interesse  at 
bevare  dette  Program  for  Eftertiden. 

Første  Afdeling 

1)  Ouverture  til  Operaen  Lestocq  af  Auber. 

2)  Amorsvinge-Vals  af  Lanner. 

3)  Ungdomsild-Galop  af  Strauss. 

4)  Pillegrimrnen  ved  Rhinen,  Vals  af  Strauss. 

Anden  Afdeling. 

1)  Ouverture  til  Operaen  Brama  og   Bayaderen  af  Auber. 

2)  Kronings-Vals  af  Lanner  (ny). 

3)  Kjædebroe-Galop  af  Strauss. 

4)  Danmarks  Vals  af  Lumbye  (ny). 

5)  Musikalsk  Revue,  Potpourri  af  Lanner,  arr.  af  A.  Dehn. 

Som  det  vil  ses,  holdt  Lumbye  sig  nøje  op  ad  For- 
billedet. Og  Publikum ,  der  havde  Steiermarkerne  i  frisk 
Minde,  mødte  talrigt  op,  nysgerrigt  efter  at  se,  hvorledes 
vore  egne  vilde  skille  sig  fra  en  Gerne,  hvis  Fortsættelse 
man  med  stor  Tilfredshed  saa  i  Møde.  Det  lykkedes  over 
al  Forventning.  Det  nye  Musikselskab,  der  endda  var  lidt 
større  end  det  Steiermarkske,  slog  saa  godt  an,  at  Lumbye 
faa  Dage  efter  kunde  give  en  ny  Koncert  og  stille  i  Ud- 
sigt, at  han  i  Løbet  af  Vinteren  vilde  give  endnu  fire  saa- 
danne.  Han  sørgede  for  stadig  at  have  de  sidste  Nyheder 
paa  Programmet,  og  indløb  disse  for  sparsomt,  var  han 
nok  Mand  for  selv  at  præstere  dem.  Allerede  ved  den 
allerførste  Koncert  møder  vi  en  Vals  af  hans  egen  Produk- 
tion, »Danmarks  Valsen«.  Som  et  Forbud  om  hans  kom- 
mende Betydning  i  dansk  Musik  bar  den  Navn  efter  hans 
Fædreland.  Den  var  meget  lang  Introduktion,  6  Numre 
og  en  Coda)  og  hører  ingenlunde  til  hans  betydeligste,  om- 
end  der  er  Tilløb  til  den  jævne  borgerlige  Gemytlighed, 
der  skulde  blive  et  Særkende  for  de  Lumbyeske  Melodier. 
Men  der  knytter  sig  den  Interesse  til  den,  at  den  er  den 
tidligste  af  Mesterens  Melodier,  som  findes  anført  paa  et 
hjemligt  Koncertprogram ,  farvet  af  den  ny  Stil.  Man 
fandt  den  fuldstændig  i  den  Lanner-Straussiske  Maner  og 
understregede,  at  den  heldige  Benyttelse  af  en  dansk  Na- 
tionalmelodi gjorde  sin  behørige  Virkning.  Det  var  for- 
øvrigt  den  afWeyse  i  1820  komponerede  Melodi  til  Frøken 
Jessens  kronede  Nationalsang  »Dannemark.  Dannemark, 
hellige  Lyd«,  der  var  indflettet  i  Finalen,  hvor  man  tillige 
træffer  stærke  Beminiscenser  fra  en  af  de  yndede  spanske 
Danse.  Endnu  i  Halvtredsernes  musikalske  Lejebiblioteks- 
kataloger  støder  man  paa  denne  Vals,  og  den  Dag  i  Dag 
eksisterer  den  i  et  lidet  kendt  firhændigt  Klaverudtog.  Parti- 
turet er  bevaret.  Den  er  i  allernyeste  Tid  paany  udgiven 
i  det  saakaldte  »Grønne  Hefte«  men  i  stærk  forkortet  Skik- 

kelse.  Dog  skulde  det  ikke  længe  blive  ved  denne  ene. 
Da  en  »Klokke  Galop«  af  Strauss  under  Steierm arkernes  Be- 
søg syntes  at  falde  i  Folks  Smag,  møder  han  ogsaa  selv  op 
med  en  »Klokke  Galop«,  ja  ved  den  følgende  Koncert  endda 
med  en  »Klokke  Galop  Nr.  2«.  Tillige  sørgede  han  for,  at 
Ouverturerne  stadig  var  nye,  og  i  Tidens  Smag  fremtraadte 
et  enkelt  Nummer  ved  given  Lejlighed  som  Solistnummer, 
idet  der  allerede  ved  den  3dje  Koncert  forekommer  en  Solo 
for  Klarinet,  der  udførtes  af  Fuchs.  Af  Potpourrier  blev 
man  foreløbig  staaende  ved  Lanners  »Musikalsk  Revue«, 
der  Gang  paa  Gang  efter  særligt  Forlangende  maatte  sættes 
paa  Programmet. 

Vakte  Lumbye  Begejstring  hos  Publikum ,  fandt  han 
ikke  mindre  Paaskønnelse  hos  Kritiken.  Alle  var  klare  over, 
at  det  var  Steiermarkerne ,  der  havde  givet  Stødet  til  det 
nye  Foretagende,  og  derfor  paatrængte  Sammenligningen 
med  disse  sig  af  sig  selv.  At  Lumbye  egentlig  ikke  var 
nogen  helt  ny  Mand,  ses  af  Bemærkningen  om,  at  han  »al- 
lerede var  Publicum  fordeelagtig  bekjendt  som  Componist 
af  vore  meest  yndede  Dandse«,  der  selvfølgelig  hidtil  alle 
havde  været  holdt  i  den  ældre  Stil.  Forøvrigt  mente  man, 
at  Selskabet  stod  fuldt  paa  Højde  med  dets  Forgænger, 
og  roste  den  fuldstændigere  Besætning  og  dets  fortræffelige 
Sammenspil.  Navnlig  fremhævede  man,  at  Dansemusiken 
udførtes  i  samme  hurtige  Tempo,  som  man  bemærkede 
hos  Steiermarkerne  og  overhovedet  hos  alle  Orkestre  å  la 
Strauss,  og  navnlig  foredroges  Finalerne  almindeligvis  med 
megen  Præcision.  Det  var  at  ønske,  tilføjedes  der,  at 
»gediegen  Musik«  altid  maatte  blive  indstuderet  og  udført 
med  saadan  Energi,  som  disse  lettere  og  mere  iørefaldende 
Sager. 

Det  siger  sig  selv,  at  dette  Lumbyes  pludselige  og 
gennemgribende  Held  hurtigt  maatte  skaffe  ham  Misundere 
og   Modstandere  i  Hobetal  blandt  de  Musikere,   der  hidtil 

havde  haft  særlig  Øretyd  hos  det  københavnske  Publikum. 
Først  og  fremmest  var  det  Militærkorpsenes  Hoboister,  der 
selv  optraadte  som  Koncertgivere,  hvem  det  nye  Fænomen 
faldt  for  Brystet.  Efter  længere  Tids  Hvile  var  Hoboisterne 
nemlig  igen  begyndt  at  røre  paa  sig.  Bortset  fra  den  tjenst- 
lige Begimentsmusik  havde  de  væsentligst  været  henvist  til 
privat  Beskæftigelse.  Derimod  var  der  en  sand  Over- 
svømmelse af  omvandrende  fremmede  Musici,  som  dog 
vakte  nogen  Indsigelse.  Der  tænkes  ikke  herved  paa  den 
Mængde  fremmede  Kunstmachere  og  Gøglere,  som  ved  hver 
Sommers  Begyndelse  tog  Stade  i  Dyrehaven.  De  var  her 
jo  kun  en  kort  Tid.  Anderledes  med  de  mange  Musici, 
som,  indkaldte  af  deres  Fæller,  kom  her  om  Foraaret  og 
blev  til  langt  ud  paa  Efteraaret.  De  spillede  i  Dyrehaven, 
i  Charlottenlund  og  paa  adskillige  Traktørsteder  udenfor 
Staden,  og  skønt  deres  Musik  var  meget  maadelig,  havde 
de  stedse  stærkt  Tilløb.  Thi  de  var  jo  Udlændinge.  »Hvad 
maa  en  saadan  tænke  om  de  Danskes  Kunstsands,«  spurgte 
en  Indsender  med  Bette,  »naar  han  og  Colleger  efter  me- 
gen Applaus  om  Aftenen  stikker  en  20  å  25  Bbd.  i  Lom- 
men.« Der  rørtes  her  ved  en  Grundfejl  i  den  danske  Folke- 
karakter, thi  »alt  hvad  der  er  Fremmed  smager  os  Danske 
jo  bedst.«  Der  var  Opfordringer  nok  til  Hoboisterne  om 
at  tage  fat,  og  baade  Firmenich  og  Kehlet  lod  man  vide, 
at  Hoboisterne  var  ledige.  Navnlig  Kongens,  det  senere 
Kronens,  Begiments  Musikkorps  nød  særlig  og  fortjent 
Anseelse.  Det  var  beregnet  paa  mere  end  et  enkelt  Begi- 
ments Behov,  det  var  forpligtet  til  at  spille  ved  Hoffet,  og 
under  Frederik  den  Sjette  havde  det  spillet  paa  Frederiks- 
berg Slot  afvekslende  med  Gardens.  Foruden  saaledes  at 
være  et  kongeligt  Musikkorps,  var  der  forbundet  med  det 
en  Undervisningsanstalt,  hvor  unge  Musici  under  Vejledning 
af  et  af  det  kgl.  Kapels  Medlemmer  uddannedes  til  duelige 
Hoboister.    Endelig  bestod  det  af  Personer,  der  i  Dannelse 

og  Duelighed  langt  overgik  Hoboisterne  ved  de  andre 
Regimenter. 

Et  egentligt  organiseret  Koncertforetagende  repræsenterede 
Hoboisterne  dog  ikke,  og  det  er  først  Lumbyes  Fremtræden, 
der  i  Løbet  af  kortere  Tid  skulde  give  Impulsen  til  en 
Masseudfoldelse  fra  deres  Side.  De  var  nu  engang  ind- 
rettede paa  Harmonimusik,  og  for  denne  betragtedes  Strausser- 
musiken  som  fjernere  liggende.  Foreløbigt  indskrænkede 
man  sig  til  at  se  Tiden  an,  saa  meget  mere  som  det  Lum- 
byeske Selskab  allerede  i  første  Omgang  havde  sat  sig  saa 
fast  i  Publikums  Gunst,  at  den  Opgave  at  konkurrere  det 
væk  paa  Forhaand  maatte  synes  haabløs. 

Blandt  dem ,  der  saa  skævt  til  det  nye  Foretagende, 
var  naturligvis  endvidere  Stadsmusikanten  i  København, 
Fiissel,  blandt  hvis  Svende  Lumbye  indtil  for  kort  Tid  si- 
den havde  kunnet  tælles  mellem  de  bedste.  Det  skyldes 
naturligvis  ikke  dette  Hensyn,  at  Fussel  ialfald  indtil  vi- 
dere ikke  rørte  paa  sig.  Men  det  var  selvfølgelig  heller 
ikke  enhver  givet  paa  de  Tider  at  føre  den  ny  Genre  frem. 
Desuden  optraadte  det  Lumbyeske  Selskab  jo  som  selv- 
stændig Koncertgiver,  der  hver  Gang  havde  H.  M.  Kongens 
allernaadigste  Tilladelse.  Noget  formelt  Indgreb  i  Stads- 
musikantens Privilegium  kunde  altsaa  ikke  paavises.  Men 
hermed  var  Modstandernes  Tal  ikke  udtømt.  Selv  Hof- 
violonerne  betragtede  Lumbye  og  den  nye  Genre  med  Mis- 
fornøjelse. Fra  deres  overlegne  Stade  kunde  de  ikke  aner- 
kende nogen  Eksistensberettigelse  for  Straussermusiken 
eller  dens  Udøvere,  tilmed  da  disse  repræsenterede  et  nyt 
Koncertelement.  Det  skal  dog  tilføjes,  at  de  heller  ikke 
saa  med  blide  Øjne  paa  Hoboisternes  Koncerter.  Der  her- 
skede en  gabende  Kløft  mellem  Kapellet  og  Datidens  me- 
nige Musikere.  Maalestokken  var  nu  engang  den,  om  man 
havde  »Kjolen«  paa  eller  ej.  Da  Schiemann  var  bleven 
ansat,  kom  den  gamle  Lanzky  en  Dag  og  spurgte  ham,  om 

han  vilde  overtage  en  ledig  Stemme  ved  Taffelmusiken. 
Det  var  altid  en  god  Fortjeneste.  For  en  Sikkerheds  Skyld 
spurgte  den  unge  Oboist  først  Glæser  til  Raads.  »Er  De 
gal«,  for  denne  op.  »Taffelmusik!  Ja,  har  De  Lyst,  saa 
værsgod!  Men  saa  er  De  ogsaa  færdig  her!«  Dermed  var 
det  Spørgsmaal  ude  af  Verden.  Fra  den  Dag,  en  tidligere 
jævn  Hoboist  kom  i  Kapellet,  var  han  et  højere  Væsen. 

Paa  denne  Baggrund  maa  efternævnte  Tilfælde  ses. 
Det  var  paa  disse  Tider  ret  almindeligt,  at  det  kgl.  Teaters 
Kunstnere  og  Kunstnerinder  til  Indtægt  for  dem  selv  gav 
Aftenunderholdning  paa  Teatret,  altid  assisterede  af  de 
bedste  Kræfter.  Denne  Form  var,  bortset  fra  de  faa  Frem- 
medes Besøg,  det  egentlige  Bidrag  til  Koncertlivet  i  Køben- 
havn. Blandt  disse  Koncertgivere  træffer  vi  netop  paa  denne 
Tid  ogsaa  kgl.  Skuespillerinde  Mad.  Anna  Nielsen,  der 
til  Søndagen  den  23.  Februar  havde  berammet  en  Aften- 
underholdning med  fineste  musikalsk  Assistance.  Paa  Pro- 
grammet figurerede  saaledes  bl.  a.  en  Solo  for  Fløjte  og 
Klaver,  udført  af  d'Hrr.  Helsted  og  Courlånder.  Endvidere 
en  Duet  af  Rossinis  »Wilhelm  Tell«  ved  d'Hrr.  Waltz  og 
Faaborg,  en  Sekstet  af  »De  to  Nætter«  af  Boyeldieu  osv. 
End  ikke  en  Solo  for  Violin  ved  Hr.  Gade  manglede.  Men 
saa  begik  den  fortrinlige  Skuespillerinde  en  utilgivelig  Let- 
sindighed. Lokket  af  det  Lumbyeske  Selskabs  mægtige 
Publikumsyndest  lod  hun  sig  forlede  til  nederst  paa  Pro- 
grammet med  fede  Typer  at  meddele,  at  før  og  imellem 
Afdelingerne  udfører  Hr.  Lumbyes  Selskab  Valse  af  Strauss 
og  Lanner.  Det  var  endda,  da  Lumbye  og  hans  Selskab 
endnu  kun  havde  afholdt  to  Koncerter.  Man  har  Lov  til 
at  formode,  at  dette  blev  følt  som  en  formidabel  Fornær- 
melse mod  de  øvrige  Optrædende.  At  tænke  sig  denne 
Lumbye  og  hans  Musikantere  optræde  indenfor  det  kgl. 
Teaters  Mure.  Det  var  dog  for  galt.  Et  saadant  Ræsonne- 
ment vilde  falde  i  udmærket  Traad  med  hele  Tidens  Tanke- 

gang.  Og  dog  var  ikke  alt  det  Guld,  som  glimrede  fra 
denne  Scene.  Ialfald  gav  man  Husly  for  adskilligt,  som 
vanskeligt  kunde  staa  for  en  strengere  Kritik,  som  f.  Eks. 
faa  Dage  forinden,  da  Hermann  Wolff  i  Forening  med 
Broderen,  Violinisten  Heinrich  Wolff,  og  med  Understøt- 
telse af  det  kgl.  Kapels  Medlemmer  under  Anførsel  af 
Frøhlich  samt  af  Faaborg  og  Courlånder  gav  Koncert 
paa  Træ-  og  Straainstrument  (Strohfiedel),  paa  hvilket  han 
bl.  a.  udførte  »Tutti  frutti« ,  Quodlibet  med  Slutningsvaria- 
tioner.  Dette  Instrument,  der  ikke  var  andet  end  vort  Træ-- 
spil,  kunde  ganske  vist  i  Trediverne  opvise  en  anerkendt 
Virtuos,  Russeren  Michael  Gusikow,  men  maa  selvfølgelig 
frakendes  enhver  selvstændig  musikalsk  Betydning,  og  selv 
om  Wolff,  som  Samtiden  beretter,  kunde  udføre  de  van- 
skeligste Passager  paa  det  og  i  Færdighed  erstattede,  hvad 
der  manglede  i  Klangskønhed,  var  det  dog  ikke  et  Instru- 
ment det  kgl.  Teaters  Koncerttraditioner  værdigt.  Et  lig- 
nende Tilfælde  indtraf  samme  Aar,  da  Teatrets  Direktion 
havde  engageret  en  omrejsende  tysk  Gøgler,  Kirchner,  »et 
stort  tykt  og  halvgammelt  Mandfolk,«  der  pragtfuldt  klædt 
som  Opera  Primadonna  med  høj  og  skærende  Fistelstemme 
gav  »den  falske  Catalani«.  Det  skal  dog  siges,  at  den  ene 
af  Direktørerne,  Adler,  lige  til  det  sidste  modsatte  sig  dette 
Engagement.  Endelig  skulde  der  ikke  gaa  lang  Tid,  før 
Dobler  paa  samme  Sted  skulde  finde  Husly  for  sine  Kun- 
ster og  Hokuspokus. 

Et  er  imidlertid  givet,  og  det  er,  at  Mad.  Nielsen  Dagen 
før  Forestillingen  maatte  tilbagekalde  Aftenunderholdningen. 
Der  berettes  dog  intet  om  Aarsagen  hertil.  Vel  skriver 
»Berlingske  Tidende«,  »at  det  var  meget  at  beklage,  hvis  det 
Rygte,  der  angiver  Grunden  hertil  at  være  den,  at  næsten 
ingen  Billetter  endnu  ere  afsatte,  skulde  være  sandt.«  Men 
da  dette  efter  Datidens  Forhold  vilde  være  ganske  enestaa- 
ende,  har  det  næppe  Rimeligheden  for  sig.    Der  fandt  gan- 

ske  vist  en  Aftenunderholdning  Sted  senere,  i  April  Maaned, 
da  Sindene  var  faldne  til  Ro,  men  da  var  Programmet  og- 
saa  et  helt  andet.  De  krænkede  Kunstnere  har  ikke  ladet 
sig  formilde.  Kapellet,  der  var  mere  uselvstændigt,  var 
dog  mødt  op.  Men  man  markerede  Sejren  ved  mellem 
Numrene  i  tredje  Afdeling  at  udføre  en  »Grande  Symphonie« 
af  Frøhlich.     Koncertmester  Funch  dirigerede. 

Imidlertid  fortsatte  Lumbye  uforstyrret  sin  Sejrsgang. 
Nye  Kompositioner,  deriblandt  »Maneuvre  Galoppen«,  bidrog 
yderligere  til  at  befæste  hans  Navn  som  Strausserkompo- 
nist.  Om  man  ved  den  store  Maskerade  i  Hotel  d'Angle- 
terre,  hvor  der  blev  udført  Musik  å  la  Strauss,  havde  As- 
sistance af  hans  Selskab,  kan  ikke  ses,  nok  er  det,  det 
blev  ikke  ved  de  seks  Koncerter.  Hele  Sommeren  igennem 
forstod  det  Lumbyeske  Selskab  at  trække  fuldt  Hus  uden 
Hensyn  til  den  lumre  Temperatur  i  Knirsch's  trange 
Lokaler. 

Denne  Lumbyes  Virksomhed  var  i  egentligste  Forstand 
demokratisk.  Straussermusiken  havde  Bud  til  alle  Stænder. 
Men  at  hans  Publikum  ogsaa  talte  de  bedste  Navne,  ses 
bedst  deraf,  at  en  Indsender  i  »Den  Frisindede«  retter  en 
Henstilling  til  ham  om  i  Fremtiden  at  forhindre  saadanne 
Optrin ,  som  fandt  Sted  ved  forrige  Koncert ,  hvor  en  vel- 
bekendt Generalinde  gjorde  Forsøg  paa  at  usurpere  en  hel 
Række  af  Stole  til  Venner  og  Bekendte,  hun  ventede,  uden 
at  det  dog  trods  megen  Haardnakkethed  lykkedes  hende  at 
hævde  Stillingen.  Forøvrigt  var  selv  de  herværende  fyrste- 
lige Personer  til  Tider  Gæster  ved  hans  Koncerter,  hvis 
hele  Stil  dog  tog  Sigte  paa  den  jævne  Borgerlighed. 

At  der  var  Trængsel  i  disse  Lokaler,  kan  ikke  undre. 
I  det  Hele  taget  lyder  alle  Samtidens  Klager  paa,  at  man 
ved  Forlystelser  tillod  altfor  stærk  Trængsel  og  Overfyld- 
ning af  Lokalerne.  Mindst  forunderligt  lyder  disse  Klager 
naturligvis  fra  Forstadsteatrene,  hvor  Forholdene  var  mere 

primitive,  eller  fra  Monigattis  Pavillon,  hvor  Trængselen 
kunde  være  uhyre.  Men  dette  gentager  sig  opefter.  Paa 
Hofteatret,  hvor  den  italienske  Opera  snart  skulde  faa  sit 
Domicil,  var  Forholdene  fortvivlede.  Adgangen  til  Teatret 
skete  ad  en  ubekvem  Vindeltrappe,  der  næppe  tillod  to 
Personer  at  gaa  ved  Siden  af  hinanden.  Og  for  Tilskuerne 
var  der  kun  denne  ene  Adgang  til  Teatret,  hvor  der  altid 
ved  Dørenes  Aabning  var  Trængsel  for  at  faa  de  bedste 
Pladser.  Højest  lyder  dog  Klagerne  fra  selve  det  kgl.  Teater, 
hvor  samvittighedsløse  Logehøkere  foranledigede  de  oftere 
skildrede  Tilstande.  Forholdene  paa  Tilskuerpladsen  var 
paa  Forhaand  ikke  gode.  Man  krævede  højlydt  Jernpiller 
i  Skuespilhuset  i  Stedet  for  de  brede  Stolper,  der  betog 
mangen  Tilskuer  Udsigten.  I  Parkettet  var  det  Damernes 
Solhatte,  der  var  i  Vejen.  I  Logerne  hang  man  bogsta- 
veligt talt  paa  Ryggen  af  hverandre  for  at  se.  At  dette 
ikke  i  Tidens  Løb  kunde  spænde  af  uden  Ulykker,  siger 
sig  selv.  Lørdagen  d.  16.  Januar  1830  under  Opførelsen  af 
»Aprilsnarrene«  styrtede  saaledes  en  Person  ud  af  en  Loge 
i  2den  Etage  og  ned  i  Parkettet,  hvor  han  stødte  paa  nogle 
Personer  uden  dog  selv  at  komme  synderlig  til  Skade. 
Tæppet  gik  ned.  Men  da  man  erfarede,  at  ingen  betyde- 
ligere Skade  var  sket,  fortsattes  Forestillingen.  Tilbørlig 
Hensyntagen  til  Pladsforholdene  var  altsaa  Tidens  svage 
Side.  Det  var  derfor  begrundet,  naar  Lumbye  ved  sine 
Koncerter  i  Hotel  d'Angleterre,  hvor  endda  mange,  der 
ønskede  Billet,  maatte  gaa  med  uforrettet  Sag,  paa  Pro- 
grammet særlig  fremhævede,  at  til  Publikums  Bekvem- 
melighed ogsaa  de  to  Sideværelser  ved  Salen  var  til  Af- 
benyttelse. 

At  den  Holdning,  man  fra  anden  Side  indtog  overfor 
ham,  skulde  have  gjort  et  dybere  Indtryk  paa  ham,  er 
lidet  troligt.  Men  selvom  dette  maatte  have  været  Til- 
fældet,   skulde   han   snart  faa  saa  eklatant   en  Oprejsning, 

som  han  kunde  ønske  sig.  Den  kom  dog  paa  anden 
Maade,  end  han  selv  havde  tænkt  sig. 

Vaudevillernes  Tid  gik  for  denne  Gang  paa  Hæld.  Den 
store  Vaudevillemester  Heiberg  var  fuldt  optagen  af  andre 
Ting.  Han  lagde  nu  netop  sidste  Haand  paa  »Syvsover- 
dag«, der  var  bestemt  til  Festforestilling  ved  Christian  den 
Ottendes  Kroning,  hvor  Stykket  forøvrigt  faldt  igennem 
paa  Grund  af  en  forkvaklet  Iscenesættelse.  Men  ikke  desto 
mindre  fandt  han  Lejlighed  til  at  skrive  den  lille  Vaude- 
ville-Monolog »Emilies  Hjærtebanken«,  der  var  tænkt  med 
hans  Hustru  for  Øje.  Anden  Paaskedag  d.  20.  April  1840  var 
det  C.  N.  Rosenkildes  Tur  at  have  scenisk  og  musikalsk 
Aftenunderholdning,  og  ved  denne  Lejlighed  opførtes  Mono- 
logen for  første  Gang  og  udførtes  af  Fru  Heiberg.  Musiken 
var  arrangeret  af  Zinck,  der  ikke  gik  af  Vejen  for  Strauss- 
erne.  Det  var  som  et  Pust  fra  den  rigtig  gode  gamle  Vau- 
devilletid. Publikum  jublede.  Da  Stage  kort  Tid  efter,  den 
13.  Maj,  ogsaa  havde  Aftenunderholdning,  blev  den  opført 
paany,  og  foran  den  blev  endog  spillet  Strauss'  Taglioni 
Vals«,  der  var  skrevet  som  en  Cadeau  til  Maria  Taglioni, 
som  den  følgende  Sæson  ledsagede  sin  Broder,  Ballet- 
mesteren, til  København,  hvortil  han  indkaldtes  som  Erstat- 
ning for  Bournonville,  da  denne  befandt  sig  i  midlertidigt 
Eksil  i  Italien.  Derefter  gik  Monologen  ind  i  det  faste  Re- 
pertoire og  tilhørte  fra  da  af  det  kgl.  Teaters  mest  yndede 
Forestillinger,  hvor  Thorvaldsen  var  blandt  de  sikre  Til- 
hørere, der  aldrig  forsømte  den  lille  Monolog. 

For  Lumbye  fik  dette  stor  Betydning.  Heiberg  havde 
herigennem  uforbeholdent  ydet  ham  sin  Anerkendelse,  og 
fra  denne  Tid  skriver  sig  Lumbyes  Veneration  for  det  Hei- 
bergske Hus. 

Selv  i  vor  Tid  vil  et  stort  Flertal  erindre  Indholdet  af 
denne  Monolog,  der  skildrer  en  ung  Piges  Glæde  og  For- 
ventning umiddelbart  før,  hun  skal  afsted  paa  sit  første  Bal. 

Nei,  Intet  i  Verden  kan  lignes  ved  et  Bal! 
En  Pige,  som  dandser,  hun  virker  i  sit  Kald. 

nynner  hun,  medens  hun  tripper  rundt  med  utaalmodig 
Hjertebanken  og  anstiller  Betragtninger.  Hjemme  i  Præste- 
gaarden,  der  maatte  hun  danse  Vals  efter  Degnens  Menu- 
etter. For  andet  kunde  han  ikke.  Men  i  Aften  skulde 
hun  danse  efter  Straussiske  Valse.  Ja  Strauss,  det  var 
netop  hendes  Mand. 

Strauss  bærer  Palmerne,  Strauss  bærer  Kronerne! 

Og  den,  der  havde  lært  hende  Valsekongen  at  kende, 
ja  det  var  ingen  anden  end  Lumbye. 

For  nylig  min  Tante  til  Lumbye  tog  mig  hen, 
Vist  aldrig  den  Aften  forglemmer  jeg  igjen. 
Først  sad  jeg  saa  stille,  med  Øret  spændt, 
Noie  jeg  agted  paa  hvert  Instrument. 
Men  da  nu  Tonerne  jublende  slynged  sig, 
Ligesom  Aander,  der  snoe  sig  i   Dands, 
Blev  jeg  urolig,  paa  Stolen  jeg  gynged  mig, 
Hvirvelen  henrev  min  Fod  og  min  Sands. 
»Sid  stille!«   sagde  min  Tante,  næsten  vred. 

—  Jeg  kan  ei,  Tante!  det  er  Umulighed. 

—  »Gjør  ingen  Opsigt!  dig  ikke  blameer!« 

—  Tante!  den  syvende  Himmel  jeg  seer! 

Og  belært  af  Erfaringen  om  Straussermusikens  opsigts- 
vækkende Virkninger  formaner  Tanten  hende. 

Hør,  Emilie,  lad  Dig  nu  sige! 
Du  maa  sidde  paa  Ballet  saa  stiv  som  en  Pind. 
Gjør  kun  ei  som  hos  Lumbye,  min  Pige, 
Men  betænk,  du  maa  styre  dit  hæftige  Sind! 

Monologen  er  en  H3^mne  til  Straussermusikens  Pris. 
Og  dog  var  der  kun  gaaet  to  Maaneder,  siden  Lumbye 
første  Gang  efter  Steiermarkernes  Besøg  lod  de  nye  Toner 
klinge.  Heiberg  var  som  altid  Aktualitetens  Mand,  men  han 
havde  jo  ogsaa   allerede  ved  »Recensenten  og  Dyret«  vist, 

at  han  ikke  var  bange  for  at  bringe  netop  det  paa  Scenen, 
som  beskæftigede  Menigmand. 

Heldet    havde    givet    Lumbye    forøget  Appetit.     Skønt 


H   C.  Lumbye 
Efter  Litografi   i   »Ny  Portefcuille     1844. 


hans  Koncertserie  var  afsluttet,  begyndte  han  straks  paa 
en  ny,  og  nu  gik  det  Slag  i  Slag.  Som  klog  General  for- 
stod hen  at  udnytte  den  hjærtelige  Stemning  overfor  Strausser- 
musiken,  og  lydhør  som  han  var  overfor  de  forskellige 
Krav,  der  var  oppe  i  Tiden  forstod  han  til  enhver  Tid  at 

imødekomme  Aktualitetens  forskellige  Foreteelser  uden  dog 
som  Regel  at  fravige  den  Linje,  han  nu  engang  havde  sat 
sig  for  at  følge. 

Han  fandt  da  ogsaa  Gehør  selv  paa  de  højeste  Steder. 
Den  22.  Maj  1840  fejrede  Kristian  den  Ottende  og  hans 
Gemalinde  deres  Sølvbryllup.  Ved  Balparéet,  der  fandt 
Sted  i  denne  Anledning,  udførtes  for  første  Gang  en  af 
Lumbye  komponeret  »Fest  Quadrille« ,  der  hurtigt  vandt 
almindelig  Yndest.  Ogsaa  en  »Sølvbryllups  Vals«  saa  Da- 
gens Lys  i  denne  Anledning.  En  Maanedstid  senere  fej- 
redes paany  pragtfulde  Hoffester  i  Anledning  af  Christian 
den  Ottendes  Salving  og  Kroning,  der  den  28.  Juni  fandt 
Sted  i  Frederiksborg  Slotskirke.  Det  var  ved  disse  Festlig- 
heder, Mariano  Camprubi  og  Dolores  Serral,  første  Danser 
og  Danserinde  ved  det  kgl.  Teater  i  Madrid,  blev  indfor- 
skrevne og  optraadte  paa  Scenen  paa  Kongens  Nytorv, 
mest  i  spanske  Nationaldanse  som  »Las  Nanchegas  de  la 
Pia«,  »La  Jota  Arragonesa«,  »El  Jaleo  de  Xeres«,  »La  Ca- 
chucha«  o.  fl.,  men  ogsaa  i  en  Bolero  sammen  med  Bour- 
nonville og  Jfr.  Fjeldsted,  der,  efter  at  Lucile  Grahn  Aaret 
forud  havde  forladt  det  kgl.  Teater,  indtog  Pladsen  som 
prima  ballerina.  Dolores  Serral  var  langt  betydeligere  end 
Romanini  men  selv  i  de  spanske  Danse  Jfr.  Grahn  under- 
legen. Grahns  Danse,  siger  Claudius  Rosenhoff,  forholder 
sig  til  Serrals  som  et  skønt  Digt  til  tør  Prosa.  Grahn  op- 
naaede  da  ogsaa  et  Navn,  der  kunde  maale  sig  med  Tag- 
lioni,  Elssler  og  Grisi.  Den  almindelige  Deltagelse  i  disse 
Festligheder  var  trods  stærk  Modstand  fra  de  konstitutio- 
nelle Krese  ret  livlig,  og  selv  Lumbye  gav  de  Anledning 
til  en  »Kronings  Vals«,  tilegnet  Majestæterne,  men  frem  for 
Offentligheden  kom  den  dog  først  et  Par  Maaneder  senere. 

Ved  denne  Tid  var  omsider  Hoboisterne  rustede  til  at 
tage  Kampen  op.  Fra  nu  af  begyndte  H.  M.  Kongens  Regi- 
ments Musikkorps  i  Forening  med  en  Del  andre  Hoboister 

fra  de  herværende  Regimenter  og  Korpser  i  et  Antal  af  65 
Musici  at  give  en  Række  Harmonikoncerter,  der  til  en  Be- 
gyndelse afholdtes  i  Rosenborg  Have,  i  hvilken  Anledning 
man  ved  Springvandet  havde  oprejst  en  mægtig  Tribune. 
For  at  gøre  disse  Koncerter,  der  i  Reglen  afholdtes  til  Ind- 
tægt for  det  nævnte  Musikkorps'  Pensions-  og  Enkekasse, 
saa  afvekslende  som  muligt,  førte  de  i  Reglen  nogle  enkelte 
Straussernumre  paa  Programmet.  Dette  var  dog  som  Re- 
gel saare  fornemt.  Og  navnlig  var  det  fortjenstfuldt  spæk- 
ket med  danske  Navne  som  Weyse,  Kuhlau,  Bredahl, 
Frøhlich,  Løvenskjold,  Hartmann  osv.  Sjælen  i  disse  Kon- 
certer var  Basunisten  Georg  Eichmuller,  hvis  Hovedbestræb- 
else gik  ud  paa  efterhaanden  at  trænge  Lumbye  væk  og 
selv  tage  Eneherredømmet.  Han  var  en  Mand  med  Ambi- 
tion, og  han  forstod  at  vække  Publikums  Interesse.  Selv 
Prøverne,  som  han  afholdt  paa  Sølvgadens  Kaserne,  samlede 
taknemmelige  Tilhørere,  der  stod  i  Mængde  paa  Volden  og 
lyttede  til.  Men  ikke  blot  her  truede  Hoboisterne  efter- 
haanden med  en  skrap  Konkurrence.  Paa  Rosenlund  blev 
givet  Harmonimusik  af  Kastelsjægernes  Musikkorps.  Snart 
skulde  der  dukke  Hoboister  op  paa  et  tredje  Sted,  idet  der 
i  Citadellet  Frederikshavn  paa  Prinsens  Bastion  blev  givet 
Metalinstrument  Koncert  (o:  Hornmusik)  af  Sjællandske  og 
Jyske  Jægerkorps.  Der  var  altsaa  ikke  Mangel  paa  Mu- 
sik. Navnlig  de  store  Hoboistkoncerter  tog  et  mægtig  Op- 
sving. De  tog  stedse  til  i  Hyppighed  og  Omfang  og  gras- 
serede efterhaanden  allevegne.  Paa  Vesterbros  nye  Teater, 
paa  Hofteatret  og  i  Christiansborg  Slots  Ridehus. 

Lumbye  svarede  med  nye  Koncerter  og  nye  Kompo- 
sitioner. Fra  August  1840  stammer  saaledes  den  bekendte 
»Zigeuner  Galop«.  Ved  den  kongelige  Families  høje  Nær- 
værelse paa  Vesterbros  nye  Teater,  hvor  Camprubi  og  Serral 
efter  Udløbet  af  det  kgl.  Teaters  Sæson  gentagne  Gange  op- 
traadte  som  Gæster,   bl.  a.   med  en  »Zapateado«,    blev  der 

denne  Gang  givet  en  Koncert  å  la  Strauss,  hvor  den  nye 
»Reise  Galop«  blev  spillet.  Herude  optraadte  ogsaa  paa 
denne  Tid  de  40  »classiske«  Bjærgsangere  fra  Bagnéres  de 
Bigorre  i  Pyrenæerne.  De  havde  Aaret  forud  vakt  Entu- 
siasme i  Paris,  hvor  de  optraadte  paa  Porte  St.  Martin 
Teatret,  og  var  nu  komne  hertil,  hvor  de  kaldte  sig  »Les 
montagnards«,  hvad  man  almindeligt  oversatte  ved  Bjærg- 
sangere, men  som  for  hjemlige  Jakobinere  som  Goldschmidt 
havde  en  anden  og  dybere  Betydning,  der  understregedes 
ved,  at  de  sang  med  den  trefarvede  Fane  opplantet  mellem 
sig.  De  sang  deres  Hjemlands  Sange,  blandt  hvilke  »La 
Bagneraise«,  »Les  adieux  des  montagnards«  og  »Le  roi  du 
vallon«  gjorde  størst  Lykke,  men  skønt  de  var  Natursangere, 
kun  ejendommelige  ved  deres  Sanges  sydlandske  Rytmik 
og  Karakter,  protesterede  dog  »Kjøbenhavnsposten«  mod 
en  saadan  Opfattelse  og  mente,  at  der  af  Natursang  kun 
var  det  tilbage,  at  Koret  i  et  enkelt  Nummer  »synker  en 
Tone  i  Tenorerne  < ,  og  Solostemmen  ved  Gentagelsen  af 
»Marseillaisen«  »stiger  en  Terts  i  Veiret«  og  saaledes  synger 
falsk,  »thi  at  feile  er  naturligt,  og  det  ufordærvede  Hjerte 
bryder  sig  ikke  om  en  Terts  meer  eller  mindre«,  medens 
»Den  Frisindede«  hævder,  at  disse  »Toner  tale  et  for  poe- 
tisk Sprog  til  at  kunne  gjengives  med  Ord.«  Deres  Reper- 
toire forøgedes  stadigt,  bl.  a.  med  »Les  cendres  de  Napoleon« 
(Napoleons  Aske),  der  angives  komponeret  i  København  og 
tilegnet  det  danske  Folk.  Det  var  et  Overbud  overfor  de 
fra  Morskabsteatret  kendte  Alpesangere  Balles  og  Koscha, 
der  f.  Eks.  foredrog  »Das  Echo  im  Gebirge  mit  Zuruf«. 
Pettoletti  benyttede  Lejligheden  og  foranstaltede  en  stor  tre 
Dages  Musikfest  med  afvekslende  Bjærgmusik  og  Straussisk 
Musik,  den  sidste  repræsenteret  af  det  Lumbyeske  Selskab, 
der  ved  denne  Lejlighed  var  bragt  op  til  30  Mand.  Sam- 
tidig fortsatte  Lumbye  stadigt  i  Hotel  d'Angleterre. 

Medens  >  Sylphiden«s  Opførelse  paa  det  kgl.  Teater  gav 

ham  Impulsen  til  at  skrive  en  fortræffelig  »Sylphide  Ga- 
lop«, gik  han  aldeles  ikke  af  Vejen  for  at  hente  sine  Attrak- 
tioner udefra.  Saaledes  optraadte  ved  en  af  hans  Kon- 
certer Hr.  H.  J.  Mayer  fra  Wurtemberg,  Tonekunstner  uden 
Instrument.  Det  viste  sig  at  være  Tonekunst  af  en  egen 
Art.  Den  bestod  nemlig  i  »Nachahmung  einer  grossen  An- 
zahl  verschiedener  Singvogel  in  Bauchredner  Art«.  Num- 
rene var  da  ogsaa  ret  mærkelige.  Mest  i  Stil  med  disse 
Koncerters  almindelige  Natur  var  f.  Eks.  »Vogel  ChorWalzer«, 
»Der  Nachtigall  Walzer«  etc.  Til  Nød  kunde  ogsaa  et  Num- 
mer som  »Eine  Andante,  worin  das  Fagott  mit  dem  Munde 
nachgeahmt  wird«  gaa  an,  men  helt  udenfor  Genren  faldt 
det  pragtfulde  Slutningsnummer,  der  bestod  af  et  »Pot- 
pourri im  Papagey-Costiim,  welches  Costum  so  tauschend 
verfertigt  ist,  dass  keine  Spur  vom  Menschen  zu  sehen«. 
Han  gjorde  virkelig  Lykke,  selvom  den  brave  »Mund-  und 
Stimmen  Tonkunstler«  ikke  i  sit  Slutningsnummer  syntes 
at  falde  i  Folks  Smag,  da  det  tog  sig  altfor  grotesk  og  una- 
turligt ud.  Af  hans  Numre  synes  dog  »Kattekomedien«, 
formodentlig  et  Stykke  Katzenjammer,  at  have  efterladt  sig 
det  varigste  Indtryk  i  Datidens  Presse.  Han  fik  senere 
Engagement  hos  Pricerne,  hvor  han  bl.  a.  efterlignede  »et 
grædende  Barns  Røst«  og  optraadte  i  komiske  Dialoger  i 
østerrigsk  Dialekt.  Lumbye  holdt  sig  dog  for  Fremtiden 
til  sit  andet  Lokkemiddel:  nye  Kompositioner.  Nu  kom 
der  ligesom  mere  Fart  i  dem.  Først  og  fremmest  den  ny 
»Postillon  Galop«.  Selv  Hoboisternes  Program  kunde  give 
ham  en  og  anden  Idé.  Da  han  her  havde  hørt  f.  Eks.  Zi- 
geuner  Kor  med  Ekko  af  Webers  »Preciosa«  udformedes 
dette  Indtryk  straks  i  Anvendelse  af  denne  Effekt  i  en 
»Trylle  Echo  Walzer«  for  Ventil  Instrumenter.  Lumbye 
glemte  imidlertid  ikke  jævnlig  smaa  Indrømmelser  til  andre 
Genrer.  Saaledes  findes  der  paa  Programmet  for  en  af 
hans  Koncerter   i  Januar  1841    f.  Eks.  Kuhlaus  morsomme 

Kvartet  for  fire  Klarinetter,  udført  af  d'Hrr.  Fuchs,  Lincke, 
Krause  og  Keil. 

Imidlertid  var  Straussermusiken  nu  saa  indarbejdet, 
at  kun  de  allerstrængeste  Rigorister  endnu  fandt  nogen  Be- 
tænkelighed ved  den.  Da  Phister  i  Marts  1841  holder 
Aftenunderholdning,  vækker  det  ikke  Anstød,  at  der  mel- 
lem Afdelingerne  udføres  »Straussiske  Waltze«.  Hvem,  der 
har  udført  disse,  lader  sig  ikke  godtgøre.  Men  mulig  er  det 
de  samme  Musikere,  som  ved  W.  Holsts  Aftenunderholdning 
præsterer  Straussermusiken  under  Navnet  »Det  nye  Sel- 
skab å  la  Strauss« ,  altsaa  et  gennemført  og  direkte  Kon- 
kurrenceforetagende. Det  er  dog  hurtigt  bukket  under  for 
Lumbyes  sejrsvante  Tropper.  Ialfald  hører  man  intet 
mere  til  det.  Morsomt  er  det  at  se,  at  Lumbye  selv  i 
Modsætning  til  Samtiden  i  Lanner  saa  den  egentlige  Ska- 
ber af  og  Mester  i  Straussermusiken,  der  takket  være  Has- 
lingers  enorme  Reklame  fik  Navn  efter  den  ældre  Strauss. 
Lanner  er  da  ogsaa  i  mægtigt  Omfang  repræsenteret  paa 
Lumbyes  Program  og  den  af  Wienerkomponisterne,  der  i 
det  Hele  blev  spillet  mest  her. 

Kort  efter  indtraf  den  norske  Violinkonge,  Ole  Bull. 
Hans  første  Optræden  her  var  denne  Gang  ledsaget  af 
mange  Forhindringer.  Hoffet  begunstigede  den  franske 
Violinist  Prof.  Francois  Prume  —  ogsaa  kendt  som  Kompo- 
nist af  en  i  sin  Tid  yndet  »Mélancolie«  —  der  i  disse  Aar 
gav  mange  Koncerter  heroppe,  og  stillede  sig  derfor  mod- 
villigt overfor  Bull.  Han  havde  nær  maattet  undvære  Or- 
kesterledsagelse, idet  Hoboisterne  beordredes  til  anden  Tje- 
neste. Han  holdt  alligevel  sammen  med  den  unge  svenske 
Sangerinde,  Fru  Mathilda  Gelhaar,  Koncert  i  Ridehuset,  og 
Orkestret  udgjordes  da  af  det  Lumbyeske  Selskab,  der  saa- 
ledes  fik  Lejlighed  til  at  vise,  at  det  nok  ogsaa  forstod  sig 
paa  andet  end  Straussermusik.  Kun  »Fædrelandet«  var 
ved  denne  Lejlighed  ikke  rigtig  fornøjet. 


81 

I  Sommeren  1841  fandt  Lumbye  det  rettest  at  om- 
bytte de  trange  Lokaler  i  Hotel  d  Angleterre  med  de  frisk- 
ere Omgivelser  i  Rosenborg  Have,  der  var  det  Sted,  hvor 
de  fleste  af  de  Koncertgivere,  der  paa  denne  Aarstid  gæ- 
stede Byen,  optraadte.  En  ejendommelig  Plads  mellem 
disse  sidste  indtager  Mad.  Josephine  Schenck,  Sopran-,  Te- 
nor- og  Bassangerinde  fra  Wien,  og  Johannes  Meyer,  Violi- 
nist, Elev  af  Spohr,  hvilke  to  Kunstfæller  optraadte  med 
Selskab.  Navnlig  Damen  var  meget  mærkelig  paa  Grund 
af  sine  noget  usædvanlige  Stemmemidler.  Hun  brillerede 
saaledes  med  Basarier,  ja  hun  sang  endog  alene  en  Duet 
for  Sopran  og  Bas  af  Operaen  »Der  Waldbrand«,  arrangeret 
af  Joh.  Meyer.  Det  var  til  hende,  en  begejstret  Tilhører, 
der  øjensynlig  var  en  Dyrker  af  Blok  Tøxens  Epigrammer, 
i  »Adresseavisen«  lod  indrykke  følgende  Linjer  i  Grækernes 
ærværdige  Versmaal : 

Underfuldt  kvædende  Fee!     Du  Proteus  i  Tonernes  Rige! 
Kraftigt  Du  Mandigheds  Bas  føier  til  Kvindens  Discant. 

Glansen  gik  dog  ret  hurtigt  af  Damen.  Vel  optraadte 
hun  senere  paa  Alleenberg,  men  kun  faa  Aar  efter  synes 
hun  at  have  tilhørt  Dyrehavsbakkens  faste  Stok. 

Det  var  om  hende,  »Corsaren«  under  hendes  Optræden 
paa  Alleenberg  bragte  denne   »Kunst  Notits«: 

Fullet  die  Glaser,  schenckt  wieder  ein c 

Nu  have  vi  en  Schenck  hos  Kehlet  og  Glaser  i  det  kon- 
gelige Capel,  — 

'Kommet  lasst  uns  Alle  lustig  sein!« 

»Caroline  Galoppen«  var  opkaldt  efter  Arveprinsessen, 
hvem  Lumbye  forøvrigt  ogsaa  tilegnede  et  Hefte  med  seks 
yndede  Danse.  Det  at  opkalde  Ting,  Personer,  Musiknumre 
etc.  efter,  hvad  der  gjorde  Indtryk  paa  Een,  hørte  til  Da- 
gens Orden.  Saaledes  følte  som  bekendt  Klarinettisten 
N.  Petersen,    der  var  en  stor  Mozartelsker,    sig  foranlediget 

6 


82 

til  at  opkalde  ikke  mindre  end  to  af  sine  Børn  efter  denne 
sin  Yndlingskomponist.  De  fik  i  Daaben  henholdsvis  Navnet 
Mozart  og  Mozartine.  Den  første  var  den  senere  saa  an- 
sete Klarinettist,  Mozart  Petersen,  der  blev  det  kongelige 
Kapels  store  Pryd,  men  som  i  1874  kom  saa  ulykkelig  af 
Dage  ved  at  falde  i  Kanalen  i  Nyhavn,  hvor  han  druknede. 
Men  selv  livløse  Genstande  maatte  og  skulde  bære  Navn 
efter  Yndlingstemaerne.  Der  gik  paa  disse  Tider  forskellige 
af  de  nylig  indførte  Omnibusser  mellem  Byen  og  de  yn- 
dede Udflugtsteder.  Medens  de  fleste  bar  Navne  som  »Fal- 
ken«, »Løven«,  »Hjorten«,  »Flora«,  »Nordstjernen«,  »Dania« 
osv. ,  og  man  endog  havde  paatænkt  at  opkalde  en  efter 
Orla  Lehmann,  skulde  ogsaa  den  dramatisk- musikalske 
Verden  yde  sine  Bidrag  hertil.  Saaledes  fik  Vognmand 
Gundersens  Omnibus,  der  kørte  mellem  Lille  Kongensgade 
og  Frederiksberg  Navnet  »Preciosa«  efter  Webers  yndede 
Syngestykke,  medens  en  anden  mellem  St.  Købmagergade 
og  Bellevue  prangede  med  det  romantiske  Navn  »Sylphi- 
den«  efter  Bournonvilles  ikke  mindre  yndede  Ballet,  der 
ogsaa  havde  lagt  Navn  til  en  »Sylphide  Galop«  af  Lumbye. 
Fra  saadanne  tilfældige  ydre  Anledninger  henter  en  me- 
get stor  Del  af  Lumbyes  Kompositioner  deres  Benævnelser. 
Det  har  Interesse  at  fastholde  forskellige  af  disse  Tilfælde, 
da  de  giver  en  oplysende  Baggrund  for  hele  den  Tid  og 
det  Tankesæt,  der  er  Jordbunden  for  hans  Virksomhed. 
Paa  det  kgl.  Teater  og  Hofteatret  blev  der  i  Foraaret  1841 
givet  Forestillinger  af  tilsyneladende  Trylleri  henhørende 
til  Læren  i  den  underholdende  Fysik  og  Mekanik  af  Tasken- 
spilleren, Professor  Louis  Dobler.  Han  var  en  af  sin  Tids 
fornemste  Illusionister.  Med  sine  Behændighedskunster 
og  sine  »dissolving  views«  foretog  han  sande  Triumf- 
rejser til  Europas  Storbyer.  Ikke  mindst  ved  Hofferne 
gjorde  han  Epoke,  allevegne  bivaanede  Begenterne  hans 
Forestillinger,   og  i  St.  Petersborg,   hvor  han  optraadte  paa 

Aleksander  Teatret,  formelig  bortauktioneredes  Lænestolene 
i  Parterret.  Han  gjorde  en  rig  Høst  af  Brillantringe  og 
Pretiosa,  ja  selv  smigrende  Kabinetsskrivelser,  hos  sine  fyr- 
stelige Velyndere,  og  som  en  rig  Mand  kunde  han  omsider 
købe  sig  et  Slot  »Kaltenbrunnen«  i  Treisamdalen  i  Steier- 
mark,  hvor  han  faldt  til  Ro  paa  sine  Lavrbær,  medens 
Taskenspilleren  Bosco  med  Held  traadte  i  hans  Fodspor. 
At  Begejstringen  for  ham  herhjemme  dog  ikke  var  enstem- 
mig, ses  bl.  a.  deraf,  at  H.  C.  Andersen  i  et  af  sine  Breve 
fra  disse  Aar  finder  hans  Forestillinger  meget  kedsomme- 
lige, omend  han  karakteriserer  ham  som  »en  velklædt  god 
Taskenspiller«.  Denne  Opfattelse  var  dog  ikke  den  almin- 
delige, og  hans  Besøg  gav  Stødet  til  en  hel  Invasion  af 
professionelle  Taskenspillere  fra  de  største  Navne  ned  til 
Mad.  Petersen ,  der  havde  haft  »den  Ære  at  vise  sin  store 
Færdighed  for  den  keiserlige  Familie  i  St.  Petersborg«,  men 
nu  var  havnet  hos  Pettoletti,  hvor  hun  stedse  forstod  at 
trække  fuldt  Hus.  Lumbye  var  alle  Dage  en  interesseret 
Tilskuer  ved  Forestillinger  af  denne  Art,  ikke  mindst  ved 
Doblers.  Efter  ham  opkaldte  han  en  af  sine  mest  sprud- 
lende Kompositioner,  »Doblers  Zauber  Galop«.  Fahrbach 
havde  allerede  tidligere  skrevet  en  »Doblers  Zauber  Vals«. 
Under  alt  dette  var  Lumbyes  Forhold  til  Pressen 
blevet  stedse  mere  konsolideret.  Ejendommeligt  nok  var 
det,  modsat  Forholdet  senere,  den  konservative  Presse 
»Dagen«  og  »Berlingske  Tidende«  —  »Adresseavisen«  reg- 
nede man  slet  ikke  med,  naar  der  var  Tale  om  politisk 
Kulør  —  der  var  mest  tilbageholdende.  Der  gik  Aar  og 
Dag,  inden  »Dagen«  overhovedet  nævnede  ham.  Men  det 
varede  ikke  længe,  inden  der  overalt  til  hans  Navn  knyt- 
tes Sprogets  mest  rosende  Adjektiver.  I  Ly  af  hans  Popu- 
laritet forsøgte  ogsaa  »Den  Frisindede«  at  sige  Magthaverne 
adskillige  Ondskabsfuldheder.  »Beviis  for,  at  Hr.  Lumbjre 
kunde    blive    tiltalt   for  Overtrædelse  af  Trykkefrihedslov- 

givningen,  og  dog  ikke  have  skrevet  Andet  end  Noder«  hedder 
en  Artikel  fra  November  1840.  Ytringsfriheden,  siger  dens 
Forfatter,  trænger  til  Ressourcer.  Da  kommer  han  i  Tanker 
om  Musikens  Indflydelse  paa  Mennesket.  Det  politiske 
Parti,  som  fik  Tonerne  til  Allieret,  vilde  heri  have  en  mæg- 
tig Støtte.  Ganske  vist  kan  ikke  alt  udtrykkes  ved  To- 
nerne, men  man  har  dog  musikalske  Malerier  som  f.  Eks. 
Jagtstykker,  Batailler,  Storm-  og  Uvejrsscener,  Quodlibets 
som  »Natten«  etc.  Han  kan  da  ikke  tro  andet  end,  at 
Musiken,  der  formaar  at  udtrykke  saa  mange  Lidenskaber 
og  Følelser,  ogsaa  godt  kunde  behandle  Emner  som  Skatte- 
bevilgningsretten,  Konstitutionsspørgsmaalet,  statsretlige  Ga- 
rantier, Trykkefrihedssager,  Embedsansættelser,  Nepotisme, 
Besparelser  o.  fl.  lignende  Genstande.  Et  andet  Spørgsmaal 
er  det,  om  hvorvidt  den  foreløbige  Beslaglæggelse  af  Musik- 
stykker, der  aandede  en  demokratisk  Grundtone  eller  modu- 
erede  over  i  folkelige  Tonarter,  burde  henhøre  under  Politi- 
mester-Medhjælpens Ressort  eller  under  et  kgl.  Embede,  be- 
klædt af  en  Musiker  ex  professo,  thi  at  Kancelliet  som  hidtil 
maatte  stadfæste  Beslaglæggelsen,  er  en  Selvfølge,  skønt  samt- 
lige Deputerede  hverken  har  Idé  om  Generalbas,  Kontrapunkt, 
Dissonanser  eller  opløste  Akkorder.  »Ingen  Pavser,  I  Hunde, 
i  Kongens  Tjeneste,«  sagde  engang  en  gammel  General,  da 
Hoboisterne  pavserede  i  et  Stykke,  og  med  lige  Ret  maatte 
Kancelliet  være  kompetent  til  at  overgive  en  Komposition, 
der  hverken  led  af  forbudne  Kvinter  eller  skjulte  Oktaver, 
til  Rettens  Paakendelse,  naar  det  fandt  skjulte  Allusioner 
eller  forbudne  Tonespring  deri.  Som  man  ser,  en  fin 
Haan  mod  Enevældens  Embedsmænd.  Og  at  virkelig  en 
Komposition  kan  have  et  saadant  statsfarligt  Indhold,  ses 
af  følgende.  Hvis  Lumbye  vilde  benævne  sine  Komposi- 
tioner efter  her  bekendte  Personer  eller  Genstande,  hvad 
havde  han  da  ikke  at  befrygte,  f.  Eks.  hvis  han  benævnte 
een  »Rentekammer  Galopade«,  og  den  blev  spillet  i  et  lang- 

somt  og  slæbende  Tempo,  vilde  det  da  ikke  være  Ironi, 
eller  en  anden  »Konstitutions-«  eller  »Skattebevilnings  Vals«  og 
deri  varierede  over  Temaet  »Gid  Du  var  min«.  Dette  Tema 
sigter  formentlig  til  Marschners  Romance  AVenn  Du  wårst 
mein  eigen«,  der  oftere  var  bleven  sunget  af  Faaborg.  El- 
ler videre,  en  ny  »Længsels  Vals«,  hvori  kunde  spores  lidt 
Plagiat  af  »Den  Stumme«  eller  »Wilhelm  Tell«,  en  »Kro- 
ningsmarsch«,  hvori  et  skarpt  Øre  kunde  mene  at  genkende 
Toner  af  »At  Slyngler  hæves  til  Ærens  Top«.  Selv  Polo- 
næserne skulde  han  vogte  sig  for,  da  det  kunde  se  ud,  som 
om  han  vilde  vække  Folkegunst  og  røre  op  i  Polens  Skæbne. 
Mest  ondartet  er  maaske  Advarslen  mod  Jagttoner  eller 
den  blotte  Anvendelse  af  Horn  i  en  Kongemenuet.  Lum- 
bye maatte  altsaa  være  forsigtig  og  formentlig  vogte  sig  for 
synkoperede  Nodefigurer,  da  en  Forrykkelse  af  Takten 
grumme  let  kunde  blive  anset  for  et  attenteret  Brud  paa 
det  bestaaende. 

Dette  kom  dog  ikke  Lumbye  til  Skade  paa  gode  Navn 
og  Rygte.  At  han  til  Stadighed  fandt  Gehør  paa  allerhøje- 
ste Sted,  ses  maaske  bedst  deraf,  at  han  fik  en  ny  »Fest 
Quadrille«  opført  ved  Balparéet  den  28.  Juni  1841  i  Anled- 
ning af  Kronprins  Frederiks  Formæling  med  Prinsesse  Ca- 
roline Charlotte  Mariane  af  Mecklenburg-Strelitz. 

En  enlig  og  paa  sin  Vis  ejendommelig  Røst  i  det  al- 
mindelige Pressekor  var  J.S.Levins.  Sprog- Levin,  som 
han  senere  almindeligt  kaldtes  for  sin  danske  Ordsamling, 
der  i  1858  af  købtes  ham  af  Staten  for  en  Fribolig  paa  Fre- 
deriksberg Slot,  hvor  han  plejede  at  promenere  sin  origi- 
nale Fremtoning  i  Adamskostume,  blandede  sig  ofte  i  sin 
Egenskab  af  Journalist  i  Sager,  hvorpaa  han  ikke  havde 
ringeste  Forstand.  Saaledes  fremkom  der  ogsaa  i  Maj  1841 
i  »Dagen«  fra  hans  Haand  en  Anmeldelse  af  en  Samling 
Danse  af  Lumbye,  hvori  han  indrømmer,  at  Lumbye  har 
dannet  et  godt  Orkester  og  bidraget  til  at  vække  Sansen 

for  Musik  herhjemme,  men  hævder,  at  med  denne  Aner- 
kendelse maa  han  lade  sig  nøje  »og  ikke  selv  optræde 
som  Componist,  hvortil  han  mangler  de  nødvendigste  Egen- 
skaber,« og  blandt  disse  Danse  var  endda  baade  »Sylphide«- 
og  »Zigeunergaloppen«.  Vistnok  hænger  dette  sammen  med 
den  gængse  Opfattelse  hos  Tidens  literært  dannede  Mænd, 
at  Dansemusiken  var  noget  udenfor  Kunstens  Domæne  lig- 
gende. Ialfald  havde  »Dagen«  lidt  tidligere  end  Levins  An- 
meldelse karakteriseret  den  saaledes:  »Uagtet  det  vistnok 
er  unægteligt,  at  denne  Art  af  Musik  ikke  yder  den  høiere 
æsthetiske  Nydelse,  som  Musikens  sande  Venner  gjøre  For- 
dring paa,  saa  kan  det  dog  let  forklares,  at  den,  saaledes 
som  den  her  udføres  (o:  hos  Lumbye),  kan  hos  det  yngre 
Publicum  saavel  ved  sin  Skjønhed  som  ved  de  behagelige 
Erindringer,  den  fremkalder,  vække  en  vis  Begejstring.« 

Imidlertid  laa  Hoboisterne  ikke  paa  den  lade  Side. 
Det  er  en  uhyre  Mængde  Koncerter,  der  blev  givet  af  dem  i 
disse  Aar,  baade  paa  Hofteatret,  i  Rosenborg  Have,  i  Ride- 
huset etc.  Der  blev  gjort  alt  for  at  gøre  deres  Program 
saa  afvekslende  som  muligt.  Mellem  Afdelingerne  blev  der 
saaledes  givet  Intermezzi  af  forskellig  Art.  løvrigt  synes  For- 
holdet til  Lumbye  paa  dette  Tidspunkt  at  være  bleven  noget 
mere  hjærteligt.  Hertil  bidrog  vel  ogsaa  den  Omstændig- 
hed, at  han  i  sit  Orkester  beskæftigede  adskillige  Hobo- 
ister.  Men  sætte  hans  Kompositioner  paa  Programmet,  det 
vilde  de  ikke.  Derimod  optraadte  de  oftere  sammen  som 
ved  »Figaro«  Koncerterne  og  lignende  Lejligheder.  Ja,  ved 
en  Koncert  i  Rosenborg  Have,  som  blev  givet  af  Kongens 
Regiments  Musikkorps  i  Forening  med  en  Del  andre  Ho- 
boister,  udførtes  Intermezzoet  mellem  de  to  Afdelinger  af 
det  Lumbyeske  Selskab.  Mange  glædede  sig  over  al  denne 
Musikudfoldelse,  blandt  dem  Heiberg,  der  hævder  at  »Con- 
certerne  i  Ridehuset  og  Rosenborg  Have  udgjøre  et  stort  Mo- 
ment i  Kjøbenhavns  æsthetiske  Udvikling.«    Men  nu  trængtes 

de  ogsaa  fra  anden  Side.  Vel  betød  det  mindre,  at  der  i 
Hotel  d' Angleterre  blev  givet  Koneert  af  otte  Bjærghobo- 
ister  »fra  Bohmen  nær  Carlsbad«  i  Paradeuniform.  Joh.  Protz 
&  Compagni  hed  Selskabet,  der  navnlig  førte  Labitzky  paa 
Programmet,  og  skønt  de  var  beskedne  og  fordringsløse, 
og  navnlig  Primo  Violinen  og  Fløjten  vakte  Bifald  for 
Smag  og  Færdighed,  forsvandt  de  imidlertid  hurtigt.  Men 
der  var  efterhaanden  kommen  andre  Ting  op,  som  delte 
Publikums  Interesse  noget.  Det  var  det  italienske  Opera- 
selskab under  Direktion  af  Savio,  senere  af  Maracini,  som 
optraadte  paa  Vesterbros  nye  Teater  og  snart  skulde  faa 
Fodfæste  paa  selve  Hofteatret,  hvor  man  opførte  »Gemma  di 
Vergy«,  »Elskovsdrikken  .  Lucrezia  Borgia,  »Begimentets 
Datter  etc,  altsaa  navnlig  Donizetti.  Disse  sugede  til  sig 
Hovedparten  af  den  Interesse .  der  i  København  var  for 
Musik.  Under  Hoffets  Protektion  blev  den  italienske  Opera 
en  Modesag.  Tenorsangeren  Bossi  fordrejede  Hovedet  paa 
Byens  Damer,  og  Primadonnaen,  Mad.  Forconi,  var  Dagens 
Løvinde.  Selv  Clara  Schumann,  som  paa  denne  Tid  gav 
Koncerter  i  København,  maatte  træde  noget  i  Skygge  for 
Italienerne.  Alt  drejede  sig  om  disse.  Med  et  Slag  op- 
naaedes  det,  som  Siboni  et  helt  Liv  igennem  forgæves 
havde  kæmpet  for,  men  rigtignok  ikke  i  den  fine  og  ula- 
stelige musikalske  Form ,  som  den  gamle  Syngemester 
havde  tænkt  sig  det.  Alt  lige  til  Intonationen  var  middel- 
maadigt  eller  endnu  ringere.  Men  Italienerne  var  paa  Mo- 
den. Københavnerne  lærte  at  raabe  bis  og  »da  capo«,  og 
dermed  var  Sejren  sikret.  Selv  paa  det  kgl.  Teater  maatte 
man  bekvemme  sig  til  at  gøre  Smagen  Indrømmelser.  Der 
opførtes  »Sangerinden«,  dramatisk  Motiv  for  en  italiensk 
Arie  af  H.C.Andersen,  en  lille  Opgave,  det  faldt  i  Mad. 
Simonsens  Lod  at  fortolke.  H.  C.  Andersen  var  dog  selv 
ikke  synderlig  begejstret.  Han  skriver  til  Ingemann,  at 
det   var   italiensk  Opera   af  tredje  Bang  og  langtfra   noget 

betydeligt.  Heller  ikke  Heiberg  kunde  i  »Intelligensbla- 
dene« erkende,  at  Idealet  var  naaet,  selvom  Italienerne  bi- 
drog til  at  forjage  det  »kleinstådtisehe« ,  der  klæbede  ved 
Hovedstaden. 

Det  nyttede  da  lidet,  at  Kongens  Regiments  Musikkorps 
gav  en  Række  Koncerter  å  la  Musard  i  Ridehuset.  Det 
Lumbyeske  Selskab  derimod  dyrkede  sit  Speciale,  Strausser- 
musiken,  som  Mellemaktsmusik  ved  Sommerskuespillene 
paa  det  kgl.  Teater.  Disse  var  jo  privat  Entreprise,  og  ad 
denne  Vej  slap  Lumbye  og  hans  trofaste  indenfor  de  ær- 
værdige Mure  paa  Kongens  Nytorv.  At  give  selvstændige 
Koncerter  var  heller  ikke  længer  fornødent  for  ham.  Man 
havde  Bud  efter  ham  ved  en  Mængde  Lejligheder,  mange 
flere  end  nødvendigt  til  at  holde  ham  og  hans  Folk  i 
Aande.  Danselysten  var  nu  vakt  og  mere  levende  end 
nogensinde.  Strausserne  havde  ikke  forfejlet  deres  Virk- 
ning. Man  tænkte,  man  aandede,  for  at  tale  med  Fru 
Heiberg,  i  Trefjerdedelstakt.  Ja,  saa  stærk  var  Entusi- 
asmen for  de  nye  Danse,  at  man  selv  i  »Politivennen« 
følte  sig  foranlediget  til  at  tage  til  Orde  mod  de  »vold- 
somme Danse  og  den  gængse,  overdrevne  Sammenpresning 
af  Snørlivet«.  Aviserne  vidste  nylig  at  berette  om  en  ung 
Pige  paa  Samsø,  til  hvis  pludselige  Død  en  Wienervals  og 
et  snævert  Snørliv  havde  været  de  samvirkende  Aarsager. 
At  man  sammenlignede  de  unge  Jomfruer  med  Gedehamse 
eller  Timeglas,  er  der  maaske  intet  at  sige  til  under  den 
da  herskende  Mode,  men  at  man  opfordrede  Lovgiveren 
til  ogsaa  at  sætte  en  Bom  for  Wienerdansene,  var  ikke 
blot  taabeligt  men  naturligvis  ogsaa  uden  Resultat.  Det 
kan  da  ikke  forundre,  at  Hoboisterne  ved  en  Koncert  i 
Rosenborg  Have  selv  gjorde  et  svagt  Forsøg  med  en  Afde- 
ling med  Dansemusik  for  Strengeinstrumenter,  uden  at  dette 
dog  blev  gentaget.  Som  Regel  fremførte  man  derimod  nu 
en    Mængde   Tonemalerier  som  Webers    »Kampf  und  Sieg 

eller  Slagetved  Belle  Alliance«,  Beethovens  Wellingtons  Sejr 
eller  Slaget  ved  Vittoria«  eller  ligefrem  Programmusik  i  po- 
pulær Stil,  som  f.  Eks.  den  foran  hos  »Den  Frisindede« 
anførte  »Natten«,  musikalsk  Spøg  af  Falb.  i  hvilken  man 
fandt  skildret  Aftendæmringen,  Nattens  Frembrud.  Væg- 
ternes Baab,  Tappenstregen,  militære  Betrætesignaler,  Be- 
miniscenser  af  forskellig  Balmusik,  Klokkeklemten,  Ilde- 
brandssignaler  o.  m.  m.,  ja  selv  til  Bombergs  Børnesymfoni 
for  Nurnberger-Børneinstrumenter  tog  man  sin  Tilflugt. 

Naar  Harmonimusiken  trods  Straussermusikens  store 
Yndest  beholdt  et  fast  Tag  i  Publikum,  var  det  vel  væ- 
sentligst, fordi  dens  Hovedrepertoire  efterhaanden  udgjordes 
af  de  yndede  italienske  Operaarier  og  Ouverturer.  Saa 
stærkt  var  dette  Tag,  at  der  selv,  da  det  nye  Tivoli  blev 
aabnet,  jævnsides  med  Lumbyes  blandede  Orkester  i  Kon- 
certsalen fandtes  et  Hamoniorkester  under  Braunstein.  Dette 
har  maaske  ogsaa  sin  Grund  i,  at  den  offentlige  Musik  nu 
begrænses  stærkt.  Militærets  Friluftskoncerter  skifter  fra 
og  med  1842  Karakter.  Tidligere  havde  der  i  Kongens  Have 
hver  Søndag  i  Sommermaanederne  været  gratis  Instrumental- 
musik af  samtlige  Begimentsmusikkorpsers  Hoboister,  Kon- 
certer, der  af  mange  betragtedes  som  en  sand  Folkefest. 
Ved  Armeens  nye  Organisation  saa  de  sig  pludselig  disse 
berøvede.  Vilde  man  høre  gratis  Musik,  maatte  man  van- 
dre den  lange  Vej  ud  til  Frederiksberg.  Lumbyes  og  Ho- 
boisternes  Koncerter  slap  man  ikke  saa  billigt  til.  Der- 
imod foredrog  den  nystiftede  Studentersangforening  en  kort 
Tid  hen  paa  Eftersommeren  hver  Fredag  Eftermiddag 
Sange  for  Publikum  i  Søndermarken.  Men  forøvrigt  blev 
der  kun  givet  faa  Koncerter  i  1842.  Det  var,  som  om  Pub- 
likum var  bleven  overmættet,  hvad  det  da  ogsaa  havde  god 
Grund  til.  Til  Gengæld  sendte  Lumbye  gennem  Lose  & 
Olsens  Hofmusikhandel  en  Bække  »Nye  Dandse«  ud  i  Ver- 
den, hvor  de  ogsaa  vandt  ham  mange  Venner  i  Hjemmene. 


90 

Lumbye  var  vel  den,  der  var  mest  uberørt  af  den  al- 
mindelige Afslappelse.  Hvad  der  særlig  styrkede  han  Stil- 
ling, var,  at  han  nu  stod  i  Pagt  med  Udgiveren  og  Redak- 
tøren af  »Figaro«,  Løjtnant  Carstensen.  Men  forøvrigt 
havde  han  ogsaa  faaet  andre  Opgaver  at  tage  Vare  paa. 
De  fremmede  Nationaldanse,  Spanierne  havde  bragt  med 
sig,  udformede  sig  hurtigt  i  Bournonvilles  Fantasi  til  Ballet- 
ten »Toreadoren«.  Ved  Opførelsen  af  denne  var  det,  det 
uhørte  skete,  at  Bournonville  fra  Scenen  talte  til  Kongen. 
En  Husarofficer,  Grev  Schulenburg,  der  siden  Jfr.  Grahns 
Bortgang  nærede  megen  Uvilje  mod  Bournonville,  foranle- 
digede en  Pibekoncert,  som  bragte  ham  saaledes  ud  af 
Fatning,  at  han  begik  den  ofte  skildrede  Taktløshed,  der 
for  en  Stund  fjernede  ham  fra  Teatret.  Dette  Otium  be- 
nyttede han  bl.  a.  til  at  foretage  en  Rejse  i  Italien.  Da 
han  nu  i  1842  var  vendt  tilbage,  mødte  han  op  med  en 
ny  Ballet  over  et  italiensk  Motiv,  nemlig  den,  der  af  alle 
hans  Balletter  indtil  den  Dag  i  Dag  bedst  har  bevaret  sin 
Friskhed,  »Napoli«.  Allerede  i  1839  havde  han,  der  den- 
gang ikke  af  Selvsyn  kendte  italiensk  Folkeliv,  i  »Festen 
i  Albano«  skabt  et  saa  vellykket  Billede  af  dette,  at  Thor- 
valdsen, til  hvis  Hyldest  denne  Ballet  var  komponeret,  følte 
sig  hensat  paa  Stedet.  Da  han  havde  set  »Napoli«,  tryk- 
kede han  Bournonville  til  sin  Favn  og  hyldede  ham  med 
Kunstnernavnet.  Balletmesteren  var  selv  overordentlig  mu- 
sikalsk og  forstod  at  give  sine  musikalske  Medarbejdere 
mangt  et  nyttigt  Vink.  Til  den  nye  Ballet  havde  han  haft 
ikke  mindre  end  tre  Komponister,  Paulli,  Helsted  og  Gade. 
Men  endda  var  ikke  alt  efter  hans  Hoved.  Som  den  drevne 
Teatermand,  han  var,  forstod  han,  at  Stigningen  maatte 
kulminere  med  det  sidste  og  afsluttende  Indtryk.  Saa  først 
var  Slaget  vundet.  Altsaa  Finalen  skulde  og  maatte  have 
det  rigtige  Snit.  Opgaven  var  vanskelig,  navnlig  efter  Paul- 
lis glødende  Tarantel,   der  forøvrigt  i  sin  første  Oprindelse 

skyldes  Balletmesteren  selv.  Men  Bournonville  var  ikke 
blevet  den  Mand,  han  var,  havde  han  ikke  ogsaa  udenfor 
sit  snævre  Felt  haft  Øjne  og  Øren  med  sig.  Han  havde 
forlængst  faaet  Kig  paa  den  opdukkende  Stjerne  paa  den 
nationale  Dansemusiks  Himmel  og  havde  med  rigtigt  In- 
stinkt set,  at  det  nye  Talent  havde  en  usædvanlig  Styrke 
i  Galoppen.  Det  blev  altsaa  Lumbye,  der  kom  til  at  skrive 
Finalen  til  Napoli  eller  Fiskeren  og  hans  Brud«,  Glædes- 
rusen, som  ikke  virker  mindre  nu  70  Aar  efter.  Man  var 
allerede  den  Gang  klar  over,  hvor  fortræffelig  denne  Finale 
var,  og  hvor  værdig  den  Lumbyeske  Muse.  I  1846,  da 
Napoli  opførtes  for  50de  Gang,  spurgte  Volkmar  Busch  i 
Mellemacten-;,  hvorfor  Lumbyes  Navn  ikke  var  nævnt  paa 
Plakaten.  Denne  Paatale  har  dog  aldrig  frugtet.  Forholdet 
er  ikke  anderledes  den  Dag  i  Dag.  Hermed  begyndte  et 
mangeaarigt  Samarbejde  mellem  de  to  Mænd.  der  i  dansk 
Kulturhistorie  hver  paa  ypperste  Vis  repræsenterede  en  Side 
af  Dansens  glade  Kunst.  Men  ikke  blot  som  Komponist 
traadte  Lumbye  i  Forhold  til  -Napoli  .  Blandt  de  i  Bal- 
letten optrædende  Personer  er  ogsaa  Neapolitanernes  Pud- 
senmager,  Gadesangeren  Pascarillo,  hvis  Fremtræden  led- 
sages af  en  morsom  Cornetsolo  i  Orkestret.  Til  denne 
hentede  man  altid  Lumbye,  der  som  Biinstrumentist  ved 
disse  Lejligheder  lod  sit  Trompetertalent  lyse  i  det  kgl.  Ka- 
pel, medens  han  med  Øjnene  fulgte  Figurantens  Mimik, 
der  skulde  understreges  af  Musiken. 

I  de  sidste  Maaneder  af  Aaret  var  Lumbye  kun  en 
Gang  fremme.  Det  var,  da  han  i  Hotel  d? Angleterre  gav 
Koncert  til  Indtægt  for  Hoboist  ved  2den  Brigade  og  Medlem 
af  hans  eget  Orkester,  Jacob  Huttenrauch.  der  ved  at  køre 
ned  ad  Geels  Bakke  var  kommen  meget  alvorlig  til  Skade, 
idet  han  brækkede  begge  Benene  og  den  ene  Arm,  saa  at 
han  var  ude  af  Stand  til  at  ernære  sig  og  Familie.  Ved 
denne  Lejlighed   spilledes   bl.  a.  »Havfrue  Galop«    af  Lum- 

bye  samt  Tarantel  og  Finale  af  »Napoli«,  der  nu  figure- 
rede paa  alle  Programmer  som  Regel  dog  uden  Angivelse 
af  Komponisternes  Navne.  løvrigt  var  nu  ethvert  Mod- 
sætningsforhold mellem  Lumbye  og  hans  Kammerater  ved 
de  andre  Regimenter,  Hoboisterne,  praktisk  talt  ude  af 
Verden.  Da  2den  Brigade  (forhen  Kongens  Regiment)  Nyt- 
aarsaften  gav  Koncert  i  Ridehuset,  stod  Lumbyes  Navn  for 
første  Gang  paa  Hoboisternes  Program.  Det  var  »D5blers 
Zauber  Galop«.  Paa  det  sidste  havde  Modsætningen  da 
heller  ikke  saa  meget  været  den  mellem  Personer  som  den 
mellem  Genrer.  Først  efter  Tivolis  Grundlæggelse  skulde 
det  lykkes  Lumbye  helt  at  besejre  den.  Men  da  var  Strausser- 
musiken  heller  ikke  længer  eneraadende  i  det  blandede 
Orkester. 


GEORG  CARSTENSEN 

Det  var  i  1841,  Georg  Carstensen  definitivt  tog  Stade  i 
København.  Ingenlunde  dog  for  at  falde  til  Ro.  Der- 
til havde  hans  Fortid  i  altfor  høj  Grad  givet  ham  Smag 
for  den  rastløse  Virken  og  noget  urolige  og  ustadige  Fore- 
tagsomhed, der  alle  Dage  var  hans  fornemste  Karakter- 
mærke. En  glimrende  Begavelse  var  han,  men  hans  Ev- 
ner savnede  et  samlende  Midtpunkt,  en  Grundfejl,  der  vel 
væsentligst  skyldes  Mangel  af  en  retledende  Haand  under 
Opvæksten.  Som  Søn  af  Gehejmelegationsraad  og  Gene- 
ralkonsul Carstensen  var  han  født  i  Algier,  men  sin  aka- 
demiske Uddannelse  havde  han  faaet  i  Fædrelandet,  hvor 
han  bl.  a.  var  Discipel  paa  Herlufsholm ,  paa  hvilket  Sted 
han  dog  ikke  holdt  ud  længer,  end  at  han  blev  privat 
dimitteret  som  Student  i  1832.  Allerede  flere  Aar  forinden 
havde  hans  literære  Virksomhed  taget  sin  Begyndelse.  Den 
spændte  over  mange  Omraader  ligefra  »Tusind  og  een 
Nat« s  Fortællinger  til  danske  Klassikere  som  Holberg  og 
Wessel.  En  skønne  Dag  blev  denne  Virksomhed  ham  dog 
for  ensformig,  han  rystede  det  københavnske  Støv  af  sine 
Fødder  og  drog  paa  Langfart  efter  forinden  at  have  taget 
sin  Afsked  fra  Kongens  Livkorps  (Studenterkorpset)  som 
Sekondløjtnant.  Under  fire  Aars  Omflakken  besøgte  han 
Spanien,  Marokko,  Paris,  Nordamerika,  England,  Portugal 
osv. ,  og  flere  Steder  satte  hans  Ophold  Frugt  i  literære 
Revuer  og  Maanedsskrifter,  i  hvilke  han  som  den  udmær- 
kede Sprogmand,  han  var,  selv  trak  Hovedlæsset.  Hvor 
han  kom  hen,  fulgte  denne  literære  Tilbøjelighed  ham,  og 

det  var  da  intet  Under,  at  da  han  i  1839  efter  Aars  For- 
løb atter  satte  Foden  paa  den  fædrene  Jord,  var  hans  før- 
ste Trang  den  at  markere  sin  Tilbagevenden  med  Udgi- 
velsen af  et  nyt  Tidsskrift.    Saaledes  blev  »Portefeuillen«  til. 

Efter  franske  Forbilleder  fremtraadte  det  ny  Ugeblad, 
der  kaldte  sig  »literairt  artistisk« ,  i  et  for  sin  Tid  saare 
pragtfuldt  Udstyr  med  Kobbere,  Litografier  etc.  Dette 
»Portefeuillen«  s  Udstyr  i  Forbindelse  med  dens  let  tilgæn- 
gelige Indhold,  gjorde,  at  den  hurtigt  vandt  en  vis  Tilslut- 
ning i  det  københavnske  Publikum.  Det  hele  var  slaaet 
stort  op,  maaske  lidt  større,  end  Carstensen  var  i  Stand 
til  at  honorere.  I  »Politivennen«  for  disse  Aar  finder  man 
hyppigt  Anker  over,  at  Udgiveren  er  for  rundhaandet  med 
Løfter,  snart  mangler  et  lovet  Modekobber,  snart  mangler 
et  Billede  Tekst.  Navnlig  Billeder  af  yndede  Kunstnere  og 
Kunstnerinder  faldt  i  det  Publikums  Smag,  som  var  Bla- 
dets væsentlige  Støtte.  Særlig  maatte  Udgiveren  høre  ilde 
for  sin  Uordholdenhed  med  Hensyn  til  et  Billede  af  Mad. 
Kragh,  som  det  kneb  med  at  skaffe  tilveje.  Andre  var  for- 
nærmede over  dens  Kritiker  som  f.  Eks. ,  da  A.  Rosenkilde 
var  bleven  strængt  bedømt  i  sin  Debutrolle  Leporello.  Na- 
turligvis undgik  det  ikke  Kritik  ogsaa  fra  anden  Side, 
hvad  det  iøvrigt  ogsaa  fortjente.  I  »Dagen«  gøres  der  et 
rasende  Angreb  paa  Carstensen  og  hans  »Portefeuille«,  dens 
trivielle  tyske  og  franske  Noveller  i  maadelig  Oversættelse, 
hvis  Sprog  er  jammerligt  og  fuskeragtigt  osv.  Med  andre 
Ord  »Portefeuillen«  var  en  virkelig  Porte- feuille,  et  Træ, 
der  alene  bar  Blade  men  ingen  Frugt.  Carstensen  blev  dog 
ikke  Svar  skyldig,  og  i  en  Artikel,  der  var  glimrende  i 
Formen  men  lidt  tynd  i  Indholdet,  viser  han,  at  selv  Oeh- 
lenschlæger.  Heiberg,  Chr.  Winther,  Hertz,  Hauch,  Andersen 
o.  fl.  havde  ydet  Bidrag ,  og  at  bl.  a.  Sibbern  var  ham  en 
gunstig  Kritiker. 

Dog  dette   forslog  kun  lidet  for  Carstensens  umættelige 

Virksomhedstrang.  Til  Sommerskuespillene  oversatte  han 
desuden  »Den  Stumme  i  Ingouville* ,  et  fransk  to  Akts 
Drama,  kort  efter  endnu  et  Dognprodukt.  Lystspillet  ^Pi- 
gen paa  28  Aar«,  en  kort  Tid  deltog  han  ogsaa  i  Dagen« s 
Redaktion,  men  endda  ikke  fornøjet  vendte  han  en  Dag 
ganske  stille  København  Ryggen  og  var  snart  paany  i  sit 
kære  Paris,  hvor  han  udgav  sin  > Parisiana«  og  blev  Med- 
arbejder ved  flere  Feuilletons. 

Imidlertid  fortsattes  »Portefeuillen  herhjemme  med 
Carstensens  Navn  som  Udgiver  og  under  Redaktion  af  F. 
C.  Hillerup  og  senere  af  Rorgaard.  Til  en  vis  Grad  svæ- 
vede Carstensens  Aand  over  Vandene,  som  da  den  undlod 
at  deltage  i  den  almindelige  Forfølgelse  af  H.  C.  Andersen, 
mod  hvem  alles  Haand  var  løftet  i  Anledning  af  -Mulat- 
ten "■ ,  men  den  optrykte  dog  den  franske  Original,  over 
hvilken  den  var  bygget.  Der  savnedes  dog  Carstensens 
behændige  Greb,  og  trods  sin  Carillon  blev  den  mattere 
og  mattere,  indtil  Carstensen  paany  er  i  København  i  1841. 
Der  maa  hjælpes  paa  den  synkende  Skude,  og  Abonnen- 
terne bydes  da  paa  Koncert,  men  da  har  Carstensen  alle- 
rede besluttet  dens  Undergang  eller  rettere  Genopstandelse, 
omend  ikke  i  ny  Skikkelse  saa  dog  under  nyt  Navn.  Her- 
med optræder  »Figaro,  Journal  for  Litteratur,  Kunst  og 
Musik«,  der  skulde  gøre  en  for  et  Rlad  i  hine  Tider  ejen- 
dommelig Indsats  i  dansk  Forlystelsesliv.  Han  skulde 
nemlig  herigennem  finde  det  Felt.  paa  hvilket  han  havde 
sin  utvivlsomme  Styrke.  Efter  Udviklingsaarenes  Omflakken 
i  fjerne  Lande,  over  hvilke  Fantasien  gød  sit  gyldne  Skær. 
var  han  jo  vendt  hjem  med  Hovedet  fuldt  af  de  tusinde 
Planer  om  at  delagtiggøre  sine  undrende  Landsmænd  i 
den  straalende  Festglæde,  som  et  varmere  Klima  havde 
opelsket  i  hans  Sind.  Og  medens  hans  Virksomhed  som 
Skønaand  ikke  kunde  siges  at  krones  med  overdrevent 
Held,  fulgte  dette  ham  saa  meget  kraftigere  i  hans  Forsøg 

paa  at  omplante  paa  hjemlig  Grund  Orientens  hele  blæn- 
dende Farvepragt  i  de  ganske  vist  beskednere  Former,  som 
Datiden  fandt  mere  end  fyldestgørende.  Det  var  paa  dette 
Punkt,  han  først  kom  i  Kontakt  med  Lumbye. 

Carstensen  var  i  Besiddelse  af  et  fortrinligt  Arrange- 
mentstalent.  Da  dette  vanskelig  kunde  give  sig  literære 
Udslag,  maatte  det  tages  i  Tjeneste  til  Fremme  af  Bladets 
økonomiske  Trivsel.  Han  havde  i  saa  Henseende  gjort 
gode  Erfaringer  i  Paris,  og  han  havde  prøvet  et  beskedent 
Tilløb  i  »Portefeuillen«s  sidste  Dage.  For  at  lokke  saa 
mange  Abonnenter  til  som  muligt  og  i  det  hele  vække  Op- 
mærksomhed for  Bladet,  fattede  han  da  den  Plan  at  give 
en  Række  Fester,  til  hvilke  Abonnenterne  paa  »Figaro« 
havde  gratis  Adgang,  medens  Publikum  iøvrigt  kunde  del- 
tage mod  en  moderat  Entré.  Disse  Fester  skulde  være  noget 
hidtil  uset  og  overstraale  alt,  hvad  der  hidtil  herhjemme  var 
kendt  af  denne  Art.  Med  et  skarpt  Blik  for  hvad,  der  var 
anvendeligt  af  det  hjemlige  Materiale,  forstod  han  at  vælge 
netop  de  Folk,  der  havde  Publikums  Øre,  og  som  repræ- 
senterede det  ypperste ,  Tiden  havde  at  byde  paa  i  den 
Genre. 

Den  15.  Juli  1841  afholdtes  »Figaro« s  første  Vauxhall 
og  Koncert  i  Rosenborg  Have.  Begrebet  Vauxhall  var  dog 
ikke  nyt  herhjemme.  Det  var  tværtimod  af  gammel  Dato, 
omend  det  først  i  1771  blev  almindeligt  i  København,  da 
der  afholdtes  saadanne  i  Rosenborg  Have.  Siden  gik  de 
af  Mode  og  forekom  kun  i  mindre  Stil  f.  Eks.  adskillige 
Gange  paa  Vesterbro.  Xu  kom  de  paany  til  Ære  og  Vær- 
dighed og  fik  siden  en  blivende  Plads  i  det  københavnske 
Forlystelsesliv.  De  talrige  kulørte  Lamper  og  det  hele 
festlige  Arrangement  var  nyt  for  Københavnerne.  Envi- 
ronet  omkring  Slotshavens  Bassin  var  smagfuldt  illumi- 
neret. Endvidere  var  der  placeret  otte,  ligeledes  med  ku- 
lørte Lamper  behængte,  Pyramider   i   selve  Bassinet,   hvis 

Georg  Carstensen. 
Efter  Maleri  af  A.  \V.  Marstrand. 


krusede  Smaabølger  i  et  herligt  Farvespil  gengav  Flam- 
mernes forskellige  Kulører.  Dertil  kom  Transparents  og 
Dekorationer  og  det  hele  Sceneri,  der  laa  i  et  smukt  og 
interessant  Halvdunkel,  hvori  en  mægtig  Menneskemængde 


98 

uophørlig  bevarede  sig.  Fra  tvende  Tribuner,  oplyste  ved 
ottekantede  brogede  Papirlamper,  lød  afvekslende  og  uden 
Afbrydelse  Musiken  fra  et  Harmoniorkester  og  fra  det  Lum- 
byeske Selskab.  Thi  naturligvis  maatte  Publikum  ogsaa 
høre  dets  Yndling  Lumbye,  som  med  sit  Orkester  opførte 
den  nyeste  Straussermusik,  hvoriblandt  en  »Figaro  Vals« 
af  Lumbye  selv.  Ligeledes  havde  han  til  denne  Lejlighed 
komponeret  en  »Ny  Jugendfeuer  Galop«.  Paa  Programmet 
var  »Vulkan  Galoppen«  og  Lanners  kuriøse  »Malapou  Ga- 
lop«, der  hørte  til  Københavnernes  Yndlingsmelodier,  og 
endelig  havde  Rud.  Willmers  komponeret  en  »Figaro  Galo- 
pade«. Folk  strømmede  til  i  tætte  Skarer.  Carstensens 
esprit  d'arrangement  fejrede  sin  første  Triumf.  Alt  andet 
stilledes  i  Skygge.  Selv  den  unge  Klavervirtuos  Franz  Liszt, 
der  paa  denne  Tid  gæstede  Byen  og  ved  sine  Koncerter  bl.  a. 
spillede  Webers  i  Aufforderung  zum  Tanz«,  eller  det  fran- 
ske Skuespillerselskab  under  Levasseur  og  Minard  paa  det 
kgl.  Teater  var  ikke  i  Stand  til  at  tage  Glansen  af  Carsten- 
sens nye  Foretagende.  Denne  Fest  skulde  snart  blive  efter- 
fulgt af  flere,  der  for  hver  Gang  blev  stedse  mere  pragt- 
fulde og  righoldige.  Allerede  ved  den  anden  Fest,  den  22. 
September,  ligeledes  i  Rosenborg  Have  er  Forholdene  mere 
storstilede.  Her  forekommer  ogsaa  for  første  Gang  Navnet 
»Tivoli«,  idet  Festen  kaldes  »Vauxhall,  Concert  og  Tivoli«. 
Til  Skæret  af  ca.  5000  Lamper,  deriblandt  en  Del  af  de 
smaa  saakaldte  Irgens'ske  Glas,  der  dog  udfordrede  det 
herhjemme  saa  sjældne  Vindstille,  promenerede  tout  Co- 
penhague,  alt  medens  Musikens  Toner  klang  fra  hele  tre 
Orkestre,  Hoboisterne  ved  Hercules  Pavillonen,  Lumbyes 
Orkester  ved  Springvandet  og  et  Hornorkester  mellem  Dame- 
gangen og  Runddelen.  Samtidig  var  der  Optræden  af  de 
som  Taskenspillere  og  Jonglører  allerede  tidligere  fra  Pri- 
cernes  Teater  kendte  Brødre  Bils.  Hvert  nyt  Nummer  paa 
Programmet  antydedes  ved  et  Kanonskud  og  meddeltes  til- 

lige  i  Transparent.  Her  begyndte  altsaa  Hovedlinjerne  for 
det  kommende  Tivoli  at  forme  sig.  Det  er  vel  ogsaa  paa 
den  Tid,  da  Carstensen  saa  den  Lykke,  disse  Fester  gjorde, 
at  Tanken  modnes  hos  ham  om  at  gøre  dem  til  en  fast 
Institution.  Lumbye  bidrog  hver  Gang  til  at  give  disse 
Fester  fornyet  Tiltrækning  ved  nye  indsmigrende  Melodier. 
»Vauxhall  Vals«  o.  fl.  saa  Dagens  Lys  ved  disse,  medens 
Willmers  hædrede  dem  med  en  »Weltfreude  Galop«  og 
Løvenskjold  med  en  »Bolero  å  la  Figaro«. 

Alt  medens  Carstensen  var  fuldt  optagen  af  disse  Fe- 
ster, til  hvilke  selv  Svenskerne  strømmede  til  fra  Skaane, 
glemte  han  dog  ikke  sin  literære  Ærgerrighed.  Det  var 
hans  Forsøg  paa  at  være  toneangivende  Kritiker,  en  Virk- 
somhed, hvortil  han  manglede  visse  fremtrædende  Evner, 
der  gjorde  ham  til  Skive  for  Samtidens  Satire.  Dertil  kom 
hans  lapsede  Væsen.  Han  var  altid  klædt  efter  sidste  Pa- 
risermode, bar  Guldpincenez  og  hvide  Glacéhandsker.  Hans 
Fip  vakte  selv  »Corsaren«s  Forargelse,  og  dette  i  Forbin- 
delse med  hans  flotte  Vaner  bidrog  ikke  mindst  til,  at  han  i 
dette  Blad  bleven  en  staaende  Skikkelse  i  lige  saa  høj  Grad 
som  Ivar  Rosenkranz,  »den  røde  Baron«.  Man  fortalte  om 
ham,  at  han  aldrig  drak  mere  end  et  Glas  af  en  Flaske 
Champagne  og  kun  røg  en  Fjerdedel  af  hver  Havaneser, 
som  han  betalte  med  3  Mark  Stykket.  Han  holdt  eget 
Køretøj  og  to  »Bediente«,  Store  Hans  og  Lille  Hans. 

Literær  i  egentlig  Forstand  blev  dog  »Figaro«  aldrig. 
Vel  havde  den  sin  uforgribelige  Mening  om  alt  og  alle, 
men  dens  literære  Indflydelse  stod  i  omvendt  Forhold  til 
dens  selvsikre  Domme.  Heiberg  haanede  i  skarpe  Ven- 
dinger Carstensen,  hvem  han  benævner  en  »forløben  Lite- 
ratus«,  fordi  han  vovede  at  have  en  Mening  om  æstetiske 
Spørgsmaal.  »Dumhedens  Apostel  har  taget  Navn  efter 
Vittighedens« ,  skrev  han  om  ham  med  Henblik  paa  »Fi- 
garo«.   > Fædrelandet«  kaldte  ham  »en  literair  Probenreuter«. 

Og  Carstensen  sparede  til  Gengæld  ikke  paa  Krudtet  over- 
for den  Heibergske  Kres.  Endnu  i  sine  Erindringer  be- 
klager Fru  Heiberg  sig  bittert  over  hans  Fremfærd  mod 
hende,  da  hun  i  det  tidligere  ved  Sommerforestillingerne 
opførte  Scribeske  Lystspil  »Et  Glas  Vand«  overtog  Abigaels 
Rolle  og  i  den  Anledning  iførte  den  lille  Borgerpige  et 
hvidt  og  rødt  stribet  Skørt  i  Stedet  for  hendes  tidligere 
mere  pragtfulde  men  mindre  hensigtssvarende  Dragt.  Kri- 
tiken  beskæftigede  sig  ikke  med  hendes  Spil  men  kun  med 
hendes  Skørt.  Og  Løjtnant  Carstensen,  »en  Ven  af  adskil- 
lige Skuespillere  ved  Theatret  og  en  stadig  Theaterrecen- 
sent,  der  paa  litterair  Røvermaneer  uddelte  Hug  og  Stik  til 
de  Kunstnere,  der  ikke  vare  hans  Omgangsvenner«  paatog 
sig  gennem  sit  Blad  at  ville  afføre  Fru  Heiberg  hendes 
meromtalte  Skørt  og  iføre  hende  det ,  hans  Venner  Skue- 
spillerne havde  anskaffet  og  atter  ønskede  solgt  til  Teatret. 
Den  ene  uforskammede  Artikel  fulgte  paa  den  anden,  og 
tilsidst  truede  Carstensen  med,  at  hvis  Fru  Heiberg  næste 
Gang,  Stykket  opførtes,  endnu  traadte  frem  med  Skørtet, 
skulde  hun  føle  hvad  et  Publikum  havde  Ret  til.  Heiberg 
selv  mødte  da  den  paagældende  Aften  selskabsklædt  og 
med  hvide  Glacéhandsker  for,  hvis  man  peb,  at  føre  sin 
Hustru  ud  af  Scenen  og  nedlægge  sin  Virksomhed,  indtil 
Satisfaktion  var  opnaaet.  Der  skete  dog  intet.  Carstensen 
indskrænkede  sig  til  at  notere,  at  Fru  Heiberg  havde  haft 
den  Dristighed  atter  at  vise  sig  med  det  mærkelige  Skørt. 
Sine  Fester  gik  Carstensen  mere  og  mere  op  i.  Selv 
om  Vinteren  fortsatte  han  dem.  Saaledes  holdt  han  Nyt- 
aarsfest  i  Christiansborg  Slots  Ridehus  flere  Aftener  i  Træk, 
ved  hvilken  Lejlighed  Rummet  prangede  med  pragtfulde 
orientalske  Dekorationer,  flere  Rækker  Kandelabrer  og  Lyse- 
kroner samt  Trofæer  med  flerfarvede  Faner  og  Tavler  med 
berømte  Komponisters  Navne,  medens  Byens  fineste  Kon- 
ditorfirmaer som  Mini,  Gianelli,  Pedrin,   Monigatti  og  Fir- 

menich  ved  tre  kæmpemæssige  Buffetter  sørgede  for  Til- 
fredsstillelsen af  de  mere  materielle  Krav.  Det  eneste,  man 
klagede  over,  var,  at  Udgangsbilletter  nægtedes,  skønt  Uden- 
omsbekvemmeligheder manglede.  Endelig  var  der  i  Anled- 
ning af  denne  Fest  udfoldet  en  Reklame,  som  var  flottere 
og  mere  storstilet  end  hidtil  set.  Lumbye  spillede  nye 
Danse  af  Courlånder  og  Rongsted.  Festen  bivaanedes  af 
Kongen  og  den  kongelige  Familie,  der  efter  at  have  over- 
været Forestillingen  paa  det  kgl.  Teater  —  den  begyndte 
jo  allerede  Kl.  6  —  kørte  til  Ridehuset,  ledsagede  af  ca. 
hundrede  stokkebevæbnede  Politibetjente.  Blandt  Publikum 
fandtes  desuden  en  Mængde  civilklædte  Politioffieianter 
med  Leerbech  i  Spidsen.  Her  gik  dog  alt  saare  fredeligt 
til,  men  Carstensen  havde  taget  sig  Hans  Majestæts  Ner- 
vøsitet ad  notam,  og  han  skulde  snart  faa  god  Brug  for 
denne  Erfaring. 

Sammesteds  afholdtes  i  April  Foraarsfest,  hvor  Udvik- 
lingen allerede  var  naaet  saa  vidt,  at  der  ved  Lodtræk- 
ningen til  en  med  210  Gevinster  (Buster,  Statuetter,  Potte- 
planter etc.)  forsynet  Tombola,  til  hvilken  hver  Billet  er- 
holdt en  Lodseddel,  paa  Tribunen  for  Publikums  Øjne 
var  anbragt  et  lille  Sætteri  og  en  Haandpresse,  der  umid- 
delbart efter  Lodtrækningens  Slutning  spredte  Træknings- 
listerne blandt  Publikum.  Et  Hovedmoment  ved  disse  Fe- 
ster var  dog  Musiken,  og  ved  Foraarsfesten  var  det  Lum- 
byeske Orkester  forøget  fra  22  til  50  Mand,  medens  Pav- 
serne  mellem  Afdelingerne  udfyldtes  af  Hornmusik  af  30 
Musici  af  Kastelsjægernes  Musikkorps.  Her  kreerede  Lum- 
bye et  mere  alsidigt  Repertoire,  deraf  en  Tonebuket  af  Do- 
nizettis  »Elskovsdrikken«,  altsaa  den  yndede  Potpourriform. 
»Elskovsdrikken«  havde  forøvrigt  netop  paa  denne  Tid 
fundet  sin  Parodi,  ganske  vist  en  pantomimisk,  idet  Mor- 
skabsteatret  opførte  »Elskovsdrikken  eller  Kassanders  Jule- 
træ«, medens  Prof.  Heesbe  paa  Vesterbros  Teater  af  Strauss- 

erne  havde  ladet  sig  inspirere  til  en  tyrkisk  Tallerkenvals. 
Men  samtidig  fik  Lumbye  Plads  for  nye  Kompositioner  af 
eget  Bryg  som  »Jagt  Galop«  m.  Kor  og  »Augusta  Galoppen«, 
ligesom  han  stadig  opførte  Tarantellen  og  Finalen  af  »Na- 
poli« ,  der  som  tidligere  nævnt  nu  beherskede  Datidens 
Programmer  for  Underholdningsmusik.  I  Juni  1842  var 
» Figaro« s  Vauxhall  Koncerter  udviklede  til  at  omfatte  ikke 
mindre  end  fem  Orkestre  (Kongens  Regiments,  Livgardens, 
Kastelsjægernes,  Lumbyes  og  et  Hornorkester)  med  ialt  ca. 
100  forskellige  Numre.  Og  Lumbye  lod  det  ikke  blive  ved 
»Figaro  Valsen«  men  havde  nu  komponeret  en  »Figaro 
Galop«  til  det  entreprenante  Blads  Ære.  Samtidig  var 
der  Vokalmusik  fra  fire  Estrader,  Akrobater,  Fyrværkeri 
og  Rosenborg  Slot  oplyst  ved  bengalske  Flammer.  Ved 
Vauxhallet  i  August  var  der  yderligere  kommen  til  Sang 
af  Tyrolerne  Kalla  og  Graefler,  af  hvilke  ialfald  den  første 
senere  skulde  finde  et  fast  Domicil  paa  Tivoli  Øen.  End- 
videre var  der  de  italienske  Virtuoser,  G.  Zella,  Sologuitar- 
spiller fra  Neapel,  og  D.  Comanelli,  Mandolinspiller  fra  Ve- 
rona, der  ellers  lod  sig  høre  i  Monigattis  Pavillon  ved  Fre- 
deriksberg Runddel,  italienske  Schattenspiel-Pantomimer  af 
Brødrene  Bils  samt  Teater  for  Linedans  og  beduinske 
Grupper  ved  Liphard.  Dog  var  der  dem,  der  ikke  var 
fornøjede  og  raabte  paa,  at  der  fremtidig  ogsaa  burde  op- 
føres Vaudeviller  i  Kavallergangen. 

Ved  disse  Fester  syntes  endelig  Fyrværkeriet  at  være 
traadt  ind  i  en  ny  Fase,  idet  det  var  langt  pragtfuldere 
end  tidligere  og  nu  leveret  af  en  dansk  Kapacitet  paa  dette 
Omraade,  nemlig  fra  Overkrigskommissær  og  Postmester 
Høegh  Guldbergs  Etablissement  i  Vordingborg.  Denne  Mands 
Værk  var  saa  imponerende  for  Københavnerne,  at  Car- 
stensen ikke  tog  i  Betænkning  at  forene  sig  med  ham  om 
nogle  Fyrværkerifester  i  Classens  Have  udenfor  Østerport, 
ved  hvilke  ogsaa  Lumbye,   der  just  nu  stod  i  Begreb  med 

at  forlade  Militærtjenesten,  bidrog  til  Festens  Glans.  Skønt 
der  i  den  gamle  historiske  Have  med  den  herlige  Strand 
ned  til  Sundet  var  4000  Siddepladser,  maatte  dog  Største- 
parten af  Publikum  staa  op.  Saa  stærk  var  Tilstrømnin- 
gen, omend  Grunden  vel  næppe  var  den,  som  en  enkelt 
Avis  vilde  mene,  nemlig  al  Patrioter  især  ynder  Hr.  Car- 
stensens Fester,  fordi  Pengene  bliver  i  Landet. 

Ved  denne  Lejlighed  var  der  tillige  Opstigning  af  fem 
Luftballoner,  der  netop  nu  var  komne  paa  Moden,  efter  at 
J.  P.  Colding  paa  Rosenborg  Eksercerplads  havde  haft  en 
stor  aérostatisk  Forestilling  med  Opstigning  af  seks  Bal- 
loner, saa  vel  Charliérer  som  Montgol  lierer,  »fra  hvilke  ned- 
lodes  Faldskærme  og  under  Salut  fra  en  Ballon  med  Ka- 
nonskud hejstes  det  danske  Flag«.  Coldings  egne  Forestil- 
linger var  forøvrigt  ikke  begunstigede  af  Heldet.  Antallet 
af  betalende  Tilskuere  var  meget  ringe,  da  Folk  naturligvis 
ikke  vilde  erlægge  48  Sk.  for  at  se,  hvad  de  ligesaa  godt 
kunde  se  fra  Gaden  eller  fra  Volden.  Desuden  var  det 
ikke  nær  saa  morsomt  som  at  se  Green,  den  bekendte  en- 
gelske Luftskipper,  der  endog  lidt  senere  med  13  Passagerer 
i  sin  Kæmpeballon  foretog  en  Luftsejlads  over  London,  afsejle 
paa  sin  Rasauballon  i  Dyrehaven  eller  Frederiksberg  Rund- 
del. Vel  steg  Coldings  Balloner  smukt  op  i  den  klare  og 
rene  Luft,  men  et  Par  af  dem  forulykkede,  og  den  sidste 
faldt  endog  brændende  ned  paa  et  Skur  i  Pustervig.  Denne 
Art  Forlystelser  blev  snart  optagen  af  andre  Artister.  Saa- 
ledes  lod  Poul  Dahl,  Artist  fra  Trondhjem,  tre  saadanne 
stige  op  ved  Konditor  Jostys  Pavillon ,  medens  Ekvilibrist 
H.  Hesse  &  Comp.  optraadte  med  tre  skønne  og  store  Mont- 
golfiérer  i  Frederiksberg  Runddel. 

Helt  klar  over  sit  rette  Felt  var  Carstensen  dog  endnu 
ikke  bleven.  Navnlig  naar  Kampstemningen  var  varmest, 
og  de  literære  Fejder  satte  Sindene  voldsomst  i  Bevægelse, 
luede    hans    gamle    Kærlighed    som    ingensinde    før.      Han 

maatte  være  med,  hvor  Kampen  stod  heftigst.  Da  Hertz's 
»Perspectivkassen«  skulde  op,  og  denne  Heibergs  eneste 
Kampfælle  trods  Bladene  paa  den  lille  Dyrehavsscene  fik 
sig  en  mægtig  Publikumssukces,  blev  hele  Pressekoblet 
sluppet  løs.  Carstensen  savnedes  ikke  fremmest  i  Ræk- 
kerne. Baaret  af  en  øjeblikkelig  Folkegunst  havde  han,  som 
Fru  Heiberg  siger,  »Hardiesse«  nok  til  at  stille  sig  i  Breschen 
overfor  to  Autoriteter  i  Literaturen.  En  Ven  sagde  til  Hei- 
berg: »Ja,  Du  kan  da  vel  begribe,  at  den  offentlige  Me- 
ning for  Øjeblikket  er,  at  Du  og  Hertz  skal  holde  jeres 
Mund,  naar  en  Mand  som  Carstensen  taler.«  Heiberg  førte 
navnlig  Kampen  i  sine  »Intelligensblade«.  Med  »Figaro« 
fulgte  nu  i  Stedet  for  de  tidligere  »Supplementsblade«  nogle 
»Nye  Intelligensblade«,  hvis  Opgave  det  navnlig  var  at 
fejde  mod  Heiberg.  Det  var  dog  ikke  de  daarligste  Med- 
arbejdere, Carstensen  havde.  Der  var  Mænd  iblandt  dem 
som  P.  L.  Møller,  der  var  den  eneste  Modstander,  Heiberg 
maatte  erkende  som  jævnbyrdig,  men  som  f.  Eks.  ogsaa 
førte  Krigen  mod  det  af  Goldschmidt  udgivne  nye  Blad  »Cor- 
saren«,  der  ondskabsfuldt  kaldte  Carstensen  og  hans  Blad  for 
»Viehgaro«.  Ejendommeligt  nok  skulde  P.  L.  Møller  senere 
selv  komme  i  et  nært  Forhold  til  »Corsaren«,  da  dens 
Udgiver  i  1842  maatte  vandre  i  Fængsel  efter  Højesterets- 
dommen. Trods  alle  Carstensens  Anstrængelser  fik  dog 
»Figaro«  aldrig  nogen  literær  Betydning.  Karakteristisk 
nok  kaldtes  den  »Damernes  Figaro«,  og  Mænd  læste  den 
vel  kun  sjældent.  Allerede  »Portefeuillen«  havde  forøvrigt 
selv  udtalt,  at  den  fortrinsvis  henvendte  sig  til  de  unge 
Piger,  for  hvem  Modekobberne  hørte  til  den  væsentligste 
Tiltrækning.  Derimod  opnaaede  den  paa  Grund  af  sine 
Fester  en  Popularitet,  der  lod  Hyrekusken  opkalde  en 
Omnibus  efter  den,  Restauratørerne  en  Punsch  og  Kondi- 
torne en  Kage. 

Det    kunde    imidlertid    ikke    undgaas,    at    Carstensens 

mange  praktiske  Foretagender  efterhaanden  noget  afsva- 
lede Literaten,  til  lige  Held  for  Literaturen  og  Carstensen 
selv.  Han  var  nemlig  en  umaadelig  optaget  Mand.  Da 
Erik  Bøgh  som  ungt  Menneske  gjorde  de  første  Skridt  paa 
Digterbanen  og  bl.  a.  opmuntret  af  Kaalund,  der  selv  havde 
debuteret  som  Digter  i  Carstensens  Blade,  udfoldede  Be- 
stræbelser for  at  faa  noget  af  det  trykt,  kom  nogle  af  disse 
Digte  Carstensen  for  Øje,  og  han  lovede  at  tage  sig  af  dem. 
Da  det  imidlertid  lod  vente  temmelig  længe  paa  sig,  vo- 
vede Debutanten  sig  omsider  til  en  Audiens  hos  den  mæg- 
tige Mand.  Han  traf  ham  under  de  for  ham  mest  karak- 
teristiske Omstændigheder.  Han  havde  meget  travlt,  op- 
taget som  han  var  af  en  Vauxhallfest  samme  Aften.  Re- 
sultatet blev  da  glimrende  Løfter  om  Bevaagenhed  i  Frem- 
tiden —  og  en  Fribillet  til  Festen.  Næste  Audiens  forløb 
i  endnu  større  Hastværk  og  resulterede  i  et  Par  nye  Fri- 
billetter. Da  han  efter  forudgaaende  Epistel  for  tredje  og 
sidste  Gang  indfandt  sig,  var  der  af  de  skønne  Forhaabninger 
intet  tilbage  undtagen  et  Par  Fribilletter.  Carstensen  var 
allerede  forlængst  ude  af  Døren,  og  Digtene,  oplyste  Tje- 
neren, ja  de  var  vist  blevne  borte  for  meget  længe  siden. 
Tilfældet  giver  et  levende  Billede  baade  af  Carstensens 
hæsblæsende  Overfladiskhed  og  hans  praktiske  Maade  at 
tage  Tingene  og  Menneskene  paa. 

Figarofesterne  fortsattes  ind  i  1843,  indtil  de  afsluttedes 
med  en  to  Dages  Festino«  i  Ridehuset,  der  var  pragtfuld 
dekoreret  i  orientalsk  Stil,  ved  hvilken  Lejlighed  det  ud- 
trykkelig bemærkes,  at  denne  Festino  bliver  den  sidste  For- 
lystelse, Carstensen  lader  foranstalte  i  Ridehuset,  da  Deko- 
rationerne dertil  skulde  anvendes  til  »Kjøbenhavns  Tivoli 
og  Vauxhall«.  Ved  denne  sidste  Lejlighed  inden  det  store 
Slag,  og  ved  hvilken  baade  det  Lumbyeske  Selskab  og 
Gardens  Musikkorps  medvirkede,  og  Pricerne  opførte  tolv 
Tableauer,   der   senere  i  Udvalg  blev  givne  paa  Morskabs- 

teatret,  ja  hvor  selv  Kapelmesteren  for  det  italienske  Opera- 
selskab, Paolo  Sperati,  der  senere  gik  til  Christiania,  hvor 
han  endte  sine  Dage  som  en  af  de  ledende  Mænd  indenfor 
norsk  Musikliv,  bidrog  til  Festens  Sukces,  dryssede  Lum- 
bye en  ny  Haandfuld  af  udmærkede  »Straussere«  ud  over 
sine  Bysbørn.  Her  hørte  man  for  første  Gang  »Augusta 
Polka«,  tilegnet  Prinsesse  Augusta,  den  sprudlende  »Corsi- 
caner  Galop«  og  »Charlotte  Galoppen«.  Ogsaa  andre  var  i 
Ilden.  En  kendt  Musiker,  den  senere  Hofpianist  W.  Dahl, 
havde  skrevet  en   »Festino  Polka«   o.  s.  fr. 

Dermed  holdt  Lumbye  sig  i  det  væsentlige  i  Ro,  indtil 
det  ny  Vidunder  var  færdigt.  Kun  et  Par  enkelte  Gange 
lod  han  høre  fra  sig,  som  da  J.  E.  Simonsen,  støttet  af  det 
Lumbyeske  Selskab,  afholdt  Koncert  i  Hotel  d'Angleterre, 
hvor  Lumbye  spillede  et  udpræget- Koncertprogram,  kun 
isprængt  med  et  Par  Straussermelodier,  deriblandt  den  nys- 
nævnte »Augusta  Polka«.  Derimod  fandt  hans  egne  Danse- 
melodier Vej  ud  til  stedse  videre  Krese.  Man  reklamerede 
med  dem.  De  spilledes  saaledes  bl.  a.  ved  de  musikalske 
Underholdninger  af  Vokal-  og  Instrumentalmusik  hos  C. 
Kehlet  paa  Kongens  Nytorv. 

Imedens  arbejdede  Carstensen.  Smart  var  han,  og  tal- 
rige var  de  Ting,  han  kunde  overkomme.  Længe  inden 
Italienerne  fik  Fodfæste  paa  Hofteatret,  var  der  Tale  om 
et  Arrangement  mellem  ham  og  Savio  om  Oprettelsen  af 
en  fast  italiensk  Opera,  uden  at  dette  dog  gik  i  Orden,  og 
da  Italienerbegejstringen  var  paa  sit  højeste,  udgav  han  et 
Album  eller  Portrætgalleri  »Det  italienske  Operaselskab  i 
Kjøbenhavn  i  Saisonen  1842 — 43«  med  syv  smukt  udførte 
hos  Bærentzen  litograferede  Portrætter  af  Paltrinieri,  Rossi, 
Torre,  Rocca,  Stella,  Mad.  Forconi  og  Mad.  Marziali.  Men 
navnlig  var  det  det,  der  skulde  blive  hans  Yndlingstanke, 
Tivoli,  der  beskæftigede  ham.  Løjtnanten  og  Redaktøren 
var  en  Mand    med  megen  Verdenserfaring,   og  Tivolis  Til- 

blivelse  fremstilles  da  i  Almindelighed  paa  følgende  Maade. 
Saasnart  Carstensen  satte  sin  Fod  paa  Stadens  Grund, 
havde  han  straks  set.  hvor  han  skulde  tage  fat.  Næppe 
havde  han  fundet  sig  tilrette  i  de  nye  Forhold,  før  han 
styrede  sine  Fjed  til  Chri- 
stian den  Ottende.  Denne 
Fyrste  var  med  Rette  kendt 
for  sin  vaagne  Interesse 
for  Literatur  og  Kunst  — 
»Kunsten  er  fri«  var  et  af 
hans  Yndlingsmundheld 
—  hvorimod  han  nærede 
en  naturlig  Nervøsitet 
overfor  Tidens  politiske 
Bevægelser  og  Strømnin- 
ger. Mindet  om  Eidsvold 
var  som  blæst  bort  af 
hans  Erindring.  Skuffel- 
sen herover  satte  sit  Præg 
paa  alt,  det  offentlige  Liv, 
Folkestemningen  og  Pres- 
sen. Hertil  kom  Uviljen  mod  hans  forfejlede  Politik  over- 
for Hertugdømmerne.  Det  var  en  hel  ny  Tid,  der  oprandt. 
Frederik  den  Sjettes  Danmark  var  allerede  som  en  fjern 
Fortid.  Men  Kongen  selv  led  maaske  mest  derunder.  Straks 
i  hans  første  Regeringsaar  var  Forholdet  til  Folket  mere 
end  køligt.  Jørgensen  Jomtou  fortæller,  at  Gadeungdom- 
men løb  omkring  Kongens  Vogn,  naar  han  kørte  i  Pro- 
cession, og  raabte  »Sengehalm«  og  lignende  forhaanende 
Ord  efter  ham.  Engang  havde  i  Hofteatrets  Forsal  en 
Mængde  kjoleklædte  Herrer  stillet  sig  i  tvende  Rækker, 
mellem  hvilke  Kongeparret  skulde  passere,  men  uagtet 
Kongen  tog  sin  Hat  af  og  hilste  dem,  satte  de  Hatten  paa, 
da  Parret  kom.  Ved  en  anden  Lejlighed  maatte  Boghandler 


-Figaro«  iler  ud  af  Vesterport  for  at  grundlægge 
Tivoli.     Efter  »Corsaren  . 

Conradsen  tage  Piben  fra  »Corsarmageren«  Goldschmidt, 
som  peb  ad  Monarken,  da  han  kørte  i  Procession  til  Høje- 
steret. Det  er  da  ikke  at  undres  paa,  at  han  som  ved  Fi- 
garofesten omgav  sig  med  Politi.  Med  Menneskekenderens 
skarpe  Blik  for  denne  Kongens  svage  Side  lagde  Carstensen 
sin  Plan.  Han  forestillede  Kongen,  hvorledes  det  danske 
Folk  hidtil  med  dets  lidet  revolutionære  Karakter  fandt 
fuld  Tilfredsstillelse  i  den  rige  æstetiske  Næring,  Tiden 
havde  at  byde  paa.  Da  nu  Frihedstrømningerne  udefra 
var  begyndt  at  skylle  ind  over  Danmark,  var  der  intet 
andet  Middel  tilrede  end  at  drukne  alle  Refleksioner  i  et 
Hav  af  Fornøjelser  og  Forlystelser.  Hovedstaden  var  jo 
det  mest  truede  Punkt.  Hvad  om  man  gav  dens  Indvaanere 
andet  at  tænke  paa  end  den  kedsommelige  Politik.  Car- 
stensen skulde  nok  være  Mand  for  at  skabe  noget,  der 
skulde  tage  al  Interesse  fangen.  Han  fulgte  forøvrigt  her 
de  bedste  Forbilleder,  idet  allerede  Fyrst  Metternich  i  Østerrig 
forlængst  havde  fundet  Hemmeligheden  ved  denne  Folke- 
forlystelsernes store  Betydning  for  Monarkierne.  For  Be- 
tragtninger af  denne  Art  var  Kongen  meget  lydhør,  og 
saaledes  fik  Carstensen  sit  Tivoli. 

Imidlertid  er  der  i  denne  som  i  saa  mange  andre  Beret- 
ninger fra  Datiden  gaaet  en  god  Portion  Romantik.  Maaske 
ikke  uden  passende  Medvirkning  fra  den  liberale  Presses 
Side.  I  Virkeligheden  synes  det,  som  om  Idéen  til  et  Tivoli 
oprindelig  slet  ikke  er  udgaaet  fra  Carstensen.  Allerede 
i  Juni  1841  ansøgte  nemlig  Forlagsboghandler  M.  H.  Bing 
og  Kunstdrejer  L.  T.  Nygaard  om  Tilladelse  til  i  Nærheden 
af  København  at  anlægge  og  drive  et  Tivoli  i  Lighed  med 
dem,  der  forefindes  ved  de  fleste  større  Steder  i  Udlandet. 
Men  ængstelige,  som  de  var  for  den  økonomiske  Risiko, 
forlangte  de  bl.  a.  Enerettighed  paa  dette  Anlæg  i  20  Aar. 
Autoriteterne  stillede  sig  velvilligt,  men  Kancelliets  Svar 
lød  paa,  at  Eneberettigelsen  maatte  limiteres  til  5  Aar.    Her- 

paa  mente  Andragerne  dog  ikke  at  kunne  gaa  ind.  Det 
synes  derefter,  som  om  Carstensen  har  faaet  Nys  om  Sa- 
gen, thi  i  Oktober  samme  Aar  andrager  han  om  et  tilsva- 
rende Privilegium  paa  fem  Aar,  og  da  han  henviser  til  sit 
nøje  Studium  af  Udlandets  Etablissementer,  som  kunne  hen- 
føres under  Navn  af  Vauxhall,  Tivoli,  Jardin-turc,  Bazar, 
Nuit-venetienne  osv.,  samt  til  sine  egne  vellykkede  Figaro- 
fester, kan  det  næppe  undre,  at  det  blev  ham,  der  gik  af 
med  Sejren,  tilmed  da  hans  Plan  allerede  laa  fuldt  færdig 
indtil  de  mindste  Detaljer.  Under  7.  April  1842  indrøm- 
medes der  ham  da  udelukkende  Privilegium  paa  5  Aar 
fra  1.  Juli  1843  at  regne  til  i  København  eller  en  af  dens 
Forstæder  at  anlægge  en  saakaldet  Tivoli  under  Navn  af 
»Kjøbenhavns  Tivoli  og  Vauxhall«,  der  dog  inden  et  Aar 
fra  den  sidstnævnte  Dato  at  regne  skulde  være  indrettet 
til  Afbenyttelse  for  Publikum.  Men  ikke  med  et  Ord  var 
det  politiske  Argument  antydet  under  denne  Sag. 

Figarofesterne  havde  givet  Carstensen  et  aabent  Blik 
for  de  ydre  Krav,  der  maatte  stilles  til  en  saadan  Institution. 
Derfor  kneb  det  med  at  finde  et  passende  Sted.  Fyrvær- 
keritilladelsen gjaldt  nemlig  kun  udenfor  Byens  Volde. 
Omsider  lykkedes  det  ham.  Paa  Vesterbro  var  Flertallet 
af  Forlystelser  samlede.  Den  Vej  gik  Strømmen,  som  den 
gaar  den  Dag  i  Dag,  og  lige  udenfor  Vesterport  fandt  han 
omsider  den  yndigste  Plet,  han  kunde  ønske  sig.  Rigtignok 
maatte  det  synes  at  være  det  rene  Vanvid.  Den  tilhørte 
nemlig  Københavns  Fæstningsværker,  og  Græsningsretten 
paa  Stedet  var  bortforpagtet  af  Ingeniørkorpset.  Men  alt 
gik  glat.  »Han  fik«,  som  der  staar  i  Tivolivisen,  »sgu'  dog 
Guverneuren  til  at  lukke  Bastionen  op«.  Ved  kgl.  Reskript 
af  29.  Maj  1843  fik  Carstensen  nemlig  Tilladelse  til  mod 
at  affinde  sig  med  Forpagteren  og  paa  nærmere  angivne 
Vilkaar,  derunder  ikkun  at  opføre  Bygninger  af  Tømmer 
og  Brædder  med  Undtagelse  af  en  Skydemur,  at  disponere 

over  det  store  Terræn,  som  var  beliggende  paa  Københavns 
Fæstningsglacis  mellem  Vesterport  og  Tømmerpladsen,  altsaa 
med  Facade  fra  Stadsgraven  til  Pettolettis  Teater.  Allerede 
Dagen  efter  indbyder  han  til  Aktietegning  i  det  nye  Fore- 
tagende med  utrykkelig  Tilkendegivelse  af,  at  Indskud  af 
Arbejde  gav  samme  Ret  som  Aktier.  Skønt  han  ikke  var 
pligtig  at  have  det  Hele  færdig  endnu  dette  Aar,  vilde  han 
dog  paa  den  anden  Side  ikke  lade  nogen  Tid  gaa  fra  sig. 
Og  skønt  man  allerede  var  nær  Midsommer,  skulde  alt  dog 
gøres  færdigt  saa  hurtigt  som  muligt.  Der  arbejdedes  med 
feberagtig  Iver,  og  det  berettes,  at  selv  menige  Soldater, 
der  beværtedes  med  Surbrød  og  01,  deltog  i  Arbejdet. 
Mange  var  Hindringerne,  og  skønt  Aktietegningen  ikke  gik 
saa  hurtigt  som  forventet,  holdt  han  dog  Modet  oppe,  og 
ved  Midten  af  August  var  han  omsider  naaet  saa  vidt,  at 
han  kunde  lukke  op  for  den  ny  Féverden,  der  skulde  af- 
sløres for  de  undrende  Københavnere. 

Havde  Lumbye  i  Mellemtiden  holdt  sig  i  forholdsvis 
Ro  som  Orkesteranfører,  var  der  til  Gengæld  af  Bournon- 
ville lagt  Beslag  paa  hans  Kompositionstalent.  Da  Christian 
den  Ottende  havde  besluttet  sig  til  at  have  det  italienske 
Operaselskab  som  stadig  Vinterfornøjelse,  lod  han  Hofteatret 
delvis  ombygge  og  forgylde  op.  Men  da  det  skulde  indvies, 
mente  Kongen  dog,  at  det  uanset  dets  Bestemmelse  for  den 
italienske  Opera  burde  indvies  i  national  Aand.  Ved  Aab- 
ningsforestillingen ,  der  blev  givet  den  1.  November  1842, 
og  hvortil  Heiberg  havde  skrevet  en  Prolog,  opførtes  da 
Erasmus  Montanus«  og  et  Dansedivertissement  af  Bour- 
nonville, hvilket  sidste  bestod  af  to  Danse,  »af  hvilke«,  be- 
retter Overskou,  »især  en  Militair  Polka  blev  funden  særdeles 
nydelig  og  charakterisk  lunefuld«.  Til  denne  »Polka  mili- 
taire«,  som  den  altid  siden  hed  paa  Programmet,  havde 
Lumbye  skrevet  Musiken,  en  kvik  Melodirække,  der  snart 
kom  til  at  høre  til  de  mest  yndede.    Det  var  anden  Gang, 

Lumbye  og  Bournonville  med  Held  arbejdede  sammen. 
Ganske  vist  drejer  det  sig  kun  om  en  Bagatel,  en  ungarsk 
Husardans  for  to  Par,  men  den  lever  dog  den  Dag  i  Dag, 
og  Bournonville  skylder  Musiken  stor  Tak,  naar  han,  som 
han  selv  siger,  i  denne  Bagatel  høstede  større  Bifald  end 
i  mange  af  sine  vigtigste  Balletpartier.  Midt  i  Maj  1843 
indlemmes  den  i  det  kgl.  Teaters  Repertoire,  og  hvor  den 
siden  opførtes,  gaves  den  altid  med  stort  Bifald.  Ja,  selv 
i  den  Bournonvilleske  Familie  fik  den  en  vis  Betydning. 
Den  gamle  Antoine  Bournonville,  der  i  sin  Livsaften  af  Fre- 
derik den  Sjette  havde  faaet  en  Fribolig  paa  Fredensborg, 
bevarede  til  sin  sidste  Stund  sin  Kærlighed  til  den  Kunst, 
han  havde  viet  sit  Liv.  Og  da  han  i  Januar  1843  følte, 
at  det  lakkede  mod  Enden,  kaldte  han  sin  Søn  for  sig  og 
tog  Afsked  med  ham  ved  at  lade  ham  danse  »Polka  mili- 
taire«  foran  Sygesengen.  Senere  blev  den  —  i  Heibergs 
Tid  —  næsten  til  Forargelse  benyttet  som  Fyld  efter  Méhuls 
»Joseph  og  hans  Brødre«. 

Det  er  morsomt  at  se,  hvorledes  Teatret  efter  Finalen 
til  »Napoli«  ændrer  sit  Syn  paa  Lumbye.  Der  var  da  heller 
ingen,  der  gjorde  Indvendinger,  naar  Bournonville,  i  hvem 
Lumbye  gennem  sine  Melodier  havde  vundet  en  ærlig  Ven, 
mødte  med  Arbejder  til  Musik  af  Lumbye.  Forøvrigt  for- 
tæller Bournonville  selv,  hvor  beskeden  Lumbye  var,  og 
hvor  lidt  hans  Popularitet  var  stegen  ham  til  Hovedet,  men 
ogsaa  hvor  lidet  glimrende  hans  ydre  Vilkaar  var.  I  de 
Tider  var  Populariteten  ikke  altid  ensbetydende  med  sikre 
Indtægter.  Da  Balletmesteren  havde  faaet  Idéen  til  »Polka 
militaire«,  og  han  opsøgte  sin  flinke  Medarbejder,  fandt  han 
ham  omsider  paa  Vognmand  Christensens  Høloft  ifærd  med 
at  undervise  nogle  Bønderkarle  i  den  dengang  endnu  prak- 
tiske Kunst  at  blæse  paa  Posthorn.  Det  var  en  beskeden 
men  uundværlig  Indtægtskilde,  og  endnu  et  Tiaar  senere 
kunde  man  se  ham  staa  i  den  gamle  Gaard  paa  Købmager- 

gade  og  indøve  Signaler  med  Postillonerne.  Han  havde  jo 
allerede  tidligt  i  sin  »Postillon  Galop«  givet  sin  Samtid  et 
musikalsk  Billede  af  den  agende  Post. 

Begrebet  Polka  var  paa  dette  Tidspunkt  et  helt  nyt 
indenfor  Dansemusiken.  I  Wienerkomponisternes  store  Gen- 
nembrudstid  var  det  aldeles  ukendt.  Ved  Begyn delsen  af 
Trediverne  saa  den  Dagens  Lys  i  Omegnen  af  Hitschin  i 
Bøhmen,  hvor  den  i  Prag  fik  sit  Navn  efter  det  czekiske 
Ord  pulka  (Halvkres).  Med  et  Pragerorkester  kom  den  om- 
kring 1840  til  Wien,  hvorfra  den  hurtigt  naaede  til  Paris. 
Her  foraarsagede  den  en  ligefrem  Revolution  i  Salonerne, 
hvor  Vals  og  Galop  hidtil  var  de  eneste,  der  brød  Kva- 
drillernes Monotoni.  Alt  tog  Navn  efter  Polkaen,  selv  Klæd- 
ningsstykker. Den  skabte  en  mægtig  Brochureliteratur. 
Der  udkom  en  »Almanach  de  la  Polka«,  udg.  af  AugusteVitu 
og  Paul  Farnése,  hvori  der  findes  en  Fremstilling  af  In- 
vasionen og  Virkningen  af  den  ny  Dans  samt  en  udmærket 
Skildring  af  Livet  mellem  Studenterne  i  »Bal  Mabille«  og 
Træk  fra  Salonerne  i  disse  Aar.  I  November  1845  havde 
Polkamanien  allerede  omspændt  hele  den  civiliserede  Verden. 
Paa  dette  Tidspunkt  var  den  nemlig  trængt  saa  langt  frem 
som  til  Kalkutta.  Hos  Bournonville  forekommer  den  endnu 
med  Figurer.  Men  fra  1844,  da  den  nu  kendte  Polka  ind- 
træffer hertil  under  Navnet  »Pariser  Polka«,  drages  ogsaa 
København  ind  i  Hvirvelen.  Alle  skulde  danse  den.  I  alle 
Aviser  averteredes  om  Undervisning  i  den.  I  Spidsen  gik 
selve  Forstanderen  for  det  kgl.  Teaters  Danseskole,  Solo- 
danser Lefebvre,  der  gav  »Seances«,  hvor  han  optog  i  Un- 
dervisningen »den  i  Paris  o.  fl.  St.  en  vogue  værende  Dans 
»Polka«  ganske  efter  samme  Musik  og  med  de  samme  Pas 
(mest  brugelig  og  yndet  i  det  højere,  dannede  Selskabsliv)«. 
De  kgl.  Figuranter  Ring,  Ruff  og  Nehm  fulgte  hurtigt  efter. 

Endnu  i  sidste  Øjeblik  før  Tivolis  Porte  aabnedes,  lod 
Lumbye   dog  høre   fra   sig   med   sit  Selskab.     Det  var,  da 

han  medvirkede  ved  den  sidste  dramatiske  Forestilling, 
Georg  Dahlqvist,  første  Skuespiller  ved  det  kgl.  Teater  i 
Stockholm,  i  Forening  med  en  Skuespiller  Forsberg  gav 
paa  det  kgl.  Teater.  Nogle  Dage  senere  var  han  paany  i 
Ilden  sammesteds  ved  en  Koncert,  som  gaves  af  Sangerinde 
ved  den  kgl.  Opera  i  Paris,  Jfr.  Henriette  Nissen.  Ved  denne 
sidste  Lejlighed  opførtes  en  ny  »Tarantella.<  af  Lumbye. 

Endelig  slog  da  det  store  Øjeblik.  Gennem  talrige  og 
hyppige  Meddelelser  og  Inserater  i  Aviserne  om  Tivoli  var 
Forventningen  skærpet  hos  Publikum.  Og  da  Tivolis  Porte 
for  første  Gang  oplodes  for  Københavnerne  præcis  Kl.  4 
Eftm.  den  15.  August  1843,  strømmede  undrende  Skarer  til 
i  Tusindtal  for  at  tage  det  nye  Vidunder  i  Øjesyn.  Det  tør 
siges,  man  blev  ikke  skuffet.  Talrige  var  de  Herligheder, 
Tivoli  havde  at  byde  paa.  Her  var  paa  et  Sted  samlet  alt 
det,  man  ellers  maatte  søge  rundt  om  paa  Forstadsteatrene, 
og  mere  til.  Enkelte  af  Artisterne  var  velkendte  andet- 
stedsfra, men  det  var  i  det  Hele  Carstensens  Taktik  at  drage 
til  sig  alle  dem,  der  stod  i  størst  Yndest.  Intet  Under  da, 
at  han  blev  baade  Pricerne  og  Pettoletti,  paa  hvis  Teater 
der  paa  dette  Tidspunkt  blev  givet  Forestillinger  af  Altonaer 
Skuespillerselskabet,  en  haard  Konkurrent.  Men  ogsaa  de 
mindre  Kunstanstalter  gjorde  alt  for  at  holde  paa  deres 
Publikum  og  ad  denne  Vej  holde  Tivoli  Stangen.  Paa 
Rosenlund  mødte  R.  T.  Kehlet  med  Tyrolersangerne  Kuhn 
og  Kramer  med  steierske  Nationalsange  og  Jodlen  til  Guitar, 
ja  han  forsøgte  sig  endog  med  Vauxhall.  Meget  Held  havde 
han  dog  ikke  med  sig,  da  man  i  »Politivennen«  skarpt 
kritiserede  hans  Forlystelser  og  anbefalede  ham  at  tage 
Løjtnant  Carstensen  til  Mønster.  Hos  Monigattis  Enke  ved 
Frederiksberg  Runddel  og  hos  Kehlet  paa  Alléenberg,  Mad. 
Lynges  gamle  Restaurant,  optraadte  Zella  med  sit  Guitarspil. 
Men  altsammen  hjalp  det  ikke  noget.  Tivoli  var  dem  for 
mægtigt.     Men   det   var  da   ogsaa   mødt  op  med  en  Aktie- 

kapital  paa  25,000  Rbd.  Stemningen  hos  Aktionærerne, 
der  under  Forberedelserne  havde  været  paa  Nulpunktet, 
vendte  sig  med  rivende  Hast,  og  otte  Dage  efter  Etablisse- 
mentets Aabning  afholdtes  der  Generalforsamling  i  Indu- 
striforeningens Lokale  paa  Østergade  Nr.  63,  hvor  man 
under  Ovationer  bragte  Carstensen  sin  Tak. 

Først  og  fremmest  var  der  naturligvis  Musik  allevegne 
paa  Etablissementet  og  i  større  Stil,  end  man  var  vant  til. 
Karuselbanen  flottede  sig  med  ikke  mindre  end  seks  »blæ- 
sende Instrumenter«,  Teatret  havde  endog  otte  Musici.  Men 
over  det  alt  ragede  Koncertsalen  op  med  ikke  mindre  end 
hele  to  faste  Orkestre,  det  Lumbyske  Selskab  paa  22  Mand 
og  Harmonimusiken,  der  talte  17.  Den  sidste  Genre  var 
endnu  saa  yndet  paa  Grund  af  det  for  den  saa  almindelige 
italienske  Program,  at  man  ikke  fandt  det  raadeligt  at  fra- 
vige Forbilledet  fra  Figarofesterne.  Derfor  var  der  ogsaa  i 
Koncertsalonen  to  Musiktribuner,  en  i  hver  Side  af  Salen, 
hvorfra  de  to  Orkestre  afløste  hinanden.  Harmonimusiken 
lededes  af  Klarinettist  og  tidligere  Forblæser  ved  Kongens 
Regiment,  Henrik  Braunstein,  Onkel  til  de  to  yngre  Ho- 
boister  Jul.  og  M.  Braunstein,  af  hvilke  den  første  var  Medlem 
af  Lumbyes  Orkester.  Henrik  Braunstein  var  jo  en  af 
Lumbyes  gamle  Venner,  og  Forholdet  mellem  de  to  Or- 
kestre var  udmærket.  Naturligvis  var  det  ikke  mindst  om 
Koncertsalen,  Interessen  drejede  sig.  Det  var  jo,  naar  man 
saa  riglig  efter,  noget  nær  den  eneste  Gratisfornøjelse  af 
større  Betydning,  Etablissementet  havde  at  byde  paa,  og 
Firmenich,  som  stod  for  Konditoriet  her,  gjorde  ogsaa  gode 
Forretninger. 

I  Tivoli  var  der  altsaa  i  Grunden  Fest  hver  Aften.  Tid- 
ligere var  i  hvert  Fald  et  saadant  Program  altid  bleven  be- 
tragtet som  Festprogram.  Men  Carstensen  havde  jo  paa  For- 
nemmelsen, at  man  hurtigt  kunde  blive  mæt,  naar  først  dette 
var  daglig  Kost.    Derfor  begyndte  han  som  den  ufortrødne 

maitre  de  plaisir,  han  var,  snart  en  Række  pragtfulde 
Vauxhallfester.  Og  det  maa  siges,  at  Terrænet  i  sjælden 
Grad  egnede  sig  for  saadanne.  Idyllen  var  jo  i  sig  selv 
en  stor  Tiltrækning.  Men  naar  tillige  Sanserne  pirredes  af 
Poul  Dahls  Ascensioner  og  Linedans  fra  Tivoli  tværs  over 
Stadsgraven  til  Øen,  naar  Olthoft  og  Tellefsen  i  Kostume 
foredrog  Bellmansange  paa  Teatret,  eller  naar  dette  samlede 
Pladsen  sort  af  Mennesker,  der  jublede  over  Jean  Depuis, 
Mad.  Depuis,  Gustav  Kuhn,  Westerblaae,  Jean  Jensen  osv.. 
saa  var  alle  enige  om,  at  dette  var  Eventyret.  Navnlig  Mad. 
Depuis  saa  man  gerne  optræde.  »Hendes  hele  Exterieur 
er  gracieust,  hendes  Kraft  beundringsværdig,  hendes  Stil- 
linger med  sin  Mand  kunstnerisk  skjønne«.  Mere  kunde 
man  da  heller  ikke  med  Billighed  forlange  af  en  »stærk 
Qvinde«.  Dahl,  den  »skandinaviske  Padouttespringer«  fra 
Norge,  den  samme,  Holten  paa  Morskabsteatret  saa  udføre 
enkelte  og  dobbelte  Strabater« ,  saa  hans  Trikot  revnede, 
og  som  var  kendt  fra  sine  Fyrværkerier  ved  Monigattis 
Pavillon,  optraadte  ogsaa  i  Forening  med  sin  Kone,  med 
hvem  han  end  ikke,  naar  de  var  paa  Linen,  kunde  holde 
Fred.  Men  tillige  var  der  taget  Hensyn  til  alle  et  Publi- 
kums Afskygninger.  Spraden  lod  sig  forevige  i  det  nye 
Daguerreotyp  Atelier,  en  Virksomhed,  der  hidtil  kun  havde 
været  repræsenteret  af  Alstrup  paa  Christiansborg  Slot. 
Noget  helt  nyt  var  den  efter  russisk  Mønster  anlagte  »him- 
melhøie«  Rutschbane  eller  Glidebane«,  som  en  lidt  kon- 
servativ Københavner  mente  vel  kunde  være  en  Fornøjelse 
for  en  Russer  men  næppe  for  en  Dansker,  og  hvor  Folk 
bogstavelig  talt  styrtede  ned,  ofte  mistende  Hatten  i  Farten 
og  med  Frygt  og  Gysen  malede  i  deres  Ansigter,  medens 
Haarene  rejste  sig  paa  Hovedet  af  Tilskuerne.  Ogsaa  »Cor- 
saren«  nærede  Betænkelighed  ved  den,  men  det  var,  fordi 
den  ved  sin  Herkomst  mindede  om  Despotiet.  Mere  Be- 
tænkelighed kunde  det  vække,  at  en  af  Vognene  straks  efter 

Tivolis  Aabning  styrtede  ned  og  ramte  en  Person  i  Hovedet, 
uden  at  han  dog  kom  alvorligt  til  Skade.  Det  var  forøvrigt 
Komponisten  Volkmar  Busch,  det  gik  ud  over.  Af  andre 
Herligheder  kan  nævnes  Bazaren,  der  var  »bygget  efter  en 
Tegning,  som  den  chinesiske  Kejser  havde  sendt  Entrepre- 
neuren«.  For  det  jævne  Folk  som  for  den  finere  Portion 
var  der  altsaa  en  lang  Række  Forlystelser  tilrede,  og  dem 
alle  har  Lumbye  viet  Melodier,  der  fremtraadte  i  den  Form, 
der  var  mest  egnet  til  at  sætte  Humøret  op,  nemlig  Galoppen. 
Det  er  en  hel  Tivolis  Topografi,  der  saaledes  foreligger. 
»Tivoli  Skydebane«,  »Damp  Carousselbane« ,  »Rutschbane 
Galop«  etc.  En  enkelt,  »Tivoli  Gondol  Galop«,  var  udstyret 
med  Czakan  Solo.  »Tivoli  Bazar  Tsching  Tsching  Polkaen« 
røber  ved  sit  blotte  Navn  Datidens  Trang  til  malende  og 
karakteriserende  Navne.  Bazaren  var  jo  »chinesisk«.  Hver 
ny  Fest  bragte  nye  Melodier  for  Dagens  Lys  som  »Tivoli 
Salon  Galop«,  »Tivoli  Theater  Galop«.  Kun  Daguerreotyp 
Atelieret  forsømte  han.  Men  Labitzky  havde  jo  ogsaa  alle- 
rede skrevet  en  »Daguerreotyp  Galop«.  Ogsaa  Emner  ude- 
fra benyttede  Lumbye  i  stort  Omfang,  navnlig  af  Galopper 
skrev  han  en  Mængde  med  »En  Sommernat  paa  Møens 
Klint«  i  Spidsen.  Men  han  forsømte  ikke  sine  Forbilleder. 
Ved  Festiviteten  i  Anledning  af  Kongens  Fødselsdag  midt 
i  September  fremførte  han  »Satan  Quadrillen«  af  Musard, 
og  da  Efterretningen  om  Lanners  Død  naaede  Tivoli,  viede 
Lumbye  denne  sin  Yndlingskomponist  en  hel  Afdeling.  Ti- 
volis Ry  spredtes  med  Lynets  Hastighed  over  det  ganske 
Land.  Den  26.  September  bragte  Dampskibet  »Iris«  en  tal- 
rig Skare  Aalborgensere  til  København  for  at  se  det  nye 
Vidunder.  De  blev  modtagne  med  stor  Fest  og  Velkomst- 
sang mellem  Afdelingerne  i  Koncertsalen. 

Tivoli  blev  hurtigt  Københavnernes  Paradis.  Vejen  derud, 
hed  det,  var  ligesaa  slibrig  og  trang  som  til  det  rigtige 
Paradis,   og   det  kostede  mange  Anstrengelser  at  naa  forbi 

Skildvagten,  der  nøje  vogtede  paa,  om  nogen  forbipasse- 
rende var  cigarrygende,  og  der  skulde  næsten  Held  til  ikke 
i  den  snævre  Vesterport  at  blive  kørt  over  af  Omnibus 
»Preciosa«,  der  i  sand  Jehu  Fart  forcerede  Ravelinen.  Men 
medens  Tivoli  blandt  det  store  Publikum  blev  modtagen  med 
megen  Begejstring,  hævede  der  sig  naturligvis  paa  den 
anden  Side  ogsaa  Stemmer  mod  den  nye  Institution.  Vi 
har  jo  allerede  et  Tivoli,  sagde  man.  Hr.  Carstensen  er 
kommen  flere  Aar  for  sildigt.  Vi  har  allerede  i  mange  Aar 
haft  et,  der  begynder  der,  hvor  Hr.  Carstensens  ender,  og 
naar  helt  ud  til  Indgangen  af  Frederiksberg  Have,  om- 
fattende Alléerne  udenfor  Staden,  hele  Vesterbro  og  den 
skønne  Frederiksberg  Allé.  Det  er  forsynet  med  et  Skuespil- 
og  Sommer-Teater,  Jonglører,  Linedansere,  Tableaufrem- 
stillere, Panoramaer,  Karuseller,  Gynger,  Dansesaloner, 
Restauranter,  Konditorier,  Beværtningssteder  og  byder  en 
skøn  Spadseretur.  Dette  Tivoli  burde  man  yde  Fortrinet, 
og  til  det  skulde  man  ikke  løse  Entrébillet.  Ud  af  saa- 
danne  Betragtninger  lyser  dog  Brødniddet.  Af  større  Betyd- 
ning var  den  liberale  Presses  lidt  mistænksomme  Holdning 
overfor  saadanne  Adspredelser  for  det  gemene  Folk.  Det 
paastodes  endog,  at  Regeringen  ikke  blot  tilstedte  men 
endog  understøttede  disse  Forlystelser.  Og  ejendommelig 
nok  grasserede  samtidig  med  Tivolis  Aabning  Beslaglæg- 
gelsen af  de  liberale  Aviser.  Foreløbigt  indskrænkede  man 
sig  dog  til  at  sige  Vittigheder  om  det  nye  Tivoli.  »Corsaren« 
førte  an.  Andre  saa  klart,  at  der  her  kun  var  Tale  om 
Figarofesternes  selvfølgelige  Konsekvens.  »Bidrag  til  en 
Tivoli-Philosophie,  eller  den  tivolistiske  Idee,  betragtet  i  sin 
speculative  Udvikling«  hed  en  lidt  senere  Artikel  i  »Fæd- 
relandet« fra  Juni  1844,  ganske  holdt  i  Tidens  gængse 
filosofisk-dialektiske  Stil  med  et  let  ironisk  Anstrøg.  Det 
skildres  heri,  hvorledes  der  efterhaanden  opstaar  en  selv- 
stændig periodisk    Literatur   af  Plakater,   som  snart   stiger 

fra  8  Tommer  til  over  en  Alen  i  Længden,  med  Prospekt 
af  Rosenborg  og  en  Feuilleton,  som  advarer  mod  Forkø- 
lelse. Lampernes  Antal  i  Kongens  Have  stiger  fra  700  til 
5000,  Musiknumrenes  fra  14  til  36  og  derover  og  de  musi- 
cerendes fra  Lumbyes  Selskab  til  Lumbyes  Selskab  +  1 
Gang  65  Musici,  ja  senere  endog  til  Lumbyes  Selskab  -t- 
2  Gange  65  Musici.  Der  engageres  en  dansk  Strauss  og 
Lanner  (Lumbye  og  Willmers).  En  skønne  Dag  er  man 
naaet  til  Ordet  Tivoli  for  tilsidst  at  ende  med  Institutionen 
Tivoli.  Trods  alt  var  der  nu  skabt  noget  for  dansk  Kultur 
typisk,  noget,  der  satte  Skel  mellem  det  gamle  og  det  nye 
i  Københavnernes  offentlige  Færden.  Carstensens  Arrange- 
mentstalent  fejrede  sin  stolteste  Triumf.  Derom  var  alle 
enige,  selvom  denne  Anerkendelse  ikke  altid  fandt  saa  ond- 
skabsfuldt et  Udtryk  som  etsteds,  hvor  det  hedder  om  hans 
ny  Tivoli,  at  det  »i  enhver  Henseende  er  saa  elegant  og 
hensigtsmæssigt  indrettet,  at  det  næsten  kan  forsone  Folk 
med  ham  som  Forfatter  og  Redacteur.  Kan  der  siges  en 
større  Lovtale  over  Tivoli?«. 

Imidlertid  var  der  paa  Grund  af  Etablissementets  sene 
Aabning  kun  beskaaret  det  en  kort  Sæson.  Den  2.  Oktober 
lukkede  Tivoli  sine  Porte.  Men  selv  efter  Lukningen  kom 
der  tilrejsende,  der  ønskede  at  tage  det  i  Øjesyn.  Kun  en 
Gang  endnu,  til  Benefice  for  Entreprenøren,  gav  Tivoli 
trods  Formand  for  Bestyrelses-Komitéen,  Urmager  Kyhls, 
enlige  Protest,  et  gæstfrit  Asyl  for  det  glade  København. 
Indtægten  skulde  anvendes  til  en  Udenlandsrejse  for  Car- 
stensen i  Etablissementets  Interesse.  Det  var  da  naturligt, 
at  Lumbye  som  et  sidste  Farvel  forinden  skrev  en  »Reise 
Galop«  (tilegnet  Carstensen),  som  opførtes  ved  denne  Lejlighed. 
Haven  var  festligt  illumineret,  og  da  Festfyrværkeriet  fra  det 
Høegh  Guldbergske  Etablissement  —  det  første  Fyrværkeri 
i  Tivoli  —  havde  afbrændt  sin  sidste  Sværmer,  faldt  Por- 
tene i  for  en  Sæson,  der  havde  skænket  København  en  af 

dets  største  Seværdigheder  og  Lumb}re  den  rette  Baggrund, 
paa  hvilken  hans  ejendommelige  Talent  ret  kunde  udfolde 
sig.  Han  forstod  ogsaa  selv,  hvad  Carstensen  betød  for 
hans  Held.  Hans  næstældste  Søn,  der  fødtes  paa  Ellevte- 
dagen efter  Tivolis  Aabning,  erholdt  da  ogsaa  i  Daaben 
Navnet  Georg  efter  den  Mand,  der  ganske  vist  ikke,  som 
det  fortælles,  stod  Fadder  til  Drengen  men  vel  til  hele  den 
Stilling  i  dansk  Musikliv,  H.C.Lumbye  skulde  komme  til 
at  indtage. 


TIVOLI 

Det  var  i  Virkeligheden  et  dybtgaaende  Indtryk,  Tivoli 
havde  efterladt  sig  paa  Sindene,  da  den  første  saare 
kortvarige  Sæson  var  runden  ud.  Det  mærkedes  paa  mange 
Maader.  Selv  paa  Skuespilhuset  mindedes  man  de  straa- 
lende  Dage  i  F.J.Hansens  Vaudeville  »En  Aften  i  Tivoli«, 
hvor  Phister  vandt  saa  afgørende  en  Sejr  som  Brændevins- 
brænder Potved.  Litografier  af  Tivoli  og  dets  Seværdig- 
heder fandt  Vej  viden  om.  Det  nye  Hesperien  var  en  Be- 
givenhed. Flere  Panoramaer  af  Københavns  Tivoli  &  Vaux- 
hall  bidrog  til  at  holde  Erindringen  levende,  f.  Eks.  i  det 
tidligere  Topfstådtske  nu  Spåths  Vokskabinet  i  Brøndsalen 
i  Gothersgaden,  hvor  der  i  Februar  1844  forevistes  to  nye 
udmærkede  Panoramaer,  udførte  af  danske  Kunstnere. 
Hr.  Bosent,  Elev  af  Kunstakademiet,  havde  fra  sit  høje  Stade, 
det  øverste  af  Butschbanen,  fremstillet  hele  den  sydvestlige 
Del  af  Tivoliet  med  Stadsgraven,  Dahls  og  Kones  Ascension 
over  denne  til  Øen,  og  i  Baggrunden  Frue  Taarn  og  Petri 
Spir  samt  Christiansborg  Slot  osv.  Hr.  Plotz  havde  der- 
imod fremstillet  et  Panorama  eller  rettere  et  Kosmorama, 
vistnok  det  eneste  i  sin  Slags,  som  dengang  var  forevist 
her,  hvor  man  saa  en  Del  af  Tivoliet  under  et  Vauxhall. 
Hele  Butschbanen  var  oplyst  af  Lamper,  paa  Cirkus  blev  der 
redet  under  en  herlig  Lysekrone,  bag  Butschbanen  saa  man 
Konditorens  stærkt  oplyste  Vinduer,  Kroner  og  Lamper 
saas  overalt,  og  Maanen  skinnede  svagt  gennem  Skyernes 
Aabning.  Saavidt  de  detaillerede  Skildringer  af  disse  Her- 
ligheder.    Senere    kom    hos   Spåth    endnu    et   Prospekt  af 

Tivoliet  til.  Af  et  samtidig  forevist  Panorama  af  Hamborgs 
Tivoli  saa  man,  »hvor  lidet  denne  ellers  rige  og  store  Stad 
kunde  maale  sig  med  Kjøbenhavn  i  Smag  og  Kunst 

Det  var  overordentlig  gunstige  Forhold,  Lumbye  kom 
til  at  virke  under,  nu  han  var  Midtpunktet  for  den  nye 
Institution.  Ejendommelig  nok  mærker  man  ikke  noget 
til  ham  mellem  Sæsonerne.  Derimod  mærker  man  saa 
meget  mere  til  hans  Kompositioner.  Den  lettere  Orkester- 
musik havde  i  disse  Aar  fortrinsvis  til  Huse  i  Kehlets  Kaffe- 
hus paa  Kongens  Nytorv.  Dette  var  paa  denne  Tid  et 
yndet  Samlingssted.  Her  fandtes  ogsaa  »Kjøbenhavns  Læse- 
salon«, der  havde  afløst  Literatus  Blok  Tøxens  i  1831  op- 
rettede men  senere  ophørte  Avis  Cabinet<.  Hos  Kehlet 
var  ogsaa  Optræden  af  »Minerva  eller  den  græske  Kunst- 
dame«  alias  Jfr.  Bils.  Af  andre  kan  endnu  nævnes  Fami- 
lien Kirchheiner.  Violinisten  Haase  og  ikke  mindst  Tyroler- 
sangerne  Hr.  Schattinger  og  Jfr.  Pelosi,  blandt  hvis  Jodle- 
og  Alpesange  navnlig  Auf  dem  Alm  ist  wunderschon« 
gjorde  stormende  Lykke.  Her  spilledes  Lumbye  meget,  og 
her  fandt  da  ogsaa  Førsteopførelsen  Sted  af  hans  nye  Galop 
En  Flyttedag  i  Kjøbenhavn«. 

I  de  første  Dage  af  April  1844  var  Carstensen  vendt 
hjem  fra  Udlandet.  I  Wien  havde  han  gjort  Studier  til 
Tivoli.  I  Leipzig  havde  han  truffet  Gade.  Ogsaa  til  Italien 
havde  hans  Bejse  strakt  sig.  Han  havde  i  Bom  hentet 
gode  Idéer  hos  de  danske  Kunstnere,  og  i  Milano  traf  han 
Lucile  Grahn  og  Hoppe.  Den  berømte  Danserinde  fejrede 
mægtige  Triumfer  paa  Scalateatret,  og  Byen  selv  var  delt 
i  to  fjendtlige  Lejre,  der  svor  henholdsvis  til  Lucile  Grahn 
og  til  Fanny  Elssler.  Næppe  var  Carstensen  vendt  tilbage, 
før  han  var  i  travl  Aktivitet.  Del  var  jo  sent  paa  Aaret, 
Tivoli  lukkede  op  Aaret  forud.  Den  Stump  Sæson,  der 
kunde  blive  Tale  om,  var  dog,  som  vi  har  set,  nok  til  at 
give   Tivoli    en   Plads   i    Københavnernes   Hjærter.    en   saa 

stor,  at  de  ikke  glemte  det,  da  det  i  Slutningen  af  Maj  1844 
paany  aabnede  sine  Porte.  Hastværket,  der  det  forrige 
Aar  havde  ladet  meget  ufuldendt,  var  der  nu  ikke  mere 
Tale  om.  Baade  før  og  efter  sin  Rejse  havde  Entreprenøren 
haft  rigelig  Tid  til  at  arbejde  med  de  vundne  Erfaringer 
for  Øje,  og  da  den  ny  Sæson  begyndte,  havde  det  Hele 
antaget  langt  fastere  Former.  Ja,  end  ikke  et  literært  An- 
strøg savnedes  nu,  da  det  havde  faaet  sin  egen  Avis,  »Tivoli 
Avisen«.  Denne  var  Tivolis  officielle  Program.  Den  blev 
udgivet  og  redigeret  af  G.  Siesbye.  Thi  foruden  Programmet 
indeholdt  den  ogsaa  andet  Stof,  dog  navnlig  saadant,  som 
havde  særlig  Adresse  til  Tivoligængere.  Den  var  Mellem- 
leddet mellem  Entreprenøren  og  Publikum.  I  den  offentlig- 
gjorde han  sine  Proklamationer  til  sine  trofaste,  og  heri 
fik  de  skrivefærdige  Luft  for  deres  Følelser  overfor  alt 
Etablissementet  vedrørende. 

Det  vil  maaske  have  nogen  Interesse  at  se,  hvad  den 
fortæller  om  de  topografiske  Forhold,  hvor  »Concertsalonen« 
dannede  Midtpunktet.  Denne  var  med  Rette  Etablissementets 
Stolthed,  men  da  naturligvis  ikke  alle  kunde  finde  Plads  i 
selve  Salen,  bevægede  der  sig  til  Stadighed  en  anselig  Men- 
neskemængde udenfor  den  for  at  lytte  til  de  jublende  Lum- 
byeske Toner,  der,  efter  hvad  man  paastod,  bragte  en  hurti- 
gere Bevægelse  i  Fødderne  paa  enhver  ung  Pige,  end  der  var 
i  Fingrene  paa  en  Kopist  i  det  kongelige  danske  Kancelli, 
hvilket  sidste  dog  efter  Samtidens  Mening  ikke  sagde  saa 
overordentlig  meget.  Allerede  fra  disse  Dage  skriver  sig 
den  senere  saa  bekendte  »Traverbane«  udenom  den  gamle 
Koncertsal,  en  Promenade,  der  flankeredes  af  Grandjeans 
og  Mini  &  Cloettas  Divaner,  hvor  man  nød  den  der  meget 
yndede  Ispunsch  til  Musikens  Toner.  Den  sidste,  der  var 
indrettet  for  Tobaksrygning,  paastod  man,  var  Prins  Wil- 
helms Sibirien. 

Det  var  med  velberaad  Hu,  man  havde  lagt  Teatret  saa 

langt  som  muligt  fra  Koncertsalen,  fra  hvilken  det  var  skilt 
ved  Divan  I,  Belvederet  og  Mad.  Schåffers  Buffet.  Teatret 
var  lagt  meget  nær  ved  Indgangen,  men  dette  havde  til 
Følge,  at  naar  Forestillingerne  her  udfyldtes  af  Sangere,  lod 
de  sig  ikke  altid  nyde  uden  Forstyrrelse  fra  Omnibusvir- 
tuosernes Horn  paa  Broen.  Som  Regel  traf  man  dog  her 
Carl  Rappo  og  hans  Selskab,  der  gav  Pantomimer  og  »Ru- 
stiques«  som  f.  Eks.  »Det  forstyrrede  Maaltid  eller  Elskeren 
med  Træbenet«  etc. .  en  Virksomhed,  der  forøvrigt  ned- 
kaldte Pricernes  Forbud  over  Etablissementet.  Da  Panto- 
mimen sidste  Dag  gik  over  Scenen  paa  Tivolis  Teater«  sagde, 
som  det  berettes  i  »Politivennen  .  et  Medlem  af  Truppen, 
Mancini,  henvendt  til  Gengangeren  Pierrot:  »Har  de  der- 
ovre (Pricerne)  knækket  Halsen  paa  Dig,  saa  skal  vi  nok 
knække  Halsen  paa  dem  igen.  Og  i  Virkeligheden  blev 
det  ogsaa  Tivoli,  der  i  det  lange  Løb  blev  den  sejrende. 
Da  Pierrot  i  sin  af  Forbudet  fastslaaede  Karakter  af  »sce- 
nisk Kunstner«  var  forvist  fra  Tivoli,  husede  Teatret  en 
Række  Artister,  hvoraf  de  fleste  længst  havde  vundet  sig 
et  Navn  paa  Vesterbros  Forstadsteatre,  blandt  dem  Vol- 
kersen,  Busholm  og  Hesse.  De  to  første  havde  under  Pet- 
tolettis  Vejledning  indøvet  sig  i  mimiske  og  plastiske  Frem- 
stillinger og  havde  ogsaa  som  Atleter  hørt  til  dennes  bed- 
ste Kræfter.  En  kortere  Tid  optraadte  de  hos  Pricerne. 
Andre  som  Brødrene  Carl  og  Adolph  Bils,  der  kaldte  sig 
Hoffkunstnere  hos  Kejseren  og  Kejserinden  af  Rusland,  havde 
derimod  indrettet  sig  med  et  Kunst  Teater  paa  Dyrehavs- 
bakken. Men  de  fartede  meget  rundt  og  optraadte  ogsaa 
en  Overgang  paa  Tivoli. 

I  Modsætning  til  Teatret,  som  kun  fremtraadte  i  tarvelig 
Skikkelse,  var  Koncertsalonen,  der  nu  havde  faaet  sin  Glas- 
æske —  »Oldenborrehuset«  som  det  hurtigt  døbtes  af  Folke- 
vittigheden —  yderligere  udsmykket,  efter  Datidens  For- 
hold   luksuøst    udstvret.     Den   var   forsvnet  med   særdeles 

smukt  udførte  Jærnvinduer  med  hvide  og  kulørte  Glas- 
ruder, der  i  kolde  og  regnfulde  Aftener  skærmede  mod 
Vejret  og  altid  gjorde  et  festligt  Intryk  med  de  mange  Olje- 
lampers  Lys,  der  brødes  i  Rudernes  stærke  Farvepragt.  I 
Vinklerne  foran  Koncertsalonen  var  der  anbragt  smukke 
marmorerede  Piedestaler  med  antike  Vaser  og  Statuer  af 
græske  Gudinder.  Til  alt  Held  laa  den  fjernt  fra  de  man- 
geartede Lyde  fra  Vesterbro,  men  til  Gengæld  forstyrredes 
Musiken  undertiden  af  Karuselbanens  støjende  Polka  »Nr.  3« 
—  »den  nye  danske  Nationalmelodie«  —  der  faldt  larmende 
ind,  naar  det  Lumbyeske  Orkester  spillede  mest  piano.  Bag 
Koncertsalen  og  Observatoriet  løb  en  Sti  langs  Stadsgraven, 
og  langs  Stien  var  der  anbragt  fire  Træbroer  med  Gondoler. 
Længere  mod  Øst  laa  Broen  over  til  Øen  med  den  kendte 
Pavillon  »med  Taarne,  Galleri  og  Marquiser«,  og  hvor  snart 
efter  Krokodillen  skulde  blive  en  Attraktion  mere.  Saaledes 
skildres  Skuepladsen  for  Lumbyes  Triumfer  gennem  de 
mange  Aar.  Men  hertil  kommer,  beretter  »Tivoli  Avisen«, 
den  Bevægelse,  det  sprudlende  Liv,  den  Rigdom  og  Af- 
veksling, som  en  talrig  Folkemasse,  sammensat  af  Sam- 
fundets forskelligste  Elementer,  er  istand  til  at  udbrede. 
Og  i  pikant  Modsætning  til  dette  brogede  Liv  kunde  der 
Ira  Kalvebodstrand  eller  det  omgivende  Land  staa  en  Luft- 
ning ind  over  Etablissementet,  der  bragte  Bud  om  Salt- 
vand eller  revet  Hø  og  i  Forbindelse  med  Hundeglam  og 
den  fjerne  Brølen  af  en  Ko  mindede  om  Landlivets  Idyl. 
Kan  det  undre,  at  Tivoli  allerede  i  1844  var  besøgt  af 
373,765  Personer.  Her  bølgede  Folkemasserne,  der  allerede 
paa  Sæsonens  første  Aften  var  saa  talrige,  at  end  ikke 
Fattigvæsenet  formaaede  at  tælle  dem  men  maatte  nøjes 
med  10%  af  Bruttoindtægten.  Thi,  som  »Tivoli  Avisen« 
sagde,  Faltigvæsenet  er  den,  hos  hvem  den  største  Inter- 
teresse  for  Kunsten  er  at  finde.  Det  ved  nemlig  at  »sætte 
Pris«  paa  enhver  Kunstner,  at  »vurdere«  ham. 

Det  var  en  anselig  Bunke  Kompositioner,  Lumbye  her 
fra  første  Færd  rystede  ud  af  Ærmet.  Med  den  Kærlighed 
til  Institutionen,  der  fulgte  ham  hele  Livet  igennem,  stil- 
lede han  sig  straks  paa  en  venskabelig  Fod  med  alt  og  alle 
derinde.  Denne  hans  Solidaritetsfølelse  gav  sig  Udslag  i  en 
Række  Melodier,  hvis  Navne  alle  er  hentede  fra  hans  kære 
Tivoli.  Til  dem  fra  det  foregaaende  Aar  kom  nu  i  Sæsonens 
Løb  en  ny  Række  som  »Tivoli  Voliere  Galop«,  »Den  nord- 
iske Kraftprøve  Galop;,  ogsaa  Mærkedagene  markeredes, 
saaledes  »Tivoli  Geburtsdagsgalop  (senere  kaldet  »Belle 
Alliance  Galop«)  etc.  I  Løbet  af  utrolig  kort  Tid  var  da 
alle  Seværdighederne  satte  i  Musik,  og  for  at  markere  det 
sprudlende  Liv,  der  var  Kendetegnet  for  Livet  i  Tivoli,  al- 
tid som  Galopper,  den  Form,  han  selv  skulde  naa  højest  i. 
Det  var  ikke  blot  Artisterne  og  Gøglerne,  han  stod  i  Pagt 
med.  Selv  til  de  fornemste  literære  og  kunstneriske  Krese 
havde  han  Tilknytning.  Saaledes  stammer  fra  denne  Tid 
den  meget  yndede  »Johanne  Louise  Vals« ,  der  var  til- 
egnet Fru  Heiberg,  og  som  daglig  opførtes  under  megen 
Begejstring.  Man  var  ganske  paa  det  rene  med,  at  Lumbye 
var  Etablissementets  største  Tiltrækningskraft,  »den  kjøben- 
havnske  Strauss«  kaldtes  han,  og  om  -Johanne  Louise 
Valsen«  siges  det,  at  den  »maaskee  er  den  melodirigeste  af 
alle  hans  Compositioner«.  En  andet  yndet  Vals  fra  denne 
Sæson  var  »Fontaine  Valsen«,  der  sammen  med  »Floras 
Fest  Galoppen«  opførtes  ved  Carstensens  Benefice,  da  man 
under  Parade  af  Tivolis  lille  Militærvagt  aabnede  de  to  nye 
Fontæner  ved  Koncertsalen. 

Var  Koncertsalen  saaledes  Hovedtiltrækningen  for  Køben- 
havnerne, maatte  den  paa  den  anden  Side  lide  adskilligt 
under  Følgerne  af  disses  Tilstrømning.  Et  Spørgsmaal,  der 
afstedkom  stærk  Friktion  mellem  Publikum  og  Havens  Funk- 
tionærer, var  Tobaksrygningen.  Denne  var  siden  Tyverne 
groet   ind  i  Bevidstheden  som  noget  uundværligt.     Nu  røg 

alle,  uden  at  det  blev  opfattet  som  usømmeligt.  Men  natur- 
ligvis var  det  forbudt  i  Koncertsalen.  Dette  gav  Anledning 
til  uheldige  Forhold,  hvorom  man  stadig  hørte  Besværinger. 
De  Besøgende,  der  ikke  vilde  opgive  deres  Cigar  men  dog  nok 
nyde  Musiken,  stillede  sig  derfor  op  ved  Indgangen.     Men 


Tivolis  ældste  Koncertsal.     Efter  samtidigt  Litografi. 


Følgen  var  da.  at  hver  den,  der  skulde  ud  eller  ind,  maatte 
kæmpe  sig  gennem  tætte  Tobaksskyer.  Inde  i  Salen  gik  det 
dog  ikke  meget  bedre ;  thi  skønt  ingen  saas  ryge,  var  der  dog 
altid  en  forunderlig  Tobaksatmosfære  derinde.  Sagen  var 
nemlig  den,  at  mange  gik  med  den  tændte  Cigar  i  Haanden, 
og  naar  den  var  ved  at  gaa  ud,  tog  man  i  Smug  et  Drag. 
Dette  skyldtes  forøvrigt  en  i  Forholdene  grundet  Nødven- 
dighed, thi  udenfor  var  det  Skarnsknægtene  en  yndet  Sport 
at  borttage  Lunten  fra  Cigartænderne.  Alt  dette  afficerede 
selvfølgelig  ikke  Musiken,  men  det  giver  et  godt  Bidrag  til 
Karakteristiken  af  Datidens  Koncertsalspublikum,  der  for- 
øvrigt skildres  som  et  jævnt  og  adstadigt  Borgerpublikum, 
der  under  Musiken  nikkede  med  Hovedet  og  vuggede  med 
Kroppen  i  Takt  med  Valse  og  Galopper,  for  naar  et  Num- 
mer var  forbi  at  applaudere  med  vældige  Næveklask,  Tram- 
pen  i  Gulvet   og  Banken  med  Stokke.     Næsten  efter  hvert 


127 

Nummer  raabte  man  da  capo  eller  bis,  som  det  under  den 
herskende  Italienerbegejstring  var  kommen  til  at  hedde. 
At  et  Nummer  derefter  blev  gentaget,  betragtede  man  som 
en  Ret,  uanset,  at  Koncerten  derved  altid  trak  ud  til  langt 
over  Tiden.  Dette  udartede  efterhaanden  saaledes,  at  de 
mere  besindige  gav  sig  til  at  hysse  for  at  skaffe  Ro,  hvor- 
efter der  opstod  heftig  Meningskamp.  Ved  Geburtsdags- 
festen  samme  Aar  varede  Musiken  i  Koncertsalen  uafbrudt 
i  seks  og  en  halv  Time.  Det  blev  da  omsider  for  broget, 
og  i  Juni  1845  satte  Bestyrelsen  resolut  en  Stopper  for  det 
Hele  ved  under  Henvisning  til,  at  »det  i  den  senere  Tid 
har  været  Orchestrene  i  Concertsalen  umuligt  præcis,  fra 
Kl.  7 — 11,  at  udføre  de  i  Programmerne  anmeldte  Musik- 
numere  paa  en  anstændig  Maade«,  at  dekretere,  at  for 
Fremtiden  vilde  intet  Musiknummer  blive  gentaget. 

Det  var  af  højst  forskelligartede  Elementer,  dette  Kon- 
certsalens Publikum  var  sammensat.  En  Indsender  i  »Po- 
litivennen« havde  endog  der  truffet  en  Del  unge  Piger  »be- 
kendte som  Elskere  af  Kaffedrikken,  omend  de  skulde  tigge 
nogle  Skillinger  dertil  af  Mandfolk  om  Aftenen  paa  Gaden.« 
Det  vilde  være  let  at  holde  dem  borte  fra  det  venlige  Ti- 
voli, thi  Politiet  maatte  dog  vist  kende  disse  Damer  bedre 
end  Indsenderen.  Det  var  med  andre  Ord  Gadens  løse 
Fugle,  man  nu  vilde  pudse  Gadekommissærerne  paa.  Ti- 
voli havde  forøvrigt  ogsaa  et  andet  Publikum,  der  maaske 
ikke  søgte  deres  Glæder  i  Koncertsalen.  Det  var  det,  der 
for  at  spare  Entréen  sprang  over  Plankeværket  mellem  Ti- 
voli og  »Marken«  d.  v.  s.  Dronningens  Enghave,  paa  hvil- 
ken det  borgerlige  Skydeselskabs  Fuglestang  var  rejst,  hvor- 
for man  saa  sig  nødsaget  til  paa  dette  Sted  at  lade  grave 
en  15  Alen  bred  vandfyldt  Grøft  (»Kanalen«),  der  kunde 
holde  de  ubudne  Gæster  paa  Afstand. 

Paa  det  københavnske  Folkeliv  fik  Tivoli  en  fuldstændig 
revolterende  Indflydelse.    Tidligere  var  man  i  høj  Grad  for- 

sigtig  med  at  lade  Næsten  faa  Indblik  i  sine  Livsvaner. 
Selv  paa  Kehlets  Kaffehus,  hedder  det  i  »Politivennen«,  sad 
Folk  og  nød  deres  Forfriskninger  med  en  Gravalvor  og  en 
til  Angst  grænsende  Tilbageholdenhed,  som  om  de  betraadte 
en  Afvej.  Herhjemme  forstod  Folk  slet  ikke  at  optræde 
offentligt.  Dette  skyldtes  vist  en  indgroet  Vane  til  at  af- 
sondre sig  i  smaa  og  trange  Krese,  en  stadig  og  ubetimelig 
Frygt  for  at  nærme  og  meddele  sig  til  andre.  »Corsaren« 
fører  den  samme  Klage.  1  dette  Forhold  bragte  Tivoli  en 
mægtig  Forandring.  »Ny  Portefeuille«  var  ikke  sen  til  at 
paapege  det.  Navnlig  bidrog  hertil  den  Omstændighed,  at 
man  her  baade  i  de  smaa  Lysthuse  af  Løvværk  med  Vand 
paa  Maskine  og  i  de  stærkt  søgte  Konditorier  spiste  og  nød 
sit  Maaltid  for  Øjnene  af  alle  og  enhver.  Det  gamle  Folke- 
livsbillede, som  vi  kender  det  fra  de  Eckersbergske  og 
Marstrandske  Genremalerier,  var  ved  at  dø  ud.  Først  her 
skabtes  et  offentligt  Folkeliv.  Sammensmeltningen  mellem 
de  forskellige  Klasser  i  Samfundet  var  nu  ret  for  Alvor  be- 
gyndt. Ogsaa  Landboerne  strømmede  til.  Fyenboerne  kom 
endog  i  sluttet  Trup  som  Aalborgenserne  Aaret  i  Forvejen. 
I  Koncertsalen  vekslede  de  to  Orkestre  jo.  Hver  spil- 
lede i  to  Afdelinger  afløsende  hinanden  i  de  fire  Timer, 
Koncerten  varede.  Programmet  var  en  tro  Genspejling  af 
det  fra  Lumbyes  og  Hoboisternes  Koncerter  kendte.  Navn- 
lig Lumbye  var  flink  til  at  møde  med  nye  Ting,  ikke 
mindst  af  sine  egne.  Hver  af  hans  Afdelinger  indlededes 
med  en  Ouverture  som  »Don  Juan«,  »Regimentets  Datter«, 
»Norma«,  Aubers  »Schweitzerhytten«  etc,  derefter  Danse  og 
Potpourrier.  Straussermusiken  var  endnu  en  Magt,  der  kræ- 
vede sit  eget  Orkester.  For  Lumbye  blev  dette  et  frodigt 
Aar.  Til  Bournonvilles  Ballet  »Tyrolerne«,  der  var  kom- 
poneret i  1835,  havde  Frøhlich  skrevet  Musiken.  Dertil 
kom  et  Par  indlagte  Stykker  af  Rossini.  Da  den  lille  En- 
akts  Ballet   i  Februar  1844   efter   et  Par  Aars  Hvile  paany 

gaar  over  Scenen,  er  der  indlagt  to  nye  Stykker  i  den,  en 
Hamborger  Skotsk  og  en  Galop.  Til  dem  begge  havde 
Lumbye  skrevet  Musiken,  der  ogsaa  i  den  efterfølgende 
Tivoli  Sæson  hørtes  flittigt  i  Koncertsalen.  Af  hans  Ga- 
lopper fra  denne  Tid  kan  fremhæves  »Sorgenfri  Galop«  og 
den  stærkt  efterspurgte  »Telegraph  Galop«,  hvori  begge  Or- 
kestre deltog.  »Tivoli  Avisen«,  der  var  utrættelig  til  at  frem- 
hæve og  forklare  alle  Foreteelser  indenfor  Etablissementet, 
var  ikke  sen  til  at  møde  med  en  Kommentar.  Allerede 
Andendagen  efter  dens  Førsteopførelse  mødte  den  op  med 
sine  Betragtninger.  I  ethvert  Samfund,  hævder  den,  gør  en 
Mængde  Faktorer  sig  gældende.  Der  er  Produktion,  Om- 
sætning, Samfærdselsmidler  etc.  Et  af  de  nyeste  er  Tele- 
grafen. I  det  lille  Samfund,  der  hedder  Tivoli,  er  der  kun 
en  eneste  Ting,  der  produceres.  Det  er  Glæden.  Det  er 
denne,  der  skal  omsættes,  denne,  der  udføres,  denne,  der  skal 
telegraferes.  Og  Glæden  lader  sig  hurtigst  og  snarest  for- 
plantes gennem  Tonerne.  Denne  Teori  gik  Lumbye  ud 
fra,  og  Resultatet  har  godtgjort  Teoriens  Rigtighed.  Derfor 
strømmer  Folk  til  i  Hobetal  for  at  hente  sig  en  Portion. 
De  kommer  ilende,  løbende,  ja  galoperende.  Derfor  er 
Lumbyes  Telegraf  naturligvis  en  Telegraf  Galop.  Galoppen 
hørte  gennem  mange  Aar  til  de  mest  yndede.  Her  som 
saa  ofte  før  og  senere  var  Bournonville  parat  til  at  hæve 
den  op  over  Milieuet.  Den  blev  for  ham  den  uimodstaae- 
lige  Finale  til  hans  yndede  Vaudeville-Ballet  Conserva- 
toriet  eller  et  Avisfrieri«.  Prins  Ferdinand  var  en  varm 
Beundrer  af  den.  Naar  han  besøgte  Tivoli,  undlod  han 
aldrig  at  aflægge  en  Visit  hos  Lumbye  i  Koncertsalen,  hvor 
man  da  straks  gav  Telegraph  Galoppen«  udenfor  Program- 
met. Denne  Galop  var  i  flere  Retninger  karakteristisk  for 
Lumbye  og  hans  Kompositionsmaade.  Saaledes  henledte 
man  i  Anledning  af  et  af  Galoppens  allerbedste  Effekt- 
steder  hans  Opmærksomhed   paa    en  formentlig  Fejl,    idet 

han  her  har  benyttet  parallelle  Kvinter.  »Saadan  noget,  det 
maa  man  skam  ikke.«  »Saah!«  svarede  Lumbye.  »Maa 
man  ikke  det?  —  Hm!  Det  klinger  sgu'  ellers  godt!«  Og 
saa  blev  de  staaende,  hvor  de  den  Dag  i  Dag  hævder  deres 
Berettigelse.  Et  Vidnesbyrd  om,  hvor  lidt  han  i  Grunden 
havde  tilegnet  sig  den  herskende  Kunstlære,  men  tillige  om 
hvor  sikker  i  det  konkrete  Udtryk  hans  Musikfølelse  var. 
En  anden  yndet  Galop  fra  denne  Tid  var  den,  der  op- 
rindelig hed  »Lidt  fra  de  gamle  Guder  paa  Tivoli  Øen« 
men  senere  fik  Navneforandring  til  »Echo  fra  de  gamle 
Guder  etc«.  Til  denne  knytter  »Tivoli  Avisen«  en  billed- 
rig Fantasi,  der  gør  os  begribeligt,  at  det  ikke  var  de  nor- 
diske Guder,  Talen  er  om,  men  derimod  de  græske.  Det 
er  Sangens  og  Vinens  Guder  omgivne  af  Muser  og  Gratier. 
Alt  er  Jubel  og  Fryd.  Selv  den  vrantne  Vulcan  slaar  Tak- 
ten paa  sin  Ambolt.  Denne  Galop  var  skreven  til  Forher- 
ligelse af  Tivoli  Øen,  til  hvilken  ingen  Tivoligæst  undlod 
at  ofre  den  Enesteskilling,  det  kostede  at  komme  derover. 
Det  var  nemlig  med  Henblik  paa  Øen,  Visen  siger  saalunde : 

Naar  alle  Mennesker  sove 
I  dunkle  Midnatsstund, 
»De  gamle  Guders  vaage  — 
Adspørger  Lumbye  kun! 

Mulig  er  Galoppen  den  samme,  som  senere  figurerer 
paa  Programmet  under  Navnet  »Efterklang  af  Olympen, 
Caprice  Galop«.  Senere  paa  Sæsonen  opførtes  i  Anled- 
ning af  Kongens  Fødselsdag  den  inciterende  »Jubel  Galop«. 

Koncertsalen  var  i  Sandhed  et  Glædens  Tempel  for  Kø- 
benhavnerne. Det  fremhæves  da  ogsaa,  at  et  rummeligt 
og  hensigtsmæssigt  Koncertlokale  var  en  af  de  Ting,  Tivoli 
havde  forud  for  Nabostaden  København.  Det  laa  da  ikke 
saa  fjernt  ogsaa  paa  andre  Punkter  at  drage  Fordel  af  dette 
Fortrin,   hvor  det  gjaldt  at  komme  den  herskende  Musik- 

smag  i  Møde.  Det  gjaldt  jo  først  og  fremmest  om,  at  Folk 
morede  sig.  En  opdragende  Virksomhed,  mente  man,  laa 
udenfor  Koncertsalens  Opgave,  omend  denne  Tanke  havde 
været  fremme.  Det  blev  Italienermanien,  man  først  gjorde 
Indrømmelser.  Italienerne  paa  Hofteatret  syntes  at  skulle 
blive  en  fast  Institution.  De  bragte  et  Repertoire,  der 
skulde  sætte  Præg  paa  Musiken  herhjemme  i  disse  Aar. 

Den  italienske  Opera  var  Samlingsstedet  for  alt,  hvad 
der  herhjemme  repræsenterede  Aand  og  Smag.  Da  Gold- 
schmidt efter  Højesteretsdommen  afsonede  sine  6x4  Da- 
ges Vand  og  Brød,  styrede  han  efter  de  første  fire  Dage 
sine  Fjed  lige  fra  Fængslet  til  den  italienske  Opera  paa 
Hofteatret  for  at  lade  sig  se  i  Parkettet.  Paa  denne  Tid 
var  det  italienske  Operaselskab  kommen  under  nyt  Styre. 
Privilegieejeren  var  nu  den  bekendte  Bassanger  Napoleone 
Torre.  Han  sluttede  Kontrakt  med  Carstensen  om  at  ind- 
træde som  Meddirektør,  og  denne  gik  med  megen  Iver  op 
i  sin  ny  Opgave  og  medvirkede  navnlig  til,  at  det  sceniske 
Arrangement  blev  overmaade  smagfuldt.  Carstensen  havde 
allerede  Sæsonen  forud  ved  sit  Album  over  det  italienske 
Operaselskab  paany  henledt  dettes  Opmærksomhed  paa  sig, 
efter  at  hans  Anstrængelser  i  1841  var  gaaede  i  Glemme. 
Nu,  da  han  stod  det  endnu  nærmere,  er  Skridtet  ikke 
overraskende,  naar  han  søger  ogsaa  i  Tivoli  at  skaffe  denne 
Genre  Fodfæste. 

I  Juli  1844  holder  Italienerne  ogsaa  deres  Indtog  i  Ti- 
volis Koncertsal,  idet  der  i  hver  af  Lumbyes  Afdelinger  er 
indlagt  italiensk  Operamusik,  første  Gang  en  Arie  af  Mer- 
cadantes  »Il  Giuramento«  og  en  Romance  afDonizettis  »Ma- 
ria di  Rudenz«,  som  blev  foredragne  af  Signor  Carcopino 
Perez,  en  af  det  italienske  Selskabs  Sangere,  der  hørte  til 
bassi  comprimari,  men  som  paa  Hofteatret  dog  kun  bevæ- 
gede sig  i  andet  Plan.  Han  sang  jævnlig  herinde  denne 
Sommer,   og  saaledes   blev   der  til  Strausser-  og  Harmoni- 

musiken  endnu  føjet  en  Række  af  de  mest  efterspurgte 
italienske  Arier  og  Cavatiner.  Bellinis  »La  Sonnambula«,  »I 
Puritani«,  »Norma«  etc.  hørte  blandt  Glansnumrene.  Perez 
erhvervede  sig  herved  en  Popularitet,  som  hans  Optræden 
i  Ensemblet  ikke  havde  kunnet  forskaffe  ham,  og  nu  be- 
gynder han  da  ogsaa  at  give  selvstændige  Koncerter  i  Hotel 
d'Angleterre,  senere  (1847)  ogsaa  paa  det  kgl.  Teater.  Men 
Tivoli  var  og  blev  det  Sted,   hvor  han  vandt  sine  Sporer. 

Hist  i  Salonen  bølged  sig 
En  sammenstuvet  Klynge, 
Og  glemte  ganske  Regnen  ved 
At  høre  Perez  synge. 

hedder  det  mere  malende  end  sprogligt  velklingende  i  »Ti- 
voli Avisen«. 

Folk  var  henrykte,  og  en  Indsender  i  »Tivoli  Avisen« 
foreslog  for  ramme  Alvor  at  oprette  Opera  paa  Teatret  i  Ti- 
voli og  føjede  dertil  Anvisninger  og  Vink  vedrørende  Ledelse 
og  Gageringsforhold.  Var  den  italienske  Operasang  saaledes 
en  Kunstgren,  der  endnu  paa  dette  Tidspunkt  var  anset 
»som  det  ypperste  Moment  i  hele  den  nyere  Kunstudvik- 
ling, saalangt  Civilisationen  naaer«,  laa  det  nær  ogsaa  af 
Lumbye  at  kræve  Bidrag  til  dette  Tidens  Krav.  Og  som 
altid  var  han  straks  parat  med  et  aktuelt  Sujet.  Han  fik 
i  Hast  fat  paa  nogle  neapolitanske  og  sicilianske  Melo- 
dier, og  paa  Grundlag  af  disse  skrev  han  den  ny  Vals 
»Toner  fra  Neapel«.  Allerede  tidligere  havde  han  skrevet 
en  »Andante  cantabile  e  Tarantella«  som  Bidrag  til  denne 
Genre.  Forøvrigt  var  den  rigtige  Italienertid  snart  forbi. 
Allerede  i  1843  havde  det  lille  anonyme  Enakts  Lystspil 
»Romeo  e  Giulietta«  (af  Chr.  A.  Warburg),  der  opførtes  paa 
det  kgl.  Teater,  latterliggjort  den  højtspændte  Italienerbegej- 
string. Den  Dag  var  ikke  fjern,  da  det  samme  Publikum 
hyssede  ad  Mad.  Forconi,   naar  hun   sang  godt,   som   tid- 

ligere  havde  overøst  hende  med  Bifald,  naar  hun  sang 
mindre  godt.  Hoffets  Interesse  kølnedes,  og  man  mente 
ikke  længer,  at  Sangerindens  Rygte  var  det  bedste.  Det 
paastodes,  at  hun  ikke  var  Forconis  ægteviede  Hustru.  Hun 
skrev  til  Italien  efter  Vielsesattesten.  Men  ligemeget  hjalp 
det.  Som  Glansen  om  Italienerne  blegnede,  gik  det  flere  af 
de  fremmede  Smagsretninger.  Paa  det  kgl.  Teater  mærkedes 
ogsaa  Strømkæntringer.  »I  Orchestret.  sagde  man,  »har 
Meyerbeers  Musik  og  Glæsers  Anførsel  i  den  senere  Tid 
indjaget  Rotterne  en  saadan  Skræk,  at  de  ikke  komme  saa 
snart  igjen  der.  <  Teaterkatten  fik  Rejsepas.  Tiden  var  ved 
at  blive  en  anden.  Nu  var  det  de  nationale  og  de  nordiske 
Stemninger,  der  stod  for  Tur. 

Et  Udslag  heraf  var  Opblomstringen  af  Bellmansangen. 
I  Fyrrerne  udkom  forskellige  Bellmanudgaver  hernede. 
Umiddelbart  efter  Tivolis  Aabning  havde  Olthoft  og  Tellef- 
sen  kreeret  disse  Sange  paa  Teatret.  Nu  bandt  Lumbye, 
i  hvis  Aarer  der  jo  ogsaa  flød  svensk  Blod,  en  Krans  af 
de  skønneste  Melodier,  udvalgte  af  Epistlerne,  i  et  Arran- 
gement, der  hed  »Bellmanns  Fest  på  Djurgården«.  Det 
er  en  elskværdig  Skildring  af  Ulla  Winblads  Æresfest. 
Fredman  opmuntrer  Fader  Berg  til  at  spille  op  til  Dans, 
en  morsom  gammel  Menuet  med  Trompetsolo  og  pizzicato 
paa  »Fiolerne«.  Efter  dette  veksler  Billederne  stadig.  Det 
Hele  slutter  med  den  kendte  Pastorale  »Hvila  vid  denna 
kalla«  til  Valdhornenes  Klang  for  i  Finalen  at  gaa  over  i 
samme  Tema,  som  det  begyndte  med.  Ganske  morsomt 
havde  hans  gode  Ven  Bournonville  paa  omtrent  samme 
Tid  undfanget  Idéen  til  en  Ballet  over  et  lignende  Emne, 
nemlig  hans  Ballet  Bellman  eller  Polskdansen  paa  Gro- 
nalund« ,  der  var  bygget  over  højst  forskellige  Elementer 
som  et  Maleri  af  Bellman,  Fredmans  62de  Epistel  og  gamle 
Antoine  Bournonvilles  personlige  Erindringer  om  den  sven- 
ske Sanger.     To  Aar   senere   opførtes   denne  Ballet  ogsaa  i 

Stockholm,  hvor  den  vakte  megen  Begejstring.  Ogsaa  den 
var  bygget  over  de  gamle  men  evig  unge  Melodier.  I  Kon- 
certsalen slog  de  an.  Og  det  varede  da  heller  ikke  længe, 
inden  en  af  Lumbyes  Folk,  nemlig  C.  C.  Møller,  mødte  op 
med  et  nyt  Arrangement  »Bellmaniana«.  Selv  blandt  Man- 
cinis  »Tableaux  vivants«  paa  Teatret  var  der  fire  Tableauer 
efter  Bellmanske  Viser. 

Disse  Melodiers  Yndest  hænger  naturligvis  i  første  Bække 
sammen  med  den  vaagnende  Skandinavisme,  som  netop 
midt  i  Fyrrerne  gav  sig  Udslag  i  det  første  Studentermøde. 
Man  var  jo  nu  kommen  ind  i  Skandinavismens  gyldne 
Dage.  Allerede  fra  den  strænge  Vinter  1837 — 38  skriver 
sig  Spirerne  til  denne  Bevægelse.  Dengang  havde  Studenter 
fra  Lund  og  København  tilfældig  mødt  hverandre  paa  det 
tillagte  Sund  lidt  udenfor  Trekroner.  Senere  blev  det  til 
mange  Besøg.  I  1843  var  de  danske  Studenter  »hinsidan 
Sundet«.  Svenskerne  skulde  have  gjort  Gengæld  i  1844, 
men  det  blev  til  intet  paa  Grund  af  Carl  Johans  Død. 
Men  i  1845  fik  vi  det  første  rigtig  store  Studentermøde  i 
København ,  da  4 — 500  norske  og  svenske  Studenter  ind- 
traf hertil.  Broderskabets  Flamme  blussede  højt.  Der  var 
Fest  i  København  i  de  Dage.  Hvad  Under  da,  at  Lumbye 
skrev  en  »Festmarsch«.  Men  navnlig  Festernes  Afslutning, 
der  den  27.  Juni  fejredes  med  en  Seksa  i  Tivoli,  som  til 
Ære  for  de  nordiske  Studenter  udfoldede  hele  sit  Trylleri, 
ikke  mindst  det  musikalske,  skabte  en  rig  Anledning  til  i 
Toner  at  knytte  Broderskabets  Baand.  Paa  Vauxhall-  og 
Festaftener  var  der  i  det  Hele  taget  ingen  Mangel  paa  Mu- 
sik i  Tivoli.  Der  blev  musiceret  paa  Øen ,  Karuselbanen, 
Butschbanen,  Hercules  Templet,  Gyngen  og  tillige  ved  Ba- 
zaren  af  Kastelsjægernes  Musikkorps.  Ved  denne  Lejlighed 
blev  der  af  samtlige  Orkestre  musiceret  til  efter  Midnat. 
Der  blev  spillet  Potpourrier  over  Bellmanske  Melodier  og  en 
»Nordisk  Studenter  Polka«   af  Lumbye,   og  henimod  Slut- 

ningen  af  Afskedsseksaen  blev  de  tre  nordiske  Nationalsange 
spillede  af  ca.  100  Musici.  Som  rimeligt  er,  var  alt  i  de 
Dage  »nordisk«.  Selv  Kraftprøven  i  Tivoli  kaldtes  »den 
nordiske«,  hvilken  Betegnelse  gik  over  i  Lumbyes  Galop, 
der  derfor  ogsaa  hedder  »Den  nordiske  Kraftprøve  Galop«. 

Lidt  usund  var  denne  Stemnings  Højtryk ,  og  der  var 
da  ogsaa  adskillige,  som  reagerede.  Et  kraftigt  Udtryk 
fik  dette,  da  Skuespiller  Anton  Påtges,  Fru  Heibergs  Bro- 
der, ved  Sommerskuespillene  ved  Midten  af  Juni  Maaned 
lod  opføre  som  Beneficeforestilling  et  nyt  originalt  5  Akts 
Drama  af  en  Anonym  (M.  V.  Brun):  »De  skandinaviske 
Brødre«,  et  Stykke,  hvis  fade  og  flove  Indhold  paa  For- 
haand  dømte  det  til  afgjort  Fiasko.  Det  gik  da  ogsaa 
kun  den  eneste  Gang,  hvor  det  udartede  til  de  rene  Løjer 
og  paa  begge  Sider  af  Lamperækken  hidførte  en  Opløs- 
ningstilstand ,  som  det  kgl.  Teater  aldrig  har  været  Vidne 
til  før  eller  siden.  En  halv  Snes  Dage  senere  efterfulgtes 
det  af  en  Parodi  af  mimisk-plastisk  Art,  idet  der  paa  Ti- 
volis Teater  opførtes  en  Pantomime  under  Navnet  »De 
skandinaviske  Brødre  eller  de  forvandlede  Træer«. 

Alligevel  var  der  himmelvid  Forskel  paa  den  Mod- 
tagelse, der  blev  Repræsentanterne  for  den  skandinaviske 
Stemning,  de  nordiske  Studenter,  til  Del,  og  den,  der  fra 
Befolkningens  Side  kort  forud  blev  givet  en  anden  celeber 
Gæst  i  disse  Dage,  Kong  Friedrich  Wilhelm  af  Preussen,  der 
kom  hertil  for  at  gengælde  Christian  den  Ottendes  Visit  ved 
Berlinerhoffet  to  Aar  i  Forvejen.  Han  ankom  til  København 
den  18.  Juni,  men  allerede  den  første  Entré  var  lidet  heldig. 
Der  havde  kun  samlet  sig  nogle  faa  Hundrede  Mennesker 
ved  Toldboden,  og  da  Kongeskibet  løb  ind  i  Havnen,  gik 
der  ved  Gnister  fra  Skorstenen  Ild  i  Flaget,  hvorover  man 
gjorde  sig  lystig.  Han  modtoges  ved  Landstigningen  med 
nogle  matte  Hurraraab  fra  de  forsamlede  Hofmænd  og  den 
landsatte  Besætning   fra   hans   eget  Fartøj.     Da  de  skandi- 

naviske  Studenter  nogle  Dage  senere  steg  iland  paa  samme 
Sted,  var  der  Tusinder  og  atter  Tusinder  af  Mennesker  paa 
Benene,  og  Begejstringen  var  uhyre.  Det  giver  et  godt 
Billede  af  Tidens  dybtgaaende  Modsætning  mellem  Abso- 
lutismen og  de  konstitutionsvenlige  Strømninger;  thi  det  var 
denne  Modsætning,  der  dengang  i  langt  højere  Grad  gjorde 
Preusserkongen  saa  usympatisk  end  den  nationale  Mod- 
sætning, som  endnu  ikke  havde  udpeget  ham  som  Arve- 
fjenden. Først  Aaret  efter  erklærede  han  sig  for  »Schleswig- 
Holstein«.  Han  var  en  udpræget  Falstafftype,  der  trægt  lod 
sig  slæbe  rundt  til  Festforestillinger  og  Udflugter.  Bour- 
nonvilles nye  Ballet  »Raphael«  var  bestemt  til  Opførelse  i 
denne  Anledning,  men  det  blev  ved  »Napoli«  og  »Torea- 
doren«. I  een  Retning  skulde  dog  ifølge  en  næsten  samtidig 
Anekdote  hans  Besøg  sætte  Spor.  I  Selskab  med  Christian 
den  Ottende  aflagde  han  en  Aften  Besøg  i  Tivoli  for  at 
tage  Etablissementets  Herligheder  i  Øjesyn.  Det  festlige 
Indtryk,  han  her  modtog,  forhøjedes  ved,  at  Etablissementet 
efter  Christian  den  Ottendes  Forsikring  tillige  havde  den 
uvurderlige  Egenskab,  at  det  med  sin  Musik  og  sit  Fyr- 
værkeri fik  Menigmand  til  at  glemme  Kravet  om  Konstitu- 
tionen, den  Friedrich  Wilhelm  ikke  nærede  mindre  Rædsel 
for  end  hans  fyrstelige  Fætter  paa  den  danske  Trone.  Car- 
stensens Tryllehave  gjorde  da  ogsaa  et  saadant  Indtryk  paa 
ham,  at  han  lovede  sig  selv  at  tilvejebringe  en  lignende 
Lynafleder,  naar  han  atter  vendte  tilbage  til  Berlin. 

Ved  denne  Lejlighed  blev  Carstensen  forestillet  for  ham. 
Han  vilde  da  overfor  Entreprenøren  udtale  sin  Tilfredshed 
med  Etablissementet  men  gik  pludselig  i  Staa  ved  Ordet 
»Monsieur«,  da  han  ikke  i  Øjeblikket  kunde  finde  en  Titel, 
der  kunde  passe  for  Carstensens  Navn.  Christian  den  Ot- 
tende, der  straks  forstod  ham,  var  imidlertid  ikke  sen  til 
med  et  bevaagent  Sideblik  til  Carstensen  at  udfylde  Ordet. 
»Monsieur  l'agent«.  —  »Ah  Monsieur  l'agent,  je  vous   fais 

mon  compliment  etc«.  Saaledes  improviseret  opstod  den 
Titel,  Carstensen  for  Fremtiden  skulde  bære.  Der  er  dog 
hertil  at  bemærke,  at  denne  Beretning,  der  gennem  den 
svenske  Publicist  Sturzenbecker  er  gaaet  over  i  Literaturen, 
ingenlunde  kan  staa  for  en  historisk  Kritik,  allerede  af  den 
Grund,  at  Carstensens  Bestalling  som  Agent  med  Rang  i 
syvende  Klasse  Nr.  1  er  udfærdiget  under  27.  Juli  1844. 
altsaa  et  helt  Aar  tidligere.  Hans  Udnævnelse  hænger  der- 
imod sikkert  sammen  med  et  Besøg,  som  Christian  den 
Ottende  tre  Dage  før  den  nævnte  Dato  havde  aflagt  i  Tivoli 
for  at  tage  Etablissementet  i  Øjesyn,  men  paa  dette  Tids- 
punkt befandt  der  sig  ingen  fremmede  fyrstelige  Personer 
i  København.  Under  alle  Omstændigheder  fandt  den  Sted 
efter  Carstensens  eget  derom  indgivne  Andragende. 

Carstensen  var  Sjælen  i  Tivolis  lille  Samfund.  Han 
var  allevegne,  og  hans  ledende  Haand  savnedes  intetsteds. 
I  denne  Retning  var  han  en  komplet  Modsætning  til  en  af 
sine  samtidige,  Gehejmeetatsraad  Adler,  hvis  ledende  Haand 
man  derimod  ikke  mærkede  meget  til.  »Tivoli  Avisen 
fortæller  om  ham,  at  en  Tysker  engang  søgte  ham  paa 
Teatret,  hvilket  vakte  enorm  Sensation.  Manden  sagde  paa 
Forespørgsel:  »lch  håbe  vernommen,  dass  der  Herr  Ge- 
heimeetatsrath  Theaterdirector  sei,  und  hoffte  daher  ihn 
hier  anzutreffen.  <  Bladet  tilføjer  ondskabsfuldt,  at  hvad 
der  taler  til  Mandens  Undskyldning,  er  naturligvis,  at  han 
er  Tysker.  Hertillands  ved  man  meget  bedre  Besked  med, 
at  det  just  ikke  er  paa  Teatret,  man  skal  vente  at  finde  en 
Teaterdirektør.  Forøvrigt  kunde  Carstensens  Hverv  til  Tider 
være  ubehageligt  nok.  Efter  at  der  var  averteret  en  Vaux- 
hallfest,  hvor  der  bl.  a.  skulde  musiceres  i  Koncertsalen  fra 
Kl.  6 — 12,  blev  han  gennem  Politiet  erindret  om,  at  ved  en 
Kancellibestemmelse  var  al  Musik  forbudt  Lørdag  Aften 
efter  Kl.  11.  Dette  bekendtgjordes  ved  Opslag  i  Koncert- 
salen og  flere  Steder,   men  da  Klokken  slog  elleve,   mang- 

lede  Lumbye  takket  være  Publikums  da  capo  Forlangen- 
der af  de  36  Musiknumre  endnu  et  Par  Stykker.  Carsten- 
sen, som  hellere  vilde  betale  en  ringe  Mulkt  end  at  narre 
sit  Publikum,  foretog  sig  derfor  intet  for  at  standse  Kon- 
certen, men  et  Medlem  af  Komitéen,  den  forfjamskede 
Kammerraad  Friis,  gav  Ordre  til,  at  Lumbye  øjeblikkelig 
skulde  lade  Musiken  ophøre,  hvilket  ogsaa  blev  efterkom- 
met. Men  herover  opstod  der  umaadelig  Tumult  blandt 
Publikum,  ved  hvilken  Lejlighed  der  ogsaa  faldt  adskillige 
drøje  Knubs  af  til  Carstensen,  som  var  ganske  uskyldig  i 
det  Hele.  Carstensen  maatte  flygte  til  Bazaren,  og  først  Ud- 
ringningen jagede  Folk  ud,  da  man  frygtede  Blodhundene. 
Man  mente  at  have  set  Goldschmidt  blandt  Demonstran- 
terne,  men  dette  dementeres  udtrykkelig  af  »Corsaren«. 
Skønt  det  i  Virkeligheden  kun  var  tilfældige  Optøjer,  steg 
Dimensionerne,  da  det  fandt  Vej  til  Pressen.  Ja,  »For- 
posten« vilde  endog  deri  se  et  Udslag  af  den  da  alminde. 
ligt  herskende  Oprørsaand.  Men  i  dette  Blad  havde  ogsaa 
Tivolis  ivrigste  Avindsmænd  søgt  Tilflugt. 

Pressens  Holdning  overfor  Tivoli  og  dets  Mænd  var 
paa  denne  Tid  ikke  just  enstemmig.  Den  liberale  Presse 
holdt  ikke  af  Tivoli.  Den  saa  med  Rette  heri  en  Fare  for 
den  Interesse  i  Politikens  Rørelser,  paa  hvilken  den  byg- 
gede sin  hele  Eksistens.  Carstensen  maatte  holde  for 
tidlig  og  silde.  »Corsaren«  har  bragt  mangt  et  drillende 
Billede  og  mangen  snærtende  Tekst,  der  bærer  Vidnesbyrd 
herom.  Heller  ikke  Lumbye  kunde  de  rigtig  forsone  sig 
med.  Hans  nære  Forhold  til  Carstensen  gjorde  ham  mis- 
liebig.  Til  Gengæld  tog  Carstensens  »Ny  Portefeuille«,  »Fi- 
garo« s  Afløser,  sig  af  hans  Sag.  I  dette  Tidsskrift  portræt- 
eredes og  biograferedes  de  to  store  Wienermestre,  Lanner 
og  Strauss.  Det  var  derfor  ikke  saa  fjerntliggende,  at  man 
ved  given  Lejlighed  viste  Lumbye  den  samme  Ære.  Men 
heller    ikke    dette   kunde   Modstanderne  lade  gaa  upaatalt 

hen.  Carstensens  Blad  havde  nemlig  sagt,  at  Lumbye 
indtog  en  værdig  Plads  ved  Siden  af  Wienerkomponisterne. 
Til  Støtte  herfor  appellerede  det  til  de  mange  Tusinder, 
som  ved  at  høre  Lumbyes  af  Livslyst  og  Glæde  sprudlende 
Melodier,  udførte  af  det  af  ham  dannede  og  dirigerede, 
dygtige  Orkester,  har  nedsænket  Livets  Byrder  og  Sorger 
i  en  lykkelig  omend  kun  kortvarig  Glemsel.  Straks  er 
»Kjøbenhavnsposten«  ude  for  at  paralysere  Virkningen  af 
Portefeuillen«s  Virak.  Bladet  er  navnlig  fornærmet  over, 
at  det  kunde  opfattes,  som  om  Lumbye  direkte  eller  indi- 
rekte havde  dannet  (sic!)  noget  af  Selskabets  Medlemmer, 
da  det  jo  var  Steiermarkerne.  der  uomtvisteligt  var  For- 
billedet baade  for  Orkestret  og  for  Lumbye  selv.  Samtidig 
indrømmes  det  dog,  at  hans  Kompositioner  forøvrigt  er 
»meget  vakre«.  Sligt  Pindehuggeri  maatte  man  ty  til  for 
overhovedet  at  finde  Indvendinger.  Det  var  altsaa  nærmest 
en  mere  eller  mindre  begrundet  Tvivl  om  den  politiske 
Tankes  Konkurrencedygtighed  overfor  Tivolis  Tillokkelser, 
der  kaldte  den  liberale  Presse  i  Gevær  mod  Carstensen  og 
hans  ny  Vidunderhave.  Overfor  Lumbye  forholdt  man 
sig  dog,  bortset  fra  det  nævnte  Tilfælde,  fortrinsvis  nevtral. 
Selv  »Corsaren«  mener  dog,  at  Lumbyes  Musik  er  bedre 
end  Konditor  Pedrins  Punsch. 

Men  Etablissementet  selv  var  naturligvis  den  egentlige 
Skive  for  Angrebene.  Navnlig  ved  Fremhævelse  af  forskellige 
Medbejlere  eller  desl.  søgte  man  at  stille  dets  Horoskop  saa 
mørkt  som  muligt.  Først  var  det  Dr.  Hjaltelins  nyopret- 
tede Vandkuranstalt  ved  Klampenborg,  der  formentlig  vilde 
drage  Publikum  bort  fra  Tivoli.  »Tivoli  Avisen«  var  dog 
straks  paa  Pletten  med  Modargumenter  i  Poesi  og  Prosa. 

Saa  længe  Klampenborg  ligger  saa  fjernt. 
At  Folk  maa  seile  og  age, 
Maa  dog  bestemt  for  Tivoli 
De  Gaaende  blive  tilbage! 

Saaledes  stod  der  i  Visen,  og  saaledes  ræsonnerede  Kø- 
benhavnerne ogsaa.  Da  denne  Indvending  altsaa  hurtigt 
viste  sig  ikke  at  holde  Stik,  søgte  man  at  intimidere  Ak- 
tionærerne ved  at  fortælle,  at  den  nye  Jernbane  til  Roskilde, 
Kongerigets  første,  skulde  anlægges  tværs  over  Tivolis  Ter- 
ræn. Denne  Bane  optog  Sindene  stærkt.  Gennem  flere  Aar 
havde  man  kælet  for  denne  Tanke,  og  baade  i  Hotel  du 
Nord  (Gustav  Oehme)  og  paa  Alléenberg  (»le  jernbahn  de 
Kehlet«)  havde  man  forevist  Jernbaner  en  miniature  og  som 
Karuselbane.  Med  disse  maatte  Københavnerne  lade  sig 
nøje,  indtil  man  aabnede  »den  frygtelig  lange  til  Roeskilde«, 
som  den  hedder  i  »Ole  Lukøje«.  Men  allermest  troede 
man  at  burde  fremhæve  Dyrehavens  Idyl  med  tilhørende 
Besøg  paa  Dyrehavsbakken  med  al  dens  brogede  Liv  og 
glade  Traditioner  som  hørende  til  Sommerens  bedste  For- 
nøjelser. Den  Konkurrence  var  dog  for  Tivoli  uden  virkelig 
Betydning.  Tivoli  havde  jo  selv  en  Række  Forlystelser  af 
samme  Art  og  tilmed  af  dygtigere  Artister.  Men  paa  Fest- 
dage, naar  det  rigtig  store  og  brede  Publikum  strømmede 
til  Haven,  blev  der  ekstra  foranstaltet  Dyrehavsløjer.  Det 
var  i  Virkeligheden  klogt  af  Tivoli.  Der  var  hos  det  me- 
nige Folk  en  lydhør  Sangbund  for  den  Slags  Fornøjelser, 
der  indtog  en  lignende  Plads  i  vore  Forfædres  Barndoms- 
erindringer som  Tivolis  Pantomimer  i  vore. 

Dyrehavsbakken  skulde  altsaa  gøres  uskadelig  ved,  at 
dens  Løjer  omplantedes  i  Tivoli.  Det  var  netop  paa  de 
Tider,  da  en  anden  Konkurrent  blev  bastet  og  bunden,  idet 
det  til  Tivoli  stødende  Vesterbros  nye  Teater  ved  Overens- 
komst mellem  Carstensen  og  Pettoletti  kort  før  dennes  Død 
for  en  Tid  blev  indlemmet  i  Tivoli  som  en  af  dettes  særlige 
Forlystelser  med  udelukkende  Adgang  fra  Etablissementet, 
der  saaledes  kunde  byde  paa  Optræden  af  det  franske  Skue- 
spillerselskab, Magikeren  Prof.  Lasehott  fra  Wien  m.  fl. 

»Tivoli  Avisen«   mindedes  dog  i  forskellige  Digte  den  rig- 

tige  Bakke,  hvor  man  paa  den  Tid  traf  de  bekendte  Tyroler- 
sangere, Familien  Bauer,  ja  selv  Mad.  Sehenck  med  de 
mærkelige  Stemme  midler  var  havnet  derude.  Dyrehavs- 
bakken skulde  blive  Lumbye  et  taknemmeligt  Stof  at  ar- 
bejde med.  Og  den  26.  Juli  1845  præsenterede  han  sit 
Tonemaleri  i  Form  af  en  Galop.  »En  Tour  paa  Dyrehavs- 
bakken« hed  den.  Den  er  paa  sin  Vis  en  glimrende  Gen- 
givelse af  Livet,  som  det  udfolder  sig  paa  Bakken.  Aften 
efter  Aften  flokkedes  Københavnerne  om  ham  for  at  høre 
denne  Fortælling,  de  kendte  fra  Barnsben,  men  som  i  hans 
Toner  fik  en  uanet  Glans.  Dens  Fortælling  er  skildret  af 
Tivolidigteren  i  nedenstaaende  Vers,  hvis  første  Strofer  med 
Navnene  »Emma«  og  »William«  sigter  til  de  smaa  Damp- 
skibe, der  bragte  Folk  til  Skoven.  Det  er  disse  berømmelige 
Øresundsbaade,  hvis  Navne  er  bevarede  i  H.  P.  Holsts  Vau- 
deville »William  og  Emma  eller  Vandkuren«,  der  skriver 
sig  fra  1846.  Endnu  i  1855  træffer  man  dem  i  en  Aktievise 
i  »Folkets  Nisse«. 

Men  hør  hvad  Digteren  fortæller: 

Lad  -»Emma«   og   -> William«   og  Hest  og  Vogn 

Kun  Andre  til  Klampenborg  bringe, 

Vi  vil  gjøre  en  Dyrehavstour 

Med  Lumbye  paa  Tonernes  Vinge. 

Det  er  en  Befordring  saa  luftig  og  let, 

Ei  stoder  den  eller  vakler, 

Vi  flyve  afsted,  trods  Vind  og  Damp  — 

Thi  Lumbye  kan  gjøre  Mirakler! 

Knap  tage  vi  Plads,  saa  er'  vi  der  alt. 

Lytter  til,  hvor  lette  og  klare 

Toner  i  Frastand  udstrømme  til  os, 

Det  er  en  munter  Fanfare. 

Men  det  er  ingen  kjæphøi  og  stolt 

Trompeter-Bramarbasade, 

Venligt  det  hvisker,  som  Alfernes  Dands, 

Fra  Træernes  Grene  og  Blade. 

Ei.  nu  begynder  det  lystige  Liv, 

Bort  Violin  med  Sordinen! 

Hist  dreier  Manden  sin  Lire  med  Fynd, 

Datteren  slaaer  Tambourinen, 

Alt  om  Gyngen  sig  trænge  i  Kreds 

De  muntre  Dyrehavsgjæster; 

En  Klarinet  og  en  Tromme  dertil, 

Det  er  det  hele  Orchester! 

Xei  hvilken  Tummel  og  Rummel  og  Støi 

Moder  nu  Øie  og  Ore; 

Her  vanker  Puf  og  Albuestod  — 

Derved  er  intet  at  gjøre! 

Bonder  og  Modejunk're  i   Flæng, 

Born  med  pyntede  Ammer. 

Smækre  Frøkner  med  smægtende  Blik, 

Og  tykke  Borgermadammer. 

Her  er  for  galt  —  med  et  Puf  eller  to 
Er  man  befriet  fra  Massen, 
See  hvilken  deilig  Udsigt  der  hist 
Aabner  sig  fra  Terrassen. 
Gjennem   Egenes  aabne  Krands 
Over  den  dampende  Mose 
Aftensolen  alt  smukt  i  Vest 
Har  tændt  sin  blussende  Rose. 

Men  der  er  flere  end  jeg  og  Du, 
Der  ere  gangne  til  Side, 
Horer  Du  hist  fra  det  nære  Krat 
Tonerne  ømme  og  blide? 
Arm  i  Arm   under  Bladenes  Ly 
Vanker  en  Yngling  og  Pige  — 
O  Du  kan  aldrig  troe.  hvad  alt 
De  har  hinanden  at  sige! 

Ha,  hvad  er  det?  Var  det  ikke  et  Lyn, 
Regnen  i  store  Draaber 
Falder  —  Kom  ind  under  dette  Træ, 
Snart  er  det  ovre,  jeg  haaber, 

Ih,  hvor  dog  Folk  faaer  Hastværk  med  eet. 
Nogle  sig  skjule  i  Hækken.  — 
See,  nu  er  det  jo  alt  forbi  — 
Dengang  vi  slap  med  Skrækken! 

Atter  fornyer  sig  Tonernes  Støi, 

Skjøndt  det  er  langt  ud  paa  Qvelden, 

Gyngens  Orchester  —  og  her  »Numer  Tre* 

Oppe  fra  Damp-Carrousellen. 

Øret  omsider  dog  trænger  til  Ro 

Efter  de  mange  Spectakler: 

Vel,  det  koster  ei  meer  end  et  Vink  — 

Thi  Lumbye  kan  gjøre  Mirakler! 

Dyrehavsgaloppen  var  en  Træffer.  Dette  at  man  efter- 
lignede de  forskellige  Lyde,  der  mødte  Øret  paa  Bakken, 
talte  til  det  ejendommelige  i  Tiden,  Romantiken  i  Pagt 
med  Realismen.  Man  kunde  ikke  blive  træt  af  at  høre 
denne  Galop.  Da  den  kort  efter  udkom  hos  Lose  &  Olsen 
sammen  med  flere  af  Lumbyes  Kompositioner  arr.  for 
Klaver,  understregede  »Berlingske  Tidende«  dens  Fortræffe- 
lighed, skønt  det  komiske  for  en  stor  Del  laa  i  den  vel- 
valgte Instrumentation.  Det  Held,  der  knyttede  sig  til 
dette  Sujet,  animerede  til  yderligere  at  udnytte  det.  Det 
varede  da  heller  ikke  længe,  før  Emil  Horneman  mødte 
frem  med  en  musikalsk  Spøg  »Dyrehavsreisen« ,  der  lige- 
ledes gjorde  Lykke.  Ja,  Lumbye  selv  skrev,  endnu  inden 
Indtrykket  var  svækket,  en  Vals,  der  bar  Navnet  »En  Aften 
paa  Dyrehavsbakken«.  Alle  tre  Kompositioner  hørte  til  de 
mest  yndede  i  Aaret  1845.  Ogsaa  Valsen  fandt  sin  Digter, 
der  besang  Livet  paa  Bakken.     Slutningsverset  lyder: 

Nu  Farvel,  Du  gamle  Bakke! 
Op  paa  Vognen  fjederiet  — 
Melancholsk  til  Afsked  blæser 
Blinde  Mand   sin  Clarinet. 
»Peter  Skjødt  i  Ungdoms  Alder« 
S3rnger  hele  Publikum  — 

Hurra !  vi  er'  alle  unge 
Hei,  Juchheisa,  Dudeldum! 

Disse  Prøver  paa  den  Siesbyeske  Kransekagepoesi  fik 
mange  Efterfølgere.  Faa  hjemlige  Komponister  har  som 
Lumbye  sat  den  folkelige  Pegasus  i  Bevægelse.  Men  til 
Poesien  indskrænkede  »Tivoli  Avisen«  sig  ingenlunde.  Ogsaa 
mere  filosofiske  Betragtninger  fandt  Vej  til  dens  Spalter. 
»Maleren  kan«,  siger  den,  »ved  en  Sammenstilling  af  co- 
miske  Gjenstande  sætte  os  i  den  muntreste  Stemning,  kan 
ved  en  vellykket  Carricatur  tvinge  os  til  at  smile.  Digteren, 
Skuespilleren  kan  det  samme  i  en  endnu  langt  højere 
Grad.  Skulde  det  da  være  umuligt  for  Tonekunstneren  at 
frembringe  den  samme  Virkning?  Paa  ingen  Maade.  Vi 
behøve,  for  at  overbevise  os  herom,  ikke  engang  at  gaae 
udenfor  Tivoli.  Næsten  hver  Aften  ville  vi  i  Concertsalen 
kunne  være  Vidne  til,  hvorledes  Lumbyes  og  Hornemans 
»Dyrehavstoure«  fremkalde  lydelig  Latter  og  vække  almin- 
delig Munterhed«. 

Mange  Aar  senere,  i  Tredserne,  skulde  Lumbye  paany 
gentagne  Gange  vende  tilbage  til  dette  Sujet  der  for  ham 
syntes  saa  rig  en  Kilde  at  øse  af,  skønt  Dyrehavsbakken 
da  allerede  forlængst  var  bukket  under  i  Konkurrencen  og 
svunden  ind  til  en  tarvelig  Afglans  af  tidligere  Tiders 
Storhed. 

Dette  Slægtskab  mellem  Tivoli,  der  som  i  et  Brændpunkt 
samlede  alt  det,  der  forelaa  spredt  de  andre  Steder,  og 
Bakken  ytrede  sig  paa  mange  Maader.  En  af  Dyrehavs- 
bakkens kendteste  Figurer  var  Tambourmajoren  eller  »Trom- 
memajoren«, som  han  kaldtes.  Denne  Person  udførte  in- 
genlunde lette  Kunststykker  som  f.  Eks.  at  slaa  paa  14 
Trommer,  der  var  stemte  forskelligt,  hvad  der  baade  kræ- 
vede eminent  Hurtighed  og  en  vis  musikalsk  Sans  for  over- 
hovedet at  faa  et  taaleligt  Besultat  ud  af  det.  Det  vil  ogsaa 
erindres,   at  Kuhlau   i   sin  Tid   sværmede   for   den  franske 

Tambourmajor  paa  Bakken.  Alene  for  hans  Skyld  van- 
drede han  mangen  Gang  med  Piben  i  Munden  og  Hunden 
»Presto«  i  Hælene  Vejen  fra  Lyngby  over  til  Dyrehavs- 
bakken, hvor  Trommemajoren  hørte  til  de  yndede  men 
tillige,  som  Trop  meget  rigtig  fremhæver  i  »Recensenten 
og  Dyret«,  til  de  billigste  Fornøjelser.  Afvekslende  har 
denne  Musik  naturligvis  ikke  været.  At  det  her  virkelig 
drejede  sig  om  en  Kunst,  fik  Bournonville  et  levende  Ind- 
tryk af  ved  Bekendtskabet  med  en  gammel  tyskfødt  Regi- 
mentstambour,  der  af  ham  havde  faaet  det  Hverv  at  ud- 
danne et  Par  unge  Fyre  som  Tambourer  til  Balletten  »Ve- 
teranen«. Denne  Mand,  der  var  en  Mester  i  sit  Fag,  og 
for  hvem  Trommen  var  et  Instrument,  der  rummede  tal- 
løse Nuancer,  følte  sig  som  et  miskendt  Geni,  overset  og 
ringeagtet.  »Wie  viele  Kompositionen  hab'  ich  schon  weg- 
geschmiessen«,  sagde  han.  »Mann  versteht  mich  gar  nicht. 
Zum  Beispiel:  meinen  Marsch  mit  dem  doppelten  Schlipp- 
schlag!  was  hab'  ich  wohl  dafur?«  Denne  Trommens  og 
Tambourmajorens  Betydning  gjorde  sig  naturligvis  stærkest 
gældende  i  Militærmusiken.  Da  de  tyske  Forbundstropper 
i  1843  holdt  Lejrøvelser  ved  Liineburg,  ved  hvilken  Lej- 
lighed ogsaa  holstenske  Kontingenter  deltog,  spillede  de 
samlede  Musikkor,  der  talte  flere  Tusind  Mand,  under  An- 
førsel af  den  bekendte  preussiske  Generalmusikdirector  W. 
F.  Wieprecht,  som  assisteredes  af  50  Tambourmajorer.  Ogsaa 
i  Tivoli  spillede  Trommen  en  mægtig  Rolle.  Tivolis  nye 
30  Mand  stærke  Garde,  der  netop  havde  gennemgaaet  Re- 
krutskolen, var  paa  lang  Afstand  kendelig  paa  sine  Trom- 
mer. Men  navnlig  paa  Teatret  holdtes  den  i  Ære.  Her  op- 
traadte  den  ene  af  Brødrene  Liphard,  Joseph,  som  Tambour- 
major og  udførte  bl.  a.  »Grande  marche  militaire«  for  indtil 
12  Trommer,  »Slaget  ved  Leipzig  og  Paris«  og  »Antipod- 
Tambour«,  der  slog  3  Trommer  svævende  i  Luften.  Om  Vin- 
teren optraadte  han  hos  Pettoletti,  hvor  han  slog  Trommen 

saavel  forlænds  som  baglænds,  kastede  Stokkene  og  greb 
andre  uden  at  forsømme  Tempoet.  Men  ogsaa  denne  Kunst 
skulde  for  Lumbye  først  faa  Betydning  paa  et  senere  Tids- 
punkt. Forøvrigt  var  denne  Blanding  af  Musik  og  Gøgl 
ret  almindelig  Europa  over  i  disse  Tider.  I  »Prater  Cirkus« 
i  Wien  saa  man  saaledes  Alessandro  Guerra  blæse  paa 
Fløjte  staaende  paa  en  Hest  i  Galop  og  Karriere. 

Fyrværkeri  hørte  med  til  Dyrehavsbakkens  Festiviteter. 
Paa  de  store  Dage  blev  saadant  averteret  i  de  københavnske 
Aviser.  Stort  brillant  Kunstfyrværkeri  var  f.  Eks.  en  Spe- 
cialitet for  Jean  Louis  Magito,  kongl.  svensk  og  norsk  pri- 
viligeret  Kunstfyrværker.  Denne  Art  af  Artister  var  tillige 
Fremstillere  af  Luftballoner.  I  Tivoli  var  det  Guldbergske 
Fyrværkeri  efterhaanden  bleven  afløst  af  et  nj7t,  der  skyldtes 
Gaétano  Amici,  Fyrværker  og  Festarolo  fra  Frascati  og 
Forte  St.  Angelo  i  Bom.  Han  kom  netop  hertil  i  1844;  to 
Aar  efter  fik  han  dansk  Borgerret.  En  solidere  Navnkun- 
dighed erhvervede  han  sig  senere  som  Opfinder  bl.  a.  af 
den  dobbelte  eller  langtrækkende  Bedningsraket.  Et  af 
hans  faste  Numre  var  »Bobert  le  Diables  Castel«,  et  stort 
Fort,  fra  hvilket  der  opsteg  Ildkugler,  Baketter  etc.  Ved 
særlig  festlige  Lejligheder  var  dette  Kastel,  hvis  Navn  er 
endnu  et  Vidnesbyrd  om  Meyerbeers  Berømmelse,  oplyst 
med  orientalske  Lamper  og  udstyret  med  Batterisalut.  Det 
gjorde  saadant  et  Indtryk,  at  Lumbye  Dagen  efter  en  saadan 
Festaften  mødte  med  en  »Bobert  le  Diables  Castel  Galop«. 

En  anden  Forlystelse,  der  i  Samtiden  fandt  en  taknem- 
melig Jordbund,  var  Taskenspillerforestillingerne.  Lumbye 
selv  var  til  alle  Tider  rede  til  at  vie  denne  Kunstgren  et 
Æresnummer.  Vi  har  set  hvorledes  allerede  Doblers  Navn 
knyttedes  til  en  af  Lumbyes  allermesterligste  Galopper.  I  1845 
optraadte  der  paa  det  i  Tivoli  indlemmede  Vesterbros  nye 
Teater  en  anden  Fysiker  og  Magiker,  Professor  Laschott  fra 
Wien,  der,  som  »Tivoli  Avisen«  fortalte,  mindede  meget  om 

Dobler,  ja  den  eneste  Forskel  var  i  Grunden  kun  den,  at 
Døbler  optraadte  paa  Hofteatret  og  tog  en  Rdl.  Personen, 
medens  Laschott  foreviste  sine  Eksperimenter  i  Tivoli  og  saa- 
ledes  for  en  ubetydelig  Adgangspris.     Det  varede  da  heller 


H.  C.  Lumbye. 
Efter  Litografi  fra  1846. 

ikke  længe,  inden  Lumbye  mødte  med  en  Laschotts  Zauber 
Galop«.  Siesbye  undlod  ikke  at  give  den  en  til  Lejligheden 
passende  poetisk  Baggrund.  Lumbyes  Interesse  holdt  sig 
trofast  gennem  Aarene.  Endnu  i  1855,  da  Adolph  Bils  som 
Prof.  Bils  fra  Athen  i  Tivolis  Cirkus  gav  Forestillinger  i  den 
ægyptiske  Tryllekunst  med  300  Sølv-  og  forgyldte  Apparater, 
inspireredes  han  til  en  »Professor  Bils  Zauber  Galop«,  sam- 
tidig med  at  han  viede  en  anden  Seværdighed  en  »Prof. 
Mavers  phantasmagoriske  Farvespil  Galop  . 

Som  man  i  Tivoli  i  en  samlet  Sum  havde  alle  Datidens 
forskellige  Forlystelser  for  Øje,  havde  man  altsaa  i  Kon- 
certsalen Lejlighed  til  musikalsk  at  overvære  en  Revy  over 

alle  Tivolis.  Men  det  var  ikke  blot  de  Indfødte,  der  for- 
stod at  skatte  Tivoli  og  dets  Koncertsalon.  Med  Begejstring 
spredte  fremmede  Gæster  dets  Ry.  Den  svenske  Pseudonym 
Orvar-Odd  (O.  P.  Sturzenbecker)  kalder  i  sin  Bog  »Hinsidan 
Sundet.  Danska  Epistlar«  Tivoli  Københavnernes  Paradis 
og  Verdens  ottende  Underværk.  »Hvilket  Kalejdoskop  af 
Forestillinger!«  udbryder  han.  Men  det  maa  ses  om  Aftenen. 
Saa  forvandles  de  lumpne  Træbarakker  til  østerlandske 
Fépaladser.  Hvad  der  først  og  fremmest  tildrager  sig  de 
Besøgendes  Opmærksomhed,  er  den  store  Koncertsal.  »Hr. 
Lumbye  er  Tivolis  Strauss  og  uden  Modsigelse  en  Mand 
af  mer  end  vanligt  Talent  og  Fortjeneste  i  sit  Fag.  Hans 
Dansekompositioner  kunne  med  Hæder  sættes  ved  Siden 
af  de  mest  yndede  udenlandske,  og  særlig  synes  mig  hans 
Galopper  at  høre  til  det  Bedste,  man  har  i  denne  Retning.« 
Om  Orkestret  skriver  han,  at  »det  vistnok  ikke  er  Mu- 
sards eller  Strauss'  triumfvante  gamle  Garde,  men  det  er 
en  Haandfuld  raske  Konskriberede,  fulde  af  Fremtid  og 
ufortrødne  i  Tjenesten«.  Om  faa  Aar  vil  det  være  et  ganske 
udmærket  Korps,  og  allerede  nu  (1845)  eksekverer  det  stun- 
dom sine  synkoperede  Valse-Satser  med  en  Enhed,  Akcen- 
tuering  og  Sikkerhed,  som  lader  lidet  tilbage  at  ønske. 

Den  Tilstand  skulde  da  heller  ikke  vare  længe,  hvor 
Lumbye  maatte  dele  Koncertsalen  med  Braunsteins  Har- 
monimusik. Med  Begyndelsen  af  Tivolisæsonen  1846  sker 
der  den  Forandring  i  Koncertsalens  Fysiognomi,  at  de  to 
Orkestertribuner  i  Koncertsalens  to  Sider  afløses  af  en  en- 
kelt i  Baggrunden  midt  for  Indgangen.  Braunsteins  Har- 
moniorkester var  forsvundet,  hvorimod  Lumbyes  havde 
optaget  dets  Hovedbestanddele  i  sig.  Hermed  skrinlægges 
Harmonimusiken  paa  dette  Sted,  Lumbye  bliver  Enehersker 
og  hans  Orkester  bringes  op  til  33  Mand.  Foruden  for  de 
gængse  Straussere  bliver  Lumbyes  Program  nu  tillige  Hjem- 
sted for  Favoritnumre  af  de  mest  yndede  Operaer. 

Det  vil  sikkert  ikke  være  uden  Interesse  at  se,  hvorledes 
det  nye  Orkesters  Besætning  var.  Til  alt  Held  findes  der 
i  Tivolis  Arkiv  en  Kontrakt  med  Lumbye  netop  fra  delte 
Aar.  Den  er  af  18.  Maj  1846,  og  i  den  forpligter  Lumbye 
sig  til  at  »levere«  et  Orkesterpersonale  paa  33  Stemmer, 
bestaaende  af  4  Primo  Violiner,  2  Sekond  Violiner,  2  Brat- 
scher, 2  Kontrabasser,  2  Celloer,  2  Fløjter,  2  Klarinetter, 
2  Oboer,  2  Fagotter,  4  Horn,  2  Trompeter,  1  Cornet  å  pi- 
ston, 3  Basuner,  1  Tuba  og  2  Trommer  og  Pavker.  Dette 
Orkester  var  efter  Datidens  Forhold  ikke  billigt.  Det  ko- 
stede daglig  45  Bbd.  3  Mark,  som  udbetaltes  Lumbye  hver 
Lørdag  Aften  for  den  forløbne  Uge  med  318  Bbd.  3  Mark. 
For  denne  Betaling  skulde  der  daglig  præsteres  15  Numre 
i  tre  Afdelinger,  dog  at  der  paa  Festdage  spilledes  20  Numre 
i  fire  Afdelinger  mod  et  Tillæg  af  4  Mark  pr.  Mand.  Yder- 
ligere var  der  indsat  den  Passus,  at  saafremt  der  maatte 
indtræffe  Forhindringer  eller  daarligt  Vejr,  skulde  der  intet 
betales  for  en  saadan  Aften.  Den  ugentlige  Betaling  blev 
derefter  at  reducere.  Og  udeblev  et  enkelt  Medlem  af  Musik- 
personalet, skulde  der  for  en  saadan  Person  decourteres  8  Mk. 
pr.  Aften.  Ifølge  en  endnu  levende  Overlevering  gav  dette  An- 
ledning til,  at  en  Tivolibetjent  daglig  mødte  i  Koncertsalen 
og  talte  Medlemmerne  af  Orkestret,  noget,  der  undertiden 
kunde  gentage  sig  for  hver  Afdeling.  Det  er  dog  hændt,  at 
man  i  Tilfælde  af  Forfald  har  kompletteret  Orkestret  med  en 
»stum  Person«.    Lumbye  selv  fik  600  Bdlr.  for  hele  Sæsonen. 

Skønt  Karikaturen  herhjemme  paa  de  Tider  endnu  var 
i  sin  Vorden,  undgik  det  Lumbyeske  Orkester  ikke  straks 
i  første  Omgang  at  komme  med.  Medens  man  tidligere, 
siger  saaledes  »Kjøbenhavns  Charivari«,  hørte  paa  Schwart- 
zens  Tenorsang,  Vægterens  Tuden  paa  Blegdammene  og 
Omnibuskusken  med  revnet  Trompet,  var  der  nu  opfundet 
et  nyt  Instrument  med  Toner  saa  dybe  som  Torres  Bas 
og  saa  høje  som  Forconis  Sopran.    Det  bestod  af  en  Kasse 

med  Svin,  som  Lumbye  om  Søndagen  vilde  benytte  til  Ud- 
førelsen af  sin  nyeste  Komposition.  Kemph  skulde  slaa 
dem  paa  Trynen,  og  Krause  trække  dem  i  Halen.  Som  en 
Ejendommelighed  ved  det  Lumbyske  Orkester  fremhæves 
iøvrigt  sammesteds,  at  det  havde  den  mærkelige  Egenskab, 
at  Knebelsbarterne  intetsteds  i  Verden  trives  saa  godt  som 
der.  »Lumbye,  Krause,  Kemph.  Møller  og  29  andre  af 
Orchestrets  Personale,  bestaaende  af  33,  bære  store  Kne- 
belsbarter, men  det  er  ogsaa  Musikens  Coryphæi  i  Danmark; 
i  det  mindste  kan  jeg  forsikre  Dig,  at  hver  Enkelt  af  dem 
er  Halvdelen  af  et  Coryphæ«. 

Orvar-Odds  Begejstring  var  kun  en  enkelt  Røst  i  Lov- 
prisningernes mægtige  Kor.  For  Samtiden  var  Tivoli  en 
hidtil  uanet  Féverden,  en  Tryllehave,  der  vinkede  og  lok- 
kede med  magisk  Glans.  Tivoli  har  haft  mange  straalende 
Fester  siden,  det  har  vundet  et  Verdensry  som  faa  Insti- 
tutioner af  denne  Art.  Men  næppe  nogensinde  har  det 
haft  den  ejendommelige  Stemning  over  sig  som  i  Fyrrerne, 
da  det  Hele  var  saa  ubegribeligt  vidunderligt  og  saa  for- 
friskende nyt,  da  Tiden  var  modtageligere  end  nogensinde 
siden,  da  den  københavnske  Befolkning  i  barnlig  Aabenhed 
indsugede  Vidunderet.  Disse  Aar  er  paa  sin  Vis  ogsaa 
Lumbyes  friskeste.  Da  vuggede  Alverden  sig  til  hans  Me- 
lodier, da  var  Koncertsalen  det  glade  Midtpunkt  for  Som- 
merens Musik  i  København.  Da  skabtes  de  store  Tra- 
ditioner. Og  naar  Tivoli  lukkede  sine  Porte  for  de  sidste 
Gæster,  da  grebes  man  af  Vemod,  da  var  det,  som  Vinteren 
allerede  havde  holdt  sit  Indtog.  Siesbye  undlod  da  heller 
ikke,  naar  Sæsonen  sluttede,  at  synge  sin  Afskedsvise,  der 
altid  havde  en  Hilsen  til  Lumbyes  straalende  Værksted : 

Farvel,  Du  Glædens  tindrende  Hal, 
Hvor  Tonerne  aldrig  standse. 
Hvor  Phantasien  er  evig  til  Bal 
Med   Straussisk-Lumbveske   Dandse! 

Lumbye  var  jo  dog  den,  der  mere  end  nogen  anden 
trak  det  store  Læs.  Det  er  derfor  noget  af  et  Symbol, 
ligesom  et  Billede  paa  Tivoli  selv,  dets  Glæder  og  hele. 
Organisme,  naar  Sæsonen  1845  slutter  med  dette  Nummer 
paa  Programmet: 

»Carnevalsoptog  med  Fakler,  orientalske  Lamper  etc, 
anført  af  en  Kæmpe«. 


FYRRERNES  SIGNATUR 

Det  hørte  til  Lumbyes  Opgave  som  Dirigent  i  Koncert- 
salen at  vogte  over  Programmets  Afveksling  og  navnlig 
ogsaa  at  sørge  for,  at  der  fra  Tid  til  anden  fremkom  ori- 
ginale danske  Musiknumre,  hvis  Tilvejebringelse  man  na- 
turligvis helst  saa,  han  selv  var  Mester  for.  Han  havde 
allerede  paa  dette  Tidspunkt  set  sig  om  udenfor  Landets 
snævre  Grænser  og  endog  vundet  et  Navn,  der  var  al  Ære 
værd.  Lumbye  skrev  flittigt,  og  er  det  end  en  Overdrivelse, 
naar  man  har  sagt,  at  han  pligtmæssig  skulde  skrive  en 
ny  Melodi  hver  Uge,  kunde  Tallet  paa  hans  Kompositioner 
fra  denne  Tid  saavist  nok  fyldestgøre  selv  en  saadan  For- 
dring. Dette  kunde  saa  meget  lettere  lade  sig  gøre,  som 
Lumbyes  Arbejdsmethode  frembød  megen  Lighed  med  den, 
der  var  gængs  hos  Wienerkomponisterne.  I  et  Tilbageblik 
over  Aaret  1844  siger  »Tivoli  Avisen«:  »Concertsalonen  har 
havt  en  stadig  Tiltrækningkraft  for  de  Besøgende.  Lumbye 
har  her  været  uudtømmelig;  og  skjøndt  flere  af  hans  nye 
Compositioner  blot  kunne  have  den  locale  Interesse,  de  tilsig- 
tede, er  der  dog  heller  ikke  faa  af  dem,  der  have  virkeligt 
musicalsk  Værd  og  afgive  Vidnesbyrd  om  Componistens 
umiskjendelige  Talent«.  Altsammen  var  det  jo  ikke  Guld, 
men  det  rummede  altid  en  velgørende  Friskhed  —  der  var 
aldrig  Spor  af  Slid  og  Møje  —  og  navnlig  var  der  over 
det  altsammen  en  hjemlig  Tone,  som  aldrig  fornægtede  sig, 
og  som  saa  afgørende  adskiller  ham  fra  Wienerkomponi- 
sterne. Med  andre  Ord.  Han  var  original,  og  han  var 
dansk. 

Det  var  i  Tivoli  Sæsonen  1845.  Ogsaa  Lumbye  skulde 
til  Etablissementets  forestaaende  Geburtsdag  yde  sit  betyd- 
ningsfulde Bidrag.  Der  var  allerede  trykt  Festprogram, 
ifølge  hvilket  Tivoli  vilde  opbyde  sit  yderste  for  at  skabe 
den  til  Dagens  Betydning  fornødne  Feststemning.  End  ikke 
Dyrehavsløjerne  paa  Pladsen  mellem  Cirkus  og  Billard- 
pavillonen manglede.  I  anden  Afdeling  skulde  Lumbyes 
ny  Geburtsdags- Komposition  løbe  af  Stablen.  Programmet 
kalder  den  »Champagner  Galop«. 

Den  15.  August  oprandt.  Men  næppe  lysnede  det  i  Øst, 
før  mørke,  truende  Skyer  trak  sammen  i  Horisonten,  snart 
faldt  tunge  Draaber,  og  paa  det  Tidspunkt,  da  Etablisse- 
mentets Vejrkommitté  plejede  at  begive  sig  til  Observations- 
stadet  paa  Bazarens  Tag,  havde  Himlen  forlængst  aabnet  sine 
Sluser  og,  saa  lang  Dagen  var,  sivede  Begnen  ned  og  forvand- 
lede Chausséen  udenfor  Vesterport  til  et  bundløst  Morads. 
Festen  maatte  aflyses,  og  de  faa  trofaste,  der  trodsende  Føret 
var  naaede  ud  til  Etablissementet,  maatte  tage  til  Takke 
med  et  beskedent  Program ,  der  saa  Dagens  Lys  sent  paa 
Eftermiddagen,  og  paa  det  fandtes  den  ny  Galop  ikke. 
Den  skulde  nu  forkyndes  for  alt  Folket  under  festligere 
Vilkaar.  Heller  ikke  de  følgende  Dage  var  den  ny  Galop 
gunstige.  Af  et  nogle  Dage  senere  i  »Tivoli  Avisen«  indrykket 
Digt  »Geburtsdags-Fataliteter«  ses  det,  at  den  vedvarende 
Regn  og  Blæst  til  Stadighed  umuliggjorde  den  paatænkte 
Fest.  Men  saa  brast  Taalmodigheden  hos  Lumbye,  og  re- 
solut satte  han  den  nye  Galop  paa  Programmet  til  Fredagen 
den  22.  August  1845.  Og  paa  denne  Dag,  en  af  Etablisse- 
mentets sædvanlige,  lød  for  første  Gang  »Champagne  Galop- 
pen« s  elektriserende  Toner  for  den  undrende  Menneskehed. 
Naar  P.  Hansen  i  sit  »Tivoli  Festalbum«  nævner  den  15de 
som  Førsteopførelsesdagen,  beror  det  paa  en  Fejltagelse,  der 
skyldes,  at  han  har  overset,  at  Tivoli  Avisen  har  to  Numre 
for   denne   Dato,    Festprogrammet   og  det  ordinære.      Men 

ialfald   burde   det   nævnte   Digt   have   retledet  ham.      Selve 
Geburtsdagsfesten  fandt  først  Sted  tre  Dage  senere. 

Var  Vejret  fortvivlende  udenfor,  naaede  Stemningen  in- 
denfor til  Gengæld  Kulminationspunktet.  Dette  gentog  sig 
de  følgende  Dage,  og  i  den  følgende  Tid  var  Galoppen 
daglig  paa  Programmet.  »Tivoli  Avisen«  viede  den  et  Digt, 
en  Vekselsang  mellem  et  Kor  af  Vindrikkende  og  et  Kor 
af  Dansende,  mellem  hvilke  der  udspinder  sig  en  Slags 
Væddekamp,  hvor  man  kappes  om  at  synge  Vinens  og 
Dansens  Pris  for  i  et  fælles  Slutningsvers  at  enes  om  en 
Lovsang  af  begges  højere  Enhed,  »Champagne  Galoppen  . 
Lumbyes  mesterlige  Værk.  Folk  var  vildt  begejstrede  over 
den,  og  dog  fattede  vel  faa,  at  netop  den  skulde  være 
Kronen  paa  Lumbyes  universelle  Berømmelse.  At  den  blev 
det,  skyldes  ikke  mindst  selve  Formens  Karakter.  Dette 
hænger  sammen  med  den  forskellige  nationale  Tilegnelses- 
mulighed,  der  ligger  i  de  enkelte  Danseformer.  Har  end 
Lumbye  skrevet  Valse,  der  staar  fuldt  paa  Højde  med 
Wienerkomponisternes  Frembringelser,  føles  det  dog  let, 
og  dette  gælder  forøvrigt  alle  fremmede  Valsekomponister, 
at  denne  Form  er  det  lette  Wienergemyts  Hjærtebarn. 
Ingen  andre  end  Wienerne  har  som  Helhed  kunnet  beherske 
denne  Form.  De  alene  evner  at  give  Valsen  den  vuggende 
og  æggende  Kolorit,  som  udgør  dens  egentlige  Hemmelighed. 
Man  mærker  det  den  Dag  i  Dag  ved  Udførelsen.  Og  dog 
ligger  Hemmeligheden  for  en  Del  i  den  stakkerede  Behand- 
ling af  Valsetaktens  2den  Taktdel.  en  Slags  falsk  Synkopering. 
Galoppen  derimod  er  en  Form ,  som  har  fundet  sine  yp- 
perste Dyrkere  udenfor  Wien.  Netop  her  ved  »Champagne 
Galoppen«  er  der  Anledning  til  at  fremhæve  Formens  Be- 
handling i  Danmark.  Og  det  er  nu  forlængst  en  fastslaaet 
Kendsgerning,  at  vi  i  Lumbye  staar  overfor  denne  Forms 
ypperste  Mester.    Ingen  har  senere  evnet  at  gøre  ham  Rangen 

stridig.  End  ikke  Offenbach  er  det  lykkedes.  Liszts  »Galop 
chromatique     tilhører  en  helt  anden  Genre. 

»Champagne  Galoppen«  er  vandret  viden  om  Lande.  Alle- 
vegne har  den  vakt  den  samme  følte  Begejstring.  Men  ikke 
blot  i  Koncertorkestret  og  i  Dansesalen  har  den  formaaet 
at  gøre  sig  gældende.  Sprudlende  af  Livsglæde  som  den 
er,  var  det  ikke  unaturligt,  om  den  havde  fundet  Anven- 
delse i  Balletten.  Bournonville  har  set  det.  Men  kun  som 
Led  i  et  større  Hele,  navnlig  som  Finale,  havde  det  været 
muligt  at  benytte  den.  Dette  skete  dog  ingensinde.  Der- 
imod gav  dens  Indhold  ham  Anledning  til  et  mindre  Ar- 
bejde. Han  komponerede  kort  efter,  nemlig  i  1847,  ogsaa 
til  Musik  af  Lumbye,  et  Danse  Divertissement,  »Maritana«, 
med  en  yndet  Bolero  og  Vals ,  hvor  han  forsøgte  i  Form 
af  en  Karnevalsscene  at  give  et  levende  Billede  af  den  Be- 
vægelse, der  gaar  igennem  denne  mesterlige  Galop.  Den 
opførtes  ved  en  Forestilling  paa  Hofteatret  til  Fordel  for 
den  kvindelige  Plejeforening.  Maritanas  Parti  udførtes  af 
Jfr.  Nielsen  og  forskellige  Masker  af  Bournonville  samt  syv 
Herrer  og  seks  Damer  af  Balletten.  Den  gik  herfra  straks 
over  i  det  kgl.  Teaters  Repertoire.  Forsøget  vandt  dog  ikke 
den  fornødne  Anklang  hos  Publikum,  og  den  forsvandt 
hurtigt  af  Programmet.  Mange  Aar  senere,  i  1867,  da  den 
Lannerske  Ballet  optraadte  paa  det  store  Teater  paa  Al- 
hambra,  udførtes  bl.  a.  et  Divertissement,  hvis  Slutnings- 
nummer,  »Champagne  Galop«,  dansedes  af  Damerne  Selma, 
Hilda,  Aurelia,  corps  de  ballet  og  Eleverne,  og  Musiken  til 
dette  var  netop  Lumbyes  »Champagne  Galop«. 

En  virkelig  og  tilmed  taknemmeligere  Anvendelse  fandt 
den  som  Melodi  til  forskellige  Viser.  Af  disse  skal  dog  her 
kun  nævnes  en  enkelt,  men  til  Gengæld  den,  hvis  Tekst  i 
højeste  Grad  modsvarer  Galoppens  tematiske  og  rytmiske 
Bygning.  Dette  blev  mange  Aar  senere  rigtigt  fremdraget 
i    »Musiker-Foreningens    Tidende«    af  Komponisten    E.  W. 

Ramsøe,  en  fortræffelig  Musiker,  der  førte  en  omtumlet 
Tilværelse  som  Musikdirektør  ved  Alhambra,  Folketeatret, 
senere  i  Stockholm  og  som  Kapelmester  i  St.  Petersborg 
ved  det  derværende  franske  Teater,  men  som  navnlig 
vil  være  kendt  for  sine  Kvartetter  for  Cornet,  Trompet, 
Tenorhorn  og  Tuba.  Ramsøe,  der  nærmest  opfatter  Ga- 
loppen som  et  Stykke  Programmusik,  som  han  mener 
maaske  svarer  mere  haandgribeligt  til  sit  Navn  end  nogen 
anden  Komposition,  ser  selvfølgelig  i  Musiken  et  Udtryk 
for  den  glade  Stemning,  der  skabes  af  den  skummende 
Drik. 

»Det  er  næsten  muligt  Takt  for  Takt  at  paavise,  hvor- 
ledes den  fuldstændig  svarer  til  sit  Navn.  Begyndelsen 
gjøres  med  et  kort,  kvikt  Trompetsignal,  der  ligesom  kalder 
os  sammen.  Det  afbrydes  af  Champagneproppens  Knald. 
Dette  kommer  med  velberaad  Hu,  ikke  paa  den  svære 
Takttid,  men  paa  Optakt,  og  umiddelbart  ruller  derpaa 
Musikens  Toner  gjennem  een  Takt  over  i  første  Del.  Det 
er  ikke  muligt  at  tænke  sig  et  mere  træffende  Billede. 
Naar  Proppen  er  fløiet  af  Flasken,  bruser  Drikken  ud  over 
alle    Bredder,    man    skynder    sig    med    at    fylde    Glassene, 

hvilket  ogsaa  har  sit  Udtryk  i  første  Deel I  anden  Deel 

søger  Komponisten  at  betegne  Glassenes  Klinken,  bestandig 
sluttende  med  et  kort  Løb  af  Toner,  som  om  man  umid- 
delbart tømte  Indholdet  for  paany  at  begynde  forfra;  i 
tredie  Deel  er  Lystigheden  stegen,  idet  Melodien  udføres  af 
et  Instrument,  der  stadigt  minder  om  den  Lyd,  Champagne- 
proppen frembringer,  naar  den  flyver  af  Flasken.  Nu  da 
Grændserne  overskrides,  strømmer  L}'stigheden  over  alle 
Bredder  og  har  fundet  sit  Udtryk  i  Galoppens  sidste  Deel, 
der  i  sprudlende  Livlighed  og  Klarhed  staaer  som  det 
Høieste,  denne  begavede  Komponist  har  frembragt  —  ja, 
som  der  overhovedet  nogensinde  er  fremkommen  paa 
Dandsemusikens  Gebeet«. 

Det  rette  Syn  paa  Galoppens  Struktur  skylder  han  dog 
for  en  væsentlig  Del  Erik  Bøgh,  der  i  sin  2  Akts  Vaude- 
ville »Hr.  Grylle  og  hans  Viser«,  der  første  Gang  blev  op- 
ført paa  Casino  i  Efteraaret  1852,  har  benyttet  den  som 
Musik  til  en  Champagnevise.  Den  paagældende  Vise  fore- 
kommer i  en  Scene  af  første  Akt.  De  første  16  Rim  giver 
i  sjælden  Grad  den  hæsblæsende  Bevægelse,  der  gaar  gen- 
nem de  første  16  Takter. 

Naar  Dit  Huraeur  er  graat. 
Og  Modet  bankerot, 
Og  Veiret  trist  og  vaadt, 
Og  tykt  og  koldt  og  raat  — 
Naar  Verden  er  bigot. 
Og  finder  Dig  for   flot, 
Og  naar  Du  nævnes  blot 
Rebel  og  Sansculot  — 
Naar  Rykkernes   Complot 
Slaae  Leir  omkring  Dit  Slot. 
Og  Du  er  alt  saa  smaat 
Belavet  paa  Cachot  — 
Naar  Du  en  Kurv  har  faa't, 
Og  derfor  som  Peer  Tot 
Maa  staae  til  Skam  og  Spot 
Og  tage  Alt  for  Godt  — 

Enhver  vil  ved  at  sammenligne  Visen  med  Musiken 
kunne  erkyndige  sig  om,  hvor  inderlig  Overensstemmelsen 
er  mellem  de  musikalske  og  de  poetiske  Rim.  Netop  i 
første  Del  virker  denne  Overensstemmelse  saa  slaaende, 
men  forøvrigt  er  Fortsættelsen  i  ikke  ringere  Grad  et  Vid- 
nesbyrd om,  at  der  i  Galoppen  og  Visen  findes  fuldstændig 
Kongruens,  hvorfor  den  hidsættes  her. 

Rask!  —    Lad  da  Champagnen  smelde! 
Hele  Flasken  skal  Du  helde 
Ned  i  Dit  blesseerte  Hjerte  — 
Det  vil  lindre  al  Din  Smerte. 

Føler  Du 

Ej  endnu 
Bedring,  maa  Du  strax 
Ha'e  en  Flaske  til  af  samme  Slags. 

Du  skal  see, 

En,  to,  tre, 
Er  Du  ved  Humeur; 
Hele  Verden  faaer  en  ny  Couleur 
Syng  med! 

Føler  Du  etc. 

Thi   Champagnen  kan  forjage 

Hver  en   Sygdom,  hver  en  Plage; 

Den  kan  slukke  Elskovsflammer, 

Den  fordriver  Katzenjammer, 

Den  curerer  strax  for  Hikken, 

Den  kan  hjelpe  mod  Coliken, 

Ja  saagar  imod  Critiken  — 

Skaal ! 

Derfor  lad  os  klinke  —  lad  os  drikke 

Skaal  paa  Skaal,  og  standse  vil  vi  ikke. 

Før  in  dulci  jubilo  vi  ligge 

Rundt  heromkring. 
Kling,  klingeli,  klingeli,  kling. 

Derfor  lad  os  klinke  etc. 

Ingen  er  i  Tvivl  om  hvilket  umiddelbart  genialt  Instinkt 
hos  Lumbye,  Galoppen  er  Udtryk  for,  men  Visen  er  i  ikke 
mindre  Grad  Vidnesbyrd  om  et  saare  fint  musikalsk  Øre 
hos  Erik  Bøgh ,  der  ved  en  trods  Mangel  paa  Uddannelse 
fremragende  musikalsk  Evne  oftere  har  vist  sig  at  have 
det  rette  Instinkt,  naar  det  gjaldt  at  tilpasse  en  Tekst  til  den 
musikalske  Deklamations  Krav. 

Alle  var  imidlertid  enige  om ,  at  med  denne  Galop  var 
naaet  et  Kulminationspunkt.  Blandt  de  begejstrede  var 
selv  saa  kyndige  Folk  som  Bournonville,  der  i  sin  Analyse 
ser  den  utaalmodige  Gæring  bruse  i  første  Del,  medens 
Proppen  med   et  Knald   springer  op,   og  Glassene   fyldes  i 

anden  Del,  hvorefter  Skaalen  udbringes  og  den  skummende 
Nektar  tømmes  i  tredje,  saaledes  at  en  svulmende  Glædesrus 
opfylder  hele  sidste  Del.  indtil  det  velkomne  da  capo  bringer 
en  ny  Flaske  paa  Bordet,  og  alt  rives  med  i  det  stormende 
Bakkanal.  Og  Livligheden  forplantede  sig  nedefter,  endog 
til  dem,  for  hvem  Champagneknaldet  var  det  bemærkelses- 
værdige, saaledes  som  Tilfældet  var  med  den  brave  Agrar, 
der  i  P.  X.  Jørgensens  bekendte  Dialekthistorie  »Bonden  i 
Tivoli«  udbryder:  »Og  paa  ingaang:  Puf!  saa  var  der  in  af 
Masikanterne,  der  skiød  paa  Mestermasikanten  .  Allerede 
i  en  meget  tidligt  forekommende  Auctions  Galop«  mar- 
keres forøvrigt  Hammerslaget  ved  Hjælp  af  en  Knaldperle, 
der  saaledes  er  Forløberen  for  »Champagne  Galoppens«  Prop. 
Det-maa  ikke  forundre,  at  denne  Galop  oprindelig  frem- 
træder med  det  tyske  Navn  »Champagner  Galop  .  Tyske 
Ord  og  Vendinger  var  endnu  paa  denne  Tid  saa  almindelige 
i  det  daglige  Sprog,  ikke  mindst  blandt  Musikere,  af  hvilke 
en  stor  Del  jo  var  eller  havde  været  Underofficerer,  en 
Stand,  hvori  tyske  og  for  Hestgardens  Vedkommende  navnlig 
holstenske  og  lauenborgske  Elementer  var  fremherskende. 
Men  det  var  jo  ikke  et  halvt  Sekel  siden .  Bahbek  havde 
udtalt,  at  »Tydsk  er  en  Kundskab,  som  Alle  fødes  med  her 
i  Landet  ligesom  Arvesynden«,  en  direkte  Følge  af,  at  Dan- 
mark i  400  Aar  har  været  regeret  af  tyskfødte  og  tyskta- 
lende Konger  og  Dronninger.  Det  er  først  i  1849,  at  det 
danske  Navn  Champagne  Galoppen  vinder  almindelig 
Hævd.  Desuden  havde  Lumbye  jo  et  umiddelbart  Forbil- 
lede i  den  ældre  Strauss'  »Champagner  Galop«  paa  samme 
Maade,  som  han  skrev  en  »Ny  Jugendfeuer  Galop«.  Det 
er  forøvrigt  ikke  faa  Champagne  Galopper,  der  i  Tidens 
Løb  og  ofte  i  Tilknytning  til  de  bedste  Navne  har  set 
Dagens  Lys.  Strauss'  var  den  første.  Den  skriver  sig  fra 
Midten  af  Tyverne  og  blev  hurtigt  efterfulgt  af  en  »Cham- 
pagner Vals«,  en  Form,  der  dog  mindre  egner  sig  for  dette 

Sujet.  Den  yngre  Strauss  har  saagar  skrevet  en  »Cham- 
pagner Polka«.  Blandt  mere  kendte  Champagne  Galopper 
kan,  foruden  Lumbyes  egne  »Petersborger  Champagne 
Galop«,  »Champagneskum  Galop«  og  »Piper  Champagne 
Galop«,  endnu  nævnes  Bilses  »Baudelots  Champagne  Galop« 
og  den  anonyme  af  Lumb3'e  arrangerede  »Rød  Champagne 
Galop«.  Herhjemme  har  senere  Balduin  Dahl  foruden  en 
»Champagne  Charlie  Polka«  skrevet  en  »Duminy  Cham- 
pagne Galop«,  C.  C.  Møller  en  »Cliquot  Galop«  og  G.  Wie- 
gandt  en  »Goulets  Champagne  Galop«.  Men  ingen  af  disse 
har  nogensinde  naaet  et  Ry  som  den  »rigtige«.  Ingen  af 
dem  ejede  vel  heller  den  indre  Livsnerve,  som  har  gjort 
denne  klassisk.  Foruden  den  ydre  glimrende  Form,  der 
straks  bringer  Uro  i  Benene  og  stemmer  Sindet  muntert, 
er  der  tillige  i  denne  Galop  noget  af  det  »selig  wogendes 
Champagnerleben,  sprudelnd  und  feurig«,  som  Weber  i  sine 
»Dresdener  Journalaufsåtzen«  fandt  i  Cherubinis  Anakreon- 
Ouverture,  og  et  indre  Slægtskab  med  Don  Juans  Cham- 
pagne Arie,  en  af  Mozarts  i  Rytmik  og  Figuration  inter- 
essanteste Melodier,  om  hvilken  Søren  Kierkegaard  siger  i 
»Enten-Eller« ,  at  den  er  det  dybeste  musikalske  Udtryk 
for  Don  Juans  hele  Væren.  »Saaledes  er  hans  Liv,  skum- 
mende som  Champagne.  Og  ligesom  Perlerne  i  denne  Viin, 
medens  den  syder  i  indre  Hede,  tonerigt  i  sin  egen  Melodi, 
stige  op,  og  vedblive  at  stige  op,  saaledes  gjenlyder  Nydelsens 
Lyst  i  det  elementariske  Kog,  der  er  hans  Liv.« 

Straussermusikens  verdensomspændende  Sejr  var  for- 
længst en  fuldbyrdet  Kendsgerning.  Ikke  mindst  i  Dan- 
mark. Og  Genrens  Herskersæde  herhjemme  beklædtes  jo 
ubestridt  af  Lumbye.  Men  i  Ly  af  hans  Geni  og  opelsket 
under  hans  Førerskab  spirede  det  frem  med  nye  Skud. 
Genren  fik  en  hel  Stab  af  danske  Komponister.  Blandt 
disse  har  flere  vundet  et  anset  Navn  som  Dansekomponister. 
C.  C.  Møller  skrev  netop  paa  Livet  løs  i  disse  Aar,  da  han 

var  Medlem  af  Lumbyes  Orkester,  og  lagde  dengang  Grunden 
til  en  overordentlig  smuk  Produktion.  »En  avant  Marsch«, 
»Defileer  Marsch«,  den  prægtige  »Terpsichore  Fest  Klange 
Vals«  og  en  Del  Polkaer  og  Galopper  skriver  sig  fra  disse 
Aar.  Hans  Kollega  i  Orkestret.  A.  F.  Lincke,  der  senere 
blev  saa  frugtbar  som  Dansekomponist,  var  i  disse  Aar 
væsentligst  fremme  med  Arrangementer  og  Bearbejdelser  af 
yndet  Operamusik  som  Verdis  Nabucco<  o.  lgn.,  ligesom 
han  instrumenterede  f.  Eks.  Stykker  af  »Skærsommernats- 
drømmen«. Først  i  Slutningen  af  Fyrrerne  bliver  hans  egne 
Danse  hyppigere.  Et  ret  hyppigt  Navn  paa  Programmet 
var  Waldemar  Dahl,   den   senere  Hofpianist,   der  med  sin 

Erinnerung  an  das  Odeon  in  Wien  og  sin  »Kjøbenhavner 
Polka«  ydede  fortræffelige  Bidrag  til  Genren,  men  som  dog 
i  Skrivetrang  langtfra  kunde  maale  sig  med  Volkmar  Busch, 
der  under  pragtfulde  franske  Titler  sendte  en  Masse  Danse 
ud  i  Verden.  Særlig  yndede  var  hans  Valse  »Les  deux 
amies«,  »La  danseuse  ,    Les  sceurs  jumelles«,  »La  Bayadére«, 

Les  charmes  de  Tivoli  <  o.  fl.  Af  mindre  kendte  men  egent- 
lige Strausserkomponister  kan  endnu  nævnes  C.  F.  Nielsen, 
F.Sally,  fremdeles  den  tidligere  Pianist  hos  Monigatti,  se- 
nere hos  Lardelli,  Th.  Oldehaver,  Munch.  C.  Luders.  I  mm. 
Rée,  lidt  senere  H.  P.  Hansen,  Jul.  Weel,  Pockel,  W.  Carlsen, 
Fr.  V.  Olavesen,  de  sidste  ogsaa  Medlemmer  af  Lumbyes  Or- 
kester o.  fl.  Men  ogsaa  Folk,  der  havde  deres  egentlige  Felt 
paa  andre  Omraader.  ydede  Bidrag  til  Genren.  Den  kendte 
Organist  Muth  Rasmussen  skrev  f.  Eks.  en  »Rutscher«  og 
Emil  Horneman  var  i  en  lang  Aarrække  en  flittig  Strausser- 
komponist.  Heller  ikke  Løvenskjold,  C.  H.  Glass  og  Kammer- 
musikus  Bernhard  Courlånder  savnedes  i  dette  Selskab,  den 
sidste  bl.  a.  med  en  »Caroline  Polka«.  Et  adstadigt  Navn 
som  Prof.  Rud.  Bay  skrev  Emilies  Hjærtebanken c,  Tonema- 
leri og  Vals,  der  Side  om  Side  med  hans  omfattende  Suite 
»Souvenirs  d' Alger«  hørte  til  Lumbyes  Tivoliprogram.    Selv 

il 

Militære  som  J.  v.  Witzleben  (»Garde  Husar  Polka«)  og 
A.  d'Irgens-Bergh  (»Marehe  de  la  2me  Division  d'Armée«) 
kan  nævnes  blandt  Lumbyes  Epigoner  for  slet  ikke  at  tale 
om  selve  General  de  Meza.  Endelig  bør  ogsaa  paa  dette 
Sted  nævnes  Tusindkunstneren  Georg  Carstensen,  der  som 
Melodiopfinder  repræsenteres  af  »L'étudiant  de  Paris  Vals« 
og  »Venetiansk  Tambour  Polka«,  begge  arrangerede  af 
Lumbye  og  hyppigt  hørte  i  Tivolis  Koncertsal.  Til  den 
sidste  arrangerede  endog  Flora  Price  senere  et  Divertisse- 
ment, som  blev  danset  paa  Casino  af  Sophie,  Theodor  og 
Valdemar  Price. 

En  Følge  af  hele  denne  Virksomhed  var  den,  at  ogsaa  i 
Dansesalene  forsvandt  de  ældre  Danseformer,  selv  saadanne, 
der  som  Ecossaiser  og  Francaiser  oprindelig  havde  haft  en 
Dyrker  i  Lumbye,  og  med  dem  ikke  mindst  den  gamle  Me- 
nuet. Blandt  dem,  der  dybest  beklagede  denne  Forandring  i 
den  gamle  Tingenes  Orden,  var  selvfølgelig  Bournonville,  der 
først  og  fremmest  naturligvis  i  sine  Balletdivertissementer 
med  Uvilje  ser  de  saakaldte  »elegante«  Danse,  »Polacca«, 
»Mazurka«  etc.  trænge  ind,  hvor  de  fortrinsvis  er  beregnede 
paa  Parkettet.  Men  ogsaa  i  Selskabsdansen  ser  han  i  dem 
et  Offer  paa  Modens  Alter,  der  kaster  Foragt  paa  Francaiser, 
der  kræver  mere  Skole,  for  ikke  at  tale  om  de  langt  for- 
nemmere Menuetter  og  Kontredanse.  Ogsaa  fra  helt  andet 
Hold  kommer  en  lignende  Opfattelse  frem.  Den  kommer 
til  Orde  hos  den  kendte  Tivoli  Flanør  Poul  Chievitz  i  hans 
tidsskildrende  Roman  »Fra  Gaden«.  Han  ser  med  Sorg  Me- 
nuetten fortrængt  af  Valsen.  »Combien  des  choses  n'y-a-t-il 
pas  dans  un  menuet!«  sagde  salig  Vestris.  »Og  han  havde 
Ret«,  føjer  Chievitz  til.  »Der  var  i  Virkeligheden  meget 
deri.  Disse  gracieuse  Vendinger,  ved  hvilke  den  Tids  Ca- 
vallerer  vidste  at  udfolde  hele  deres  Elskværdighed,  denne 
ærbødige  Frastand  fra  Damerne,  hvis  yderste  Fingerspidser 
de  ikkun  vovede  at  berøre,  alt  dette  havde  sit  Trvlleri,  da 

man  vidste,  at  var  man  saa  lykkelig  i  Dandsen  at  blive  be- 
lønnet med  et  Blik  eller  et  næsten  umærkeligt  Haandtryk, 
saa  havde  dette  sin  Sandhed,  naar  Ballet  var  forbi.  Men 
i  vore  moderne  Valse  er  der  ingen  Sandhed;  disse  bræn- 
dende Blikke,  denne  tætte  Omfavnelse  lover  meget  mere, 
end  man  kan  og  vil  holde.«  Ikke  bedre  var  det  med  den 
inciterende  Polka.  Den  dansedes  dengang  i  Ture  med  op- 
rakte Hænder.  Med  hver  Tur  blev  Frastanden  mindre, 
Stillingerne  intimere;  og  i  den  sidste,  hvor  Damen  hvilte 
sin  Arm  paa  Kavalerens  Skulder,  kunde  han  føle  hendes 
Hjærtes  Slag.  Nogle  fandt  den  en  demoraliserende  fransk 
Dans.  Landmanden  hos  Chievitz  er  dog  af  en  anden 
Mening:  »Det  er  en  Dans,  som  jeg  kan  bruge.  Den  ligner 
Hornpipe,  som  vi  dansede  i  min  Tid,  og  jeg  tror,  den  er 
ligesaa  gemytlig  som  Syvspring«.  Det  er  Polkaen,  der  her- 
hjemme faar  Overvægten  paa  denne  Tid.  Landet  over  indøves 
den,  skønt  denne  Mode  overalt  hudflettes  i  Tekst  og  Bille- 
der. Endnu  i  December  1846  var  Polkamanien  saa  fremher- 
skende, at  »Mellemacten«  i^en  Koncertanmeldelse  anfører, 
at  et  Par  nye  Polkaer  under  almindelig  Jubel  maatte  gives 
da  capo,  »en  Gunst,  der  saagodtsom  aldrig  bliver  den  langt 
noblere  og  gracieusere  Dandsemusikart  Valsen  til  Deel«,  og 
da  Bournonville  nogle  Aar  senere,  i  1851,  lader  Balletten 
»Zulma  eller  Krystalpaladset«  slutte  paa  Verdensudstillingen 
i  London,  munder  den  ud  i  denne  Modedans  i  en  »General 
Exhibition  Polka«  som  et  Symbol,  hvori  alle  Nationaliteter 
mødes. 

Vi  har  allerede  tidligere  set,  hvorledes  Polkaen  herhjemme 
hurtigt  erobrer  alt.  Allevegne  høres  »La  veritable  polka 
parisienne«  af  Titl,  der  regnedes  for  den  originale  franske 
Polkamelodi.  Lumbye  griber  denne  Form,  og  under  hans 
Hænder  skulde  den  formes  til  de  ypperste  Melodier,  Genren 
kan  opvise.  I  de  to  Former,  Galoppen  og  Polkaen,  skulde 
det  lykkes  ham  at  naa  saa  højt  som  nogen  samtidig  med 

og  efter  ham.  Ejendommeligt  nok  tilhører  imidlertid  hans 
bedste  Polkaer  en  senere  Tid.  Xaar  bortses  fra  »Polka 
militaire«  og  »La  Lithuanienne«,  der  begge  er  sceniske  Di- 
vertissementer, skrev  han  indtil  Slutningen  af  Fyrrerne  vel 
fortræffelige  Polkaer  men  blandt  disse  dog  ingen  af  de  store 
Træffere. 

FVrrernes  Polka«  kom  udefra.  Den  var  naturligvis  tysk 
som  mange  af  de  mest  yndede  Melodier  fra  disse  Aar, 
ligefra  den  gamle  Dessauer  Marsch  »Grune  Petersilie  und 
Kopfsalat«  og  Labitzkys  »Dessauer  Galopade«,  der  udførtes 
af  Kastelsjægernes  Musikkorps  ved  Bazaren,  til  Liszt's  »Un- 
garischer  Sturmmarsch«.  Lumbyes  Stilling  som  Orkester- 
anfører i  Tivolis  Koncertsal  førte  med  sig,  at  saagodt  som 
alt  det  ypperste  indenfor  Tidens  lettere  Musik  kom  frem 
under  hans  Haand.  Dette  havde  atter  til  Følge,  at  man 
oftere  i  denne  kalejdoskopiske  Hvirvel  kunde  komme  i 
Vildrede  med,  hvad  der  var  hans  eget  og  hvad  ikke.  Et 
typisk  Eksempel  herpaa  er  den  ved  Aarhundredets  Midte 
saa  yndede  Polka  »Xr.  3«.  Den  spillede  en  uhyre  Rolle  i 
Samtiden.  Hvem  kender  ikke  den  berømte  Tivolivise  af 
Drejersvend  T.  I.  Voli  Faber,  Steen  og  Hagen),  der  blandt 
sin  Opregning  af  Etablissementets  Herligheder  bl.  a.  har 
følgende  Vers: 

Her  kan  Du  rutsche  saa   deilig. 
her  faar  paa  Maskine   Du  Thee, 
og  kommer  Du  rigtig  beleilig. 
saa  horer  Du  der  Nummer  Tre. 

Et  Sted  kunde  man  dog  altid  høre  den.  Det  var  hos 
Hornmusiken  ved  Karuselbanen,  hvor  den  i  over  en  Men- 
neskealder var  et  staaende  Nummer.  For  en  hel  Generation 
var  den  et  uforgængeligt  Tivoliminde.  Charlotte  Bournon- 
ville var  blandt  dem,  der  har  kørt  i  Karusel  til  den.  Selv 
»Bonden  i  Tivoli«  gik  den  ikke  forbi.  En  levende  Skil- 
dring af  Oprindelsen  til  dens  mægtige  Folkeyndest  træffer 

vi  i  H.  C.  Andersens  bekendte  Æventyrkomedie  »Ole  Lukøje«, 
der  i  1850  kom  frem  paa  Casino.  Her  skildrer  Christian 
indgaaende  for  Dagdriveren,  hvorledes  denne  »den  deiligste 
Melodi«,  som  alle  Mennesker  holder  af,  har  faaet  sit  Navn. 


H.  C.  Lumbye. 
Efter  et  tysk  Litografi  ca.  1848. 

»Seer  De,  det  var  ude  i  Tivoli,  hvor  Lumbyes  Selskab 
spiller,  og  der  syntes  alle  Folk  saa  godt  om  det  tredie 
Nummer,  og  da  det  saa  var  ude,  saa  raabte  alle  Folk,  at 
de  vilde  have  igjen  »Nummer  Tre«,  og  saa  fik  de  det:  og 
saa  vilde  de  igjen  have  Nummer  Tre  og  igjen  have  det, 
men  det  blev  Spillemændene  kjed  af,  men  saa  vilde  Folk 
just!  hele  Tivoli  over,  vilde!«  —  og  det  var  Folk  af  alle 
Stænder  og  Afskygninger,  for  den  muntre  Muse  kender 
ingen  Standsforskel.  Derfra  vandrede  den  ud  paa  Gader 
og  Stræder.  Overalt  hørtes  den.  Dens  Virkning  var  uimod- 
staaelig.  Vilh.  Bergsøe,  der  som  Barn  en  Dag  i  1844  kom 
for  sent  i  Skole  i  det  v.  Westenske  Institut  paa  Nørregade, 


166 

hvor  Bohr  var  Bestyrer,  stillede  med  flere  andre  til  Klø 
hos  denne,  da  Fodgarden  med  fuld  Janitscharmusik  just 
trak  op  ad  Gaden.  Bohr  smældede  Vinduet  i,  brast  i  Latter 
og  raabte:  »Afsted!  I  smaa  Syndere!  —  Tror  I,  jeg  kan 
tærske  Jer  til  Melodi  af  Nr.  3?« 

Mand  og  Mand  imellem  gik  denne  Melodi  under  Navnet 
»Tivoli  Nr.  3«,  og  i  manges  Bevidsthed  opfattedes  den  som 
en  Komposition  af  Lumbye.  Han  har  ogsaa  indlagt  den 
i  »En  Tour  paa  Dyrehavsbakken«,  men  han  har  rigtignok 
aldrig  udgivet  den  for  sin  egen.  Kyndige  vidste  ogsaa 
allerede  dengang,  at  den  i  Virkeligheden  hed  »Annen  Polka« 
og  i  1843  var  komponeret  af  den  ældre  Strauss  (Op.  137), 
og  som  saadan  er  den  ogsaa  opført  i  Datidens  Lejebiblioteks 
Kataloger  f.  Eks.  fra  Lose  &  Delbanco,  Horneman  &  Erslev 
o.  fl.,  oftere  endog  under  Navnet  »Beliebte  Annen  Polka«. 
Endnu  i  1851  har  Lumbye  udtrykkelig  sat  den  paa  Pro- 
grammet under  Navnet  »Annen  Polka  (Nr.  3)«.  Ved  Tivolis 
25-Aars  Jubilæum  i  1868  opførtes  en  Del  af  Numrene  fra 
Etablissementets  første  Dage.  Blandt  disse  anføres  paa  Fest- 
programmet ogsaa  »Nr.  3  (Annen  Polka)«,  der  rigtigt  angives 
komponeret  af  Strauss  i  1843.  Men  skønt  baade  Strauss- 
udgaverne  og  de  nyere  Forlagskataloger  kan  oplyse  om  det 
rette  Forhold,  kan  man  den  Dag  i  Dag  træffe  den  urigtige 
Opfattelse,  ja  selv  i  Potpourrier  over  Lumbyeske  Melodier 
findes  den  optagen.  Det  kan  dog  for  en  Del  skyldes  den 
skødesløse  Affattelse,  hvori  Tivolis  Programmer  dengang 
ofte  fremtraadte.  Det  er  saaledes  forekommet,  at  baade 
Lanners  »Almacks  Tånze«  og  Labitzkys  »Mephisto  Galop« 
er  anførte  under  Lumbyes  Navn.  Men  i  en  Fremstilling  af 
Lumbyes  Virksomhed  maa  en  saadan  Opfattelse  ikke  staa 
uimodsagt,  saa  meget  mere  som  den  danske  Tonemesters 
Lavrbærkrans  tæller  saa  mange  og  straalende  Blade,  at  den 
sagtens  kan  være  dette  foruden. 

I   denne  Forbindelse   kan  nævnes,   at   ogsaa  den  yngre 

Strauss  har  skrevet  en  Annen  Polka«  (Op.  117),  der  i  sin 
Hjemstavn  nød  stor  Popularitet.  Ved  et  Hofbal  i  Wien, 
hvor  Fahrbach  dirigerede,  ytrede  flere  Ærkehertuginder 
Ønsket  om,  at  den  maatte  blive  spillet,  men  da  han  ikke 
førte  den  i  sit  Repertoire,  blev  Strauss  selv  kaldt  til  Hoffet. 
Den  kom  til  København  i  1853,  hvor  den  første  Gang  blev 
spillet  ved  en  Morgenkoncert  i  Tivoli,  men  den  formaaede 
dog  aldrig  at  spille  en  lignende  Rolle  som  den  gamle.  For- 
øvrigt var  der  ogsaa  herhjemme  allerede  i  1844  fremkommen 
en  Konkurrent,  den  saakaldte  »Nye  Xr.  3  Polka  af  C.  Lu- 
ders, hvilken  det  dog  ikke  lykkedes  blot  tilnærmelsesvis 
at  stille  den  rigtige  i  Skygge. 

Det  skulde  ikke  vare  længe,  førend  Lumbye  paany 
skabte  et  af  disse  Arbejder,  som  ikke  dør  men  bevarer 
Komponistens  Navn  til  sene  Slægter.  Denne  Gang  var  det 
dog  ikke  en  Træffer  indenfor  hans  Hovedfelt,  Galoppen, 
men  derimod  indenfor  en  anden  Genre,  som  man  til  for- 
skellige Tider  har  villet  frakende  ham  Berettigelse  og  Evner 
til.  nemlig  Orkesterfantasien. 

»Drømmebilleder«  er  Navnet  paa  den  Komposition,  der 
i  den  følgende  Tid  skulde  bringe  Begejstringen  til  et  Høj- 
depunkt, som  vi  nutildags  vanskelig  gør  os  nogen  Fore- 
stilling om.  Den  er  skreven  i  hans  daværende  Bolig  i  Ny 
Kongensgade  Xr.  228,  til  hvilken  han  forøvrigt  flyttede  til- 
bage i  1854.  Sammen  med  en  Nyhed  af  den  yngre  Strauss, 
Herzens  Lust  Polka  ,  var  den  flettet  ind  i  Programmet  for 
Koncertsalens  3dje  Afdeling  Mandagen  den  27.  Juni  1846. 
Den  vakte  umaadelig  Jubel.  Aften  efter  Aften  var  der  stu- 
vende fuldt  i  Koncertsalen,  hvor  Publikum  paa  Trods  af 
alle  Forbud  ved  da  capo  Raab  Gang  paa  Gang  forlangte 
den  gentaget.  Trods  en  kvælende  Temperatur  i  Salen 
kæmpede  alle  en  hensynsløs  Kamp  for  at  komme  ind,  men 
med  den  første  Tone  blev  der  stille,  og  under  aandeløs 
Tavshed   lvttede  Masserne   saavel  indenfor  som  udenfor  til 

dette  Tonestykkes  vekslende  Billeder.  I  Virkeligheden  er 
»Drømmebilleder«  som  de  fleste  Fantasier  et  Stykke  Pro- 
grammusik, der  dog  intet  Øjeblik  har  tabt  sin  Friskhed, 
fordi  Tilhørerne  tilfældigvis  ikke  kender  »Programmet«. 
Saaledes  er  det  jo  nemlig  den  Dag  i  Dag,  hvor  næppe  en 
eneste  har  nogen  klar  Forestilling  om  Drømmens  mere  kon- 
krete Billeder.  Anderledes  var  det  i  1846.  Da  kunde  man 
allerede  faa  Dage  efter  Fantasiens  Førsteopførelse  i  Officinet 
(Bazaren  Nr.  11)  for  2  Sk.  erholde  en  forklarende  Tekst, 
hvad  »Tivoli  Avisen«  ikke  undlod  at  underrette  Publikum 
om  paa  de  Dage,  den  opførtes,  og  forresten  ogsaa  paa 
Dage,  den  ikke  opførtes.  Ved  Lumbyes  forskellige  Koncert- 
rejser spillede  denne  Tekst  ogsaa  en  stor  Rolle.  Da  han  i 
1846  tiltraadte  sin  Provinstournée,  hørte  der  til  Driftsom- 
kostningerne ogsaa  1000  Aftryk  af  »Drømmebilleder«.  De 
havde  kostet  ham  syv  Rdl.,  og  der  er  her  ikke  Tale  om 
den  ikke  sædvanlige  Kolportage  af  Musikalier,  men  om 
Teksten,  der  hvert  Sted  solgtes  ved  Indgangen.  Denne 
Tekst  repræsenterer  da  ogsaa  paa  hele  Rejsen  en  beskeden 
men  sikker  Indtægt.  Da  han  det  følgende  Aar  rejser  i 
Hertugdømmerne  sælges  den  baade  i  danske  og  tyske  Eks- 
emplarer. Da  denne  Fantasi  rummer  saa  uensartede  Be- 
standdele som  Vals,  Koral,  Galop,  Marsch  osv. ,  kan  det 
sikkert  nu  have  sin  Interesse  at  se  det  Program,  paa  hvilket 
vore  Forfædre  levede,  men  som  i  Tidens  Løb  gled  umær- 
keligt ud  af  Bevidstheden.     Det  lød  som  følger: 

»Drømme-Billeder« 
(Phantasie  af  Lumbye) 

Pigen  hviler  i  Slummer  sød; 
Solen  stiger  med   Purpurglød, 
Sender  sit  stærke,  straalende  Skin, 
Farver  den  Skjønnes  blege  Kind. 
Sødt   Hjertet  bevæges  i  Drømme. 

Alt,  hvad  hende  var  kjært  i  Liv. 
Trylles  nu  frem  til  flygtigt  Bliv. 
Viser  sig  snart  med  glimrende  Pragt. 
Vexler  igjen  ved   Tankens   Magt. 
Sødt  Hjertet  bevæges  i  Drømme. 

Først  hun  tænker  sig  fjernt  fra  Stad, 
Vandrer  paa  Engen,  fro  og  glad. 
Bindende  Krandse  og  hører  med  Fryd 
Fløitens  hulde,  tryllende  Lyd. 
Sødt   Hjertet  bevæges  i  Drømme. 

Derpaa  skuer  hun  pragtfuld  Hal. 
Herrer  og  Damer  ile  til  Bal. 
Muntert  hun   svinger  i  Dandsen  omkring. 
Foden  bevinget,  i  hvirvlende  Ring. 
Sødt  Hjertet  bevæges  i  Drømme. 

Dandsen  forsvinder  —  Klokkernes   Klang 
Kalder  til  Kirken,  til  Bøn  og  Sang. 
Orgelet  toner  saa  underligt  tyst. 
Barmen  sig  hæver  i  salig  Lyst. 
Sødt  Hjertet  bevæges  i  Drømme. 

Drømmen  vexler  —  med  Tankens  Flugt 
Føres  kun  snelt  over  Sund  og  Bugt. 
Steiermarks  Bjerge  kneise  mod  Skye. 
Citharen  klinger  i  Rankens  Lye. 
Sødt  Hjertet  bevæges  i  Drømme. 

Tonerne  døe  —  hun  skuer  den  Ven. 
Hjertet  har  kaaret  —  til  Kampen  hen 
Drager  han  nu.  med  Bøn  om  Held 
Vinker  han  hende  sit  Livs  Farvel. 
Tungt  Hjertet  bevæges  i  Drømme. 

Alting  forvirres  —  Pigens  Bryst 
Rummer  ei  Smerten.    Haabets  Røst 
Raaber:  fat  Mod.  Du  har  kun  drømt:  — 
Pigen  vaagner  og  sukker  ømt: 
Hvor  Hjertet  bevæges  i  Drømme. 


3.  13. 


170 

Det  er  ingen  Prøve  paa  klassisk  Guldalderpoesi,  men 
Meningen  var  jo  god  nok.  Bag  de  mysteriøse  Tal  3.  13. 
skjuler  sig  iøvrigt  en  af  Lumbyes  ivrigste  Beundrere,  der 
gennem  en  anselig  Aarrække  var  Stamgæst  i  Tivoli,  nemlig 
cand.  juris  Carl  Nielsen,  Revisor  i  Rentekammeret,  den 
samme,  Lumbye  tidligere  havde  tilegnet  sin  »Bellmanns 
Fest  på  Djurgården«,  i  mange  Aar  en  kendt  Skikkelse 
overalt,  hvor  Navnet  Lumbye  var  Midtpunktet.  Han  var 
en  Halvbroder  til  den  bekendte  Skuespiller  ved  det  kgl. 
Teater,  Instruktør  N.  P.  Nielsen,  og  var  i  det  praktiske  Liv 
for  Lumbye,  hvad  Lineke  var  for  ham  i  Orkestret.  Overalt 
fulgte  han  ham  som  hans  højre  Haand,  selv  paa  hans  Uden- 
landsrejser, hvor  han  fungerede  som  en  Slags  Tolk  og  Im- 
pressario  for  Vennen. 

Endnu  inden  Aaret  randt  ud,  skrev  Lumbye  forøvrigt 
en  ny  Fantasi,  der  var  tænkt  som  et  Sidestykke  til  »Drøm- 
mebilleder«. Det  var  den  saakaldte  »Taagebilleder«.  Det 
kan  dog  ikke  siges,  at  denne  opnaaede  en  lignende  Popu- 
laritet. Forøvrigt  havde  den  heller  ikke  de  samme  indre 
Egenskaber.  Lumbye  har  selv  haft  en  Fornemmelse  heraf, 
idet  han  snart  efter  omarbejdede  den,  uden  at  dette  dog 
medførte,  at  den  kom  op  paa  Siden  af  »Drømmebilleder«. 

Det  er  en  smuk  og  afgørende  Udvikling,  der  lader  sig 
paavise  i  Lumbyes  langt  over  hundrede  Danse,  der  ligger 
forud  for  »Drømmebilleder«.  Det  stærkt  individuelle  i  hans 
Behandling  af  Wienerstilen  havde  allerede  forlængst  gjort 
sig  gældende.  Havde  han  fra  denne  tilegnet  sig  de  frem- 
herskende Synkoper,  de  skæmtende  Pikanterier  og  flot 
svungne  Linjer,  bæres  hans  Melodier  til  Gengæld  af  en 
bredere  Rytme,  jævne  kærnedanske  Temaer  og  et  Gemyt, 
der  i  mangt  og  meget  er  bundforskelligt  fra  Wienernes. 
Der  var  hos  ham  kun  lidet  af  den  indeksercerede  Kom- 
ponist men  saa  meget  mere  af  den  fødte  Musiker.  Det 
kan    da    næppe   undre,    at  adskilligt  ikke   kunde   staa   for 

Kritik  fra  et  rigoristisk  akademisk  Standpunkt.  »At  der 
forresten  i  Dandse,  der  ere  opkaldte  efter  Zigeunere,  Syl- 
phider  og  lignende  Djævelskab  ogsaa  findes  Hærskarer  af 
uopløste  Sextimer,  Quint-  og  Octav  Paralleller  og  deslige 
»diaboli  in  musica«  er  ganske  i  sin  Orden«,  hedder  det 
med  nogen  Overdrivelse  hos  Levin  i  den  tidligere  nævnte 
Anmeldelse  i  »Dagen«.  Men  man  oversaa  let,  at  naar 
Lumbye,  der  udelukkende  skrev  paa  Instinkt,  saaledes 
fulgte  dette  udenfor  de  afstukne  Rammer,  saa  var  dermed 
ofte  i  hans  ejendommelige  Vendinger  indvundet  nyt  Land 
af  umiskendelig  og  ofte  langt  ud  over  Dansemusiken  ræk- 
kende musikalsk  Værdi. 

Ser  man  paa  hans  festlige  Introduktioner,  der  ofte 
røber  et  inderligt  Slægtskab  med  den  pompøse  militære 
Marschstil,  eller  paa  hans  morsomme  Cadencer  som  f.  Eks. 
den  i  Introduktionen  til  »Veemod  Valsen«,  staar  det  hurtigt 
En  klart,  at  man  gennem  Klaverarrangementerne  kun  faar 
et  fattigt  Indtryk  af,  hvorledes  de  Lumbyeske  Melodier  i 
Virkeligheden  klinger.  Lumbye  havde  i  de  yngre  Aar  en 
glimrende  Evne  til  at  instrumentere  sine  Kompositioner. 
Det  var  først  i  de  senere  Aar,  han  overlod  Lincke  og  delvis 
Lanzky  en  væsentlig  Del  af  dette  Arbejde.  Han  gnistrer 
af  geniale  Paafund,  og  tillige  havde  han  en  vis  Forkærlighed 
for  at  udtrykke  en  elegisk  eller  lignende  Stemning,  der 
kunde  dukke  op  midt  i  den  vildeste  Kehraus,  ved  et  eller 
andet  sjældnere  benyttet  Instrument  for  gennem  denne  Kon- 
trastvirkning at  meddele  sine  Arbejder  den  stærkt  romantisk 
paavirkede  Patina,  der  klæder  hans  Kompositioner  saa  godt, 
og  som  ofte  markerer  det  særlig  Lumbyeske  og  særlig  danske 
i  hans  Virksomhed  indenfor  den  internationaleste  af  Musikens  . 
Grene.  Dette  gør  sig  naturligvis  i  ikke  ringere  Grad  gæl- 
dende ved  hans  Fantasier,  hvor  det  elegiske  og  idylliske  selv- 
følgelig faar  størst  Raaderum.  Her  i  »Drømmebilleder«  er  han 
denne  Tradition   tro.     Saadanne  Instrumenter  forekommer 

nemlig  allerede  paa  et  tidligt  Tidspunkt  i  hans  Komposi- 
tionsvirksomhed.  Allerede  da  han  i  bevidst  Efterligning 
af  Strauss  skrev  sine  to  »Klokke  Galopper«  og  forøvrigt 
ogsaa  »Danmarks  Valsen«,  lagde  han  Grunden  til  sin  hyp- 
pige Benyttelse  af  dette  Hjælpemiddel.  Senere  har  han 
mangfoldige  Gange  gjort  Brug  deraf.  Saaledes  i  »Erindring 
om  Hjemmet  Galop«,  »Britta  Polka«  etc.  Et  andet  sjældnere 
anvendt  Instrument  var  Flageolet.  Det  kom  allerede  et 
Par  Aar  før  dette  Tidspunkt  til  virkningsfuld  Anvendelse 
hos  ham  f.  Eks.  i  »Sophie  Galoppen«,  der  har  en  den- 
gang meget  yndet  Solo  for  dette  Instrument.  At  der  her 
i  »Drømmebilleder«  er  Soli  for  en  lang  Bække  Instrumenter, 
er  altsaa  Udtryk  for  en  hel  Farveskala,  men  enkelte  af 
disse  Farver  er  ikke  helt  dagligdags.  Den  bekendte  Cither- 
solo,  afbrudt  af  Klarinetternes  Cadence,  har  jo  utvivlsomt 
sin  Bod  i  Kallas  og  de  andre  Tyrolersangeres  Virken,  der 
bragte  Bud  om  Idyllen  langt  borte  fra,  fra  Steiermarks  sne- 
dækte Bjærge.  Citheren  kunde  og  maatte  paa  dette  Tidspunkt 
ikke  virke  anderledes  end  som  Idyllen.  Forøvrigt  har  denne 
Solo  spillet  en  fremtrædende  Bolle  i  den  Lumbyeske  Fa- 
milie. Da  Georg  Lumbye  som  ganske  ung  rejste  med  Fa- 
deren, kreerede  han  dette  Parti.  Og  da  Tivoli  i  1893  fej- 
rede sit  50-Aars  Jubilæum,  og  Fantasien  ved  denne  Lejlighed 
under  Georg  Lumbyes  Direktion  i  sjælden  Grad  medvirkede 
til  at  genkalde  Stemningen  fra  Fyrrerne,  var  det  Slægtens 
næste  Generation,  Theodor  Lumbye,  som  spillede  Cither- 
soloen.  Selve  Instrumentet,  en  ægte  Steiermarker,  der 
stammer  fra  Fyrrerne,  er  endnu  i  Slægtens  Eje.  Da  denne 
Komposition  senere  gik  sin  Sejrsgang  gennem  Tyskland, 
var  det  mærkeligt  nok  slet  ikke  en  Cither,  der  her  benyt- 
tedes, men  derimod  det  Instrument,  vi  har  set  Wolff  op- 
træde med  paa  det  kgl.  Teater,  en  Strohfiedel,  Træspillet, 
paa  hvilket  denne  Solo  blev  udført.  I  1867  blev  »Drøm- 
mebilleder«   paa  Alléenberg   foredraget   paa   Glasinstrument 

af  R.  Variali.  Men  i  denne  Fantasi  forekommer  ogsaa  et 
andet  Instrument,  som  ganske  vist  i  andre  af  hans  Kom- 
positioner spiller  en  langt  større  Rolle.  Det  er  den  nu 
lidet  kendte  Czakan,  en  Art  Stokfløjte,  der  i  første  Halvdel 
af  det  nittende  Aarhundrede  blev  noget  anvendt  men  hur- 
tigt tabte  sig.  Her  har  det  kun  et  Par  Takter,  men  f.  Eks. 
i  »Tivoli  Gondol  Galop  spiller  det  en  fremtrædende  Rolle 
som  Solistinstrument.  Det  blev  forresten  ogsaa  benyttet 
af  Henrik  Rung  som  Led  i  Akkompagnementet  til  »To- 
nernes Flugt«,  der  opførtes  ved  hans  Koncert  netop  dette  Aar. 
Manuskriptet  til  Drømmebilledere  er  desværre  ikke  i 
dansk  Eje.  Da  Fantasien  i  sin  Tid  udkom  i  Tyskland, 
havde  Lumbye  sendt  det  til  Rreitkopf  &  Hårtel.  i  hvis  Arkiv 
det  endnu  beror.  Mange  Aar  senere  gjorde  Georg  Lumbye 
under  et  Ophold  i  Leipzig  Forsøg  paa  at  faa  det  udleveret, 
men  uden  Held.  Man  vilde  end  ikke  for  gode  Ord  og 
Betaling  udlevere  det  til  Sønnen  af  den  danske  Mester. 
Dette  er  mere  end  noget  andet  et  Vidnesbyrd  om.  hvilken 
Betydning  man  tillægger  denne  Komposition  indenfor  dens 
Omraade  i  det  nittende  Aarhundredes  Musikhistorie.  I 
Tyskland  var  den  overordentlig  yndet.  Da  B.  Bilse  i  en 
noget  senere  Tid  gav  Koncerter  i  Berlin,  navnlig  i  »Con- 
certhaus«  i  Leipzigerstrasse,  maatte  han  hyppigt  sætte  den 
paa  Programmet.  Og  hos  Breitkopf  &  Hårtel  er  den  ud- 
kommen i  11  forskellige  Udgaver,  deriblandt  en  for  Bando- 
neon.  I  1851,  Aaret  efter  Lumbyes  eget  Ophold  i  Ruslands 
Hovedstad,  blev  denne  Orkesterfantasi  paa  et  af  St.  Peters- 
borgs Teatre  opført  som  Melodrama  og  udført  af  to  Damer 
og  flere  Bipersoner.  Ogsaa  i  denne  Form  vakte  den  stor- 
mende Bifald.  Det  kan  tilføjes,  at  der  blandt  den  yngre 
Strauss'  Efterladenskaber  ogsaa  fandtes  nogle  Fantasistyk- 
ker for  stort  Orkester,  der  bærer  Navnet   »Traumbilder«. 


UDE  OG  HJEMME 

Iumbye  skjulte  ikke  undseligt  sit  Held  for  Omverdenen. 
_J  Tværtimod!  Han  mente,  det  var  det  rigtigste  at  komme 
ud  og  faa  lidt  Luft  under  Vingerne.  Tidligere  havde  han, 
naar  bortses  fra  en  enkelt  Koncert  i  Malmø,  hverken  alene 
eller  sammen  med  sit  Orkester  optraadt  udenfor  sit  Lands 
Hovedstad.  Det  var  i  Straussermusikens  Hjemland  Wiener 
Orkestrenes  Talrighed,  der  tvang  forskellige  Selskaber  til 
at  søge  andetsteds  hen.  Wienerkomponisterne  selv  fulgte 
efter  for  at  høste  Lavrbærrene.  Steiermarkerne  havde  været 
en  saadan  Udløber.  I  slet  saa  stor  Stil  optraadte  vore 
hjemlige  Straussere  endnu  ikke.  Men  Lumbye  selv  skulde 
dog  ude  i  den  store  Verden  formaa  at  gøre  sig  gældende 
i  ikke  meget  ringere  Grad  end  i  sit  Hjemland. 

Paa  den  første  Udenlandsrejse  skulde  han  være  alene. 
Impulsen  til  den  kom  udefra.  Som  bekendt  fandt  Ønsker 
og  Anker  fra  Tivolis  Gæster  deres  naturlige  Afløb  i  »Tivoli 
Avisen«.  Hertil  fandt  de  Vejen  paa  følgende  Maade.  Blandt 
Tivolis  utallige  Bygninger  rummede  Bazaren  det  mest  bro- 
gede Indhold,  ligefra  Capozzis  Bestaurant  og  Firmenichs 
Konditori  til  Udsalg  af  Konkylier  og  Galej  slavernes  Arbejder. 
Men  heri  var  ogsaa  installeret  »Officinet«,  det  lille  Trykkeri, 
hvori  »Tivoli  Avisen«  blev  fremstillet  og  derefter  frisktrykt 
solgt  blandt  Publikum.  Som  særligt  Attribut  til  Officinet 
var  anbragt  det  saakaldte  »Løvehoved«,  i  hvis  Gab  ano- 
nyme Bidrag  til  »Tivoli  Avisen«  kunde  henlægges.  Og  det 
blev  flittigt  benyttet.  Blandt  de  ad  denne  Vej  indkomne 
Bidrag  var  da  ogsaa   en  skønne  Dag  intet  mindre  end  en 

Kritik  af  Lumbye  og  hans  Orkester.  Det  var  undertegnet 
»Straussianer«  og  tog  forøvrigt  Bladet  fra  Munden.  Ind- 
senderen var  en  flittig  Gæst  i  Tivoli  for  de  Straussiske 
Valses  Skyld,  der  sprudler  af  Liv  og  Lystighed,  og  gennem 
hvilke  der  tillige  ofte  ogsaa  gaar  en  egen  romantisk  Tone. 
Men  det  var  ikke  blot  Wienerne,  han  satte  Pris  paa.  Ogsaa 
Lumbye  holdt  han  af.  Det  var  jo  ham,  der  havde  stiftet 
vort  eneste  Strausserorkester.  Men  det  var  stor  Skade, 
mente  han,  at  denne  talentfulde  Musiker  ikke  havde  hørt 
Strauss  selv.  Man  mærkede  altfor  meget,  det  var  Steier- 
markerne,  han  havde  taget  til  Mønster.  Der  manglede 
nogen  Delicatesse.  En  idelig  Jagen  afsted,  enten  det  saa 
er  en  Vals  eller  Galop.  Men  Tempoet  er  altfor  vigtigt,  og 
uden  omhyggelig  Nuancering  gaar  Duften  tabt.  Lumbye 
skulde  blot  høre  Strauss  med  sit  Orkester  spille  sin  dejlige 
»Loreley-Rhein  Klange« ,  og  han  vilde  forstaa  den  ganske 
anderledes.  Han  vilde  i  det  Hele  taget  indlægge  sig  større 
Fortjeneste,  naar  han  lagde  lidt  mindre  Vægt  paa  Hurtig- 
heden og  lidt  mere  paa  det  delicate  i  Udførelsen.  For- 
øvrigt synes  denne  Paastand  ikke  at  have  været  ganske  i 
Overensstemmelse  med  Virkeligheden.  Ialfald  fremhæves 
det  udtrykkelig  i  »Hamburger  Freischutz«  ved  Strauss' 
Besøg  i  Hansestaden  i  1836,  at  han  »nach  Wiener  inter- 
essanter  Weise  seine  Tempi  etwas  schnell  nimmt«.  Sam- 
menholdt med  den  københavnske  Presses  tidligere  anførte 
Udtalelser  om  Lumbye  og  Steiermarkerne  har  der  altsaa 
næppe  paa  dette  Punkt  været  synderlig  Forskel  paa  den 
wienske  og  den  nordiske  Strauss.  Den  yngre  Strauss 
derimod  yndede  et  langsommere  Tempo,  men  dette  hænger 
sammen  med  en  langt  mere  moderne  Opfattelse  af  Valsen, 
af  hvilken  han  endog  endnu  saa  sent  som  i  1889  paatænkte 
en  indgribende  Reform. 

Man  mærker  gennem  de  anførte  Linjer  Genrens  Børne- 
sygdomme.    Som   det  desværre  ofte  gaar  ogsaa  den  Dag  i 

Dag,  var  Indtrykket  af  Wienerkomponisterne  altfor  meget 
det,  at  det  var  Dansemusik,  og  dog  dyrkedes  Genren  af 
Lumbye  som  ren  Underholdningsmusik.  Stemmer  af  denne 
Art  var  meget  sjældne.  Regelen  var  tværtimod  den,  at  man 
strømmede  over  af  Lovtaler  over  Lumbye  og  hans  Orkester. 
Som  Udtryk  for  disse  Røster  var  naturligvis  »Tivoli  Avisen« 
selv  den  ivrigste.  »Den  nye  Amphions-Lyre«  hedder  det 
stedse,  naar  Lumbyes  Musik  var  paa  Tale. 

Lumbye  har  dog  sikkert  næppe  selv  været  utilfreds  med 
den  omtalte  Straussianer.  Thi  hans  Bemærkninger  rum- 
mede en  Sandhed,  som  ingen  mindre  end  Lumbye  kunde 
være  blind  for.  Han  savnede  personligt  Kendskab  til  Wie- 
nerne og  deres  Stil.  Hans  Kompositioner,  der  var  danske 
og  blev  danske,  trængte  ikke  til  fremmed  Fernis,  derimod 
vel  Dirigenten.  Dette  gav  da  Anledning  til  Lumbyes  første 
Rejse  udenlands.  Det  lykkedes  ham  ved  Christian  den 
Ottendes  Velvilje  at  opnaa  offentlig  Understøttelse  til  en 
saadan,  og  ved  Vintertide,  i  November  1844,  brød  han  op. 
Forinden  fandt  han  dog  Lejlighed  til  at  tage  Afsked  med 
sit  trofaste  Publikum  ved  en  Koncert  å  la  Strauss  i  Chri- 
stiansborg Slots  Ridehus.  Her  lød  »Veemod  Valsen«,  og  her 
hørte  man  den  i  Dagens  Anledning  komponerede  Vals 
»Farvel  til  Kjøbenhavn«  og  den  ny  »Pariser  Mode  Polka« 
samt  talrige  andre  Lumbyere  som  bl.  a.  »Johanne  Louise 
Valsen«,  »Fontaine  Valsen«,  »Flora  Fest  Galoppen«  o.  fl. 
og  naturligvis  »Telegraph  Galoppen«  for  to  Orkestre.  Men 
selv  efter  Mesterens  Afrejse  holdt  hans  Orkester  sammen. 
Ved  kgl.  Kammersangerinde  Mad.  Simonsens  Koncert  i  Ri- 
dehuset med  Understøttelse  af  Italienerne  bestredes  Inter- 
mezzoet med  Straussermusiken  af  det  Lumbyeske  Selskab. 
Mulig  har  det  været  dirigeret  af  Lincke,  derimod  næppe 
af  Sperati,  som  ogsaa  medvirkede.  Og  var  Lumbye  selv 
borte,  saa  lød  hans  Melodier  endnu.  Ikke  mindst  paa  det 
kgl.  Teater,  hvor  Bournonville  og  Jfr.  Fjeldsted,  den  senere 

Mad.  Kellermann,  dansede  »Hamborger  Dans«,  en  Pas  de 
deux  i  Vierlånder  Karakter,  til  hvilken  Lumbye  havde 
skrevet  Musiken.  Ogsaa  til  et  af  Solodanser  Lefebvre  kom- 
poneret Divertissement  »La  Lithuanienne« ,  som  opførtes 
omtrent  samtidig,  og  som  dansedes  af  Jfr.  Augusta  Nielsen, 
den  anden  af  Publikums  Yndlingsdanserinder,  havde  Lum- 
bye været  den  musikalske  Medarbejder.  Danserinden  ud- 
foldede heri  megen  Ynde  og  vakte  meget  Bifald.  »Nyt 
Aftenblad«  udtalte  Ønsket  om  oftere  at  se  hende  i  Karak- 
terdanse, et  Fag,  hun  her  for  første  Gang  havde  Lejlighed 
til  at  vise  sig  i.  Da  hun  senere  sammen  med  Lefebvre 
gæstede  Tyskland,  var  »La  Lithuanienne«  et  af  hendes 
Glansnumre.  Et  bekendt  Farvelitografi  bringer  endnu  til 
vor  Tid  Bud  om  hendes  Triumf  heri.  Ogsaa  i  Carstensens 
»Dansk  Album  for  Litteratur  og  Kunst«  findes  hun  for- 
eviget i  dette  Parti.  Saaledes  lykkedes  det  Lumbye  at 
imødekomme  saavel  Fjeldstedianerne  som  Nielsenianerne, 
de  to  Fraktioner  af  Publikum,  som  det  derimod  i  høj  Grad 
kneb  for  Bournonville  samtidig  at  stille  tilfreds.  Skandalen 
i  1841  skyldtes  jo  netop,  at  han  i  Aubers  Opera  »Brama 
og  Bajaderen«  havde  bestræbt  sig  for  at  skifte  Sol  og  Vind 
lige  mellem  de  to  udmærkede  Solodanserinder,  der  udførte 
de  to  Bajaderers  Partier.  Augusta  Nielsen  sluttede  sig  dog 
efterhaanden  mere  og  mere  til  Lefebvre  og  trak  sig  i  Slut- 
ningen af  Fyrrerne  helt  ud  af  Teaterlivet. 

Vejen  gik  nu  til  Paris.  Lumbye  begav  sig  velrustet  paa 
Rejsen.  Talrige  og  udmærkede  Melodier  havde  han  bag 
sig,  dem,  Pariserne  nu  skulde  lære  at  bøje  sig  for.  Og 
hvad  han  ikke  havde  i  sin  Vadsæk,  havde  han  i  Hovedet. 
Det  blev  da  heller  ikke  saa  faa  nye  Ting  af  ham,  der 
skulde  se  Dagens  Lys  under  Rejsen.  Og  alle  er  de  Gen- 
skin af  de  nye  Billeder,  der  oprulledes  for  hans  Øjne. 

De  Verdensstæder,  han  besøgte,  var  allerede  hjemsøgte 
af   de    store    Stjerner    paa    Dansemusikens    Himmel.      Det 

maatte  altsaa  være  dobbelt  vanskeligt  for  den  unge,  herude 
ukendte.  Musiker  fra  det  kolde  Nord  at  gøre  sig  gældende 
blot  saa  meget,  at  man  fik  Øje  paa  ham.  I  Paris  beklædte 
Musard  Herskertronen,  den,  han  faa  Aar  i  Forvejen  kort- 
varig havde  maattet  dele  med  Strauss.  Og  vel  var  det 
endnu  væsentlig  Kvadriller  o.  lgn.  af  ham  selv,  Tolbecque 
o.  fl.,  der  lød,  men  Wienervalsen  havde  faaet  Fodfæste,  og 
det  var  som  Repræsentant  for  denne,  Lumbye  gjorde  sin 
Entré  i  Seinestaden.  Nogle  Maaneder  tidligere  var  der  i 
den  uhyre  Bygning,  der  samme  Aar  havde  været  benyttet 
til  den  store  Industriudstilling  i  Paris,  været  afholdt  en 
stor  Musikfest  under  Ledelse  af  Berlioz,  og  ved  den  havde 
en  hel  Dag  været  viet  Mode-Ouverturer,  Straussiske  Valse, 
Kvadriller,  Polkaer  og  Galopper.  Den  naaede  han  jo  des- 
værre ikke  at  komme  med  til.  Nu  maatte  han  altsaa  staa 
paa  egne  Ben.  Fremmed  og  overfor  et  vildfremmed  Or- 
kester og  Ansigt  til  Ansigt  med  et  forvænt  Publikum  og 
en  skarp  Kritik  var  hans  Vilkaar  alt  andet  end  gunstige. 
Men  han  tog  fat  med  frejdigt  Sind  og  godt  Humør,  de 
Egenskaber,  der  Livet  igennem  blev  hans  sikreste  Følge- 
svende. 

Han  havde  over  al  Forventning  Heldet  med  sig.  Kri- 
tiken  strømmede  over  af  Ros,  og  Pariserne  strømmede  til 
i  Hobetal.  Selv  Berlioz,  der  ingenlunde  havde  Navn  som 
nogen  overbærende  Smagsdommer,  skrev  en  overordentlig 
velvillig  Feuilleton  i  »Journal  des  Debats«  om  Lumbye, 
den  nordiske  Strauss.  »Hr.  Lumbye«,  siger  han  »rejser  for 
Tiden  for  at  gøre  sine  Kompositioner  bekendte.  Den  Virk- 
ning, de  her  har  frembragt,  kan  kun  forøge  Komponistens 
Anseelse.  Hr.  Lumbye  er  dansk,  han  vender  nu  tilbage  til 
København,  hvorfra  hans  Landsmænd  sandsynligvis  næppe 
vil  lade  ham  slippe.  Hans  Valse  er  ikke  alene  tiltræk- 
kende og  smukke  men  tillige  velskrevne  og  godt  instru- 
menterede,   uden  overdreven   Larm,    uden   Effektjageri   og 

Charlatanen.«  Man  mærker  her,  hvor  Skoen  trykkede  de 
franske  Dansekomponister.  Af  Interesse  er  ligeledes  Berlioz's 
Udtalelser  om  hans  Instrumentation.  Nogen  mere  kompetent 
Dommer  i  denne  Henseende  kunde  ikke  paa  dette  Tids- 
punkt opdrives.  I  samme  Retning  faldt  der  Udtalelser  i 
»Le  Ménestrel«,  »Revue  et  Gazette  musicale«  etc.  Selv 
brugte  Lumbye  sine  Øjne  og  Øren,  og  naturligvis  drog 
han  Nytte  af  Opholdet  her  i  Kvadrillernes  Hovedlejr  til 
med  Iver  at  studere  denne  Form. 

Efter  dette  Held  tog  han  Tyren  ved  Hornene  og  satte 
Kursen  lige  efter  Wien,  Hovedsædet  for  det  ypperste,  Tiden 
havde  at  byde  paa  af  Dansemusik,  Lanners  og  Straussernes 
faste  Borg.  Var  Publikum  forvænt  nogetsteds,  maatte  det 
være  her.  Her  hjalp  ingen  Behændighedskunster,  her  maatte 
Kortene  paa  Bordet,  her  var  alle  i  Stand  til  at  se  ham  paa 
Fingrene.  Men  hans  Samvittighed  var  ren.  Hvad  han 
havde  skrevet,  var  sagt  af  et  ærligt  Hjærte.  Han  lod  der- 
for staa  til.  Det  var  paa  et  af  Byens  største  Teatre,  de 
Lumbyeske  Kompositioner  fremførtes  for  Wienerne.  Den 
ældre  Strauss  og  hans  Orkester  beredte  sig  til  at  give  dem 
en  varm  Modtagelse,  men  Publikums  velvillige  Holdning 
og  de  fremmede  Melodiers  egne  indre  Egenskaber  vendte 
hurtigt  Stemningen  hos  hans  Avindsmænd,  og  da  man 
naaede  til  »La  Resignation  Valsen«,  klappede  Strauss  selv 
som  en  begejstret.  Var  Publikum  en  Skare  af  Kendere, 
var  Kritiken  ikke  mindre  sagkyndig.  Netop  derfor  havde 
Wienerpressens  velvillige  Holdning  saa  stor  Betydning  for 
Lumbyes  Prestige  ude  i  Evropa.  Der  hidsættes  her  nogle 
Udtalelser  af  Ad.  Båuerles  »111.  Wiener  Theaterzeitung«  om 
Lumbye,  der  i  Spidsen  for  Leopoldstådterteatrets  Orkester  lod 
sine  egne  Melodier  klinge.  »Ogsaa  i  Wien  har  denne  Nordens 
Strauss  alt  erhvervet  sig  en  lignende  Udmærkelse  (som  i  Paris), 
og  hans  paa  Leopoldstadt  Teatret  udførte  Tonepjecer  »Schiff- 
fahrerweisen    (Tivoli  Gondol  Galop),  »Resignation«  (Veemod) 

og  »Le  Souvenir  de  Paris«  blev  ikke  blot  af  det  temmelig 
fulde  Hus  modtagne  med  meget  Bifald  men  maatte  samt- 
lige paa  almindeligt  Forlangende  gives  da  capo.  De  uimod- 
sigelige, selv  i  Frankrig  anerkendte,  Fortrin,  der  udmærke 
disse  Dansebetvingere,  er  Originalitet  i  Inventionen  og  en 
effektfuld  livlig  Gennemførelse,  som  aabenbarer  sig  i  over- 
raskende Overgange,  yndige,  delikate  Nuanceringer  og  en 
melodisk  eller  elektriserende  Instrumentation.  Fyrig  Kraft 
og  gemytlig  Varme  er  de  afvekslende  Pulsslag  i  disse 
tre  Numre,  blandt  hvilke  »Resignation«  bærer  Prisen  og 
uden  Tvivl  ved  Balsalonens  snarlige  Genaabning  vil  yde 
et  kærkomment  Bidrag  til  Danseglædernes  Oplivelse.«  Her 
som  andetsteds  under  hans  Rejse  fødte  Glæden  over  Heldet 
nye  Melodier.  »Donau  Blumen  Quadrille«  var  en  Cadeau 
til  det  glade  Wien.  Endnu  større  Begejstring  vakte  den 
friske  og  melodiøse  Vals  »Erinnerung  an  Wien«. 

Efter  saadanne  Resultater  kunde  Lumbye  nu  paa  Hjem- 
vejen med  Sindsro  fremstille  sig  for  det  berlinske  Publi- 
kum. Hans  Ry  var  løbet  forud  for  ham,  og  da  han  ankom 
til  Preussens  Hovedstad,  blev  han  straks  engageret  til  at 
dirigere  nogle  Orkesterkoncerter  i  »Kroll's  Wintergarten«. 
Denne  Vinterhave  var  aabnet  i  Februar  1844.  Lokalet  var 
baade  udvendig  og  indvendig  et  sandt  Féslot  men  paa  den 
Tid  for  stort  for  Berlin.  Det  rummede  Plads  for  6000 
Personer,  men  paa  Aabningsdagen  var  der  kun  2800.  Det 
havde  kostet  200,000  Thaier,  og  den  aarlige  Drift  krævede 
25,000  Th.  Det  hørte  heller  ikke  til  de  billige  Forlystelser. 
Entréen  beløb  sig  til  en  Thaier.  Festerne  der  var  store 
og  pragtfulde.  Særligt  Ry  gik  der  af  en  saakaldt  »italiensk 
Nat«  i  Juni  1844.  Det  var  da  ogsaa  her,  Lumbyes  Danse- 
melodier skulde  samle  Berlinerne  i  oprigtig  Beundring.  Og 
saa  maa  man  endda  erindre,  at  Størsteparten  af  de  straa- 
lende  Melodier,  vi  nutildags  anser  for  hans  bedste,  paa 
dette  Tidspunkt  endnu  ikke  var  komne  til  Eksistens. 


181 

»Berliner  Figaro«  udbryder  i  sit  Blomstersprog:  »En 
ny  Valsefyrste.  Jeg  læser  Glæden  i  mine  smukke  Læser- 
inders Aasyn.  Er  det  muligt!  En  ny  Strauss,  Lanner  eller 
Labitzky.    Ja,  mine  Skønne,  Kløverbladet  er  igen  komplet. 


H.  C.  Lumbye. 

Efter  Litografi  ca.   1850. 

Lanner  est  mort!  vive  Lumbye!«  Ikke  mindre  smigrende 
udtaler  »Berlinische  Zeitung«  sig:  »Vi  hørte  to  af  Kompo- 
nistens Danse,  hvilke  han  har  kaldt  »Resignation  Walzer« 
og  »Eine  Sommernacht  in  Danemark«  (En  Sommernat  paa 
Møens  Klint).  Den  førstnævnte  er  fuld  af  gratiøs  Opfindelse  og 
pikante  Vendinger,  Instrumentationen  er  velklingende,  ele- 
gant; især  har  Komponisten  behandlet  Fløjten  og  Klokke- 
spillet paa  en  ejendommelig  Maade.  Naar  man  engang 
skriver  i  denne  Genre,  saa  behøver  de  Bedste  ikke  at 
skamme  sig  ved  dette  Produkt.  Endnu  rigere  i  Opfindelse 
forekommer  »Sommernatten«  os  osv.«.  »Den  kgl.  danske 
Musikdirektør«,  som  »Berlinische  Nachrichten«  kaldte  ham, 

hævdede  med  Glans  sin  Stilling  som  Lanners  Efterfølger. 
Selv  Generalmusikdirector  Meyerbeer  opmuntrede  ham  med 
Bifaldsytringer.  Og  til  det  sidste  fulgte  Heldet  ham,  da 
han  endelig  med  Hamborg  som  sidste  Station  satte  Kursen 
hjemefter. 

Bedækket  med  Hæder  og  med  den  liflig  Lyd  af  Ver- 
densbyernes Bifaldslarm  endnu  i  Øret  satte  han  omsider 
paany  Foden  paa  den  hjemlige  Jord,  hvor  Vennerne  og 
Publikum  modtog  ham  med  aabne  Arme.  Han  naaede 
lige  hjem,  til  Tivoli  skulde  lukke  op.  Bigtignok  hed  det 
sig  længe  forinden  hans  Tilbagekomst,  at  han  og  hans 
Selskab  denne  Sæson  havde  taget  Engagement  paa  Vand- 
kuranstalten  ved  Klampenborg,  men  det  var  kun  et  af  de 
sædvanlige  Bygter,  der  havde  til  Opgave  at  skabe  Uro 
blandt  Tivoli  Aktionærerne.  »Berlingske  Tidende«  skyndte 
sig  da  ogsaa  at  dementere  Bygtet,  og  faa  Dage  efter,  den 
10.  Maj  1845,  stod  da  Lumbye  paany  i  København,  hvor 
Tivoli  Aktierne  atter  gik  i  Vejret,  og  den  ny  Sæson  tog  sin 
Begyndelse  i  Fryd  og  Gammen.  Under  levende  Tilslutning 
præsenterede  han  Bejsens  Melodiudby tte  for  sine  Bysbørn, 
hvem  han  desuden  hilste  med  en  ny  Vals  »Hilsen  til  Hjem- 
met«, en  Pendant  til  den  tidligere  »Farvel  til  Kjøbenha,vn«. 
Situationen  var  reddet  til  stor  Ærgrelse  for  Modstanderne 
med  »Corsaren«  i  Spidsen,  hvilken  sidste  i  en  »Tivoli  Ac- 
tionairernes  Høisang«  ikke  undlod  ondskabsfuldt  at  kon- 
statere, at  »Tivoli  er  nyfødt,  Pappegøiernes  Bøst  er  hørt  i 
Burene,  og  Abekattenes  Skrig  lyde  over  Alfehaven,  og  Lum- 
bye er  kommen  hjem  med  Overskjæg«. 

I  denne  Sæson,  det  store  Studentermødes,  var  det,  Ti- 
voli blandt  sine  celebre  Besøgende  kunde  tælle  Kong  Fried- 
rich Wilhelm  af  Preussen,  som  her  hentede  Idéen  til  en 
lignende  Anstalt  i  Berlin.  Efter  hans  Tilbagekomst  fik 
Agent  Kroll,  Indehaveren  af  den  Krollske  Wintergarten, 
ogsaa  Privilegium  paa  et  Etablissement  i  Tivolis  Stil.    Endnu 

saa  sent  som  i  September  1846  opholdt  Kroll  sig  personlig 
i  København  for  at  gøre  sig  bekendt  med  Tivoli.  I  Avi- 
serne forlød  det ,  at  han  stod  i  Underhandlinger  med  Car- 
stensen om  dennes  Assistance  ved  et  lignende  Anlæg  i 
Berlin.  Saavidt  vides  dog  uden  Resultat.  Men  Berlin  var 
nu  engang  ikke  København.  Menneskene  var  andre,  og 
det  lykkedes  ingensinde  at  skabe  det  Folkeliv,  som  var 
Tivolis  inderste  Hemmelighed.  Berlinerne  var  for  stive,  de 
forstod  slet  ikke,  at  de  skulde  agere  med,  at  de  var  en 
Faktor  af  allerførste  Rang,  hvis  Carstensens  Tivoli  skulde 
omplantes. 

Kroils  Etablissement  blev  altsaa  aldrig  noget  Tivoli, 
men  derimod  blev  hans  Wintergarten  vel  det  yndede  Kon- 
cert- og  Ballokale,  det  længe  havde  tegnet  til.  Da  Vinteren 
kom,  og  Lumbye  paany  følte  Udve,  var  det  netop  dette 
Etablissement,  der  skulde  holde  ham  fast  hele  den  lange 
Vinter  igennem.  Lumbye  havde  i  Tivoli  haft  en  fortræffelig 
Sæson.  Det  var  i  denne,  »Champagne  Galoppen«  blev  til. 
Senere  skrev  han  bl.  a.  den  yndede  »Guillemette  Louise 
Vals« ,  og  da  han  den  19.  Oktober  holder  Afskedskoncert, 
hylder  han  paany  en  af  sine  store  Samtidige.  Netop  fra 
dette  Aar  skriver  sig  den  Skik,  der  trofast  fulgtes  gennem 
de  mange  Aar,  at  Lumbye  fik  tilstaaet  en  Beneficeaften  af 
Tivoli,  naar  Sæsonen  var  forbi.  Og  til  den  gemte  han 
altid  en  og  anden  Nyhed,  der  dette  Aar  var  helliget  et  af 
de  Navne,  der  i  disse  Aar  efterlod  det  dybeste  Indtryk  hos 
Publikum,  Jenny  Lind.  Den  svenske  Nattergal,  der  for- 
gæves havde  søgt  at  gøre  sig  gældende  saavel  i  sit  Hjem- 
land som  i  Paris,  hvor  hun  nød  godt  af  Garcias  Under- 
visning, kom  omsider  i  Efteraaret  1843  paa  sit  første  Besøg 
til  Danmarks  Hovedstad.  Hun  kom  dengang  med  et  endnu 
ukendt  Navn  og  optraadte  som  Gæst  i  »Robert  af  Nor- 
mandiet«.  Her  slog  hun  pludseligt  igennem.  Ude  i  Europa 
vandt  hun  fra  nu  af  Guld  og  Ære,  og  da  hun  i  1845  vendte 

tilbage  til  København,  var  det  efter  at  have  lagt  den  evro- 
pæiske  Musikverden  for  sin  Fod.  Havde  hun  under  sit 
første  Besøg  vakt  udelt  Bifald,  rejste  der  sig  nu,  da  hun 
optraadte  i  »Norma«  og  »Regimentets  Datter«,  sande  Be- 
gejstringsstorme.  Det  var  hine  Dage,  da  disse  to  Operaer, 
som  Bournonville  fortæller,  bragte  Folk  til  at  vaage  hele 
Nætter  udenfor  Teatret  for  at  erholde  Adgang  til  næste 
Aftens  Kunstnydelse,  og  da  Ridehuset  var  forandret  til  et 
Tempel  for  en  Nations  uskrømtede  Velvilje  og  Beundring. 
»Souvenirs  de  Jenny  Lind«  var  da  Lumbyes  Bidrag  til  den 
almindelige  Hyldest  af  den  uforlignelige  Sangerinde,  en 
Vals,  der  i  sine  indsmigrende  Motiver  skulde  give  et  Billede 
af  hendes  højtpriste  »Elskelighed«.  Jenny  Lind  havde  for- 
øvrigt blandt  sine  mange  Talenter  ogsaa  den  at  kunne 
skrive  Danse.  I  Samtidens  musikalske  Lejebibliotekskata- 
loger  findes  saaledes  tre  stærkt  efterspurgte  Danse  af  hende, 
en  Polska,  en  Polka  og  en  Galop. 

Efter  denne  Tribut  til  Tidens  Afgud  tog  nu  Lumbye 
paany  Vejen  til  Kroll.  Aaret  i  Forvejen  havde  han  jo  her 
høstet  saa  stort  Bifald,  at  han  kunde  vente  en  udmærket 
Modtagelse.  Men  denne  Gang  var  Vilkaarene  noget  haardere. 
Strauss  havde  nemlig  just  paa  det  Tidspunkt,  Lumbye 
genser  Spreestaden,  afsluttet  en  Række  Koncerter,  der  havde 
sat  Berlin  i  Ekstase.  Det  var  dengang,  Rygtet  gik,  at  Gungl 
havde  trukket  sig  tilbage  til  Breslau,  saalænge  Strauss- 
begejstringen  stod  paa,  skønt  han  ellers  ikke  just  led  af 
Mangel  paa  Selvtillid.  Og  Strauss  havde  forfulgt  sin  Sejr 
til  det  yderste,  til  Frygten  for  Berlinernes  Overmættelse 
drev  ham  videre  til  friskere  Valpladse.  Saaledes  var  For- 
holdene, da  Lumbye  kom  for  at  tage  det  Herskersæde  i 
Besiddelse,  som  Valsekongen  lige  havde  forladt.  Tanken 
var  ikke  fri  for  at  være  dumdristig,  men  Lumbye  kendte 
sin  Styrke.  Og  hans  Mod  høstede  Sejrens  Løn.  Selv 
Berlins   fineste   Musikkritikere   holdt   sig   ikke  for  gode   til 

at    høre    hans   Koncerter   og  ødsle  paa  dem   de   stærkeste 
Lovord. 

Den  toneangivende  Kritiker  i  Berlin  var  paa  dette  Tids- 
punkt  Ludwig  Rellstab,   som   en  Snes  Aar  tidligere   havde 
svunget  sig  i  Vejret  ved  et  Skrift,  der  ubarmhjærtigt  latterlig- 
gjorde   den    sanseløse 
Begejstring   hos  Berli-  ^fijjf- 

nerne,     da     Henriette  

Sontag  optraadte  paa  „^umbpf  rr  truffen  fammen  meb?abiVptS3erUn." 


(.JbroifiblaW.") 


Konigstådterteatret,  en 
Spas,  der  forøvrigt  ind- 
bragte ham  tre  Maa- 
neders  Fæstningsarrest 
i  Spandau.  Efter  Fejden 
mod  Spontini  havde 
han  stiftet  et  musikalsk 
Tidsskrift  »Iris«,  i  hvil- 
ket han  i  1841  havde 
givet  Weyse  en  saare 
ublid  Medfart  i  Anled- 
ning af  dennes  »Flori- 

bella«.    Paa  denne  Tid    ■ 

havde  han  tillige  skre- 
vet en  Tragedie  »Franz 

v.  Sickingen«,  der  faldt  igennem  i  Berlin,  men  som  senere 
blev  opført  med  Musik  og  Kor,  fordi  den  saaledes  udstyret 
ikke  »turde«  gøre  Fiasko.  En  Dr.  Sommer  i  Berlin  rettede 
i  en  Brochure  et  Angreb  paa  ham  i  Anledning  af  hans 
Kritik  over  Moriani,  en  forøvrigt  meget  arrogant  Tenor, 
men  som  Redaktør  og  Medarbejder  ved  »Vossische  Zeitung«, 
havde  han  forstaaet  at  gøre  sig  gældende  i  den  Grad,  at 
han  faktisk  holdt  Berlinerkritiken  i  sin  Haand. 

Allerede    efter   Lumbyes    første   Koncert   i   det   Krollske 
Etablissement  skrev  han  saaledes  om  den  danske  Kompo- 


Efter  »Corsaren 

nist:  »Næppe  er  de  liflige  Dansemelodier  forstummede, 
hvormed  Hr.  Kapelmester  Strauss  henrev  Tusinder  af  Til- 
hørere i  Krolis  Lokale,  saa  lyder  der  allerede  igen  nye, 
ligesaa  yndige  Toner.  Hr.  Musikdirektør  Lumbye  fra  Kø- 
benhavn ,  som  allerede  i  afvigte  Sommer  for  en  talrig  Til- 
hørerkreds godtgjorde  sit  Talent  iblandt  os  som  Komponist 
og  Danseorkestrets  Dirigent,  indtager  den  berømte  wienske 
Kunstners  Plads.  Vi  maa  gentage  vor  alt  i  Sommer  udtalte 
Mening,  at  hans  Kompositioner  i  denne  Retning  er  fulde 
af  overraskende  Tanker,  ejendommelig  melodisk  Opfin- 
delse og  Renhed  og  Ejendommelighed  i  Instrumentationen. 
Saavel  Valsen  »Souvenir  de  Jenny  Lind«,  i  Særdeleshed 
Violoncellens  melodiske  Satser  i  Slutningen,  som  den  rig- 
tignok om  Mendelsohns  Ouverture  til  »Sommernatsdrøm- 
men« mindende,  men  dog  med  fuldkommen  Selvstændighed 
i  Opfindelsen  udarbejdede,  Galop  »En  Sommernat  paa  Møens 
Klint«  vidnede  herom.  De  blev  hørte  med  det  mest  le- 
vende Bifald,  uagtet  de  Tilstedeværendes  Antal  paa  Grund 
af  det  meget  slette  Vejr  kun  var  ringe.  Men  der  er  ingen 
Tvivl  om,  at  Tryileklokkerne,  som  Hr.  Lumbye  saa  heldigt 
forstaar  at  benytte  i  Orkestret  vil  være  af  større  Virk- 
ning i  de  følgende  Dage.  Vi  antager  i  det  mindste,  at  han 
er  den  vanskelige  Opgave,  at  være  Strauss'  Efterfølger  paa 
den  samme  Kampplads,  voksen«. 

Men  det  var  ikke  blot  Kritiken,  der  ødslede  Ros  paa 
ham  og  understregede  hans  ærefulde  Hævden  sig  ved  Siden 
af  Strauss.  Ogsaa  hans  Kolleger  og  Konkurrenter  gjorde 
det,  og  det  med  Labitzky  og  Gungl  i  Spidsen.  I  det  Hele 
taget  blev  Skandinaver  paa  de  Tider  overordentlig  vel  mod- 
tagne i  Berlin.  Jenny  Lind  fik  saaledes  en  storslaaet  Mod- 
tagelse. Og  det  samme  gælder,  trods  de  gryende  nationale 
Modsætninger,  i  ikke  ringere  Grad  de  Danske.  Gades  Ry 
var  her  ikke  mindre  end  i  Leipzig,  og  H.C.Andersen  blev 
endog  bedt  til  Taffel  hos  Preusserkongen  og  dekoreret  med 

den  røde  Ørns  tredje  Klasse.    Dette  hændte  vel  ikke  Lumbye, 
men  til  Gengæld  fandt  han  altid  i  Berlin  saa  god  Sangbund, 
at  Orkestret  endog  engang  forærede  ham  en  Taktstok  med 
samtlige  Medlemmers  Navne  indgraverede,  og  ved  den  efter- 
følgende Fest  afsang  man  en  Sang  til  hans  Ære.   Et  Bekendt- 
skab, han  her  stiftede,  og  som  ikke  blev  uden  Betydning  for 
ham  og  københavnsk  Musikliv,  var  med  Kunstnerfamilien 
Hartmann,  hvis  Medlemmer  senere  fulgte  ham  til  Danmark. 
Mest    kendt    af   denne   Familie  var  Violoncellisten   Gustav 
Hartmann  og  den  senere  til  det  kgl.  Teater  knyttede  Sanger 
Franz  Hartmann.    Ogsaa  Maleren  Leopold  Hartmann,  hvis 
Billede  af  Lumbye  saas  paa  Foraarsudstillingen  i  1861,  var 
blandt  disse,  men  stærkest  Indtryk  paa  Lumbye  gjorde  dog 
Søsteren  Amelie,  der  dengang*  var  Sangerinde,  og  hvem  han 
helligede  en  af  sine  allerdejligste  Valse  »Amelie  Valsen«,  der 
saa  Dagens  Lys  i  Berlin.    Men  denne  Melodi  var  langtfra  den 
eneste,  der  blev  til   under  dette  temmelig  langvarige  Ophold 
ved  Spree.  En  anden  yndet  Vals  fra  denne  Tid  er  »Krolis  Ball- 
klånge«  samt  hans  Afskedshilsen  »Mein  Lebewohl  an  Berlin«. 
Med   disse  og  den  ny  »Reunion  Galop«  hilser  han  sine 
Byesbørn  ved  en  Koncert  i  Ridehuset,  da  han  vender  hjem. 
Et  Par  Uger  senere   aabnes  Tivoli  Sæsonen   1846.     Trods 
den  Lykke,  han  havde  gjort  i  Udlandet,  var  det  dog  her 
i  Koncertsalen,  han  var  paa  sin  rette  Plads.    Man  glædede 
sig  over  hans  Held  i   det  Fremmede  men   mest  dog  over 
paany  at  have  ham  i  sin  Midte.     »Kjøbenhavns  Charivari« 
havde   dog   en   drilsk   Hentydning  til  ham   i  Anledning  af 
Rejsen.     »Lumbye  selv«,   siger  den    »som   staaer  der  midt 
for  Indgangen  og  velsignende  spreder  Armene  ud  over  Til- 
hørerne,  er   et   sørgeligt  Exempel  paa,   hvad   der  kommer 
af  at  reise  til  Udlandet.     Forhen  talte  han  det  skjønneste 
Danske,   man  kunde  høre  af  Munden   paa  nogen  Hoboist; 
da  reiser  han  til   Tydskland,    opholder   sig   et   halvt  Aar  i 
Berlin,   og  forglemmer  ganske  sit  Modersmaal.«    Man   kan 

ikke  forslaa  ham.  Fr.  Bresemann  melder  sig  som  Tolk, 
men  forgæves.  Lumbye  lærte  aldrig  at  tale  et  ulasteligt 
Tysk.  Et  typisk  Eksempel  paa  hans  Stil  opbevaredes  i 
Erindringen  hos  Kammeraterne  fra  den  første  Tid.  Ved 
et  Gilde,  hvor  en  i  sin  Tid  bekendt  tysk  Musikdirektør  var 
tilstede,  havde  denne  faaet  Hæderspladsen  ved  Lumbyes 
Side.  Da  Stemningen  var  paa  sit  højeste,  henvendte  denne 
pludseligt  Ordet  til  sin  tyske  Kollega  med  følgende  Ven- 
ding: »Tyren  Sie  auch  den  Kameel  so  in  Deutschland?« 
Det  er  vel  overflødigt  at  tilføje,  at  den  Fremmede  var  et 
stort  Spørgsmaalstegn  overfor  dette  Udslag  af  Lumbyes 
Sprogkunst,  uden  at  dette  dog  fik  Indflydelse  paa  den 
hjærtelige  Stemning.  Naar  Lumbye  rejste,  var  det  altid 
hans  højre  Haand,  Carl  Nielsen,  der  var  den  frelsende 
Engel.  Og  naar  der  paa  det  kgl.  Bibliotek  bl.  a.  findes  et 
paa  taaleligt  Tysk  affattet  Brev  fra  Lumbye  til  Breitkopf  & 
Hårteis  Forretningsfører,  Geissler,  er  det  antagelig  ogsaa 
Carl  Nielsen,  der  er  Mester  for  Formen  i  dette. 

Efter  det  fornyende  Bad  i  den  store  Musikby  kan  det 
ikke  forundre,  at  Lumbye  nu  optræder  med  mindre  Sky 
for  de  store  Musikformer.  Dette  skyldes  naturligvis  ikke 
mindst  hans  Tillid  til  sit  Orkester,  der  paa  dette  Tidspunkt 
ogsaa  var  meget  tilfredsstillende.  Vi  har  tidligere  set  hvor- 
ledes dettes  Besætning  var.  Og  han  følte  selv,  at  han 
fuldtud  kunde  stole  paa  sine  Folk.  Derfor  ser  vi  ham  nu 
vove  sig  i  Kast  med  Opgaver  udover  de  sædvanlige.  For- 
uden de  gængse  Ouverturer,  der  som  Regel  var  tyske  eller 
italienske,  bragte  han  nu  et  fornemmere  Element  ind  i  Pro- 
grammet. Det  havde  Strauss  gjort,  og  det  mente  Lumbye 
ogsaa  nok,  han  turde  binde  an  med  indenfor  rimelige 
Grænser.  Blandt  Ouverturerne  træffer  man  nu  saa  vægtige 
Ting  som  Beethovens  »Prometheus«  og  »Egmont«,  Webers 
»Jubelouverture«  og  Glucks  »Iphigenia  paa  Tauris«  og  ikke 
mindst   Gades    »Nachklånge  nach   Ossian«,   og  det  skulde 

anden   Afdeling. 


ikke  vare  længe,  inden  Symfonierne  stikker  Hovedet  frem. 
Dette  sidste  kom  dog,  som  om  det  blev  listet  ind  paa  Pro- 
grammet. Det  hændte,  at  Lumbye  en  skønne  Dag  satte 
en  enkelt  Sats  (Finalen)  af  en  Symfoni  af  Ries  paa  Pro- 
grammet. En  anden  Dag  traf  man  f.  Eks.  Menuetten,  og 
da  Orkestret  saaledes  efterhaanden  havde  indstuderet  de 
enkelte  Dele,  og  disse  var  modtagne  uden  Knurren  af  det 
bredere  Publikum,  satte  han  Lørdagen  den  13.  Juni  1846 
hele  Symfonien  (Nr.  6) 
Deo  fyldte  hele 
Der- 
med var  den  første 
Symfoni  kommen  til 
Opførelse  i  Tivoli.  At 
man  begyndte  med  Ries 
har  maaske  sin  For- 
klaring deri,  at  denne 
Komponist  var  hyppig 
anvendt  i  det  kgl. 
Teater  til  Mellemakts- 
musik.  Og  i  Tivoli  havde  man  den  Fornøjelse,  at  Symfonien 
virkelig  blev  nydt  og  hørt  som  saadan,  medens  der  i  det 
kgl.  Teater  lød  almindelige  Klager  over,  at  Symfonien  før 
Skuespillet  og  i  Mellemakten  ikke  blev  hørt  med  tilbørlig 
Opmærksomhed,  ligesom  dens  Navn  ikke  bekendtgjordes. 
Efter  denne  Bresche  i  det  traditionelle  Program  finder  vi 
snart  »Sinfonia«  af  F.  Schubert  opført.  Den  opføres  første 
Gang  den  4.  August  1846  og  gentages  derefter  fire  Gange  i 
samme  Sæson.  Men  imellem  disse  Ting  slyngede  sig  en 
Rigdom  af  nye  Melodier  af  den  Lumbyeske  Muse.  For- 
uden »Drømmebilleder«  lød  paa  disse  Tider  »Hamborger 
Polkac,  »Der  Gunstling  Vals«  og  »Isabella  Valsen«,  der  dog 
først  blev  døbt  Dagen  efter  dens  Førsteopførelse.  Den  fik 
nemlig    sit  Navn    som    flere    af  Lumbyes   Danse  paa  den 


»Polacca  guerriera« 
Efter  »Corsaren-. 

Maade,  at  der  ved  Koncertsalen  var  anbragt  en  lille  Urne, 
hvori  de  Besøgende  kunde  nedlægge  Forslag  til  Navn  for 
den  nye  navnløse  Vals.  Det  Navn,  der  da  blev  udtrukket, 
kom  Valsen  til  at  bære.  Endvidere  hørte  man  »Araberne«, 
en  Marsch,  komponeret  til  det  i  Cirkus  optrædende  15 
Mand  stærke  Beduiner  Selskab  Sidi  Mohamed  ben  Zaid, 
hvem  han  naturligvis  ogsaa  helligede  en  »Beduiner  Galop«, 
»Tivoli  Fest  Vals«,  »Ornithobolaia  Galoppen«,  der  var  op- 
kaldt efter  det  ny  Fuglekastespil  mellem  Butschbanen  og 
Billard  Pavillonen,  o.  m.  fl. 

Men  for  Tivoli  glemte  Lumbye  ikke  sin  Ven  Bournon- 
ville. Skønt  denne  sidste  ikke  i  og  for  sig  var  en  Beundrer 
af  de  saakaldte  »elegante«  Danse,  Polacca,  Mazurka  etc, 
skrev  han  dog  paa  denne  Tid  en  i  denne  Stil  holdt  Pas 
de  deux,  »Polacca  guerriera«,  der  straks  kom  op  paa  det 
kgl.  Teater,  hvor  den  udførtes  af  Bournonville  selv  og  Jfr. 
Nielsen.  I  denne  Pas  de  deux,  der  var  en  af  de  største 
og  smukkeste,  man  endnu  havde  set  herhjemme,  fremstil- 
ledes en  Scene,  hvori  en  polsk  Adelsmand  i  forskellige 
smukke  plastiske  Stillinger  tager  Afsked  med  sin  Elskede 
for  at  drage  i  Frihedskampen  mod  Busserne.  Hun  indvier 
Krigerens  Klinge,  og  de  hvirvler  derefter  begge  for  sidste 
Gang  ud  i  den  pragtfulde  og  lidenskabelige  Nationaldans 
for  at  døve  Afskedens  Smerte.  Skønt  Lumbyes  Musik  var 
baade  ildnende  og  karakteristisk,  opførtes  Divertissementet 
dog  kun  faa  Gange. 

Naar  Tivoli  Sæsonen  var  sluttet,  hændte  det  hyppigere, 
at  Lumbye  og  hans  Musikere  drog  paa  Langfart  i  de  danske 
Provinser.  Dette  skete  saaledes  baade  i  1846  og  1847  og 
forøvrigt  ogsaa  i  selve  Krigsaaret  1848.  Bejserne  blev  fore- 
tagne paa  Deling.  Deltagerne  indskød  da  hver  8  Bdlr.  i 
Foretagendet  som  Driftskapital.  Den  første  Bejse  gik  over 
Aalborg,  Banders,  Aarhus,  Horsens,  Vejle,  Fredericia,  Odense, 
Svendborg,  Nyborg,  Slagelse  og  Boskilde.    Flere  Steder,  som 

i  Aalborg,  blev  der  givet  3  Koncerter,  ja  i  Odense  4.  Overalt, 
hvor  man  kom  frem,  var  Modtagelsen  overordentlig  hjær- 
telig  og  Begejstringen  snart  paa  Kulminationspunktet.  I 
Jylland  hilstes  man  af  en  bombastisk  Proklamation  til 
Jyderne  fra  St.  St.  Blicher,  som  manede  alt  Folket  til  at 
høre  Nordens  berømte'  Tonemester.  I  »Aarhus  Avis«  an- 
meldte han  Lumbyes  Ankomst  saaledes:  »Jyder!  nu  kom- 
mer Lumbye  med  en  Skok  Musikengle  —  lytter  til!  for 
saadan  noget  høres  ikke  ellers,  undtagen  i  Tivoli  og  Him- 
merig«. Herfra  gik  den  over  i  Randers,  Horsens  o.  fl. 
Aviser  og  spredtes  saaledes  over  hele  Jylland.  Blicher 
selv  var  en  ivrig  Beundrer  af  Lumbye,  og  de  faa  Aar  af 
hans  Levetid,  det  var  forundt  ham  at  være  Vidne  til  Lum- 
byes Virksomhed,  forsømte  han  ingen  Lejlighed  til  at  komme 
til  København  og  vise  sig  paa  forreste  Række  blandt  Til- 
hørerne i  Tivolis  Koncertsal. 

Lumbyes  Regnskabsbøger  fra  denne  Tid  er  endnu  be- 
varede, og  det  er  morsomt  at  se  de  Vilkaar,  under  hvilke 
en  Koncertrejse  paa  de  Tider  lod  sig  iværksætte.  Man 
forstaar  da,  hvor  nødvendigt  det  var  at  have  en  anselig 
Driftskapital  at  begynde  med.  Forud  for  alt  andet  maatte 
man  sikre  sig  Bevillingen,  der  kostede  16  Rdlr.  5  Mark.  En 
meget  vigtig  Post  var  Overfarten  med  Dampskibet  »Iris«, 
det  samme,  som  i  1843  havde  bragt  Aalborgenserne  i  Masse 
til  Tivoli.  Den  slugte  ikke  mindre  end  96  Rdlr.  for  de 
24  Personer,  hvoraf  Selskabet  bestod.  Forøvrigt  var  det 
en  saa  forrygende  Storm,  da  man  naaede  ud  for  Helsingør, 
at  Skibet  var  lige  ved  at  forlise.  Hvert  Sted  maatte  man 
desuden  sikre  sig  en  lokal  Kraft  som  Trommeslager.  Ikke 
fordi  Medhavelsen  af  en  saadan  maatte  anses  for  en  uri- 
melig Luksus.  Den  ældre  Allin  var  jo  i  denne  Henseende 
Lumbyes  trofaste  og  uundværlige  Ledsager.  Men  det  var 
dengang  endnu  Skik,  at  offentlige  Bekendtgørelser  paa  Gader 
og  Torve,  ogsaa  om  Koncerter  og  Teaterforestillinger,  fandt 

Sted  til  Trommen.  En  anselig  Udgiftspost  var  det  hyppige 
Indkøb  af  Lys.  Det  var  jo  endnu  i  de  Tider,  da  der  ved 
hver  Nodepult  i  Orkestret  var  anbragt  Stager,  hvilket  gav 
dette  et  Udseende  saa  forskelligt  fra  vore  Dages.  Det  var 
Christiansfelder  Formelys.  Vokslys  brugtes  dengang  kun  i 
Stadsstuernes  Glaslysekroner.  Triumftoget  tog  sin  Begyn- 
delse i  Aalborg,  hvor  Koncerterne  afholdtes  i  det  nyind- 
rettede Teaterlokale,  hvor  han  viede  sine  cimbriske  Lands- 
mænd en  njr  Polka  »Hilsen  til  Jydland«.  Der  var  allerede 
udsolgt  Dagen  forud  for  hver  Koncert.  Et  godt  Billede  af 
disse  Afteners  Forløb  haves  i  en  Anmeldelse  i  Brevform  i 
»Aalborg  Borgerven«.  »Lumbye  svingede  sin  Tryllestav, 
og  Tonerne  bølgede  og  gyngede  os  paa  Poesiens  billedskif- 
tende Hav;  Strengene  svingede  og  Hornene  blæste  os  ind 
i  den  syvende  Himmel.  Hjerterne  vuggedes  i  søde  Drømme, 
de  brændte  og  sukkede,  de  fik  Bo  og  Trøst,  de  hoppede  og 
dandsede;  ja,  Intet  har  i  lang  Tid  sat  vore  Provindshjerter 
i  saa  livlig  en  Bevægelse  som  dette  de  kjøbenhavnske  Mu- 
sers Besøg.  Men  Bevægelsen  forplantedes  endog  til  Fød- 
derne. Jeg  havde  min  Plads  i  en  af  Logerne,  og  hver 
Gang  Tonerne  bruste  en  stormende  Gallopade,  mærkede 
jeg  en  Bysten  i  hele  Galleriet,  som  foraarsagedes  af  Fød- 
dernes Utaalmodighed.  Mig  er  Musikken  ogsaa  gaaet  i  Ho- 
vedet; thi  jeg  er  bleven  baade  poetisk  og  vittig,  mærker 
Du  nok.  Men  for  at  tale  uden  Poesi  og  Vittighed:  Lum- 
byes Selskab  afgiver  et  af  de  fortrinligste  Orchestre,  jeg  har 
hørt.  Den  overordentlige  Præcision,  det  beundringsværdige 
Sammenspil  og  Foredrag,  og  den  hos  flere  af  de  Spillende 
kjendelige  Virtuositet  give  en  Nydelse,  hvis  Fortrinlighed 
er  saa  almindelig  anerkjendt,  at  den  ikke  trænger  til  flere 
Vidnesbyrd  .  .  .«.  Sukcessen  var  fastslaaet,  og  man  var  klar 
over,  at  Selskabets  Ophold  var  et  »Glandspunkt  i  den  aal- 
borgensiske  Kunst  Historie«.  I  Banders,  Aarhus,  Horsens, 
Vejle    og  Fredericia    var    man    mødt    ikke   mindre  talrigt, 

skønt  Koncerten  flere  Steder  først  var  bekendtgjort  Mor- 
genen forud,  og  skønt  Billetpriserne  var  højere  end  de  paa 
Stedet  sædvanlige.  I  Odense  var  Teatret  overfyldt,  og  mange 
maatte  gaa  af  Mangel  paa  Plads.  Her,  hvor  Begejstringen 
og  Jubelen  var  større  end  paa  noget  tidligere  Sted  paa 
Rejsen,  hilses  Lumbye  af  »Ove  Thomsens  fyenske  Tidende« 

6traufeianerm  ?umbi)t  &<""  •  Ctenfe  fliurt  en 
„Concert  dansant.' 


$aafe '    Stompcicriu  Bantfrec  m(i! 
Efter    .Corsaren«. 

som  »Nordens  Strauss,  den  fyenske  Orpheus«.  Dette  sidste 
Prædikat  skyldes  forøvrigt  en  da  almindeligt  udbredt  Overtro, 
at  han  var  barnefødt  i  Odense.  »Hr.  Lumbye  har  hilst  sin 
Fødeby  Odense  med  et  Tonehav  af  Harmonie«,  skriver 
Ove  Thomsen  senere.  Som  Triumfator  gensaa  han  den 
By,  hvor  han  som  Dreng  var  løbet  om  paa  bare  Ben. 
Men  her  indskrænkede  man  sig  ikke  til  de  tre  Koncerter 
paa  Teatret.  Der  blev  yderligere  givet  en  veritabel  »Con- 
cert dansant«  paa  Raadhussalen,  der  ligesom  alle  Koncert- 
erne overværedes  af  Kronprins  Frederik.  Dens  Ry  naaede 
endda  til  »Corsaren«,  hvis  Indtryk  af  de  odensianske  Be- 
gejstringsbølger  inspirerede  den  til  hosstaaende  Billede. 
Men  Odense  havde  ogsaa  budt  ham  en  Modtagelse  som 

en  Fyrste.  »Det  maa  saavel  hos  Hr.  Lumbye  selv  som 
hos  hans  herværende  Familie  og  mange  Barndom sbekj endte 
have  været  en  ædel  Glæde  her  at  mødes  paa  en  for  ham 
saa  hædrende  Maade«,  skriver  Avisen,  og  det  var  ikke 
mindst  Tilfredsstillelsen  ved  at  have  beredt  sine  Paarørende 
denne  Glæde,  der  lyste  op  i  Erindringen  om  disse  Dage. 
Publikum  tog  Afsked  med  ham  ved  talløse  Leveraab,  der 
af  ham  og  hans  Selskab  besvaredes  med  et  Hurra  for  Odense. 
Ikke  mindre  vellykket  formede  Hjemrejsen  sig,  og  da  man 
omsider  igen  stod  paa  Stadens  Grund,  var  det  reelle  Ud- 
bytte pr.  Mand.  56  Rdlr.  Hjemkomsten  fejredes  først  ved 
en  Koncert  i  Ridehuset  til  Indtægt  for  Turens  Leder  og 
Selskabets  Overhoved,  hvorefter  man  satte  Punktum  med 
et  mægtigt  Sold  paa  Enighedsværn. 

Det  var  dog  ikke  idel  Lystighed,  man  kom  hjem  til. 
Stadsmusikanten,  Fiissel,  havde  med  stigende  Uvilje  set, 
hvorledes  Lumbye  fulgt  af  et  eksempelløst  Held  ved  alle 
Lejligheder  havde  forstaaet  at  gøre  sig  gældende,  medens 
han,  Stadsmusikanten,  Dag  for  Dag  kom  til  at  staa  som 
en  stedse  mere  uforstaaelig  Levning  fra  de  gode  gamle 
Dage,  da  der  ingen  Straussermusik  var,  og  han,  Fussel, 
selv  var  en  Kapacitet,  man  regnede  med.  Han  saa  dog 
ingen  Udvej  bort  fra  denne  Skæbnens  Ugunst.  Og  Tivoli 
var  kommen  til,  nu  var  det  ikke  enkelte  Koncerter,  nu 
var  det  den  daglige  Fortrædigelse  af  en  gammel  Embeds- 
mand i  hans  Nærings  Udøvelse.  Der  gik  en  Sæson,  der  gik 
to,  tre,  fire.  Fiissel  vidste  slet  ikke,  hvad  han  skulde  stille 
op.  Saa  styrede  han  sine  Fjed  til  en  Prokurator,  og  efter 
grundige  Overvejelser  blev  det  besluttet  at  rette  et  Grund- 
skud mod  Tivolis  Uvæsen.  En  samme  Aar  udkommen 
trykt  Fortegnelse  over  alle  de  Numre,  der  var  spillede  siden 
Etablissementets  Stiftelse,  et  lille  Hefte,  som  solgtes  i  Offi- 
cinet i  Bazaren  Nr.  11,  og  som  vel  bl.  a.  var  tænkt  som  en 
Slags   Reklame   for  det  levende   Musikliv,    der  rørte  sig  i 

Tivoli,  var  noget  af  det  første,  Fussels  Advokat  anskaffede 
som  et  haandgribeligt  Vidnesbyrd  om,  i  hvilken  svimlende 
Grad  Tivoli  og  Lumbye  havde  forsyndet  sig  mod  den 
gamle  Embedsmand.  Under  Nr.  235/1847  blev  der  saa  ved 
Hof-  og  Stadsretten  anlagt  Sag  mod  Bestyrelsen  for  »Actie- 
selskabet  Kjøbenhavns  Sommer  Tivoli«,  under  hvilken  Fussel 
paastod  sig  tilkendt  en  Erstatning,  stor  4000  Rdlr.,  for  det 
Tab,  han  havde  lidt  ved.  at  Tivoli  i  Aarene  1843 — 46  i  Strid 
med  hans  Privilegium  havde  benyttet  uberettigede  Personer 
til  at  opføre  Musik  i  Tivolis  Koncertsal.  Med  den  gravalvor- 
ligste Mine  af  Verden  gik  Prokuratorerne  i  Gang  med  Proce- 
duren. Man  granskede  i  gamle  Bestallinger,  og  man  fortabte 
sig  i  spekulative  Betragtninger.  Hvad  er  det,  hævdede  man 
fra  Fussels  Side,  der  høres  i  Tivolis  Koncertsal.  Det  er  saa 
at  sige  ikke  andet  end  Lumbyesk  og  Straussisk  og  anden 
moderne  Dansemusik.  Lumbye  kalder  det  nok  for  Koncert, 
men  hvad  er  Koncert  efter  Etymologien  andet  end  en  For- 
ening af  flere  musikalske  Toner.  Og  hvorfor  skulde  Fussel 
ikke  kunne  præstere  det  samme  som  Lumbye,  der  nu  kalder 
sig  Musikdirektør,  men  som  tidligere  var  Trompeter  ved 
Garden  til  Hest  og  Musikantersvend  hos  Fussel,  ligesom 
Størstedelen  af  de  »tivolistiske  Musikantere«  havde  været  i 
hans  Tjeneste.  Men  selvom  nu  Lumbye  virkelig  var  en 
Kunstner,  hvilket  dog  ikke  kunde  indrømmes,  hvis  Præ- 
stationer var  af  finere  Art  end  Fussels,  kunde  det  dog 
ikke  erkendes,  at  det  var  i  Egenskab  af  Kunstner,  at  Lum- 
bye optraadte  i  Tivoli,  hvor  selv  en  ringere  Grad  af  Dyg- 
tighed maatte  være  tilstrækkelig,  men  selvom  det  virkelig 
var  som  Kunstner,  Lumbye  optraadte,  kunde  dette  dog 
ikke  medføre,  at  hans  Medhjælp  blev  Kunstnere,  da  de 
alle  med  en  ganske  enkelt  Undtagelse  (Wittig)  hørte  til  den 
Klasse,  hvor  Fussel  hentede  sine  faste  Svende.  De  fleste 
gjorde  endda  Tjeneste  i  Livgarden  og  ramtes  ligefrem  af 
Forbudet  i   Forordn,   af  10.  Marts  1725   II   §  11    osv.  osv. 

13* 

Saa  langt  tilbage  maatte  man,  og  saa  subtile  Betragtninger 
maatte  der  til  for  at  finde  et  Grundlag  for  at  rokke  ved  den 
mellem  Lumbye  og  Tivoli  saa  lykkeligt  indgaaede  Alliance. 
At  man  strejfede  Farcen,  syntes  forøvrigt  ingen  af  Parterne 
at  have  nogen  klar  Forestilling  om.  Men  Dommen,  der 
faldt  den  11.  Septbr.  1848,  viste  Fussel  klart  og  tydeligt 
tilbage  til  den  mere  beskedne  Virksomhed  at  spille  til  Dans 
i  private  Huse,  hvortil  hans  Bestalling  alene  gav  ham  Eneret, 
og  slog  fast,  at  der  ikke  var  tillagt  ham  lige  Ret  med  Hensyn 
til  den  Musik,  der  foranstaltes  paa  offentlige  Steder,  hvad 
enten  den  bestaar  i  den  Art  musikalske  Præstationer,  der 
ifølge  Sprogbrugen  henhører  under  Begrebet  Koncert,  eller 
er  sat  i  Forbindelse  med  andre  Fornøjelser  og  Adspredelser, 
som  ikke  bestaar  i  Dans.  At  Tivoli  saaledes  frifandtes, 
var  Fussel  en  stor  Skuffelse,  og  fra  den  Dag  sank  han  ned 
i  en  stedse  voksende  Ubemærkethed,  hvor  han  snart  efter 
skulde  rammes  af  den  Sorg,  at  en  Søn  af  ham,  der  var 
udgaaet  fra  Kunstakademiets  Modelskole  som  Maler  og 
som  Frivillig  var  gaaet  med  i  Krigen,  hvor  han  udnævntes 
til  Sekondløjtnant,  efter  Kampen  ved  Kolding  afgik  ved 
Døden  paa  Lazarettet  i  Middelfart.  Dette  nedbøjede  den 
gamle  Stadsmusikant  yderligere. 

Hele  denne  Sag  mødtes  af  Lumbye  og  hans  Musikere 
kun  med  et  Skuldertræk.  Der  var  ogsaa  meget  andet  at 
tage  Vare  paa.  Carstensen,  hvis  Foretagsomhed  ikke  lod 
ham  Ro,  havde  allerede  i  Oktober  1845  erhvervet  den  tid- 
ligere Gehejmestatsminister  Krabbe-Carisius'  Gaard  i  Ama- 
liegaden, og  heri  var  det  hans  Hensigt  at  indrette  et  saa- 
kaldt  »Casino«,  Datidens  Benævnelse  for  et  Musik-  eller 
Skuespillokale,  hvor  der  tillige  kunde  indtages  Forfriskninger. 
Overskous  Plan  om  et  Folketeater  paa  Pladsen  ved  Slagter- 
boderne ved  Nikolaj  Taarn  var  jo  aldrig  bleven  til  Virke- 
lighed. I  November  1845  indbød  Carstensen  til  Aktietegning 
i  Foretagendet.     Det  var  i  de  Tider,   da  Aktievæsenet  var 

et  herhjemme  ganske  nyt  Fænomen.  Alt  blev  sat  paa  Ak- 
tier fra  Hoteller  til  Sydhavs  Hvalfangerekspeditioner.  Om- 
trent samtidig  fremkom  der  Indbydelse  til  en  anden  Aktie- 
tegning, nemlig  i  »Kjøbenhavns  Hippodrom«,  en  planlagt 
med  Rideskole  forbunden  offentlig  Ridebane  i  Gaarden  Nr.  45 
paa  Nørregade.  Det  var  denne  sidste,  der  først  kom  til 
Eksistens,  og  ogsaa  den  skulde  faa  en  vis  Betydning  for 
Lumbye.  Stærk  Tilslutning  til  sit  Formaal  fik  den  ikke, 
og  snart  bruges  den  væ- 
sentligst til  Folkemøder  og 
Koncerter.  Her  hegyndte 
Lumbye  ogsaa  snart  efter 
sin  Tilbagekomst  fra  Pro- 
vinsen i  November  1846  en 
Række  Koncerter,  de  saa- 
kaldte  »Hippodrom  Con- 
certer« ,  der  blandt  sine 
Numre  naturligvis  ogsaa 
talte  en  »Hippodrom  Ga- 
lop«. I  Begyndelsen  var 
der  megen  Tilstrømning,  men  Belysningen  var  over  al 
Beskrivelse  slet,  saa  at  almindelig  Søvnighed  bredte  sig 
til  Trods  for  de  livlige  Melodier.  Til  en  Begyndelse  var 
endog  Taget  saa  utæt,  at  det  ikke  formaaede  at  holde 
Regn  og  Sne  ude.  Senere  blev  truffet  saadanne  Foranstalt- 
ninger, at  Folk  ikke  behøvede  at  tage  Paraply  med  i  Lo- 
kalet, hvilket  udtrykkelig  anføres  i  Avertissementerne.  Ved 
flere  af  disse  Koncerter,  der  kom  Slag  i  Slag,  havde  han 
Assistance  af  Dlle  Amelie  Hartmann,  en  Søster  til  hans 
flinke  Violoncellist  Gustav  Hartmann.  Hun  sang  italienske 
Cavatiner  o.  lgn.  Hun  havde  først  optraadt  ved  en  Hof- 
koncert, inden  hun  optraadte  offentlig.  Derefter  debuterede 
hun  ved  en  Koncert  hos  Lumbye  i  Christiansborg  Slots  Ride- 
hus, der  var  saa  godt  besøgt,  at  der  siden  Jenny  Linds  Dage 


Koncert  i  Hippodromen. 
Efter     Corsaren«. 

ikke  havde  været  saa  mange  Mennesker  i  Ridehuset.  Hendes 
Stemme  var  en  Mezzosopran,  frisk  og  velklingende,  som 
»Mellemacten«  fortæller,  men  ikke  stor  nok  til  at  fylde  det 
store  og  lidet  tiltalende  Rum  i  Ridehuset.  Derimod  tog 
den  sig  bedre  ud  i  Hippodromen,  »Hestestalden  paa  Nørre- 
gade«, som  »Corsaren«  spotvis  kalder  den.  Til  hendes  Ære 
satte  Lumbye  hyppigt  »Amelie  Valsen«  paa  Programmet. 
Denne  maaske  den  yndefuldeste  af  Lumbyes  Valse  var  skreven 
paa  Rejsen  og  allerede  opført  hos  Kroll.  Ganske  pudsigt 
var  der  en  Berliner  Kritiker,  der  mente  om  den,  at  den 
sikkert  maatte  være  et  Potpourri  over  nordtyske  Folke- 
melodier. Ogsaa  to  af  hendes  Brødre,  Cellisten  og  Pianisten, 
medvirkede  ved  disse  Koncerter.  Ved  disse  høres  ogsaa  en 
Række  nye  Kompositioner  af  ham  selv  som  f.  Eks.  hans 
Fantasi  »Taagebilleder«,  hvortil  han  havde  faaet  Idéen  fra 
Magikernes  »dissolving  views«,  i  4  Tableauer.  Det  var  en 
Stemningsskala,  der  svingede  mellem  Schweizer  Idyl,  Storm 
og  Solopgang  paa  Havet,  en  Zigeuner  Lejr  og  en  Kronings- 
fest. Disse  Koncerter  fortsattes  til  efter  Nytaar  1847,  men 
de  synes  dog  ikke  at  have  fundet  fuldt  den  Tilslutning, 
de  kunde  gøre  Regning  paa.  Lumbye  maatte  nemlig  tage 
sin  Tilflugt  til  forskellige  Lokkemidler,  som  kun  havde 
saare  lidet  med  hans  Musik  at  gøre.  Begyndelsen  blev 
gjort  med  Bortlodning  af  en  Ridehest.  Lodseddel  fulgte 
med  Billetten.  Senere  var  det  baade  Rideheste,  Ridestangtøj, 
Sølvsyskrin  etc,  der  skulde  samle  den  gamle  Garde.  En 
»Mindeblad  Polka«,  tilegnet  de  københavnske  Damer  og 
arrangeret  for  Klaver ,  blev  ved  Indgangen  gratis  skænket 
hver  besøgende  Dame.  Men  alt  var  forgæves.  Lokalet  vir- 
kede ikke  tiltrækkende. 

Imidlertid  var  Carstensen  bleven  færdig.  Den  21.  Febr. 
1847  blev  Casino  indviet  bl.  a.  med  stor  Koncert  under 
Anførsel  af  Lumbye.  Aften  efter  Aften  traf  man  ham  her 
i  Spidsen  for  sit  Orkester.     Casino  skulde  nu  gøres  til  det 

for  Københavnerne  i  Vintertiden,  som  Tivoli  var  om 
Sommeren.  Der  var  baade  en  stor  og  en  lille  Koncert- 
sal, der  var  Konditorier,  der  var  Kamfinbelysning.  Som 
der  tidligere  var  skrevet  Viser  om  Tivoli,  florerede  nu 
Casinoviserne.  Det  var  noget  andet  end  de  meget  folke- 
lige Hippodromkoncerter.  Et  vist  fornemt  Præg  tilstræbtes. 
»Greven  af  Casino«  lød  et  af  Carstensens  Tilnavne.  Efter 
et  almindelig  ytret  Ønske  anmodedes  Publikum  om  at  gaa 
med  ubedækket  Hoved.  Og  endelig  engageredes  der  stadig 
vekslende  Kræfter  til  Publikums  Underholdning.  Blandt 
disse  var  Jacob  Eben ,  Gusikows  Efterfølger,  med  sit  Træ- 
og  Straainstrument  (Straaharmonika),  Familien  Price  o.  fl. 
Der  afholdtes  »Conversations  Soiréer«.  I  den  lille  Sal  op- 
traadte  et  steiermarksk  Musikkorps  paa  19  Mand  under 
Anførsel  af  Joseph  Czapek.  Det  var  ikke  de  samme  som 
i  1839,  men  de  gjorde  stor  Lykke  ikke  mindst  paa  Grund 
af  deres  livlige  Program  og  optraadte  ogsaa  paa  Teatret  i 
Kanikestræde,  paa  Vesterbros  Teater,  ja,  lod  sig  endog 
høre  ved  Hoffet.  Som  de  fleste  fremmede  Koncertgivere, 
der  kom  hertil,  skrev  en  Melodi,  de  tilegnede  Kongen,  kom- 
ponerede ogsaa  Czapek  en  »Kong  Christians  Marsch«  samt 
en  »Melancolie«  for  Violin,  men  forøvrigt  var  det  navnlig 
Gungl,  han  førte  paa  Programmet;  ikke  mindst  Gungls 
»Jernbane  Galop«  gjorde  Lykke.  Men  Lumbye  laa  heller 
ikke  paa  den  lade  Side.  Den  musikalske  Spøg  »Børne- 
glæder« og  »Marts  Viol  Polkaen«  skriver  sig  fra  denne  Tid. 
Casino  blev  ogsaa  benyttet  af  forskellige  Koncertgivere  som 
Kammersangerinde  Mad.  Simonsen,  Pianisten  Fr.  Schouw, 
Violinisten  Henri  Leonard  o.  fl.  Augusta  Stage  lod  opføre 
»Ungdom  og  Galskab«.  Men  det  gjaldt  jo  om  at  holde 
Publikum  i  Aande.  En  tysk  Musikdirektør,  Aug.  M.  Canthal 
fra  Hamborg,  en  Lumbye  ubetinget  underlegen  Musiker, 
der  dengang  var  paa  Moden,  blev  indkaldt  og  oversvøm- 
mede  København   med   en  Række   egne  ikke   særlig  origi- 

nåle  Kompositioner,  der  for  en  Tid  trængte  ind  paa  alle 
Programmer  og  stillede  Lumbyes  nye  »Seraph  Vals«  i  Skygge. 
Denne  fremkom  ved  Carstensens  Benefice,  hvor  den  kgl. 
Familie  var  tilstede.  Da  Tivoli  aabnede  sin  Sæson,  fulgte 
Canthal  med  derind  jævnsides  med  Lumbye,  men  i  Juni 
Maaned  er  hans  Rolle  udspillet  for  stedse.  Til  Gengæid 
byder  Lumbye  paa  en  ny  Række  glimrende  Melodier,  som 
»Castilianer  Galoppen«,  den  i  Gungls  Lignelse  skrevne  »Kjø- 
benhavns Jernbane  Damp  Galop«  med  haandgribelig  Frem- 
stilling af  Lokomotivets  Arbejden,  Signalpiben  og  Togets  An- 
komst til  Bestemmelsesstedet,  etc.  Ogsaa  den  i  Anledning  af 
det  nordiske  Naturforskermøde  skrevne  uforlignelige  »Nor- 
disk Unions  Galop«,  »Fest  Quadrillen«  til  Kongens  Fødsels- 
dag den  18.  September,  o.  m.  fl.  skriver  sig  fra  denne  Tid. 
Ogsaa  dette  Aar  tog  Lumbye  og  hans  Folk  paa  Lang- 
fart, medens  det  klampenborgske  Orkester  under  V.  Madsen 
lod  sig  høre  i  Casino.    »Corsaren«  mødte  frem  med  følgende: 

Sang  i  Anledning  af  Lumbyes  Bortreise. 

Mel. :   Bertrands  Afskedsqvad. 

Dig,  elskte  Lumbye!  vort  Farvel  vi  byder, 
Farvel,  o  Du,  vor  store  Spillemand! 
Nu  reiser  bort  Du  til  de  tørre  Jyder, 
Ja  lige  ned  til  schlesvvig-holsteinsk  Strand. 
Og,  hvor  Du  kommer,  blæser  Du  et  Stykke, 
Og  Kunstkritiken  støder  i  Basun;  — 
: :  Men  glem  ei  os,  som  fødes  saae  din  Lykke, 
Som  stod  hos  Dig  i  Tivolis  Paulun!  :: 

Vi  saae  Dig,  da  Du  blæste  paa  Clarnetten, 
Da  Voldconcerter  hørte  til  bon  ton; 
Vi  saae  Dig,  da  Agenten  paa   Kasketten 
Fik  i  sin  egen  Tivolisalon; 

Vi  saae  Dig,  dengang  Canthal  greb  dit  Scepter, 
Og  blæste  os  et  Stykke  paa  Trompet; 
: :  Men  ei  han  bragte  ud  os  af  Coneepter, 
Vi  peb  igjen,  og  Canthal  han  blev  beet.  : 

Heel  Mangen  blev  mod  Dig  en  sort  Forræder, 
Da  Du  Concert  i  Vinter  for  os  gav;  — 
Men  Lumbye  vinker,  i  Geledet  træder 
Strax  Andre  frem  for  dem,  som  lumsk  stak  af; 
Og  selv  da  Folk  var  kjed  af  dine  Dandse, 
Og  brød  sig  lidt  om   Lanner,  Gungl,  Strauss,.— 
:   Du  spilled'   Heste  bort,  gav   Damer  Krandse, 
Og  —  sagde   »Berlingske«  —  fik  svær  Applaus!  :: 

Atter  gik  Vejen  over  Aalborg,  Viborg,  Randers,  hvor  man 
denne  Gang  ogsaa  koncerterede  i  det  nye  Ridehus,  Aarhus, 
hvor  en  »Mindeblomst  Galop«  tilegnedes  Aarhus  Damerne, 
Horsens,  hvor  man  maatte  give  to  Koncerter  paa  en  Aften, 
og  Vejle,  men  denne  Gang  gik  Turen  videre  over  Kolding  og 
sydpaa  gennem  Hertugdømmerne  til  Haderslev,  Aabenraa, 
Flensborg,  Slesvig,  Rendsborg,  Altona  og  Kiel.  Der  herskede 
overalt  her  et  mægtigt  Røre,  alt  var  i  Uro  og  Oprør,  de 
nationale  Modsætninger  skærpede,  og  havde  man  hjemme 
i  de  danske  Aviser  mærket  Gæringen  i  de  slesvig-holstenske 
Anliggender,  blussede  allerede  Oprørsaanden  livligt  her, 
men  Lumbye  formaaede  dog  endnu  engang  at  samle  Ven 
og  Fjende,  og  i  lyttende  Skarer  flokkedes  de  om  hans  glade 
og  muntre  Kunst.  I  »Dannevirke«  etc.  træffer  man  endnu 
Sporene  af  hans  Rejse.  Fra  Kiel  tog  man  med  Dampskibet 
»Christian  den  8de«  til  Assens.  I  Odense  modtoges  han 
paany  med  Entusiasme.  »Hempels  Avis«  fortæller,  hvorledes 
Kronprinsen,  der  afrejste  til  Rogense  paa  Inspektionsrejse, 
samme  Aften  var  tilbage  i  Odense  og  beærede  Lumbj'es 
Koncert  med  sin  Nærværelse.  Ogsaa  denne  Gang  var  der 
Ral  paa  Raadhussalen.  Lumbye  skrev  en  »Lilie  Polka«, 
som  han  tilegnede  Odense  Damerne.  Resøget  var  talrigt, 
og  »her  som  overalt  henreves  Tilhørerne  af  Reundring  over 
Hr.  Lumbyes  skjønne  Spil«.  Over  Svendborg,  Nyborg,  Sla- 
gelse og  Sorø  gik  Vejen  hjemad.  Turen,  der  havde  strakt 
sig  over  godt  tre  Uger,  var  over  al  Maade  vellykket.    Lum- 

byes  eget  Udbytte  var  denne  Gang  134  Rdlr.  (to  Parter), 
hver  af  de  øvrige  25  Personer  fik  67  Rdlr.  Det  var  i  1847, 
men  Lumbyes  Koncertrejser  skulde  endnu  blive  mange  og 
lange.  Paa  dette  Punkt  giver  han  for  Fremtiden  ikke  Wie- 
nerkomponisterne noget  efter.  Men  vi  nærmer  os  nu  det 
Tidspunkt,  hvor  baade  Lumbye  og  hans  Publikum  skulde 
faa  andet  at  tænke  paa.  Nu  var  det  ikke  »Drømmebilleder« 
og  »Champagne  Galoppen«,  der  skulde  give  Genlyd  over 
Landet.  Xu  var  det  Kanontordenen,  der  indvarsler  Fri- 
hedens Æra  i  Danmark.  Krigen  og  Friheden.  Begge  skulde 
de  i  Lumbye  finde  en  Komponist,  der  kendte  sin  Tid. 


V 


KRIGENS  OG  FRIHEDENS  AAR 

i  har  allerede  gentagne  Gange  truffet  Navnet  Volkmar 
Busch.  Dets  Indehaver  var  en  kendt  Profil  i  Køben- 
havns folkelige  Musikliv.  Som  Søn  af  en  velhavende  is- 
landsk Købmand  havde  han  oprindelig  haft  helt  andre 
Planer.  Nogle  Aar  var  han  Søkadet,  men  derefter  blev  han 
ansat  som  Volontær  i  Generalpostdirektionens  Revisions- 
kontor, hvor  han  i  1837  som  Opmuntring  for  sin  hidtil 
udviste  Flid  af  Frederik  den  Sjette  benaadedes  med  Præ- 
dikat af  Kopist.  Fliden  fik  dog  snart  en  Ende,  idet  han 
allerede  samme  Aar  tiltraadte  en  toaarig  Udenlandsrejse, 
paa  hvilken  han  væsentligst  dyrkede  musikalske  Interesser. 
Tidligt  havde  han  arvet  en  ikke  ubetydelig  Formue,  men 
i  Stedet  for  at  frugtbargøre  denne  paa  passende  Maade, 
levede  han  som  grand  seigneur,  lapset  i  Vaner  og  i  Klæde- 
dragt en  Modejunker.  Paa  sin  Rejse  slog  han  sig  en  skønne 
Dag  ned  i  Leipzig,  hvor  hans  musikalske  Studier  snart 
bragte  ham  i  Forbindelse  med  den  bekendte  Klaverpædagog 
Fr.  Wieck.  Rygtet  gik  senere,  at  denne  ikke  med  Uvilje 
saa  paa  hans  Forsøg  paa  at  vinde  Datteren,  Clara,  der 
allerede  følte  sig  dragen  mod  den  unge  og  talentfulde  men 
ganske  uformuende  Rob.  Schumann.  Til  alt  Held  for  det 
senere  saa  berømte  Par  forsvandt  Busch  imidlertid  fra 
Leipzig  ligesaa  pludseligt,  som  han  var  kommen.  Om  der 
ligger  noget  til  Grund  for  dette  Rygte,  kan  ikke  oplyses, 
men  sikkert  er  det,  at  Busch  senere  ikke  ugerne  saa  det 
udspredt.  Han  dukker  derefter  paany  op  i  København, 
men  hans   med  Carstensens  stærkt  beslægtede  Naturel  lod 

ham  ikke  Rist  eller  Ro.  Allerede  i  1841  forlod  han  Post- 
revisionen, to  Aar  efter  gjorde  han  sig  bemærket  ved  en  Over- 
sættelse af  Silvio  Pellicos  »Mine  Fængsler«  (le  mie  prigioni), 
derefter  kastede  han  sig  ledet  af  en  vis  Spekulation  i  de 
herskende  skandinaviske  Stemninger  over  svensk  Sproglære, 
og  en  Dag  overraskede  han  sin  Samtid  ved  pludselig  at 
blive  Musiker,  og  indenfor  Musiken  udviklede  han  sig  til 
en  højst  original  Skikkelse,  der  rigtignok  oftest  mødtes  med 
et  Smil,  naar  han  herhjemme,  ganske  vist  i  overmaade 
beskedent  Format,  søgte  at  efterligne  sin  lykkeligere  Med- 
bejler derude  i  det  Fremmede.  Som  denne  forsøgte  han 
sig  ogsaa  som  Musikskribent,  blev  Redaktør  og  Udgiver 
af  »Kjøbenhavns  Theaterblad«  og  efter  dettes  dødelige  Af- 
gang af  »Mellemacten«,  ligesom  hint  en  Journal  for  Teater, 
Musik  og  Kunst.  Han  førte  en  letflydende  og  behændig 
Pen  og  minder  ogsaa  i  denne  Retning  om  Georg  Carstensen, 
men  i  Modsætning  til  denne,  der  paa  det  musikalske  Om- 
raade  kun  drev  det  til  nogle  faa  Bagateller,  havde  han 
efterhaanden  valgt  Musiken,  navnlig  den  folkelige  og  under- 
holdende, til  sit  Hovedfelt.  Heller  ikke  han  undgik  natur- 
ligvis »Corsaren«s  Efterstræbelser.  »Volksnar  Busch«  kaldes 
han  haardnakket  af  den  literære  Fribytter.  Han  havde 
paa  et  tidligt  Tidspunkt  sluttet  sig  til  Lumbye,  der  kam- 
meratligt tog  sig  af  hans  omfangsrige  Produktion.  Paa 
Tivolis  Programmer  var  han  en  hyppig  Gæst,  ofte  til  stor 
Ærgrelse  for  Orkestret,  hvem  han  i  Stedet  for  det  ved  Op- 
førelsen af  Dilettanters  Arbejder  sædvanlige  Traktement  spiste 
af  med  endeløse  Takketaler,  han  læste  op  af  et  Papir.  Men 
noget  daarligt  Hoved  var  han  ikke.  Var  Lumbye  den 
geniale  Tonekunstner,  var  Busch,  hvad  vi  med  et  moderne 
Udtryk  vilde  kalde  den  »smarte«   Komponist. 

Da  Carstensen  den  sidste  Dag  i  Oktober  1847  lukkede 
op  for  Casino,  var  Lumbye  ikke  længer  knyttet  til  dette 
Etablissement.      Den    musikalske   Underholdning  bestredes 

nu  af  »Det  nye  Wiener  Orchester«  under  Anførsel  af  Ka- 
pelmester A.  Harpf,  der  bl.  a.  opførte  »Pius  Hymnen«  og 
en  »Copenhagener  Casino  Quadrille«  af  egen  Komposition, 
løvrigt  var  det  Familien  Prices  Tableauer,  der  beherskede 
Programmet,  snart  haardt  trængt  af  et  ungarsk  Sanger-  og 
Danserselskab  under  Direktion  af  Michael  Havi  og  Joseph 
Szabo,   der   medhavde 

deres  egen  Musikdirek-  Umhy.  »eb  hammerener  i  Gaflno. 

tørH.G.  Bohm.  Hoved- 
tiltrækningen ved  dette 
Selskab  var  dets  Frem- 
førelse af  ungarske  Fol- 
kescener, Folkesange  og 
Danse  som  den  natio- 
nale Czardas  og » Råkoc- 
zy  Marschen«,  den  un- 
garske Frihedsmarsch. 
Som  Modvægt  og  Kon- 
kurrence til  dette  Casi- 
nos  Program  foranstal- 
xeae  v  oiKmar  rsuscn  nu  Sar^  mrt  ^an6  24  £r€nfl{born .  ta  fl)0rfce  »,  37 
en  anselig  Række  Hip-  -Srofifarit  cog  et  anttxUt<s  ©pvftafei  - 
podromkoncerter,    alle  Efler  ,Corsaren.. 

under  Anførsel  af  Lum- 
bye. Ved  disse  optraadte  tillige  forskellige  mere  eller  mindre 
mærkelige  Kræfter  som  den  lille  Tenorsanger,  Dværgen  C. 
O.  Schlag  fra  Emden  i  Ostfriesland,  21  Aar  gammel,  3x/2 
Fod  høj,  der  optraadte  i  Kostume  til  Guitarakkompagnement, 
endvidere  Sangerne  Moser  og  Råbe,  Dlle  Rosa  Gollmer,  en 
Trio  fra  Blindeinstitutet  og  en  Sangforening  under  Hart- 
mann m.  fl.  De  mange  Koncerter,  der  var  19  ialt  foruden 
Beneficen  for  Lumbye,  virkede  dog  noget  overvældende,  og 
skønt  2den  Juledags  Koncerten  bød  paa  Uddeling  af  utallige 
Julepresenter,   maatte  Entreprenøren,   Busch,  dog  indstille 

dem  fra  Nytaar.  Han  havde  nu  engang  ikke  Carstensens 
Haandelag  for  Virkeliggørelsen  af  sine  Idéer,  og  skønt  han 
var  en  udpræget  Reklamemager,  havde  han  næsten  stadigt 
Uheld  med  sig. 

De  Skyer,  der  ude  i  Europa  trak  sig  sammen  paa  den 
politiske  Himmel,  havde  omsider  i  Aaret  1848  naaet  en 
saadan  Tæthed,  at  den  ene  Udladning  begjmdte  at  følge 
efter  den  anden.  Ogsaa  herhjemme  var  det  begyndt  at 
blive  lummert.  Som  bekendt  var  Forholdene  her  bragte  i 
en  Spænding,  der  paa  Grund  af  det  i  Hertugdømmerne 
herskende  nationale  Modsætningsforhold  skulde  føre  til  Krig 
mere  end  til  Revolution.  Da  »det  mærkværdige  Aar«  for  at 
bruge  et  Hostrupsk  Udtryk  oprandt,  var  endnu  tilsynela- 
dende alt  ved  det  gamle.  I  København  gik  Teater  og  Kon- 
certer i  den  vante  Gænge.  Lumbye  følte  ingen  Trang  til 
Hvile,  og  straks  begynder  han  paany  nogle  egne  Koncerter 
i  Hotel  d'Angleterre.  Glad  over  sin  Position  og  vel  tilmode 
i  Kammeraternes  Flok  gjorde  han  alt  for  at  styrke  de  gamle 
Baand,  og  han  gav  villigt  sine  Folk  Lejlighed  til  at  prøve 
Vingerne  som  Komponister.  Baade  Lincke  og  C.  C.  Møller 
trak  især  Veksler  paa  denne  Liberalitet,  og  det  var  ikke  saa 
lidt,  der  efterhaanden  saa  Dagens  Lys  ad  denne  Vej.  Det 
kastede  Glans  over  Orkestret,  at  det  talte  saa  mange  dygtige 
Musikere,  der  var  i  Stand  til  at  skrive  en  flot  Melodi,  uden 
at  de  dog  var  i  Stand  til  at  maale  sig  med  det  vidunderlige 
Talent,  der  nu  engang  var  bleven  Lumbyes  Eje.  Samtidig 
satte  Lumbye  sig  det  som  Opgave  at  fremføre  den  store 
Form.  Med  Beethovens  A-Dur  Symfoni  gjordes  Begyn- 
delsen. Men  ved  Siden  heraf  klang  de  ægte  Lumbyeske 
Toner  i  »Luna  Valsen«,  »Hortensia  Galoppen«  etc.  Det 
var  ved  den  anden  Koncert  den  20.  Januar.  Samme  Aften 
Kl.  10V4  døde  imidlertid  Christian  den  Ottende,  og  i  de 
dystre  Dage,  der  nu  paafulgte,  fik  man  alt  andet  at  tænke 
paa  end  Valse  og  Galopper. 

Under  disse  Forhold  maatte  Tonerne  forstumme,  og 
Lumbye  benyttede  da  Lejligheden  til  en  lille  Afstikker  syd- 
paa.  Hvad  han  her  har  foretaget  sig,  er  ikke  oplyst.  Dog 
har  han  muligvis  paa  denne  Tid  været  optagen  af  For- 
handlinger om  de  Tilbud,  der  altid  strømmede  ind  over 
ham,  naar  han  viste  sig  paa  tysk  Grund.  Ialfald  vilde  et 
Forlydende,    der    i   Maj    1848  havde  fundet  Vej   til   »Allg. 


Cønrurrriuc    mellem    i\i]fiitcn   øg   l'ulkmur    Dnl'dj. 

Efter  -Corsaren«. 

musikalische  Zeitung« ,  vide,  at  den  bekendte  Dansekom- 
ponist Lumbye  fra  København,  der  i  nogen  Tid  havde  op- 
holdt sig  i  Leipzig,  skulde  træde  i  Spidsen  for  det  dervæ- 
rende Stadsmusikkor.  Siden  Queissers  Død  i  Juni  1846 
havde  dette  Orkester  været  uden  egentlig  Dirigent  men 
glædet  sig  ved  en  republikansk  Forfatning.  I  Stedet  for 
denne  mente  man  nu  en  (dog  vel  konstitutionel-)  monarkisk 
vilde  træde.  Hvorfor  dette  ikke  gik  i  Orden,  vides  ikke. 
Mulig  har  dog  Krigen  for  ham  været  en  medvirkende  Aarsag 
paa  samme  Maade,  som  det  var  for  N.  W.  Gade,  der  af  na- 
tionale Grunde  opgav  sin  Stilling  ved  Gewandhauskoncer- 
terne.  Vist  er  det  imidlertid,  at  Lumbye  først  vendte  til- 
bage, efter  at  Tivoli  havde  aabnet  sine  Porte. 

Hjemme  i  København  havde  alle  Forlystelser  hvilet.  Til 
den  21.  Marts,  den  første  Dag  efter  Landesorgens  Udløb, 
havde  Carstensen  berammet  den  første  »Veglione«,  som  han 
kaldte  det,  et  Karneval,  der  skulde  finde  Sted  i  Casino. 
Ved  Festen  skulde  der  spilles  af  et  forstærket  Orkester,  og 
der  skulde  endog  være  Harmonimusik  i  Pergolaen.  De 
politiske  Begivenheder  fjernede  imidlertid  enhver  Tanke  om 
Maskerader.  Aftenen  forud  afholdtes  det  andet  paa  Grund 
af  Efterretningen  om  Begivenhederne  i  Rendsborg  stærkt 
bevægede  Casinomøde,  der  resulterede  i  det  store  Folke  log 
til  Christiansborg  Slot  Dagen  efter.  Snart  forvandlede  den 
slesvig-holstenske  Deputations  Besøg  Hotel  d' Angleterre  fra 
Koncertsal  til  en  belejret  Borg.  Den  gryede  nu,  den  ejen- 
dommelige Stemning,  man  i  Almindelighed  kalder  »Aanden 
fra  48«.  Alles  Tanker  var  nu  kun  rettede  paa  det  ukendte, 
der  vilde  komme.  Man  følte  Historiens  Vingesus  over  Dan- 
mark. Alle  vilde  bringe  Ofre.  Det  var  nu  noget  ganske 
andet  end,  da  Magister  Lindberg  nogle  Aar  i  Forvejen 
samlede  frivillige  Bidrag  ind  til  Statsgældens  Afbetaling. 
De  mere  velstillede  deponerede  deres  Sølvtøj  i  Finansmini- 
steriet som  Støtte  for  Finanserne.  Det  kgl.  Sølvkammers 
Indhold  var  allerede  stillet  til  Disposition  for  disse.  Be- 
folkningens øvrige  Lag  deltog  ivrigt  i  den  etablerede  Fir- 
skillingssubskription  til  Fordel  for  de  Faldnes  Efterladte 
og  de  hjemvendende  Saarede.  Selv  Palæforvalter  Christensen 
lod  ved  Tallotteriets  Trækning  bortlodde  en  Gulddaase,  der 
var  foræret  ham  af  Kongen  af  Preussen.  Om  det  saa  var 
de  tyske  Elementer  i  Hovedstaden,  tog  de  straks  og  skarpt 
Stilling  mod  de  oprørske  Tendenser  i  Hertugdømmerne  og 
lod  endog  trykke  en  Henvendelse  til  det  tyske  Folk,  hvori 
de  gendrev  de  udspredte  Løgne,  og  Holstenerne  ved  Gam- 
mel Strand  mellem  Højbro  og  Holmens  Bro,  som  var  saa 
paatrængende  med  deres  Fedevarer,  forsvandt  for  en  Stund. 

Efterhaanden  som  Begivenhederne  havde  udviklet  sig  i 

Hertugdømmerne,  og  Krigen  var  bleven  til  Vished,  sænkede 
der  sig  over  det  danske  Folk  hin  mægtige  Samdrægtighedens 
Aand  og  Vilje  til  Fædrelandets  Frelse,  som  udløste  den  tid- 
ligere Usikkerhed  i  et  Brus  af  Begejstring.  I  Digt  og  Sang 
fandt  man  Udtryk  for  Stemningen.  H.  P.  Holst  skrev  Krigs- 
og  Fædrelandssange  i  Aviserne.  Heiberg  skrev  og  kompone- 
rede sine  Gadeviser.  Først  famlede  man  sig  frem  med  højtide- 
lige Krigssange  som  Kaalunds  Tekst:  »Opmand  dig,  du 
danske!«  til  Kunzens  gamle  Melodi  »Saa  kjæmped'  de  Helte 
af  anden  April«.  Ogsaa  J.  P.  E.  Hartmann  forsøgte  sig.  Men 
hurtigt  traf  man  den  jævne  Tone.  Snart  genlød  »Den  tapre 
Landsoldat« s  ildnende  Strofer  overalt,  og  de  virkede  saa  mæg- 
tigt, at  Kongen  i  Juni  Maaned  lod  Horneman  og  Faber  kalde 
til  sig  paa  Frederiksborg  og  med  Ordene:  »De  har  glædet 
mine  Soldater,  derfor  vil  jeg  ogsaa  glæde  Dem«  hæftede 
Bidderkorset  paa  deres  Bryst.  Hvad  Under  da,  at  klin- 
gende og  taktfaste  Marscher  saa  at  sige  daglig  saa  Dagens 
Lys.  I  Tyskland  havde  man  allerede  forlænge  siden  taget 
fat.  I  1847  udkom  der  af  Gungl  en  Marsch  betitlet  »Schleswig- 
Holstein«,  som  i  Berlin  vandt  rasende  Bifald.  Men  ogsaa 
Sangene  florerede  som  Symphers  »Deutscher  Zuruf  an  Schles- 
wig-Holstein«  for  en  enkelt  Stemme  til  Tekst  af  Buperti, 
medens  ingen  tysk  Liedertafel  i  de  Dage  undlod  paa  Pro- 
grammet at  føre  Hamms  »Deutschlands  Anwort  an  Schles- 
wig-Holstein«  og  Soelmanns  »Schutz  und  Trutz«,  dem  Bunde 
in  Schleswig-Holstein  gewidmet,  der  begge  var  skrevne  for 
Mandskor.  Det  var  et  righoldigt  Bepertoire,  der  skabtes 
paa  begge  Sider  af  Eideren.  I  København  saa  et  Utal  af 
Krigsmarscher,  Krigshymner  og  Krigssalmer  Dagens  Lys. 
I  Casino  komponerede  en  af  HarpFs  Folk,  den  ungarske 
Janitschar  Schåffer,  to  nye  Krigsmarscher  for  Tromme  og 
Piccolofløjte,  tilegnet  de  danske  Soldater.  Koncerter  til  Ind- 
tægt for  de  Faldnes  Efterladte  hørte  til  Dagens  Orden.  Det 
kgl.  Kapel  gik  i  Spidsen.    Italienerne  afholdt  Passionskoncert 

i  Frue  Kirke,  og  et  Hornungsk  Flygel  bortloddedes,  alt  i 
samme  Øjemed.  Musiklivet  var  med  andre  Ord  inde  i  en 
endnu  stærkere  Hvirvel  end  nogensinde  før. 

Tivoli  lukkede  op,  men  Lumbye  var  ikke  i  Spidsen  for 
sit  Orkester.  Under  hans  Fraværelse  dirigeredes  det  af 
Krause.  Men  allerede  den  sidste  Dag  i  Maj  var  han  igen 
paa  sin  Plads.  Og  nu  gik  det  løs  med  ny  Musik  derinde, 
hvor  man  mellem  Afdelingerne  lod  en  Improvisator  Jør- 
gensen tage  Affære.  Lumbye  selv  skrev  en  »Krigsmarsch«, 
»Den  Frivillige  Galop«  osv.  Ogsaa  Lincke  mødte  frem 
med  en  Marsch  »Erindringer  fra  Als«,  C.  C.  Møller  med  en 
»Nordisk  Alliance  Galop«.  Men  ogsaa  andre  Strænge  end 
de  patriotiske  fik  Lumbye  Lejlighed  til  at  anslaa,  saaledes 
i  »Rosendalen  Vals«  osv.  Til  Trods  for  Sommersæsonen 
fik  Lumbye  dog  Lejlighed  til  i  Rosenborg  Have  med  Un- 
derstøttelse af  1ste  Brigades  Musikkorps  under  Braunstein 
at  give  en  Koncert  til  Fordel  for  Fangerne  i  Stade.  Det 
var  som  i  tidligere  Dage  i  Tivolis  Koncertsal,  hvorfor  na- 
turligvis »Telegraph  Galoppen«  stod  paa  Programmet.  Ogsaa 
her  fik  Lincke  Lejlighed  til  at  faa  nye  Marscher  frem  som 
»Sejr  eller  Død«  og  »Garden  ved  Duppel«.  Selv  endnu  i 
Krigsaarene  var  tysk  Udtryksmaade  gængs.  I  Lumbyes 
Regnskabsbøger  hedder  det  stedse  Flensburg  og  Apenrade. 
Ja,  der  forekommer  endogsaa  Udgiftsposter  som  »Tinte« 
o.  lgn.  Af  Programmer  som  det  ovenanførte  ses  ret  Ven- 
skabet mellem  Lumbye  og  hans  Musikere.  Ikke  et  Øjeblik 
traadte  smaalig  Misundelse  i  Vejen.  Dette  er  et  af  de  tal- 
rige Vidnesbyrd  om  hans  sjældne  og  kammeratlige  Karakter. 

Lumbye  sad  da  ogsaa  paa  disse  Tider  inde  med  et 
usædvanligt  fortræffeligt  Orkester.  Vi  er  i  det  heldige  Til- 
fælde at  have  opbevaret  en  Fortegnelse  over  Medlemmerne 
i  1848,  nedskrevet  af  den  tidligere  nævnte  cand.  juris  og 
Revisor  i  Rentekammeret  Carl  Nielsen,  den  samme,  Lum- 
bye i  1845  havde  tilegnet  »Bellmanns  Fest  på  Djurgården«, 

ikke  mindst  fordi  han  var 
man  Sanger.  Fortegnelsen 
lyder  saaledes: 

Solo  Violin:  Wittig. 


kendt   som   en   fortrinlig   Bell- 
tilhører   nu    Tivoliorkestret  og 


jmo  violin: 


2do  Violin: 


Viola : 


Cello: 


Basso: 


R.  Krause. 

Petersen. 

Carlsen. 

C.  C.  Møller. 

Schiemann. 

Braunstein. 

Grøndahl. 

Griebel. 

Holm. 

Hegelund. 

Petersen. 

G.  Hartmann. 

M.  Braunstein. 

F.  Sommer. 

Allin. 

Ved  Slaget: 


Clarinet: 

Obo: 

Fagot : 

Flauto: 

Corno: 

Trompet : 

Tuba: 

Tenorhorn : 

Cornet : 

Schåffer. 

Lincke. 

Allin. 


R.  Kempf. 

Hesse. 

Iversen. 

Fischmann. 

Th.  Kempf. 

Stoekmarr. 

C.  J.  Andersen. 

Huttenrauch. 

Egense. 

P. Jensen. 

J.  Braunstein. 

Carlsen. 

Lund. 

Nielsen. 

Søborg. 


For  den,  der  er  fortrolig  med  det  kgl.  Kapels  og  andre 
Musikinstitutioners  indre  Historie  i  den  følgende  Tid,  er 
der  meget  at  læse  i  denne  Listes  tørre  Rækkefølge.  Her 
maa  det  være  nok  at  fremhæve  Soloviolinisten  Wittig,  der 
er  stærkt  fremme  i  dette  Aar.  Han  var  en  fortræffelig  Kon- 
certspiller, og  det  Repertoire,  han  navnlig  i  1848  førte  frem, 
rækker  lige  fra  Mozart  til  de  allernj'este  Komponister,  af 
hvilke  Vieuxtemps  syntes  at  ligge  hans  Hjærte  nærmest. 
Men  forøvrigt  findes  han  paa  Programmet  opført  med  alle 
Violinliteraturens  store  Navne,  saa  langt  som  de  var  naaede 
dengang,  Ernst,  David  etc.  Da  Lumbye  i  Oktober,  kun  faa 
Dage  efter  Afskedsfesten  for  Carstensen,  giver  en  Koncert  i 
Casino  før  sin  egen  Afrejse,  er  det  atter  Wittig,  der  er  den 

fejrede  Solist.  Endnu  bør  det  anføres,  at  naar  man  blandt 
Janitscharerne,  »ved  Slaget«  som  det  kaldtes,  træffer  Navnet 
Schåffer.  dækker  dette  formentlig  over  den  tidligere  nævnte 
Ungarer,  der  havde  tilhørt  Harpf  s  Orkester  i  Casino.  Med 
et  saadant  Orkester  er  det  mindre  forunderligt,  at  Lumbye 
nu  anser  Tiden  for  inde  til  i  Tivoli  at  indføre  en  fast 
Musikaften  med  vægtigere  Program  end  den  nu  saa  vel 
indbankede  Straussermusik.  Ganske  morsomt  er  det  at  se, 
hvorledes  dette  Udtryk  nu  er  ifærd  med  ganske  at  tabe 
sig.  Lumbyes  nye  Anordning  er  da  den  ugentlige  Sym- 
foniaften, som  siden  har  hævdet  sig  og  den  Dag  i  Dag 
er  gængs  i  Tivoli.  Begyndelsen  gøres  med  Beethovens 
A-Dur  Symfoni,  den  samme,  som  han  i  Januar  gentagne 
Gange  havde  opført  i  Hotel  d' Angleterre. 

Det  var  ikke  blot  Musikerne,  der  i  Krigens  Tid  fandt 
taknemmeligt  Stof  til  Bearbejdelse.  Mange  af  dem  var  jo 
aktive  Militære.  Pianisten  Fr.  Schouw  f.  Eks.  var  Over- 
jæger ved  1ste  Jægerkorps  2det  Kompagni.  Helt  ned  til 
Pantomimen  spores  den  nationale  Begejstring.  Paa  Alléen- 
berg  forevises  Tableauer  i  fem  Numre  efter  Sangen  »Den 
tapre  Landsoldat«.  I  Koncertsalen  paa  Nørrebros  nye  Etab- 
lissement (»Ravnsborg«)  stod  den  samme  Sang  paa  Pro- 
grammet; hvert  Vers  blev  fremstillet  scenisk  og  med  For- 
vandlinger. Paa  Tivolis  Pantomimeteater  blev  af  Volkersens 
Selskab  opført  en  af  P.  Busholm  forfattet  Enakts  Panto- 
mime »Oprørerne  eller  den  tyske  Friskare«,  der  gav  An- 
ledning til  heftigt  Bombardement  fra  Publikums  Side  af 
de  ulykkelige  Freischårlere.  Den  gik  70  Gange.  Busholm 
selv  spillede  Prinsen  af  Noer,  hvad  der  en  Dag  nær  havde 
indbragt  ham  Prygl  af  Konerne  ved  Gammel  Strand. 

Lumbye  udfoldede  nu  en  rig  Virksomhed.  For  Horneman 
arrangerede  han  dennes  »Nattergalen«  efter  H.  C.  Andersens 
Æventyr.  Men  det  var  heller  ikke  alene  Danse  som  Valsen 
»La  reine  du  bal«,  der  karakteriserer  hans  Virken  paa  denne 

Tid.  En  »Marsch  for  den  danske  Borgervæbning«  var 
endda  udstyret  med  Kor  af  Dilettanter.  Hertil  kom  en 
Fantasi  »Møllerens  Drøm«,  der  som  alle  hans  øvrige  Fan- 
tasier var  ledsaget  af  »Program«.  Carstensen,  der  bortset 
fra  den  afvigte  Casinosæson  altid  havde  staaet  ved  Lum- 
byes Side,  var  denne  Gang  langt  borte  fra  sit  kære  Tivoli. 
Aktionærernes  utallige  Trakasserier  havde  omsider  gjort 
ham  det  for  broget.  Da  Krigen  brød  ud,  havde  han,  Se- 
kondløjtnanten fra  Kongens  Livkorps,  meldt  sig  til  Tje- 
neste under  Fanerne,  og  i  Maj  havde  han  som  Sekondløjt- 
nant ved  1ste  Reserve  Bataillon  ombyttet  Agentens  sidste 
Pariser  Modedress  med  Feltuniformen.  Det  var  en  Me- 
tamorfose, der  ikke  var  usædvanlig  i  de  Dage.  H.C.An- 
dersen fortæller  rørt  i  »Mit  Livs  Eventyr«,  hvorledes  de 
unge  Modejunkere,  man  plejede  at  træffe  paa  Østergade 
ulastelige  og  i  Glacé,  med  røde,  vablede  Hænder  gjorde 
Skansearbejde.  Om  det  saa  var  Bournonville,  trak  han  i 
Livjægeruniformen  og  stod  Skildvagt  ved  Langelinje.  Saa 
stærk  var  Tidsaanden.  Store  Bedrifter  faldt  det  dog  ikke 
i  Carstensens  Lod  at  udføre.  Uden  Varsel  havde  han  ladet 
Tivoli  i  Stikken,  og  da  han  om  Efteraaret  kom  tilbage, 
var  den  Modtagelse,  han  fik  af  Aktionærerne,  noget  vel 
kølig.  Han  besluttede  derfor  at  vende  det  utaknemmelige 
København  Ryggen,  og  efter  at  der  i  Casino  var  afholdt 
en  Afskedssoirée  til  Ære  for  ham  som  Stifter  af  dette  Etab- 
lissement, forlod  han  Byen  som  karakteriseret  Premierløjt- 
nant for  at  tiltræde  en  Ansættelse  ved  den  vestindiske  Hær- 
styrke. Dermed  endte  Hovedafsnittet  af  hans  Virksomhed 
herhjemme.  »Corsaren«  hilste  hans  Afrejse  med  et  Billede, 
der  skulde  anskueliggøre  det  »slaaende«  Bevis  for  den  Yn- 
dest, han  havde  forstaaet  at  indlægge  sig  hos  det  køben- 
havnske Publikum. 

I  Casino  er  det  nu  en  ny  Æra,  der  indledes.    Man  var 
forlængst  kommen  paa  det  rene  med,  at  Serveringskoncerter 

ikke  i  Længden  var  i  Stand  til  alene  at  fængsle  Køben- 
havnerne. I  stedse  stigende  Grad  tog  man  ogsaa  andre 
Kræfter  til  Hjælp.  Endnu  var  det  Pricerne,  der  beherskede 
Programmet.  De  havde  fundet  fast  Domicil  her,  efter  at 
Morskabsteatret  havde  ophørt  at  eksistere.  Jævnsides  med 
disse  finder  vi  til  Stadighed  Lumbye  som  Lederen  af  faste 
Koncerter.  Et  Samarbejde  med  Pricerne  etableres.  Lumbye 
skrev  saaledes  Musiken  til  et  Dansedivertissement  »Matrosen 
og  hans  Brud«,  en  Pas  de  deux,  der  var  komponeret  af 
Mad.  Rosa  Price.  Et  andet  af  denne  Families  Medlemmer 
viede  han  en  ny  »Flora  Polka«.  Men  sin  egentlige  Karakter 
skulde  Casino  faa  ved,  at  det  Langeske  Skuespillerselskab 
efter  Aars  Omflakken  i  Provinserne  nu  som  der  dritte 
im  Bunde  slaar  sig  ned  her  og  aabner  Rækken  af  sine 
Forestillinger  med  Nestroys  »Talismanen«.  Det  var  denne 
Casinos  Forvandling  til  et  Folketeater,  der  fik  Sprog-Levin 
til  at  profetere,  at  »Raahed  og  Vansmag«  herfra  vilde  brede 
sig  ud  over  København,  hvilket  dog  imidlertid  ikke  holdt 
Stik,  selvom  man  til  H.  C.  Andersens  store  Fortrydelse 
længe  ved  Udtryksmaaden  »kun  Casino«  mente  at  maatte 
understrege  det  ny  Teaters  stærkt  sekundære  Karakter. 
Med  1849  begynder  ligeledes  de  gennem  en  lang  Aarrække 
gennemførte  Casino  Maskerader,  hvor  Lumbye  stedse  var 
det  muntre  Midtpunkt. 

I  København  rørte  der  sig  i  Krigsaarene  et  bevæget  Liv. 
Krigen  og  dens  Ofre  kastede  vel  Skygge  ind  i  mangt  et 
Hjem,  men  den  Stemning,  der  bar  Nationen  oppe,  mildnede 
de  dybe  Saar.  Det  var  først  og  fremmest  en  lys  Stemning, 
der  prægede  Hovedstaden.  Intet  Under  da,  at  Offervillig- 
heden gav  sig  Udslag  i  Aftenunderholdninger  og  Fester  i 
stort  Tal.  Lumbye  savnedes  kun  ved  de  færreste.  Han 
arrangerede,  han  komponerede,  kort  sagt,  han  sparede  sig 
ikke.  Ved  Beneficen  paa  Casino  for  Rosa  Price,  ved  hvilken 
Lejlighed  det   bekendte  Divertissement  »Pas  des  trois  cou- 

sines«,  der  var  komponeret  af  Bournonville  for  hans  Elever 
Jfrne  Juliette,  Amalie  og  Sophie  Price,  der  heri  gjorde  Epoke 
og  afbildedes  som  en  moderne  Gratiegruppe,  opførtes,  havde 
man  ligeledes  Lejlighed  til  at  stifte  Bekendtskab  med  et 
mere  nationalt  Nummer  »Danebroge«,  komponeret  af  Rosa 
Price  og  danset  af  Amalie  Price,  til  hvilket  Lumbye  havde 
arrangeret  Musiken.  I  Tivoli  høres  stedse  nye  Danse  af  ham, 
samtidig  med  at  han  opfører  f.  Eks.  Busch's  Sørgemarsch 
til  Minde  om  Helten  General  Olaf  Rye,  hvilken  Marsch  ogsaa 
var  opført  paa  Kirkegaarden.  Medens  Busch  saaledes  re- 
præsenterede Sorgen,  skrev  han  selv  en  »Triumph  Marsch«, 
tilegnet  den  danske  Armé.  En  i  alle  Maader  vellykket 
Fest  var  en  tre  Dages  Fest  i  Kongens  Have,  »Rosenborg 
Markedet«,  til  Fordel  for  de  betrængte  Jyder  i  August  1849. 
Foruden  Borgervæbningens  og  Livjægernes  Musikkorps  med- 
virkede her  Tivolis  Orkester  under  Anførsel  af  Lumbye. 
De  var  placerede  under  de  høje  Kastanjetræer  midt  imellem 
Hovedindgangen  og  Slottet  tæt  ved  en  Estrade,  paa  hvilken 
der  opførtes  en  lille  Ballet  af  det  kgl.  Teaters  Elever.  Bour- 
nonville havde  arrangeret  en  Husardans  til  Lumbyes  tre 
Aar  tidligere  paa  den  første  Jyllandsrejse  komponerede 
»Hilsen  til  Jydland  Polka«.  Denne  Melodi  faldt  særlig  i 
den  kyndige  Balletmesters  Smag.  Han  havde  ligeledes  for 
sin  talentfulde  svenske  Elev,  Charlotte  Norberg,  til  denne 
Melodi  arrangeret  en  Dans,  hvori  hun  efter  sin  Hjemkomst 
til  Stockholm  optraadte  som  dansk  Husar  med  Dolman 
og  Pels.  Den  faldt  ikke  mindre  i  Svenskernes  Smag.  Fra 
dette  Marked  skriver  sig  ogsaa  Lumbyes  »Rosenborg  Qua- 
drille«,  »Markeds  Polka«  og  »Rosenborg  Polka  Mazurka«, 
tilegnet  Bournonville. 

Ud  paa  Efteraaret  fornyes  Samarbejdet  med  Rosa  Price. 
En  af  hende  komponeret  Pas  de  deux,  »Marketendersken 
og  hendes  Søn«,  der  blev  danset  af  hende  selv  i  Forening 
med  Julius  Price,  var  ledsaget  af  Musik  af  Lumbye.     Fra 

denne  Tid  skriver  sig  ogsaa  hans  »Matus  Polka«,  der  frem- 
kom som  Bidrag  til  første  Aargang  af  »Julehilsen  til  Store 
og  Smaae  fra  Danske  Componister«,  hvori  ogsaa  Gade,  Hart- 
mann ,  Rung  o.  fl.  er  repræsenterede.  Nævnes  bør  endelig 
hans  »Juul  og  Nytaars  Bal  Bouquet« ,  en  Samling  af  fire 
Danse,  hver  forsynet  med  et  lidt  naivt  Motto,  af  hvilke  det 
fra  »Balfeber  Polka  Mazurkaen«: 

For  Balfeber  ved  jeg  en  ypperlig  Cuur: 
Mazurka  og  Polka,  det  er  min  Mistur. 
maaske  er  det  bedst  kendte. 

Man  har  kaldt  1848  Revolutionens  Aar,  1849  Reaktionens. 
Dette  er  i  mere  end  en  Forstand  rigtigt.  Ogsaa  den  over- 
drevne nationale  Stemning  fødte  sin  Reaktion.  Thi  selv 
det  bedste  bliver  man  træt  af,  naar  det  nydes  til  Overmaal. 
Man  søgte  da  ogsaa  fra  forskellig  Side  at  slaa  koldt  Vand 
i  Blodet.  Det  mærkedes  paa  de  mange  dramatiske  Pro- 
dukter, den  herskende  Stemning  havde  skabt.  Og  af  dem 
var  der  adskillige.  H.  C.  Andersen  lagde  for  med  »Kunstens 
Dannevirke«,  der  opførtes  som  Forspil  ved  Teaterbygningens 
100-Aarsfest.  Heri  forekom  der  et  Par  Frivillige,  og  Stem- 
ningen var  meget  fædrelandsk.  Men  han  var  den,  hos  hvem 
man  stærkest  følte  Stykkets  digteriske  Udspring.  Flere  af  de 
andre,  Carit  Etlars  »Tonne  gaar  i  Krigen«,  H.  P.  Holsts  »En 
Tour  til  Arméen«  og  det  anonyme  »Peer  kommer  hjem«  (af 
Recke)  blev  derimod  haardt,  det  sidste  endog  ret  skarpt  an- 
meldt. Ogsaa  Balletten  søgte  sine  Emner  i  de  nationale  Idéer. 
Men  medens  Flora  Prices  >Danebroge«,  takket  være  dets  For- 
dringsløshed ,  slap  ret  helskindet  igennem,  kan  det  samme 
ikke  siges  om  et  af  Bournonville  komponeret  Divertisse- 
ment De  uimodstaaelige«  til  Musik  af  Lumbye.  Det  var  et 
typisk  Eksempel  paa  uheldig  og  misforstaaet  Patriotisme. 
Som  »Polacca  guerriera«  var  det  bygget  over  de  polske  og 
ungarske  »elegante  Danse«.  Men  her  var  der  ikke  Tale 
om  en  enkelt  Danser,  her  skulde  der  virkes  i  Masse.    Hvad 

Charlotte  Norberg  havde  udrettet  i  Uniform  til  Lumbyes 
»Hilsen  til  Jydland«,  skulde  nu  opnaas  ved  den  hele  Flok. 
Norbergs  Dans  var  i  Stockholm  bl.  a.  af  en  Anmelder  bleven 
modtagen  med  den  galante  Bemærkning,  at  dersom  Kongen 
af  Danmark  ejede  mange  Eskadroner  af  den  Slags  let  Ka- 
valleri,  kunde  han  kalde  dette  Korps  »L'Irrésistible« ,  som 
Napoleon  kaldte  et  af 
sine  berømteste  Infan- 
teriregimenter. Bour- 
nonville greb  uden 
Tøven  dette  Sujet  og 
komponerede  et  Diver- 
tissement, der  gruppe- 
rede sig  om  nationale 
Allegorier,  med  klin- 
gende Sporer  paa  un- 
garsk Maner.  De  sam- 
lede sig  ved  Trompe- 
ternes Kald  omkring 
deres  Standart  og  de- 
filerede forbi  Lampe- 
rækken,  medens  Genier 
og   Skytsgudinder    fra 

Baggrunden  tilvinkede  dem  Hæder  og  Tak.  Men  Folk  var 
fornærmede.  Hvad  skal  det  betyde,  hed  det,  at  give  Hu- 
sarerne Skørter  paa.  Det  er  jo  en  Skam  at  lade  vor  Armé 
repræsenteres  af  Fruentimmer.  Hvilket  Praleri  at  kalde 
vore  Soldater  uimodstaaelige,  og  det  er  saamænd  vore  Dan- 
serinder heller  ikke.  Og  Figurantinderne  var  dog  de  yngste, 
dygtigste  og  smukkeste.  Ja,  Teaterbladet  »Thalia«,  der  finder 
det  Hele  en  Parodi,  betegner  dem  endda  som  »en  Snes 
Hermaphroditer«  og  undlader  ikke  at  tilføje,  at  Lumbyes 
smukke  Musik  havde  fortjent  en  bedre  Anvendelse.  Ni 
Gange  gik  det,  indtil  det  begravedes  under  Mishag  og  Haan 


■  De  uimodstaaelige« 
Efter  »Corsaren«. 

og  isnende  Kulde.     Men  Partituret  slumrer  endnu  paa  det 
kgl.  Bibliotek. 

Dette  tog  dog  ikke  Modet  fra  Lumbye.  Netop  i  de  første 
Maaneder  af  1850  skrev  han  en  Række  udmærkede  Me- 
lodier, blandt  dem  den  ypperlige  Træffer,  »Salut  Galoppen«. 
Det  sidste  Krigsaar  genfandt  man  ikke  Lumbye  paa  hans 
vante  Plads  i  Tivoli.  Her  havde  Lincke  taget  Styret,  me- 
dens Lumbye  selv  for  fem  Sommermaaneder  havde  modtaget 
Engagement  i  St.  Petersborg.  Det  var  før,  den  yngre  Strauss 
endnu  havde  gæstet  denne  B3,  men  derimod  indenfor  det 
halve  Decennium ,  Gungl  havde  Stade  ved  Nevaen.  Her 
gjorde  Lumbye  ikke  mindre  Lykke  end  i  de  af  Europas 
Storbyer,  han  tidligere  havde  besøgt,  ja  han  modtog  en  saa 
storartet  Hyldest,  at  den  —  med  Rette  eller  Urette  —  langt 
oversteg  den,  man  j'dede  Gungl,  skønt  Entusiasmen  for 
denne  var  meget  stor.  »Manoeuvre  Galoppen«  og  »Salut 
Galoppen«  skabte  ham  her  et  Ry,  der  ikke  stod  tilbage  for 
de  store  wienske  Valsefyrsters.  Af  disse  var  jo  den  ældre 
Strauss  nylig  død,  og  Lumbye  havde  viet  ham  en  »Sou- 
venir de  Johann  Strauss  Vals«,  medens  Gungl  havde  hyldet 
ham  med  sin  bekendte  »Immortellen  Walzer«.  De  to  Ga- 
lopper, der  snart  genlød  over  hele  den  russiske  Kejserstad, 
var  for  Russerne  Lumbyes  Adelsbrev.  Man  erklærede,  at 
havde  han  ikke  skrevet  andet  end  disse,  vilde  hans  Be- 
rømmelse være  sikret.  De  pragtfulde  Hornsignaler  forfejler 
aldrig  deres  Virkning.  Man  mærker  tilfulde,  at  han  selv 
havde  været  Trompeter.  Og  i  sit  Orkester  har  han  altid 
haft  udmærkede  Trompetister.  I  de  allerfleste  af  hans  Kom- 
positioner spiller  Trompetsignaler  en  fremtrædende  Rolle, 
ofte  sættende  Skel  mellem  to  Perioder,  altid  et  Udtryk  for 
den  lyseste  Festglæde.  Men  det  blev  ikke  ved  de  gamle 
Galopper.  Ikke  faa  nye  Melodier  saa  Dagens  Lys  her. 
Der  vistes  ham  megen  Ære,  ikke  mindst  fra  Hoffets  Side. 
Efter  Anbefaling   af  en   af  Kejserens   fortroligste  Omgangs- 


219 

venner,  General  Adlerberg,  der  flere  Gange  besøgte  Lum- 
byes Koncerter,  blev  denne  kaldt  til  Peterhof  med  hele  sit 
Orkester  for  at  give  Koncert  der.  Ved  denne  Lejlighed 
skrev  og  tilegnede  Lumbye  Kejseren  en  Marsch,  Kejser- 
inden en  Vals  og  Storfyrstinde  Maria,  Hertuginde  af  Leuch- 
tenberg,  en  Polka.  Efter  Koncerten,  som  vakte  Hoffets 
udelte  Bifald,  roste  Kejseren  meget  de  Lumbyeske  Kom- 
positioner, Kejserinden  underholdt  sig  længe  med  ham,  og 
Storfyrstinden  lod  ham  kalde  til  sig  og  takkede  ham  for 
den  hende  tilegnede  Polka.  Otte  Dage  senere  fandt  hans 
Benefice  Sted,  og  næsten  hele  Petersborgs  fornemme  Verden 
var  mødt  op.  Om  de  Besøgendes  Antal  kan  man  danne 
sig  en  Forestilling  deraf,  at  ca.  800  Ekvipager  holdt  i  dob- 
belte Rækker  udenfor  Koncertsalen.  Blandt  de  i  Rusland 
komponerede  Melodier  var  ogsaa  den  virkningsfulde  »Pe- 
tersborger Champagne  Galop«,  der  vel  ikke  naar  den  rigtige 
»Champagne  Galop«  men  dog  hurtigt  løb  Europa  rundt  og 
navnlig  i  Frankrig  fik  et  stort  Publikum.  Musard  spillede 
saaledes  altid  »Petersborger  Champagne  Galoppen«,  ikke 
derimod  den  oprindelige,  der  paa  den  anden  Side  i  Tysk- 
land fandt  en  taknemmelig  Jordbund. 

Lumbyes  Besøg  i  Czarriget  havde  foruden  det  personlige 
Udbytte  for  ham  ogsaa  en  vis  national  Betydning.  Netop 
i  Krigsaarene  var  Forholdet  mellem  Rusland  og  Danmark 
overordentlig  hjærteligt.  Storfyrst  Constantin  gæstede  det 
danske  Hof,  russiske  Krigsskibe  var  her  paa  langvarigt 
Besøg,  Kejseren  dekorerede  danske  Officerer,  der  havde  ud- 
mærket sig  under  Felttogene,  og  efter  Istedslaget  sendte 
han  endog  General  Krogh  en  personlig  Haandskrivelse  med 
St.  Annaordenens  1ste  Klasse.  Under  saadanne  Forhold 
havde  det  selvfølgelig  ogsaa  sin  Betydning,  at  vi  gennem 
Lumbye  kunde  vise  det  russiske  Folk,  hvad  vi  kunde  ud- 
rette af  Fredens  Idrætter. 

Søndagen  den  13.  Oktober  vender  Lumbye  hjem.     Den 

berømte  »Høstfest«  i  de  sidste  Dage  af  August  1850  maatte 
saaledes  savne  hans  Medvirkning.  Til  Gengæld  var  det  her, 
man  i  Viseboden  for  første  Gang  traf  Reckes  »Pjaltenborgs 
Brand«  og  andre  af  dennes  kendte  Viser,  der  bidrog  til  Fe- 
stens Overskud,  som  endnu  figurerer  blandt  Centralkomi- 
téens Midler.  Ikke  saa  snart  er  han  i  sit  kære  København, 
før  han  i  Casino  præsenterer  Sommerens  Resultater.  Af 
den  følgende  Tids  Høst  betegner  Lumbyes  Andel  i  de  i 
Forening  med  E.  Horneman  udgivne  Danse  »Børneballet« 
Indledningen  til  en  Genre,  der  i  ham  skulde  finde  en  sjælden 
Mester:  Børnedansene.  Af  en  egen  Interesse  er  ogsaa  hans 
»Ole  Lukøje,  Galop  phantastique«  efter  Stykket  af  samme 
Navn  og  tilegnet  H.  C.  Andersen.  Den  er  i  tre  Afdelinger, 
og  hver  Del  er  tænkt  som  Indledning  til  et  af  Stykkets 
Akter.  Æventyrkomedien,  der  opførtes  paa  Casino,  gik  imid- 
lertid ingensinde  med  denne  Musik  men  derimod  med  den 
af  C.  Brandt  arrangerede,  hvad  der  var  Lumbye  noget  af  en 
Hjærtesorg.  Nævnes  bør  endnu  de  under  Fællestitlen  »Luf- 
tens Datter«  udgivne  fire  Danse,  som  han  tilegnede  Hoved- 
personerne i  det  romantiske  Tryllespil  af  samme  Navn,  der 
paa  den  Tid  gjorde  stor  Lykke  paa  Casino. 

Officiel  Anerkendelse  af  Lumbyes  Virksomhed  udeblev 
ikke.  Blandt  de  ved  Kongens  Fødselsdag  i  1851  dekorerede 
var  ogsaa  Lumbye.  Som  tidligere  Medlem  af  de  militære 
Underklasser  gav  man  ham  Sølvkorset.  Mere  udviklet  var 
den  ny  demokratiske  Tidsaand  altsaa  ikke.  Sit  loyale  Sin- 
delag tiltrods  hørte  Lumbye  dog  ikke  til  dem,  der  ved 
paatrængende  Smiger  søgte  at  gøre  Indtryk  paa  Monarken 
eller  Grevinde  Danner.  Louise  Rasmussen  havde  jo  i  Mel- 
lemtiden gjort  en  virkningsfuld  Karriere.  Efter  at  hun 
havde  lagt  Dansen  paa  Hylden,  havde  hun  nedsat  sig  som 
næringsdrivende  Borgerinde  i  Staden.  I  April  1845  aver- 
terede hun  sin  ved  allernaadigst  Patent  erhvervede  5  Aars 
Eneret  paa  Forfærd igelsen  af  »mechaniske  Damehatte«,  og 

samtidig  vakte  hun  Forargelse  og  Opsigt  ved  sine  dengang 
i  København  endnu  uvante  Reklamemidler.  »Den  dreiende 
Jomfru  i  Vimmelskaftet«  var  paa  de  Tider  et  ikke  ualmin- 
deligt Samtaleemne.     I  Slutningen   af  Januar  det   følgende 

Variattønrr  øørr  mrgft  rjniirtu  ©jftnanr! 


#r.  Solfmat  SBufd;  agt«  efter  gorlobertbf  at  gire  *n  Goncett  i  en  forben  ufjeubt  ©ur, 
meb  21«ftftance  af  1 5  mbenlanbffe  itunftner«  (ter  tibt  labe  jig  bete  offentltaj.  iBlanbt  Wpljtber,  fom  otlle 
tomme  ttl    Cpferelje,  navner  man : 

2  nu  ue  t  aafc  .-  $  c  I  f  a  og 
SBeenflee  .  (Salep, 
begge  comtionerebe  af  Jpr.  99  uf*.     Si  anbefale  benne  flunftnotelfe  til  et  funftelffenbe  'JuMuum. 

Efter     Folkets  Nisse  . 

Aar  indtraf  den  berømte  Ildsvaade,  der  paany  bragte  hende 
i  Forbindelse  med  Danmarks  Kronprins.  Hvad  der  videre 
skete,  er  velbekendt,  og  i  August  1850  var  hun  som  Lens- 
grevinde af  Danner  i  Frederiksborg  Slotskirke  af  Biskop 
Mynster  bleven  viet  til  Frederik  den  Syvende. 

Det  er  ejendommeligt  at  se,  at  Lumbye,  der  i  sin  mange- 
aarige  Komponistvirksomhed  har  tilegnet  utallige  Personer 
Børn  af  sin  Muse,  aldrig  har  tilegnet  Grevinde  Danner  en 
eneste.     Anderledes   derimod  med   Lincke,   der  engang  til 

Grevindens  Fødselsdag  har  skrevet  en  »Foraarsblomster 
Vals«.  Derimod  har  Lumbye  gentagne  Gange  tilegnet  Frederik 
den  Syvende  Melodier,  deriblandt  nogle  af  hans  allerbedste. 
En  Mand,  der  derimod  ligefrem  spekulerede  i  Dedikationer, 
var  Volkmar  Busch.  Der  kunde  ikke  passere  en  eneste 
nogenlunde  celeber  Begivenhed,  hvor  han  ikke  paatrængte 
sig  med  et  nyt  Produkt,  der  i  indre  Gehalt  oftest  stod  i 
omvendt  Forhold  til  Begivenhedens  Karakter.  Oehlenschlå- 
gers,  Enkedronning  Marie  Sophie  Frederikkes,  General  Ryes 
og  mange  fleres  Jordefærd  inspirerede  ham  til  pompøse 
Sørgemarscher.  Men  navnlig  var  det  de  fyrstelige  Mærke- 
dage, han  kastede  sin  Kærlighed  paa.  Og  Lønnen  udeblev 
ikke.  Ved  Kejser  Nikolaus  Fs  25-aarige  Regeringsjubilæum 
i  1851  komponerede  han  en  Triumfmarsch,  »Gloire  au  Czar«, 
der  indbragte  ham  en  blaa-  og  hvidemailleret  Guld  Taba- 
tiére  som  et  Bevis  paa  Kejserens  Tilfredshed.  Ved  Frederik 
den  Syvendes  Fødselsdag  samme  Aar  dedicerede  Busch  ham 
en  Marsch,  der  indbragte  Komponisten  en  Brystnaal  med 
Brillanter.  Denne  hans  Virksomhed  gjorde  ham  i  endnu 
højere  Grad  end  tidligere  til  Skive  for  Vittighedspressens 
Spot,  og  »Corsaren«  afbildede  ham  baade  med  Snustobaks- 
daasen  og  Brystnaalen.  Forøvrigt  var  hans  Rolle  snart  ud- 
spillet. Alle  hans  Foretagender  mislykkedes.  Hans  Anstalt 
for  Musikarrangementer  havde  ingen  Søgning,  til  hans  Sub- 
skriptions Soiréer  kom  ingen  Folk,  og  i  1853  fandt  han  det 
omsider  rettest  at  følge  Carstensens  Eksempel  og  forlægge 
Skuepladsen  for  sin  Virksomhed  til  Landet  hinsides  Atlan- 
terhavet, hvor  hans  »smartness«  kunde  forvente  en  tak- 
nemmeligere Jordbund.  I  1854  kunde  man  da  ogsaa  paa 
en  New  Yorker  Koncertplakat  læse,  at  Mr.  V.Busch,  »or- 
chestra  conductor  to  H.  M.  the  King  of  Denmark«  vilde 
give  en  stor  Koncert  i  »Athenæum«  i  Brooklyn. 

Det  var  omtrentlig  ved  denne  Tid,   da  Lumbye  boede 
paa  den  gamle  Dronningens  Mølle  paa  Rosenkranz'  Bastion 

ved  Østervold,  et  Opholdssted,  han  yndede  ikke  mindst, 
fordi  det  gav  ham  udstrakt  Lejlighed  til  at  tilbringe  sine 
Hvilestunder  i  Kirsebærgangen  med  at  fiske  i  Stadsgraven, 
at  han  en  Dag  fik  Besøg  af  den  senere  saa  bekendte  Opera- 
sanger J.  L.  Nyrop,  der  dengang  som  en  fattig  Bondedreng 
havde  foretaget  den  lange  Rejse  fra  Kalundborg  til  Køben- 
havn for  at  komme  til  at  spille  hos  Lumbye  paa  Tivoli,  en 
Plan,  han  straks  opgav,  da  han  havde  hørt  en  eneste  Prøve. 
Ogsaa  paa  den  anden  Side  af  Sundet  genlød  Lumbyes  Ry. 
Da  Joh.  Svendsens  Fader  i  Krigens  Tid  laa  ved  Malmø, 
tog  han  og  hans  Kammerater  ved  Musikkorpset  hyppigt  til 
København,  og  naar  de  kom  tilbage,  talte  de  ikke  om  andet 
end  om  Lumbye. 

Imidlertid  røgtede  Lumbye  sin  Gerning  herhjemme.  Den 
Stemning,  Krigen  havde  født  i  hans  Sind,  ebbede  ikke  ud 
med  Fredsslutningen  i  Berlin  den  2.  Juli  1850  eller  med 
Oprørets  Undertrykkelse.  Som  gammel  Soldat  vendte  han 
atter  og  atter  tilbage  til  de  store  lysende  Stunder  for  Dan- 
marks Vaabenære.  Hvor  der  var  Mærkedage,  mindedes  han 
dem.  »Den  6te  Juli  Festmarsch«  var  saaledes  en  Hyldest  til 
Minderne  fra  Fredericia.  Den  figurerede  paa  Programmet 
jævnsides  med  en  Galop  af  en  af  selve  Fredericia  Heltene, 
nemlig  General  Jul.  de  Mezas  »Militair  Galop«.  En  kæmpe- 
mæssig Toneudfoldelse  fandt  Sted,  da  Lumbye  i  1851  til  Fest- 
ligholdelse af  Aarsdagen  for  Istedkampen  i  Tivoli  opførte 
en  ny  Komposition,  det  Kongen  tilegnede  Tonemaleri  »Slaget 
ved  Idsted«.  Denne  sejrrige  Kamp,  »Hannemann«s  Triumf, 
sysselsatte  stadig  Københavnerne  meget.  I  Hotel  du  Nord 
forevistes  en  Fremstilling  af  Slaget,  et  »Kunstværk«,  hvor  alt 
var  efterlignet  efter  Naturen  med  fritstaaende  Figurer  af  Pap- 
maché. Lumbyes  Fremstilling  i  Toner  skulde  dog  ikke 
samle  et  mindre  taknemligt  Publikum.  Paa  Plænen  i  Tivoli 
var  oprejst  en  af  blomstersmykkede  Kanoner  og  Danne- 
brogsflag omgiven  Sejrsobelisk  samt  en  Estrade,  hvor  det 

80  Mand  stærke  Orkester  var  placeret.  Kompositionen,  der 
bestod  af  tre  Afdelinger:  Bøn,  Slaget  og  Fædrelandssang, 
var  af  imposant  Virkning,  idet  der  paa  forskellige  Steder 
paa  Etablissementet  var  anbragt  Folk,  der  udførte  Tromme-, 
Horn-  og  Trompetsignaler,  medens  Kanoner  og  Musketsalver 
bragede  fra  Buskadserne  og  bidrog  til  at  give  Slagmaleriet 
den  rette  Kolorit.  Aaret  efter  blev  det  paany  opført,  og 
denne  Gang  udførte  et  Kor  paa  90  Personer  den  indlagte 
Fædrelandssang,  hvis  Tekst  solgtes  for  4  Sk.  til  Fordel 
for  Invaliderne.  Det  ydre  Arrangement  var  ogsaa  et  andet. 
Opførelsen  fandt  nu  Sted  i  Koncertsalen.  Men  da  Orkestret 
var  saa  stærkt  besat,  at  de  Besøgende  næppe  havde  kunnet 
udholde  den  stærke  Resonans  inde  i  Salen,  og  da  det  større 
Orkesterpersonale  i  Forening  med  Koret  indtog  en  betydelig 
større  Plads  end  sædvanlig,  blev  Publikum  anmodet  om  at 
benytte  de  til  denne  Anledning  uden  om  Koncertsalen  ar- 
rangerede Siddepladser.  Det  blev  derefter  hvert  Aar  gen- 
taget paa  Isteddagen,  til  Tider  ledsaget  af  Bataillescener 
udførte  af  Statister,  og  samlede  altid  Tusinder  af  Tilhørere. 
Første  Gang,  Tivoli  ikke  paa  denne  Vis  festligholdt  Isted- 
dagen, var  i  1854,  og  da  der  paa  Tivolis  Fødselsdag  dette 
Aar  udbrød  et  rasende  Uvejr  med  Lyn  og  Torden  og  stærke 
Regnskyl,  der  afstedkom  Oversvømmelser  indenfor  Voldene, 
medens  i  Tivoli  alle  Besøgende  strømmede  til  Koncertsalen, 
hvor  Lumbye  maatte  lade  Musiken  standse,  var  »Folkets 
Nisse«  straks  paa  det  rene  med,  at  dette  var  Himlens  Straf 
for  denne  Tivolis  Forsømmelse  af  de  nationale  Minder. 

Under  alt  dette  glemte  Lumbye  ikke  sine  andre  Op- 
gaver. Fra  sin  Petersborg  Rejse  havde  han  medbragt  et 
russisk  Manuskript  af  Seymour  Schiff.  Det  var  et  Slags 
Potpourri  »Erindringer  fra  en  Rejse  i  Krim«,  musikalsk 
Panorama  (»Symphonie  Ode«),  bygget  over  Melodier  af  for- 
skellige russiske  Komponister.  Det  blev  første  Gang  opført 
ved   en  Aftenunderholdning,    Lumbye  gav  i  Casinos  store 


225 

Sal  i  November  1851,  men  var  forøvrigt  af  ringe  Kunstværd. 
Men  hans  egen  Aare  var  ingenlunde  ophørt  at  flyde.  Et 
Par  Maaneder  senere  lod  han  høre  fra  sig  med  et  » Musi- 
kalsk Divertissement«,  der  indeholdt  ikke  færre  end  syv 
nye  Danse,  og  denne  Kilde  ophørte  ikke  at  rinde,  omend 
det  ikke  var  hans  bedste  Ting,  der  saa  Dagens  Lys  i 
disse  Aar.  En  enkelt  af  disse  Kompositioner,  Fantasien 
»Savoyardens  Drøm«,  vandt  navnlig  i  Tyskland  megen 
Yndest. 

Efter  at  Casino  fra  Februar  1851  omsider  var  bleven 
egentlig  Skuespilscene,  benyttede  Pricerne  hyppigt  Hofteatret, 
og  ved  disse  Forestillinger  stod  Lumbye  altid  i  Spidsen  for 
Orkestret  —  i  de  Tider  var  det  jo  endnu  ikke  Reglen,  at 
Casino  spillede  hver  Aften  i  Ugen  —  men  det  var  natur- 
ligvis i  Tivoli,  man  skulde  have  det  rette  Indtryk  af  hans 
Position  i  dansk  Musikliv.  I  Løbet  af  Femtiaarene  steg  det 
Lumbyeske  Orkesters  Ry.  Det  var  efterhaanden  blevet  en 
betydende  Faktor  langt  ud  over  Tivolis  Grænser.  I  1850 
havde  en  Anmeldelse  i  »Berlingske  Tidende <  foranlediget 
Glæser,  der  hidtil  med  det  kgl.  Kapel  havde  repræsenteret 
Musikforeningens  Orkester,  til  at  nedlægge  Taktstokken  sam- 
tidigt med,  at  man  ved  Teatrets  Omorganisation  berøvedes 
Kapellets  Medvirkning.  Der  var  da  ikke  for  den  nævnte 
Musikinstitution  andet  at  gøre  end  at  skaffe  sig  et  nyt 
Orkester.  Paa  de  Tider  var  dette  lettere  sagt  end  gjort. 
Der  var  nemlig  kun  et  eneste  virkeligt  Orkester,  der  kunde 
være  Tale  om,  og  det  var  det  Lumbyeske,  der  jo  havde  den 
Fordel,  at  det  allerede  tidligere  havde  opført  Symfonier  og 
var  saa  sammenspillet,  at  man  uden  Vanskelighed  turde 
byde  det  de  Opgaver,  som  den  nye  Kapelmester,  N.  \V. 
Gade,  maatte  stille  det.  Det  var  Lincke,  der  besatte  det 
nye  Orkester,  og  Størsteparten  af  dette  udgjordes  da  netop 
af  Lumbyes  Folk.  Det  har  fra  denne  Tid  været  en  fast 
Tradition,  at  Tivoliorkestret  udgjorde  Hovedmassen  af  Mu- 

sikforeningens  Orkester,  ligesom  Tivoliorkestret  i  betydeligt 
Omfang  var  Planteskole  for  det  kgl.  Kapel. 

Allerede  midt  i  Fyrrerne  havde  der  lydt  Røster  om  Mor- 
genkoncerter, uden  at  dette  dog  havde  haft  noget  Resultat 
til  Følge.  Efter  Lumbyes  Hjemkomst  fra  Rusland  indførtes 
der  en  Gang  om  Ugen  Morgenkoncerter  i  Tivoli,  og  ved 
disse  skulde  det  ret  blive  klart,  hvilket  dygtigt  Korps  han 
besad,  ligesom  forskellige  fremmede  Solister  ogsaa  ved  disse 
Koncerter  forstod  at  skaffe  sig  Ørelyd  hos  det  københavnske 
Publikum.  Ved  disse  foredroges  Datidens  mest  yndede  So- 
listnumre. Blandt  de  tidligste  kan  nævnes  en  Adagio  og 
Finale  for  Violin  af  Bériot  ved  Brødrene  Krause,  Fantasi 
og  Variationer  for  Fløjte  (over  et  Thema  af  »Søvngænger- 
sken«) ved  Nordmanden  Svendsen,  Divertissementer  for 
Violoncel  ved  G.  Hartmann,  Kiels  »Elegie«  for  Klarinet  ved 
Rud.  Kempf,  Cavatine  af  »Norma«  for  Oboe  ved  L.  Klemcke, 
Duo  for  Violin  og  Klaver  ved  Edv.  Nielsen  og  Tofte  etc, 
ja  selv  ren  Kammermusik  som  Onslows  Kvintet  i  D-Mol 
for  2  Violiner,  Alto  og  2  Violonceller  ved  Tofte,  Storm, 
Olavesen,  Alb.  Petersen  og  Hartmann.  Men  ogsaa  fremmede 
Virtuoser  lod  sig  høre  her  som  Koncertmester  Nic.  Joanno- 
witsch.  Denne  Joannowitsch  er  formentlig  identisk  med  den 
ungarske  Violinvirtuos  af  samme  Navn,  som  i  1846  besøgte 
Haderslev,  og  som  rostes  stærkt  i  »Dannevirke«  og  derefter 
karrikeredes  ikke  mindre  stærkt  i  »Corsaren«  for  sine  Tre- 
molotoner, der,  som  det  hed  sig,  frembragtes  ved  100  Bue- 
strøg i  Sekundet,  medens  Dobbelttrillerne  naturligvis  udkræ- 
vede 200  Buestrøg  i  samme  Tidsrum.  Fremdeles  Vidunder- 
børn som  den  13-aarige  Violinist  William  Hervig.  Af  mere 
populær  Art  var  Fremførelsen  af  en  »Gebirgs  Jodler  Låndler« 
med  steiersk  Slagcither  ved  Hr.  Seitz  fra  Munchen. 

Imidlertid  var  det  næste  Slægtled  vokset  til  og  begyndte 
nu  efter  Evne  at  yde  sit  Bidrag  til  Slægtens  Anseelse.  I 
Februar  1851  træder  den  første  af  Lumbyes  Børn  frem  for 

Offentligheden.  Det  var  hans  ældste  Datter,  Caroline,  der 
forøvrigt  samme  Aar  blev  gift  med  Ad.  Recke.  Allerede  i 
Seksaarsalderen  var  hun  kommen  til  Balletten,  hvor  Bour- 
nonville tildelte  hende  flere  Smaapartier  i  sine  Balletter 
f.  Eks.  som  en  af  de  fire  Grisetter  i  »Conservatoriet«,  Venus 
i  »Psyke«  o.  fl.  I  Heibergs  »Alferne«  var  hun  Alfen  Zeretti. 
Phister  havde  imidlertid  lagt  Mærke  til,  med  hvilken  In- 
teresse den  unge  Jfr.  Lumbye  kunde  staa  Aften  efter  Aften 
i  Kulissen  og  betragte  Skuespillet,  og  han  opfordrede  hende 
til  selv  at  forsøge.  Endelig  efter  megen  Overtalelse  vandrede 
hun  en  Dag  ud  til  Etatsraad  Heiberg  for  at  lade  sig  prøve. 
Skønt  den  lærde  Teaterdirektør  var  noget  i  Tvivl,  lod  han 
hende  dog  i  Erkendelse  af  et  vist  medfødt  Talent  debutere 
som  Celestine  i  »Statsmand  og  Borger«.  Hendes  Debut  var 
meget  lovende,  og  man  fandt  hende  selvskreven  til  Elsker- 
inderollerne, den  forrige  Jfr.  Ryges  Fag.  Fra  dette  Øjeblik 
tilhører  hun  Scenen.  Hun  var  tidligt  omsværmet  af  Tilbedere, 
blandt  dem  de  to  Venner  Chievitz  og  Recke.  Som  bekendt 
var  det  den  sidste,  der  gik  af  med  Sejren.  Det  var  hendes 
Giftermaal  med  Løjtnant  Recke,  der  gav  Anledning  til,  at 
man  første  Gang  rørte  ved  de  kgl.  Teaterdamers  Titulatur, 
uden  at  dette  dog  fik  praktiske  Følger.  Først  i  1870  viger 
de  gamle  Betegnelser  »Madam«  og  »Jomfru«  for  de  moderne 
»Frue«  og  »Frøken«.  Men  da  havde  hun  forlængst  forladt 
det  kgl.  Teater.  Ved  Slutningen  af  samme  Aar,  1851,  skulde 
Lumbyes  næstældste  Datter,  Julie,  gøre  Søsteren  Følge, 
idet  hun  i  November  debuterer  som  Baronessen  i  »Pas  paa 
den  Smaa«  ved  en  Privatforestilling  paa  Casino.  Begge 
fulgtes  de  senere  til  Folketeatret,  hvor  den  første  repræ- 
senterede Romantiken,  den  sidste  Komiken.  Til  Navnet 
Lumbye  var  der  nu  knyttet  ny  Indsats  i  det  københavnske 
Teaterliv. 

I    1853   hjemsøgtes   København    Foraaret  og  Sommeren 
igennem  af  Koleraen,  der  varede  til  ind  i  August  Maaned. 

I  Tivoli  sporedes  dette  dog  i  ringere  Grad.  Dog  var  det 
ikke  Galgenhumor,  man  her  fortrinsvis  søgte.  Symfonier 
som  Mozarts  Nr.  1 ,  Mendelsohns  Nr.  3  o.  fl.  beredte  Til- 
hørerne Nydelser  af  mere  lødig  Art.  Men  ifølge  Politiordre 
af  1.  August  maatte  Etablissementet  dog  indtil  videre  holdes 
lukket  fra  Kl.  9  om  Aftenen,  hvad  dog  kun  havde  til  Følge, 
at  mange,  Besøgende  som  Funktionærer,  vandrede  længere 
ud  ad  Broen  for  at  more  sig.  Alléenberg  (J.  Møller)  og  det 
elegante  Sommerlyst  (C.  M.  Thorup),  der  havde  rejst  sig  paa 
det  gamle  Ratzeborgs  Grund,  hvor  navnlig  Gaétano  Amici 
ødslede  med  Raketter,  efter  at  Høegh  Guldberg  som  Biaggio 
Amicis  Afløser  igen  for  en  Tid  havde  holdt  sit  Indtog  i 
Tivoli,  udfoldede  en  mægtig  Reklame  for  at  trække  Folk 
bort  fra  Byen,  hvilket  i  fuldt  Maal  lykkedes.  Ogsaa  Klam- 
penborg fik  Del  i  denne  Udvandring.  Herude  gaves  Aften- 
underholdninger, hvor  bl.  a.  Schiemann  optraadte  som  Obo- 
virtuos. Inde  paa  Vesterbros  Teater  var  Hovedattraktionen 
Schwarzenbacher  Kapellet  under  Anførsel  af  A.  Viereck, 
uden  at  det  dog  tør  siges,  at  det  kunde  glæde  sig  ved  altfor 
stor  Tilstrømning.  Som  altid,  naar  der  var  noget  alvorligt 
paa  Færde,  maatte  Københavnerne  knytte  deres  Medfølelse 
til  Forlystelser.  I  Kongens  Have  blev  der  paa  Kongens 
Fødselsdag  afholdt  Fest  til  Indtægt  for  »Kolerabørnene«. 
I  Tivoli  druknede  man  Sorgen  ved  Karneval  og  Messer, 
hvor  Glædens  Toner  lød.  Og  de  ophørte  ikke  at  lyde.  Ud 
paa  Efteraaret  afholdt  Lumbye  paa  Hofteatret  en  Aften- 
underholdning, hvor  en  Prolog  blev  afsungen  af  Datteren, 
Julie  Lumbye,  til  Musik  af  Faderens  »Rosalie  Vals«.  Her 
opførtes  tillige  en  Fortsættelse  af  »Emilies  Hjærtebanken«, 
en  Vaudeville-Monolog  »Emilie  i  Præstega arden«,  der  ogsaa 
blev  udført  af  Julie  Lumbye,  samt  den  ny  »Pomona  Vals«. 
Sydens  Liv  og  Sydens  Musik  har  alle  Dage  haft  en  vis 
Tillokkelse  for  det  danske  Publikum.  I  November  1853 
holder  den  italienske  Opera  paany  sit  Indtog  paa  Hofteatret, 

denne  Gang  under  Ledelse  af  Ulisse  Brambilla  og  med 
Kræfter  som  Damerne  Gaziello  og  Gallo  og  Sangerne  Bianchi. 
Remorini,  Maggiorotti,  Tartini  o.  fl.  I  Juni  1854  holder  Ju- 
liette Price  Aftenunderholdning  paa  Hofteatret.  Ved  denne 
Lejlighed  opføres  et  nyt  Divertissement  til  Musik  bl.  a.  af  Lum- 
bye. Det  var  den  af  Bournonville  komponerede  spanske  Solo 
»La  ventana«  (Vinduet).  Bournonville,  der  alle  Dage  repræ- 
senterede den  reneste  Kunstanskuelse  paa  sit  lille  Omraade, 
ønskede  at  slaa  et  Slag  for  en  finere  Opfattelse  af  de  spanske 
Danse.  Da  i  sin  Tid  »La  Cachucha«  var  bragt  en  vogue, 
fremkom  hurtigt  »La  Gitana«.  der  som  for,  ved  en  Indrøm- 
melse til  Publikums  lavere  Instinkter,  ligesom  at  komme  i 
Forhaanden  lod  ane  en  Frivolitet,  som  i  sig  selv  intet  havde 
med  Kunsten  at  gøre.  Det  var  paa  et  af  de  nederste  Trin  af 
dette  Skraaplan,  man  snart  skulde  træffe  den  meget  omtalte 
Pepita  de  Oliva.  Det  maa  ogsaa  siges,  at  Bournonvilles  fine 
og  aandfulde  Opfattelse  af  de  spanske  Danse  nu  fik  et  møn- 
stergyldigt Udtryk.  Sefioritaen  (Juliette  Price)  kommer  dan- 
sende ind  opfyldt  af  Tanken  paa  »ham«,  hun  har  mødt 
paa  Alamedaen.  Hun  opdager  sit  Billede  i  Spejlet  (Sophie 
Price),  og  hun  danser  nu  for  dette  sit  Billede  den  berømte 
Spejldans  (»Eugenie  Valsen«),  Lumbyes  fortrinlige  Bidrag 
til  dette  Divertissement,  der  iøvrigt  slutter  med,  at  hun, 
da  Guitaren  klinger  udenfor  hendes  Vindue,  griber  sine 
Kastagnetter  og  danser  til  hans  Serenade.  Hun  nærmer 
sig  Vinduet,  tilkaster  ham  en  Haarsløjfe  som  Løn,  og  fuld 
af  Undseelse  smutter  hun  bort.  Motivet  med  Spejldansen 
var  forsaavidt  ikke  nyt,  som  det  var  benyttet  af  Lewin 
allerede  i  1829,  da  han  sluttede  sig  til  det  Kuhnske  Selskab 
paa  Morskabsteatret.  Dengang  dansede  Datteren  Rosa  denne 
Dans.  Og  det  er  vel  denne  Ungdomserindring,  Bournon- 
ville bygger  paa,  da  han  skabte  dette  Mesterværk  af  Finhed 
og  Gratie.  Senere,  i  1856,  udvidedes  forøvrigt  Divertisse- 
mentet til   ogsaa   at   medtage  Elskeren  og  hans  Venner  og 

ender  i  en  lystig  Fest  med  en  fra  Paul  Taglioni  laant  glim- 
rende Seguidilla.  Men  Bournonville  var  jo  ogsaa  Ballettens 
»Digter«,  som  Oehlenschlåger  hædrende  havde  kaldt  ham. 
Den  gjorde  ved  sin  Fremkomst  saa  megen  Lykke,  at  Juliette 
Price,  der  forøvrigt  ogsaa  var  Bournonvilles  Ideal  af  en  Dan- 
serinde, faa  Dage  efter  ogsaa  maatte  danse  den  ved  Sahlertz' 
Aftenunderholdning  og  senere  ved  N.  P.  Nielsens,  og  derfra 
naaede  den  allerede  i  Oktober  over  i  det  kgl.  Teaters  Re- 
pertoire, hvor  den  i  1910  passerede  den  150de  Opførelse. 

Af  Kongehusets  Mærkedage,  der  i  Lumbj^e  skulde  finde 
en  altid  opmærksom  Komponist,  indtraf  i  1854  Arveprins 
Ferdinands  og  Prinsesse  Carolines  Sølvbryllup,  der  viedes 
en  »Sølvbryllups  Polka«.  Ogsaa  de  historiske  Begivenheder 
ude  i  Europa  satte  ham  i  Bevægelse  ialfald  som  Orkester- 
anfører. I  Tivoli  var  Plænen  særlig  egnet  for  musikalske 
Massevirkninger.  Her  opførtes  saaledes  »Bomarsunds  Ind- 
tagelse den  16.  August  1854«,  et  stort  musikalsk  Maleri  med 
tilhørende  Kanonade  og  Bombardement,  hvori  der  skild- 
redes den  allierede  fransk-engelske  Flaades  Indtagelse  af 
den  bekendte  russiske  Fæstning  paa  Åland.  Man  fik  hele 
Sceneriet:  Solens  Opgang,  de  forenede  Flaaders  Angreb  paa 
Fæstningen,  de  forskellige  deltagende  Nationaliteter,  der 
kendetegnes  ved  den  russiske  Nationalsang,  »Rule  Britannia« 
og  »Marseillaisen«,  Kampen,  et  Taarn,  der  sprænges  i  Luften 
etc.  for  at  slutte  med  en  Triumfmarsch  og  »God  save  the 
Queen«.  Lumbye  gik  i  det  Hele  taget  ikke  af  Vejen  for 
det  historiske  Sving.  Ved  en  Aftenunderholdning,  Vald- 
hornisten  Francois  Dipo  afholdt  paa  Hofteatret,  fremførte 
Lumbye  saaledes  Carafas  store  Højtidsmarsch  for  8  Cor- 
netter,  6  Trompeter,  6  Valdhorn,  4  Althorn,  4  Tubaer  for- 
uden Træblæseinstrumenter  m.  m.,  som  var  komponeret  i 
Anledning  af,  at  Napoleon  den  Stores  Lig  førtes  fra  St.  He- 
lena til  Frankrig,  en  Marsch,  der  endnu  paa  denne  Tid, 
altsaa  fjorten  Aar  efter,  oftere  blev  opført. 

I  1855  vender  Carstensen  tilbage.  Paa  Casino  gives  en 
dramatisk-musikalsk  Soiré  til  Ære  for  ham  som  Stifter  af 
dette  Etablissement.  Her  opførtes  bl.  a.  en  Slutningsscene,  til 
hvilken  Musiken  var  arrangeret  af  Lumbye  efter  Melodier 
fra  Amerika,  samt  en  af  Carstensen  selv  komponeret  »Go-a- 
head!  Amerikansk  Fremad  Galop«,  som  forøvrigt  senere  gik 
over  i  Tivolis  Repertoire  ikke  under  Carstensens  men  under 
den  bekendte  fransk-engelske  Dansekomponist  Julliens  Navn. 
Men  det  var  ikke  den  Slags  Ting,  der  var  ejendommelige 
for  hans  Virksomhed  nu.  Netop  i  disse  Aar  træffer  vi  ham 
paa  et  helt  nyt  Felt,  hvor  hans  Virken  vel  ikke  skulde  faa 
den  grundlæggende  eller  blivende  Betydning  som  indenfor 
den  danske  Dansemusik,  men  som  paa  den  anden  Side 
belyser  hans  Talent  fra  en  hel  ny  Side.  Det  var  som  Sang- 
komponisten Lumbye,  hvis  beskedne  men  for  Datidens 
København  saa  typiske  Melodier  dengang  var  paa  alles 
Læber.     Men  herom  i  et  følgende  Kapitel. 


I  LIVSGLÆDENS  TEGN 

I  Hovedstadens  offentlige  Teater-  og  Forlystelsesliv  beteg- 
ner Aaret  1856  i  flere  Henseender  et  Mærkeaar.  Siden 
1849  havde  Heiberg  ført  Tøjlerne  paa  det  kongelige  Teater. 
Situationen  var  jo  nu  en  ny  under  det  konstitutionelle 
Kongedømme,  og  trods  Heibergs  ubestridelige  Dygtighed 
maatte  det  herskende  Modsætningsforhold  mellem  Teater- 
leder og  Minister  føre  til  en  fuldkommen  Opløsning  af  alle 
Forhold.  Dette  maatte  nødvendigvis  byde  det  private  Ini- 
tiativ saare  gunstige  Vilkaar.  Og  ingensinde  tidligere  havde 
Konkurrencen  paa  dette  Omraade  sat  saa  rige  Frugter  som 
dem,  dette  Aar  skulde  blive  Vidne  til.  Fra  de  laveste  Sfærer 
til  de  højeste  spores  de  forøgede  Anstrængelser  for  at  rive 
Publikum  til  sig.  Paa  Vesterbro  og  i  Frederiksberg  Allé 
var  det  ganske  vist  ikke  længer  noget  nyt,  men  Byen  selv 
rives  nu  ogsaa  med  ind  i  Hvirvlen.  Vi  kan  endda  se  helt 
bort  fra  den  store  Sukces,  der  fulgte  Hunde-  og  Abeteatret 
i  Silkegaden.  Men  ogsaa  Cirkuslivet  fandt  nu  Repræsen- 
tanter indenfor  Voldene.  I  Hippodromen  herskede  Direktør 
D.  Gautier,  der  paa  dette  Sted  mente  at  have  et  Forspring 
for  det  gamle  Cirkus  ude  i  Vesterbros  Teater,  hvor  nu  et 
engelsk  Cirkus  under  Hinné  og  Ducrow  havde  til  Huse. 
Overdrevent  store  var  dog  ikke  de  Anstrengelser,  han  ud- 
foldede. Han  engagerede  den  gamle  Tourniaire  som  Gæst 
og  levede  væsentligst  paa  gamle  Sager,  der  hentedes  frem 
fra  Arkivet,  som  f.  Eks.  den  ved  Slutningen  af  Trediverne 
saa  yndede  Udstyrspantomime  »Røverne  i  Abruzzerne«  o.  lgn. 
Det  var  derfor  ikke  længe,  han  formaaede  at  holde  Stand 

her,  og  Hippodromen  blev  derefter  af  Carstensen  inddragen 
under  dennes  personlige  Foretagender. 

Georg  Carstensen  havde  efter  sin  Afrejse  paany  været 
paa  Langfart.  Efter  at  han  i  1852  havde  taget  sin  Afsked 
i  Vestindien  som  Kaptajn,  gik  han  til  Amerika,  hvor  han 
i  1854  paa  en  Grund  udenfor  New  York  i  Forening  med 
Charles  Gildemeister  byggede  et  stort  Krystalpalads,  men  en 
finansiel  Katastrofe  slog  ind  og  voldte  ham  en  Del  Tab. 
Pladsen  optages  nu  af  det  store  New  Yorker  Bibliotek.  Han 
mødte  nu  frisk  rustet  til  at  tage  Kampen  op  med  sit  eget 
Hjærtebarn,  Tivoli,  hvor  han  paany  men  uden  Held  havde 
tilbudt  sin  Tjeneste.  Der  var  da  intet  andet  at  gøre  end  at 
bane  nye  Veje  og  lægge  nye  Planer.  For  en  Mand,  der  som 
Carstensen  netop  sad  inde  med  det  dertil  fornødne  Talent, 
gik  det  derfor  som  en  Leg.  Hvor  han  vendte  Blikket  hen, 
fandt  han  gunstig  Jordbund.  Medens  Aktietegningen  til 
hans  store  Plan  »Alhambra«  stadig  fortsattes,  undte  han 
sig  ikke  Ro  men  greb  enhver  Lejlighed  til  at  holde  Publi- 
kum i  Aande  og  Interessen  for  hans  Foretagender  i  Live. 
Han  lagde  for  med  en  folkelig  Fest  i  Anledning  af  Grund- 
lovens syvende  Aarsdag.  Den  afholdtes  paa  Kongens  Ride- 
bane nedenfor  Smallebakken  paa  Frederiksberg.  Vel  ikke 
for  hans  Regning,  idet  en  Komité  formelt  stod  som  Ar- 
rangør med  velvillig  Bistand  af  Carstensen,  men  det  var 
ham,  der  var  Sjælen  i  det  Hele,  og  det  varer  da  heller  ikke 
længe,  før  han  igen  overalt  og  allevegne  som  i  gamle  Dage 
er  »Entrepreneuren«.  Nogle  Dage  senere  er  han  Indby- 
deren til  en  »féte  champétre«  sammesteds  med  Fyrværkeri 
af  Gaétano  Amici  osv. ,  hvortil  han  med  vanlig  Flothed 
indbød  permitterede  Militære  og  Invalider.  I  den  varme 
Sommer  fandt  han  snart  en  friskere  Skueplads  for  sine 
Arrangementer  i  Klampenborg  Badeetablissements  skygge- 
fulde Have,  der  ved  sin  Nærhed  ved  Skov  og  Strand  bød 
ham   en   taknemmelig  Tumleplads   for  hans   entreprenante 

Fantasi.  Det  var  Vandkuranstaltens  Aktionærer,  der  nu, 
da  den  hydropatiske  Mode  var  i  Tilbagegang,  haabede  ad 
denne  Vej  at  kunne  bringe  Omslag  i  Tidens  Ugunst.  Hyp- 
pigere og  hyppigere  blev  Festerne  herude.  Enhver  tænkelig 
Anledning  blev  greben  med  Begærlighed.  Man  begyndte 
med  Fest  i  Anledning  af,  at  Upsalatogets  Deltagere  passerede 
Klampenborg.  Illumination  og  Fyrværkeri  hørte  til  Dagens 
Orden.  C.  C.  Møller  dirigerede  Orkestret.  Paa  »Landsby 
Theatret«  opførtes  Tableauer  med  Scener  af  Bonde-  og 
Fiskerlivet.  Skærsommerfester  veksler  med  Skovballer.  Selv 
Sundet  og  Skoven  tages  i  Brug.  I  Sundet  udfor  »Christiansro« 
vises  Øvelser  i  Svømmekunsten  af  Mamsel  Edberg  fra  Stock- 
holm, der  senere  optraadte  paa  Gammelholm.  I  Skoven 
ses  ved  Høstfesterne  »smaa  Druider  med  Fakler«.  Magi- 
keren Carl  Bils  og  Datter,  Mile  Flora  Bils,  optræder  med 
Bugtalen,  Clairvoyance  og  Escamotage.  Selv  Montgolfiérer 
savnes  ikke.  Med  andre  Ord  Konkurrencen  med  Tivoli  er 
begyndt,  og  Programmet  for  Alhambra  indøves.  Carsten- 
sens Navn  faar  forøget  Ry  som  hans  Virksomhed  forøget 
Opland.  Helt  op  til  Helsingør  hentes  han  for  at  arrangere 
Folkefest  i  Marienlyst  Slotshave  i  Anledning  af  Kongens 
Fødselsdag.  Ved  denne  Fest  var  det,  han  til  Trods  for 
Prof.  Bils'  Advarsler  lod  Busholm  sende  en  Ballon  tilvejrs, 
der  straks  efter  Opstigningen  fuldstændig  omspændtes  af 
Flammer.  Det  var  ved  samme  Lejlighed,  han  maatte  sætte 
nogle  drukne  holstenske  Hestgardere,  der  fra  Vagtstuen 
paa  Skodsborg  satte  Kursen  mod  Marienlyst  for  at  lave 
Spektakler,  paa  Porten. 

Saasnart  Sommeren  ganger  paa  Hæld,  er  Carstensen 
paany  i  København.  Samtidig  med,  at  han  ude  paa  Al- 
hambras  Terræn  med  Iver  vaager  over  Arbejdet,  har  han 
allerede  faaet  aabnet  den  paa  Terrænet  beliggende  Øl-Pa- 
villon »Munchener  Halle« ,  hvor  Bils  og  Datter  optræder, 
medens  Københavnerne  nyder  den  nye  Drik,  der  er  ved  at 

faa  Indpas,  nemlig  Bajersk  Øllet.  Det  første  Bryggeri  blev 
anlagt  her  i  1847,  og  et  af  de  første  Steder,  hvor  man  nød 
den  nye  Drik,  var  det  dengang  yndede  »Svanholm«  paa 
Gammel  Kongevej.    Carstensen  saa  imidlertid  hurtigt  hvilke 


Lumbye.  Carstensen.  de  Meza. 

Vesterbros  Ravelin.     Efter  Chr.  Bayers  Maleri. 

Muligheder,  der  laa  her,  og  fik  Munchener  Hallen  aabnet. 
Det  varede  ikke  længe,  før  alle  Aviser  genlød  af  det  Gny, 
den  nye  Drik  havde  foranlediget.  Derefter  vendte  han  sit 
Blik  mod  Hippodromen,  hvor  senest  C.Hoffmanns  Cirkus 
havde  haft  til  Huse.  En  Aftenunderholdning  af  et  stort 
Orkester  under  Anførsel  af  Musikdirektør  Julius  Weel  og 
en  Skuespilopførelse  af  det  Mullerske  Selskab  havde  vist 
dette  Etablissements  Muligheder  ogsaa  for  andet  end  Cirkus. 
Gennem  Størstedelen  af  November  Maaned  etablerer  han 
her  en   Række   saakaldte  »Wiener-Soiréer«    med  Optræden 


236 

af  Pricerne,  Brdr.  Horwards,  Siegrist,  Jannovitz  med  Sel- 
skab o.  fl.,  medens  C.  C.  Møller  dirigerede  Orkestret. 

Carstensens  gamle  Venskabsforhold  til  Lumbye  var  ikke 
kølnet  i  de  forløbne  Aar,  men  Carstensen  var  selv  den 
sidste,  der  vilde  drage  Lumbye  bort  fra  Tivoli.  Derfor  ser 
vi  til  Stadighed  Carstensen  søge  Hjælp  hos  de  mindre  Pro- 
feter, blandt  hvilke  C.  C.  Møller  foreløbigt  havde  faaet  For- 
springet. Denne,  der  som  Hoboist  ved  Regimentsmusiken 
i  sin  tidligste  Ungdom  var  bleven  et  fremragende  Medlem 
af  Lumbyes  Orkester,  glemte  ikke  sin  gamle  Mester,  der 
da  ogsaa  paa  mange  Maader  vedblev  at  yde  ham  Støtte. 
Da  Hippodromens  Bestyrelse  i  sin  Tid  anmodede  Lumbye 
om  at  dirigere  ved  Beriderforestillingerne,  og  denne  ikke 
kunde  paatage  sig  Hvervet,  fik  C.  C.  Møller  denne  Post  efter 
Lumbyes  Anbefaling.  Og  her  blev  han  ogsaa  efter  Eta- 
blissementets Omdannelse  til  Teater.  Kort  før  Wiener-Soi- 
réerne tog  deres  Begyndelse,  havde  Lumbye  givet  en  Af- 
skedskoneert  hos  Thorup  paa  Sommerlyst  og  havde  der- 
efter snøret  sin  Randsel  og  begivet  sig  til  det  store  Ger- 
manien. Nogle  Koncerter  derude  lededes  derefter  af  C.  C. 
Møller,  som  altid  havde  Lumbye  paa  Programmet  i  Mod- 
sætning til  Lincke,  der  som  Orkesterleder  oftest  undgik  at 
spille  Vennens  Ting  og  i  Stedet  fyldte  Programmet  med  sin 
egen  Produktion.  Hans  stridbare  Væsen  havde  forlængst 
medført,  at  Carstensen  undgik  ham,  og  det  blev  da  C.  C. 
Møller,  der  skulde  blive  Entreprenørens  musikalske  Med- 
arbejder paa  det  omtalte  nye  Felttog.  Carstensen  selv  op- 
levede dog  ikke  at  se  Alhambra  fuldendt.  Hans  fysiske 
Kræfter  slog  ikke  til  til  det  Kæmpearbejde,  han  paatog  sig, 
og  den  7.  Januar  1857  fandt  hans  urolige  Aand  omsider 
den  Hvile,  han  aldrig  havde  undt  sig  i  Livet. 

Wiener-Soiréerne  naaede  han  dog  at  faa  afsluttet.  De  bød 
paa  et  stadig  skiftende  Program.  Ikke  mindst  Lykke  gjorde 
det  spanske  Danserpar,  Sefiorita  Antonia  Salvador  og  Se  or 

Victoriano  Piédra,  fra  det  kgl.  Teater  i  Madrid.  Som  en 
Forsmag  paa  Pepitaperiodens  koreografiske  Ydelser  dansede 
den  nævnte  Dame  bl.  a.  »La  Perla  de  Sevilla«  (El  Ole). 

Imidlertid  var  Lumbye  vendt  hjem  efter  det  ret  korte 
Besøg  i  vort  sydlige  Naboland,  og  som  sædvanlig  havde 
han  ikke  ligget  paa  den  lade  Side.  C.  M.  Thorups  Eta- 
blissement »Sommerlyst«  var  efterhaanden  bleven  et  Sted, 
hvor  han  udenfor  Tivoli  Sæsonen  holdt  af  at  tale  til  sit 
Publikum,  og  ligesom  han  før  sin  Afrejse  havde  sagt  sine 
trofaste  Farvel  paa  dette  Sted,  var  det  ogsaa  her,  han  præ- 
senterede dem  Rejsens  Udbytte.  »Souvenir  Polka«,  »Hilsen 
til  Hamborg  Marsch«  og  »Wormers  Etablissements  Ent- 
stehung« ,  stor  Fantasi  for  Orkester,  var  Ting,  som  kaldte 
Publikum  den  lange  Vej  ud  gennem  Alléen. 

I  Januar  1857  holdt  et  Cirkus  fra  London  sit  Indtog  i 
Hippodromen.  Det  var  det  Hinnéske,  som  Aaret  forud  havde 
Domicil  i  Vesterbros  Teater.  Ogsaa  her  skulde  man  erindres 
om  Pepitas  Eksistens.  »Pepita«  hed  saaledes  en  af  Hinnés 
bedste  Heste,  og  »Pepita«  kaldtes  en  mimisk  Scene  af  Mad. 
Siegrist  Ducos.  Hippodromen  var  altsaa  paany  bleven  Cirkus. 
Optagen  som  han  var  af  Planerne  for  Alhambra,  der  nu 
stærkt  nærmede  sig  sin  Fuldendelse,  havde  Carstensen  ikke 
ment  at  burde  iværksætte  større  Planer  i  Hippodromen. 
Men  der  var  allerede  nye  Folk  ude  efter  det. 

Paa  Hofteatret  residerede  en  Tid  lang  H.  V.  Lange,  der 
skulde  blive  Lumbyes  Svigersøn,  idet  han  senere  blev  gift 
med  dennes  næstældste  Datter  Julie.  Han  havde  nu  i  syv 
Aar  efter  bedste  Evne  søgt  at  hævde  Casino  en  Plads  som 
Hovedstadsscene  ved  Siden  af  det  kgl.  Teater.  Da  Heiberg 
tiltraadte  Direktionen  her,  havde  han  en  dobbelt  Konkur- 
rence at  holde  Stangen,  paa  den  ene  Side  Casino,  hvor  en 
lettere  Kost  og  friere  Forhold  tilfredsstillede  den  blotte  Lyst 
til  Tidkort,  og  paa  den  anden  Side  den  italienske  Opera 
paa   Hofteatret,    der    trods    et  tyndt   besat  Orkester  og  et 

elendigt  Kor  imødekom  Smagen  og  derfor  blev  den  stærke  i 
Konkurrencen.  Den  nationale  Opera  slumrede.  Kræfterne  var 
for  en  Del  heller  ikke  de  første.  Indbyrdes  Jalousi  mellem 
de  to  Kunstarter  gjorde  ikke  Sagen  bedre.  Siden  Nielsen  ikke 
mere  var  Sanger,  var  han  mod  Syngestykker,  og  efter  hans 
Mening  hørte  Operisterne  ikke  til  Kunstnernes  Klasse.  Hei- 
berg var  dertil  som  Teaterdirektør  og  virkelig  Etatsraad  ikke 
fuldt  saa  heldig,  som  da  han  endnu  kun  var  Æstetiker  og 
Professor.  Men  som  alt  forgængeligt  i  denne  Verden  slog 
ogsaa  en  skønne  Dag  den  italienske  Operas  Time,  og  Hof- 
teatret blev  nu  Skuepladsen  for  Vaudeviller  og  Lystspil 
o.  lgn.  ganske  som  paa  Casino.  Det  var  den  berømte  Hof- 
teatersæson 1855 — 56,  da  Lange  havde  faaet  dette  Teater 
overladt  og  søgte  at  give  sine  Forestillinger  et  vist  fornemt 
Præg.  Da  nemlig  i  1855  Striden  mellem  Heiberg  og  hans 
Personale  antog  saa  skarpe  Former,  at  Udvandringen  be- 
gyndte, gik  Høedt,  der  bl.  a.  var  fornærmet,  fordi  han  ikke 
maatte  spille  »Richard  den  Tredie« ,  og  Wiehe  til  Lange 
paa  Hofteatret,  hvor  de  i  Forbindelse  med  de  bedste  Kræfter 
af  Casinos  Personale,  hvoriblandt  Julie  Lumbye,  indle- 
dede en  ny  Æra  for  Privatteatrenes  Skuespilkunst.  Langes 
Styrke  var  hans  nære  Venskabsforhold  til  Frederik  den 
Syvende,  og  dette  mentes  at  hente  yderligere  Støtte  ved 
Broderskabet  i  Frimurerlogen.  Dertil  kom  hans  Holdning 
overfor  Grevinde  Danner,  idet  denne  i  Langes  Direktørtid 
i  Casino  havde  opnaaet  at  blive  modtaget  som  Kongens  Ge- 
malinde, hvem  Publikum  hilste  ved  hendes  Indtræden. 
»Stor  Velvillie  og  Hæderstegn«  fortæller  Fru  Heiberg  bittert, 
»var  Langes  Løn  af  det  taknemmelige  Ægtepar«.  Derfor  vo- 
vede han  ogsaa  at  spille  paa  Hofteatret  flere  Maaneder, 
inden  hans  Privilegium  var  i  Orden.  Imidlertid  faldt  Hei- 
berg, Koryfæerne  vendte  tilbage,  og  Hofteatrets  Rolle  som 
selvstændig  Scene  var  dermed  udspillet. 

Ved  Heibergs  Fjernelse  fra  Nationalscenen  havde  Lange 

altsaa  mistet  sine  ypperste  Kræfter,  og  der  var  da  intet  andet 
at  gøre  end  indtil  videre  at  opgive  den  regelmæssige  Teater- 
virksomhed, hvorefter  han  ligesom  Casino  forsøgte  sig  med 
Bal  masqué,  og  Lumbye  og  hans  Orkester  fandt  nu  hyppig 
Anvendelse  her  som  f.  Eks.  ved  kgl.  Kammermusikus  Keller- 
manns  Koncert  eller,  da  Søstrene  Adéle  og  Bertha  Frey  sang 
italienske  Arier  osv.  I  det  Hele  taget  bliver  nu,  da  Hofteatret 
ophører  som  selvstændigt  Foretagende,  Repertoiret  mere 
broget:  den  smålandske  Husarkvintet,  de  svenske  Natur- 
sangere i  Nationaldragt,  Violinistinden  Maria  Serato  fra  Ve- 
nedig o.  fl.  finder  Vej  herhen.  Teatret  var  imidlertid  daarligt 
indrettet,  det  egnede  sig  kun  lidet  for  Langes  Planer,  og 
hans  Blik  var  nu  ogsaa  faldet  paa  Hippodromen,  som  snart 
under  hans  Haand  skulde  forme  sig  til  en  blivende  Institution. 

Forinden  dette  skete,  var  det  københavnske  Forlystel- 
sesliv imidlertid  blevet  forskellige  Etablissementer  rigere. 
Denne  Vækst  laa  vel  i  selve  Tiden,  men  Formen  for  det 
Musikliv,  der  rørte  sig  her,  er  i  allerhøjeste  Grad  bestemt 
ved  det  Arbejde,  Lumbye  nu  gennem  snart  tyve  Aar  havde 
bag  sig. 

Medens  Sommerlyst  i  1857  væsentligst  beherskes  af  Ty- 
rolerne Rainers  &  Oettl  samt  Familien  Beyerbock  fra  Wien, 
blev  der  i  dets  umiddelbare  Nærhed  aabnet  en  ny  Koncert- 
salon »Odeon«  paa  det  Sted,  hvor  det  nuværende  Frede- 
riksberg Teater  ligger.  Den  lukkede  op  den  16.  Maj  —  samme 
Dag,  Lumbye  fejrede  sit  Sølvbryllup  i  sin  Bolig  paa  Told- 
bodvejen under  stor  Deltagelse  fra  Teater-  og  Musikverdenen 
og  hilst  af  Festvers  i  »Flyveposten«  —  med  Koncert  af  et 
Orkester  paa  25  Mand  under  Anførsel  af  C.  C.  Møller.  Snart 
træffes  her  en  Septet  for  Blikinstrumenter  og  Vokalkoncert 
af  det  nye  tyske  Operaselskab,  ja  selv  Søstrene  Frey,  der 
ellers  optræder  sammen  med  Lumbye  i  Tivolis  Koncertsal, 
finder  Vejen  herud.  Den  20.  Maj  var  Tivoli  lukket  op,  men 
endnu   hører  man  intet  fra  Carstensen.     Kun  i  Alhambras 


240 

Munchener  Halle  optræder  Mario  de  Pierri  fra  Neapel  med 
et  Selskab  af  4  Damer  og  2  Herrer,  der  bl.  a.  udfører  Solo 
for  Pedalharpe. 

Det  er  altsaa  Tivoli,  der  indtil  videre  behersker  Som- 
merens Forlystelser.  Kun  Luftskipperen  Victor  Granberg 
fra  Stockholm,  der  fra  Christiansborg  Slots  Ridebane  foretog 
Opstigninger  med  den  »colossale«  Silkeballon  »Samson«, 
som  en  vis  Moyel,  der  var  Entreprenør  for  disse  Opstig- 
ninger, havde  købt  paa  Auktionen  efter  den  i  1851  for- 
ulykkede Tardini,  vakte  nogen  Opmærksomhed.  Under 
Fyldningen  blæste  et  30  Mands  Orkester,  og  dette  var  den 
væsentligste  Underholdning,  Publikum  fik  for  sine  Penge. 
Ialfald  vidner  det  kendte  Slagord  »den  gaar  inte  Granberg« 
tilstrækkelig  om  Luftsejladsens  ufuldkomne  Tilstand  paa 
disse  Tider.  Første  Gang  revnede  Ballonen.  Ved  det  sidste 
Forsøg,  hvor  den  virkelig  truede  med  at  gaa  tilvejrs,  tabte 
Luftskipperen  i  sidste  Øjeblik  Kuragen,  og  det  gik  da,  som 
det  berettes  i  »Rappée«: 

Tilsidst   Ballonen  tørned'  mod  Hoftheatrets  Tag, 

Og  denne  Høide  havde  alt  gjort  Hr.  Granberg  spag. 

Han  derfor  klogelig  paa  Qvisten  bjerged'  sig 

Og  lod   Ballonen,  uden  Mand,  gaae  op  mod  Himmerig. 

Den  berømmelige  Færd  fandt  i  1860  sit  pantomimiske  Ud- 
tryk paa  Alhambra  i  »Granbergs  uheldige  Luftrejse  eller 
Pjerrot  paa  Commers«  og  Aaret  efter  paa  Vesterbros  Teater 
i  »Hr.  Sørensens  Kilderejse  eller  Pjerrots  Luftrejse  med 
Ballonen  »Samson««,  den  sidste  med  Parodi  af  bekendte 
Kunstnere. 

I  Tivoli  var  Lumbye  i  Virkeligheden  den  eneste  nævne- 
værdige Attraktion.  Paa  Teatret  dansede  Deulin  som  snart 
i  en  Aarrække  sin  »Hornpip«  (english  sailors  hornpipe). 
løvrigt  var  Tivoli  langt  nede,  og  skønt  Lumbye  stadig 
skænkede  sine  Bysbørn  nye  Melodier  som  f.  Eks.  »Marche 

de  Napoleon«,  »Pepa  Polka«,  tilegnet  Signora  Pepa  de 
Belling,  der  var  gift  med  Direktøren  for  Tivolis  Cirkus, 
m.  fl.  og  bl.  a.  fremførte  en  Kongen  tilegnet  »Tappenstreg«  af 
General  de  Meza,  var  Tidspunktet  i  Grunden  det  gunstigst 


Faber.     Horne- 
man. 


Carsten-  Lum-  Recke. 
sen .        bve. 


Tivoli  i  Halvtredserne.     Efter  Chr.  Bayers  Maleri. 


mulige  for  en  Konkurrence  fra  Carstensens  Side.  Denne 
havde  i  E.  Horneman  faaet  en  uventet  Allieret.  Ved  Gif- 
termaal  var  Horneman  nemlig  bleven  Ejer  af  et  meget 
stort  Grundareal  mellem  Frederiksberg  Allé  og  Gammel 
Kongevej,  Mægler  Gersons  kendte  Lystejendom  med  den 
prægtige  Have,  og  i  Stedet  for  at  udparcellere  disse  Grunde 
solgte  han  det  Hele  til  Carstensen  eller  rettere  til  Aktiesel- 
skabet til  Opførelse  af  Alhambra,  hvad  der  desværre  meget 
snart  skulde  komme  til  at  svie  til  ham.     Carstensen  var  jo 

16 

imidlertid  død  ved  Nytaarstide  1857  og  fik  saaledes  aldrig  set 
sit  Værk  fuldført.  Horneman,  der  interesserede  sig  stærkt 
for  Planen  og  af  Carstensen  var  overtalt  til  at  tage  Aktier 
i  Stedet  for  solidere  Valuta,  maatte  da  selv  forestaa  Fuld- 
endelsen af  Etablissementet.  Men  det  trak  længe  ud.  I 
Mellemtiden  fremkom  i  Tivoli  Lumbyes  bekendte  »God  Nat 
Polka«,  dette  morsomme  Partitur,  der  til  Slut  lader  den 
ene  efter  den  anden  af  Orkestrets  Medlemmer  pakke  sit 
Instrument  sammen  og  gaa  sin  Vej,  indtil  Dirigenten  staar 
alene  tilbage  med  Janitscharen,  der  med  et  Slag  paa  Pavken 
sætter  Punktum  for  det  Hele.  Den  er  mange  Gange  siden 
kommen  ypperlig  til  Hjælp  i  Tivolis  Koncertsal,  naar  Pub- 
likums da  capo  Forlangender  ikke  syntes  at  ville  tage 
nogen  Ende.  Selv  i  1881  ved  de  berømte  Spektakelaftener, 
da  Balduin  Dahl  til  Ære  for  Feltmarskal  Moltke  havde 
spillet  »Heil  Dir  im  Siegeskranz«,  blev  den  tagen  til  Hjælp. 
Endelig  den  18.  August  1857  skulde  da  Alhambra  løbe  af 
Stabelen.  I  sidste  Øjeblik  indtraf  imidlertid  yderligere  For- 
sinkelse, idet  Gasfitterne  ikke  kunde  blive  færdige  med  Gas- 
ledningen. Omsider  var  da  ogsaa  denne  Vanskelighed  over- 
vunden, og  den  21.  August  lodes  Publikum  ind  til  Carstensens 
nye  Vidunder.  Dette  var  i  flere  Retninger  et  fornemt  Side- 
stykke til  Tivoli.  Navnlig  Hovedbygningen  var  mere  stilren 
og  harmonisk  i  Farve  og  Dimensioner  end  Tivolis  Byg- 
ninger. I  Indretningen  mindede  Etablissementet  snarere 
om  »Kroils  Garten«  i  Berlin,  navnlig  hvad  angaar  den  skarpe 
Sondring  mellem  Haven  og  den  lukkede  Hovedbygning.  I 
den  førstnævnte  fandt  man  paa  en  Estrade  et  Orkester 
under  Anførsel  af  Gerlach  samt  i  en  Kiosk  et  Hornorkester. 
Ogsaa  Alhambra  havde  sin  »Plaine«  med  ekvilibristiske 
Forestillinger,  og  iøvrigt  fandtes  ogsaa  her  baade  Vauxhall 
og  Fyrværkeri.  I  Hovedbygningen  var  der  foruden  Koncert 
af  et  Orkester  paa  ikke  mindre  end  45  Mand  under  Anførsel 
af  Lincke,  som  Horneman  ikke  mindst  paa  Grund  af  hans 

Dygtighed  mente  maatte  være  den  rette  Mand  til  det  lidt  for- 
nemmere Orkester,  samt  Vaudeviller  og  Balletter,  de  sidste 
arrangerede  af  Balletmester  Guarrino.  Den  første  af  dem 
var  »Granadas  Rose«,  der  opførtes  sammen  med  Overskous 
Vaudeville  »Hvilken  er  den  rette«  til  Musik  arrangeret  af 
Lincke.  Senere  traf  man  her  Brødrene  Chr.  og  Alb.  Price. 
I  det  Hele  indtog  Dansen  en  favoriseret  Stilling  paa  det 
nye  Etablissement.  Af 
fremtrædende  Kræf- 
ter fra  dette  første 
Aar  kan  endnu  næv- 
nes Magikeren  A.  v. 
Olivo  og  Araberen  Azi 
Cherif,  kaldet  »Ørke- 
nens Slange«. 

Som  Sommermaa- 
nederne  randt  ud, 
aabnede  Lange  sit 
nye  Teater,  »Folke- 
theatret«,  den  18.  Sep- 
tember 1857  med  en  Prolog  og  »En  lille  Hex«.  Men  hurtigt 
blev  den  dominerende  Forestilling  »Den  sidste  Nat«  med 
Lumbyes  Musik.  Omtrent  samtidig  begynder  Lumbye  en 
Række  Koncerter  paa  Sommerlyst,  og  det  vidner  højt  om 
hans  Yndest  hos  Publikum,  at  det  i  det  slette  Efteraarsføre 
kunde  lykkes  ham  at  fylde  den  langt  udenfor  Voldene  lig- 
gende Koncertsal.  Lincke,  der  ikke  mente  at  kunne  hvile 
paa  sine  Lavrbær  fra  Alhambra,  besluttede  da  i  Casinos 
mindre  Sal  at  give  en  Koncert,  der  stillede  hans  egen  For- 
nemhed i  tilbørligt  Relief.  Her  traf  man  bl.  a.  en  Klarinetsolo, 
udført  af  Hr.  Jensen  fra  Christiania,  Johan  Svendsens  Lærer, 
og  navnlig  Tannhåuser  Ouverturen,  som  ved  denne  Lejlig- 
hed (24.  Oktober  1857)  for  første  Gang  hørtes  herhjemme. 
Koncerten  var  iøvrigt  meget  sparsomt  besøgt,  oplyser  Imm. 

Rée  i  sit  »Tidsskrift  for  Musik«.  Lincke  skrev  i  Tidens  Løb 
et  Utal  af  Danse,  det  var  saaledes  ham  og  ikke  Lumbye,  der 
skrev  en  »Hestgarde  Galop«,  men  han  savnede  undertiden 
den  rigtige  Gnist.  Derimod  arrangerede  han  en  Mængde  dra- 
matiske Ting,  deriblandt  »For  Alvor«,  »Hyldemor«,  »Fan- 
dens Overmand«,  »Plader«  etc,  og  hertil  var  hans  Dygtighed 
overvældende.  Lumbye  skattede  ham  da  ogsaa  efter  For- 
tjeneste, og  trods  Linckes  Uomgængelighed  og  smaalige 
Misundelse,  holdt  han  dog  fast  ved  Vennen,  hvad  der  ofte 
skaffede  ham  Bryderier.  Alligevel  maatte  Lumbye  f.  Eks.  i 
sin  Kontrakt  med  Tivoli  i  1847  underkaste  sig  følgende  Slut- 
ningsbestemmelse:  »Iblandt  det  Personale,  som  Hr.  Lumbye 
leverer  efter  §  1,  maae  ikke  antages  Lincke  sen.  og  junior«. 
Derfor  savnes  han  ogsaa  paa  Carl  Nielsens  Liste  fra  1848. 
Men  med  Carstensens  Fjernelse  kom  Lincke  igen. 

Lykkedes  det  ikke  Lincke  ved  denne  Lejlighed  at  vinde 
Lavrbær  paa  Lumbyes  Bekostning,  fik  han  paa  anden  Maade 
af  den  nysnævnte  Imm.  Rée  en  uventet  Haandsrækning. 
Imm.  Rée  havde  oftere  trukket  Veksler  paa  Lumbyes  God- 
modighed, naar  det  gjaldt  Opførelsen  af  hans  musikalske 
Produkter.  Saaledes  havde  Lumbye  f.  Eks.  paa  Jyllands- 
rejsen  i  1852  opført  hans  »Reseda  Polka«,  tilegnet  Aalborgs 
Damer.  Men  sligt  var  snart  glemt,  og  Rée  var  som  An- 
melder ofte  ikke  saa  lidt  giftig.  Joh.  Svendsen  omtalte  ham 
altid  senere  med  megen  Foragt.  Rée  faldt  nu  over  Lumbye, 
idet  *  Tidsskrift  for  Musik«  ved  Anmeldelsen  af  Lumbyes 
nyeste  Fantasi » Musikalsk  Frimurerie «,  der  var  udkommet  hos 
Horneman  &  Erslev,  under  Motto  »Skomager,  bliv  ved  din 
Læst!  Det  baader  dog  Dig  og  Publikum  bedst«  paa  de  aka- 
demiske Musikeres  Vegne  retter  et  velment  Spark  til  Lum- 
bye, fordi  han  har  vovet  at  gøre  Indgreb  i  en  Form,  der  som 
Klaver  Fantasien  formentlig  var  forbeholdt  »den  musikalske 
Dannelse«.  Der  klages  over,  at  der  ti  Gange  skiftes  Tempo, 
over  Melodierne  osv. ,   selv  Dansene  er  daarlige,  kort  sagt, 

hele  Stykket  er  det  reneste  Makværk.  Selvom  denne  Fan- 
tasi langtfra  hører  til  Lumbyes  bedste,  skyder  Anmelderen 
dog  fuldstændig  over  Maalet.  Man  syntes  at  glemme,  at 
Lumbye  med  sine  »Drømmebilleder«  en  Gang  for  alle  havde 
skabt  en  Fantasiform,  som  var  hans  helt  ud,  og  som  han 
havde  Talentets  Ret  til  at  be- 
nytte, naar  det  lystede  ham. 

Det  følgende  Aar  har  Lum- 
bye paany  lige  indtil  Tivoli- 
sæsonens Begyndelse  fundet  et 
Domicil  hos  C.  M.  Thorup  paa 
Sommerlyst.  Han  lønnede  ham 
da  ogsaa  med  en  »Thorup  Con- 
cert  Salon  Polka«.  Koncerterne 
herude  var  talrige  og  det  selv 
paa  et  Tidspunkt,  da  Casino 
Maskeraderne  ikke  var  bragt 
til  Ende.  Men  jævnt  borger- 
ligt var  det  hele.  Naar  Lum- 
bye ikke  holdt  Koncert,  var  der 
da  Underholdning  af  Tyrolere 
som    Pitzinger,   Rainer,   Oettl, 

Søstrene  Stelzer  o.  fl.  I  Tivoli  var  Lumbye  Midtpunktet, 
og  det  eneste  Midtpunkt,  der  overhovedet  kunde  regnes 
med.  Det  var,  som  om  Direktionen  havde  den  Opfattelse, 
at  med  Lumbye  paa  Programmet  var  enhver  yderligere 
Anstrængelse  overflødig.  Etablissementets  Sensation  skulde 
og  maatte  komme  fra  ham.  Blandt  hans  nye  Ting  fra  dette 
Aar  kan  nævnes  Galoppen  »En  Promenade  over  Dyrehavs- 
bakken i  1858«.  Det  var  et  Greb  blandt  de  gamle  taknem- 
melige Sujetter.  Det  bestod  af  13  Billeder,  der  gengav  Døgnets 
Forteeiser  paa  den  populære  Dyrehavsbakke.  Den  opførtes 
saa  ofte,  og  Emnet  var  saa  uopslideligt,  at  Lumbye  atter 
i  den  nærmeste  Eftertid  forsøgte  sig  i  det.    Saaledes  fulgte 


Andr.  Fr.  Lincke. 

i  1860  en  Polka  »En  Bagatel  fra  Dyrehavsbakken  i  1860« 
med  lignende  Indhold  som  den  forrige  og  senere  »En  lille 
Dyrehavsspøg« ,  et  musikalsk  Quodlibet,  der  var  kompo- 
neret til  Tivolis  Fødselsdag  i  1863.  Blandt  den  særlige  As- 
sistance, der  nu  præger  Koncertsalen,  kan  nævnes  kgl. 
sachsisk  Hofoperasanger  Anton  Prelinger,  Bassisten  Breuer 
og  den  skaanske  Husar  Sekstet  under  Anførsel  af  Wegner. 
Nu  var  imidlertid  Tiden  inde,  da  Pepitamanien  skulde 
naa  sit  Højdepunkt.  Allerede  ved  Midten  af  Halvtredserne 
nærmede  Pepitaraseriet  sig  Danmark.  Denne  Danserinde, 
der  hjemme  i  Madrid  havde  danset  bagest  i  Figurantin- 
dernes  Række,  var  paa  den  Tid  ude  i  Europa  begyndt  at 
gøre  Furore  bl.  a.  med  en  for  hende  karakteristisk  Dans 
»El  Ole«.  Den  danses  første  Gang  herhjemme  i  1854  hos 
Pricerne  paa  Vesterbros  Teater  af  Mad.  Dobson  (d'Obson) 
fra  Royal  Drury  Lane  Teatret  i  London.  Sammesteds  op- 
førte et  Selskab  fra  Kieler  Stadtteater  bl.  a.  en  Farce  »Pro- 
berollen  oder  Die  falsche  Pepita«.  1  1855  danses  paa  Teatret 
i  Tivoli  »El  Ole  a  la  Pepita«  og  »La  Madrilena«  af  Adelaide 
Lassen.  I  Hinnés  Cirkus  var,  som  vi  har  set,  en  Hest  opkaldt 
efter  den  berømte  Dame.  Aaret  efter  træffer  man  i  Tivolis 
Koncertsal  hos  Lumbye  Kvartetten  »Polyhymnia« ,  be- 
staaende  af  Medlemmer  af  Hamburger  Stadtteater.  Blandt  de 
af  denne  udførte  Vokalnumre  maatte  daglig  paa  Forlangende 
gives  en  »Pepita  Serenade«  af  A.  Muller,  og  Gungls  »Pepita 
Oliva  Galop«  lød  overalt.  Det  begyndte  at  trække  op  til 
en  Danserindemani.  Paa  Tivolis  Teater  strømmede  de  ind, 
Søstrene  Stafford  med  deres  berømte  Pas  de  deux,  Signora 
de  Belling,  hvem  Lumbye  tilegnede  sin  nysnævnte  »Pepa 
Polka«,  o.  m.  fl.  Endelig  i  1858  naaede  den  berømte  Spa- 
nierinde  hertil.  Sefiora  Pepita  de  Oliva,  som  hendes  klang- 
fulde Navn  lød,  kom  i  September.  Hun  kom  samtidigt 
med,  at  en  anden  Mærkværdighed  lod  sig  til  Syne,  nemlig 
Donatis   Komet,    og    om   disse    to    meget    vigtige   Begiven- 

heder  drejede  al  Samtale  sig  i  København.  Og  selvom  man 
nok  paa  Forhaand  havde  hørt,  at  det  var  saa  som  saa  med 
hendes  Dans,  hvad  man  hurtig  fik  Lejlighed  til  at  erkyndige 
sig  om,  grasserede  Pepitaraseriet  snart  i  endnu  højere  Grad 
end  ude  i  Europa.  Hemmeligheden  ved  hendes  formidable 
Sukces  laa  vistnok  ogsaa  for  Størstedelen  i  hendes  person- 
lige Tiltrækningskraft,  hvad  ogsaa  fandt  Udtryk  i  Slutnings- 
verset  af  et  Velkomstdigt  i  »Folkets  Nisse«: 

Lad  Folk  om  Dandsen  skjendes  kun!   Thi  er 

End   Dine  Spring  lidt  vilde  og  forfløine, 

I  Et  er  Alle  enige  dog  her: 

>At  Du  har  nogle  tyvebrændte  spanske  Øine.« 

Det  var  Erik  Bøgh,  der  havde  udfoldet  utrolige  Anstræng- 
elser  for  at  faa  hende  hertil.  Han  havde  paa  Carlteatret 
i  Wien  set  hende  danse  i  de  to  spanske  Nationaldanse, 
der  var  Hovedpillerne  i  hendes  Repertoire,  »La  Madrilefia« 
og  »El  Ole«  samt  som  Skuespillerinde  i  Farcen  »Kurmårker 
und  Picarde«.  Han  følte  sig  ikke  tiltalt,  hendes  Fransk 
havde  stærk  spansk  Akcent,  hendes  Komediespil  var  man- 
gelfuldt, hendes  dybe  Stemme  næsten  karleagtig,  og  hun 
var  ude  over  den  første  og  friskeste  Ungdom.  Men  hun 
var  en  Attraktion,  og  det  var  det,  Casino  trængte  til.  Hun 
gjorde  sin  Entré  paa  Casino  i  sine  berømte  Danse  til  To- 
nerne af  Lumbyes  Orkester,  men  Regnestykket  slog  fejl: 
der  var  kun  halvt  Hus,  og  Presse  og  Publikum  var  valne. 
Hun  foreslog  da  »Kurmårker  und  Picarde«,  men  Bøgh  øn- 
skede et  originalt  dansk  Stykke.  Nogle  Repliker  under 
en  Samtale  med  hende  gav  ham  Idéen  til  Vaudeville  Ba- 
gatellen »En  Caprice«,  hvori  hun  foruden  sin  Dans  fik  Lej- 
lighed til  at  sige  nogle  faa  franske  Repliker  i  en  Situation 
med  Carl  Hagen  som  en  komisk  norsk-norsk  Balletmester. 
Det  hjalp,  og  snart  flokkedes  Alle  om  hende.  Tilstrøm- 
ningen   var   uhyre.      Medens    Kometen   dansede   gratis   paa 

Himlen,  dansede  Pepita  til  svimlende  Priser  paa  Casino. 
De  Summer,  hun  her  tjente,  klagede  Bournonville,  oversteg 
alt,  hvad  Catalani,  Prume,  Ole  Bull  og  Jenny  Lind  tilsam- 
men havde  høstet  ved  deres  kunstneriske  Optræden  i  Kø- 
benhavn. Hun  var  »Dagens  Helt  og  Nattens  Heltinde«. 
Naar  hun  om  Aftenen  kørte  hjem,  ledsagedes  hun  af  en 
Vogn  fyldt  med  Blomster  og  duftende  Billetter.  Hendes 
Bolig  paa  Hotel  d' Angleterre  belejredes  Dag  og  Nat  af  Byens 
»Løver«.  Pressen  hævede  hende  nu  til  Skyerne,  og  Begej- 
stringen steg  til  Vanvid.  Bournonville  græd  af  Harme.  Men 
Lumbye  skrev  en  »Pepita  Polka«,  C.  C.  Møller  en  »Pepita 
Galop«.  Navnlig  »El  Ole«  gjorde  et  stærkt  Intryk  paa  de 
med  Bournonvilles  fine  og  aandfulde  Skole  opdragne  Kø- 
benhavnere, for  hvem  spansk  Naturdans  i  denne  Form  var 
et  ukendt  Land.  Endnu  før  Tæppet  gik  op,  hørte  man 
Lyden  af  Kastagnetter,  der,  som  Vilh.  Bergsøe  begejstret 
beretter,  ikke  var  disse  »matte  klangløse  Slag,  som  kendes 
fra  det  kgl.  Teaters  italienske  Danse,  men  Castagnetter,  der 
lød  som  Metal  med  ubændig  Lidenskab  i  de  hurtig  skif- 
tende Rhytmer«.  Naar  Tæppet  gik  tilvejrs,  stod  Pepita  med 
Hovedet  tilbagebøjet  og  med  et  underligt  drømmende  Blik 
i  de  kulsorte  Øjne.  Den  jomfruelige  Ynde,  Blyheden  og 
Forventningen,  der  prægede  den  første  Del  af  Dansen,  slog 
saa  pludselig  om  i  en  vild,  lidenskabelig  og  berusende,  af 
Sydens  Ild  gennemglødet,  Dans.  Det  var  dette  sidste  Afsnit, 
der  fik  Bournonville  til  at  udbiyde:  »Lad  mig  komme  ud! 
dette  her  er  jo  ikke  Dans  men  Galskab«.  Trods  sin  Be- 
gejstring for  Danserinden  var  Bergsøe  dog  koldsindig  nok 
til  at  kunne  skæmte  med  denne  Københavnernes  Svaghed 
i  en  humoristisk  Artikel  »En  Aften  i  Casino«  i  »Dagbladet«. 
Pepitamanien  fremkaldte  forøvrigt  en  hel  lille  Literatur,  og 
samtidig  laante  hun  Navn  til  alt  muligt  mellem  Himmel 
og  Jord  lige  fra  Pibehoveder  til  Pølser  og  Æbleskiver. 
Saa  unaturlig  denne  Spænding  var,  saa  uforstaaelig  plud- 

seligt  kom  Omslaget.  I  Erik  Bøghs  »Caprice«  havde  han 
bl.  a.  indlagt  den  Replik,  der  havde  givet  ham  Idéen  til 
Vaudevillen:  »Je  suis  femme,  ca  veut  dire:  capriciuse,  je 
suis  danseuse,  ca  veut  dire:  tres  capricieuse,  et  avant  tout 
je  suis  Pepita,  ca  veut  dire:  extrémement  capricieuse«.  Det 
skulde  altfor  hurtigt  vise  sig,  at  denne  Replik  ikke  var  uden 
Sandhed.  En  skønne  Dag  saas  hun,  skønt  sygemeldt,  køre 
paa  Strandvejen  i  Vogn  sammen  med  Kammerraad  Lange, 
Folketeatrets  Direktør,  og  pludselig  vendte  hun  Bøgh  Ryggen 
og  fortsatte  sin  Optræden  paa  Folketeatret,  hvor  hun  med- 
virkede ialt  40  Gange.  Her  bearbejdede  Fritz  Holst  »Der 
Kurmårker  und  die  Picarde«  for  hende  under  Navnet  »Jens 
i  Picardiet«,  der  senere  fulgtes  af  en  Fortsættelse  »Paa 
Hjemvejen«,  hvori  Stigaard  udmærkede  sig  som  Under- 
officeren, og  H.P.Holst  forøgede  hendes  Repertoire  med 
Vaudevillen  »De  to  Cometer«  (Pepita  og  Donatis  Komet). 
Men  den  usunde  Begejstringsrus  var  nu  stærkt  paa  Retur. 
Hendes  Adfærd  overfor  Casino  i  Forbindelse  med  en  gry- 
ende Forstaaelse  af,  at  hendes  koreografiske  Præstationer 
i  Virkeligheden  var  Udtryk  for  en  Smagens  Fordærv,  aab- 
nede  Øjnene  paa  Københavnerne,  og  hendes  Optræden  for- 
mede sig  tilsidst  som  en  Række  Pibekoncerter,  der  trods 
Ildtilbedernes  Anstrængelser  omsider  tvang  hende  til  at 
fortrække.     Bournonvilles  Ansigt  straalede  atter. 

Da  Erik  Bøgh  saa  pludseligt  saa  sig  berøvet  sin  for- 
nemste Attraktion,  maatte  han  skyndsomst  søge  anden  Udvej 
for  at  møde  Folketeatrets  skærpede  Konkurrence.  Først 
tog  han  sin  Tilflugt  til  den  béarnesiske  Dobbelt  Kvartet  i 
Nationaldragter.  Snart  efter  fandt  han  en  kunstnerisk  set 
værdifuld  Støtte  i  Bournonvilles  to  meget  vakre  Elever, 
Søstrene  Christine  og  Agnes  Healey.  Det  blev,  som  Erik 
Bøgh  selv  fortæller,  kun  en  succes  d'estime.  Og  dog  blev 
der  opbudt  alt  for  at  understrege  deres  fine  Kunst  overfor 
Pepitas  lascive  Gøgl.    Lumbye  var  her  Bournonville  en  god 

Støtte.  Søstrene,  der  alt  havde  ladet  sig  se  i  Tivoli  og  paa 
Folketeatret,  debuterede  paa  Casino  i  en  yndefuld  Pas  de 
deux.  »Polketta«,  til  Musik  af  Lumbye.  Den  fulgte  dem  siden 
langt  udenfor  Danmarks  Grænser.  Men  det  blev  ikke  her- 
ved. Lumbye  skrev  for  de  to  yndefulde  Danserinder  en 
hel  Række  Dansedivertissementer,  der  endnu  hører  til  hans 
fornemste  Melodier,  et  Samarbejde,  der  forøvrigt  i  lige  Grad 
glædede  Bournonville  og  ham  selv.  Det  næste  i  Rækken 
var  »Fiskerpigerne«,  Hornpipe  og  Reel,  der  opførtes  sammen 
med  Farcen  »Hun  skal  debutere«.  I  »Capricen«,  der  snart 
gik  under  det  ændrede  Navn  »O  Pepita«,  blev  indlagt  en 
ny  Jaleo  »El  Capricho«  af  ham,  der  blev  danset  af  Søstrene 
Healey.  I  Begyndelsen  af  1859  fulgte  saa  Slag  i  Slag  »Galop 
militaire«,  »Tarantella  Napolitana«  samt  en  »Polonaise«. 
Brigademusikdirektør  T.  H.  Poekel  tilegnede  dem  henholds- 
vis en  »Agnes  Galop«  og  en  »Christine  Polka«.  Georg 
Lumbye  lod  sig  inspirere  til  en  »Agnes  Polka«.  Af  de  to 
Søstre  var  Agnes  utvivlsomt  baade  den  yndefuldeste  og 
talentfuldeste,  men  begge  havde  de  under  Bournonvilles 
Vejledning  erhvervet  sig  den  rette  Stil.  Dog  udgjorde  deres 
Honorar  kun  en  Brøkdel  af  Pepitas.  Der  var  ogsaa  Tale 
om  deres  Optræden  paa  det  kgl.  Teater.  Herimod  rejste 
der  sig  dog  en  kraftig  Opinion,  fordi  de  først  havde  danset 
paa  Pantomimeteatret  i  Tivoli  og  paa  Casino.  Saadanne 
Stød  taalte  Teatrets  Værdighed  ikke,  som  om  det  havde 
brugbare  Kræfter  nok.  I  1860  lykkedes  det  dog  Bournonville 
at  tvinge  deres  Engagement  igennem,  efter  at  han  ved  en 
privat  Matiné  i  Forening  med  Miss  Agnes  Healey  havde 
opført  forskellige  Scener  af  »Søvngængersken«.  Længe  va- 
rede deres  Forbindelse  med  den  danske  Nationalscene  dog 
ikke.  Efter  med  Held  at  have  optraadt  i  Stockholm,  hvor 
Bournonville  imidlertid  havde  faaet  Ansættelse  som  Inten- 
dant,  dansede  de  for  sidste  Gang  paa  det  kgl.  Teater  i  Sæ- 
sonen 1864 — 65.    Men  længst  huskede  Københavnerne  dem 

dog  i  de  smaa  Divertissementer  til  Lumbyes  Musik.  Fra 
dette  Aar  skriver  sig  ogsaa  den  fyrige  »Stormmarsch  Ga- 
lop«, der  fremkom  til  Festballet  i  Casino  ved  Tohundred- 
aarsfesten  for  Stormen  paa  København,  og  »Fyrværkeri 
Galoppen« ,  der  under  mægtige  Drøn  af  Kanonsalut  og 
Geværsalver  ledsagedes  af  bengalske  Flammer  i  alle  Farver 
i  Træerne  rundtom  Koncertsalen  i  Tivoli,  samtidig  med  at 
den  gamle  »Djævle  Roberts  Castel  Galop«  paany  kom  til 
Ære  og  Værdighed. 

I  Casino,  hvor  Lumbye  stadig  førte  Taktstokken,  vidste 
man  dog  at  klare  sig.  Man  var  netop  nu  inde  i  den  Pe- 
riode, hvor  Rasmusine  Literaturen  gjorde  Helvede  mere  end 
hedt  for  Grevinde  Danner.  I  December  1859  kom  »Grev- 
inden og  hendes  Sødskendebarn«  i  den  Erik  Bøghske  Be- 
arbejdelse op  paa  Casino.  Den  almindelige  Misstemning 
mod  Grevinden  havde  nu  ved  Rygtet  om,  at  hun  nærede 
Planer  om  gennem  en  Udnævnelse  til  Hertuginde  af  Vagrien 
at  bane  Vejen  til  Dronningeværdigheden,  naaet  et  Højde- 
punkt. Publikum  greb  da  Lejligheden  med  begge  Hænder, 
og  snart  genlød  Hovedstaden  af  de  Bøghske  Strofer: 

Jeg  hader  den,  som  steg  fra  Dybet 
Bedækket  med  et  Lands  Foragt  — 

Til  dem  havde  dog  Lumbye  ikke  skrevet  Musiken.  Denne 
var  vistnok  valgt  af  Erik  Bøgh  selv,  ialfald  var  den  arran- 
geret af  Chr.  Brandt.  Forøvrigt  var  Førsteopførelsen  nær 
bleven  forpurret  af  en  begyndt  men  afværget  Ildsvaade  paa 
Casino,  en  Hændelse,  som  i  Folkemunde  førtes  tilbage  til 
Grevinden. 

Det  var  i  den  politiske  Satire  bleven  Mode  at  haane 
Hr.  Sørensen,  den  brave  Bedsteborger  med  Nathuen  ned 
over  Ørene,  der  uden  at  kny  lod  sig  byde  alt.  Et  af  de 
gængse  Midler  til  at  bringe  ham  til  at  glemme  Uretten  og 
Harmen  var  Tivoli  og  Lumbyes  Melodier.    Det  var  jo  netop 

i  disse  Dage,  Frederiksborg  Slots  Brand  indtraf,  medens 
Kongen  og  Grevinden  boede  derude.  Samme  Dag,  Bud- 
skabet herom  naaede  ind  til  Hovedstaden,  havde  Harmen 
og  Uviljen  mod  Grevinden  naaet  en  saadan  Styrke,  at  Be- 
folkningen begyndte  at  røre  paa  sig.  Kongen  som  følte  sin 
Popularitet  knækket,  talte  angst  om  Bevolution,  men  General 
Fensmark  beroligede  ham  med  de  Ord:  »Nej,  Bevolution 
kommer  Deres  Majestæt  aldrig  til  at  opleve  ...  ja,  det  for- 
staar  sig,  hvis  Deres  Majestæt  vil  tage  Tivoli  fra  Sørensen, 
saa  vil  jeg  ikke  indestaa  for  noget«.  Det  højeste,  man  drev 
det  til,  var  da  ogsaa  nogle  alvorlige  Optøjer  Nytaarsaften. 
Men  »Grevinden  og  hendes  Sødskendebarn«  naaede  42  Op- 
førelser. I  Januar  1860  sluttede  der  sig  til  dette  Stykke  en 
scenisk  Apostrofe  af  Erik  Bøgh  betitlet  »Frederiksborg  Buin«. 
Men  derved  blev  det.  Fensmark  havde  Bet.  Tivoli  var  og 
blev  nu  Hr.  Sørensens  Livsinteresse.  Det  var  den,  der  havde 
Magt  over  hans  Sind.  Derfor  elskede  han  ogsaa  Lumbye, 
der  bragte  ham  Glemsel  for  Helstats-  og  Eiderstats-  og  andre 
Ærgrelser,  ja  han  kunde  endog  bringe  Madam  Sørensen  til 
Tavshed,  naar  hun  blev  for  skrap.  Da  »Blinkeren«  i  1860 
bringer  Lumbyes  Billede,  hilses  han  bl.  a.  ogsaa  med  føl- 
gende Strofe: 

»Hør!  det  er  en  af  Lumbyes  Melodier!« 

Gjentog  Tusind'  smukke  Munde, 

Og  for  at  lytte  selv  Matronen  tier 

Som  ei  ellers  tie  kunde; 

Hjertet  blev  saa  let, 

Og  hvert  Aandedræt 

Skjultes  mere  for  at  høre  ret. 

Selv  den  gamle   Fod 

Sig  ei  styre  lod, 

Men  fik  sære  Nykker  hvor  den  stod; 

Tusind  Gange 

Lød  i  Sange 

Toner  mange 

Han  gav  Liv, 

Og  hver  Sorg  og  Grille 

Maatte  tie  stille 

Naar  for  Glædens  Lys  han  sagde:  »Bliv!« 

Musiken  var  i  disse  Aar  i  ualmindelig  Grad  en  Kunst, 
som  beskæftigede  alle  herhjemme  som  ude  og  ikke  mindst 
Personer,  der  ellers  stod  musikalske  Krese  fjernt.  Vor  den- 
gang stærkt  omdebatterede  »Fætter«,  Fyrst  Peter  af  Olden- 
borg, havde  under  Navnet  Kuhner  komponeret  en  Opera 
»Das  Kåtchen  von  Heilbronn«,  der  i  1861  kom  til  Opførelse 
i  Wiesbaden.  Mange  tyske  Skillingsfyrster  skrev  Musik,  og 
Kongen  af  Hannover  fejrede  i  1862  sit  25-Aars  Jubilæum 
som  Komponist.  Eksemplet  smittede  nedefter.  Den  preus- 
siske Eksminister  von  der  Heydt  optraadte  i  sin  Fritid  som 
Virtuos  paa  Orgel.  Mange  Officerer  dyrkede  den  samme 
Interesse.  Vi  har  allerede  tidligere  set,  hvorledes  herhjemme 
selv  General  de  Meza,  der  var  en  stiv  Teoretiker,  naar  det 
gjaldt  Sprog  og  Musik,  ogsaa  som  Komponist  lod  sit  Lys 
skinne.  Allerede  i  1850,  da  Bournonville  var  paa  Rejse  i 
Hertugdømmerne,  traf  han  ved  sin  Ankomst  til  Slesvig  By, 
hvor  han  straks  aflagde  Besøg  hos  Generalen,  denne  ved 
Klaveret  ifærd  med  at  nedskrive  nogle  af  ham  selv  kom- 
ponerede Romancer.  Men  ogsaa  andre  som  f.  Eks.  Artilleri- 
løjtnant Th.  B.  Sick  viste  sig  som  en  ikke  ueffen  Komponist, 
særlig  af  Kammermusik,  der  udkom  i  Hamborg.  Grevinde 
Danner,  der  ikke  for  intet  havde  tilbragt  sin  Barndom  ved 
Teatret,  kastede  sig  med  Iver  over  Sangen,  og  naar  hun 
og  Kongen  opholdt  sig  paa  Landslottene,  udfoldede  hun  en 
saadan  Virtuositet,  at  Kongen  gik  rundt  og  spurgte:  »Naa, 
hvad  synes  De  om  det?  Hun  kunde  s'gu  gaa  til  Theatret 
hvad  Øjeblik,  det  skulde  være«.  Nogle  Aar  senere  ved 
Frederiksborg  Slots  Brand,  drejede  hendes  Tanker  sig  kun 
om  dette  ene,  at  hendes  kostbare  Flygel  for  enhver  Pris 
maatte   reddes.     De   historiske   Skatte  var  for  hende   Luft 

ved  Siden  af  hendes  kære  Instrument.  Men  Flygelet  blev 
siddende  fast  i  en  Vindeltrappe  og  undgik  saaledes  ikke  at 
blive  Luernes  Rov.  Kongen  selv,  der  forøvrigt  i  sine  unge 
Aar  kunde  bringe  sin  Læremester,  Grev  Rantzau-Breiten- 
burg,  til  Fortvivlelse,  naar  han  ved  enkelte  Lejligheder 
under  en  »Studierejse«  til  Genf  og  Italien  vilde  optræde 
som  Sanger,  blev  saa  smittet  af  den  almindelige  Musik- 
dyrkelse, at  han,  medens  Grevinden  sang  Duetter  med  Fru 
Fossum,  den  senere  Kammersangerinde  Fru  Gerlach,  under 
diskret  Tilsyn  af  Kammermusikus  Hansen  begyndte  at  kom- 
ponere. Resultater  af  denne  Virksomhed  foredrog  han  saa- 
ledes under  et  Ophold  paa  Føhr  for  Hertugen  af  Sachsen- 
Weimar  og  dennes  Kapelmester.  En  Marsch  fik  de  militære 
Musikkorps  Ordre  til  uopholdelig  at  indlemme  i  deres  Re- 
pertoire, og  da  de  danske  Vaabenbrødre  i  1863  afholdt 
Mindefest  for  Stormen  paa  Frederiksstad,  blev  der  afsungen 
en  ny  Fædrelandssang  »Sjælland,  Sjælland,  med  Skov  og 
med  Sø«  af  Fru  Caroline  Recke,  hvilken  Sang  fremtraadte 
til  Melodi  komponeret  af  Kongen,  skønt  Forfatterinden 
meget  vel  selv  kunde  have  været  Mester  for  en  saadan. 
Den  findes  bl.  a.  offentliggjort  i  Fr.  Barfods  »Kalle,  en  Gave 
i  Sang  til  det  forenede  Velgjørenhedsselskabs  Bazar«  1866. 
Ved  Begyndelsen  af  Tivolisæsonen  1860  stod  Koncert- 
salens Orkester  under  Direktion  af  Koncertmesteren  Carl 
Petersen.  Først  den  21.  Maj  viste  Lumbye  sig  i  Tivoli.  Han 
maatte  først  hvile  ud  efter  en  anstrængende  Visit  i  Sverige. 
Den  8.  Juli  1859  havde  Carl  den  Femtende  besteget  Tronen. 
Den  3—5.  Maj  1860  fandt  Kroningen  og  Hyldningen  Sted  i 
Stockholm.  Blandt  de  af  Nordens  kendte  Mænd,  der  ved  denne 
Lejlighed  samledes  i  den  svenske  Hovedstad,  var  ogsaa  Lum- 
bye. Han  havde  forinden  Rejsen  anholdt  om  en  offentlig  Ka- 
rakter eller  Titel  og  var  da  bleven  udstyret  med  Krigsraads- 
titlen  med  Rang  i  7.  Klasse  Nr.  4.  Det  lød  jo  saare  bombastisk 
og  var  vel  nærmest  tænkt  som  en  Anerkendelse  for  hans  præg- 

tige  Militærmarscher.  Men  det  drabelige  laa  nu  slet  ikke  for 
ham,  og  for  alle,  der  kendte  ham,  syntes  det  en  Selvmod- 
sigelse. I  Sverige  havde  denne  Titel  tilmed  en  langt  fornem- 
mere Klang,  men  mere  end  denne  skabte  hans  Talent  ham 
en  god  Modtagelse.  Han  kom  dog  ikke  alene.  Hans  Orkester 
fulgte  ham.  Den  26.  April  satte  man  sig  i  Bevægelse,  og  tre 
Dage  efter  var  man  i  Stockholm,  hvor  man  omtrent  hver  Aften 
spillede  paa  »Djurgården«.  Lumbye  var  Dagens  Helt.  En  ny 
»Kroningsmarsch«,  tilegnet  Carl  den  Femtende,  vandt  ham 
alle  Svenskes  Hjærter.  Hertil  kom  »Hilsen  til  Stockholm«  o.  fl., 
ligesom  han  arrangerede  en  Melodikrans  »Bellmanns  Minde«. 
Wasaordenens  Ridderkors  var  hans  Løn.  Ad  Kanalvejen 
tog  man  Kurs  mod  Goteborg,  som  Lumbye  helligede  en 
Polka  »Hilsen  til  Gothenborg«,  men  umiddelbart  efter  Kon- 
certen maatte  man  ombord  for  at  naa  Tivolis  Aabningsfest 
den  følgende  Aften.  Kl.  4  lagde  man  til  ved  Toldboden,  og 
Kl.  7  bruste  Orkesterklangen  gennem  Salen.  Det  skulde 
ikke  blive  sidste  Gang,  »Krigsrådet«  aflagde  Besøg  i  vort 
nordlige  Naboland.  Men  selv  naar  han  var  borte,  mindedes 
han  i  Stockholm  ved  »Concerter  å  la  Lumbye«. 

Netop  omkring  1860  var  Tivoli  langt  nede.  Aviserne 
stiklede  til  det  og  fremhævede  Alhambra.  Med  dette  sidste 
gik  det  imidlertid  kun  saa  som  saa.  Den,  det  gik  værst 
ud  over,  var  Emil  Horneman.  Driften,  der  det  første  Aar 
lededes  af  Aktieselskabet,  maatte  allerede  det  følgende  Aar 
overtages  af  ham,  der  jo  desværre  var  Storaktionær  i  Fore- 
tagendet. Men  Publikum  fandt,  at  det  laa  for  langt  ude 
og,  at  der  var  mørkt  paa  Vejen,  som  endda  var  flankeret 
af  en  dyb  Muddergrøft,  og  da  saa  den  store  Pengekrise 
indtraadte,  bragtes  Horneman  til  Fallittens  Rand.  Han 
havde  taget  Aktier  til  et  enormt  Beløb,  og  da  disse  nu  var 
værdiløse,  maatte  han  i  1859  trække  sig  og  sin  Kapital  ud 
af  Firmaet  Horneman  &  Erslev  for  at  skaffe  Dækning  for 
sine  Forpligtelser.     Tivoli   følte   sig  altsaa  ikke  foruroliget. 

Recke  foretog  sig  som  Direktør  ikke  alt  for  meget.  »Man 
lægger  Hænderne  i  Skjødet,  trækker  Nathuen  godt  ned  over 
Ørene,  trygt  stolende  paa,  at  et  talrigt  Besøg  nok  vil  tillokkes 
ved  Lumbyes  smukke  Melodier.«  Saaledes  skildrer  »Sand- 
hedsfaklen«  Situationen.  Om  det  saa  var  Tivolis  Cirkus,  var 
det  en  komplet  Fiasko  i  Sammenligning  med  Cirkus  Renz  paa 
Gyldenløves  Bastion  ved  Filosofgangen.  Da  en  af  dennes  Heste 
døde  her,  deltog  hele  Pressen  med  Oprigtighed  i  Sorgen.  Et 
Par  Aar  senere  fik  han  forøvrigt  en  haard  Medfart  af  Ber- 
linerne, fordi  han  havde  ladet  spille  danske  Nationalmelodier. 
Skønt  Recke  i  et  og  alt  var  Flaadens  Mand,  fik  han  dog 
som  Direktør  for  Tivoli  mindre  Lejlighed  til  at  vise  sig  i 
denne  Retning.  Horneman  betænkte  sig  derimod  ikke  paa 
ogsaa  i  denne  Henseende  at  gøre  ham  Rangen  stridig.  I 
1860  afholdt  han  saaledes  paa  Alhambra  Festiviteter  til 
Ære  for  de  danske  Søkrigere,  ved  hvilken  Lejlighed  han 
paa  en  af  Plænerne  lod  afholde  en  hel  lille  Bataille,  hvori 
Søhelten  Tordenskjold  med  et  ringe  Fartøj  besejrede  en 
svensk  Fregat,  og  navnlig  naar  henses  til,  hvor  vanskeligt 
det  er  at  manøvrere  med  et  Skib  paa  Landjorden,  lykkedes 
det  paa  en  mere  end  tilfredsstillende  Maade.  Paa  Alhambra 
gjorde  man  altsaa  sit  bedste.  Det  betød  kun  lidet,  at  somme 
Aviser  ankede  over,  at  den  mauriske  Dronning,  Horne- 
man lod  føre  i  Spidsen  for  et  af  sine  Optog,  var  klædt  i 
Møbelsirts  og  sminket  med  Rødsten  og  saa  forøvrigt  til  daglig 
af  Haandtering  raabte  i  Gaderne  som  »Ræddiketøs«.  Folk 
var  glade  over,  at  Alhambra  ved  sine  Høstfester  lod  gratis 
udskænke  fem  Tønder  01  til  Publikum.  Alhambra  havde 
dertil  sit  eget  Gasometer,  medens  Folk  i  Tivoli  vandrede  i 
Tranlygternes  Tusmørke.  Gaétano  Amici  ofrede  Etablisse- 
mentet alt  overstraalende  Fyrværkerifester,  og  Horneman 
søgte  gennem  Børnene  at  vinde  Forældrene  ved  talrige  Børne- 
fester. Alhambra  var  navnlig  Smaapressens  Kælebarn,  men 
den   bar  i   sig  fra   første   Færd   Spiren  til  sin   Undergang. 

Dens  Entré  var  for  høj,  dens  Græsplæner  nedtraadte,  den 
havde  ingen  Lysthuse  for  medbragt  Smørrebrød,  og  fremfor 
alt:  den  havde  ingen  H.  C.  Lumbye.  Thi  med  ham  kunde 
hverken  Lincke,  C.  C.  Møller  eller  Carl  Lumbye  hamle  op. 
I  Tivoli  var  det  et  broget  Program  af  Nyheder,  han  frem- 
førte. Blandt  disse  var  først  og  fremmest  hans  mesterlige 
»Indiansk  Krigsdans«  af  Balletten  »Fjernt  fra  Danmark«. 
Bournonville  fortæller  selv,  hvorledes  hans  Arbejdsmethode 
var.  Han  udarbejdede  først  et  Program,  og  naar  hvert 
Billede  stod  saa  klart,  at  det  var  modent  til  Udarbejdelse, 
henvendte  han  sig  til  sin  musikalske  Medarbejder,  som  for 
hver  Scene,  der  udgør  et  Nummer,  maatte  se  at  blive  enig 
med  ham  om  Bytme  og  Karakter.  Balletmesteren  gør  saa 
Gestus  og  Pas,  improviserer  en  Melodi,  og  det  er  nu  Kom- 
ponistens Sag  paa  dette  Grundlag  at  skrive  sin  Musik,  som 
Bournonville  arbejdede  videre  paa  med  Detaillen.  Det  viste 
sig  stedse  at  være  en  brugbar  Methode,  men  en  skønne  Dag 
glippede  den  dog.  Det  var  da  Joseph  Glæser,  en  Søn  af 
Kapelmesteren,  skulde  skrive  Musiken  til  »Fjernt  fra  Dan- 
mark«, hvortil  Bournonville  havde  faaet  Idéen  fra  Korvetten 
»Galathea«s  Ophold  i  Buenos  Ayres.  Da  den  den  20.  April 
opførtes  første  Gang,  var  ved  Skæbnens  Luner  det  endelige 
Produkt  Besultatet  af  ikke  mindre  end  syv  Musikeres  An- 
strængelser.  Saaledes  er  den  bekendte  Negerdans  taget  efter 
Gotschalk,  Finalen  til  anden  Akt  var  af  Lincke.  Blandt  dem 
indtager  Lumbj'e  sin  Plads  med  Ære.  I  vore  Dages  Paris 
er  det  denne  Krigsdans,  som  rigtignok  af  Bournonville  op- 
rindelig var  tiltænkt  Sydhavsvilde  (Ny  Zeelændere)  og  ikke 
Indianere,  der  ved  Siden  af  »Drømmebilleder«  væsentligst  re- 
præsenterer det  Lumbyeske  Bepertoire.  Blandt  Tivolis  øvrige 
Nyheder  dette  Aar  var  af  Udlandet  Sverige  repræsenteret 
ved  den  af  Lumbye  hjembragte  »Ouverture  scandinave«  af 
B.W.  Hallberg  og  Tyskland  ved  Conradis  »Gute  Nacht  Galop«. 
Dette  Sujet  var  jo   tidligere  behandlet  af  Lumbye  og  med 

betydeligt  større  Held  i  hans  »God  Nat  Polka«,  der  tillige 
har  den  Fordel  at  være  bygget  over  en  pudsig  og  tak- 
nemlig Idé. 

Grevinde  Danner  var  nu  ikke  længer  »Danmarks  Ge- 
nius« men  langt  snarere  en  fjendtlig  Dæmon  mod  Danmarks 
og  Dannerkongens  Lykke.  Kort  efter  den  store  Forskræk- 
kelse ved  Nytaarstide  1860  var  Udenrigsministeren  Baron 
Blixen  Fineckes  Gemalinde,  Prinsesse  Augusta,  bleven  præ- 
senteret for  Hds.  Naade  og  var  bleven  meget  huldrigt  og 
nedladende  modtaget.  Men  uadtil  hjalp  det  ikke  paa  hendes 
Position.  »Grevinden  og  hendes  Sødskendebarn«  gik  til 
Stadighed  hver  Aften  under  øredøvende  Bifald.  Det  hed  sig, 
at  Grevinden  havde  købt  Størsteparten  af  Casinoaktierne. 
Det  var  dog  ikke  for  at  støtte  sin  Ven,  Kammerraad  Lange 
paa  Folketeatret,  men  for  at  Erik  Bøgh  kunde  faa  sin  Af- 
sked. Hvorom  alting  er,  Erik  Bøgh  blev  imidlertid  i  Casino 
afløst  som  Direktør  af  M.  V.  Brun.  Og  ligesom  denne  ikke 
havde  synderlig  Held  med  sig  i  denne  Virksomhed,  kan 
det  heller  ikke  siges,  at  hans  literære  Bearbejdervirksom- 
heder kronedes  med  Held.  Den  havde  paa  et  Punkt  den 
for  Teatret  kedelige  Følge,  at  Offenbachs  »Orpheus  i 
Underverdenen«,  der  paa  Casino  opførtes  i  Bruns  Over- 
sættelse, meget  snart  maatte  opgives,  medens  det  samme 
Stykke  paa  Folketeatret  blev  et  Tilløbs-  og  Kassestykke. 
Nu  var  Offenbach  Perioden  inde.  Snart  fulgte  »En  Brud- 
gom paa  Trappen«,  »Den  skønne  Helene«  osv.  efter.  Der 
var  mellem  de  to  Sekondteatre  ret  naturligt  et  vist  Spæn- 
dingsforhold, som  bundede  i  den  haarde  Konkurrence.  Dette 
mærkedes  dog  ikke  i  den  Lumbyeske  Familie,  som  splittet 
befandt  sig  i  begge  Lejre.  Lumbye  var  jo  Musikdirektør 
ved  Casino,  medens  Døtrene  var  Skuespillerinder  ved  Kam- 
merraad Langes  Teater.  Hvor  lidet  de  teaterpolitiske  For- 
hold berørte  Lumbye,  ses  ogsaa  deraf,  at  han  ofte  skrev 
Musik  til  de  Ting,   der  gik   paa  Folketeatret.     Fru  Becke 

var  imidlertid  bleven  en  fortrinlig  Primadonna,  som  skulde 
muliggøre  Stykker  som  »Svantevits  Datter«,  »Gjøngehøv- 
dingen«  etc,  der  som  udmærkede  Kassestykker  underbyg- 
gede denne  Scene  i  samme  Grad,  som  Casino  sank  i  en 
stedse  dybere  økonomisk  Misere. 

Da  Casino  saalédes  paa  dette  Punkt  maatte  give  op, 
søgte  det  til  Gengæld  Revanche  ved  Optræden  af  spanske 
Nationaldansere  som  Senor  Juan  Ximenes  og  den  meget 
stærkt  feterede  Seriora  Ysabel  Cubas,  idet  man  haabede 
paa  en  Gentagelse  af  Pepitamanien,  hvilket  forøvrigt  kun 
delvis  lykkedes.  Vittighedsbladet  »Hr.  Sørensen«  ledsagede 
hendes  Optræden  med  Brandere  som  denne:  »Casino  har 
faaet  en  Dame,  der  »trækker«,  nemlig  Sennora  Ysabel  Cubas. 
Det  er  ikke  alle  »Cubas«,  der  trækker  saa  godt!«  Hun  dan- 
sede »La  Flor  de  Sevilla«,  »La  Gallegada«,  »El  Ole«,  »La 
Madrilena«  osv.  og  sammen  med  Ximenes  Pas  de  deux 
som  »La  Gitanella  y  el  Curro<  og  »El  Rumbo  Macareno«. 
Lumbye  helligede  hende  en  »Sennora  Ysabel  Cubas  Polka«. 
I  April  1861  kom  Pepita  igen.  Nu  gik  det  Hele  mere  roligt 
af.  Hun  optraadte  bl.  a.  i  »Ballet  i  Olympen«  i  en  indlagt 
Dansescene.  Ved  Hr.  og  Mad.  Rasmussens  Benefice  paa  Casino 
udførte  hun  >La  Madrilena«  i  Danserindens  Parti  i  anden 
Akt  af  H.  C.  Andersens  »Ole  Lukøje«.  Men  dermed  var 
ogsaa  hendes  Saga  i  Danmark  forbi.  Hun  blev  forøvrigt 
senere  gift  med  en  rig  Englænder  og  trak  sig  tilbage  til  et 
fyrsteligt  Landsted  ved  det  franske  Badested  Arcachon. 

Det  var  i  disse  Aar  stadigt  de  efterspurgte  Navne  der- 
udefra, der  var  Teaterdirektørernes  sidste  Tilflugt.  Medens 
Folketeatret  levede  højt  paa  Nerudaerne,  der  i  Udlandet 
havde  afløst  Milanolloerne,  søgte  Casino  sin  Tilflugt  hos 
Søstrene  Julia  og  Juliette  Delepierre,  af  hvilken  den  første 
var  seks,  den  anden  ni  Aar.  København  var  i  de  Dage 
mættet  med  Violinspil.  Lumbye  følte  sig  saa  greben  af  de 
smaa    Kunstnerinders   Spil,   at   han   hædrede   dem   med   et 

musikalsk  Divertissement  for  Orkester,  »Souvenirs  de  Juliette 
et  Julia  Delepierre« ,  der  var  et  Slags  Potpourri  over  de 
Numre,  de  havde  udført  her.  Under  Publikums  Bravoraab 
kom  de  frem  og  rakte  ham  deres  smaa  Hænder  til  Tak. 
Klaverspilleren  Franz  Bendel,  der  ogsaa  gav  Koncert  her, 
komponerede  »A  la  petite  Mile  Juliette  Delepierre,  morceau 
charactéristique«,  som  udførtes  af  ham  selv.  Fra  den  anden 
Side  svarede  Jules  Delepierre  med  nogle  Fantasivariationer 
for  Violin,  betitlet  »Les  adieux  å  Copenhague«,  der  blev 
spillet  af  den  yngste.  Blandt  de  Fremmede  befandt  sig 
ogsaa  den  lille  Harpevirtuos  Franz  Ponitz. 

Men  det  var  naturligvis  langtfra  alle  Lumbyes  Melodier 
i  disse  Aar,  der  havde  Tilknytning  til  Casino.  Dansescenen 
»Echo  fra  Balsalen«  havde  vel  ikke  Hensyn  til  bestemt 
Tid  eller  Sted,  heller  ikke  Fantasien  »Drømmen  efter 
Ballet«.  Derimod  hørte  »Grundlovsfest  Galop«  til  de  Ting, 
man  ventede  vilde  komme.  En  rig  Anledning  til  Toneud- 
foldelse gav  de  mange  Besøg  af  Provinsboere  i  Sommeren 
1861.  Tivoli  var  naturligvis  Rammen  om  dem  alle,  og  her 
modtoges  de  af  Lumbjre  med  nye  til  Dagen  skrevne  Kom- 
positioner. Baade  Slesvigerne  og  Fredericianerne  fik  hver 
en  saadan  Cadeau.  Koldingenserne  og  Vejlenserne  var  der- 
imod ikke  saa  inspirerende.  Et  Divertissement  »En  Fest- 
aften paa  Tivoli«  indtager  en  værdig  Plads  ved  Siden  af 
de  mange  musikalske  Folkeli vsskildringer,  Lumbye  har 
viet  dette  sit  egentlige  Hjemsted.  Fra  1862  skriver  sig  bl.  a. 
den  da  saare  aktuelle  »Victor  Emanuels  Tappenstreg«  og 
den  til  Grundlovsfesten  komponerede  »Frihedshymne«.  An- 
ledning til  særlige  Anstrængelser  gaves  ved  det  nordiske 
Studentermøde  samme  Sommer.  Tivoli  gav  stor  Fest  i 
Anledning  af  de  svenske  og  norske  Studenters  Nærværelse 
paa  Etablissementet,  ved  hvilken  Lejlighed  man  for  første 
Gang  hørte  den  prægtige  »Nordisk  Fostbrødre  Galop«.  Georg 
Lumbye  skrev  en  »Finsk  Studenter  Marsch«. 

I  Maj  1861  aabnedes  paa  Vesterbro  et  nyt  Øllokale,  og 
hvorledes  det  nu  var  eller  ikke  var,  havde  man  faaet  Fre- 
derik den  Syvende  til  at  indvilge  i  at  indvie  dette  Sted, 
der  fik  Navnet  »Thors  Hal«.  Joseph  Michaelsen  forsøger 
en  daarlig  Vits  ved  at  sætte  Kongens  Indvielse  i  Forbindelse 
med  Navnet  »Thor«  tysk  opfattet.  Det  vakte  naturligvis 
Forargelse  hos  mange,  at  Kongen  lod  sig  misbruge  til  sligt, 
hvilket  bl.  a.  fandt  Udtryk  i  et  Vers  som  følgende: 

Raab  kun  høit  —  helt  op  til  Himlen! 
Kongen  vied'   Knejpen  ind 
Blanded  sig  i  Pøbclstimlen 
Med  sin  fede,  lede  Kvind. 

Det  varede  imidlertid  ikke  længe,  før  det  tillige  blev  Kon- 
certlokale. Begyndelsen  gjordes  med,  at  Violinist  C.  Petersen, 
Pianist  C.  Braunstein  og  Violoncellist  G.  Hartmann  gav  en 
Koncert  der  til  Fordel  for  de  lige  efter  Nytaar  1863  forulyk- 
kede Skagboers  efterladte  Familier.  Denne  Braunstein  maa 
dog  ikke  forveksles  med  Lumbyes  Hornist,  F.  Braunstein, 
hvis  Ydre  nok  kunde  lade  formode,  at  det  var  om  ham, 
man  i  en  Vise  »Østergades  Carneval«,  der  i  1857  stod  i 
»Rappée«,  fandt  følgende  Vers: 

Den  Fyr  med  Haaret  å  la  Liszt, 
Med   Schnurbart  og  med  Briller, 
Er  han   Baron?    Xei.  Hoboist, 
I  Tivoli  han  spiller. 

Men  i  Thors  Hal  lod  man  det  ikke  blive  derved.  Blandt 
de  skiftende  musikalske  Kræfter  tiltrak  navnlig  en  enkelt 
sig  Opmærksomheden.  Det  var  den  kendte  Fløjtenist, 
Kammermusikus  L.  Westerdahl  fra  Stockholm.  Han  havde 
været  her  allerede  i  1851,  og  dengang  som  nu  var  hans 
Hovednummer  »Den  musikalske  Instrumentmager«,  et  ko- 
misk musikalsk  Quodlibet,  der  gav  ham  Lejlighed  til  at 
vise    sin    Færdighed   som   Solist   paa   utallige   Instrumenter 

som  Violin,  Violoncel,  Kontrabas,  Guitar,  Nyckelharpa, 
Cornet,  Trompet,  Valdhorn,  Basun,  Fløjte,  Obo,  Rør-  og 
Sækkepibe  samt  Pavke.  Denne  Gang  havde  han  yderligere 
føjet  til:  Trompetstok,  Fløjte  medénHaand,Cigarmundstykke 
af  Guttapercha,  Bockhorn,  Klarinet,  Piccolo,  Dubbeldus, 
Lergøg,  Tromme,  en  Sopranarie  og  en  Solo  for  to  tomme 
Hænder  (Champagne  Galoppen).  Den  Slags  Ting  faldt  i 
Tidens  Smag. 
Nogle  Aar  se- 
nere optraadte 
endog  paa  Ca- 
sino  en  Hyrde- 
fløjtevirtuos  H. 
JacobNagy,der 
bl.  a.  udførte 
»Webers  sidste 
Tanke«  forHu- 

nyadipidsk. 
Men  det  var  jo 
ogsaa  i  de  Ti- 
der, da  Smagen  markeredes  af  Numre  som  Jungmanns 
»Hjemve«,  Oestens  »En  Morgen  paa  Alperne«  og  navnlig 
Thekla  Badarzewskas  græsseligt  sentimentale  Klaverstykker 
som  f.  Eks.  »La  priére  d'une  vierge«. 

Officielle  Begivenheder  gav  i  1863  Impulsen  til  mange 
nye  Kompositioner.  I  Anledning  af  Prinsesse  Alexandras 
Formæling  fejredes  i  Begyndelsen  af  Marts  en  lang  Række 
»Alexandrafester«,  af  hvilke  det  store  Festbal  i  Casino  sam- 
lede Hovedinteressen  om  sig.  Her  udførtes  for  første  Gang 
Lumbyes  »Alexandra  Vals«  med  dens  indflettede  danske 
og  engelske  Nationalmelodier.  Det  samme  var  Tilfældet 
med  hans  »Prindsen  af  Wales  Galop«.  Tivolis  Indvielse  af 
den  nye  Koncertsalon  fejredes  med  en  »Festmarsch«  med 
Kor,  tilegnet  den  ene  af  Tivolis  Direktører.    En  ny  Marsch 


Tivolis  nye  Koncertsal  fra  1863. 

Polka  »Hilsen  til  Tivolis  ny  Bazar«  knyttede  sig  til  den 
nve  mauriske  Bazar,  som  havde  afløst  den  gamle  kinesiske, 
der  var  brændt,  just  som  Sæsonen  randt  ud  Aaret  i  Forvejen. 
En  »Concert  Polka«  for  to  Solo  Violiner  udførtes  af  Søn- 
nerne Carl  og  Georg.  Endelig  førte  Besøget  af  den  græske 
Deputation  under  den  gamle  Frihedshelt  Kanaris  til  Frem- 
komsten af  »Kong  Georg  den  Førstes  Honneur  Marsch«. 

Mørke  Skyer  trak  nu  truende  op  over  vort  Fædreland. 
Spænding  havde  der  længe  været  i  Hertugdømmerne,  ja  man 
ventede  allerede,  Krigen  vilde  bryde  ud  i  Foraaret  1861. 
Da  Kongen  samme  Sommer  foretog  en  Rejse  i  Provinserne, 
kom  det  til  Optøjer  i  Kiel,  hvor  Agitationen  mod  Danmark 
var  heftigst.  Herhjemme  udkom  der  Digte  om  Krigen.  Alt 
drejede  sig  om  denne.  Kongens  Popularitet  voksede  i  samme 
Grad,  som  Prins  Christians  dalede.  »Frederik  Folkekiær«, 
hed  det  sig,  vilde  selv  som  Generalissimus  træde  i  Spidsen 
for  Hæren.  Det  gamle  Værk  ved  Dannevirke  blev  istandsat. 
Stemningen  mod  »Berliner  Fritz«  og  »Wiener  Frantz«  blev 
stedse  mere  ophidset.  »Bummel-Fritz«  hed  det  stedse  om 
den  preussiske  Konge,  der  af  Vittighedspressen  altid  af- 
bildedes som  fordrukken  og  med  ophovnet  Klumpnæse. 
»Mikkel«  blev  efterhaanden  Navnet  paa  alt,  hvad  der  var 
tysk.  Man  beklagede  sig  over,  at  der  i  Heymanns  Ølhalle 
paa  Gammel  Kongevej  var  tyske  Musikere,  og  over,  at 
Thorup  havde  tyske  Sangere  paa  Sommerlyst.  Paa  det 
førstnævnte  Sted  blev  der  ofte  talt  tysk  af  Publikum,  flere 
af  Opvartningspigerne  var  tysktalende,  og  det  havde  efter- 
haanden fuldstændigt  faaet  Præg  af  en  ægte  tysk  Ølknejpe. 
Tidligere  som  i  1860 — 61,  da  Kvartetten  »Lyra«  sang  derude, 
var  det  et  af  de  mest  søgte  Steder  paa  Broen.  Men  nu,  da 
der  ikke  længer  klang  danske  Toner,  havde  Thors  Hal  og 
Olympen  taget  Størsteparten  af  dets  Publikum. 

Den  stærkt  antityske  Stemning  gav  sig  ogsaa  Udslag 
overfor  det  kgl.  Teaters  Bestyrelse.    I  Juni  var  der  i  Kapellet 

Konkurrence  om  en  ledig  Violoncellistplads.  I  den  Anledning 
beskyldte  man  Teaterbestyrelsen  for  at  være  tysksindet, 
fordi  den  havde  »indforskreven  en  Bohmer,  »en  Broder 
til  Nerudaerne«.  I  Berlin  og  Wien,  paastod  man,  vilde  man 
dog  ikke  under  de  forhaandenværende  Forhold  have  ind- 
kaldt eller  ansat  en  Dansker.  Saadant  kunde  ialfald  ikke 
være  sket,  uden  at  man  havde  faaet  slaaet  Ruderne  ind. 

Nu  truede  det  altsaa  med  et  bryde  løs,  i  Altona  havde 
Affæren  med  Gefreiteren  Magleby  udartet  til  Haandgribe- 
ligheder,  og  Situationen  var  yderst  faretruende.  Paa  dette 
meget  ubelejlige  Tidspunkt  døde  Frederik  den  Syvende  den 
15.  November  paa  Lyksborg  Slot.  Budskabet  herom  kom 
til  København  om  Aftenen  midt  i  Teatertiden.  I  Casino 
havde  man  spillet  et  Par  Akter,  da  det  rygtedes,  at  Kongen 
var  død,  og  i  dump  Tavshed  forlod  Publikum  Teatret.  Den 
forunderlig  trykkende  og  tunge  Tid  begyndte.  Lumbyes 
Virksomhed  var  da  indskrænket  til  den  mere  stilfærdige  at 
komponere.  For  tredje  Gang  i  sit  Liv  var  han  sat  i  mid- 
lertidig Uvirksomhed  ved  en  regerende  Konges  Død.  Han 
udsendte  da  en  Samling  »Melodiske  Smaastykker  for  Be- 
gyndere« samt  sin  »Bal  Bouquet«,  fire  lette  Danse  med 
underlagt  Tekst,  dette  yndefulde  Led  i  hans  mesterlige 
Børnedanse.  »Bal  Bouquet«  blev  forresten  allerede  i  de 
første  Dage  af  Aarel  1864  foredraget  paa  Folketeatret  af 
Fru  Recke,  hvorefter  disse  Sang-Danse  hurtigt  fandt  Vej 
ud  til  de  mange  Hjem,  hvor  man  med  Spænding  imødesaa 
hvert  nyt  Hefte. 

Imidlertid  havde  Forbundseksekutionen  den  1.  Februar 
taget  sin  Begyndelse,  fem  Dage  senere  rømmedes  Danne- 
virke. Det  er  bekendt,  hvilken  Smerte  og  Forbitrelse  dette 
kloge  og  nødvendige  Skridt  vakte  i  Kongeriget.  Den,  der 
led  mest  under  det,  var  General  de  Meza,  der  straks  hjem- 
kaldtes for  at  staa  til  Regnskab  for  Tilbagetoget.  Man  over- 
øste ham   med   Haan  og  Bebrejdelser.     Ikke  mindst   hans 

Kompositionstalent  var  en  Skive  for  den  offentlige  Menings 
Spot.  Vittighedspressen  bragte  saaledes  Billeder  af  Episoder 
af  Overgeneralens  Liv.  Paa  et  ser  man  ham  sidde  med  et 
Nodeblad,  medens  en  Ordonnans  staar  foran  ham.  Der 
udspinder  sig  da  følgende  Samtale  mellem  dem.  »Ord.:  Hr. 
General.  Jeg  melder,  at  hele  Arméen  er  nærved  at  krepere  af 
Sult  og  Udmattelse.  —  Gen.:  La,  la,  la!  Dette  Refrain  er 
ikke  ganske  rigtigt.  La,  la,  la!  —  Lad  os  sætte  Kryds  for 
b  —  hvad  var  det,  Du  sagde!  Ord.:  Og  at  Fjenden  truer 
begge  vore  Fløie,  saa  at  man  maa  passe  godt  paa!  Gen.: 
Du  kan  gaae!  —  la,  la,  la!  nu  er  den  Retirademarsch  færdig 
paa  et  Par  Systemer  nær.  —  Det  er  dog  bedst,  jeg  smører 
Haser,  førend  Fjenden  kommer  —  jeg  kan  komponere  paa 
Veienl«  Paa  et  andet  ser  man  ham  paa  en  Vogn  med  et 
Klaver  foran  sig.  Under  Billedet  findes  følgende  Tekst. 
»Gen.:  Mon  det  skulde  være  sandt,  at  hele  Arméen  er  op- 
reven! Ak  Gud!  Skulde  det  ikke  forundes  mig  at  faae  min 
Retirademarsch  færdig!  Pidsk  paa  Hestene,  Kudsk!  —  la, 
la,  la,  la!  (spiller  sit  Stykke  ud,  medens  Soldaterne  segne)«. 
Netop  saa  ondartede  var  Angrebene  paa  Danmarks  mo- 
digste Mand  i  1864. 


LUMBYES  SANGMUSIK 

Der  er  ingen  Tvivl  om,  at  Lumbye  tilhører  den  egent- 
lige Straussertid.  Under  Indtrykket  af  de  Lannerske 
og  Straussiske  Valse  havde  han  følt  Kaldet  i  sig.  De  løste 
ikke  just  de  bundne  Tanker,  men  de  gav  hans  Musik- 
instinkt en  særlig  Retning.  Ejendommeligt  nok  falder  hans 
Virksomhed  saaledes,  at  han  staar  med  det  ene  Ben  i  den 
gode  gamle  Tid  og  med  det  andet  i  nyere  Tiders  Strøm- 
ninger. Ikke  destomindre  er  hans  Værker  ikke  prægede  af 
Døgnet  og  saaledes  en  Kæde  med  vidt  forskellig  Farve 
over  Ungdoms-  og  Manddomsperioden.  De  udgør  en  Enhed, 
der  kun  betyder  Et:  Lumbye.  Dette  gør  sig  ikke  mindre 
gældende,  naar  man  vender  sig  til  hans  Sangkompositioner. 
Den  ældre  Strauss  skrev  udelukkende  Marscher  og  Danse. 
Den  yngre  Strauss  vendte  sig  senere  til  Operetten,  til  det 
sceniske  Arbejde.  Lumbye  havde  i  Arten  af  sin  kunst- 
neriske Evne  ikke  saa  lidt  tilfælles  med  den  yngre  Strauss, 
i  sin  lidt  gammeldags  hyggelige  Tone  adskilligt  med  den 
ældre.  Vi  har  allerede  tidligere  set,  at  hans  Evne  ikke  var 
begrænset  til  Danse  i  Strausserstil  alene.  Vi  har  set,  at 
han  navnlig  i  sine  Fantasier,  trods  Akademikernes  Modstand, 
havde  fundet  en  Form,  hvis  hele  Karakter  han  gav  en 
helt  ny  Retning.  Ligesom  disse  ikke  skal  ses  under  Syns- 
vinklen Fantasier  i  Almindelighed,  men  som  den  fornøje- 
lige alt  andet  end  pretentiøse,  af  Dansemusiken  stærkt  paa- 
virkede, Lumbyeske  Form,  de  er,  vilde  det  være  ganske 
urigtigt  at  maale  hans  Sange  med  den  Maalestok,  der  an- 
lægges overfor  de  egentlige  Romancekomponister.    Dette  vil 

være  saa  meget  mere  indlysende,  naar  man  betænker,  hvor- 
ledes og  under  hvilke  Forhold  disse  Sange  er  blevne  til. 
Der  er  vel  heller  ingen,  der  vilde  falde  paa  at  jævnføre 
dem  med  Weyses,  Hartmanns  eller  andre  af  vore  Romance- 
komponisters Arbejder,  og  dog  er  det  givet,  at  de  Lum- 
byeske Sange  indenfor  deres  Genre  netop  traf  Samtidens 
borgerlige  Smag  paa  en  Prik.  De  blev  nynnede  af  Høje 
og  Lave,  og  enkelte  af  dem  har  da  ogsaa  overlevet  deres 
Tid  og  tilhører  Nationens  Melodiskat.  At  de  fleste  tilhører 
Døgnet,  skyldes  vel  tillige  den  Omstændighed,  at  de  frem- 
kom som  Melodier  til  Syngestykker,  Vaudeviller,  ofte  til 
de  allerubetydeligste  dramatiske  Produkter,  der  sandelig 
heller  ikke  fortjente  et  Minuts  længere  Levetid  end  den, 
der  blev  dem  beskaaret. 

Første  Gang,  man  i  Forbindelse  med  Lumbyes  Navn 
træffer  Foreningen  af  Ord  og  Toner,  er  da  han  i  1842 
ved  en  Koncert  i  Christiansborg  Slots  Ridehus  opfører  sin 
»Jagt  Galop«  med  Kor,  om  hvilken  dog  intet  kan  oplyses. 
Derefter  lader  han  i  1848  ved  en  Aftenunderholdning  i  Casino 
opføre  sin  »Marsch  for  den  danske  Borgervæbning«  med 
Kor  af  Dilettanter,  uden  at  det  dog  kan  oplyses  nu,  da 
dette  Arbejde  forlængst  er  gaaet  tabt  —  trykt  har  det  aldrig 
foreligget  —  om  Melodien  til  Koret  har  været  en  indlagt 
Fædrelandssang  eller  en  af  Lumbye  til  dette  Formaal 
komponeret  Melodi.  Det  sidste  er  dog  vel  det  sandsynligste. 
Derimod  er  det  mere  tilfældigt,  naar  Lumbye  antræffes 
med  Sangtekst  i  1853,  da  Julie  Lumbye  ved  en  Aften- 
underholdning paa  Hofteatret  synger  en  Prolog  til  Melodi 
af  »Rosalie  Valsen«.  Dette  var  nemlig  en  Dansemelodi,  der 
var  skreven  i  1850,  men  den  virkede,  som  var  den  skreven 
til  Teksten,  og  det  blev  i  det  Hele  en  Ejendommelighed 
ved  Lumbyes  Sangmelodier,  at  man  altid  paa  dem  mær- 
ker, at  han  først  og  fremmest  er  Dansekomponisten,  paa 
samme  Maade  som  man  i  den    harmoniske  Behandling  af 

hans  Danse  og  Fantasier,  navnlig  i  Klaverarrangementerne, 
straks  er  paa  det  rene  med,  at  det  saavist  ikke  er  en 
Klaverspiller,  men  langt  snarere  en  Orkestrets  Dyrker,  man 
staar  overfor.  Det  kan  i  denne  Forbindelse  som  Kuriosum 
anføres,  at  selve  »Amelie  Valsen«  i  sin  første  Oprindelse 
hører  herhen.  Da  Lumbye  under  sit  Ophold  i  Berlin  i  Vin- 
teren 1845 — 46  færdedes  i  det  Hartmannske  Hjem,  bad  Amelie 
Hartmann  ham  en  Dag  om  at  skrive  hende  en  Melodi  til 
en  nærmere  opgiven  Tekst.  Og  til  denne  skrev  da  Lumbye 
det  bekendte  Thema  (Vals  Nr.  1)  af  »Amelie  Valsen«.  Men 
da  hun  hørte  denne  Romance,  sagde  hun  smilende  til  Lum- 
bye: »Machen  Sie  lieber  einen  Walzer  davon!«  Og  saaledes 
blev  det.  Lumbye  skrev  sin  mesterlige  Vals,  og  galant 
indlagde  han  i  Introduktionen  en  Melodi  (A.  F.  Lindblads 
»Nara)  af  den  unge  Dames  Repertoire.  Men  karakteristisk 
for  ham  skulde  Trefjerdedelstakten  komme  til  at  spille  en 
fremherskende  Rolle  i  hans  senere  Sangmelodier. 

Selv  om  man  ikke  er  enig  med  Richard  Wagner  i  den 
Paastand,  at  Musiken  overhovedet  kun  har  to  Udtryks- 
former, Sang  og  Dans,  maa  man  dog  sikkert  erkende,  at 
disse  er  de  mest  elementære  og  derfor  de  mest  umiddel- 
bare. Nærmere  at  udforske,  hvilken  af  de  tvende,  der  er 
den  oprindeligste,  er  sikkert  ugørligt.  Rigtigere  vil  det  for- 
mentlig være  at  opfatte  dem  som  hver  for  sig  indeholdende 
sin  Del  af  det  musikalske  Urstof,  Tonefølgen  og  Rytmen. 
Typisk  for  Lumbye  er  det,  at  hans  Talent  netop  dækker 
dette  Urstof,  det  som  ikke  Alverdens  Musikvisdom  kan 
erstatte.  Hans  Dansemelodier  er  sangbare,  om  noget  er 
det,  og  hans  Sangmelodier  præges  af  Dansens  lette  Rytme. 
Han  gav  ikke  mere,  end  han  havde;  men  Urstoffet  var 
tilstede  hos  ham  i  en  saadan  Overflod,  som  sjælden  ken- 
des. Maaske  vil  En  og  Anden  netop  af  den  Grund  finde 
hans  Sange  primitive. 

Det    Repertoire,    der    blev  typisk    for   Casino    gennem 

Aarene,  var  de  smaa  Vaudeviller  og  Lystspillene  samt 
Folkekomedien.  Kammerraad  Lange  kæmpede  vel  en  drabe- 
lig Kamp  mod  det  kgl.  Teaters  Privilegium,  men  det  lyk- 
kedes ham  ikke  at  fastslaa  en  videre  Ramme.  Det  var 
navnlig  de  første,  Casinos  Orkesterdirigent  maatte  komme 
i  Relation  til.  Da  Lange  i  December  1848  holder  sit  Ind- 
tog paa  Casino,  hvor  allerede  Pricerne  og  Lumbye  havde 
til  Huse,  knytter  han  straks  Lumbye  til  sig  som  Orkester- 
dirigent, og  som  saadan  forbliver  han  ogsaa,  efter  at  de 
Priceske  Forestillinger  i  Februar  1851  ophører  paa  dette 
Sted,  der  først  da  faar  sit  egentlige  Præg.  Da  imidlertid 
hverken  Lumbyes  Tid  eller  hans  Naturel  var  indrettet  paa 
det  daglige  Slid  med  Personalets  musikalske  Instruktion, 
Indstudering  af  Sange  og  Arrangement  af  Musiken,  ansatte 
man  Chr.  Brandt  til  disse  Opgaver,  og  paa  denne  Plads 
udviklede  Brandt  sig  til  en  af  de  mest  yndede  Musikarran- 
gører, Datiden  kendte  herhjemme.  Derimod  er  det  for- 
holdsvis lidet  selvstændig  Musik,  han  her  fik  Lejlighed  til 
at  skrive.  Ganske  modsat  var  Tilfældet  med  Lumbye. 
For  ham  fik  Vaudevillen  en  egen  Betydning.  De  indlagte 
Sange  og  Kupletter  var  det,  der  gav  disse  ofte  saare  ube- 
tydelige Smaating  deres  egentlige  Tiltrækning.  Det  var  da 
ogsaa  ad  denne  Vej,  Lumbye  skulde  føres  ind  paa  en 
Kompositionsform,  der  laa  udenfor  hans  egentlige  Domæne, 
Dansemusiken.  Erik  Bøgh  havde  kastet  sig  over  Vaude- 
villen og  det  franske  Syngestykke.  Navnlig  fra  Fransk  om- 
plantede han  en  Mængde  sceniske  Arbejder  til  Brug  for 
de  københavnske  Sekondteatre.  Hans  Held  fristede  Tidens 
flittige  dramatiske  Penne  til  en  Opdyrkning  af  Genren. 
Blandt  disse  var  ogsaa  Lumbyes  Svigersøn  Adolph  Recke. 
Han  havde  allerede  under  den  første  slesvigske  Krig  gjort 
sig  bemærket  som  Forfatter  til  en  Mængde  af  de  Krigs- 
sange, som  til  Hornemans  Musik  blev  sungne  paa  Gader 
og  Stræder,  og  hvoraf  en  Del  lever  den  Dag  i  Dag.    Hans 

elegant  sammenføjede  Rim  med  deres  bløde,  musikalske 
Linjer  var  det,  der  først  fristede  Lumbyes  Muse.  Som  en 
Forsmag  paa  Romancekompositionen  forsøgte  han  sig  da 
bl.  a.  med  Reckes  »Den  Femtenaarige«,  og  da  han  havde 
set  det  Held,  der  fulgte  denne,  gav  han  sig  i  Lag  med  hans 
Romancecyklus  »En  Kanetour«.  Denne  var  som  saa  mange 
af  Reckes  Viser  og  Vers  skreven  til  hans  Hustru,  Lumbyes 
ældste  og  talentfulde  Datter,  Caroline,  der  altid,  saavel 
i  Livet  som  i  hans  Digtning,  gik  under  Navnet  Laja. 

Du  har  saa  ofte  sagt  mig, 
Du  elsked'  Skoven  klædt  i  Snee; 
Det  Ønske  har  jeg  lagt  mig 
Paa   Hjerte,  skal  Du  see! 

Hør  Klokkespillet  klinger  —  hør! 

Alt  holder  Kanen  for  din   Dør; 

En  splinterny  og  himmelblaae 

Med  gyldne  Stjerner  paa. 

Det  var  ret  en  Versbygning  at  forsøge  sig  paa  for 
Lumbye,  der  altid  havde  Dansens  lette  og  flyvende  Ryt- 
mer i  Hovedet.  Tilmed  var  det  en  frisk  og  lys  Naturskil- 
dring,  der  ender  muntert  paa  Bellevue. 

Der  venter  os  et  Compagnie, 
Folk,  der  vil  more  sig  som  vi. 
En  god  Diner,  en   Dands  i  Nat 
Er  alt  bestilt  min   Skat. 

Skulde  Lumbye  ikke  gøre  sit  til  at  sætte  Fart  i  Turen. 
Jovist.  Og  da  Kammersanger  Chr.  Hansen  i  Juni  1855 
sang  den  lille  Cyklus  ved  en  Aftenunderholdning  paa  Hof- 
teatret, var  der  hos  alle,  der  var  delagtiggjorte  i  Turen, 
kun  én  Mening  om,  at  den  havde  været  fortræffelig.  Det 
varede  da  heller  ikke  mange  Dage,  før  den  paa  Casino 
gentoges  ved  en  Benefice  for  Hr.  og  Mad.  Rosenkilde. 

Baade  Recke  og  Lumbye  var  for  kloge  til  at  lade  den 
muntre  Tur  gaa  i  Glemmebogen,   og  allerede  det   følgende 

Aar  inviterer  de  paa  en  ny,  og  denne  Gang  søger  de 
meget  længere  bort.  »En  Tour  til  Kullen«  hedder  det  nu. 
Solen  skinner  og  Himlen  er  blaa,  det  er  Sommer,  og  saa 
skal  Turen  naturligvis  gaa  ad  det  blaanende  Sund  langs 
de  grøntklædte  Kyster. 

Laia  kom,  tag  Shawlet  paa ! 
Skynd  Dig,  nu  skal   »Hamlet«  gaae; 
Kort  er  Tiden,  Veien  lang  — . 
Hør  det  ringer  tredie  Gang! 

Og  afsted  gaar  det  forbi  Charlottenlund,  Bernstorf, 
Taarbæk  og  Helsingør.  Og  hyggeligere  og  mere  dansk  er 
ingen  Sejlads  end  denne,  thi  Lumbye  er  vor  Ledsager,  og 
han  er  Mand  for  at  vise  os  de  jævne  Linjer  i  det  danske 
Landskab  og  skabe  den  muntre  Stemning  i  vore  borger- 
lige Fornøjelser.  Og  det  var  ogsaa  alle  Københavnere  enige 
om,  naar  de  hørte  disse  Melodier.  Navnlig  Nr.  1  og  3 
gjorde  fortjent  Lykke. 

Men  omtrent  samtidigt  med  disse  Udflugter  havde 
Lumbye  gjort  sin  første  Entré  i  Vaudevillen.  Under  Titlen 
»En  Introduction«  bearbejdede  Erik  Bøgh  en  Enakts 
Vaudeville  efter  Barriere  og  Lorin,  der  gik  paa  Casino  i 
Aarene  1855 — 1874.  Den  var  af  Hensyn  til  Fru  Thora 
Schmidt,  der  skulde  spille  den  kvindelige  Hovedrolle,  bragt 
i  en  mere  romantisk  Stemning  end  i  Originalen,  hvor  den 
stod  Farcen  nærmest.  Kupletterne  var  komponerede  af 
C.  C.  Møller.  Den  opnaaede  dog  kun  en  succes  d'estime, 
efter  Bøghs  Mening,  fordi  Chr.  Schmidt  her  var  kommen 
udenfor  sit  egentlige  Omraade.  Grunden  var  dog  maaske 
ogsaa  en  anden.  Samtidig  var  den  nemlig  af  Recke  bleven 
oversat  under  Originalens  Titel  »Berthas  Claveer«,  under 
hvilket  Navn  den  opførtes  saavel  paa  Hofteatret  som  paa 
Folketeatret,  hvor  den  gik  endnu  i  1880.  Det  var  Lange, 
der  havde  ladet  den  oversætte,  og  inden  den  kom  paa  Re- 
pertoiret, havde  han  i  Maj  1855  overladt   Lumbye  den  til 

en  Aftenunderholdning  paa  Hofteatret,  hvor  den  opførtes 
under  Navnet  Hyrde  og  Hyrdinde«.  Ogsaa  her  var  et 
Samarbejde  mellem  Lumbye  og  Recke  etableret,  og  skønt 
Erik  Bøghs  Bearbejdelse  i  flere  Retninger  var  betydeligere 
end  den  franske  Original,  var  det  dog  Reckes  Oversættelse, 
der  gik  af  med  Sejren.  Den  blev  i  denne  et  ypperligt 
Kassestyk ke,  der  holdt  sig  paa  Repertoiret  i  aarevis,  og 
blev  spillet  af  alle  Provinsselskaber.  Det  Hele  er  en  elsk- 
værdig og  harmløs  Bagatel,  der  skildrer  hvorledes  Kom- 
ponisten Albert  passerer  et  Hus,  gennem  hvis  aabentstaa- 
ende  Vinduer  han  hører  den  unge,  rige  Enke  Bertha 
spille  en  af  hans  Kompositioner.  Misfornøjet  over  hendes 
mangelfulde  Gengivelse  af  Stykket  haaner  han  hende  ved 
gennem  Vinduet  at  kaste  en  Toskilling  ind  til  hende  med  en 
Bemærkning  om,  at  hendes  Spil  saamænd  ikke  engang  er 
saa  meget  værd.  For  at  ærgre  den  Uforskammede  spiller 
hun  blot  Melodien  endnu  slettere.  Han  trænger  ind  i 
Huset;  der  udvikler  sig  nu  en  Dialog,  som  ved  Kammer- 
pigen Mimis  Behændighed  forsoner  de  to  Unge,  der  op- 
dager, at  de  i  Grunden  udmærket  godt  kender  hinanden 
og  har  bevaret  Mindet  om  hinanden,  hvorefter  naturligvis 
alt  ender  i  Fryd  og  Gammen. 

En  væsentlig  Andel  i  det  vellykkede  Resultat  havde 
utvivlsomt  Lumbyes  jævne  og  fordringsløse  Melodier,  der 
nynnedes  overalt  og  endnu  hører  til  den  ældre  Slægts 
glade  Ungdomsminder.  Berthas  Romance,  »Damon,  min 
Damon,  har  vanket  sig  træt«  vil  endnu  den  Dag  i  Dag, 
naar  man  hører  den,  bringe  En  et  Pust  fra  den  hyggelige 
Lumbyeske  Romancestil.  Ogsaa  i  en  anden  Retning  havde 
dette  Stykke  Betydning  for  Lumbye,  idet  hans  næstældste 
Datter,  Julie  Lumbye,  som  Kammerpigen  Mimi  lagde  et 
ikke  ubetydeligt  Talent  for  Dagen,  hvilket  indbragte  hende 
megen   Anerkendelse,   ikke   mindst  fra  Goldschmidt,  der  i 

»Nord  og  Syd«  samtidig  med  at  komplimentere  hendes 
Stemme  spaar  hende  en  Fremtid  navnlig  som  Soubrette. 

Efter  denne  vellykkede  Begyndelse  gik  det  Slag  i  Slag. 
Først  kom  i  December  samme  Aar  Turen  til  en  Kuplet- 
cyklus »To  Gjenboere«  til  Tekst  af  Erik  Bøgh.  Ogsaa  den 
fremførtes  paa  Casino.  Men  nu  skulde  man  ogsaa  fra  anden 
Side  lægge  Beslag  paa  ham  i  denne  hans  nye  Virksomhed. 
En  anden  af  de  Literater,  der  i  fransk  Literatur  hentede 
deres  Stof  og  Impulser,  var  A.  M.  Gliikstad,  en  Nordmand, 
der  havde  slaaet  sig  ned  i  København,  hvor  han  studerede 
først  Medicin,  senere  Æstetik.  Efter  at  have  skrevet  nogle 
Smaaarbejder,  deriblandt  en  Digtsamling,  fik  han  under 
Titlen  »Altfor  smuk«  et  Enakts  Lystspil  opført  paa  Folke- 
teatret, hvor  det  jævnlig  var  fremme  i  Tiden  1859 — 1869, 
men  som  allerede  i  1856  blev  opført  gentagne  Gange  ved 
Aftenunderholdninger  paa  Hofteatret,  oprindelig  for  N.  P.  Niel- 
sen. Bygget  over  en  pudsig  Situation,  hvor  en  Dame  og  en 
Herre,  der  paa  Hotellet  »Hvide  Hest«  tilfældig  faar  Værelse 
Side  om  Side  og  gennem  den  stængede  Dør  indleder  en 
Konversation,  som  ender  med  et  gensidigt  Besøg,  under 
hvilket  det  opklares,  at  Damen  er  den  unge  smukke  Enke 
efter  Kavalerens  strænge  Onkel,  som  kun  har  giftet  sig  for 
at  unddrage  den  unge  Mand,  der  er  altfor  smuk  til  at  tage 
sig  noget  nyttigt  for,  de  fornødne  Midler  til  en  saa  ørkes- 
løs Tilværelse,  maa  den  naturligvis  som  alle  Lystspil  ende 
med  de  Unges  lykkelige  Forening  til  stor  Forbløffelse  for 
Værten,  som  just  fejrer  sin  Datters  Bryllup,  hvorom  Musiken 
nedenunder  bringer  Bud  gennem  en  prægtig  Vals. 

Her  fik  Lumbye,  hvem  det  blev  overdraget  at  skrive 
Musiken,  altsaa  Lejlighed  til  at  bevæge  sig  som  Fisken  i 
Vandet.  Den  dæmpede  Dansemusik  bag  Scenen  har  for 
ham  været  Grundstemningen,  der  meddeler  ogsaa  Sangene 
sin    Farve.     I   disses  Melodier  klinger    der   netop    som    en 

Understrøm  af  Valsen,  den  egne  Stemning,  der  fornemmes 
i  stille  Stuer,  naar  der  klinger  fjern  Musik. 

A.  M.  Gliikstad  var  en  Digter,  som  Lumbye  oftere  slog 
Følge  med,  naar  det  gjaldt  om  at  skabe  en  lille,  populær 
Vise  eller  Romance.  De  første  og  ikke  mindst  vellykkede 
Resultater  af  dette  Samarbejde  fremkom  i  Horneman  & 
Erslevs  »Musikalsk  Museum«,  der  ogsaa  bragte  mange  af 
Lumbyes  Danse  gennem  Aarene.  Netop  paa  denne  Tid  frem- 
kommer Gliikstads  lille  Digt  »Violen«,  hvilket  der  gennem 
Lumbyes  naive  og  rørende  Melodi  er  sikret  en  Levetid, 
der  ellers  næppe  var  blevet  det  til  Del.  Vi  har  jo  alle  fra 
Barnsben  faaet  banket  ind  i  Hovedet  de  kendte  Strofer: 

Du  spørger,  min   Dreng,  hvad  jeg  vil  med  den  visne  Viol, 
Hvis  Blade  er  tørre  som  Bøgernes  i  min  Reol? 
Med  friske  og  grønne  Violer  og  Roser  af  smukkeste  Sort 
Du  vil  mig  helønne,  ifald  jeg  vil  kaste  den  bort. 

Man  kender  Lumbye  igen  i  denne  Danserytme.  Skrive 
den  i  nogen  anden  Taktart  har  simpelthen  været  ham 
umuligt.  En  anden  navnlig  ude  i  Landet  ikke  mindre 
kendt  Vise  er  »Invaliden«  (»Jeg  var  en  lystig  Ungersvend«), 
om  hvis  Oprindelse  der  allerede  er  begyndt  at  danne  sig 
Legender,  idet  man  har  villet  tro,  at  den  skriver  sig  fra 
en  som  Lirekassemand  omvandrende  Invalid,  der  besynger 
sin  egen  triste  Skæbne.  Og  som  Teksten  paa  sine  Vandrin- 
ger i  Lighed  med  alle  populære  Viser  er  undergaaet  for- 
skellige Forandringer,  har  heller  ikke  Musiken  kunnet  und- 
gaa  denne  Skæbne.  Det  maa  da  tilraades  at  blive  ved 
Originalen  i  »Musikalsk  Museum«,  thi  saaledes  har  dog  baade 
Digter  og  Komponist  tænkt  sig  den.  Et  Tilløb  til  Storstads- 
realisme møder  os  i  »Syepigen«  (»Paa  Kammeret,  høit  over 
Tagene  hist«),  men  ligesom  Glukstad  ikke  naar  ud  over  den 
Stemning,  som  nu  engang  bestemmes  ved  Voldenes  Køben- 
havn, maa  alene  Taktarten  udelukke  Lumbye  fra  den  ru- 

gende  Alvor,  en  moderne  Komponist  vilde  kunne  lægge 
over  dette  Billede,  Det  dystre  bliver  hos  ham  til  Vemod. 
Han  var  ikke  for  intet  Fyrrernes  Mand. 

Men  for  Lumbye  var  saadanne  Melodier  kun  korte, 
saare  korte  Episoder,  der  titter  frem  af  den  ustandselige 
Hvirvel,  hans  Danseproduktion  betegner.  Det  var  nu  en- 
gang det  muntre,  der  daglig  læssedes  paa  ham  som  hans 
Livs  Opgave.  Allerede  tidligere,  da  Erik  Bøgh  efter  franske 
Forbilleder  til  Casino  skrev  en  Farce  med  Sange  »Et 
Uhyre«,  havde  han  heller  ikke  fundet  en  bedre  Mand  til 
Musiken  end  Lumbye.  Naturligvis  førte  hans  Stilling  som 
Casinos  Musikdirektør  saadant  med  sig,  ligesom  han  paa 
denne  Plads  til  Tider  maatte  paatage  sig  Musikarrange- 
mentet til  et  Stykke,  men  dette  Arbejde  overlod  han  for- 
øvrigt ikke  ugerne  til  Mænd  som  Brandt,  Malmqvist, 
Lincke  osv.  Dog  gik  han  aldrig  af  Vejen  for,  naar  f.  Ex. 
Vaudevillemusik  skulde  arrangeres,  og  det  i  Øjeblikket 
skortede  paa  brugbare  Melodier,  selv  at  skrive  Musiken 
til  en  Sang,  som  han  beskedent  flettede  ind  i  Melodi- 
kransen, undertiden  uden  at  man  anede,  hvor  den  kom  fra. 

En  ganske  særegen  Interesse  frembyder  Reckes  Bear- 
bejdelse efter  Guillard  og  Decourcelle,  »Le  bal  du  prisonnier«, 
der  under  Navnet  »Den  sidste  Nat«  i  Januar  1856  opførtes 
paa  Hofteatret  og  Aaret  efter  paa  Folketeatret,  hvor  det 
holdt  sig  til  1893.  Handlingen  er  i  Korthed  denne,  at  en 
ung,  fransk  Adelsmand,  Gardeofficer,  der,  greben  af  Repu- 
blikens Folk,  holdes  indespærret  i  et  Værelse  paa  et  gammelt 
Slot  og  af  den  ledende  Revolutionsofficer  behandles  med 
saa  stor  Courtoisie,  at  han,  da  det  er  den  sidste  Nat,  han 
har  tilbage  at  leve  i,  faar  Lov  til  at  deltage  i  det  Bal,  der 
afholdes  i  Anledning  af  Officerens  Forlovelse  med  en  ung, 
adelig  Dame.  Naturligvis  ender  det  med,  at  de  to  unge 
finder    hinanden,    medens    Revolutionsmanden    resignerer, 

samtidig  med  at  en  Udveksling  af  Fanger  giver  den  unge 
Adelsmand  tilbage  til  Livet  og  Friheden. 

Denne  Vaudeville  gav  Anledning  til  talrige  udførlige 
Anmeldelser  og  meget  Sværmeri.  Publikum  strømmede  til 
i  store  Skarer,  og  Høedt  spillede  i  den  til  sin  Beneficefore- 
stilling. Det  var  nemlig  i  den  berømte  Hofteatersæson  1855 
— 56.  Det  var  Høedt,  der  spillede  den  flotte  Gardeofficer, 
der  venter  sin  Død  under  Guillotinen.  Der  stod  jo  megen 
Strid  om  Høedts  dramatiske  Evner.  Hans  Organ  var  ikke 
heldigt,  og  han  savnede  Smidighed  til  at  omskabe  sig.  Han 
var  altid  den  samme.  Men  han  var  Damernes  Yndling,  ikke 
mindst,  naar  han  som  her  traadte  frem  iført  en  pragtfuld 
skarlagenrød  Gardeuniform  fra  Louis  XVI's  Tid.  Den 
eneste  Stemme,  der  rejste  sig  mod  det  begejstrede  Kor  af 
Udtalelser,  var  Goldschmidt  i  »Nord  og  Syd«.  Vel  var 
Stykket  ikke  betydeligt,  men  for  sin  Tid  langtfra  blandt 
de  ringeste.  Aarsagen  til  Goldschmidts  Holdning  er  for- 
mentlig ogsaa  snarere  at  søge  i  dets  Tendens  end  i  dets 
Bygning.  Som  sædvanlig  forkætrer  han  Høedt  og  løfter 
Wiehe  til  Skyerne.  Ganske  vist  mener  han,  at  den  sande 
Kunst  lider  Skade  ved  hele  den  blandede  Digtart,  hvor 
Sange  og  dejlige  Melodier  ofte  underfundigt  dækker  Mang- 
ler, man  ellers  vilde  bemærke  og  ikke  taale  uden  i  Farcen. 
Men  ikke  destomindre  har  han  baade  før  og  senere  vist 
større  Frisind  overfor  den  dramatiske  Kunstarts  forskellige 
Afskygninger. 

Ogsaa  til  den  franske  Original  hørte  der  Melodier.  Her- 
hjemme mente  man  dog  at  burde  forsøge  med  nye.  Recke, 
der  var  Bearbejderen,  regnede  med  Lumbyes  Talent,  og 
han  regnede  ikke  fejl.  Det  blev  altsaa  ham,  der  kom  til 
at  skrive  Musiken,  og  den  er  i  visse  Maader  det  betyde- 
ligste af,  hvad  han  frembragte  i  denne  Genre.  Den  nynnedes 
i  alle  Hjem,  og  de  fleste  af  Tidens  Gadeviser  gik  paa  dens 
Melodier. 

Naar  den  lænkede  Grev  Baudelot  synger: 

Luftige  Væsen,  Sylphide,  Du  smaa, 
Næsvise  Flue,  hvad  tænker  Du  paa  — 
Trodse  en   Helt,  af  saa  tapper  en  Slægt, 
Flue,  det  kalder  jeg  temmelig  kjækt. 

staar  vi  overfor  det,  der  var  typisk  for  Lumbyes  dramatiske 
Kompositionsvirksomhed.  Der  er  i  denne  ukunstlede  Me- 
lodi et  Fond  af  den  samme  Ethos,  som  giver  hans  Danse 
deres  Særpræg,  og  som  siger  os,  hvorfor  hans  Sange  nu 
engang  helst  skal  have  3  4  eller  6  8  Rytmen. 

Men  naar  Baudelot  bryder   ud   i  de  pragtfulde  Strofer: 

Hvor  klinger  deiligt  disse   Dandsemelodier! 
De  kan  sagtens  Sindet  muntre. 
See  pæne,  pyntelige  Pigebørn  —  dem  vi  er 
Villig  vante  at  beundre. 

Kom   I  Piger  smaae, 

Natten  falder  paa, 
Kom  og  lad  os  let  i  Dandsen  gaae; 

Natten  er  saa  kort, 

Ja,  og  jeg  maa  bort 
Førend  Hanegal.     Ja  det  er  haardt! 

Det  skal  fryde 

Mig  at  byde 

Dem  saa  nyde- 
ligt min  Arm  — 

Lad  ej  længer,  Smukke ! 

Mig  forgjæves  sukke! 
Vær  ei  kolde,  naar  jeg  er  saa  varm, 

kan  denne  Melodi  ikke  helt  fastholdes  som  Lumbyes  Ejen- 
dom. Originalen  til  den  er  en  lille  populær  fransk  Vise 
»Une  nuit  de  la  garde  nationale«  af  Scribe  og  Poirson  til 
Musik  af  Despinois. 

Af  en  helt  anden  Støbning  var  den  lille  Vaudeville  »Jeg 
spiser  hos  min  Moder«,  der  i  November  1857  kom  frem  paa 
Folketeatret,  men  Aaret  efter,  midt  i  den  værste  Pepitatid,  og- 

saa  opførtes  paa  Alhambra.  Det  var  Recke,  som  bearbejdede 
denne  Bagatel,  der  skildrer  os,  hvorledes  Aktricen,  Sophie 
Arnould,  der,  omsværmet  af  Tilbedere,  maa  se  dem  alle 
svigte  for  efter  Skik  og  Brug  at  tilbringe  Nytaarsdagen  hos 
deres  Familie,  og  omsider,  skønt  ene  og  forladt,  finder  Glæde 
og  Fred  ved  at  spise  sin  Middag  foran  sin  Moders  Portræt. 
Under  alt  dette  fremkom  der  i  Musikalsk  Museum«  endnu 
en  fin  lille  Romance  til  Tekst  af  Glukstad;  »Eensomhedc 
kaldes  den  (»Det  var  en  Juleaften  silde«).  Men  nu  skulde 
det  ogsaa  vare  mange  Aar,  inden  Romancen  igen  lægger 
Beslag  paa  Lumbyes  Produktionskraft.  Det  blev  foreløbigt 
Sange  og  Viser,  navnlig  tjenende  Scenens  Formaal, 
der  midt  i  hans  rige  Dansekompositionsvirksomhed  skulde 
betegne  hans  Forhold  til  Vokalmusiken.  Allerede  i  1859 
opfører  Folketeatret  et  fransk  Lystspil  i  fire  Akter  »Ved 
Theatret«,  oversat  af  Recke  og  med  Musik  af  Lumbye;  men 
et  Par  Aar  senere  lægger  hans  eget  Teater,  hvor  han  var 
det  musikalske  Faktotum,  Beslag  paa  hans  Skaberevne. 
Det  var  ved  Opførelsen  af  Erik  Bøghs  Gude-  og  Folke- 
komedie »Ballet  i  Olympen«.  Det  var  et  Lejlighedsstykke, 
en  Slags  Operette-Farce,  der  var  tænkt  som  en  Fortsæt- 
telse af  Offenbachs  »Orpheus  i  Underverdenen«.  Det 
hørte  til  de  dramatiske  Produkter,  der  var  foranlediget  af 
Senora  Pepitas  Besøg  og  nærmest  skrevet  med  det  for  Øje 
at  kunne  give  den  berømte  Dames  Optræden  en  passende 
Ramme.  Handlingen,  om  man  kan  tale  om  en  saadan, 
skulde  skildre,  hvorledes  Hofballetdanserinden  Eurydice 
(Jfr.  Price)  med  Bacchus  var  kommen  til  Olympen,  hvor 
hun  gør  Jupiter  aldeles  forrykt  med  sin  Kankan  og  sætter 
alt  paa  den  anden  Ende.  Kun  noget  endnu  mere  fortryl- 
lende formaar  at  styrte  Eurydice,  og  det  er  naturligvis 
Pepita  og  »El  Ole«.  Navnlig  vakte  Pepita  Københavnernes 
Begejstring,  da  hun  fremstillede  sit  eget  Billede  i  Ramme. 
Det  gik  atter  om  Efteraaret,  da  Pepita  havde  forladt  Dan- 

mark,  med  en  omarbejdet  2den  Akt.  Jfr.  Price  har  da  om- 
byttet Eurydices  Rolle  med  det  nye  Hovedparti.  Den  an- 
vendte Musik  var  ikke  original,  men  Lumbye  fik  dog  Lejlig- 
hed til,  foruden  en  Vals,  at  skrive  en  morsom  Dithyrambe 
i  den   Offenbachske  Stil  (»Stemmer  i!    Nu  er  Sangen  fri«). 

Ved  en  anden  Lejlighed  samme  Sæson  fik  Lumbye 
derimod  Lejlighed  til  at  skrive  et  Par  Sange  til  et  mere 
verdenskendt  Arbejde.  Det  var,  da  Casino  opførte  Beau- 
marchais'  berømte  Lystspil  »Barberen  i  Sevilla  eller  Unyttig 
Forsigtighed«,  der  her  fremkom  i  de  Conincks  Oversættelse 
til  Lumbyes  Musik.  Paa  de  Tider  herskede  der  mellem 
Casino  og  F'olketeatret  den  skrappeste  Konkurrence,  der 
bl.  a.  oftere  gav  sig  Udslag  i,  at  begge  Teatre  opførte 
de  samme  Stykker,  saaledes  at  Publikum  havde  rig  Lej- 
lighed til  at  anstille  frugtbare  Sammenligninger.  Det  var 
saaledes  allerede  Tilfældet  med  »Berthas  Claveer«.  Det 
var  endvidere  Tilfældet  med  »Orpheus  i  Underverdenen« 
og  »Slavinden«,  der  med  Jfr.  Price  gjorde  fortjent  Lykke 
paa  Casino  og  skaffede  stærkt  Tilløb  og  langt  overtraf 
Folketeatrets  »Cora«,  hvortil  forresten  ogsaa  Lumbye  selv 
i  Forening  med  Sønnen  Georg  havde  ydet  musikalsk  Bi- 
drag. Men  undertiden  gik  Konkurrencen  endog  til  Titlerne 
som  f.  Eks.  med  »Paa  Anfordring«  (C.)  og  »Et  Anfordrings- 
bevis«  (F.)  eller  »En  Pokkers  Tøs«  (C.)  og  »Et  forskrække- 
ligt Pigebarn«  (F.).  Det  kan  jo  ikke  nægtes,  at  Bøghs  Titler 
gennemgaaende  er  de  bedste.  Derimod  var  Udførelsen  som 
Regel  bedre  paa  Folketeatret.  Og  ganske  pudsigt  skulde 
netop  Lu mb3res  Døtre  paa  Folketeatret  optræde  i  »Barberen 
i  Sevilla«  til  Musik  af  C.  F.  E.  Horneman. 

Noget  fjernere  fra  den  egentlige  Sangmusik  ligger  hans 
Danse  med  Tekst,  omend  han  i  Melodifølge  og  Rytme  har 
været  nødt  til  at  tage  Hensyn  til,  at  de  var  beregnet  paa 
at  skulle  synges.  Et  typisk  Eksempel  paa  denne  Genre 
foreligger    fra    Kunstnerkarnevalet    den   27.    Februar   1862, 


H.  C.  Lumbye. 

EOer  Litografi  fra  1859. 

da  Lumbye  skrev  sin  »Kunstner  Carnevals  Locomotiv 
Galop«,  hvor  indlagte  Strofer  af  Erik  Bøgh  (»Bravo!  Det 
var  en  rigtig  livlig,  lystig  og  prægtig,  flot  og  fri  Melodi; 
den  kan  vi  stemme  i!»)  blev  sungne  med  af  Publikum. 

Endelig  har  Lumbye  ogsaa  forsøgt  sig  i  den  politiske 
Vise,  ganske  vist  ikke  i  den,  der  hyldes  som  Slagsang  af 
Partier  og  Fraktioner.  Det  laa  slet  ikke  for  hans  Naturel 
at  fordybe  sig  i  den  politiske  Døgnpolitiks  Detailspørgs- 
maal,  hvorimod  de  store  Grundlinjer,  der  samlede  Folket 
og  fremmanede  de  store  Minder,  i  ham  havde  en  vaagen 
Dyrker.  Derfor  var  Grundlovsfesten  ham  altid  en  Kilde 
baade  til  Glæde  og  til  fornyet  Skaberglæde.  Det  er  i  Aare- 
nes  Løb  en  lang  Række  Grundlovsfester  i  Tivoli,  der  har 
aflokket  Lumbye  nye  Melodier.  »Grundlovsfest  Galop«  (1861), 
»Grundlovsfest  Polka«  (1865)  etc.  er  Udtryk  herfor.  I  1862 
bidrager  Lumbye  derimod  med  en  »Friheds  Hymne«  til  Tekst 
af  Ad.  Recke  (»Døsige,  drømmende  længe  vi  laae,  daadløse 
laae  vi  i  Dvale«),  og  den  opnaaede  ogsaa  en  Tid  lang  at 
blive  sungen,  indtil  andre  Stemninger  kastede  et  nyt  Lys 
over  Grundlovsfesten. 

Samme  Aar  skulde  iøvrigt  Lumbj^e  for  sidste  Gang  op- 
træde som  dramatisk  Komponist.  Det  var  da  et  4  Akts 
Sangspil  »Den  deiligste  Qvinde«  af  Michael  Gjørup  kom 
til  Opførelse  paa  Casino.  Det  er  Synd  at  sige,  det  gjorde 
Lykke.  Det  gik  kun  en  eneste  Gang,  og  derefter  blev  det 
ganske  stille  skrinlagt,  og  det  var  Synd  for  Lumbyes  Me- 
lodier, men  Stykket  skal  ogsaa  have  været  ualmindeligt 
uheldigt.  Publikum  tog  iøvrigt  Del  i  Handlingen,  og  det 
hændte  flere  Gange,  at  der  fra  Tilskuerpladsen  blev  givet 
Svar  paa  Spørgsmaal,  som  fremsattes  i  Stykket.  Tilmed 
var  det  ved  at  ødelægge  Sagerne  for  en  Debutant,  Hr.  Wer- 
ner, der  heri  fik  sin  første  afgørende  Rolle  men  senere 
vandt  en  Position  paa  Alhambra.  »Selvom  de  øvrige 
Skuespillere,«  siger  »Fædrelandet«,  »ere  godmodige  nok  til 

at  ville  eller  saaledes  bundne,  at  de  skulle  lære  Rollen  i 
et  Arbeide  som  »Den  deiligste  Qvinde«,  er  det  dog  Synd 
mod  en  Debutant  at  give  ham  Elskeren  og  derved  Hoved- 
parten af  Stykkets  Forskruethed.«  Og  heri  havde  Bladet 
utvivlsomt  Ret;  men  det  var  i  og  for  sig  ikke  mere  for- 
svarligt at  lade  Lumbye  ødsle  sin  Melodirigdom  paa  et 
saadant  Arbejde.  Og  han  gjorde  det  aldrig  om.  Det  var 
sidste  Gang,  han  indlod  sig  paa  et  saadant  Æventyr.  Det 
var  fra  nu  af  kun  ganske  undtagelsesvis,  han  bevægede 
sig  udenfor  sit  egentlige  Felt.  Et  saadant  Tilfælde  indtraf, 
da  man  ved  Tivoli  Sæsonens  Aabning  1863  indviede  den 
ny  Koncertsal.  Da  komponerede  Lumbye  en  »Festmarsch« 
med  Kor,  som  han  tilegnede  den  kendte  Direktør  for  Tivoli 
J.  Melsing.  Et  andet  Tilfælde  indtraf  i  1864.  Det  var  i 
Krigens  Tid.  Krigssangene  hørtes  paa  alle  Forlystelses- 
steder. Erik  Bøgh  havde  skrevet  et  Tidsbillede  i  6  Sange 
»Herhjemme  og  derovre«,  der  stod  paa  Folketeatrets  Pro- 
gram, hvor  man  bl.  a.  ogsaa  traf  Hornemans  »Sang 
til  Flaaden«,  foredraget  af  Fru  Recke.  Alhambra  mødte 
med  »Recruten«,  Vaudeville  af  Overskou,  og  paa  Casino 
gik  »Ved  Dannevirke«,  en  dramatisk  Situation  af  H.  P. 
Holst  med  Musik  af  Horneman.  Holst  omarbejdede 
ogsaa  »En  Tour  til  Arméen«  og  kaldte  den  »Det  første 
Regiment«  (Københavnerne),  ligeledes  opført  paa  Casino, 
hvor  man  bl.  a.  ogsaa  opførte  et  Nummer  »Valkyriens 
Sang  fra  Skyen«  til  Tekst  af  H.  H.  Nygaard  og  Musik  af 
Lumbye.  Det  udførtes  af  Fru  Amalie  Hagen  Dagen  før  Dyb- 
bølstillingens Fald.  Men  i  Fremtiden  afløstes  den  af  en 
»Opfordring  til  de  danske  Piger«,  Tekst  og  Musik  af  en 
Bondepige,  og  udført  af  Fru  B.  Hansen. 

Hermed  ender  det  egentlig  vokale  Afsnit  af  Lumbyes 
Virksomhed.  Først  i  1867  fremkommer  der  igen  i  »Musi- 
kalske Nyheder  et  Par  Romancer:  »Han  til  hende«  og  »Hun 
til  ham«,  begge  til  Tekst  af  Borch  Hertz;  men  med  disse, 

som  vistnok  ingensinde  er  komne  til  offentlig  Opførelse, 
nedlægger  Lumbye  definitivt  sin  Lyre  paa  dette  Omraade. 

Medens  af  Børnene  Carl  Lumbye,  der  allerede  som 
syttenaarig  træffes  paa  Sommerlyst,  Klampenborg  og  Al- 
hambra,  saa  godt  som  udelukkende  i  Egenskab  af  dygtig 
Orkesteranfører  og  talentfuld  Dansekomponist  traadte  i 
Faderens  Fodspor  saavel  i  Henseende  til  Originalitet  som 
til  rytmisk  Fuldendthed,  har  Georg  Lumbye  og  navnlig 
Caroline  Recke  ogsaa  fulgt  ham  paa  dette  Omraade.  Georg 
Lumbyes  Virksomhed  ligger  jo  væsentlig  senere,  men  netop 
de  første  Skridt  mod  Populariteten  gjorde  han  i  Tred- 
serne,  hvor  navnlig  Melodien  til  en  meget  sungen  Vise 
af  W.  Rantzau  »En  emanciperet  Dame«  og  Musiken  til 
Vaudeville  Spøgen  »Millioner  paa  Kvisten«  med  Ære  bærer 
Navnet  Lumbye.  Ellers  var  det  dengang  navnlig  Caroline 
Recke,  der  plejede  Omgang  med  denne  Muse.  Hun  skrev 
med  stor  Lethed  saavel  sine  Tekster  som  de  dertil  hørende 
Melodier.  Vi  har  allerede  tidligere  set  hende  skrive  Tekst 
til  en  Fædrelandssang,  hvortil  Frederik  den  Syvende  skrev 
Musiken.  Og  det  paastaas,  at  flere  af  de  Romancer,  der 
bærer  Ad.  Reckes  Forfatternavn,  skyldes  hendes  Pen.  Men 
ogsaa  hendes  kompositoriske  Begavelse  var  af  en  egen 
indsmigrende  Art  og  bunder  i  københavnske  Stemninger 
og  Gemytsretninger  ved  Midten  af  forrige  Aarhundrede. 
Hvem  erindrer  ikke  den  lille  karakteristiske  Melodi,  der 
kendes  under  Titlen  »Den  første  Kjærlighed«,  hvor  hun  i 
Stil  og  naiv  Ynde  minder  meget  om  Faderen  i  »Violen«. 

Med  Udgangen  af  Sæsonen  1863 — 64  forlader  Lumbye 
definitivt  Casino.  Det  var  ikke  med  hans  gode  Vilje.  Offi- 
cielt hed  det,  at  Casino  af  økonomiske  Grunde  saa  sig 
nødsaget  til  at  give  Slip  paa  sin  mangeaarige  Orkesterleder. 
Men  meget  andet  har  spillet  ind  her.  I  Kammeraternes 
Kres  ymtede  man  —  med  Rette  eller  Urette  —  om,  at 
Lincke  havde  en  Finger  med  i  Spillet.     Lincke,  som  altid 

havde  været  en  lidet  omgængelig  Natur,  havde  tidligere 
presset  haardt  paa  i  Konkurrencen  med  Vennen.  Ialfald 
blev  det  ham,  der  afløste  denne  i  Casino.  Der  udviklede 
sig  nu  mellem  de  to  fordums  Venner  et  bittert  Nag,  som 
skilte  dem  for  stedse.  Og  Lumbye  tilhører  i  Fremtiden  i 
sin   Kompositionsvirksomhed  alene  Dansemusiken. 

Lumbyes  seneste  Sange  udkom  alle  i  »Musikalske 
Nyheder«,  hvoraf  han  jo  var  Medredaktør.  Da  han  i  sin 
Tid  fik  sine  tidligste  Danse  udgivne,  var  det  Lose  & 
Olsen,  den  senere  Hofmusikhandel,  der  var  hans  Forlægger, 
og  her  træffes  han  gennem  en  Del  Aar,  ogsaa  efter  at 
Firmaet  var  kommen  til  at  hedde  Lose  &  Delbanco. 
Men  snart  kappes  alle  om  hans  Ting,  og  ogsaa  Horneman 
&  de  Meza,  senere  Horneman  &  Erslev,  fik  sin  Part. 
Dette  medførte  ofte  Kollision.  Et  Brev  fra  1848  paa  det 
kgl.  Bibliotek  til  Lose  &  Delbanco  bærer  endnu  Vidnes- 
byrd herom.  Indtil  Midten  af  Halvtredserne  havde  han 
Kontrakt  med  Breitkopf  &  Hårtel  om  at  lade  sine  Kom- 
positioner trykke  paa  dette  Forlag.  Det  var  jo  en  Ære 
at  udkomme  paa  det  gamle  fornemme  Leipzigerforlag, 
men  det  havde  til  Følge,  at  hans  Kompositioner  ofte  først 
udkom  tre  å  fire  Maaneder  efter,  at  de  var  hørte  her.  I 
1855  hævede  han  derfor  Kontrakten  og  udgav  en  kort  Tid 
sine  Ting  paa  eget  Forlag.  Begyndelsen  gjordes  med  »Vic- 
toria Galoppen«.  Senere  overgik  han  til  en  Række  forskel- 
lige Forlag  som  J.  Cohen,  C.  Plenge,  Chr.  E.  Horneman, 
Wilh.  Hansen,  ja  selv  Joh.  Aug.  Bohme  og  Schramm  & 
Haring  i  Hamborg  fik  nogle  Danse: 

Blandt  de  Musikblade,  der  ved  Midten  af  forrige  Aar- 
hundrede  spredte  den  populære  Musik  udover  Hjemmene, 
vandt  navnlig  Horneman  &  Erslevs  »Musikalsk  Museum«, 
der  begyndte  i  Fyrrerne  og  levede  omtrent  en  Menneske- 
alder, megen  Udbredelse.  J.  Cohens  »Nyt  musikalsk  Museum« 
søgte  i  Halvtredserne  at  gøre  det  ældre  Blad  Rangen  stridig. 

Lumbye  findes  repræsenteret  i  dem  begge.  Men  i  1861  paa- 
begyndtes et  nyt  Foretagende  »Musikalske  Nyheder«  under 
Redaktion  af  H.  C.  LumbjTe  og  E.  Horneman,  og  til  dette 
var  han  knyttet  til  sin  Død,  og  heri  fremkom  en  stor 
Mængde  af  hans  Kompositioner. 

Det  er  tidligere  nævnt,  at  Lumbye  undertiden  skrev 
sine  Dansemelodier  til  en  given  Tekst,  saaledes  at  det  tillige 
var  muligt  at  synge  dem,  omend  Teksten  fra  hans  Side 
ofte  blot  er  tænkt  som  en  Remse,  hvortil  Melodien  knytter 
sig  ved  sin  Rytme.  Ad  denne  Vej  naaede  han  ind  paa  et 
lille  begrænset  Felt,  hvor  han  paa  sin  Vis  endnu  den  Dag 
i  Dag  staar  uovertruffen,  nemlig  hans  bekendte  og  yndede 
Børnedanse.  De  kom  frem  fra  Tid  til  anden  gruppevis, 
som  Regel  uden  Forbindelse  mellem  de  forskellige  Grup- 
per, men  dog  alle  baarne  af  den  fælles  Grundtanke,  at  de 
kunde  tjene  saavel  pædagogiske  som  rene  Underholdnings- 
formaal.  I  første  Henseende  karakteriseres  de  først  og  frem- 
mest ved  deres  store  Lethed  og  dernæst  ved  den  Plan, 
hvorefter  de  er  skrevne,  nemlig  i  Grupper  paa  fire:  Vals, 
Polka,  Polka-Mazurka  og  Galop.  Første  Gang,  vi  træffer 
Lumbye  syslende  med  denne  Tanke,  er  da  han  i  1849 
skriver  sin  »Juul-  og  Nytaars  Bal  Bouquet«,  hvor  denne  Fir- 
deling  træffes.  Men  disse  Danse  var  ikke  skrevne  med 
Børnene  for  Øje.  Det  var  derimod  den  Aaret  efter  i  For- 
ening med  E.  Horneman  skrevne  Melodikrans  »Børneballet«. 
I  Halvtredserne  træffer  vi  ham  som  Medarbejder  ved  Horne- 
mann Erslevs  »Juleballet«,  der  aarlig  bragte  nogle  lette  Danse. 
Men  først  i  Tredserne  begynder  hans  egentlige  Virksomhed 
paa  dette  Omraade.  En  Slags  Udløber  var  hans  Musik  til 
Reckes  »Musikalsk  Dukkedialog«.  Men  nu  skulde  den  tage 
Fart.  Som  et  Sidestykke  til  Hornemans  yndefulde  Børne- 
sange skabte  Lumbye  nu  en  Række  iørefaldende  og  hygge- 
lige Melodier  i  Dansens  Former  som  Baggrund  for  en  Række 
Billeder  fra  Barnets  Verden.    Det  var  H.  P.  Holst,  Ad.  Recke, 

og  senere  W.  Rantzau,  der  skrev  de  muntre  Vers,  som  er 
underlagt  disse  Melodier.  Men  som  H.  C.  Andersens  Æven- 
tyr  rummer  Dybder  af  Skønhed,  Barnet  endnu  ikke  fatter, 
er  Lumbyes  Børnedanse  for  en  stor  Del  i  deres  melodiske 
Flugt  i  ikke  ringere  Grad  end  hans  for  Orkester  skrevne 
Danse  Udtryk  for  den  jævne  Hygge,  der  prægede  hans 
Samtids  København.  Mange  af  dem  er  ogsaa  opførte  ved 
hans  Koncerter;  »Dukkeballet«,  hvis  fire  Danse  er  opkaldte 
efter  Kongehusets  Børnenavne,  f.  Eks.  opførtes  den  korte 
Tid,  han  gav  Koncerter  i  »Tivolis  Pavillon«.  Og  det  kunde 
hænde,  naar  han  dirigerede  »Alexander  Galoppen«,  at  og- 
saa hans  ældre  Tilhørere  nynnede  de  Reckeske  Strofer  med : 

Rask  Galoppen  klinger,  ja  og  splinterny  er  den. 
den  er  componert  af  Lumbye,  Lumbye  er  vor  Ven. 

Sønnerne  søgte  at  forsætte  Genren —  »Et  Studenterkarne- 
val«, »Besøget  i  Kjøbenhavn«  og  »Vinterglæder«  er  en  di- 
rekte Fortsættelse  af  H.  C.  Lumbyes  »Lette  Dandse  med  Text« 
—  dog  knapt  med  det  Held,  der  fulgte  Faderen.  Det  samme 
gælder  C.  C.  Møller  og  Chr.  Jensen.  Sophus  Neumann  har 
engang  benyttet  nogle  af  H.  C.  Lumbyes  ældre  Melodier 
til  et  Hefte  lette  Danse  »Det  lille  Bal«.  Senere  er  ingen 
traadt  i  dette  Fodspor.  Fini  Henriques'  ypperlige  Klaver- 
stykker for  Børn  (»Billedbogen«)  er  af  en  langt  mere  mo- 
derne Støbning.  De  forholder  sig  i  barnlig  Naivitet  til 
Lumbyes  Børnedanse  som  Carl  Ewalds  Æventyr  til  H.  C. 
Andersens.    Lumbyes  er  og  bliver  nu  engang  klassiske. 


LIVSAFTEN  OG  EFTERMÆLE 

De  sørgelige  Begivenheder,  der  knytter  sig  til  den  anden 
slesvigske  Krig,  bredte  over  Danmark  en  tung  og 
bitter  Stemning.  Den  skønne  Sæbeboble  fra  Fyrrerne  var 
bristet.  Livsglæden  og  Sorgløsheden  havde  veget  Pladsen 
for  en  dump  og  haabløs  Tvivl  om  Fremtiden.  Faa  ramte 
Landets  Ulykke  haardere  end  Lumbye,  der  med  forpint 
Sind  og  stigende  Mismod  forbavsende  hurtigt  blev  »Gamle 
Lumbye«.  Han,  den  muntre  Muses  kaarne  Yndling,  der 
mere  end  nogen  anden  skulde  være  Glædens  Herold  og 
bringe  Glemselen  for  de  svære  Vunder,  var  et  Øjeblik  ved 
at  tabe  Hovedet.  Dertil  kom  tiltagende  Svækkelse  ved  hans 
Hørelse  og  Bruddet  med  Vennen  Lincke.  Med  en  Kraft- 
anstrængelse  var  han  dog  snart  sig  selv  saa  vidt,  at  baade 
hans  Skabertrang  og  hans  Skaberevne  røbede  den  gamle 
Friskhed. 

At  han  skiltes  fra  Casino,  var  ham  en  oprigtig  Sorg. 
Men  snart  fandt  han  en  ny  Tumleplads  for  sit  Talent.  I 
Koncertlokalet  »Thors  Hal«  paa  Vesterbro,  den  senere  be- 
kendte Dansesalon  »Figaro«,  begyndte  han  en  Række  Kon- 
certer, hvor  stedse  nye  Melodier  skulde  vise  Alverden,  at 
han  inderst  inde  trods  alt  var  den  gamle.  I  Etablissement- 
ets første  Tid  var  det  hurtigt  vekslende  Kræfter,  der  her 
havde  fundet  Husly.  De  bekendteste  af  dem  var  George 
Biberti,  første  Bassist  ved  Scala  Teatret  i  Milano,  og  hans 
Hustru  Leopoldine  Biberti,  der  var  knyttet  til  »Eldorado« 
i  Paris,  samt  den  komiske  Sangerinde  Mile  Blanche  fra  Mar- 
seille.   Men  fra  Oktober  1864  til  April  1865  blev  der  her  hver 

Aften  givet  Koncert  af  Lumbye  og  et  Orkester  paa  26  Per- 
soner med  Lørdag  som  Symfoniaften.  Paa  saadanne  Dage 
gik  det  finere  til  i  Thors  Hal,  saa  maatte  der  ikke  ryges. 
At  Humøret  nu  var  kommen  op  igen,  ses  bl.  a.  af  Ugebladet 
»Hr.  Sørensen«,  der  som  et  ypperligt  Tilflugtssted  for  det 
glade  København  nævner  Thors  Hal  paa  Vesterbro,  den 
udmærket  smukke  og  store  Sal,  »hvor  Dandsemusikens  Gud- 
dom repræsenteres  af  den  bekjendte  Ypperstepræst  Lumbye«. 
»Vi  ville,«  hedder  det  videre,  »fraraade  alle  gamle,  trangbry- 
stede og  gigtsvage  Tanter,  Onkler,  Mødre  og  Fædre  at  gaae 
derind,  thi  det  gaaer  ganske  som  den  lille  Emilie  siger: 

»Stod  den  der,  paa  det  magiske  Sted, 
Tante,  din  Dragkiste  dandsede  med«, 

hvorimod  unge  og  midaldrende  Folk,  hvad  enten  de  ere 
glade  og  velfornøiede  eller  hypocondriske,  uafviselig  bør 
tilholdes  at  besøge  »Thors  Hal«  et  Par  Gange  om  Ugen.« 
Under  disse  Forhold  maatte  da  ogsaa  alle  indrømme,  at 
Mesteren  ialfald  af  Sind  snarere  burde  kaldes  «den  evig 
unge  Lumbye«.  Naar  Lumbye  fra  Slutningen  af  Halvtred- 
serne stadig  kaldes  »Gamle  Lumbye«,  er  dette  maaske 
snarest  at  søge  i  Modsætningen  til  Sønnerne,  der  nu  efter- 
haanden  begynder  at  gøre  sig  gældende. 

Blandt  nye  Kompositioner  fra  denne  Vintersæson  kan 
nævnes  »Barndomsminder«  (Bal  Bouquet  Xr.  2),  den  med 
Allusion  til  Lokalets  Navn  skrevne  »Mjølner  Galop«  og 
Xico  Polka«  samt  Fantasierne  »Den  unge  Moder«  og 
»Kunstner  Drømme«.  Af  Datteren  Amalie  opførtes  »Laja 
Polka«  og  »Ossetine  Polka?,  opkaldte  efter  henholdsvis 
Søsterens  og  Moderens  Kælenavne.  Tillige  gav  han  Maskerade 
i  »Bestandig  borgerlig  Forening  s  Lokale  i  Vingaardsstræde. 

Men  Lumbyes  rette  Hjemsted  var  naturligvis  Tivoli, 
hvor  han  var  det  faste  Midtpunkt,  selve  Livsnerven.  Efter 
Fyrrernes  glansfulde  Aar  var  Etablissementet  kommen  ind 

i  en  Mathedsperiode,  der  kulminerede  i  Begyndelsen  af 
Tredserne.  Sparsommelighedsprincipet  sad  i  Højsædet,  og 
de  store  Festaftener  blev  fejrede  »med  store  Plakater  og 
smaa  Forlystelser«.  Aktionærerne  var  rasende,  fordi  Kon- 
kurrencen med  Alhambra  tvang  Tivoli  til  bedre  Program, 
og  dog  var  dette  meget  tyndt.  Gang  paa  Gang  fremhæves 
det,  at  hvis  ikke  Krigsraad  Lumbye  med  Orkester  var  der, 
gad  man  nok  vide,  hvad  der  egentlig  skulde  forlyste  de  Be- 
søgende, og  se,  om  ikke  Tivoli  snart  kom  til  at  »pakke  sine  Syle 
sammen ».  Men  han  elskede  ogsaa  sit  kære  Tivoli.  Alt,  hvad 
der  skete  paa  Etablissementet,  omsattes  i  hans  Bevidsthed 
til  Toner.  Altid  havde  han  en  munter  Melodi  tilrede  til 
dets  Ære.  De  store  Minder  fra  den  første  slesvigske  Krig 
fandt  derimod  ikke  længer  Jordbund.  Fra  og  med  Som- 
meren 1864  ophører  Lumbye  at  fejre  Isteddagen  med  sit 
store  Tonemaleri.  Den  sidste,  i  denne  Sommer  endnu  ikke 
afsluttede,  ulykkelige  Krig  havde  ikke  Bud  til  Glædens  Kom- 
ponist. Helt  uden  Tilknytning  til  militære  Musikformer  var 
han  dog  ikke.  Det  skyldes  saaledes  ham,  at  den  tidligere  In- 
teresse forTambourmajorens  Præstationer  nu  blusser  op  igen, 
rigtignok  under  noget  ændrede  Former.  Den  sidste  Repræ- 
sentant for  de  rigtig  gode  gamle  Trommemajorer  var  Louis 
Persoir,  »den  første  Tambourmajor  i  Europa«,  der  i  1863 
optraadte  paa  Sommerlyst,  og  hvis  Billede  endnu  kan  ses 
i  »Adresseavisen«  fra  denne  Tid.  Naar  Lumbye  samtidig 
skrev  en  »Janitschar  Galop«,  har  dette  dog  ingen  Relation 
til  den  nævnte  Trommemajor.  Derimod  afholdt  Tivoli  i 
Slutningen  af  Juni  1864  en  Børnefest,  hvor  bl.  a.  Haydns 
Børne  Symfoni  opførtes.  Ved  denne  Lejlighed  debuterede 
ogsaa  den  femaarige  Trommeslager  Otto  Allin,  der  udførte 
Begyndelsesgrundene  i  Trommespil,  nye  Trommemarscher 
samt  til  Slutning  »Frederik  den  Syvendes  Honneurmarsch« 
og  »Victor  Emanuels  Tappenstreg«  med  Orkester  under 
Anførsel    af   Lumbye.     Denne    meget    unge   Afløser    af   de 

gamle  Trommemajorer  var  en  fuldkommen  Virtuos  paa  sit 
ellers  lidet  taknemmelige  Instrument.  Han  var  ikke  paa 
Forhaand  fremmed  for  Tivoliorkestret,  idet  baade  hans 
Fader  og  ældre  Broder  havde  Ansættelse  hos  Lumbye. 
Fra  sit  tredje  Aar  havde  han  næret  Kærlighed  til  sin 
Tromme,  og  det  ikke  som  andre  Børn,  for  hvem  det  kun 
var  et  Legetøj.  Lumbye  var 
henrykt  over  Drengen  og  lod 
ham  fremdeles  optræde  i  en 
hel  Del  af  sine  egne  Ting  som 
>Kong  Georg  den  Førstes 
Honneurmarsch«,  »Storm- 
marsch  Galop«,  osv.,  ja  han 
komponerede  endda  til  ham 
den  i  lange  Tider  stærkt 
yndede  »Otto  Allins  Tromme 
Polka«  med  den  ungdomme- 
lige Janitschar  som  Solist. 
Vidunderbarnet  var  Gen- 
stand for  Publikums,  ikke 
mindst  for  Damernes,  stor- 
mende Beundring.  Fra  Tivoli 
vandrede  Otto  Allin  derefter  _,,    .... 

Otto  Allin. 

over  paa  Folketeatret  og  der- 
fra paa  Rejse.  I  Norges  Hovedstad  optraadte  han  sammen 
med  Christiania  Teaters  Orkester  under  den  gamle  Sperati  i 
den  store  Salon  paa  »Klingenberg«,  det  samme  Sted,  hvor 
Johan  Svendsen  kun  13  Aar  gammel  havde  debuteret  som 
Dirigent.  Bifaldsraab  og  Blomsterbuketter  var  hans  Løn. 
Ogsaa  i  Stockholm  gjorde  han  stormende  Lykke. 

Aaret  efter  fik  han  en  kort  Tid  en  Konkurrent,  idet  der 
paa  Casino  optraadte  en  syvaarig  Kollega,  Erneste  Bonnay 
fra  Paris,  der  paa  Xylocordon  foredrog  Variationer  af  May- 
seder.    Denne  evnede  dog  ikke  at  gøre  noget  Skaar  i  hans 

Popularitet.  Heller  ikke  den  seksaarige  Trommevirtuos 
Carlo  Sperati,  der  i  1868  optraadte  hos  Lumbye,  formaaede 
at  tage  Kampen  op  med  Otto  Allin,  der  dengang  lod  sig 
høre  i  Odeon.  I  September  1869  optraadte  han  ved  Lum- 
byes Benefice  sammen  med  den  niaarige  Harpenist  Ferd. 
Hummel.  Ved  denne  Lejlighed  havde  C.  C.  Møller  for  ham 
komponeret  »Lilleputterne«,  Stormgalop  for  7  Trommer. 
Georg  Lumbye  havde  da  allerede  tidligere  skrevet  en  »Le 
petit  tambour  Marsch«.  Hans  Ry  holdt  sig  længe,  og  dette 
skyldes  først  og  fremmest  det,  at  Virtuositeten  her  holdtes 
fri  af  Gøglet.  Dette  føltes  stærkest  paa  Baggrund  af  den 
paa  »Varieté  Theatret«  i  1872  optrædende  Tromme  Virtuos- 
inde  Donna  Adéle  fra  Mexico,  der  havde  ikke  færre  end 
12  Trommer  og  ved  en  enkelt  Lejlighed  endog  50  Tromme- 
stikker i  Brug.  Først,  da  Alderen  efterhaanden  bortelimi- 
nerede Barnevirtuosen,  vendte  han  denne  Virksomhed  Ryggen. 
Naar  vi  nutildags  i  København  har  adskillige  fortrinlige 
Koncertsale,  indrettede  udelukkende  med  dette  Formaal  for 
Øje,  tænker  vi  ikke  paa,  at  saadanne  endnu  for  godt  en 
Menneskealder  siden  var  ukendte  her.  Det  er  Lumbye, 
Æren  tilkommer  for  at  have  gjort  det  første  Forsøg  paa 
at  tilvejebringe  en  virkelig  Musiksal  i  København.  At  det 
ikke  lykkedes,  bærer  ikke  han  Skylden  for.  Det  var  i 
Eftersommeren  1865,  at  Lumbye  udkastede  Planen  til  en 
Koncertbygning  paa  Gammelholm.  København  havde  trods 
sine  mange  Forlystelsesanstalter  paa  dette  Tidspunkt  intet 
Lokale  til  Koncertopførelser.  Fremmede  og  hjemlige  Kunst- 
nere var  nødt  til  at  leje  Sekondteatrene  i  dyre  Domme, 
hvis  de  ikke  fandt  Husly  paa  det  kgl.  Teater.  Lumbye, 
hvem  Thors  Hal,  der  jo  tillige  var  Serverings-  og  Ballokale, 
lidet  tilfredsstillede,  følte  især  Savnet  af  et  Hjemsted  for 
sig  og  sit  Orkester  i  de  lange  Vintermaaneder.  Han  rettede 
da  en  Henvendelse  til  sine  Medborgere  om  at  bidrage  til 
rejse  et  Hus,    hvor   hans   Orkesters   Præstationer   og   hans 

Kompositioner  kunde  høres  »med  samme  Glæde  og  Lyst 
om  Vinteren,  som  han  uden  Ubeskedenhed,  støttet  paa 
mange  Udtalelser,  tør  paastaae  har  været  Tilfældet  om  Som- 
meren.« Alle  Hovedstadens  Blade  anbefalede  Sagen  paa  det 
varmeste  til  Publikums  Velvilje.  »Søndags-Posten  bragte 
endog  et  Billede  af  den  projekterede  Koncertbygning,  der 
ikke  blot  skulde  afgive  Hjemsted  for  Lumbye,  men  i  det 
hele  for  det  københavnske  Koncertliv,  ogsaa  for  de  saa 
godt  som  husvilde  Sangforeninger.  Planer  blev  under  Lum- 
byes eget  Tilsyn  udarbejdede  af  Bygningsinspektør  Sørensen. 
Bygningen,  der  tænktes  bygget  i  tre  Etager  med  en  Kon- 
certsal 35  Alen  lang,  20  Alen  bred  og  15  Alen  høj,  med 
800  Siddepladser  og  11 — 1200  Staapladser,  kalkuleredes  til 
65,000  Rdl.,  der  søgtes  rejst  ved  et  Aktielaan  og  blev  udbudt 
i  Stykker  paa  25  Rdl.  cg  5  Rdl.,  som  man  forventede  vilde 
give  et  aarligt  Udbytte  af  5  pCt.  Men  her  brast  den  skønne 
Sæbeboble,  thi  hos  Vexeilerfirmaet  Th.  Schiøler  &  Co.,  der 
havde  overtaget  Tegningen,  viste  Efterspørgslen  efter  disse 
Aktier  sig  desværre  ikke  at  staa  i  noget  rimeligt  Forhold 
til  det  store  Beløb,  der  udkrævedes,  og  til  Lumbyes  store 
Skuffelse  maatte  Planen  opgives,  og  Københavnerne  maatte 
endnu  en  rum  Stund  sukke  efter  Virkeliggørelsen  af  denne 
Tanke. 

Lumbye,  af  hvem  man  forlangte  stedse  nye  Melodier, 
undte  sig  sjældent  Hvile.  Han  havde  svært  ved  at  falde  til  Ro, 
og  det  er  ogsaa  karakteristisk  for  ham,  at  han  fra  1842, 
da  han  forlader  Hestgardens  Kaserne,  og  til  han  i  1874 
sov  stille  hen  i  sin  Lejlighed.  Vesterbrogade  Nr.  78,  ikke 
mindre  end  femten  Gange  har  skiftet  Bopæl.  Mest  kendte  var 
maaske  hans  Boliger  i  Læderstræde  og  paa  Vandkunsten, 
men  kærest  var  ham  det  eneste  Sted,  hvor  han  faldt  til 
Ro  for  længere  Tid,  nemlig  den  bekendte  Høebergske  Ejen- 
dom paa  Toldbodvej  Nr  4,  hvor  han  boede  fra  1858  til  1871. 
Som  bekendt  ægtede  hans  yngste  Datter,  Amalie,  den  unge 

Peter  Høeberg,  Søn  af  den  ansete  Brændevinsbrænder. 
Svigersønnen,  der  nærede  en  ubegrænset  Beundring  for  den 
gamle  Mester,  dyrkede  selv  Musiken.  En  Tid  lang  vikarie- 
rede han  hyppigt  som  Violinist  i  Tivolis  Koncertsal.  Og  alle- 
rede tidligt  kunde  det  hænde,  at  han  sad  oppe  om  Natten 
for  at  lytte  til  Lumbye,  der  boede  ovenover,  naar  denne 
kom  hjem,  satte  sig  ved  Klaveret  og  komponerede  til  den 
lyse  Morgen.  Naar  saa  Lumbye  den  næste  Dag  ikke  kunde 
komme  paa  et  Thema,  han  havde  fundet  om  Natten,  kunde 
han  blot  hente  Peter  Høeberg  op,  saa  skulde  den  Sorg 
hurtigt  blive  slukket.  I  sit  Ægteskab  med  Lumbyes  yngste 
Datter  er  han  forøvrigt  bleven  Stamfaderen  til  den  bekendte 
Høebergske  Musikerslægt. 

Efterat  begge  Sønnerne  var  komne  med  som  Orkester- 
ledere og  Døtrene  tilhørte  Sekondteatrene,  var  Navnet  Lum- 
bye knyttet  til  omtrent  alle  Afskygninger  af  det  køben- 
havnske Forlystelsesliv.  Danmarks  Hovedstad  var  netop 
paa  disse  Tider  rigt  forsynet  med  Steder,  store  og  smaa 
hvorfra  Glædens  Toner  lød.  Fra  Frederiksberg  til  udenfor 
Østervold  strakte  de  sig  som  et  tæt  Bælte.  Byens  Porte 
var  allerede  den  Gang  nedrevne,  og  over  de  gabende  Hul- 
ler i  Volden  løb  Jærnbroer,  der  vedligeholdt  Forbindelsen. 
Men  Byen  var  nu  aaben,  Strømmen  ud  og  ind  stærkere. 
Det  var  dengang  smaa  Koncertlokaler;  senere  blev  de  fleste 
omdannede  til  Danseboder.  Foruden  de  allerede  omtalte  kan 
anføres,  paa  Frederiksberg:  Dagmar  Pavillonen  (Frederiks- 
berg Allé  Nr.  2),  paa  Vesterbro:  den  gamle  Accisebod,  der  senere 
blev  til  Salon  Skandinavien;  men  mest  florerede  de  inde 
i  Byen:  Thalia  (Østergade  36),  Freias  Hal  (Hj.  af  Skoubo- 
gade  og  Skindergade),  Eriksens  Salon  (Lille  Kannikestræde), 
Concerthallen  (Boldhusgade  1),  der  senere  blev  til  Salon 
Imperial,  Odins  Hal  (St.  Pederstræde  15),  Venners  Hal 
(Gammelholm),  Aftenstjernen  (Lille  Begnegade  7),  Øltunnellen 
(i   Volden    udfor    Teglgaardsstræde),   o.    fl.,   ja   selv   et  an- 

anseligt  Lokale  som  Olympen  (Østerbro,  ligefor  Farimags- 
vejen)  kunde,  trods  sin  Beliggenhed  og  Konkurrencen,  skabe 
sig  et  fast  Publikum.  Men  paa  de  større  kappedes  man  da 
ogsaa  om  stedse  at  have  Øjeblikkets  bedste  Navn  paa 
Programmet.  Paa  de  mindre  bød  det  hurtigt  vekslende  Pro- 
gram som  Regel  paa  »en  ny  gemytlig  Dame«.  De  mange 
Forlystelser  faldt  ogsaa  Fremmede  i  Øjnene.  Den  baden- 
siske  Pater  Leopold  Kiht  bemærker  ogsaa  i  sine  Rejse- 
optegnelser fra  1867,  »Dånisches  und  Schwedisches«,at  næppe 
nogen  anden  By  forholdsvis  har  dem  i  større  Overflod  end 
København.  Med  Henblik  paa  Tivoli,  der  forøvrigt  aldrig  var 
bedre  besøgt  end  i  selve  Ulykkesaaret  1864,  siger  han:  »Man 
kunde  forfalde  til  den  fikse  Idé,  at  det  menneskelige  Liv 
ikke  havde  andet  Maal  end  at  more  sig«.  Dog  finder  han 
Stockholm  meget  værre,  thi  der  mødte  man  Frimureri, 
usædelige  Sekondteatre  og  Bellman. 

Af  Sønnerne  var  det  navnlig  Carl,  der  skulde  samle 
muntre  Skarer  om  sig.  Han  havde  ægtet  en  tidligere  Skue- 
spillerinde ved  Folketeatret,  en  Datter  af  Regimentsdyrlæge 
Ringheim.  I  Aftenstjernen  dirigerede  han  et  Danseorkester. 
Det  var  længe  inden  den  Tid,  da  dette  Lokale  kom  i  Vanry. 
Det  søgtes  da  af  et  jævnt  og  solidt  Borgerpublikum  i  Lig- 
hed med  det,  der  kom  i  Phønix  Salon,  som  paa  de  Tider 
f.  Eks.  paa  Programmet  havde  Soirée  musicale  et  comique, 
hvor  bl.  a.  gaves  Duet  af  »Stumme  i  Portici«.  Man  drømte 
dengang  lidet  om,  at  dette  smukke  Lokale  senere  i  Tiden 
skulde  skifte  saa  grundigt  Karakter.  Og  i  Aftenstjernen  op- 
traadte  f.  Eks.  den  berømte  Harpevirtuosinde  Miss  Turner 
fra  London.  Ogsaa  paa  Odeon  dirigerede  Carl  Lumbye, 
og  under  ham  optraadte  i  Maj  1867  den  fra  Paris  hjem- 
komne i  Bladene  stærkt  omtalte  Violinspiller,  Niels  Hem- 
mingsen fra  Præstø,  der  paa  sin  Fod  var  vandret  til  den 
franske  Hovedstad  for  at  spille  paa  Verdensudstillingen. 
Carl   Lumbye  begyndte    nu  at  tage   sin   Del  af  Arven  op 

efter  Faderen.  Fra  1867  ophører  Gamle  Lumbye  nemlig 
med  at  dirigere  det  store  Orkester  ved  Casinos  Bals  mas- 
qués,  eller,  som  de  populært  kaldtes,  »Casino  Maskeraderne«. 
Lige  siden  deres  Begyndelse  i  1849  havde  Lumbye  troligt 
Aar  ud  og  Aar  ind  bogstavelig  talt  været  den  Tap,  hvor- 
om det  dansende  København  drejede  sig.  En  ivrig  Gæst 
ved  disse  Maskerader  var  Prins  Ferdinand.  Han  kom 
der  lige  til  sin  Død  i  1863.  Hans  Gemalinde,  Prinsesse 
Caroline,  fortæller  Holten,  spurgte  ham  gerne  den  næste 
Morgen:  »Var  der  kønne  Tøser,  Ferdinand?«,  for  ellers 
vidste  hun,  at  han  ikke  havde  moret  sig.  Det  var  vel  ikke 
altid  gaaet  saa  uangribeligt  til  her,  og  selvom  det  er  en 
stærk  Overdrivelse,  naar  et  Blad  i  1863  om  Casinos  Maske- 
rader siger,  at  her  om  nogetsteds  er  Stedet,  »hvor  Skan- 
dalen florerer  ustraffet,  hvor  Prostitutionen  tør  løfte  Sløret 
og  vise  sig  i  sin  sande  Skikkelse«.  Men  givet  er  det,  at 
Publikum  var  blandet.  Blandt  de  aldrig  svigtende  Del- 
tagere var  saaledes  den  berømte  københavnske  »Halvdame« 
Nora  Ebbesen,  hvis  Ry  endog  naaede  til  Paris,  hvor  hun 
vakte  Opsigt  under  Verdensudstillingen,  og  om  hvem  der 
baade  blev  udgivet  Biografier  og  Romaner.  Da  nu  Alderen 
gjorde  sig  gældende,  vilde  Lumbye  ikke  mere,  og  Sønnen 
Carl  traadte  til.  Det  var  ham  og  Balduin  Dahl,  der  i  de  kom- 
mende Aar  førte  Taktstokken  ved  Casino  Maskeradernes 
Orkestre.  Dog  var  »Gamle  Lumbye«  ikke  dermed  helt  fær- 
dig med  Casino.  Ved  de  fra  December  1868  afholdte  for- 
nemme Lørdagssoiréer  var  der  altid  en  »populær«  Afde- 
ling (3dje),  og  den  dirigeredes  stedse  af  Lumbye. 

Glade  Københavnerminder  fra  disse  Aar  knytter  sig  og- 
saa  til  det  Valentinske  Selskab,  kendt  fra  Alhambras  »Hvide 
Hus«  og  Schweitzerpavillonen.  Det  var  i  September  1864, 
det  holdt  stor  Introduktions  Koncert  i  Valhalla.  Som  et 
yderligere  Vidnesbyrd  om,  hvorledes  ogsaa  andre  af  den 
populære  Tonekunsts  Koryfæer  end  Lumbye  knyttede  deres 

Navn  og  Kræfter  til  det  dengang  endnu  ikke  opfundne 
Begreb  Varieté  —  alt  var  dengang  Koncert,  Aftenunderhold- 
ning eller  Soirée  musicale  —  kan  nævnes,  at  E.  Horneman 
til  det  Valentinske  Selskabs  Introduktions-Koncert  havde 
skrevet  Musik  til  en  Finale  »God  rolig  Natc,  komisk  Kvin- 
tet, Kvartet,  Terzet,  Duet  og  Solo  til  Tekst  af  W.  Rantzau. 
Som  man  vil  se,  et  sangligt  Sidestykke  til  Lumbyes  mor- 
somme Orkesterstykke  »God  Nat  Polka«  fra  1857.  Senere 
træffes  dette  Selskab  i  Salon  Imperial  og  paa  Tivoliøen, 
men  de  rigtig  store  Dage  indtraf  først,  da  de  fandt  et 
Domicil  i  Tivolis  nye  Pavillon,  Lardellis  gamle  Musetempel, 
det  senere  »Slukefter<,  hvor  man  i  sin  Tid  gerne  sluttede 
af  med  en  »01  med  en  Pind  i  . 

I  Slutningen  af  November  1866  syntes  alt  tabt  her. 
Man  tog  da  sin  Tilflugt  til  Lumbye  og  formaaede  ham 
til  inden  hans  Afrejse  i  Tivolis  Pavillon  at  begynde  en 
Række  daglige  Koncerter  fra  Kl.  7 — 111  2  om  Aftenen  til  den 
billige  Pris  af  en  Mark  Personen.  De  varede  ved  omtrent 
uafbrudt  til  ind  i  Januar,  men  saa  vendte  Lumbye  sit 
Fædreland  Ryggen  og  forlagde  Skuepladsen  for  sin  Virk- 
somhed til  Paris.  Den  Opgave,  som  Lumbye  i  den  korte 
Tid,  han  her  optraadte  med  sit  Orkester,  ikke  havde  naaet 
helt  at  løse,  nemlig  at  gøre  Tivolis  Pavillon  til  den  grund- 
fæstede Institution,  der  tilsigtedes,  tilfaldt  nu  et  Damesel- 
skab, der,  skønt  det  var  »udvalgt,  kun  betød  et  Tilbage- 
skridt fra  det  Niveau,  Lumbye  havde  søgt  at  hævde  Pa- 
villonen. Det  var  først  i  Slutningen  af  1869,  Tivolis  Pavillon 
fandt  sin  rette  Form  og  rette  Forum.  Da  holdt  den  fra 
Isenkræmmersvend  til  Folkedigter  forvandlede  W.  Rantzau, 
der  nogle  Aar  forud  var  bleven  gift  med  Sophie  Valentin, 
sit  Indtog  her  med  det  Valentinske  Selskab.  »Kisten«  fik 
sin  rette  Karakter.  Her  skrev  Rantzau  sine  Hundreder  af 
berømte  »Døgnfluer«,  der  som  »Ole  Skeies  Hjemkomst  fra 
Suezkanalen»,    »To  Hunde  om  eet   Been«  o.  m.  fl.    maatte 

høres  af  enhver  rigtig  Københavner,  her  fejrede  Julie  Wester- 
mann sine  første  Triumfer,  men  hermed  indtræder  Pavil- 
lonen ogsaa  i  et  Stadium,  der  ikke  længer  er  Uskyldighedens. 
Et  andet  Ensemble  fra  Tredserne,  men  rigtignok  et, 
der  mødte  med  større  kunstneriske  Pretentioner,  var  den 
store  Lannerske  Ballet  fra  det  k.  k.  Opera  Teater  i  Wien. 
Den  holdt  i  Juli  1866  sit  Indtog  paa  Alhambra  under  Le- 
delse af  Fri.  Kathi  Lanner,  den  store  Valsekonges  Datter, 
der  oprindelig  tegnede  til  at  blive  en  endog  ualmindelig 
glimrende  Danserinde.  Hun  arrangerede  bl.  a.  selv  et  Danse- 
divertissement »Elverpigerne«  og  en  Ballet  »Askepots  Drøm« ; 
den  sidste  opførtes  ved  Selskabets  Besøg  Aaret  efter.  Ja 
saa  yndet  var  dette  Selskab,  der  blandt  sine  bedste  Kræfter 
talte  den  skønne  Bertha  Linda,  at  det,  efter  at  Alhambras 
Sæson  var  ophørt,  fortsatte  sin  Optræden  paa  Folketeatret. 
Medens  dette  Ensemble  trods  Lumbyes  gamle  Kærlighed  til 
Navnet  Lanner  ikke  satte  noget  Spor  i  hans  Produktion,  for- 
modentlig allerede  af  den  Grund,  at  det  var  knyttet  til 
Alhambra,  der  jo  i  den  offentlige  Bevidsthed  stod  som  Ti- 
volis bitre  Fjende,  kaldtes  han  derimod  frem  af  forskellige 
offentlige  Begivenheder,  der  mere  eller  mindre  gjorde  sig 
gældende  ogsaa  paa  Tivolis  Enemærker.  Den  første  større 
af  disse  Begivenheder  var  den  store  Fest  i  Anledning  af 
de  slesvigske  Gæsters  Besøg  paa  Etablissementet  i  1865. 
Det  var  en  ejendommelig  Stemning,  der  herskede,  da  de 
fraskilte  Landsmænd,  væsentligst  Mænd  og  Kvinder  fra 
Egnen  omkring  Haderslev,  Aabenraa,  Sønderborg,  Flens- 
borg og  Tønder,  i  et  Tal  af  2200,  med  gravtung  Alvor 
vandrede  ind  under  den  store  Æresport,  som  Tivoli  havde 
rejst  for  sine  Gæster,  og  det  var  kun  med  Nød  og  Næppe, 
at  Lumbye  kunde  kaste  nogle  karrige  Øjeblikkes  Solskin  i 
deres  Sind  med  sin  nye  »Velkomst  Galop  til  Slesvigerne«. 
Lumbye  selv  var  ikke  den,  paa  hvem  Tabet  af  Sønder- 
jylland havde  gjort  mindst  Indtryk,  og  han  delte  den  den- 

gang  almindeligt  herskende  Tro,  at  det  var  fra  Frankrig, 
fra  Kejser  Napoleon  den  Tredje,  Hjælpen  skulde  komme. 
Da  Tivoli  i  1867  festede  i  Anledning  af  de  franske  Depute- 
redes og  Journalisters  Besøg,  modtoges  derfor  de  fremmede 
af  Lumbye  med  den  pompøse  »Salut  å  nos  amis  Marsch«. 
Han  spillede  for  dem  sin  ældre  »Marseillaise  Galop«  og 
den  nye  franske  Nationalsang,  Dronning  Hortenses  Kejser- 
hymne  »Partant  pour  la  Syrie«,  der  paa  Napoleon  den 
Tredjes  Bud  havde  afløst  »Marseillaisen«.  Aaret  efter  var  der 
Fest  for  de  jyske  og  københavnske  Sangforeninger.  I  Pro- 
cession ankom  de  til  Tivoli,  hvor  de  modtoges  med  Kanon- 
salut og  en  »Hilsen  til  de  jyske  Sangforeninger  Galop«  af 
Lumbye. 

Ogsaa  Lumbye  selv  blev  fejret  ved  disse  Lejligheder, 
men  mest  dog  ved  Tivolis  2oaarige  Stiftelsesdag,  hvor  jo 
ogsaa  han  var  Jubilar.  Medens  Tivolis  Jubilæum,  der  for- 
øvrigt  begyndte  Dagen  forud,  først  fandt  sit  festlige  Udtryk 
om  Aftenen,  begyndte  Lumbyes  allerede  om  Formiddagen. 
Den  15.  August  var  i  1868  en  Lørdag,  og  fra  Tidernes 
Morgen  havde,  som  det  er  Skik  den  Dag  i  Dag,  Prøverne 
fundet  Sted  paa  denne  Dag  i  Ugen.  End  ikke  Jubilæums- 
dagen gjorde  nogen  Fravigelse  fra  denne  Regel.  Da  Lum- 
bye derfor  tidligt  paa  Formiddagen  indfandt  sig  i  Tivoli, 
modtoges  han  ved  Indgangen  af  Bestyrelsen,  og  under 
Salutskud  og  Musik  førtes  han  i  Triumf  til  sit  Værelse 
bag  Koncertsalen.  Her,  hvor  han  fandt  sit  Billede  bekranset 
og  Rummet  smykket  med  Guirlander  og  Dannebrogsflag, 
overraktes  der  ham  en  smuk  Sølvpokal  fra  Orkesterperso- 
nalet. I  Orkestret  var  hans  Pult  smykket  med  en  Lavr- 
bærkrans,  og  efter  at  Prøven  var  forbi,  blev  han  i  Proces- 
sion med  Musik  i  Spidsen  ført  hen  til  Divanen  paa  den 
østlige  Side  af  Koncertsalen,  hvor  der  var  anrettet  Gaia- 
frokost, og  hvor  man  bl.  a.  afsang  en  af  Siesbye  forfattet 
kammeratlig  Hilsen  til  Lumbye  fra  hans  Orkester. 

At  Begejstringen  var  stor  siger  sig  selv,  og  Stemningen 
svarede  fuldt  ud  til  Sangens  Aand.  Det  kammeratlige  var 
netop  Lumbyes  Forhold  til  sine  Musikere.  Og  havde  det 
kgl.  Kapel  og  Døden  i  Aarenes  Løb  taget  mange  fra  ham 
—  af  de  oprindelige  Medlemmer  fra  1843  var  kun  tre  til- 
bage —  var  det  paa  denne  Dag  den  samme  Aand,  der  be- 
sjælede Orkestret,  som  for  25  Aar  siden. 

Efter  den  højtidelige  Afsløring  af  den  af  Prof.  Peters 
modellerede  Buste  af  Carstensen,  fejredes  Vennens  Minde 
af  Lumbye  ved  Opførelsen  af  Carstensens  gamle  Kompo- 
sitioner »Venetiansk  Tappenstreg«  osv.  Endvidere  hæd- 
rede han  Festen  med  en  »Bal  Ouverture  til  Tivolis  Jubi- 
læum«, og  Sønnen  Georg  mødte  med  en  »Jubel  Marsch«. 
Tillige  opførtes  næsten  alle  hans  Kompositioner  fra  1843. 
Der  udkom  hos  Pio  en  lille  og  læseværdig  Biografi  »Hans 
Christian  Lumbye  paa  Tivolis  25aarige  Fødselsdag«,  der 
solgtes  for  8  Sk.  Tivolis  Direktion  skænkede  ham  en 
Snustobaksdaase  af  Guld. 

Da  Aftenen  sluttede,  og  det  skete  sent,  steg  Lumbye 
som  sædvanlig  i  sin  Vogn  for  at  køre  hjem  til  Toldbod- 
vejen, men  selvfølgelig  spændte  man  Hestene  fra  og  trak 
ham.  Først  paa  Gammel  Torv  lykkedes  det  ham  at  tilbage- 
erobre sin  vante  Befordring. 

Som  gammel  Soldat  havde  Lumbye  altid  været  en  loyal 
Undersaat.  Allerede  fra  hans  første  Tid  mødes  Dedikationer 
ialfald  til  Medlemmer  af  Kongens  Hus.  Efter  Frederik 
den  Syvendes  Død  var  Loyaliteten  ikke  i  videre  høj  Kurs 
herhjemme.  Lumbye  glemte  dog  ikke  sin  gamle  Ritmester, 
og  i  selve  Ulykkesaaret  1864  komponerede  han  den  endnu 
den  Dag  i  Dag  saa  populære  »Christian  den  Niendes  Hon- 
neurmarsch«.  Denne  den  gamle  Soldats  Hengivenhed  for  sin 
Foresatte  overførte  han  i  rigt  Maal  paa  Kongefamiliens 
øvrige  Medlemmer,  og  det  skulde  blive  en  hel  lille  Lite- 
ratur,  Lumbye  paa  sine  gamle  Dage  ofrede  paa  disse.    En- 

hver,  der  spiller  Lumbye,  vil  kende  den  yndefulde  »Dron- 
ning Louise  Vals«  og  f.  Eks.  »Dagmar  Polka«,  der  var 
skrevet  til  Festballet  i  Casino  i  November  1866  i  Anledning 
af  Prinsesse  Dagmars  Formæling  med  Storfyrsttronfølgeren 
af  Rusland.  Kronprins  Frederiks  Formæling  med  Carl  den 
Femtendes  Datter  gav  pludselig  hans  Aare  et  livligere  Løb. 
Det  begyndte  med  en  i  denne  Anledning  komponeret  »Fak- 
keldands«,  men  den  blev  hurtig  efterfulgt  baade  af  en  »Kron- 
prinds  Frederik  Polka«  og  en  »KronprindsesseLovisa  Galop«. 
Senere  skulde  det  ikke  blive  mange  Begivenheder  indenfor 
Kongehuset,  som  ikke  fejredes  af  Lumbye  med  en  ny  Me- 
lodi. Vidnesbyrd  herom  er  f.  Eks.  den  kvikke  Vals  til  den 
lille  Prins  Christian.  Offentlig  Paaskønnelse  heraf  udeblev 
dog.  Det  hed  sig  nok,  at  han  baade  skulde  gøres  til  Professor 
og  Ridder.  Det  første  kunde  der  dog  næppe  være  Tale  om, 
og  det  sidste  vilde  kræve  hans  Opgivelse  af  Pensionen  som 
Trompeter,  der  lige  omtrent  kunde  dække  hans  Husleje. 

I  Januar  1866  indkom  der  til  Kultusministeriet  et  An- 
dragende, hvori  anholdtes  om,  at  den  aarlige  Understøttelse 
af  600  Rdl.  af  Staten,  som  hidtil  havde  været  oppebaaret 
af  den  nys  afdøde  Saint  Aubain  (Carl  Bernhard)  maatte 
tilfalde  Lumbye.  Gade,  Hartmann,  Høedt  og  H.P.Holst 
havde  underskrevet  Andragendet,  men  lige  meget  hjalp  det. 
For  de  høje  Herrer,  der  administrerede  Statens  Haandsræk- 
ninger  til  Kunst  og  Videnskab,  var  Lumbye  øjensynlig  ikke 
»fin«  nok.  Først  i  1872  raadede  man  Bod  paa  denne  Uret- 
færdighed. Saa  lidet  forstod  man  endnu  paa  dette  Tids- 
punkt at  vurdere  hans  Betydning  i  dansk  Musik,  og  saa 
lidt  udviklet  var  endnu  den  musikalske  Forstaaelse  i  Dan- 
mark, at  man  i  troskyldig  Fornemhed  kunde  tale  om 
Dansemusiken  som  noget  inferiørt.  Og  dog  havde  man 
dengang  i  Danmark  ualmindelig  god  Dansemusik  for  Øre, 
medens  senere  Tiders  Frisind  ikke  engang  har  dette  Argu- 
ment for  sin  Liberalitet. 

Denne  Lumbyes  Virksomhed  er  dog  langtfra  ensbety- 
dende med  klog  Beregning.  Intet  laa  ham  fjernere.  Hans 
borgerlige  Jævnhed  og  Gemytlighed  var  netop  noget  typisk 
hos  ham,  der  gjorde,  at  alle  Københavnere  holdt  af  ham. 
Som  andet  og  mere  end,  at  han  gerne  vilde  glæde  sin 
gamle  Ritmester,  kan  disse  Melodier  ikke  opfattes.  At  der 
tillige  iblandt  dem  er  enkelte,  som  hører  til  hans  bedste, 
er  kun  et  Vidnesbyrd  mere  om,  at  de  er  skrevne  ud  af 
hans  Hj ærtes  Trang. 

I  disse  Aar  var  Lumbye  hyppigt  paa  Koncertrejser, 
navnlig  i  Tyskland,  hvor  han  med  Rette  var  skattet. 
Johan  Svendsen  har  senere  fortalt,  at  det  var  i  Udlæn- 
digheden, han  første  Gang  saa  Lumbye.  Det  var  i  Leip- 
zig under  Messen.  De  tre  store  Navne,  Gungl,  Bilse  og 
Lumbye,  var  der  for  at  more  Indfødte  som  Fremmede. 
De  to  første  var  der  hver  med  sit  Orkester,  Lumbye  havde 
intet  med,  men  han  dirigerede  Schiitzenhaus  Orkestret,  og 
det  kan  nok  være,  han  satte  Liv  i  det.  Der  fik  han  det 
rette  Indtryk  af  den  danske  Komponist.  Senere  i  Tivoli 
var  Lumbye  bleven  gammel.  »Farlig  Post  den,«  som 
Svendsen  sagde,  »man  gentager  sig  selv.«  Allerede  i  Vin- 
teren 1865 — 66  gav  Lumbye  Koncerter  i  Hamborg  og  Berlin 
assisteret  af  Sønnen  Georg,  bl.  a.  som  Citherspiller.  Han 
ledsagedes  af  den  lille  Otto  Allin,  men  dette  Medarbejder- 
skab maatte  afbrydes,  da  den  lille  Trommevirtuos  fik  ga- 
strisk  Feber.  I  Februar  1867  tiltræder  dette  Trekløver 
paany  en  Rejse,  denne  Gang  til  Paris.  Under  stort  Bifald 
og  stærk  Tilstrømning  blev  der  givet  flere  Koncerter  i 
Hamborg  og  Liibeck.  Derefter  gik  Vejen  til  Altona,  hvor 
Lumbye  gav  Koncerter  i  »Englischer  Garten«.  I  Dussel- 
dorf  steg  Begejstringen  for  den  danske  Dansekomponist  og 
den  lille  Trommeslager  til  Ovationer.  Under  Indtrykket 
af  de  Lumbyeske  Kompositioner  steg  en  hvidhaaret  Mand 
op    paa    Tribunen,    satte    en    Lavrbærkrans    om    den    lille 

Trommeslagers  Hoved  og  overrakte  derefter  Krigsraaden 
en  mægtig  og  kostbar  Blomsterbuket,  medens  der  fra  Pub- 
likum rejste  sig  en  sand  Bifaldsstorm,  der  ikke  syntes  at 
ville  faa  Ende.  Endelig  stod  man  da  omsider  i  Paris.  Her 
dirigerede  han  i  det  bekendte  Etablissement  »Concert  des 
Champs  Elysées«.  Dette  Lokale  var  dengang  det  elegan- 
teste i  Paris,  og  det  eneste,  hvor  Damer  ikke  kunde  komme 
uden  Herreledsagelse.  Kunstnere,  der  kom  til  Paris,  reg- 
nede det  for  en  stor  Ære  at  komme  til  at  optræde  her, 
hvilket  ikke  altid  var  let.  Derfor  vakte  det  Glæde,  ikke 
mindst  i  København,  at  Dørene  stod  aabne  for  Lumbye. 
Smigrende  Tilbud  om  ogsaa  at  komme  til  Holland,  kunde 
han  dog  ikke  modtage,  da  Tiden  var  saa  fremrykket.  Man 
var  allerede  midt  i  Maj.  Et  ikke  uvæsentligt  Øjemed  med 
denne  Pariserrejse  var  dog  den,  at  ledsage  Sønnen  Georg 
til  Seinestaden,  hvor  han,  der  allerede  havde  vist  sig  i  Be- 
siddelse af  et  lovende  Kompositionstalent,  skulde  opholde 
sig  for  at  studere  Musik.  Ogsaa  denne  Side  af  Rejsens 
Opgaver  kronedes  med  det  smukkeste  Resultat.  Skønt  der 
forelaa  Ansøgninger  fra  ikke  færre  end  omtrent  600  yngre 
Musikere,  opnaaede  Georg  Lumbye  at  blive  antaget  ved  det 
kejserlige  Konservatorium  i  Paris  og  det  af  selveste  Auber. 
I  Sæsonen  1867 — 68  genfinder  vi  Lumbye  i  Berlin,  hvor 
han  fra  Oktober  optraadte  i  et  nyt  Lokale,  der  hed  »Vaux- 
hall«.  Han  ledsagedes  denne  Gang  af  et  af  sine  Orkester- 
medlemmer, den  udmærkede  Violinist  Frants  Hildebrand. 
Denne  var  fra  det  J.  P.  Hansenske  Orkester  paa  Vesterbros 
Teater  i  1867  indtraadt  som  Soloviolinist  hos  Lumbye,  og 
da  Lumbye  ved  Sommerens  Slutning  drog  afsted  til  Berlin, 
foreslog  han  ham  at  følge  med.  I  Berlin  fik  man  et  ty- 
pisk Eksempel  paa  den  sorgløse  Maade,  Lumbye  havde  for 
Skik  at  tage  Tingene  paa.  Det  viste  sig  nemlig,  at  han 
slet  ikke  havde  ordnet  nogetsomhelst  Engagement  for  sin 
medbragte  Violinist,  ja  der  var  overhovedet  ikke  Plads  til 

ham.  Lumbjre  mente  rigtignok,  at  det  skulde  man  ikke 
bryde  sig  om,  for  naar  de  tyske  Musikere  først  havde  hørt 
ham  spille,  vilde  de  nok  give  ham  Plads,  og  derfor  ind- 
rettede han  det  til  en  Begyndelse  med,  at  han  kom  til  at 
sidde  ved  en  særskilt  Pult  foran  Dirigentpulten.  Da  man 
nu  ikke  godt  kunde  tænke  sig  et  Lumbyesk  Koncertpro- 
gram uden  »Drømmebilleder«,  og  ingen  af  Orkestrets  Med- 
lemmer kunde  spille  Cither,  tilbød  Hildebrand  at  overtage 
denne  Stemme  ved  at  spille  den  paa  Violin  med  Sordin,  og 
Virkningen  heraf  fremkaldte  en  saadan  Jubel  hos  Berlinerne, 
at  den  i  flere  Maaneder  hver  Aften  spilledes  en  fem,  seks 
Gange  da  capo.  Til  Ære  for  det  Lokale,  hvori  han  op- 
traadte,  komponerede  han  en  »Vauxhall  Polka«  med  en 
lille  Violinsolo,  hvori  Hildebrand  navnlig  udmærkede  sig. 
Men  Ejeren  lagde  dog  ikke  overdreven  Taknemmelighed  for 
Dagen.  Skønt  der  altid  var  fuldt  Hus  i  Lokalet,  voldte  det 
stedse  Lumbye,  som  ikke  var  synderlig  praktisk  paa  dette 
Omraade,  Besværligheder  at  faa  sit  Tilgodehavende,  og  det 
endte  da  ogsaa  med,  at  han  blev  narret  for  et  større  Beløb. 
Derimod  fik  han  fra  anden  Side  et  Tilbud,  som  han  dog, 
hvor  hædrende  og  fristende  det  end  var,  ikke  mente  at 
kunne  gaa  ind  paa.  Det  gik  ud  paa,  at  flere  Kapitalister 
vilde  forære  ham  en  Byggegrund  til  at  opføre  et  Koncert- 
lokale paa,  saafremt  han  vilde  vinde  preussisk  Borgerret. 
Selve  Bygningen  vilde  et  Aktieselskab  lade  opføre  under 
Lumbyes  egen  Ledelse.  Men  skønt  Lumbye  saaledes  kunde 
se  sin  gamle  Plan  fra  1865  om  et  eget  Koncertlokale  vir- 
keliggjort, glemte  han  dog  intet  Øjeblik,  at  det  var  København 
og  ikke  Berlin,  der  husede  hans  Ønskers  Maal.  Et  hjemligt 
Blad  udbrød  da  ogsaa  med  Bitterhed:  »Hvor  glædeligt  det 
end  maa  være  for  enhver  Dansk  at  see,  hvorledes  vor  geniale 
Landsmands  Fortjenester  paaskjønnes,  er  der  paa  den 
anden  Side  ogsaa  noget  krænkende  i,  at  vi  skulle  lære  af 
vore  Fjender,  hvorledes  vi  skulle  belønne  vore  Konstnere.« 

Efter  et  halvt  Aars  Ophold  i  Berlin  begav  Lumbye  sig, 
ledsaget  af  sin  Violinist,  til  Hamborg,  hvor  han  dirigerede 
det  store  Orkester  i  det  Sagebielske  Etablissement.  Dette 
Orkester  bestod  af  de  bedste  stedlige  Kræfter,  og  paa  denne 
Baggrund  var  Hildebrands  Repræsentation  af  Tivoliorkestret 


H.  C.  Lumbye. 
Efter  Litografi  ca.  1868. 


dobbelt  glansfuld.  Ogsaa  den  dengang  bekendte  Theod. 
Koch  optraadte  ved  disse  Koncerter  med  Soli  for  Kornet 
å  piston.  Med  Afslutningen  af  denne  Koncertrejse  ophørte 
ogsaa  det  korte  men  glimrende  Samarbejde  mellem  Lumbye 
og  Hildebrand.  Forholdet  mellem  dem  havde  under  Rejsen 
været  som  mellem  Fader  og  Søn.  Hildebrand  havde  i  alt 
været  ham  en  Støtte.  Om  det  saa  var  Lumbyes  Koffert, 
pakkede  han  den.  Det  slog  derfor  ned  som  et  Lyn,  da 
han  en  skønne  Dag  erklærede,  at  han  ikke  vilde  med  til- 
bage til  København.  Hildebrands  Maal  var  Berlin,  og  efter 
mange    Kampe    rejste    han    med    fire    preussiske  Thaier    i 

Lommen  og  ledsaget  af  Lumbyes  gode  Ønsker  til  Berlin, 
hvor  han  hurtigt  fandt  Optagelse  i  det  Liebigske  Symfoni- 
orkester, hvorfra  Vejen  dog  snart  gik  til  St.  Petersborg,  hvor 
han  blev  kejserlig  russisk  Koncertmester. 

Et  smukt  Udtryk  fandt  den  store  Folkeyndest,  Lumbye 
nød,  ved  en  Aftenunderholdning,  der  den  6.  Marts  1869  afhold- 
tes til  Fordel  for  ham  i  Folketeatret.  Der  var  stuvende  fuldt 
Hus.  Ved  sin  Indtræden  modtoges  han  med  Touche  af 
Orkesret,  der  dirigeredes  af  Ramsøe,  og  med  bragende 
Haandklap  af  Publikum.  Af  nye  Kompositioner  af  ham 
opførtes  bl.  a.  »Kong  Carl  den  Femtendes  Honneurmarsch« 
og  en  smuk  Vennehilsen  »Salut  for  August  Bournonville 
Galop«.  Sang  og  Musik  vekslede,  og  efter  en  Vaudeville 
»Et  Eventyr  i  Udstillingstiden«  sluttede  Aftenen  med  »Cham- 
pagne Galoppen;.  Det,  der  af  denne  Aftens  Program  for- 
tjener særlig  at  mindes  her,  er  imidlertid  Prologen,  der 
var  forfattet  af  Erik  Bøgh  og  blev  fremsagt  af  denne  selv  som 
en  Henvendelse  fra  Publikum  til  den  bedagede  Tonemester. 
Da  den  i  sig  selv  er  typisk  for  Versmageren  Bøgh  og  til- 
lige et  godt  Udtryk  for  Forholdet  mellem  Lumbye  og  hans 
Publikum,  skal  den  anføres  her: 

Det  er  altid  en  mislig  Sag 

At  vove  sig  udenfor  sit  Fag  — 

Jeg  føler  det  netop  nu  trods  Nogen!  — 

Og  derfor  ved  jeg,  det  ligger  nær 

At  spørge,  hvad  jeg  igrunden  vil  her, 

Mens  mellem  Kulisserne,  skjulte  i  Krogen 

Staar  Andre,  der  og  der  og  der, 

Af  hvilke  Enhver 
Kunde  bedre  sige  Prologen.  — 
Ja  var  den  af  den  sædvanlige  Slags, 
Et  pent  "Tag  tiltakke'  eller  deslige, 
Skulde  jeg  heller  end  gjerne  vige 
Pladsen;  men  —  jeg  kan  betro  Dem  det  straks: 
Det  er  ingen  rigtig  Prolog,  jeg  vil  sige. 

Vor  gamle  Ven  —  det  ved  De  jo  bedst  — 

Behøver  ingen  Prokurator 

For  Publikums  Domstol,  og  ingen  Præst 

Til  at  offre  dem,  der  er  budne  tilgjæst, 

Duftende  Virak  ved  denne  Fest  ■ — 

Kort:  sletingen  Deklamator; 

Og  da  jeg  har  hans  Tilladelse  til 

At  tale  om,  hvad  jeg  lyster  og  vil, 

Som  om  jeg  var  Improvisator, 

Saa  er  Sagen  jo  grumme  nem: 

Det  er  ikke  fra  ham  til  Dem 

Jeg  er  kommen  herop  for  at  bede 

Om  venligt  Bifald  og  skaansom  Dom, 

Nej,  tillad  mig  at  vende  Forholdet  om : 

Det  er  fra  Publikum,  jeg  kom 

Med  en  Hilsen  til  Lumbye  dernede. 

Ja,  gamle  Ven!     Jeg  kan  godt  forstaa, 

At  mindst  af  Alle  Du  forudsaa 

Nogen  saadan  Henvendelse. 

Men   Du  kan  være  forsikkret  paa, 

At  jeg  naarsomhelst  fra  Store  og  Smaa, 

Hvis  det  behøvedes,  kunde  faa 

Fuldmagt  til  denne  Sendelse. 

Og  fik  jeg  den  ej,  var  det  intet  Savn  — 

Saa  talte  jeg  i  mit  eget  Navn ! 

Jeg  kom  herop  som  en  Bepræsentant 

For  dem,  til  hvis  Glædesfester  Du  bandt 

Tonernes  vaarfriske  Krandse  — 

For  dem,  der  endnu  som  ved  Trylleri 

Ser  Ungdommens  Minder  svæve  forbi, 

Manede  frem  ved  en  Melodi 

Af  Dine  jublende  Dandse, 

For  dem,  der  langt  fra  vor  Fædrevang 

I  fremmede  Egne  ved  deres  Klang 

Fik  Hilsen  fra   Hjemmet,  der  kjærlig  tvang 

Det  flygtige  Fjed  til  at  standse  — 

Jeg  kom  som  en  af  den  store  Flok, 

Der  elsker  Tonerne  —  det  er  jo  nok! 

20* 

Det  var  som   Saadan  jeg  fik  Lyst 
Til  at  udtale  højt  og  tydeligt. 
Hvad  tusind  Andre  har  sagt  saa  tyst, 
Og  hvad  jeg  ved  vil  være  en  Trøst, 
Xaar  Sorg  og  Mismod  trykker  dit  Bryst, 
Og  hvad  Ingen  vil  tage  fortrydeligt: 
Vi  skjønner  mer  paa  Dit  Strengespil 
End  sommetider  det  lader  til! 

Vel  var  der  Meget,  vi  undte  Dig  godt, 

Som  Du  ikke  har  faaet, 

Og  vel  var  Dit  Honorar  saa  smaat. 

At  det  tidt  kun  til  Nød  har  forslaaet; 

Men  det  var  af  praktiske  Hensyn  blot: 

»En  Kunstner  maa  ikke  ha'  det  for  flot«, 

Siger  de,  der  forstaar  sig  paa'et. 

At   Dit  Publikum  har  Dig  kjær 

Og  skatter  taknemlig  Dit  Kunstnerværd, 

Det  kan  jeg  jo  let  bevise : 

Hvorfor  mon  der  sidder  Saamange  der, 

Og  hvorfor  staar  jeg  paa  Brædderne  her 

—  Kun  fordi  det  er  Din  Benefice! 

Ja.  jeg  tør  indestaa  for,  at  man  ej 

Imorgen  i  Byen  vil  snakke 

Et  eneste  dadlende  Ord  om  mig, 

Skjøndt  nu  imod  Skik  og  Sædvane  jeg 

Siger  ikke  til  dem,  men  til  Dig: 

•Velkommen  os  tag  tiltakke!« 


Det  forstaar  sig,  at  Publikum,  som  der  ogsaa  stod  i  de 
samtidige  Referater  af  Festen,  var  i  Tivolistemning. 

Trods  Alderen  og  stedse  tiltagende  Svagelighed  var  »Gamle 
Lumbye«  ikke  den,  der  gik  af  Vejen  for  en  Koncertrejse. 
Turen  gik  nu  til  Sverige,  hvor  han  altid  havde  følt  sig 
hjemme,  men  det  skulde  ogsaa  blive  den  sidste.  Ogsaa  denne 
Gang  fulgte  Orkestret  ham  paa  Rejsen.  Den  formede  sig 
som  et  sandt  Triumftog.  I  de  første  Dage  af  Oktober  1869 
brød  man  op,  og  nu  gik  Vejen  over  Malmø,  Lund,  Ystad, 

Kristiansstad,  Vexio,  Jonkoping,  Orebro  til  Stockholm,  hvor 
man  opholdt  sig  en  Ugestid.  Koncerterne  afholdtes  i  »de 
la  Croix's  Salong«,  hvor  de  samlede  et  udsøgt  og  meget 
elegant  Publikum,  deriblandt  Kongen,  Dronningen  og  Her- 
tuginden af  Dalarne  med  Følge.  Medens  Lumbye  i  1858 
var  bleven  baaret  i  Guldstol  af  Studenter  ved  et  Gilde  i 
Malmø,  og  han  i  1860  var  blevet  hyldet  af  Stockholmerne, 
Høje  som  Lave,  var  det  denne  Gang  navnlig  Hoffet,  der 
satte  Farve  paa  hans  Ophold  i  Målarstaden.  Kabinetskam- 
merherre  v.  Schildt  indfandt  sig  personlig  og  indbød  Lumbye 
og  hans  Orkester  til  at  spille  paa  Slottet.  Ved  Ankomsten 
blev  den  gamle  Mester  modtagen  som  en  Fyrste.  Der  blev 
spillet  et  Par  Timers  Tid,  først  >Carl  den  Femtendes  Hon- 
neurmarsch«  og  Kongens  Yndlingsnummer  Ouverturen  til 
»Fra  Diavolo«,  dernæst  »Amelie  Valsen«,  »Lo visa  Polka«, 
»Champagne  Galoppen«  o.  m.  fl.,  og  Kongen  selv  dansede,  saa 
han  blev  ganske  varm.  Han  var  synlig  oplivet  af  de  muntre 
Melodier,  og  det  fortælles,  at  da  en  af  Kontrabasserne  til  Stadig- 
hed gled  paa  det  bonede  Gulv,  fandt  han  for  at  raade  Bod  paa 
denne  Ulempe  paa  som  Støtte  at  rekvirere  en —  »spottlåda«. 
Da  Musiken  var  forbi,  kom  Dronningen  og  overrakte  egen- 
hændig Lumbye  som  Tak  sin  kun  yderst  faa  tildelte  Guld- 
medaille.  Fra  Stockholm  gik  Turen  videre  over  Upsala, 
Westerås,  Eskilstuna,  Koping,  Norrkoping  o.  m.  fl.  Byer, 
flere  Steder  ledsaget  af  stærkt  Snefog.  I  Karlstad  var  Vejret 
saa  slet,  at  kun  Mandspersoner  kunde  indfinde  sig  til  Kon- 
certen. I  Goteborg  varede  Opholdet  i  tre  Dage,  og  den  9. 
November  kunde  man  omsider  slutte  af  i  Malmø. 

Ligesom  Lumbyes  Bejser  i  de  senere  Aar  var  blevet  hyp- 
pigere og  stadig  mere  omfattende,  var  der  blandt  danske  Mu- 
sikere kommen  mere  Fart  over  deres  Optræden  udenlands. 
Efter  Bejsen  i  1869  fik  Lumbye  straks  Tilbud  om  nyt  Enga- 
gement i  Stockholm  men  maatte  opgive  det  paa  Grund  af  Ti- 
volisæsonen.   C.  C.  Møller  tog  da  derop  tilligemed  syv  danske 

Musikere,  blandt  hvilke  navnlig  Fløjtenisten  Carl  Andersen, 
som  vor  senere  under  Navnet  Joachim  Andersen  bekendte 
Landsmand  dengang  kaldte  sig,  og  Valdhornisten  Vald.  Neu- 
mann, gjorde  sig  fordelagtig  bemærkede.  Lincke  forlod  Køben- 
havn for  at  slaa  sig  ned  i  Paris,  hvor  allerede  Georg  Lum- 
bye havde  erholdt  Ansættelse  i  et  af  Verdensstadens  største 
Orkestre,  hvor  han  forøvrigt  sad  Side  om  Side  med  Johan 
Svendsen.  Men  allerede  et  Par  Aar  senere  dirigerede  Georg 
Lumbye  paa  Blanchs  Café  i  Stockholm,  medens  Vald.  Neu- 
mann med  8  Mand  giver  Hornkoncerter  i  Upsala,  og  C.  C. 
Møller  endog  er  i  St.  Petersborg,  hvor  allerede  Hildebrand 
havde  kastet  Glans  over  de  danske  Musikere,  som  var  vel 
anskrevne  overalt.  Medens  de  yngre  saaledes  drager  ud,  var 
der  en  af  Lumbyes  gamle  Venner,  der  var  vendt  hjem. 
Ligesom  Carstensen  var  nemlig  ogsaa  Volkmar  Busch  om- 
sider søgt  hjem  til  den  fædrene  Arne.  Der  var  foregaaet  store 
ydre  Forandringer  med  ham,  siden  han  drog  afsted.  I 
Amerika  var  han  gaaet  over  til  Katolicismen,  og  dette  havde 
givet  hans  Musik  en  ny  Retning.  I  1859  havde  han  i  Rich- 
mond  komponeret  sin  »Stabat  mater«  over  et  Digt  i  10 
Stanzer  fra  det  13.  Aarhundrede.  Det  var  skrevet  i  udpræget 
italiensk  Stil  for  4  Solostemmer  og  stort  Kor  samt  Orgel, 
Klaver  og  Orkester.  Med  dette  Værk  introducerede  Joseph 
Marie  Francois  Volkmar  Busch,  »du  tiers  Ordre  des  Péni- 
tents  de  St.  Francois  d'Assise«,  sig  ved  en  Koncert  i  Casinos 
store  Sal,  hvor  han  ogsaa  opførte  sin  gamle  Sørgemarsch  over 
Rye,  hvilken  nu  var  kommen  til  at  hedde  »Marcia  solenne 
in  memoria  d'un  guerriero  defunto«  for  at  klinge  mere 
pompøst.  Ogsaa  i  de  følgende  Aar  gav  han  Koncerter  med 
sin  Kirkemusik,  deriblandt  et  »Ave  Maria«  og  et  »Ave  ve- 
rum«,  som  han  i  1864  havde  skrevet  i  New  York.  Men 
altid  var  »Stabat  mater«  i  Spidsen,  og  det  kan  da  ikke  for- 
undre, at  han  Resten  af  sin  Levetid  Mand  og  Mand  imel- 
lem kun  benævntes  med  sit  nom  de  guerre  »Stabat  mater«. 

Med  forunderlig  Lethed  vedblev  Lumbye  at  skrive  sine 
Melodier.  Hans  geniale  Skaberkraft  havde  saa  langt  fra 
tabt  sin  Friskhed,  at  hans  Danses  Lødighed  i  denne  sidste 
Periode  tværtimod  stod  betydelig  over  Halvtredsernes. 
»Amager  Polka«  og  »Chretien  Polka«  skriver  sig  fra  denne 
Tid.  I  Januar  1870  afholdt  den  kongelige  Ballet  i  Casino 
et  stort  Karneval  til  Fordel  for  Oprettelsen  af  et  privat 
Pensionsfond.  Her  var  Lumbye  medvirkende  ikke  blot 
som  Orkesterleder  men  ogsaa  som  Komponist.  Blandt 
andre  Divertissements  havde  Bournonville  ogsaa  arrangeret 
en  Cyclus  af  Nationalkvadriller  under  Navn  af  »Bouquet 
royal«,  der  udførtes  af  det  samlede  Balletpersonale.  Af 
Musiken  hertil  spilles  endnu  den  Dag  i  Dag  en  af  Lum- 
byes allerprægtigste  Galopper  og  hans  »Skandinavisk  Qua- 
drille«,  der  gik  over  i  det  kgl.  Teaters  Bepertoire.  For  sin 
Virksomhed  som  Arrangør  og  Komponist  til  »Bouquet 
royal«  modtog  han  en  Gratifikation  af  det  kgl.  Teater,  der 
ligeledes  tilstod  ham  en  Friplads  som  Anerkendelse  af  hans 
tidligere  Virksomhed  for  Teatret.  Men  endnu  engang  skulde 
Balletdigteren  Bournonville  søge  sin  Hjælp  hos  Lumbye.  Det 
var,  da  i  Februar  1871  Balletten  »Livjægerne  paa  Amager« 
skulde  gaa  over  Scenen  paa  Kongens  Nytorv.  Dette  hen- 
rivende Scenebillede  fra  Dupuys  Dage  med  de  gamle  ind- 
smigrende Melodier  kunde  ikke  have  fundet  en  prægtigere 
Finalegalop  end  den,  Lumbye  skænkede  den.  Den  er  i 
Virkeligheden  en  genial  Opblussen  af  de  bedste  Egenskaber 
i  et  Musiktemperament,  der  nu  var  slidt  og  tæret  paa  i 
30  Aar.  Paa  det  kgl.  Theater  gik  endnu  paa  disse  Tider 
et  originalt  Lystspil  »Bosa  og  Bosita«  af  en  Anonym.  Dette 
inspirerede  Lumbye  til  den  dejlige  »Bosa  og  Bosita  Vals«, 
der  rummer  en  saa  ægte  og  uforfalsket  Duft  fra  Fyrrerne, 
at  man  maa  forbavses  over  en  saadan  Ungdomsfriskhed 
hos  den  da  tredsindstyveaarige  Mester. 

Imidlertid  indtraf  Krigen  i  1870  og  med  den  Genopliv- 

elsen  af  slumrende  Forhaabninger  i  Kongeriget  og  i  Nord- 
slesvig: det  sidste  Sted  blev  endda  af  denne  Grund  Flens- 
borg og  Sønderborg  erklæret  i  Belejringstilstand.  Skønt 
Lumbye,  som  alle  herhjemme,  var  greben  af  de  stærke 
nationale  Stemninger,  navnlig  da  han  i  Spidsen  for  et  Or- 
kester paa  50  Mand  i  Tivoli  koncerterede  til  Fordel  for  de 
franske  Saarede  og  Faldnes  Efterladte,  glemte  han  dog  intet 
Øjeblik,  at  i  Kunstens  Verden  kendes  ingen  Nationalitets- 
modsætninger.  Det  gav  sig  ogsaa  et  klart  Udslag,  da  Ti- 
voli fik  Besøg  af  hans  mangeaarige  Kunstfælle  Joseph 
Gungl,  der  i  Juli  1871  indtraf  i  Spidsen  for  sit  Orkester. 
Besøget  varede  en  Uge,  og  langt  fra  at  der  opstod  Jalousi 
mellem  de  to  berømte  Mestre,  forenede  man  tvertimod  de 
to  Orkestre,  der  derved  kom  til  at  tælle  62  Mand,  der 
skiftevis  dirigeredes  af  Lumbye  og  Gungl.  Forholdet  mel- 
lem dem  var  glimrende.  Straks  den  første  Aften  tegnede 
det  dog  til,  at  Gungl  skulde  have  en  varm  Modtagelse  af 
Publikum,  blandt  hvem  det  Rygte  havde  vundet  Tiltro,  at 
Gungl  var  indkaldt  for  at  »vippe«  Lumbye.  Da  han  viste 
sig,  begyndte  Folk  at  hysse.  Lumbye  kom  da  tilsyne  i 
Døraabningen  og  modtoges  med  voldsom  Jubel.  Han  løf- 
tede Haanden  til  Tavshed,  og  stilfærdig  gik  han  hen  og  tog 
Gungl  ved  Haanden,  førte  ham  frem  i  Orkestret  og  sagde 
henvendt  til  Publikum  de  faa  Ord:  »Jeg  vil  blot  sige  Dem, 
at  Gungl  er  min  Ven!«  Bragende  Ovationer  hilste  disse 
Ord,  og  nu  kunde  den  tyske  Mester  endelig  finde  Øretyd. 
Samme  Aften  mødte  Gungl  og  hans  Orkester  med  en  kæmpe- 
mæssig Lavrbærkrans,  hvormed  de  hædrede  den  danske 
Tonemester,  men  Dagen  efter  kom  Lumbye  og  hans  Folk 
under  endeløs  Jubel  slæbende  med  en,  der  var  nøjagtig 
dobbelt  saa  stor,  til  Ære  for  Østerrigeren.  Han  og  Lum- 
bye var  jo  gamle  Venner  fra  Rejseaarene,  og  begge  forstod 
de  at  vurdere  hinanden  efter  Fortjeneste.  Gungl  spillede 
her  vore  hjemlige  Komponister,   og  bl.  a.  opførte  han  som 

noget  særligt  pikant,  fordi  den  spilledes  af  et  Berliner- 
orkester, »Den  tapre  Landsoldat«,  hvortil  han  havde  kom- 
poneret en  Art  Ouverture.  Aaret  efter  kom  da  Gungl  ogsaa 
igen  og  spillede  en  14  Dages  Tid  under  Udstillingen  i  1872. 
Ogsaa  da  optraadte  de  sammen,  og  yderligere  forstærket 
med  Balduin  Dahls  Orkester  spillede  de  ved  Festen  for 
Deltagerne  i  den  nordiske  Kunstnersammenkomst  bl.  a. 
Ouverturen  til  Nordstjernen«  og  Variationer  af  Kejser- 
kvartetten  af  Haydn.  Gungl  var  henrykt  for  sit  Køben- 
havnerophold og  viede  det  to  nye  Melodier,  »Kjøbenhavns 
Tivoli  Polka«  og  Valsen  »Erindring  om  Kjøbenhavn«. 

Det  var  imidlertid  at  mærke,  at  Lumbye  nu  var  ved 
at  blive  træt.  I  Februar  1871  havde  han  mistet  sin  Hustru, 
men  allerede  i  December  samme  Aar  indgik  han  nyt  Ægte- 
skab med  Anna  Helene  Jønsson.  Alligevel  gik  det  nu  ned 
ad  Bakke  med  Kræfterne.  I  Juni  1872  maatte  han  tage  Ferie 
og  afrejste  til  Wiesbaden  for  der  at  gennemgaa  en  Badekur. 
Under  hans  Fraværelse  dirigeredes  Orkestret  i  Tivolis  Kon- 
certsal af  Sønnen  Georg,  der  jævnlig  havde  maattet  gribe 
Taktstokken,  naar  Kræfterne  svigtede.  Hans  Helbred  blev 
stedse  s^  agere,  hans  Hørelse  paa  det  hidtil  raske  Øre  var 
betydelig  svækket,  og  den  opslidende  Virksomhed  Aften 
efter  Aften  paa  den  Plads,  hvor  han  nu  havde  staaet  i  om- 
trent 30  Aar,  og  hvori  han  altid  havde  lagt  sine  bedste 
Kræfter,  var  nu  mere,  end  han  turde  byde  sig  selv.  Skønt 
Tivoli  vidste,  at  med  Lumbye  mistede  det  et  af  sine  ældste 
og  bedste  Aktiver,  og  der  ligesom  skete  et  skæbnesvangert 
Brud  paa  Traditionen  fra  Fyrrerne,  den,  der  endnu  var 
noget  af  Havens  fornemste  Tiltrækning,  var  man  paa  den 
anden  Side  klar  over,  at  man  skyldte  Lumbye  det  Hensyn 
at  unde  ham  Hvilen  efter  de  mange  Aars  Virken  derinde,  Aar, 
af  hvilke  ikke  faa  udelukkende  tilhørte  ham  alene,  da  Tivoli 
kun  var  en  blot  og  bar  Ramme  om  ham  og  hans  Melo- 
dier.   Det  var  med  Vemod,  man  skiltes  fra  ham,   nu  hans 

venlige  Smil  og  hyggelige  Smaanik  til  Venner  og  Bekendte, 
hvor  han  paa  god  gammeldags  Maner  med  Ryggen  mod 
sit  Orkester  strøg  Fiolen,  ikke  længer  fortalte  København- 
erne, at  her  var  de  hjemme  om  nogetsteds.  Efter  egen 
Begæring  traadte  han  tilbage,  og  man  tilstod  ham  som 
Tak  en  livsvarig  og  rundelig    Pension   (600   Rd.),    og  ved 


H.  C.  Lumbye. 
Efier  Træsnit  i  „Dl.  Tidende«   1874. 


Juletid  stod  der  i  Aviserne  et  Avertissement,  hvori  Tivolis 
Direktion,  da  Pladsen  som  Orkesterchef  i  Tivolis  Koncertsal 
bliver  ledig  ved  Hr.  Krigsraad  Lumbyes  Fratrædelse,  anmoder 
d'Hrr.,  som  attraar  denne  Plads,  om  inden  Aarets  Udgang 
at  indsende  skriftlig  Meddelelse  derom  paa  Tivolis  Kontor. 
Spørgsmaalet  om  hans  Efterfølger  var  brændende.  Selv 
havde  han  jo  helst  set  Sønnen  Georg,  der  paa  dette  Tids- 
punkt dirigerede  i  »Vauxhall«  i  Upsala,  tage  Arven  op  efter 

sig.  Store  Dele  af  Publikum  ønskede  det  samme.  Det 
manglede  heller  ikke  paa  Opfordringer  i  Bladene.  Navnet 
Lumbye  havde  jo  en  gennem  flere  Slægtled  rodfæstet  Klang. 
Tivolis  Direktion  var  dog  meget  formel.  Den  nedsatte  en 
Kommission  bestaaende  af  Gade,  Hartmann  og  Paulli,  og 
disse  kom  efter  megen  Overvejelse  til  det  Resultat,  at  Bal- 
duin  Dahl  burde  indstilles.  Hvorledes  det  gik  denne  ved 
Publikums  Modstand  og  egen  Uforsigtighed,  er  noksom  be- 
kendt. Det  blev  altsaa  ikke  Navnet  Lumbye,  der  kom  til 
fortsætte  Traditionerne  i  Tivolis  Koncertsal.  Ogsaa  dette 
gik  vel  »Gamle  Lumbye«  nært  til  Hjærte,  men  Sønnerne 
skulde  i  de  kommende  Tider  paa  mangfoldig  Vis  værne 
om  det  Navn,  de  havde  faaet  i  Arv.  I  Pressen  beklagede 
man  Resultatet,  ikke  mindst  i  Etablissementets  egen  Inter- 
esse, »idet  Publikum  derved  er  blevet  afskaaret  fra  oftere 
at  se  Krigsraad  Lumbye  optræde  som  »Gjæst«  i  Orchestret, 
hvilket  han  vel  ikke  vilde  være  utilbøielig  til  under  en  af 
sine  Sønners  Direction.« 

Imidlertid  sad  Lumbye  selv  værkbrudden  og  lænket  til 
Hjemmet,  og  lidet  saa  Københavnerne  til  den  kendte  og 
yndede  Skikkelse  med  de  morsomme  gammeldags  sølv- 
hvide Pandekrøller.  Endnu  en  enkelt  Gang  skulde  det  dog 
beskæres  dem  at  se  ham,  og  endnu  engang  skulde  de  faa 
Lejlighed  til  at  juble  ham  i  Møde.  Sønnen  Carl  dirigerede 
ved  Foraarstide  1873  Orkestret  i  Direktør  Francois  Rappos 
Cirkus  i  Filosofgangen.  I  Maj  —  Natten  mellem  den  2.  og 
3.  —  hjemsøgtes  denne  Cirkus  af  en  heftig  Ildebrand,  hvor- 
ved Rappo  mistede  alt,  hvad  han  ejede.  Et  meget  betydeligt 
Tab  led  ogsaa  Carl  Lumbye  og  hans  Orkester,  der  ved  Bran- 
den mistede  Instrumenter  og  Musikalier.  Til  Fordel  for 
dem  blev  der  da  den  17.  Maj  paa  Folketeatret  givet  en 
Forestilling,  hvor  der  som  første  Nummer  af  Musikstyk- 
kerne, der  iøvrigt  dirigeredes  af  Folketeatrets  egen  Dirigent, 
Ramsøe,  blev  opført  »Champagne  Galoppen«  under  Anførsel 

af  H.  C.  Lumbye  selv.  Under  Spænding  fra  Tilhørernes  Side 
gik  Tæppet  op,  og  der  sad  da  Gamle  Lumbye  sammen- 
sunken i  en  Lænestol  med  Front  mod  Tilskuerpladsen. 
Meget  svag  dirigerede  han  sin  sprudlende  Galop,  hvorefter 
Tæppet  gik  ned  under  Publikums  endeløse  Jubel.  Men 
det  var  uigenkaldelig  sidste  Gang,  han  mødtes  med  sin 
gamle  trofaste  Garde.  Nu  gik  det  med  rivende  Skridt  ned 
ad  Bakke,  og  en  Katastrofe  var  længe  forudset.  Fredagen 
den  20.  Marts  1874  Kl.  3\  2  om  Morgenen  drog  den  gamle 
Mester  sit  sidste  Suk.  Den  muntre  Tonekunsts  stolte  For- 
kynder var  ikke  mere,  og  Danmark  havde  mistet  en  af 
sine  navnkundigste  Komponister.  Otte  Dage  efter,  den  27., 
fandt  Jordefærden  Sted.  Samme  Morgen  fandtes  i  de  fleste 
af  Hovedstadens  Aviser  et  hj ærteligt  Mindedigt  af  W. 
Rantzau. 

Ved  Middagstide  samledes  der  i  Frue  Kirke  saa  stort 
et  Følge,  som  Kirken  overhovedet  kunde  rumme.  Oppe  fra 
Orgelet  spilledes  en  Sørgemarsch  for  stort  Orkester,  og 
efterat  Folketeatrets  og  Casinos  Skuespillere  dernæst  havde 
afsunget  en  smuk  Sang  af  Teaterdirektør  M.  V.  Brun, 
skildrede  Pastor  Warburg  i  bevægede  Ord  den  Afdødes 
personlige  Egenskaber  og  hele  Virke  og  bragte  ham  tilsidst 
et  Farvel  fra  hans  mange  Venner  og  Beundrere.  Medlem- 
mer af  det  Lumbyeske  Orkester  bar  derefter  Kisten  ud  af 
Kirken,  og  fulgt  af  Tusinder  af  Mennesker  satte  Sørgetoget 
sig  i  Bevægelse,  først  ud  til  Vesterbro,  hvor  der  gjordes 
holdt  foran  Tivoli,  medens  Salutskudene  drønede,  derefter 
ud  ad  Farimagsvejen  til  Søetatens  Kirkegaard,  hvor  alle- 
rede Svigersønnen  Ad.  Recke  havde  fundet  sit  sidste  Hvile- 
sted, og  hvor  Gardens  Musikkorps  blæste  en  smuk  Koral 
over  Graven.  I  tætte  Skarer  viste  Københavnerne  deres 
Deltagelse  ved  den  gamle  Mesters  sidste  Hvilested.  Jorde- 
færden var  storstilet  og  stemningsfuld. 

Paa  mangfoldige  Maader  mindedes  Københavnerne  om 

den  gamle  Mesters  Bortgang.  Bl.  a.  udkom  der  hos  Strandberg 
en  Skillingsvise  »Danmarks  Lumbye  er  død«.  Den  gik  paa 
Melodien  »Du  Søvnens  Gud«  af  »Den  sidste  Nat«.  Blandt 
dem,  der  gav  Lumbye  et  smukt  Eftermæle,  var  ogsaa  Bour- 
nonville, der  i  »111.  Tidende«  i  følte  Ord  mindedes  sin 
bortgangne  Ven.  Men  de  to  havde  ogsaa  haft  noget  at 
bygge  et  Venskab  paa.  Lumbye  hævdede  selv,  at  Bournon- 
ville var  den  første,  der  ret  havde  forstaaet  og  paaskønnet 
hans  Talent,  og  Charlotte  Bournonville  fortæller,  at  naar 
han  fra  sin  Dirigentplads  i  Tivolis  Koncertsal  saa  blot  det 
mindste  Glimt  af  hendes  Fader,  gav  han  Signal  til  Orke- 
stret, som  derpaa  intonerede  hans  bekendte  Galop  »Salut 
for  August  Bournonville.  Men  heller  ikke  hans  gamle  Eta- 
blissement glemte  ham.  Den  11.  August  afsløredes  i  Tivoli 
det  første  Mindesmærke  for  H.  C.  Lumbye.  Det  fandt  sin 
Plads  paa  Bakken  ligefor  Indgangen  til  Koncertsalen,  hvor 
han  selv  i  en  Menneskealder  havde  glædet  sine  Bysbørn 
med  lette  og  flagrende  Melodier.  Kl.  71  2  Em.  fandt  Afslø- 
ringen Sted.  Den  formede  sig  som  en  smuk  Højtidelighed. 
Begge  Sønnerne  var  i  Ilden.  Først  dirigerede  Carl  Lumbye 
den  af  Faderen  komponerede  karakteristiske  »Fakkeldans«. 
Derefter  dirigerede  Georg  Lumbye  Kantaten,  hvis  Korpar- 
tier udførtes  af  det  kgl.  Teaters  Kor  m.  fl.  Kantaten  var 
skreven  af  Folketeatrets  Direktør  M.  V.  Brun  til  Musik 
og  en  Introduktion  af  Georg  Lumbye.  Begge  Brødrene 
hilstes  med  Bifaldsraab.  Festtalen  holdtes  af  Redaktør 
C.  V.  Rimestad,  der  udviklede,  hvad  Tivoli  skyldte  Lumbye, 
og  da  Sløret  faldt,  lød  tordnende  Hurraraab  og  Kanon- 
salut. Festen  afsluttedes  med  »Champagne  Galoppen«  da 
capo,  og  da  Mørket  sænkede  sig  over  Jorden,  tændtes  i 
Tivoli  Festblussene  for  den  gamle  Mester. 

Naar  man  kaster  Blikket  tilbage  paa  den  Menneske- 
alder, der  var  Vidne  til  Lumbyes  Virken,  falder  det  let  i 
Øjnene,  at  det  egentlige  Tyngdepunkt  historisk  set   ligger 

i  denne  Periodes  første  Tredjedel.  Paa  Baggrund  af  Fre- 
derik den  Sjettes  Tid,  da  man  endnu  dansede  Skotsk,  hvad 
der,  skal  man  tro  Mad.  Jensen  i  »Stegekj ælderen«,  var  nok 
saa  svært  som  Polka,  er  det  Fyrrerne,  der  ser  Dansemusik- 
ens store  Opsving  i  Danmark.  Da  tændtes  den  gigantiske 
Skaberkraft,  der  løftede  ham  højt  over  Døgnet  og  ud  over 
Smaastadens  Skranker  til  et  Ry,  der  gik  viden  om  Lande 
og  kun  naaedes  af  faa  af  hans  Samtidige  indenfor  dansk 
Musik.  Ingensinde  kom  der  saa  stærkt  Foraar  i  Sindene 
ved  Lumbyes  Musik  som  i  hine  stolte  Aar,  da  alt  var  nyt,  da 
Folkesjælen  var  i  Vækst.  Men  selv  naar  han  iTredserne  ry- 
stede Melodi  efter  Melodi  ud  af  Ærmet,  synes  man  i  disse  at 
fornemme  Klangen  fra  Fyrrerne.  Og  det  er  Lumbyes  største 
Ros.  I  Fyrrerne  fandt  han  sig  selv,  og  trods  senere  Tiders 
Modgang  og  Sygdom  tabte  han  aldrig  sin  Ungdims  Idea- 
ler af  Syne.  Han  bevarede  sig  selv  og  bevarede  sig  ung 
til  det  sidste.  Paa  hans  Grav  er  rejst  en  Mindesten,  der 
bærer  hans  Buste  og  en  Inskription,  hvor  man  bl.  a.  læser 
de  to  Linjer: 

»Hans  Toner  klinge  over  Land  og  By 
Og  gjør  den  Gamle  ung  paa  ny.« 

I  disse  Linjer  ligger  som  i  en  samlet  Sum  hans  Lands- 
mænds Dom  over  hans  Gerning.  Den  hørte  helt  Glæden 
til.  Og  som  den  spredte  Ungdom  omkring  sig,  skabte  den 
altid  Foraar  i  hans  eget  Sind.  Faa  Dansekomponister  har 
som  han  i  deres  Alderdom  skrevet  Musik,  der  synes  skabt 
af  en  Tyveaarig.  Idyllen  fra  Voldenes  København  havde 
magtstjaalet  ham.  Byen  kunde  udvide  sig,  fornyes  og 
moderniseres.  For  ham  var  den  altid  den  samme,  det, 
han  skimtede  af  den  fra  sit  kære  Tivoli,  de  røde  Tage, 
Kirsebærgangen  og  Luciemøllen,  der  spejlede  sig  i  det 
blanke  Vand,  medens  der  fra  Tivoli  Øen  eller  det  fjernere 
Capri  lød   muntre   Sange  og  Bægerklang    ud    i    den    stille 

Aften.  Her  fandt  han  den  Stemning,  som  skabtes  i  1843. 
og  som  uforandret  fulgte  ham  Livet  igennem.  Den  skænkede 
hans  Musik  en  egen  Farvetone.  Derfor  har  han  i  den  alier 
internationaleste  af  alle  Musikens  Grene  sit  eget  Fysiognomi. 
Endda  et  i  bedste  Forstand  dansk.  Og  paa  det  er  han 
bleven  klassisk. 

Som  Menneske  var  Lumbye  en  fuldblods  Type  paa  den 
jævne  og  godmodige  danske  Folkekarakter.  Selv  naar  Be- 
gejstringens Bølger  skyllede  over  ham  med  gigantisk  Vælde, 
tabte  han  aldrig  Fodfæstet.  Beskedenhed,  den  sande  Kunst- 
ners Adelsmærke,  var  et  af  Hovedtrækkene  i  hans  Karak- 
ter. Da  Meyerbeer  i  Berlin  ønskede  at  udtale  sin  Anerken- 
delse af  hans  Kompositioner,  faldt  det  ham  ikke  et  Øje- 
blik ind  at  lade  den  berømte  Mester  komme  til  sig.  Han 
indfandt  sig  personlig  i  hans  Loge  som  den,  der  kommer 
for  at  hylde,  ikke  for  at  hyldes.  Blandt  sine  Musikere  var 
han  Kammeraten,  selv  naar  han  haandhævede  Disciplinen, 
eller  en  Synder  ikke  havde  passet  Tiden  efter  Vesterbros 
Bomuhr.  »Mester«,  som  de  kaldte  ham,  førte  altid  an  som 
den  gladeste  blandt  de  glade,  hvad  enten  Turen  gjaldt 
Keglebanen  eller  et  muntert  Lag.  Intet  Under,  at  de  elskede 
ham.  Talrige  var  hans  Venner,  hans  Fjender  faa  eller  ingen. 
Som  han  selv  i  Mængde  har  viet  andre  Melodier  af  sit 
Genies  uudtømmelige  Kildevæld,  kappedes  hans  Venner  og 
Kolleger  om  at  tilegne  ham  deres  Arbejder.  Blandt  det 
store  Tal  kan  nævnes  E.  Bruun  Directeur  Vals-<  (1858\ 
J.  W.  Rubner  »Doublerings  Marsch«  (1861),  Fridolin  Carl- 
sen »Hilsen  til  Lumbye  Polka  (1862),  Jerome  Truhn  »Al- 
bumsblad  til  H.  C.  Lumbye  Mazurka«  (1866),  C.  Braun- 
stein  »Hans  Christian  Polka«  (1867),  Martin  Cornelius  »Salut 
for  H.  C.  Lumbye  Galop«  (1869)  o.  fl.  Ja,  selv  efter  hans 
Død  skrev  Hertz  Rée  en  »Erindring  om  H.  C.  Lumbye 
Galopc  (1874).  Han  elskede  Musiken.  Men  han  kendte  sin 
Begrænsning.    Han  udtalte  engang:  »Det  er  bedre  at  kunne 

skrive  en  god  Dans  end  en  daarlig  Overture«.  Altid  havde 
han  Respekt  for  den,  der  havde  lært  noget.  Og  ingen  har 
nogensinde  hørt  ham  udtale  et  selvovervurderende  Ord. 
Troskyldig  og  usammensat,  aaben  og  ærlig,  var  han  en 
barnlig  Natur.  Ureflekteret  som  han  var,  forstod  han  vel 
næppe  selve  Skabelsens  Proces.  Udspekuleretheden  findes 
ikke  i  hans  Kunst. 

Lumbye  var  en  fastbygget,  statelig  Skikkelse.  »En  svær 
Mand«  kaldes  han  i  »Anders  Tikjøb«.  Benene  var  lidt  hju- 
lede fra  de  mange  Aar  i  Sadlen,  og  han  bevægede  sig  ikke 
meget  tilfods.  I  de  senere  kørte  han  gerne  i  Droske  til 
og  fra  Tivoli.  Allerede  hans  Ansigtstræk  indgød  Sympati 
og  Velvilje.  Navnlig  i  de  yngre  Aar  var  hans  Minespil 
utroligt  livligt  og  stadig  vekslende.  Hans  Skikkelse  var  en 
Nødvendighed  for  Københavnerne.  Naar  han  spillede  for 
eller  slog  Takt  med  Buen,  helst  til  en  af  hans  »egne«,  medens 
han  smilende  og  med  smaa  genkendende  Nik  stod  i  livlig 
Rapport  til  sit  Publikum,  var  han  Indbegrebet  af  det  ægte 
uforfalskede  Københavnerhumør.  Naar  han  ved  Symfoniopfø- 
relser greb  Taktstokken,  saa  han  nærmest  noget  benovet  ud: 

I  ledige  Stunder  udfoldede  Lumbye  et  fremragende  me- 
kanisk Snille.  I  Possonyis  Autografsamling  i  Wien  findes 
en  hel  Del  Valse,  som  ikke  blot  er  skrevne  men  ogsaa 
indbundne  af  den  ældre  Strauss.  Han  havde  jo  som  Dreng 
været  i  Bogbinderlære.  Lumbye  var  ikke  mindre  ferm. 
Han  var  Mekaniker  i  Ordets  virkelige  Betydning,  en  Tusind- 
kunstner i  Fingernemhed,  ogsaa  paa  adskillige  Instrumen- 
ter. Talrige  var  de  Ting,  han  selv  havde  konstrueret  sig, 
deriblandt  en  Spadserestok,  der  kunde  anvendes  som  Node- 
stol. Han  elskede  Fugle.  Paa  Toldbodvejen  havde  han 
hele  Volierer  fyldte  med  alle  Slags  Sangfugle. 

Sjældent  finder  man  vel  i  en  Mands  Virke  et  saa  ud- 
trykt Billede  af  Personen  selv  som  i  de  Lumbyeske  Melo- 
dier.    Hver   Linje    i    hans   Portræt  genfinder   man   i   hans 

snart  fordringsløst  elskværdige,  snart  gnistrende  geniale 
Melodier.  En  mægtig  Naturbegavelse  var  han,  kun  lidet 
trykket  af  kontrapunktisk  Viden.  »Ja,«  sagde  Edv.  Helsted 
til  Sønnerne,  »megen  Lærdom  sidder  Jeres  Far  jo  ikke  inde 
med.  Men  en  Ting  ejer  han,  som  ikke  Alverdens  Lærdom 
kan  opveje,  og  det  er  Gnisten«.  Hans  overraskende  Ven- 
dinger, hans  legende  Indfald  var  altsammen  noget,  der  kom 
uden  at  han  tænkte  over  det,  som  naar  i  »Telegraph  Galop- 
pen« det  ene  Signal  staar  i  F-Dur,  og  det  andet  svarer  i 
A-Dur.  Selvom  Lumbye  i  Tivoli  spillede  en  Masse  Ting 
ogsaa  af  det  store  Repertoire  —  saaledes  opførte  han  f.  Eks. 
i  1862  i  Tivoli  »Oceansymfonien«  i  Overværelse  af  selve 
Rubinstein  —  tilegnede  han  sig  kun  i  ringe  Grad  Klarhed 
over  de  navnlig  i  nyere  Musik  herskende  Stilarter.  Naar 
han  spillede  Wagner,  der  dengang  var  helt  ny,  kunde  han 
pludselig  banke  af  og  udbryde  med  et  Smil:  »Se,  naar  det 
klinger  galt,  er  det  netop  rigtigt?  Men  de  sidste  Takter 
klinger  jo  helt  kønt,  saa  det  er  nok  splintrende  galt.« 
»Hvad  er  Livet  uden  Dands«,  hedder  det  i  en  af  hans 
Børnedanse.  Det  kunde  forsaavidt  godt  staa  som  Motto  for 
hele  Lumbyes  Virksomhed.  Han  ejede  alle  de  Egenskaber, 
der  er  typiske  for  den  store  Dansekomponist.  Han  havde 
jo  sin  Styrke  i  Galoppen.  Og  netop  herpaa  maales  hans 
Betydning.  Bournonville  skrev  engang  om  Lumbye:  »Var 
jeg  en  ung  Pige,  vilde  jeg  Dagen  efter  et  animeret  Bal 
bringe  ham  en  Bouket«,  men,  føjer  han  til  »var  jeg  Musik- 
lærer, skulde  mine  Elever,  naar  de  tilfredsstillende  havde 
udført  Kuhlaus  Sonater  og  Hartmanns  Etuder,  faa  Lov  at 
spille  Lumbyes  Galopper  udenad«.  Der  var  ingen,  der  som 
han  ejede  »Fut,  Fyr  og  Flamme»,  hedder  det  hos  Char- 
lotte Bournonville.  Selv  i  hans  Marscher  klinger  det  af 
Fodslag.  Hanslick  har  senere  bemærket  om  den  ældre 
Strauss'  Marscher,  at  de  »den  månnlichen,  kriegerischen 
Charakter  vermissen  lassen  und  bei  glånzender  Aeusserlich- 

keit  meistens  hupfend  und  leichtfertig  seien«.  Lumbye  der- 
imod røber  sig  ogsaa  paa  dette  Punkt  som  gammel  Mili- 
tær. Men  først  og  fremmest  er  han  Mesteren  i  de  egentlige 
Danse.  De  er  med  Rette  berømte  for  deres  Lune.  Den  Dag 
i  Dag  kan  man  træffe  berømte  Musikere,  der  nævner  det 
blandt  deres  bedste  Glæder  i  Hvilens  Stunder  at  forfriskes 
ved  en  af  Lumbyes  Melodier.  Johan  Svendsen  udtalte: 
«Jeg  bliver  aldrig  saa  glad,  som  naar  jeg  hører  en  rigtig 
god  Vals  eller  Galopade  af  Lumbye«.  Men  Svendsen  for- 
stod ogsaa  i  Modsætning  til  mangen  lærd  Kollega  at  vur- 
dere Dansen.  Han  har  jo  selv  skrevet  en  »Anna  Polka«  og 
en  »Til  Sæters  Vals«. 

I  vor  Tid  trænges  de  gamle  Dansekomponister  haardt 
af  de  moderne  Operettevalse.  Ogsaa  et  Vidnesbyrd  om 
Tidernes  Tilbagegang.  De  gamle,  blandt  dem  Lumbye,  har 
dog  forlængst  vundet  Klassicitet,  og  naar  Størsteparten  af 
vor  Tids  Danse  længst  er  gledne  ud  af  Bevidstheden,  vil 
Lumbye  endnu  leve  til  Glæde  for  hver  den,  der  elsker  jævn 
og  munter  og  fremfor  alt  god  Musik.  Det  er  Lumbyes  For- 
tjeneste, naar  vort  Fædreland  med  Ære  nævnes  blandt 
Dansemusikens  tre  Hovedlande:  Tyskland,  Frankrig  og 
Danmark.  Men  naar  den  tyske  Musikforfatter  Max  Steuer, 
der  forøvrigt  fuldtud  erkender  dette  Faktum,  til  den  om 
Lumbye  saa  ofte  anvendte  Betegnelse  »den  nordiske  Strauss«, 
knytter  den  Bemærkning,  at  Lumbye  i  bedste  Fald  for- 
holder sig  til  Strauss  som  Gade  til  Mendelsohn:  afledet 
Musik,  røber  dette  kun  en  fuldkommen  Miskendelse  af  den 
nationale  Ethos  i  Musiken  og  en  Mangel  paa  Blik  for  de 
store   Dansekomponisters  individuelle   Ejendommeligheder. 

For  Danmark  betyder  Lumbyes  Virke  en  Revolution  i 
det  folkelige  Musikliv.  Hans  Melodier  har  vundet  utalte 
Tusinder  for  Tonernes  Kunst.  Mægtige  Befolkningslag  har 
gennem  dem  faaet  Øjet  aabnet  for  Musikens  Kulturværdi 
og  derved  modnet    Udviklingen  af  et   Publikum  ogsaa  for 

de  Toner,  der  hidtil  kun  havde  været  de  faa  forbeholdt. 
Den  Tid,  da  man  herhjemme  endnu  kunde  rynke  paa 
Næsen  ad  Dansemusiken  som  Tonekunstens  Stedbarn,  er 
længst  forbi.  Lumbye  har  ikke  levet  forgæves.  Erkendel- 
sen heraf  fandt,  da  danske  Musikere  ved  Hundredaars- 
dagen  for  hans  Fødsel  afholdt  en  stemningsfuld  Højtide- 
lighed ved  den  gamle  Mesters  Grav,  et  fint  og  sandt  Udtryk 
i  Louis  Glass'  aandfulde  Ord:  »Ja,  kære  gamle  Lumbye! 
naar  vi  hører  dine  Melodier,  da  beundrer  vi  den  Renhed 
og  Ynde,  der  besjæler  dem.  Du  var  som  Sangfuglen,  der 
maa  synge,  fordi  dens  Sjæl  er  Sang;  og  enten  vi  saa 
kommer  som  Fagmænd,  fra  den  klassiske  Kunst  med  dens 
mange  Fordringer  og  strænge  Krav,  eller  vi  kommer  som 
Haandværksfolk  fra  den  jævne  Dont  og  det  daglige  Ar- 
bejde, saa  mødes  vi  i  Beundring  for  dit  Geni.  Dog  hos 
dine  Kaldsfæller  vil  Du  møde  en  intimere  Forstaaelse  og 
et  dybere  Syn  paa  din  Kunst.  Vi  ved,  at  Du  paa  dit 
Omraade  var  en  Klassiker  —  en  Nyskaber,  og  vi  ved,  at 
dit  Værk  vil  leve  endnu  i  lange  Tider  —  vil  spinde  sit 
Net  af  Toner  ind  i  kommende  Slægters  Glædesfester.« 
Disse  Ord  er  fulde  af  Sandhed.  Og  naar  der  paa  disse 
Blade  er  gjort  et  Forsøg  paa  at  ridse  Hovedlinjerne  op  for 
Lumbyes  Liv  og  Gerning,  er  det  ikke  dermed  Tanken  just 
at  mindes  et  svundent  Stykke  Kultur.  Saalænge  hans  Melo- 
dier mødes  i  det  levende  Liv,  lever  han  selv,  og  Ord  er 
dog  kun  Ord,  fattige  mod  Tonernes  uendelige  Rigdom. 

H.  C.  LUMBYES  KOMPOSITIONER 

NB.  Den  udfor  hver  enkelt  Arbejde  anførte  Sted-  og  Tidsangivelse  oplyser,  hvor  og  naar  den 
paagældende  Komposition  første  Gang  er  opført  eller  paa  anden  Maade  fremkommen  her  i 
Landet.  Naar  disse  Angivelser  fremtræder  i  Klammer,  er  dette  Udtryk  for,  at  Førsteop- 
førelsen ikke  har  været  til  at  efterspore,  saaledes  at  Anførelse  af  Tid  og  Sted  refererer  sig 
til  første  Gang,  Kompositionen  antræffes. 


1836.  Bidrag  til  »Samling  af  Hofbal-  og  Selskabsdandse«   af  Auber,  Frehlich, 

Courlånder,   Lorch.  Lumbye  o.  fl.   Lose  &  Olsen.  Decbr. 

1837.  3  Gallopader  af  »6  Gallopader  og  en  Valts«   af  Kalliwoda.   Lumbye  og 

Beethoven.   C.  D.  Milde.   Marts. 
2  Gallopader  og  1  Vals  (»Samling  af  yndede  Dandse«,  3.  Saml.  Nr.  8).  Lose 
&  Olsen.   Mai. 

1838.  Sex  yndede  Dandse,  tilegn.  Prindsesse  Caroline  (Francaise,   Brude  Vals, 

Prindsesse  Galop,  Georgine  Vals,  Auctions  Galop,   Leir  Galop).    Lose  & 
Olsen.   Marts. 
Terpsichore.   Fem  skotske  Valse.   Lose  &  Olsen. 

1839.  Tolv  yndede  Dandse.   Hefte  1  (Slots  Vals.  Hamborger  Vals,  Doctor  Galop, 

Introductions  Galop,   Gouverneur  Galop.  Cornet  Galop).    Lose  &  Olsen. 
Juli. 

1840.  Danmarks  Vals.   Hotel  d'Angleterre,   4.  Febr. 
Klokke  Galop.  ibid.  15.  Febr. 

Klokke  Galop  Nr.  2.  ibid.  29.  Febr. 

Tolv  yndede  Dandse.   Hefte  2  (Thalia  Vals,  Hamborger  Vals,  Raket   Galop, 

Trompet  Galop.  Hamborger  Vals.  Pandur  Galop).   Lose  &  Olsen.   Marts. 
Maneuvre  Galop.   Hotel  d'Angleterre.  12.  Marts. 
Fire  Hamborger  Valse  og  en  Wiener  Vals  (»Samling  af  yndede  Dandse«, 

3.  Saml.  Nr.  17).  Lose  &  Olsen.   Mai. 
Fest  Quadrille.   Christiansborg  Slot,  22.  Mai. 
Sølvbryllups  Vals.   Hotel  d'Angleterre,   28.  Mai. 
Zigeuner  Galop.   ibid.  15.  August. 
Reise  Galop.    Vesterbros  nye  Teater.   4.  Septbr. 
Sylphide  Galop.   Hotel  d'Angleterre,   25.  Septbr. 
Kronings  Vals,  tilegn.  Kongen  og  Dronningen,   ibid.  24.  Oktbr. 
Postillon  Galop.   ibid.  21.  Novbr. 
Trylle  Echo  Walzer  for  Ventil  Instrumenter,   ibid.  10.  Decbr. 

1841.  Caroline  Galop.  ibid.  15.  Jan. 
Husar  Galop.   ibid.  26.  Marts. 

Vulkan  Galop.   Rosenborg  Have,   3.  Juni. 

Fest  Quadrille  Nr.  2.   Christiansborg  Slot.   28.  Juni. 

Figaro  Vals.   Rosenborg  Have,   15.  Juli. 

Ny  Jugendfeuer  Galop.  ibid.  27.  Juli. 

Doblers  Zauber  Galop.  ibid.  31.  Aug. 

Vauxhall  Vals  med  Stjerneskud,  ibid.  22.  Septbr. 

Fortuna  Galop  med  Tenorhorn.   Hotel  d'Angleterre,  12.  Oktbr. 

1841.  Nye  Dandse.    Ferste  Maanedshefle  (Bellona  Vals.   Fortuna  Galop.  Ham- 

borger Vals).   Lose  &  Olsen.    Novbr. 
Nye  Dandse.  Andet  Maanedshefte  (Franeaise,  Hopsa  Valsj.   Lose  &  Olsen. 
Decbr. 

1842.  Nye  Dandse.    Tredie  Maanedshefte  (Serenade  Vals,  Judithe  Galop.  Ham- 

borger Vals.   Louise  Skotsk).   Lose  &  Olsen.  Jan. 
Nye  Dandse.    Fierde  Maanedshefte  i  Flora  Vals .  Zitter  Galop ,  Waldemar 

Skotsk).   Lose  &  Olsen.   Febr. 
Nye    Dandse.     Femte    Maanedshefte    (Mazurka,    Charlotte   Galop.    Maria 

Polka1.   Lose  &  Olsen.   Marts. 
Finale  Galop  af  Balletten  > Napoli«.   Det  kgl.  Teater,   29.  Marts. 
Nye  Dandse.  Siette  Maanedshefte  i  Elvina  Polka,  Augusta  Galop.  La  Tem- 

pete.  Hopsa  Vals).   Lose  &  Olsen.   April. 
Jagt  Galop  med  Chor.  Christiansborg  Slots  Ridehus.   15.  April. 
Figaro  Galop.   Rosenborg  Have.   3.  Aug. 
Havfruen,  Galop.   [Hotel  dAngleterre,   29.  Oktbr.] 
Polka  militaire  (Militair  Polka).   Hofteatret,   1.  Novbr. 

1843.  Augusta  Polka,  tilegn.  Prindsesse  Augusta.  Christiansborg  Slots  Ridehus, 

20.  Marts. 
Corsicaner  Galop.   ibid.  20.  Marts. 
Charlotte  Galop.   ibid.  21.  Marts. 
Tarantella.   Det  kgl.  Teater,   10.  Juli. 
Wilhelmine  Polka.   [Tivoli,   13.  Septbr.] 
En  Sommernat  paa  Møens  Klint.   Galop.   [ibid.  13.  Septbr. 
Tivoli  Gondol  Galop  med  Czakan  Solo.    [ibid.  13.  Septbr. 
Tivoli  Skydebane  Galop.   [ibid.  13.  Septbr.] 
Tivoli  Damp  Carousselbane  Galop.   [ibid.  13.  Septbr. 
Rutschbane  Galop.   [ibid.  14.  Septbr.] 
Andante  cantabile  e  Tarantella.   [ibid.  14.  Septbr.] 
Tivoli  Bazar  Tsching-Tsching  Polka.  ibid.  15.  Septbr. 
Caroline  Polka.   [ibid.  20.  Septbr.] 
Tivoli  Salon  Galop.   [ibid.  20.  Septbr.] 
Tivoli  Theater  Galop.   [ibid.  26.  Septbr.] 
Reise  Galop  (Nr.  2).  tilegn.   Georg  Carstensen,  ibid.  11.  Oktbr. 

1844.  Hamborger  Skotsk  og  Galop  af  Balletten  >  Tyrolerne*:.     Det  kgl.  Teater, 

8.  Febr. 
En  Flyttedag  i  Kjøbenhavn.  Galop.   Kehlets  Kaffehus.   29.  Marts. 
Johanne  Louise  Vals.  tilegn.  Fru  Heiberg.  Tivoli.   27.  Mai. 
Sorgenfri  (Sanssouci)  Galop.   ibid.  28.  Mai. 
Juliane  Galop.  ibid.  31.  Mai. 

Alléenbergs  Damp  Carousselbane  Galop.  ibid.  1.  Juni. 
Tivoli  Cirkus  Galop.     ibid.  4.  Juni.] 
Alexander  Polka,  ibid    7.  Juni. 

Telegraph  Galop  for  to  Orchestre.  tilegn.  Georg  Carstensen,  ibid.  11.  Juni. 
Echo  fra  de  gamle  Guder  paa  Tivoli  Øen  (Efterklang  af  Olympen.  Caprice) 

Galop.   ibid.  19.  Juni. 
Tivoli  Bazar  Galop.   ibid.  25.  Juni 
Veemod  (La  Besignation)  Vals.  ibid.  3.  Juli. 
Tivoli  Hercules  Tempel  Galop.   ibid.  9.  Juli. 
Mathilde  Galop.   ibid.  15.  Juli. 
Toner  fra  Neapel.  Vals.   ibid.  24.  Juli. 

1844.  Bellmanns  Fest  på  Djurgården.  Arr.  tilegn,  cand.jur.  Carl  Nielsen.  Tivoli. 

3.  Aug. 
Tivoli  Voliere  Galop.  ibid.  9.  Aug. 

Belle  Alliance  (Tivolis  Geburtsdags)  Galop  for  to  Orchestre.   ibid.  15.  Aug. 
Tivoli  Damp  Carousselbane  Polka,   ibid,  23.  Aug. 
Potpourri  Galop,  arr.  af  C.  C.  Møller,  ibid.  23.  Aug. 
Den  nordiske  Kraftprøve  Galop.  ibid.  29.  Aug. 
Bernhardine  Polka.  ibid.  4.  Septbr. 
Robert  le  Diables  Castel  Galop.  ibid.  14.  Septbr. 
Jubel  Galop.   ibid.  20.  Septbr. 
Floras  Fest  Galop.  ibid.  25.  Septbr. 
Fontaine  Vals.  ibid.  25.  Septbr. 
Sophie  Galop  med  Flageolet  Solo.  ibid.  9.  Oktbr. 
Melancolie  Galop  [Kehlets  Kaffehus,  30.  Oktbr,]. 
Hamborger  Dans,   Pas  de  deux.   Det  kgl.  Teater,  Novbr, 
La  Lithuanienne  (Alexandra  Polka)  Ballet  Divertissement,  ibid.  5.  Novbr. 
Pariser  Mode  Polka.  Christiansborg  Slots  Ridehus,   16.  Novbr. 
Farvel  til  Kjøbenhavn,  Vals.  ibid.  16.  Novbr. 

1845.  Le  Carneval  de  Paris.  Polka.  Tivoli,   18.  Mai. 
Erinnerung  an  Wien,  Vals.   ibid.  18.  Mai. 

Les  Souvenirs  de  Paris.  Polka,  Vals  og  Galop.   ibid.  21.  Mai. 

Donau  Blumen.  Quadrille.  ibid.  21.  Mai. 

Militair  Galop.  ibid.  2.  Juni. 

Hilsen  til  Hjemmet,  Vals.  ibid.  7.  Juni. 

Leopoldinen  Polka.  ibid.  13.  Juni. 

Festmarsch.  ibid.  23.  Juni. 

Nordisk  Studenter  Polka.  ibid.  27.  Juni. 

Miinchener  Carnevals  Quadrille.  ibid.  16.  Juli. 

En  Tour  paa  Dyrehavsbakken,  Galop.  ibid.  26.  Juli. 

En  Aften  paa  Dyrehavsbakken,  Vals.  ibid.  6.  Aug. 

Champagne  Galop.   ibid.  22.  Aug. 

Erinnerung  an  Berlin.  Vals.   ibid.  23.  Aug. 

L'étudiant  de  Paris  (Pariser  Studenten),  Vals  med  Pistolskud  af  G.  C,  arr. 

af  Lumbye,  ibid.  1.  Septbr. 
Illusioner,  Vals.   ibid.  11.  Septbr. 
Laschotts  Zauber  Galop.   ibid.  18.  Septbr. 
Guillemette  Louise  Vals.  ibid.  12.  Oktbr. 
Souvenirs  de  Jenny  Lind  Vals.  ibid.  19.  Oktbr. 

1846.  Krolls  Ballklange  Vals.   Christiansborg  Slots  Ridehus,   10.  Mai. 
Reunions  Galop.  ibid.  10.  Mai. 

Amelie  Vals.  ibid.  10.  Mai. 

Pariser  Quadrille.  ibid.  10.  Mai. 

Mein  Lebewohl  an  Berlin,  Vals.  ibid.  10.  Mai. 

Berliner  Polka.  ibid.  10.  Mai. 

Berliner  Studenten,  Polka.  Tivoli.  24.  Mai. 

Hamborger  Polka.  ibid.  9.  Juni. 

Der  GQnstling  Vals.  ibid.  13.  Juni. 

Sophie  Mazurka,  ibid.  17.  Juni. 

Huhner  Masken  Quadrille.  ibid.  23.  Juni. 

Drømmebilleder,  Phantasie.  ibid.  27.  Juni. 

Rccreations  Vals  [ibid.  17.  Juli]. 

1846.  Isabella  Vals.  Tivoli  18.  Juli. 
Araberne,  Marsch,  ibid.   4.  Aug. 
Beduiner  (Kabyler)  Galop.  ibid.  4.  Aug. 
Tivoli  Fest  (Klange)  Vals.  ibid.  26.  Aug. 

Polacca  guerriera,  Pas  de  deux.  Det  kgl.  Teater.  5.  Septbr. 

Ornithobolaia  Galop.  Tivoli,  25.  Septbr. 

Hilsen  til  Jydland,  Polka.  Aalborg  Teater,  9.  Oktbr. 

Manoeuvre  Galop  (Nr.  2)  tilegn.  Kronprindsen.  Christiansborg  Slots  Ride- 
hus.  1.  Novbr. 

Hippodrom  Galop.   Hippodromen,  10.  Novbr. 

Taagebilleder,  Phantasie.  Tonemalerie  (Schweitzer  Landskab  ved  Solens 
Opgang,  Storm  paa  Havet,  Zigeuner  Leir,  Kronings  Høitid).  ibid.  29.  Nov. 

1847.  Casino  Polka  af  E.  Horneman,  arr.  af  Lumbye,   ibid.  3.  Jan. 
Kanefarten,  Galop.  ibid.  17.  Jan. 

Mindeblad  Polka,  tilegn,  de  kjøbenhavnske  Damer.  ibid.  24.  Jan. 
Børneglæder,   Musikalsk  Spøg.  Tonemalerie   (Introduction,  Vagtparade, 

Børnemusik.  Balmusik.  Finale).  Casino,  21.  Marts. 
Maritana,  Romantisk  Dansescene.   Hofteatret,  15.  April. 
Marts  Viol  (Veilchen)  Polka.   Casino,  16.  April. 
Seraph  (Seraphinen)  Vals.   ibid.  16.  Mai. 
Kunstner  Carnevals  Quadrille.   [Tivoli.   25.  Mai. 
Casino  Vals.    [ibid.   2.  Juni. 
Casino  Pergola  Galop.   [ibid.   2.  Juni. 

Frischka,  Ungarsk  Nationaldans  af  Fahrbach,  arr.  af  Lumbye,  [ibid.  2.  Juni.] 
Nordlys  Vals.  ibid.    [3.  Juni. 
Castilianer  Galop.  ibid.  9.  Juni. 
Louise  Vals.   [ibid.  17.  Juni., 

Kjøbenhavns  Jernbane  Damp  Galop.   ibid.  29.  Juni. 

Nordisk  Unions  Galop,  tilegn,  de  skandinaviske  Naturforskere,  ibid.  16.  Juli. 
Venetiansk  Tambour  Polka  (Venetiansk  Tappenstreg  |  af  Georg  Carstensen, 

arr.  af  Lumbye,  ibid.  16.  Juli. 
Polonaise  med  Cornet  Solo.   [ibid.  23.  Juli. 
Alhambra,  Romantisk  Vals.  ibid.  6.  Aug. 
La  petite  trompette  Galop.  ibid.  13.  Aug. 
5.  15.  31.  Fortuna  Vals.  ibid.  1.  Septbr. 
Fest  Quadrille  den  18.  September  1847.  ibid.  22.  Septbr. 
Spansk  Tappenstreg,  ibid.  22.  Septbr. 

Mindeblomst  Galop,  tilegn.  Aarhus  Damer.  Aarhus  Teater.  11.  Oktbr. 
Lilie  Polka,  tilegn.  Odense  Damer.   Odense  Teater,  27.  Oktbr. 
Luna  Vals.   Hippodromen,  9.  Decbr. 
Magyaren  Galop.  ibid.   16.  Decbr. 
Hortensia  Galop.  ibid.  19.  Decbr. 

1848.  Emilie  Polka.  Tivoli,  31.  Mai. 
Amanda  Vals.  ibid.  31.  Mai. 
Krigsmarsch.  ibid.  31.  Mai. 
Dansk  Soldater  Polka.  ibid.  7.  Juni. 
Regatta  Fest  Vals.  ibid.  7.  Juni. 

Feldt  Marketender  Galop.  ibid.  7.  Juni. 

Fahnevagt  Marsch.  ibid.  7.  Juni. 

Pariser  Reform  Galop.  ibid.  7.  Juni. 

Den  Frivillige,  Galop,  tilegn,  de  skandinaviske  Frivillige,  ibid.  5.  Juli. 

1848.  Rosendalen.  Vals.  Tivoli.   28.  Juli. 

Naar  Hornet  lyder.  Krigssang,  arr.  af  Lumbye,  ibid.  3.  Aug. 
Louise  Galop.    [ibid.  15.  Aug.] 

Nattergalen,  Eventyr  af  H.  C.  Andersen,  musikalsk  skizzeret  af  E.  Horne- 
man, arr.  for  Orchester  af  Lumbye,  ibid.  19.  Aug. 
La  reine  du  bal  Vals.  ibid.  2.  Septbr. 

Marsch  for  den  danske  Borgervæbning  (med  Chor).   ibid.  16.  Septbr. 
Recreations  Galop.   Lose  &  Delbanco. 
Seiers  Galop.   Lose  &  Delbanco. 
Møllerens  Drøm.  Phantasie.    Casino,  9.  Oktbr. 
Matrosen  og  hans  Brud,  Pas  de  deux.   ibid.  3.  Decbr. 
Flora  Polka.  ibid.  13.  Decbr. 
Bellona  Galop.  ibid.  31.  Decbr. 

1849.  Danebroge.  Dansescene,  Arr.  af  Lumbye,  ibid.  15.  Mai. 
The  fairy  Queen  (Fée  Dronningen)  Galop.   [Tivoli..  28.  Mai.] 
Augusta  Polka  Mazurka,   [ibid.  28.  Mai.] 

Arabella  Vals.   [ibid.  28.  Mai.] 
Caroline  Polka  Mazurka,   [ibid.  28.  Mai.] 
Jule  Polka.   [ibid.  28.  Mai.] 
Amalie  Vals.   [ibid.  29.  Mai.] 
Amorin  Galop.    [ibid.  29.  Mai.] 
Xytaars  Galop.   [ibid.  29.  Mai.] 
Matus  Polka.   [ibid.  3.  Juni.] 
Marseillaisen.  Galop.   [ibid.  4.  Juni.] 
Vigorosa  (Den  Fyrige)  Vals.   [ibid.  4.  Juni.] 
Hamburger  Tonhalle  Polka.   [ibid.  5.  Juni.] 
Amager  Polka.  ibid.  17.  Juni. 
Elisabeth  Vals.   [ibid.  27.  Juni.] 
Viola  Polka  Mazurka,  ibid.  7.  Juli. 
Lisbeth  Vals.  ibid.  25.  Juli. 

Triumph  Marsch.  tilegn,  den  danske  Armée.   ibid.  25.  Juli. 
Rosenborg  Quadrille.   Rosenborg  Have,  16.  Aug. 
Markeds  Polka.  ibid.  16.  Aug. 

Rosenborg  Polka  Mazurka,  tilegn.  August  Rournonville.  ibid.  16.  Aug. 
Sympathie  Polka.   [Tivoli,  18.  Aug.] 
Cathinka  Polka  Mazurka,   ibid.  19.  Aug. 
Souvenir  de  Johann  Strauss  Vals.  Casino,  31.  Oktbr. 
Anna  Polka.  ibid.  31.  Oktbr. 

Marketendersken  og  hendes  Søn.  Pas  de  deux.  ibid.  31.  Oktbr. 
Sylphide  Vals.   ibid.  19.  Novbr. 
Baladine  Galop.  ibid.  19.  Novbr. 
Sophie  Polka.  ibid.  19.  Novbr. 
Diana  Vals.  ibid.  19.  Decbr. 

Juul- og  Nytaars-Bal-Bouquet  (Juleaften  Vals,  Philipine  Polka,  Balfeber 
Polka  Mazurka,  Glædeligt  Nytaar  Galop),  ibid.  19.  Decbr. 
1850.   De  uimodstaaelige,  Ballet  Divertissement.  Det  kgl.  Teater,  3.  Febr. 
Rosalie  Vals.  Casino,  15.  Febr. 
Rosa  Vals.   ibid.  8.  Marts. 

Agnes  Polka,  tilegn.  Agnes  Lange.  [ibid.  22.  Marts.] 
Marie  Polka.    [ibid.  22.  Marts.] 
Salut  Galop.  ibid.  19.  April. 

1850.  Forglemmigei  Vals.  Casino.  19.  April. 
Jenny  Polka.  [Tivoli.  20.  Mai.] 
Amoretten  Galop.   [ibid.   21.  Mai.] 
Elvira  Polka  Mazurka,   [ibid.   23.  Mai.] 
Alexander  Polka  Mazurka,   [ibid.   17.  Juni.] 
Sophie  Vals.  Casino,  16.  Oktbr. 

Souvenir  de  Peterhof  Marsch.  tilegn.  Kejseren  af  Rusland.  Casino.  16.  Oktbr. 

Petersborgerinden.  Polka.  ibid.  16.  Oktbr. 

Petersborger  Champagne  Galop.  ibid.  16.  Oktbr. 

Mon  Salut  å  St.  Petersbourg  Marsch.   ibid.  Oktbr. 

Defileer  Marsch.  ibid.  1.  Novbr. 

Rosalie  Polka.   ibid.  1.  Novbr. 

Velkommen  Polka  Mazurka  \  Af  • Børneballet«,  Musik  Divertissement  af 

Hopsa  Galop  /  H.  C.  Lumbye  og  E.  Horneman.  ibid.  21.  Dec. 

1851.  Pauline  Polka,  ibid    10.  Jan. 
Peters  Polka.  ibid.  10.  Jan. 
Tamino  Polka.   ibid.  10.  Jan. 

Azurine  Vals.  tilegn.  Mad.  Rosenkilde,  ibid.  24.  Jan. 

Zigzag  Polka,  tilegn.  Mad.  Smidth.  ibid.  24.  Jan. 

Boreas  Storm  Galop,  tilegn.  A.  Rosenkilde,   ibid.  24.  Jan. 

Amorosa  Polka  Mazurka,  ibid.  14.  Marts. 

Militair  Galop  af  Jul.  de  Meza,  arr.  af  Lumbye,  ibid.  14.  Marts. 

Feberdrømme  Vals.  ibid.  11.  April. 

Ole  Lukøje,  Galop  phantastique.  tilegn.  H.C.Andersen,  ibid.  21.  Mai. 

Lucette  Polka  Mazurka,  tilegn.  Mad.  E.  Sichlau.  [Tivoli,  23.  Mai.] 

Velkomsthilsen,  Marsch.   [ibid.  24.  Mai.] 

Rosa  Polka.   [ibid.  2.  Juni.] 

Nytaarsnat  Polka  Mazurka,  [ibid.  13.  Juni.] 

Nissernes  Polka.  [ibid.  16.  Juni.] 

Den  6te  Juli,  Festmarsch.  ibid.  6.  Juli. 

Jægerens  Drøm,  Phantasie.  [ibid.  18.  Juli.] 

Slaget  ved  Idsted.Tonemalerie  (Bøn.  Slaget,  Fædrelandssang),  ibid.  24  Juli. 

Diana  Galop.   [ibid.  31.  Juli.] 

Christiane  Polka.  ibid.  8.  Aug. 

Capriccio  Galop.  [ibid.  11.  Aug.] 

Mon  plaisir  Quadrille  [ibid.  3.  Septbr.] 

Glædelig  Jul  Polka  Mazurka  af  »Juleballet«.   Horneman  &  Erslev. 

1852.  Mary  Galop 
Louise  Vals 
Thora  Galop 
David  Polka 
Frederikke  Galop 
Julie  Polka  Mazurka 
Charlotte  Galop 

Dania  Polka.  Tivoli  (Morgenkoncert),  16.  Juni. 
Den  24.-25.  Juli.   Marsch.   [ibid.  24.  Juli.] 
Cæcilie  Vals.    ibid.  (Morgenkoncert),  28.  Juli. 
Den  Lyseblaae,  Polka  Mazurka,  af  H.,  arr.  af  Lumbye.  31.  Juli. 
Chinesisk  Klokke  Galop.  ibid.  2.  Septbr. 
Hyldingsmarsch.  ibid.  (Morgenkoncert).  8.  Septbr. 
Marie  Mariane  (Maria  Mariankaj  Vals.   [ibid.  21.  Septbr.] 


Musikalsk  Divertissement.  Casino,  23.  Jan. 


Musikalsk  Divertissement.   Casino,  24.  Febr 

1853.  Savoyardens  Drøm,  Phantasie.  Tivoli,  27.  Septbr. 
Therese  Polka.  ibid.  16.  Mai. 
Kanon  Galop.  ibid.  16.  Mai. 
Sommerhilsen  Galop.  ibid.  22.  Mai. 
Henriette  Polka.   [ibid.  22  Mai.] 
Amaryllis  Vals.   [ibid.  22.  Mai.] 
Chez  Mabille  Polka.   [ibid.  24.  Mai.] 

Potpourri  af  Verdis  »I  Lombardi«,  arr.  af  Lumbye,   [ibid.  25.  Mai.] 
Den  5te  Juni  Festmarsch  (Entréemarsch).  ibid.  5.  Juni. 
Petrine  Galop.   [ibid.  7.  Juni.] 
Sophie  Polka  Mazurka,  [ibid.  21.  Juni.] 
Lisbeth  Polka  Mazurka,   [ibid.  26.  Juni.] 
Roselil  Polka  (anonym),  arr.  af  Lumbye    ibid.  8.  Juli. 
Rod  Champagne  Galop  (anonym),  arr.  af  Lumbye,  ibid.  13.  Juli. 
La  Coquette  Vals.  ibid    (Morgenkoncert),  20.  Juli. 
Tivoli  Festmarsch.   ibid.  15.  Aug. 
Tivoli  Carnevals  Polka.  ibid.  20.  Septbr. 
Undine  Vals.  ibid.  28.  Septbr. 
Ida  Polka.  ibid.  28.  Septbr. 
Pomona  Vals.   Hofteatret.  4.  Oktbr. 
Godt  Humeur,  Text  af  X.  (Ad.  Recke)  m.  Mus.  af  H.  C.  L.   H.  P.  Moller. 

1854.  Amalie  Polka 
Anna  Polka  Mazurka 
Amor  og  Psyche  Vals 
Caroline  Poika  (Xr.  2) 
Racchus  Galop 
Georgine  Polka.  Hofteatret.  22.  April. 
Augustas  Erindrings  Polka.  Tivoli.  22.  Mai. 
Kehraus  Galop.    [ibid.  23.  Mai.] 

Eugenie  Vals  m.  v.  af  Rallet  Divertissementet  »La  Ventana«.    Hofteatret, 

19.  Juni. 
Henriette  Galop    Tivoli.  15.  Juli. 
Sølvbryllups  Polka,  tilegn.  Prinds  Ferdinand  og  Prindsesse  Caroline,  ibid. 

15.  Aug. 
Prof.  Mayers  phantasmagoriske  Farvespil,  Galop.   ibid.  15.  Aug. 
Rolette  Galop.    [ibid.  18.  Septbr.] 
Johanne  Vals.  ibid.  28  Septbr 
Rryllups  Polka.  ibid.  28.  Septbr. 
Toilette  Polka  Mazurka,  ibid.  28.  Septbr. 
Christa  Vals.   ibid.  28.  Septbr. 
Inclinations  Vals  af  »Juleballet«,  Hefte  2.   Horneman  &  Erslev. 

1855.  Den  Femtenaarige.  Sang  i  Polka-Tact  af  A.  R.,  Rilag  til  Ydun  Xr.  2  f.  7.  Jan. 
En  Æblekone,  Fastelavns  Vise  af  A.  R.,  Rilag  til  samme  Xr.  8,  f.  18.  Febr. 
Introduction  og  Sange  til  »Rerthas  Claveer«  (»Hyrde  og  Hyrdinde«).  Hof- 
teatret, 8.  Mai. 

Vaarsang  af  A.  R.,  Rilag  til  Ydun  Xr.  21.  for  20.  Mai 

Elisa  Vals.  Tivoli,  20.  Mai. 

Grille  Polka  Mazurka,   [ibid.  20.  Mai.] 

Parforce  Galop.   [ibid.  20.  Mai.] 

Tvilling  Polka.  ibid.  21.  Mai. 

Rlanca  Vals.   ibid.  22.  Mai 

1855.  Sophus  Polka.  Tivoli.  22.  Mai. 

Amerikanske  Melodier,  arr.  af  Lumbye.   Casino.  25.  Mai. 

Den  6te  October,  Marsch.   [Tivoli,  2.  Juni.] 

En  Kanetour,  Romance  Cyclus  af  A.  R.  (Til  Rellevue.  Ved  Bordet.  Dandsen. 

Erklæringen.   Til  Byen).   Hofteatret.  4.  Juni. 
Hyacinth  Polka.    [Tivoli,  17.  Juni.] 
Skotlands  Rose.  Vals.  ibid   3.  Juli. 
Maria  Vals.  ibid.  28.  Juli. 
En  avant  Marsch.    [ibid.  29.  Juli.] 
Tivoli  Geburtsdags  Polka.  ibid.  15.  Aug. 

Længsel  efter  Ballet,  Text  af  A.  C,  Bilag  til  Ydun  Nr.  35  for  26.  Aug. 
Prof.  Bils  Zauber  Galop.  ibid.  1.  Septbr. 
Alberta  Vals.  ibid.  15.  Septbr. 

Kosak  Galop  af  »Juleballet«.  Hefte  3.  Horneman  &  Erslev. 
To  Gjenboere.   Couplet  Cyclus  af  Erik  Bøgh.  Casino.  28.  Decbr. 

1856.  Introduction  og  Sange  til  »Den  sidste  Nat«.  Hofteatret.  10.  Jan. 
Prinds  Carnevals  Indtogs  Galop.   Hotel  Phønix,  3.  Febr. 
Polichinells  Tarantel  Galop.   ibid.  3.  Febr. 

Harlequins  Narrekappe  Polka.  ibid.  3.  Febr. 

Pierrots  Blouse  Polka  Mazurka,  ibid.  3.  Febr. 

Musik  og  Sange  af  »Alt  for  smuk:.   Hofteatret.  8.  Marts 

La  Coquette,  Romance.  Nyt  mus.  Museum,  6.  Aarg.,  Nr.  7. 

Thorups  Concert  Salon  Polka.   Sommerlyst,  15.  April. 

Nina  Polka.   ibid.  15.  April. 

Echosang  af  »Paa  Bjerget«,   Hofteatret.  19.  April. 

Høstblomsten,  Polka.  Tivoli.  12.  Mai. 

Victoria  Galop.  ibid.  19.  Mai. 

Variali  Galop  af  Variali.  arr.  af  Lumbye,   [ibid.  29.  Mai.] 

Violen,  Text  af  A.  M.  Glukstad.   Mus.  Museum,  10.  Aarg..  Nr.  11. 

Aister  Ruder  Klange  Vals.   [Tivoli.   29.  Juni.] 

En  Tour  til  Kullen,  Vise  Cyclus  af  A.  R.  (Til  Helsingborg.  Til  Kullen.  En 
Morgen  paa  Kullen.  Til  Helsingør),  ibid.  12.  Juni. 

Krigerens  Drøm.  Phantasie  med  Harpe.  ibid.  1.  Juli. 

Invaliden,  Text  af  A.  M.  Glukstad.  Mus.  Museum.  10.  Aarg..  Nr.  12. 

Bobo  Polka.  Tivoli.  21.  Juli. 

Julie  Polka.  ibid.  27.  Juli. 

Syepigen,  Text  af  A.  M.  Glukstad.   Mus.  Museum.  11.  Aarg..  Nr.  1. 

Champagneskum  Galop.  Tivoli.   2.  Aug. 

Marche  seandinave.  ibid.  22.  Sept. 

Introduktion  og  Sange  af  »Et  Uhyre«  af  E.  Bøgh.  Casino.  21.  Sept. 

Souvenir  (de  Hambourg)  Polka,  den  Damen  Hamburgs  gewidm.  Sommer- 
lyst. 27.  Nov. 

Gruss  an  Hamburg  (Hilsen  til  Hamborg)  Marsch.   ibid.  27.  Nov. 

Wormers  Etablissements  Enstehung  (WOrmers  Convent  Garten.  Musikalsk 
Frimurerie).  Phantasie  (Grundlægning,  Opbygning.  Rejsegilde.  Taffelglæ- 
der),  ibid.  27.  Nov. 

Julefestgave  for  Pianoforte  (Livet  skal  nydes !  Vise  af  Chr.  Winther.  Anna 
Vals.  Adele  Polka).  C.  Plenge.  Decbr. 

Fire  Sange,  Digte  af  Ad.  Recke  (Reiselyst.  Schweitzerens  Hjemkomst.  Læng- 
sel efter  Kjøbenhavn,  Fiskerens  Klage).   J.  Cohen. 

Frederikke  Polka  af  »Juleballet.  Hefte  4    Horneman  &  Erslev. 

1856.  Romance  /Sangeren  søger  sin  Elskede«)  af  Chr.  Winther.  Willi.  Hansen. 
Amagersang  af  A.  M.  GlQkstad  i  »Juletræet,  lette  Salonstykker  og  Sanget. 

Wilh.  Hansen. 

1857.  Amorin  Polka.  Hofteatret.  14.  Febr. 
Juliette  Galop.   ibid.  14.  Febr. 
Nicoline  Polka.    Tivoli.  21.  Mai. ] 
Pluto  Galop.    [ibid.  22.  Mai.] 
Marche  du  Nord.   Fibid.  23.  Mai.] 
Minerva  Polka.     ibid.  23.  Mai.] 
Deborah  Polka  Mazurka,   [ibid.  24.  Mai.] 
Marche  de  Napoleon,  ibid.  18.  Juli. 

Pepa  Polka,  tilegn.  Signora  de  Belling.   ibid.  1.  Aug. 

Mile  Blanche  Polka.  ibid.  14.  Aug. 

God  Nat  Polka.  ibid.  29.  Aug. 

Eensomhed.  Text  af  A.  M.  GlQkstad.   Mus.  Museum.  12.  Aarg..  Nr.  2. 

Sangene  af  »Jeg  spiser  hos  min  Moder«.   Folketeatret.  20.  Nov. 

Felix  Galop  af  »Juleballet«,  Hefte  5.   Horneman  &  Erslev. 

1858.  Victoria  Polka.   [Tivoli.  13.  Mai.] 
Catharina  Vals.   [ibid.  13.  Mai. 
Friedrich  Wilhelm  Galop.    'ibid.  13.  Mai.] 
Pegasus  Galop.     ibid.  13.  Mai.] 

Hilsen  til  Malmø",  Polka.   [ibid.  14.  Mai.] 

Lydia  Polka.    [ibid.  14.  Mai.] 

Edle  Polka.  ]ibid.  15.  Mai.] 

Hilsen  til  Lund.  Svensk  Studenter  Galop.    [ibid.  15.  Mai.] 

Victoria  Quadrille.   [ibid.  16.  Mai.] 

Crinoline  Polka  Mazurka,    [ibid.  17.  Mai.] 

En  Promenade  over  Dyrehavsbakken  i  1858.  Galopade  barocque  (Indled- 
ning. En  Soldat  med  Lirekasse.  1ste  Gynge.  2den  Gynge.  Der  er  ingenting 
iveien.  En  anden  Lirekasse.  Tyroler  Ferdinand.  Tryllecabinettet.  Gyngen 
med  Lirekasse  og  Tromme.  Bajads  med  Tromme  og  Trompet.  Caroussel- 
banen.    En  gammel  Mand  spdler  Violin.    Hjemkjørselj.  ibid.   l.Aug. 

Gratulations  Galop.  ibid.  15.  Aug. 

Pepita  Polka.  ibid.  21.  Sept. 

Hesperus  Vals.  ibid.  24.  Sept. 

Forglemmigei  Galop.   ibid.  30.  Sept. 

Polketta.  Pas  de  deux.   Casino.  31.  Okt. 

Fiskerpigerne.  Hornpipe  og  Reel.  ibid.  21.  Nov. 

El  Capri cho.  Jaleo  af  »Capricen«  af  Erik  Bøgh.  ibid.  1.  Dec. 

Helene  Galop  af  »Bal  Bouquet':  af  H.  C,  Carl  og  Georg  Lumbye,  E.  Horne- 
mann. 

1859.  Galop  militaire.   Casino.  21.  Jan. 

Stormmarsch  Galop,  tilegn.  Kjøbenhavns  Damer.   ibid.  10.  Febr. 
Tarantella  Napoletana.  ibid.  1   Marts. 
Polonaise.   ibid.  29.  Marts 

Introduction  og  Sange  af  Lystspillet  »Ved  Theatret«.    Folketeatret,  4.  Mai. 
Alice  Polka  .  tilegn.  Fru  Alice  Melbye.    [Tivoli,  15.  Mai.] 
Les  Zouaves  Galop.     ibid.  28.  Mai.] 
Grundlovs  Marsch.   [ibid.  5.  Juni.] 

Charivari  Galop  med  Accompagnement  af  Børneinstrumenter,  musikalsk 
Spøg.  tilegn.  iDet  gode  Sindelag',  ibid.  15.  Aug. 

1859.  Hilda  Polka.  Tivoli.  28.  Aug. 
Høstfest  Galop.  ibid.  28.  Aug. 
Fyrværkeri  Galop.    [ibid.  14.  Sept.] 
Afskedsfest  Polka.   ibid.  25.  Sept. 

Første  Extra  Polka.  111.  Tidende.  1.  Aarg..  Nr.  8  for  20.  Nov. 

1860.  Indiansk  Krigsdans  af  Balletten  >Fjernt  fra  Danmark«.    Det  kgl.  Teater, 

20.  April. 

Hilsen  til  Stockholm,  Polka,  Tivoli.  21.  Mai. 

Napoleon  Galop.    [ibid.  22.  Mai.] 

Kroningsmarseh.  tilegn.  Kong  Carl  den  Femtende,  ibid.  23.  Mai. 

Bellmanns  Minde.  arr.  af  Lumbye,   ibid.  23.  Mai. 

Hilsen  til  Gothenborg,  Polka.   ibid.  23   Mai. 

Novilla  Galop.   ibid.  23.  Mai. 

Hedchen  Polka  tilegn.  Fru  H.  Bruun.   [ibid.  15.  Juni. 

Elof  Polka.    [ibid.  21.  Juni.] 

Erik  Polka.   ibid.  25.  Juni. 

Fest  Polonaise.  ibid.  24.  Juli. 

En  Bagatel  fra  Dyrehavsbakken  i  1860.  Tempo  di  Polka  (En  gammel 
Bonde  spiller  Violin.  En  Soldat  med  Lirekasse.  1ste  Gynge.  2den  Gynge. 
Tyroler  Ferdinand.  En  Trompet  ved  Tryllecabinettet.  En  Tromme  ved 
Carousselbanen.  Musiken  ved  den  bedækkede  Gynge.  Den  blinde  Spille- 
mand. Hjemkjørsel).  ibid.  1.  Aug. 

Salut  for  Capri.  Polka.  ibid.  2.  Aug. 

Invitation  til  Tivolis  Geburtsdagsfest.  Galop.   ibid.  15.  Aug. 

1861.  Sennora  Ysabel  Cubas  Polka.  Casino.  2.  Febr. 
Dithyrambe  og  Vals  af    Ballet  i  Olympen«,   ibid.  27.  April. 
Louise  Polka,  tilegn.  Fru  Michaéli.    [Tivoli.  15.  Mai 

Echo  fra  Balsalen.  Dansescene  (Hurtig  Vals.  Langsom  Vals.  Hopsa.  Galo- 
pade),  ibid.  1.  Juni. 

Grundlovsfest  Galop.  ibid.  5.  Juni. 

Roland  Marsch.    [ibid.  10.  Juni.] 

Emma  Polka,  tilegn.  Frk.  E.  Thestrup,   ibid.  22.  Juni. 

Souvenir  Marsch.   [ibid.  23.  Juni.] 

Drømmen  efter  Ballet.  Phantasie.  ibid.  14.  Juli. 

Glædeshilsen  til  Slesvigerne.  Galop.  ibid.  29.  Juli. 

Hilsen  til  Fredericianerne.  ibid.  7.  Aug. 

Kong  Frederik  den  Syvendes  Honneur  Marsch.  tilegn.  Kongen,  ibid.  17.  Aug. 

En  Festaften  paa  Tivoli .  Divertissement  (Concertsalen ,  Tivoli  Gardens 
Parade,  Beriderne  paa  Plainen.  Thée  Pavillonen  Nr.  2.  Hornmusiken,  The- 
atret,  Pavillonen  Slukefter.  Carousselbanen.  Paa  Øen.  Dandsepladsen). 
ibid.  21.  Sept. 

Musik  og  Sange  til   'Barberen  i  Sevilla«.   Casino.  2.  Okt. 

Sange  og  Polka  Mazurka  af  »Cora«.   Folketeatret.  7.  Novbr. 

Sølvbryllups  Marsch,  tilegn.  Prof.  Fr.  Hammerich  og  Frue.  Den  kgl.  Skyde- 
bane. 16.  Dec. 

Lille  Ida  og  Dukken.  4  lette  Dandse  (Amalie  Vals.  Hans  Peter  Polka.  Ernesta 
Polka  Mazurka.  Wilhelm  Galop).  C.  Plenge.   Decbr. 

1862.  Musik  til  Sangspillet  >Den  deiligste  Qvinde-.  Casino.  4.  Jan. 
Kunstner  Carnevals  Locomotiv  Galop  med  underlagt  Test  af  Erik  Bøgh. 

ibid.   27.  Febr. 
Victor  Emanuels  Tappenstreg.   Tivoli.  11.  Mai. 

1862.  Mester  Eriks  Polka,  tilegn.  Forf.  og  Comp.  af  Abolitionistvisen.  Tivoli.  1 1.  Mai. 
Friheds  Hymne,  Text  af  Ad.  Recke.  ibid.  5.  Juni. 

Nordisk  Fostbrødre  Galop.  ibid.   16.  Juni. 

Piper  Champagne  Galop.  ibid.  12.  Juli. 

Columbine  Polka  Mazurka.   Mus.  Nyheder,  2.  Aarg.,  Nr.  8. 

Fødselsdags  Bouquet.  Potpourri  af  originale  Melodier.   Tivoli.  15.  Aug. 

Cirque  de  Loisset  Galop,  tilegn.  Directeur  Fr.  Loisset.  ibid.  3.  Sept. 

La  Constance  Polka,  tilegn.  Fru  Majorinde  Marie  Rosenblad.  Mus.  Ny- 
heder, 2.  Aarg..  Nr.  10. 

Souvenir  de  Juliette  et  Julia  Delepierre,  musikalsk  Divertissement,  tilegn, 
de  smaa  Kunstnerinder.   Casino,  5.  Nov. 

Juletræet.  Lette  Dandse  (Ferie  Vals.  Julia  Polka.  Juliette  Polka  Mazurka. 
Frants  Galop).  E.  Horneman 

1863.  Musikalsk  Dukke  Dialog.  Text  af  Ad   Kecke : 

Nr.  1  Da  Gusta  gik  i  Skole,  Mus.  Nyheder,  3.  Aarg..  Nr.  2. 

Nr.  2  Da  Gusta  kom  hjem  til  Dukken.  Mus.  Nyheder,  3.  Aarg.,  Nr.  3. 
Prindsen  af  Wales.  Galop.  Casino,  10.  Marts. 

Alexandra  Vals,  tilegn.  Prindsesse  Alexandra  til  Danmark,  ibid.  10.  Marts. 
Festmarsch  med  Chor,  tilegn.  Directeur  J.  Melsing.   Tivoli,  14.  Mai. 
Hilsen  til  Tivolis  nye  Bazar,  Marsch-Polka.   ibid.  14.  Mai. 
Concert  Polka  for  2  Solo  Violiner,  ibid.   31.  Mai. 
Wally  Polka,  tilegn.  Grevinde  Paget.   Mus.  Nyheder,  3.  Aarg.,  Nr.  7. 
Camilla  Polka.   Mus.  Nyheder.  3.  Aarg.,  Nr.  8. 
En  lille  Dyrehavsspøg.  Musikalsk  Quodlibet.  Tivoli.   14.  Aug. 
Janitschar  Galop,  tilegn.  Fru  F.  de  Richelieu.  ibid.  19.  Aug. 
Fra  Tivoli  til  Sommerlyst,  Divertissement  (Glacisholm.  Accisebod.  Olympen, 

Thors  Hal.  Schweitzer  Pavillonen,  Hvide  Hus.  Alléenberg,  Sommerlyst). 

ibid.  1.  Sept. 
Kong  Georg  den  Forstes  Honneurmarsch .    tilegn.  Kong  Georg  den  1ste, 

Grækenlands  Konge.  Mus  Nyheder.  3.  Aarg.,  Nr.  9. 
Adolphia  Polka,   tilegn.  Frk.  Adolphia  Striegler.    Mus.  Nvheder,   3.  Aarg., 

Nr.  11. 
Melodiske  Smaastykker  for  Begyndere  (Til  Augusta,  Johanne,  Louise.  Sophie, 

Charlotte.  Emilie.  Wilhelmine,  Anna.  Caroline,  Julie.  Marie  og  Christine). 
Sang  (»Leen  og  Pleilen  hænge  vi  bort«)  af  »Jens«,  Idyl  m.  Sange  af  H.  P. 

Holst.  Casino.   20.  Decbr. 
1  864.    Feldt  Marsch.  Mus.  Nyheder.  4.  Aarg.,  Nr,  1. 

Bal  Bouquet  (Reseda  Vals.  Heliotrop  Polka,  Rose  Polka  Mazurka,  Camelie 

Galop).    Folketeatret.  8.  Jan. 
Adelaide  Galop.   Mus.  Nyheder,  4.  Aarg.,  Nr.  2. 
For  Gamle  og  Unge.  Vals    Mus.  Nyheder,  4.  Aarg.,  Nr.  4. 
Valkyriens  Sang  fra  Skyen.  Text  af  H.  H.  Nyegaard    Casino,  17.  April. 
Det  tappre  danske  Cavallerie  Galop.  Mus.  Nyheder,  4.  Aarg.,  Nr.  5. 
Helga  Polka  Mazurka,  tilegn.  Frk.  Helga  Rasmussen    [Tivoli,  16.  Mai.] 
Britta  Polka,  tilegn  Frk.  Britta  Rydberg,  ibid.  28.  Mai. 
Christian  den  Niendes  Honneurmarsch,  tilegn.  Kongen,  ibid.  5.  Juni. 
Otto  Allins  Tromme  Polka    ibid.  3.  Aug. 
Tivoli  Saison  Polka.  ibid.  25.  Sept. 

Victoria  Bundsen  Polka  Mazurka.   Mus.  Nyheder,  4.  Aarg.,  Nr.  10. 
Barndomsminder.  Bal-Bouquet  Nr.  2  (Gusta  paa  Skovtur,  Vals.    Soiréen, 

Polka.  Dandseøvelsen,  Polka  Mazurka.  Ved  Juletræet,  Galop).  Thors  Hal, 

16.  Nov. 

1864.  Mjølner  Galop.  Thors  Hal.  13.  Dec. 

1865.  Nico  Polka,  tilegn.  Fru  N.  de  Jermiin,   ibid.  14.  Jan. 

Den  unge  Moder,  Drømmebilleder.  Phantasie.  ibid.  19.  .Ian. 
Kunstner  Drømme,  Phantasie.  ibid.  1.  April. 
Grundlovsfest  Polka.  Tivoli,  5.  Juni. 
Dagmar  Vals.   [ibid.  29.  Juli.] 
Den  15de  August,  Polka.  ibid.  15.  Aug. 
Velkomst  Galop  til  Slesvigerne,   ibid.  4.  Sept. 
Fest  Polka.   [ibid.  4.  Sept.] 

Gjensynsglæde  Galop.  Mus.  Nyheder.  5.  Aarg.,  Nr.  12. 
En  Børnefest  i  Tivoli,  Bal  Bouquet  Nr.  5  (Invitationen.  Vals.  Hos  Beriderne, 
Polka.  Paa  Dandsepladsen.  Polka  Mazurka.  Ved  Pantomimen,  Galop). 

1866.  Erindring  om  Hjemmet,  Galop  med  Klokke.  Tivoli.  13.  Mai. 
Moller  Polka  Mazurka,  ibid.  19.  Mai. 

Helene  Polka.  ibid.  26.  Mai. 

Biondini  Polka,  tilegn.  Mme.  Enequist  Biondini.    ibid.  7.  Juni.]komp  1862. 
Les  Zouaves  Quadrille.  ibid.  16.  Juni. 
Storfyrst  Alexander  Marsch.  ibid.  4.  Aug. 
Nytaarshilsen  Marsch.   ibid.  17.  Aug. 
Lidt  Kling-Klang  til  Festen,  Galop.  ibid.  17.  Aug. 
Dagmar  Polka.   Casino,  9.  Nov. 

Dukkeballet,  Lette  Dandse  Nr.  6  (Thyra  Vals,  Valdemar  Polka.  Maria  Polka 
Mazurka,  Alexander  Galop).  Tivolis  nye  Pavillon.  29.  Dec. 

1867.  Han  til  hende,  Text  af  Borch  Hertz.  Mus.  Nyheder.  7.  Aarg..  Nr.  4. 
Hun  til  ham  —  —  —  —  -  5. 
Sølvbryllups  Fest  Quadrille  med  Motiver  af  »Elverhøj«,  tilegn.  Kongen  og 

Dronningen.   Tivoli.  26.  Mai. 

Studenter  Polka.    Tibid.  12.  Juni.] 

Kronprinds  Frederiks  Galop.  ibid.  29.  Juni. 

Dodo  Polka.  ibid.  3.  Juli. 

Salut  a  nos  amis  Marsch.  ibid.  12.  Aug. 

Skovtouren,  Lette  Dandse  Nr.  7  (Udtouren,  Vals.  Sorgenfri,  Polka.  Eremi- 
tagen. Polka  Mazurka.  Dyrehavsbakken,  Galop).  E.  Horneman.  Dec. 

1868.  Dronning  Louise  Vals.  ibid.  17.  Mai. 

Anna  Polka  (Nr.  2i.  tilegn.  Frk.  Anna  Wottschow.   ibid.  17.  Mai. 

Kjærligheds  Drømme  i  Lejren.  Phantasie.  ibid.  17   Mai. 

Vauxhall  Polka.  ibid.  17.  Mai. 

Salon  Galop.  ibid.  30.  Mai. 

Lyda  Polka.  ibid.  14.  Juni. 

Hilsen  til  de  jydske  Sangforeninger.  Galop.  ibid.  3.  Aug. 

Bal-Ouverture  til  Tivolis  Jubilæum,  ibid.  14.  Aug. 

En  Tour  til  Frederiksberg,  Lette  Dandse  Nr.  8  (Udtouren.  Vals.  I  den  zoo- 
logiske Have,  Polka.  I  Frederiksberg  Have,  Polka  Mazurka.  Paa  Som- 
merlyst, Galop).  E.  Horneman.  Dec. 

1869.  Velocipede  Galop.   Mus.  Nyheder,  9.  Aarg.,  Nr.  3. 

Carl  den  Femtendes  Honneurmarsch.   Folketeatret.  6  Marts. 
Prindsesse  Lovisa  Polka.  ibid.  6.  Marts. 
Salut  for  August  Bournonville,  Galop.  ibid.  6.  Marts. 
Amager  Polka  (Nr.  2).  tilegn.  Fru  Thora  Most.  Tivoli.  22.  Mai. 
Chrétien  Polka.  ibid.  23.  Mai. 

Fakkeldands,  comp.  i  Anledning  af  Kronprindsesse  Lovisas  og  Kronprinds 
Frederiks  Formæling,  ibid.  28.  Juli. 

1869.  Kronprinds  Frederik  Polka.   Tivoli.  7.  Aug. 
Kronprindsesse  Lovisa  Galop.  ibid.  7.  Aug. 

De  fire  Aarstider,  Lette  Dandse  Xr.  9  (Foraaret.  Vals.  Sommeren.  Polka. 
Efteraaret.  Polka  Mazurka.  Vinteren.  Galop.).  E.  Horneman. 

1870.  Skandinavisk  Quadrille.  tilegn.  Kronprindsen  og  Kronprindsessen.  Casino, 

27.  Jan. 
Bouquet  Royal  Galop.   ibid.  27.  Jan. 
Laura  Polka.  Folketeatret.  26.  Febr. 
I  Skumringen.  Phantasie.  ibid.  26.  Febr. 

Virginie  Polka,  tilegn.  Mile  Virginie  Leonard.  Tivoli,  23.  Juli. 
Mac  Mahon  Marsch.  ibid.  31.  Aug. 
En  Forlovelse  i  Juleferien.   Lette  Dandse,  Xr.  10.  (Før  Reisen,  Vals.   Kjøre- 

touren.  Polka.  Frieriet.  Polka  Mazurka.  Juleballet,  Galop).  E.  Horneman. 

1871.  Finale  Galop  af  Balletten  »Livjægerne  paa  Amager«.  Det  kgl. Teater. 19.  Febr. 
Hilsen  til  Tivolis  Abonnenter,  Marsch.  Tivoli.  14.  Mai. 

Den  lille  Prinds  Christian  Carls  Vals.  ibid.  14.  Mai. 

Prindsesse  Thyra  Polka.  ibid.  15.  Mai. 

Figaro  Vals  (Nr.  2).  ibid.  3.  Sept. 

En  Tour  hinsides  Sundet.  Lette  Dandse,  Xr.  11,  (Overfarten,  Vals.  An- 
komsten til  Malmo.  Polka  Ankomsten  til  Lund,  Polka  Mazurka.  Ballet 
i  Tradgården.  Galop).   E.  Horneman. 

1872.  Rosa  og  Rosita  Vals.  Folketeatret,  30.  Marts. 
Harald  Galop.  Tivoli.  18.  Mai. 

Petra  Galop.   ibid.  1.  Juni. 

Frederikke  Polka  (Xr.  2),  tilegn.  Frk.  Frederikke  Hellmann.  [ibid.  2.  Juni.] 
Xordisk  Industriudstillings  Galop.  ibid.  13.  Juni. 
Potpourri  over  gamle  og  nye  Melodier,  ibid.  15.  Aug. 

En  Dilettantforestilling.  Lette  Dandse,  Xr.  12.  (Valget,  Vals.   Læseprøven. 
Polka.  Arrangementsprøven,  Polka  Mazurka.  Generalprøven.  Galop). 
1874.    Marie  Polka,  tilegn.  Fru  Marie  Petersen,  f.  Holst.    Efterladt  Komposition. 
Mus.  Nyheder,  14.  Aarg..  Nr.  12. 
Den  sidste,  Polka.  Efterl.  Manuskr..  Willi.  Hansen. 


Folgende  Danse  har  ikke  kunnet  tidsfæstes :  Caroline  Vals.  Balon  Galop, 
Jubel  Galop  (Nr.  2),  Minne  Polka,  Ideal  Polka.  Aurora  Polka  Mazurka  samt 
nogle  unavngivne  Galopper. 


Rettelse:  Pag.  268  L.  13  f.  n.  Xaar  det  her  siges,  at  Marsch  for  den  danske 
Borgervæbning';  aldrig  har  foreligget  trykt,  er  dette  ikke  korrekt.  Marschen 
tryktes  allerede  i  »Mus.  Museum  c.  3.  Aarg..  Xr.  4.  og  senere  særskilt.  Den 
omtalte  Korsats,  som  kun  opførtes  den  ene  Gang  i  Casino  d.  9.  Oktober  1848, 
har  dog  mulig  slet  ikke  været  af  selvstændig  Karakter. 

ML  Skjerne,  Godt fred 

^10        H.C.  Lumbye  og  hans  samtid 

L9635 

Musiq 


PLEASE  DO  NOT  REMOVE 
CARDS  OR  SLIPS  FROM  THIS  POCKET 

UNIVERSITY  OF  TORONTO  LIBRARY 


